
Það eru að eins tvær útgáfur sem um er að ræða af 
Njálssögu eða Njálu, útg. Olaviusar, Kh. 1776, og útg. 
Konráðs Gíslasonar, Kh. 1875 og 1889 í tveim bindum 
(á kostnað fornfræðafélagsins). Önnur útg. K. G. í Kh. 1875 
er textaútgáfa, og er þar sami texti sem Í stærrri Útg. 
Viðeyjar-útg. þarf ekki að nefna. 

Við hina síðustu útgáfu, sem fornfræðafélagið hefir 
kostað og margir hafa að unnið, þótt Konráð Gíslason 
hafi verið aðalmaðrinn, hefir fjöldi handrita verið borinn 
saman. 

Handritin af Njálu eru mesti grúi og teir dr. Jón Þor- 
kelsson yngri upp 52 af þeim í Njálu II, Kh. 1889. Enn auk 
þeirra eru til mörg handrit í söfnum hér á landi og í 
eigu einstakra manna. 

Sigurðr Vigfússon, fornfræðingr, hafði undir höndum 
handrit af Njálu og fleiri Íslendingasögum, sem honum 
virtist í ýmsu réttorðara enn hinar prentuðu útgáfur. 
Handrit þetta er ekki eldra enn frá 18. öld, og ritað af 
séra Jóni Egilssyni í Laufási ({ 1784). Þar með er þó 
ekki loku fyrir skotið, að handrit þetta geti stafað frá 
gömlu handriti. 

Mér hefir ekki gefizt kostr á að rannsaka þetta handr., 


IV 


enn ég hefi haft í höndum eintak af Njálu útg. frá Khöfn 
1875, sem Sígurðr Vigfússon hefir átt, og hefir hann 
skrifað þar orðamun úr handriti þessu á blaðrandir bók- 
arinnar. Þar sem líklegt þótti, að orðamunr þessi 
væri að efni til réttari enn orðalag Njálu útg., hefi ég 
tekið orðamuninn upp í textann með skáletri. Að vísu 
getr vel verið, að þessi mismunur á frásögninni sé ekki 
upphaflegr, heldr viðbót síðari ritara, sem hafa verið nógu 
kunnugir til að leiðrétta staðlegar villur hinna fyrri rit- 
ara, svo sem að setja Þverá fyrir Rangá o. s. frv. 

Af orðamun sem S. V. tilfærir, og hér er ekki getið, 
má nefna, að í 9. kap. stendr (bls. 28 í þessari útgáfu) 
um ferð Þjóstólfs: „Hann stígr á skip og léttir eigi fyrr 
enn hann kemr út á Bjarneyjar“. Í 36. kap. (á bls. 80 
í þ. útg.) stendr þar (á eftir: „Troll hafi vini þína, segir 
hon“): Hefir hverr til síns almælis nokkut, segir Gunnarr. 
— Í 53. kap.: Hann gengr á sáðland sitt niðr í Akra- 
tungu. — Í 54. kap.: Móhellur vóru í ánni ok leirgata 
djúp við vaðit. — Í 199. kap. (Njáll): Mér mun þó verða 
sárr sona dauðinn ok vil ek eigi lifa við skömm. Í sama 
kap. (hér bls. 3112): Þeir gengu þá at skáladyrunum 
ok í fremri endann. 

Líklega er orðamunrinn meiri enn S. V. hefir til tínt, 
enn alveg er óvíst, eins og áðr er sagt, bvort óhætt er 
að reiða sig hér á frumleik. 

Á örfáum stöðum er hér ennfremr breytt frá fyrri útg., 
t. d. Í lí4. kap. bls. 366: þó at hann eigi eigi land, í 
staðinn fyrir leigi eigi 0. s. frv., og einni eða tveimr ætt- 
færslum samkvæmt því sem í Landnámu stendr. 

Um áreiðanleik sögunnar, upphafleik vísnanna o. s. frv. 
er ekki rúm að ræða hér. Tveir þýzkir menn, Karl Leh- 
mann og Hans Schorr von Carolsfeld, hafa fyrir nokkurum 
árum ritað alllangan ritdóm um Njálu, einkanlega hin 
lögfræðilegu atriði í henni. Enn þótt þeir hafi nokkuð 
til síns máls í þeim atriðum, virðast ástæður þeirra gegn 
gildi sögunnar vera mjög veikar í öðrum greinum og 
sumstaðar með öllu rangar.. 

Það er að vísu svo, að málum er blandað í Njálu um 
einstök atriði, svo sem þá feðga Valgarð og Mörð. Mörðr 
hlýtr að koma síðar til sögunnar enn sagt er, og ætlar 
Guðbr. Vigfússon, að alt sem sagt er um Mörð í fyrri 
hluta sögunnar eigi við. Valgarð, og af Valgarði enn 
eigi Merði hafi þannig flest ilt stafað í sögunni. 

Rannsóknir (uppgreftir) Sigurðar Vigfússonar á Berg- 
þórshvoli virðast staðfesta gildi frásagnarinnar um Njáls- 
brennu, þar sem þar fanst ákaflega mikið af ösku og 
brunaleifum. Hanson nokkur frá Ameríku rannsakaði 
þar síðar, er Sigurðr Vigfússon hafði ekki komizt að 
fyrir húsum er þá stóðu uppi, og fann Hanson þessi að 
sögn brunaleifar miklar og einhverjar minjar aðrar. 

Stafsetningin á þessari sögu er nokkurn veginn eins 
og á hinum fyrri Ísl. sögum í þessu safni. Stafsetningin 
á vísunum er nokkuð ósamkvæm, og er það gert með 
vilja, með því að nokkur aldrsmunr mun vera á þeim. 

Tímatalið í sögunni er tekið eftir ritgerð Guðbrands 
Vigfússonar í „Safni til sögu Íslands“, enda kemr það 
heim við síðari rannsóknir í flestum atriðum, enn auð- 
vitað eru mörg af ártölunum sett að ágizkun. 





VI 


Njáls saga hefir með réttu verið talin einna merkilegust 
af Íslendinga sögum, bæði að efni og máli, og hafa ýmsir 
útlendir vísindamenn og skáld álitið, að hún kæmist 
fyllilega til jafns við hin beztu klassisku rit annara 
þjóða. 

Njáls saga. 


Mörör hét maðr, er kallaðr var gígja. Hann 
var sonr Sigvats hins rauða. Hann bjó á Velli 
á Rangárvöllum. Hann var ríkr höfðingi ok 
málafylgjumaðr mikill, ok svá mikill lögmaðr, 
at engir þóttu löglegir dómar dæmdir, nema 
hann væri við. Hann átti dóttur eina, er Unnr 
hét. Hon var væn kona ok kurteis ok vel at 
sér; ok þótti sá beztr kostr á Rangárvöllum. 
Nú víkr sögunni vestr til Breiðafjarðardala. 
Maðr er nemndr Höskuldr. Hann var Dala- 
Kolls son. Móðir hans hét Þorgerðr, ok var 
dóttir Þorsteins hins rauða, Óláfs sonar hins 
hvíta, Ingjalds sonar, Helga sonar. Móðir Ing- 
jalds var Þóra, dóttir Sigurðar orms í auga, 
Ragnars sonar loðbrókar. Uðr hin djúpúðga 
var móðir Þorsteins rauðs, dóttir Ketils flat- 
nefs, Bjarnar sonar bunu, Gríms sonar hersis 
ór Sogni.  Höskuldr bjó á Höskuldsstöðum í 
Laxárdal. Hrútr hét bróðir hans. a bjó á 

Hrútsstöðum. Hann var sam-mæðra við Hösk- 
uld. Faðir hans var Herjólfr. Hrútr var vænn 
maðr, mikill ok sterkr, vígr vel ok hógværr Í 
skapi, manna vitrastr, hagráðr við vini sína, 
enn tillagagóðr hinna stærri mála. 

Þat var einu hverju sinni, at Höskuldr hafði 
vinaboð, ok þar var Hrútr bróðir hans ok sat 
hit næsta honum. Höskuldr átti sér dóttur, er 
Hallgerðr hét. Hon lék sér á gólfi við aðrar 
meyjar. Hon var fríð sýnum ok mikil vexti 
ok hárit svá fagrt sem silki ok svá mikit, at 
þat tók ofan á belti.  Höskuldr kallar á hana: 
„Far þú hingat til mín“, sagði hann. Hon 
gekk þegar til hans. Hann tók undir hökuna 
ok kysti hana. Síðan gekk hon í braut. Þá 
ræddi Höskuldr til Hrúts: „Hversu lízt þér á 
mey þessa? þykki þér eigi fögr vera?“  Hrútr 
þagði við. Höskuldr talaði tilannatsinn. Hrútr 
svaraði þá:  „Ærit fögr er mær sjá, ok munu 
margir þess gjalda. Enn hitt veit ek eigi, 
hvaðan þjófsaugu eru komin í ættir várar“. 
Þá reiddist Höskuldr, ok var fátt um með þeim 
bræðrum nakkvara hríð. — Bræðr Hallgerðar 
váru þeir Þorleikr, faðir Bolla, ok Óláfr, faðir 
Kjartans ok Bárðr. 

2. Þat var einu hverju sinni, at þeir bræðr 
riðu til alþingis, Höskuldr ok Hrútr. Þar var 
fjölmenni mikit. Þá ræddi Höskuidr við Hrút: 
„Þat vilda ek, bróðir, at þú bættir ráð þitt ok 

bæðir þér konu“. Hrútr svarar: „Lengi hefir 
mér þat í hug verit; ok hefir mér þó tvent 
un sýnzt. Enn nú vil ek gera at þínu skapi. 
Eða hvar skulu vit á leita“. Höskuldr svaraði: 
„Hér eru nú höfðingjar margir á þingi, ok er 
gott um at velja. Enn þó hefi ek í einum stað 
á stofnat fyrir þína hönd. Kona heitir Unnr, 
ok er dóttir Marðar gígju, hins vitrasta manns, 
ok er hann hér á þingi, ok svá dóttir hans; 
ok mátt þú nú sjá hana, ef þú vill“. Ok ann- 
an dag eftir, er menn gengu til lögréttu, sá 
þeir konur úti hjá Rangæingabúð, vel búnar. 
Þá mælti Höskuldr við Hrút: „Þar er hon nú 
Unnr, er ek sagða þér frá. Eða hversu lízt 
þér á hana?“ „Vel“, sagði hann, „enn eigi 
veit ek, hvárt vit eigum heill saman“. Síðan 
ganga þeir til lögréttu. Mörðr gígja mælti lög- 
skil at vanda sínum og gekk heim til búðar 
sinnar. Höskuldr stóð upp, ok Hrútr, ok gengu 
til búðar Marðar ok inn í búðina. Mörðr sat 
Í innanverðri búðinni. Þeir kvöddu hann. Hann 
stóð upp í móti þeim og tók í hönd Höskuldi, 
ok settist hann niðr hjá honum. Enn Hrútr 
sat hit næsta Höskuldi. Síðan töluðu þeir mart. 
Ok kvámu þar niðr ræður Höskulds, — at „ek 
mæli til kaupa við þik. Vill Hrútr gerast 
mágr þinn ok kaupa dóttur þína; ok skal ek 
eigi mitt til spara“. Mörðr svaraði: „Veit ek 

mér ókunnigr“. Höskuldr mælti: „Framar er 
hann enn ek“. Mörðr mælti: „Mikit munt þú 
þurfa fram at leggja með honum; því at hon 
á allan arf eftir mik“. „Eigi þarf ok lengi at 
bíða, hvat ek skal ákveða“, sagði Höskuldr, 
„hann skal hafa Kambsnes ok Hrútsstaði ok 
upp til Þrándargils. Hann á ok kaupskip í 
siglingum“. Hrútr talaði þá til Marðar: „Hugsa 
svá um, búandi, at bróðir minn mun mér mjök 
hafa fram haldit fyrir ástar sakir. Enn ef þér 
vilið gera málit at álitum, þá vil ek, at þér 
gerit kostinn“.  Mörðr svaraði:  „Hugsat hefi 
ek kostinn. Hon skal hafa sex tigu hundraða 
ok skal aukast þriðjungi í þínum garði. Enn 
ef þit eiguð erfingja, þá skal vera helmingarfé- 
lag með ykkr“. Hrútr mælti: „Þenna kost 
vil ek; ok höfum nú vátta við“. Síðan stóðu 
þeir upp ok tókust í hendr, ok fastnaði Mörðr 
Hrúti dóttur sína Unni. Ok skyldi boð vera 
hálfum mánaði eftir mitt sumar at Marðar. 
Nú ríða þeir heim af þingi hvárirtveggju. Ok 
ríða þeir vestr hjá Hallbjarnarvörðum. Þá reið 
í móti þeim Þjóstólfr, sonr Bjarnar gullbera ór 
Reykjadal, ok sagði þeim skipkvámu í Hvítá; 
ok var þar kominn út Özurr, föðurbróðir Hrúts, 
ok vildi, at Hrútr kæmi til fundar við hann 
sem fyrst. Enn er Hrútr spurði þetta, þá bað 
hann Höskuld fara til skips með sér. Höskuldr 
fór, ok þeir báðir. Enn er þeir kvámu til skips, 

fagnar Hrútr Özuri frænda sínum vel ok blíðlega. 
Özurr bauð þeim inn í búð at drekka. Síðan 
var tekit af hestum þeira; ok gengu þeir inn ok 
drukku. Hrútr mælti til Özurar: „Nú skalt þú 
ríða vestr með mér, frændi, ok vera með mér í vetr“. 
„Eigi hendir svá“, sagði hann, „því at ek segi þér 
lát Eyvindar bróður þíns. Enn hann leiddi þik 
til arfs á Gulaþingi; ok munu nú taka óvinir 
þínir, ef þú kemr eigi til“. „Hvat er nú til 
ráðs, bróðir?“ sagði Hrútr, „þykki mér nú vand- 
ast málit, er ek hefi áðr ráðit brúðhlaup mitt“. 
Höskuldr mælti: „Þú skalt ríða suðr til fund- 
ar við Mörð; ok bið hann, at þit skipið máldaga 
annan, ok siti dóttir hans þrjá vetr Í festum. 
Enn ek mun ríða heim ok flytja vöru þína til 
skips“. Hrútr mælti: „Nú vil ek, at þú takir 
mjöl ok við ok slíkt annat, sem þér líkar, af 
varningi“.  Hrútr lét taka hesta sína, ok reið 
hann suðr, enn Höskuldr reið heim vestr. Hrútr 
kom austr á Rangárvöllu til Marðir, ok hatði 
þar góðar viðtökur. Hrútr sagði Merði alt efni 
sitt ok bað hann ráð á leggja. Mörðr mælti 
ok spurði, hversu mikit fé þat væri. Hrútr 
sagði vera tvau hundruð marka, ef hann fengi 
alt. Mörðr mælti: „Mikit er þat í móti erfð- 
inni minni; ok skalt þú víst fara, ef þú vili“. 
Siðan breyttu þeir máldaganum; ok skyldi Unnr 
sitja þrjá vetr í festum. Nú riðr Hrútr til 
skips ok er við skip um sumarit þar til er 

búit var. Höskuldr færði fé alt til skips það 
sem Hrútr átti. Hrútr fekk Höskuldi í hendr 
fjárvarðveizlu sína vestr þar, meðan hann væri 
utan. Reið Höskuldr heim til bús síns. Litlu 
síðar gaf þeim byr, og sigla þeir í haf. Þeir 
váru úti þrjár vikur ok kvámu at við Hernar á 
Hörðalandi og sigldu síðan austr til Víkr. 

3. Haraldr gráfeldr réð fyrir Noregi. Hann 
var sonr Eiríks blóðöxar, Haralds sonar hins 
hárfagra. „Gunnhildr hét móðir hans ok var 
dóttir Ögzurar tóta. Þau höfðu atsetu austr Í 
Konungahellu. Nú spurðist skipkváman austr 
þangat til Víkrinnar. Ok þegar er þetta frétt- 
ir Gunnhildr. spurði hon eftir, hvat íslenzkra 
manna væri á skipi. Henni var sagt, at Hrútr 
hét maðr ok ver bróðursonr Özurar. Gunnhildr 
mælti: „Ek veit gerla — hann mun heimta 
erfð sína. Enn sá maðr hefir at varðveita, er 
Sóti heitir“. Síðan kallar hon á einn herberg- 
issvein sinn, er Ögmundr hét: „Ek vil senda 
þik norðr í Víkina á fund Özurar og Hrúts; ok 
seg, at ek býð þeim báðum til mín í vetr, ok 
ek vil vera vinr þeira. Ok ef Hrútr ferr mín- 
um ráðum fram, þá skal ek sjá um fémál hans, 
ok um þat annat, er hann tekr at henda. Ek 
skal ok koma honum fram við konunginn“. 
Síðan fór Ögmundr ok kom á fund þeira. Enn 
þegar er þeir vissu, at hann var sveinn (Gunn- 
hildar, tóku þeir við honum sem bezt. Hann 

sagði þeim erendi sín af hljóði. Síðan töluðu 
þeir ráðagerðir sínar, frændr, leynilega; ok ræddi 
Ögzurr við Hrút: #„Svá lízt mér, frændi, sem 
nú muni vit hafa gert ráð okkat — því at ek 
kann skapi Gunnhildar: jafnskjótt sem vit vilj- 
um eigi fara til hennar, mun hon reka okkr ór 
landi, enn taka fé okkat alt með ráni; enn ef 
vit förum til hennar, þá mun hon gera okkr 
sæmd, slíka sem hon hefir heitit“. Ögmundr 
fór heim. Ok er hann fann Gunnhildi, sagði 
hann henni erendislok sín ok þat, at þeir mundu 
koma. Gunnhildr mælti: „„Slíks var ván; því 
at Hrútr er vitr maðr og vel at sér. Enn nú 
haf þú njósn af, nær er þeir koma til bæjar- 
ins, ok seg mér“. Þeir Hrútr fóru austr til 
Konungahelln. Enn er þeir kvámu þar, gengu 
í móti þeim frændr ok vinir ok fögnuðu þeim 
vel. Þeir spurðu, hvárt konungr var í bænum. 
Þeim var sagt, at hann var þar. Síðan mættu 
þeir Ögmundi. Hann sagði þeim kveðju Gunn- 
hildar ok þat með, at hon mundi eigi bjóða þeim 
fyrr enn þeir hefði fundit konung, fyrir orðs 
sakir: — „at svá þykki, sem ek grípa gulli á vit 
þá. Enn ek mun þó til leggja slíkt er mér 
sýnist; ok veri Hrútr djarfmæltr við konung 
og biði hann hirðvistar“. „Eru hér ok klæði, er 
drotningin sendir þér, ok skalt þú í þeim ganga 
fyrir konunginn“. Síðan fór Ögmundr aftr. 
Annan dag eftir mælti Hrútr við Özur: „Göngu 

vit nú fyrir konung“. „Þat má vel“, sagði Öz- 
urr. Þeir gengu tólf saman — ok váru þeir 
allir frændr þeira ok vinir. Þeir kvámu í höll- 
ina, er konungr sat yfir drykkju. Gekk Hrútr 
fyrstr ok kvaddi konunginn. Konungr hugði 
vandlega at manninum, er vel var búinn, ok 
spurði hann að namni. Hann nemnirsik. „Ert 
þú íslenzkr maðr?“ sagði konungr. Hann sagði, 
at svá var. „Hvat hvatti þik hingat á várn 
fund?“ „At sjá tign yðra, herra — ok þat ann- 
at, at ek á erfðamál mikit hér í landi, ok mun 
ek yðvar verða við at njóta, at ek fái rétt af“. 
Konungr mælti: „Hverjum manni hefi ek heit- 
it lögum hér í landi. Eða hver eru fleiri er. 
endi þín á várn fund?“ „Herra“, sagði Hrútr, 
„ek vil biðja yðr hirðvistar ok gerast yðvarr 
maðr“. Konungr þagnar við. Gunnhildr mælti: 
„Svá lízt mér, sem sjá maðr bjóði yðr hina r.estu 
sæmd; því at mér lízt svá, ef slíkir væri marg- 
ir innan hirðar, sem þá væri vel skipat“. „Er 
hann vitr maðr?“ sagði konungr. „Bæði er hann 
vitr ok framgjarn“, segir hon. „Svá þykki mér, 
sem móðir mín vili, at þú fáir namubót slíka, 
sem þú mælir til. Enn fyrir tígnar sakir várr- 
ar og landssiðar, þá kom þú til vár á hálfs- 
mánaðar fresti. Skalt þú þá gerast hirðmaðr 
minn — enn móðir mín haldi þér kost þar til — 
ok kom síðan á minn fund“. Gunnhildr mælti 
við Ögmund: „Fylg þeim til húsa minna ok 

ger þeim þar góða veizlu“. Ögmundr gekk út 
ok þeir með honum, og fylgdi hann þeim í eina 
steinhöll. Þar var tjaldat hinum fegrsta borða. 
Þar var ok hásæti Gunnhildar. Þá mælti Ög- 
mundr: „Nú mun þat sannast, er ek sagða þér 
frá Gunnhildi: Hér er hásæti hennar, ok skalt 
þú í setjast, ok halda mátt þú þessu sæti. þó 
at hon komi sjálf til“. Síðan veitti hann þeim 
veizlu. Þeir höfðu skamma hríð setit áðr þar 
kom Gunnhildr. Hrútr vildi upp spretta ok fagna 
henni. „Sit þú“, segir hon, „og skalt þú jafnan 
þessu sæti halda, þá er þú ert í boði mínu“. 
Síðan settist hon hjá Hrúti, ok drukku þau. 
Ok um kveldit mælti hon: „Þú skalt sofa í 
lofti hjá mér í nótt, ok vit tvau saman“. „Þér 
skuluð ráða“, sagði hann. Síðan gengu þau til 
svefns; ok læsti hon þegar loftinu innan; ok 
sváfu þau þar um nóttina. Um morgininn eftir 
fóru þau til drykkju. Ok allan þann hálfa mán- 
að lágu þau í loftinu tvau eis. Þá mælti Gunn- 
hildr við þá menn, er þar váru: „Þér skuluð 
engu fyrir týna nema lífinu, ef þér segið nökkur- 
um frá um hagi vára“. Hrútr gaf henni hund- 
rað álna hafnar váðar ok tólf vararfeldi. Gunn- 
hildr þakkaði honum gjöfina. Hrútr gekk í braut 
ok mintis við hana áðr ok þakkaði henni. 
Hon bað hann vel fara. Um daginn eftir gekk 
Hrútr fyrir konung við þrjá tigu manna ok 
kvaddi konung. Konungr mælti: „Nú munt 

þú vilja, at ek efna við þik, Hrútr, þat sem ek 
hét þér“. Gerði konungr þá Hrút hirðmann 
sinn. Hrútr mælti þá: „Hvar vísið þér mér til 
sætis?“ „Móðir mín skal því ráða“, sagði kon- 
ungr. Síðan fekk hon honum hinn sæmilegasta 
sess. Ok var hann með konungi um vetrinn, 
vel metinn. 

4. Um várit spurði hann til Sóta, at hann 
var farinn suðr til Danmerkr með erfðina. 
Þá gekk Hrútr á fund Gunnhildar ok segir henni 
frá ferðum Sóta. Gunnhildr mælti: „Ek mun 
fá þér tvau langskip, skipuð mönnum, ok þar 
með hinn hraustasta mann, Úlf óþvegin, gesta- 
höfðingja várn. Enn þó gakk þú at finna kon- 
ung áðr þú farir“.  Hrútr gerði svá. Ok er 
hann kom fyrir konung, þá segir hann konungi 
um ferð Sóta, ok þat með, at hann ætlar eftir 
honum at halda. Konungr mælti: „Hvern styrk 
hefir móðir mín til lagit með þér?“  Hrútr 
svarar: „Langskip. tvau ok fyrir liðinu Úlf 
óþvegin“. Konungr mælti: „Vel er þar til 
fengit; nú vil ek fá þér önnur tvau lang- 
skip; ok munt þú þó þurfa þessa liðs alls“. 
Síðan fylgdi hann Hrúti til skips ok mælti: 
„Farist þér nú vel“. Síðan sigldi Hrútr liði sínu 
suðr. 

5. Atli hét maðr. Hann var sonr Arnviðar 
jarls ór Gautlandi hinu eystra. Hann var her- 

maðr mikill ok lá úti austr í Leginum. Hann 
hafði átta skip. Faðir hans hafði haldit skött- 
um fyrir Hákoni Aðalsteinsfóstra, og stukku 
þeir feðgar til Gautlands ór Jamtalandi. Atli 
helt liðinu ór Leginum út um Stokkssund, ok 
svá suðr til Danmerkr, og liggr úti í Eyra- 
sundi. Hann var ok útlagi bæði Danakonungs 
ok Svíakonungs af ránum og manndrápum, er 
hann hafði gert í hvárutveggja ríkinu. Hrútr 
helt suðr til Eyrasunds. Ok er hann kom Í 
sundit, sér hann fjölda skipa í sundinu. Þá 
mælti Úlfr: „Hvat skal nú til ráða taka, Ís- 
lendingr?“ „Halda fram ferðinni“, segir Hrútr, 
„því at ekki dugir ófreistat. Skal skip okkat 
Özurar fara fyrst, enn þú skalt leggja fram sem 
þér líkar“. „Sjaldan hefi ek hatt aðra at skildi 
fyrir mér“, segir Úlfr. Leggr hann fram skeið 
sína jafnfram skipi Hrúts og halda svá fram í 
sundit. Nú sjá þeir, er í sundinu eru, at skip 
fara at þeim, ok segja Atla til. Hann svaraði: 
„Þá gefr vel til fjár at vinna, ok reki menn 
af sér tjöldin ok búist við sem hvatlegast á 
hverju skipi. Skip mitt skal vera í miðjum 
flotanum“. Síðan greiddu þeir róðrinn á skip- 
um Hrúts. Ok þegar er hvárir heyrðu mál 
annarra, stóð Atli upp og mælti: „Þér farið 
óvarlega. Sáð þér eigi, að herskip váru í sund- 
inu? Eða hvert er namn höfðingja yðvars?“ 
„Hrútr heiti ek“, segir hann. „Hvers maðr ert 

þú?“ segir Atli. „Hirðmaðr Haralds konungs 
gráfeldar“, segir Hrútr. Atli mælti: „Lengi 
höfu vit feðgar eigi kærir verit Noregskonung- 
um yðrum“. „Ykkur ógæfa er það“, segir 
Hrútr. „Svá hefir borit saman fund okkarn“, 
segir Atli, „at þú skalt eigi kunna frá tíðend- 
um að segja,, — og þreif upp spjót ok skaut á 
skip Hrúts, og hafði sá bana, er fyrir varð. 
Síðan tókst orrosta með þeim, ok sóttist þeim 
seint skip þeirra Hrúts. Úlfr gekk vel fram 
ok gerði ýmist, at hann skaut eða lagði. Ásólfr 
hét stafnbúi Atla. Hann hljóp upp á skip 
Hrúts ok varð fjögurra manna bani, áðr Hrútr 
varð varr við. Snýr hann þá í mót honum. 
Enn er þeir finnast, þá leggr Ásólfr í skjöld 
Hrúts ok í gegnum; enn Hrútr hjó til Ásólfs, 
og varð þat banabögg. Þetta sá Úlfr óþveginn 
ok mælti: „Bæði er nú, Hrútr, at þú höggr 
stórt, enda áttu mikit at launa Gunnhildi“. 
„Þess varir mik“, segir Hrútr, „at þú mælir 
feigum munni“. Nú sér Atli beran vápnastað 
á Úlfi ok skaut spjóti í gegnum hann. Síðan 
varð hin strangasta orrosta. Atli hleypr upp á 
skip at Hrúti ok ryðzt um fast. Ok nú snýr 
í móti honum Ögzurr ok lagði til hans ok fell 
Sjálfr á bak aftr, — því at annarr maðr lagði til 
hans. Hrútr sneri nú í mót Atla. Atli hjó þeg- 
ar í skjöld Hrúts ok klauf allan niðr. Þá fekk 
Atli steinshögg á höndiua og fell niðr sverðit. 

Hrútr tók sverðit ok hjó undan Atla fótinn. Síðan 
veitti hann honum banasár. Þar tóku þeir fé mikit 
ok höfðu með sér tvau skip, þau er bezt váru, 
ok dvöldust þar litla hríð síðan. Þeir Sóti fór- 
ust hjá. Sigldi hann aftr til Noregs. Kom hann 
við Limgarðssíðu ok gekk þar á land. Þar 
mætti hann Ögmundi sveini Gunnhildar. Ög- 
mundr kendi Sóta "þegar ok spyrr hann: „Hvé 
lengi ætlar þú hér at vera?“ „Þrjár nætr“, 
segir Sóti. „Hvert ætlar þú þá“, sagði Ögmundr. 
„ Vestr til Englands“, segir Sóti, „ok koma aldri 
til Noregs, meðan ríki Gunnhildar er“. Ög- 
mundr gekk þá í braut og ferr á fund Gunn- 
hildar; því at hon var þaðan skamt á 
veizlu og Guðröðr sonr hennar.  Ögmundr 
sagði Gunnhildi frá ætlan Sóta; enn hon bað 
þegar Guðröð son sinn fara ok taka Sóta af 
lífi. —Guðröðr fór þegar ok kom á óvart Sóta 
ok lét leiða hann á land upp ok festa þar upp, 
enn tók fé alt ok færði móður sinni. Hon fekk 
til menn; at færa alt féit á land upp ok austr 
til Konungahellu ok fór sjálf þangat. Hrútr 
helt aftr um haustit ok hafði fengið fjár mikils 
ok fór þegar á fund konungs ok hafði af hon- 
um góðar viðtökur. Hann bauð þeim at hafa 
slíkt af fénu, sem þau vildi; enn konungr tók 
af þriðjunginn. Gunnhildr segir Hrúti, at hon 
hafði tekið erfðina, enn látit drepa Sóta. Hann 
þakkaði henni ok gaf henni alt hálft við sik. 

6. Hrútr var með konungi um vetrinn í 
góðu yfirlæti. Enn er váraðist, gerist Hrútr 
hljóðr mjök.  Gunnhildr fann þat ok talaði til 
hans, er þau váru tvau saman: „Ert þú hug- 
sjúkr, Hrútr?“ sagði hon. „Þat er mælt“, seg- 
ir Hrútr, „at ilt er þeim er á ólandi er alinn“. 
„Vill þú til Íslands?“ segir hon. „Þat vil ek“. 
sagði hann. „Áttu konu nakkvara út þar?“ 
segir hon. „Eigi er þat“, sagði hann. „Þat 
hefi ek þó fyrir satt“, segir hon. Síðan hættu 
þau talinu. Hrútr gekk fyrir konung ok kvaddi 
hann. Konungr mælti: „Hvat vilt þú nú, Hrútr?“ 
„Ek vil beiðast, herra, at þér gefið mér orlof til 
Íslands“. „Mun þar þinn sómi meiri enn hér?“ 
segir konuugr. „Eigi mun þat vera“, sagði 
Hrútr, „enn þat verðr hverr at vinna, er ætlat 
er“. Gunnhildr mælti: „Við ramman mun reip 
at draga. Ok gefið honum gott orlof, at hann 
fari, sem honum líkar bezt“. Þá var ært illa í 
landi; enn þó fekk konungrinn honum mjöl, sem 
hann vildi hafa. Nú býst hann út til Íslands 
ok Ögzurr með honum. Ok er þeir váru búnir, 
þá gekk Hrútr at finna konunginn ok Gunnhildi. 
Gunnhildr leiddi hann á eintal ok mælti til 
hans: „Hér er gullhringr, er ek vil gefa þér“, 
ok spenti á hönd honum. „Marga gjöf góða 
hefi ek af þér þegit“, segir Hrútr. Hon tók 
höndum um háls honum ok kysti hann ok mælti: 
„Ef ek á svá mikit vald á þér, sem ek ætla, 

þá legg ek þat á við þik, at þú megir engri 
munuð framkoma við þá konu, er þú ætlar þér 
á Íslandi at eiga. Enn fremja skaltu mega við 
aðrar konur vilja þinn. Ok hefir nú hvártki 
okkat vel. Þú trúðir mér eigi til málsins“. 
Hrútr hló at ok gekk í braut. Síðan fór hann 
til fundar við konunginn ok þakkaði honum, 
hversu höfðinglega hann hefði alla hluti til hans 
gert. Konungrinn bað hann vel fara ok kvað 
Hrút vera hinn röskvasta mann ok vel kunna 
at vera með tígnum mönnum. Hrútr gekk síð- 
an til skips ok sigldi í haf. Þeim gaf vel 
byri ok tóku Borgarfjörð. Enn þegar er skip 
var landfast, reið Hrútr vestr heim; enn Özurr 
lét ryðja skipit. Hrútr reið á Höskuldsstaði, 
ok tók bróðir hans vel við honum, sagði Hrútr 
honum alt um ferðir sínar. Síðan sendi hann 
mann austr á Rangárvöllu til Marðar gigju at 
búast við boði. Enn þeir bræðr riðu síðan til 
skips, ok sagði Höskuldr Hrúti fjárhagi hans, 
ok hafði mikit á aflazt síðan Hrútr fór í braut. 
Hrútr mælti: „Minni mun ömbun verða, bróðir, 
enn skyldi; enn fá vil ek þér mjöl, svá sem 
þú þarft, í bú þitt í vetr“. Síðan réðu þeir 
skipinu til hlunns, ok bjoggu um, enn færðu 
varning allan vestr í Dala. Hrútr var heima á 
Hrútsstöðum til sex vikna. Þá bjoggust þeir 
bræðr — ok Ögzurr með þeim — at ríða austr 
til brúðhlaups Hrúts ok riðu við sex tigu manna. 

Þeir riðu þar til er koma austr á Rangárvöllu. 
Þar var fjöldi fyrir boðsmanna.  Skipuðust 
menn þar í sæti, enn konur skipuðu pall, ok 
var brúðrin heldr döpr. Drekka þeir veizluna, 
ok ferr hon vel fram. Mörðr greiddi út heiman- 
fylgju dóttur sinnar, ok reið hon vestr með 
Hrúti. Þau riðu þar til er þau kvámu heim. 
Hrútr fekk henni öll ráð í hendr fyrir innan 
stokk, ok líkaði þat öllum vel. Enn fátt var 
um með þeim Hrúti um samfarar, ok fer svá 
fram alt til várs. Ok þá er váraði, átti Hrútr 
för í Vestfjörðu at heimta fyrir varning sinn. 
Enn áðr hann færi heiman, talaði Unnr við 
hann: „Hvárt ætlar þú aftr at koma, áðr menn 
ríða til þings?“ „Hvat er at því“, segir Hrútr. 
„Ek vil ríða til þings“. segir hon, „ok finna 
föður minn“. #„Svá skal þá vera“, sagði hann, 
„ok mun ek ríða til þings með þér“. „Vel er 
þat ok“, segir hon. Síðan fór hann heiman ok 
vestr í fjörðu ok bygði alt féit ok fór þegar 
vestan. Ok er hann kom heim, bjó hann sik 
þegar til þings ok lét ríða með sér alla nábúa 
sína.  Höskuldr reið ok bróðir hans. Hrútr 
mælti við konu sína: „Ef þér er jafnmikill 
hugr á at fara til þings, sem þú lézt, þá bú 
þú þik ok ríð til þings með mér“. Hon bjó 
sik skjótt, ok síðan ríða þau unz þau koma til 
þings. Unnr gekk til búðar föður síns. Hann 
fagnaði henni vel; enn henni var skapþungt 

nakkvat. Ok er hann fann þat, mælti hann til 
hennar: #„Sét hefi ek þik með betra bragði — 
eða hvat býr þér í skapi?“ Hon tók at gráta 
ok svaraði engu. Þá mælti hann við hana: 
„Til hvers reitt þú til alþingis, ef þú vill eigi 
svara mér eða segja mér trúnað þinn? eða 
þykki þér eigi gott vestr þar?“ Hon svaraði: 
„Gefa munda ek til alla eigu mína, at ek hefða þar 
aldri komit“. Mörðr mælti: „Þessa má ek 
skjótt víss verða“. Þá sendi hann mann eftir þeim 
Hrúti ok Höskuldi. Þeir fóru þegar. Ok er 
þeir kvámu á fund Marðar, stóð hann upp í 
móti þeim ok fagnaði þeim vel ok bað þá sitja. 
Töluðu þeir lengi ok fór tal þeira vel. Þá mælti 
Mörðr til Hrúts: „Hví þykkir dóttur minni 
svá ilt vestr þar?“ Hrútr mælti: „Segi hon 
til, ef hon hefir sakagiftir nakkvarar við mik“. 
Enn þær urðu engar upp bornar við Hrút. Þá 
lét Hrútr eftir spyrja nábúa sína ok heima- 
menn, hversu hann gerði til heunar. Þeir báru 
honum gott vitni ok sögðu hana ráða öllu því 
er hon vildi. Mörðr mælti: „Heim skaltu fara, 
ok una vel við ráð þitt; því at honum ganga 
öll vitni betr enn þér“. Síðan reið Hrútr heim 
af þingi ok kona hans með honum, ok var nú 
vel með þeim um sumarit. Enn þá er vetraði, 
þá dró til vanda um samfarar þeira, ok var 
þess verr, er meir leið á várit. Hrútr átti enn 
ferð vestr í fjörðu at fjárreiðum sínum x lýsti 

yfir því, at hann mundi eigi til alþingis ríða. 
Unnr talaði fátt um. Hrútr fór þá er hann 
var til þess búinn. 

“. Nú líðr til þings framan. Unnr talaði 
við Sigmund Özurarson, ok spurði, ef hann vildi 
ríða til þings með henni. Hann kveðst eigi 
ríða mundu, ef Hrúti frænda hans þætti verr. 
„Því kveð ek þik til“, segir hon, „at ek á á 
þér helzt vald allra manna“. Hann svaraði: 
„Gera mun ek þér kost á þessu: þú skalt ríða 
vestr með mér aftr, ok hafa engin undirmál við 
Hrút eða mik“. Hon hét því. Síðan ríða þau 
til þings. Mörðr var á þingi, faðir hennar. 
Hann tók henni við allvel, ok bað hana vera í búð 
sinni, meðan þingit væri. Hon gerði svá. Mörðr 
mælti: „Hvat segir þú mér frá Hrúti, félaga 
þínum?“ Hon kvað vísu: 

(1) Víst segik gott frá geistum 

geirhvessanda þessum, 

þat er sjalfráðlegt silfra 

sundrhreyti er fundit. 

Verðk þvít almr er orðinn 

eggþings fyr gerningum, 

— satt er at ek sék við spotti — 

segja mart eða þegja. 
Mörðr varð hljóðr við ok mælti: „Þat býr þér 
nú Í skapi, dóttir, at þú vill, at engi viti nema 
ek, ok munt þútrúa mér bezt tilórráða um þitt 
mál“. Þá gengu þau á tal, þar er engir menn 
heyrðu þeira viðrmæli. Þá mælti Mörðr til 

dóttur sinnar: „Seg þú mér nú alt þat er á meðal 
ykkar er, ok lát þér ekki í augum vaxa“. „Svá 
mun vera verða“, segir hon ok kvað vísu: 
(2) Víst hefr hringa hristir 

Hrútr líkama þrútinn, 

njótr þá er linnbeðs leitar 

lundýgr munuð drýgja. 

Leita ek með ýti 

undlinna þá finna 

yndi okkars vanda, 

aldraðr boði skjaldar. 
Ok enn kvað hon vísu: 

(8) Þó veitk hitt at hreytir 

handfúrs jökuls spannar 

meiðr er jafnt sem aðrir 

ýtendr boga nýtir. 

Vilda ek við öldu 

jókennanda þenna 

— rjóðr lít þú orð ok íðir 

undleggs — skilit seggja. 
„Hversu má svá vera?“ segir Mörðr, „ok seg 
mér enn gerr“. Hon svaraði: „Þegar hann 
kemr við mik, þá er hörund hans svá mikit, 
at hann má ekki eftirlæti hafa við mik; enn 
þó höfu vit bæði breytni til þess á alla vega, 
at vit mættim njótast; enn þat verðr eigi. 
Enn þó áðr við skilim, sýnir hann þat af sér, 
at hann er í æði sínu rétt sem aðrir menn“. 
Mörðr mælti: „Vel hefir þú nú gert, er þú 
sagðir mér. Mun ek leggja ráð á með þér, þat 


er þér mun duga, ef þú kant með at fara, ok 
gx 

bregðir þú hvergi af. Nú skaltu heim ríða fyrst 
af þingi, ok mun bóndi þinn heim kominn ok 
taka við þér vel. Þú skalt vera við hann blíð 
ok eftirmál, ok mun honum þykkja góð skipan 
á komin: þú skalt enga fáleika á þér sýna. 
Enn þá er várar, skaltu kasta á þik sótt ok 
liggja í rekkju. Hrútr mun engum getum vilja 
um leiða um sóttarfar þitt ok ámæla þér í engu; 
heldr mun hann biðja, at allir geymi þín sem 
bezt. Síðan mun hann fara í fjörðu vestr ok 
Sigmundr með honum, ok mun hann flytja alt 
fé sitt vestan ór fjörðum, ok vera í brautu 
lengi sumars. Enn þá er menn ríða til þings, 
ok allir menn eru riðnir ór Dölum, þeir er ríða 
ætla, þá skalt þú rísa ór rekkju, ok kveðja 
menn til ferðar með þér. Enn þá er þú ert 
albúin, þá skaltu ganga til hvílu þinnar ok 
þeir menn með þér, sem förunautar þínir eru. 
Þú skalt nemna vátta hjá rekkjustokki búanda 
þíns ok segja skilit við hann lagaskilnaði, sem 
þú mátt framast at alþingismáli réttu ok allsher- 
jar lögum. Slíka váttnemnu skaltu hafa fyrir 
karldurum. Síðan ríð þú í braut, og ríð Lax- 
árdalsheiði ok svá til Holtavörðuheiðar — því 
at þín mun eigi leitat til Hrútafjarðar — ok 
ríð þar til er þú kemr til mín. Ok mun ek 
þá sjá fyrir málinu, ok skaltu aldri síðan koma 
honum í hendr“. Nú ríðr hon heim af þingi. 
Ok var Hrútr heim kominn ok fagnaði henni 

vel. Hon tók vel máli hans ok var við hann blíð 
ok eftirmál. Þeira samfarar váru góðar þau 
misseri. Enn er váraði, tók hon sótt ok lagðist 
í rekkju. Hrútr fór í fjörðu vestr ok bað henni 
virkta áðr. Nú er kemr at þingi, bjó hon ferð 
sína Í braut ok fór með öllu svá sem fyrir var 
sagt ok ríðr á þing síðan. Heraðsmenn leituðu 
hennar ok fundu hana eigi. Mörðr tók við 
dóttur sinni vel ok spurði hana, hversu hon 
hefði með farit ráðagerð hans. „Hvergi hefi ek 
'af brugðit“, sagði hon. Hann gekk til Lög- 
bergs ok sagði skilit lagaskilnaði með þeim at 
Lögbergi. Þetta gerðu menn at nýjum tíðendum. 
Unnr fór heim með föður sínum ok kom aldri 
vestr þar síðan. 

8. Hrútr kom heim ok brá mjök í brún, er 
kona hans var í brautu, ok er þó vel stiltr, ok 
var heima öll þau misseri ok réðst við engan 
mann um sitt mál. Annat sumar eftir reið hann 
til alþingis ok Höskuldr bróðir hans með hon- 
um ok fjölmentu mjök. Enn er hann kom á 
þing, þá spurði hann hvárt Mörðr gígja væri á 
þingi. Honum var sagt, at hann var þar. Ok 
ætluðu allir, at þeir mundu tala um mál sín; 
enn það varð eigi. Einn hvern dag, er menn 
gengu til Lögbergs, nemndi Mörðr sér vátta ok 
lýsti fésök á hendr Hrúti um fémál dóttur sinn- 
ar, ok taldi níu tigu hundraða fjár: lýsti hann 
til gjalda ok til útgreiðslu, ok lét varða þriggja 

marka útlegð: hann lýsti í fjórðungsdóm þann, 
er sökin átti í at koma at lögum: lýsti hann 
löglýsing ok í heyranda hljóði at Lögbergi. Enn 
er hann hafði þetta mælt, svaraði Hrútr: „Meir 
sækir þú þetta mál með fjárágirnd ok kappi, 
er heyrir til dóttur þinnar, heldr enn með góð- 
vild eða drengskap; enda mun ek hér láta nakk- 
vat Í mót koma — því at þú hefir enn eigi féit 
í hendi þér, þat er ek fer með. Mæli ek svá 
fyrir, at þeir sé allir heyrandi váttar, er hjá 
eru at Lögbergi, at ek skora þér á hólm. Skal 
við liggja mundrinn allr, ok þar legg ek í mót 
annat fé jafnmikit. Ok eigi sá hvárttveggja féit, 
er af öðrum berr. Enn ef þú vill eigi berjast 
við mik, þá skaitu af allri fjárheimtunni“. Þá 
þagnaði Mörðr ok réðst um við vini sína um 
hólmgönguna. Honum svaraði Jörundr goði: 
„Eigi þarftu við oss ráð at eiga um þetta mál; 
því at þú veizt, ef þú berst við Hrút, at þú 
munt láta bæði lífit ok féit. Er honum vel farit: 
hann er mikill af sjálfum sér ok manna frækn- 
astr“. Þá kvað Mörðr þat upp, at hann mundi 
eigi berjast við Hrút. Þá varð óp mikit at Lög- 
bergi ok óhljóð, ok hafði Mörðr af hina mestu 
svívirðu. Síðan riðu menn heim af þingi. Þeir 
bræðr riðu vestr til Reykjardals, Höskuldr ok 
Hrútr, ok gistu at Lundi. Þar bjó Þjóstólfr, 
sonr Bjarnar gullbera. Regn hafði verit mikit 
um daginn, ok höfðu menn orðit vátir, ok váru 

gervir langeldar. Þjóstólfr búandi sat á meðal 
þeira Höskulds ok Hrúts. Sveinar tveir léku á 
gólfinu — þeir váru veizlusveinar Þjóstólfs — 
ok lék mær ein hjá þeim. Þeir váru málgir 
mjök; því at þeir váru óvitrir. Annarr þeira 
mælti: „Ek skal þér Mörðr vera ok stefna þér 
af konunni ok finna þat til foráttu, at þú hafir 
eigi sorðit hana“. Annarr svaraði: „Ek skal 
þér Hrútr vera: tel ek þik af allri fjárheimt- 
unni, ef þú þorir eigi at berjast við mik“. Þetta 
mæltu þeir nökkurum sinnum. Þá gerðist hlátr 
mikill af heimamönnum. Þá reiddist Höskuldr 
ok laust sveininn með sprota, þann er Mörðr 
nemndist; enn sprotinn kom Í andiitit og sprakk 
fyrir. Höskuldr mælti við sveininn: „Verð úti 
ok drag engan spott at oss“. Hrútr mælti: 
„Gakk hingat til mín“. Sveinninn gerði svá. 
Hrútr dró fingrgull af hendi sér ok gaf honum 
ok mælti: „Far í braut ok leita á engan mann 
síðan“. Sveinninn fór í braut ok mælti: „Þínum 
drengskap skal ek við bregða æ síðan“. Af 
þessu fekk Hrútr gott orð. Síðan fóru þeir vestr 
heim. Ok er nú lokit þrætum þeira Marðar. 
9. Nú er þar til máls at taka, at Hallgerðr 
vex upp, dóttir Höskulds, ok er kvenna fríðust 
sýnum ok mikil vexti. Ok því var hon lang- 
brók kölluð. Hon var fagrhár, ok svá mikit 
hárit, at hon mátti hylja sik með. Hon var 
örlynd ok skaphörð. Þjóstólfr hét fóstri hennar. 

Hann var suðreyskr at ætt. Hann var styrkr 
maðr ok vígr vel ok hafði margan mann drep- 
it ok bætti engan mann fé. Þat var mælt, at 
hann væri engi skapbætir Hallgerði. Maðr er 
nemndr Þorvaldr. Hann var Ósvífrsson. Hann bjó 
út á Meðalfellsströnd, undir Felli. Hann var 
vel auðigr at fé. Hann átti eyjar þær er heita 
Bjarneyjar. Þær liggja út á Breiðafirði. Þaðan 
hafði hann skreið ok mjöl. Þorvaldr var vel 
styrkr maðr ok kurteiss, nakkvat bráðr í skap- 
lyndi. Þat var einu hverju sinni, at þeir feðg- 
ar ræddu með sér, hvar Þorvaldr mundi á leita 
um kvánfang. Enn það fanst á, at honum 
þótti sér óvíða fullkosta. Þá mælti Ósvífr: 
„Vill þú biðja Hallgerðar langbrókar, dóttur 
Höskulds?“ „Hennar vil ek biðja“, segir hann. 
„Þat mun ykkr eigi mjök hent“, sagði Ósvífr; 
„hon er kona skapstór, enn þú ert harðlyndr 
ok óvæginn“. „Þar vil ek þó áleita“, segir 
hann, „ok mun eigi tjóa at letja“. „Þú átt ok 
mest í hættu“, segir Ósvífr. Síðan fóru þeir 
bónorðsför ok kvámu á Höskuldsstaði ok höfðu 
þar góðar viðtökur. Þeir ræddu þegar erendi 
sín fyrir Höskuldi ok vöktu bónorðit. Höskuldr 
svaraði:  „Kunnigt er mér um hag ykkarn. 
Enn ek vil enga vél at ykkr draga — at dótt- 
ir mín er hörð í skapi. Enn um yfirlit hennar 
ok kurteisi meguð þit sjálfir sjá“. Þorvaldr svar- 
aði: „Ger þú kostinn; því at ek mun skap- 

lyndi hennar eigi láta fyrir kaupi standa“. Síð- 
an tala þeir um kaupit, ok spurði Höskuldr 
dóttur sína eigi eftir — því at honum var hugr 
á at gifta hana — ok urðu þeir ásáttir um 
allan kaupmála. Síðan rétti Höskuldr fram hönd- 
ina, enn Þorvaldr tók í ok fastnaði sér Hall- 
gerði, ok reið heim við svá búit. 

10. Höskuldr sagði Hallgerði kaupit. Hon 
mælti: „Nú em ek at raun komin um þat, 
er mik hefir lengi grunat, at þú mundir eigi 
unna mér svá mikit, sem þú sagðir jafnan, er 
þér þótti eigi þess vert, at við mik væri um 
talat þetta mál; enda þykki mér ráð þetta eigi 
svá mikils háttar sem þér hétuð mér“. Ok fanst 
þat á í öllu, er hon þóttist vargefin.  Höskuldr 
mælti: „Ekki legg ek svá mikit við ofmetnað 
þinn, at hann standi fyrir kaupum mínum: ok 
skal ek ráða, enn eigi þú, ef okkr skilr á“. 
„Mikill er metnaðr yðvarr frænda“, segir hon, 
„ok er þat eigi undarlegt, at ek hafi nakkvarn“, 
— ok gekk á braut síðan. Hon fann fóstra 
sinn Þjóstólf ok segir honum, hvat ætlat var, 
ok var henni skapþungt. Þjóstólfr mælti: „Ger 
þú þér gott í skapi: þú munt vera gefin í ann- 
at sinn, ok munt þú þá eftir spurð — því 
at allstaðar mun ek gera at þínu skapi, nema 
þar er faðir þinn er eða Hrútr“. Síðan tala 
þau ekki um fleira. Höskuldr bjó veizlu ok 
reið at bjóða mönnum til ok kom á Hrútsstaði 

ok kallar Hrút út til máls viðsik. Hann gekk 
út, ok gengu þeir á tal, ok sagði Höskuldr 
honum kaupmála allan ok bauð honum til boðs, 
— „ok vilda ek, frændi, at þér þætti eigi verr, 
þótt ek gerða þér eigi orð áðr enn kaupmálinn 
réðst“.  „Betr þætti mér, at ek kvæma hvergi 
i nánd“, segir Hrútr, „því at hvárigu mun í 
þessu kaupi gifta, honum né henni. Enn þó 
mun ek fara til boðs, ef þér þykkir sæmd í“. 
„Þat þykki mér víst“, segir Höskuldr ok reið 
heim síðan. Ósvífr ok Þorvaldr buðu ok mönn- 
um, ok var eigi boðit færa enn hundraði. Maðr 
er nemndr Svanr. Hann bjó í Bjarnarfirði, á 
bæ þeim er heitir á Svanshóli. Þat er norðr 
frá Steingrímsfirði. Svanr var fjölkunnigr mjök. 
Hann var móðurbróðir Hallgerðar. Hann var 
ódæll ok illr viðreignar. Honum bauð Hall- 
gerðr til boðsins ok sendi Þjóstólf eftir honum. 
Hann fór, ok váru vináttumál með þeim þegar. 
Nú koma menn til veizlunnar, ok sat Hallgerðr 
á palli, ok var brúðrin allkát, ok gekk Þjóst- 
ólfr jafnan til tals við hana, enn stundum talar 
hann við Svan, ok fanst mönnum mikit um tal 
þeira.  Veizlan fór vel fram. Höskuldr leysti 
út fé Hallgerðar með hinum bezta greiðskap. 
Síðan mælti hann til Hrúts: „Skal ek nakk- 
varar gjafar fram leggja?“  MHrútr svaraði: 
„Kostr mun þér af tómi at eyða fé þínu fyrir 
Hallgerði, ok lát hér staðar nema“. 

11. Þorvaldr reið heim frá boðinu ok kona 
hans með honum ok Þjóstólfr. Hann fylgdi 
hesti Hallgerðar ok töluðu þau jafnan. Ósvífr 
veik at syni sínum ok mælti: „Unir þú vel 
ráðinu? Eða hversu fórtal meðykkr?“ „Vel“ 
segir hann, „alla blíðu lét hon uppi við mik; 
ok mátt þú sjá mót á, er hon hlær við hvert 
orð“. „Eigi ætla ek hlátr hennar jafngóðan 
sem þú“, segir Ósvífr, „enn þat mun þó síðar 
reynast“. Þau ríða þar til er þau koma heim. 
Um kveldit sat hon hjá búanda sínum ok skip- 
aði Þjóstólfi hit næsta sér innar frá. Fátt átt- 
ust þeir við Þjóstólfr ok Þorvaldr, ok varð 
þeim fátt at orðum, ok fór svá fram um vetr- 
inn. Hallgerðr var fengsöm ok stórlynd; enda 
kallaði hon til alls þess er aðrir áttu í nánd 
ok hafði alt í sukki. Enn er váraði, var þar 
búskortr ok skorti bæði mjöl ok skreið. Hall- 
gerðr kom at máli við Þorvald ok ræddi: „Eigi 
munt þú þurfa at sitja til alls; því at bæði 
þarf í búit mjöl ok skreið“.  Þorvaldr mælti: 
„Ekki fekk ek nú minna til bús, enn vant var, 
ok endist þó alt á sumar fram“. Hallgerðr 
mælti: „Ekki fer ek at því, þó at þú hafir 
svelt þik til fjár ok faðir þinn“. Þá reiddist 
Þorvaldr ok laust hana Í andlitit svá at blæddi, 
ok gekk síðan á braut ok kvaddi húskarla sína 
með sér, ok hrundu þeir fram skútu, ok hljópu 
þar á átta karlar ok reru út í Bjarneyjar. Tók 

hann þar skreið sína ok mjöl. Nú er at segja 
frá Hallgerði, at hon sat úti ok var skapþungt. 
Þjóstólfr gekk at ok sá, at hon var særð í 
andlitinu ok mælti: „Hví ert þú svá illa leik- 
in?“ - „Þorvaldr veldr því búandi minn“, sagði 
hon, „ok stótt þú mér þá fjarri, ef þér þætti 
nakkvat undir um mik“. „Ek vissa eigi“, 
segir hann, „enn þó skal ek þessa hefna“. Síðan 
gekk hann á braut ok til fjöru ok hratt fram 
skipi sexæru ok hafði í hendi öxi mikla, er 
hann átti, vafinskeftu. Hann stígr á skip ok 
rær út í Bjarneyjar. Ok er hann kom þar, 
váru allir menn rónir, nema Þorvaldr ok föru- 
nautar hans. Hann var at hlaða skútuna, enn 
þeir báru á út, menn hans. Þjóstólfr kom at 
í því ok hljóp upp á skútuna ok hlóð með 
honum ok mælti: „Bæði ert þú at þessu lítil- 
virkr ok óhagvirkr“. Þorvaldr mælti: „Hyggst 
þú munu betr gera?“ „Þat eitt munu vit at 
hafast, at ek mun betr gera enn þú“, segir 
Þjóstólfr, „ok er sú kona illa gift, er þú átt, 
ok skyldi ykkrar samfarar skammar vera“. 
Þorvaldr þreif upp handsax eitt, er var hjá 
honum, ok leggr til Þjóstólfs. Þjóstólfr hafði 
öxina á öxl sér ok laust á móti ok kom á 
hönd Þorvaldi ok brotnaði handleggrinn, enn 
saxit fell niðr. Síðan færði Þjóstólfr upp öxina 
í annat sinn ok hjó í höfuð Þorvaldi ok hafði 
hann þegar bana. 

12. Þá fóru þeir ofan, menn Þorvalds, með 
byrðarnar.  Þjóstólfr tók til ráða skjótt. Höggr 
hann þá tveim höndum borð skútunnar — ok 
gekk sundr borðit um tvau rúm — ok hljóp í 
skip sitt. Enn á skútunni fell inn sær kol- 
blár, ok sökk hon niðr með öllum farminum. 
Þar sökk ok niðr lík Þorvalds: ok máttu föru- 
nautar hans eigi sjá, hversu hann var til gerr ; enn 
hitt vissu þeir, at hann var dauðr. Þjóstólfr 
reri inn á fjörðinn; enn þeir báðu hann illa fara 
ok aldri þrífast. Hann svaraði engu ok reri 
inn á fjörðinn ok þar tiler hann kom heim — 
ok brýndi upp skipinu, ok gekk heim ok hafði 
uppi öxina, ok var hon blóðug mjök. Hallgerðr 
var úti ok mælti: „Blóðug er öx þín: Hvat 
hefir þú unnit?“ „Nú hefi ek þat at gert“, 
segir hann, „at þú munt gefin vera í annat 
sinn“.  „Dauðan segir þú mér Þorvald þá“, 
segir hon. „Svá er“, sagði hann, „ok sé þú 
nakkvart ráð fyrir mér“. „„Svá skal vera“, 
sagði hon, „ek skal senda þik norðr til Bjarn- 
arfjarðar á Svanshól, ok mun Svanr taka við 
þér báðum höndum. Er hann svá mikill fyrir 
sér, at þangat sækir þik engi“. Hann söðlaði 
hest, er hann átti, ok steig á bak ok reið norðr 
til Bjarnarfjarðar á Svanshól. Ok tók Svanr 
við honum báðum höndum ok spurði hann at 
tíðendum. Enn Þjóstólfr segir honum vig Þor- 
valds, með þeim atburðum, er orðið höfðu. 

Svanr mælti: „Slíkt kalla ek menn, er eigi 
láta sér alt í augu vaxa at gera, ok mun ek 
því heita þér, ef þeir sækja þik hingat, at þeir 
skulu hafa af því hina mestu svívirðing“. — Nú 
er þar til máls at taka, er Hallgerðr er, at 
hon kvaddi til ferðar með sér Ljót hinn svarta 
frænda sinn, ok bað hann söðla hesta þeira, — 
„ok vil ek ríða heim til föður míns“. Hann 
bjó ferð þeira. Hon gekk til kistna sinna ok 
lauk upp ok lét kalla til sín alla heimamenn 
sína ok gaf þeim nakkvara gjöf öllum. Enn 
þeir hörmuðu hana allir. Nú reið hon þar til 
er hon kom á Höskuldsstaði. Ok tók faðir 
hennar við henni vel; því at hann hafði eigi 
spurt tíðendin. Höskuldr mælti til Hallgerðar: 
„Hví fór eigi Þorvaldr með þér?“ Hon svar- 
aði: „Dauðr erhann“. Höskuldr mælti: „Þjóst- 
ólfr mun því valda“. Hon sagði svá vera. 
Höskuldr mælti: „Þat mun mér sízt í tauma 
ganga, er Hrútr segir mér — at hér mundi til 
mikillar ógiftu draga um kaup þessi. Enn 
ekki mun týja at saka sik um orðinn hlut“. — 
Nú er þar til máls at taka, er förunautar Þor- 
valds eru, at þeir biðu til þess er skip kváimu at 
landi. Þeir sögðu víg Þorvalds, ok báðu sér 
skips inn til lands. Þeim var lét þegar. Ok 
reru þeir inn at Reykjanesi ok fundu Ósvíf ok 
sögðu honum tíðendin. Hann mælti: „Illa gef- 
ast ills ráðs leifar. Ok sé ek nú alt eftir, hversu 

farit hefir. Hallgerðr mun hafa sendan Þjóst- 
ólf til Bjarnarfjarðar, enn hon mun riðin heim 
til föður síns. Skulu vér nú samna liði ok 
sækja hann norðr þangat“. Þeir gerðu svá ok 
fóru í liðsbón — varð þeim gott til manna — 
ok riðu til Steingrímsfjarðar ok til Ljótárdals 
ok þaðan til Selárdals ok svá til Bassastaða, 
ok þaðan um hálsinn til Bjarnarfjarðar. Nú tók 
Svanr til orða ok geispaði mjök: „Nú sækja 
at fylgjur Ósvífrs“. Þá spratt Þjóstólfr upp 
ok tók öxi sína. Svanr mælti: „Gakk þú út 
með mér. Lítils mun viðþurfa“. Síðan gengu 
þeir út báðir. Svanr tók geitskinn eitt ok 
veifði yfir höfði sér ok mælti: „Verði þoka ok 
verði skrípi ok undr öllum þeim er eftir þér 
sækja“. Nú er frá því at segja, at þeir ríða á 
hálsinn, Ósvífr ok hans förunautar. Þá kom 
þoka mikil á móti þeim. Ósvífr mælti: „Þessu 
mun Svanr valda. Ok væri vel, ef eigi fylgdi 
meira ilt“. Litlu síðar brá svá mikium sorta 
fyrir augu þeim, at þeir sá ekki. Ok fellu 
þeir þá af baki ok týndu hestunum ok gengu 
í fen ofan sjálfir, enn sumir í skóginn, svá at 
þeim helt við meiðingar. Þeir töpuðu af sér 
vápnunum. Þá mælti Ósvífr: „Ef ek fynda 
hesta mína ok vápn, þá munda ek aftr hverfa“. 
Ok er hann hafði þetta mælt, þá sá þeir nakk- 
vat ok fundu hesta sína ok vápn. Þá eggjuðu 
margir á, at enn skyldi við leita um atreiðina. 

Ok var þat gert, ok urðu þeim þegar hin sömu 
undr. Ok fór svá þrim sinnum. Þá mælti Ó- 
svífr: „Þó at förin sé eigi góð, þá skal þó 
nú aftr hverfa. Nú skulu vér gera ráð várt í 
annan stað. Ok hefi ek þat helzt í hug mér at fara 
ok finna Höskuld föður Hallgerðar ok beiða 
hann sonarbóta; því at þar er sæmdar ván, 
sem gnóg er til“. Síðan riðu þeir til Breiða- 
fjarðardala. Ok er nú ekki fyrr frá at segja, 
enn þeir koma á Höskuldsstaði. Þar var þá 
fyrir með Höskuldi Hrútr bróðir hans. Ósvífr 
kvaddi út Höskuld ok Hrút. Þeir gengu út 
báðir ok heilsuðu Ósvífri. Enn síðan gengu 
þeir á tal. Höskuldr spurði Ósvífr, hvaðan 
hann kvæmi at. Hann kveðst hafa farit at leita 
Þjóstólfs ok fundit hann eigi. Höskuldr kvað 
hann kominn mundu norðr á Svanshól, „ok er 
þat eigi allra manna at sækja hann þangat“. 
„Því em ek hér kominn“, sagði Ósvífr, „at ek 
vil beiða þik sonarbóta“.  Höskuldr svaraði: 
„Eigi drap ek son þinn, ok eigi réð ek honum 
bana; enn þó heldr þik varkunn til at leita á 
nökkur“. Hrútr mælti: #„Náit er, bróðir, nef 
augum; ok er nauðsyn at drepa niðr illu orði 
ok bæta honum son sinn ok rífka svá ráð fyrir 
dóttur þinni. Er sá einn til, at þetta orðtak 
falli niðr sem skjótast: því at þá er betr, at 
hér sé fátt til talat“. Höskuldr mælti: „Vill 
þú þá gera um málit?“ „Þat vil ek“, segir 

Hrútr, „ok mun ek ekki hlífa þér í gerðinni; 
því at ef satt skal tala, þá hefir dóttir þín 
ráðit honum banann“. Þá setti Höskuld dreyr- 
rauðan ok mælti ekki nakkvara hríð. Síðan 
stóð hann upp ok mælti til Ósvífrs: „Vill þú 
nú handsala mér niðrfall at sökinni?“  Ósvífr 
stóð upp ok mælti: „Eigi er þat jafnsætti at 
bróðir þinn geri um. Enn þó hefir þú svá vel 
til lagit, Hrútr, at ektrúi þér vel til málsins“. 
Síðan tók hann í hönd Höskuldi, ok sættust 
þeir svá á málit, at Hrútr skyldi gera ok lúka 
upp gerðinni, áðr Ósvífr færi heim. Síðan gerði 
Hrútr ok mælti: „Fyrir víg Þorvalds geri ek 
tvau hundruð silfrs“ — þat þóttu þá vera góð 
manngjöld — „ok skalt þú gjalda þegar, bróðir, 
ok leysa vel af hendi“.  Höskuldr gerði svá. 
Þá mælti Hrútr til Ósvífrs: „Ek vil gefa þér 
skikkju góða, er ek hafða út“. Hann þakkaði 
honum gjöfina ok undi nú vel við, þar sem 
komit var, ok fór heim. Litlu síðar kvámu 
þeir þannug, Hrútr ok Höskuldr, ok skiftu fé 
því sem þar stóð saman — ok urðu þeir Ósvífr 
á þat vel sáttir ok fóru heim með féit, ok er 
nú Ósvífr ór sögunni. Hallgerðr beiddi Hösk- 
uld at Þjóstólfr skyldi fara heim. Höskuldr 
veitti henni þat — ok var iengi mart talat 
um víg Þorvalds. Fé Hallgerðar gekk fram 
ok gerðist mikit. 

13. Bræðr þrír eru nemndir til Sigvúnar 

Hét einn Þórarinn, annarr Ragi, þriði Glúmr. 
Þeir váru synir Óleifs hjalta. Þeir váru virð- 
ingamenn miklir ok vel auðgir at fé. Þórar- 
inn átti þat kenningarnamn, at hann var kall- 
aðr Ragabróðir. Hann hafði lögsögu eftir Hrafn 
Hæingsson. Hann var stórvitr maðr. Hann 
bjó at Varmalæk ok áttu þeir Glúmr bú saman. 
Glúmr hafði verit lengi í förum. Hann var 
mikill maðr vexti ok sterkr ok fríðr sýnum. 
Ragi var vígamaðr mikill bróðir þeira. Þeir 
bræðr áttu suðr Engey ok Laugarnes. Þeir 
bræðr töluðu, Glúmr ok Þórarinn, ok spurði 
Þórarinn Glúm, hvárt hann ætlaði utan sem 
hann var vanr. Hann svaraði: „Hitt hafða 
ek nú heldr ætlat, at hætta kaupferðum“. „Hvat 
er þér þá í skapi?“ segir Þórarinn. „Vill þú 
biðja þér konu?“ „Þat vilda ek“, sagði Glúmr, 
„ef ek gæta vel fyrir mér sét“. Þá taldi Þór- 
arinn upp konur þær sem váru í Borgarfirði 
ógiftar ok spurði ef hann vildi nakkvara eiga 
af þeim, — „ok mun ek ríða til með þér“. 
Hann svaraði: „Enga vil ek þessa eiga“. „Nemn 
þú þá at því þá er þú vill eiga“, segir Þórar- 
inn. Glúmr svaraði: „Ef þú vill þat vita, þá 
heitir hon Hallgerðr ok er dóttir Höskulds í 
Dölum vestr“. „Eigi er nú þat sem mælt er“, 
segir Þórarinn, „at þú látir þér annars víti at 
varnaði. Gift var hon manni ok réð hon þeim 
bana“. Glúmr mælti: „Má at hana hendi eigi 

slík ógifta Í annat sinn; ok veit ek víst, at 
hon ræðr eigi mér bana. Enn ef þú vill mér 
nakkvara sæmd veita, þá ríð þú til með mér 
at biðja konunnar“. Þórarinn mælti: „Ekki 
mun mega við gera; þat mun verða fram at 
koma sem ætlat er“. Oft kom Glúmr á um 
þetta mál við Þórarin. Enn hann fór lengi 
undan. Enn þar kom um síðir at þeir sömn- 
uðu at sér mönnum ok riðu tuttugu saman 
vestr til Dala ok kvámu á Höskuldsstaði ok 
tók Höskuldr vel við þeim, ok váru þeir þar 
um nóttina. Enn snimma um morgininn sendir 
Höskuldr eftir Hrúti — ok kom hann þegar ok 
var Höskuldr úti fyrir, er hann reið í tún. 
Höskuldr segir Hrúti hvat þar var komit manna. 
„Hvat munu þeir vilja?“ sagði Hrútr. „Engi 
hafa þeir erendi enn upp borit fyrir mik“, sagði 
Höskuldr. „Við þik munu þó erendin“, segir 
Hrútr; „þeir munu biðja Hallgerðar — eða hversu 
munt þú svara?“ „Hvat þykki þér ráð?“ sagði 
Höskuldr. „Vel skalt þú svara ok segja þó 
kost ok löst á konunni“, segir Hrútr. Enn í 
þessu tali þeira bræðra garga þeir út gestirnir. 
Höskuidr ok Hrútr gengu í mót þeim. Fagn- 
aði Hrútr vel Þórarni ok þeim báðum bræðrun. 
Síðan gengu þeir allir samt á tal. Ok mæiti 
Þórarinn: „Ek em kominn hingat með Glúni 
bróður mínum þess erendis at biðja Hallgerðar 


dóttur þinnar, Höskuldr, til handa Glúmi bróður 

minum. Skalt þú þat vita, at hann er vel 
mannaðr“. „Veit ek þat“, sagði Höskuldr, „at 
þit eruð mikilsháttar menn, bræðr, enn ek vil 
ok segja þér í mót at ek réð ráði hennar fyrri 
ok varð oss þat at mikilli ógæfu“. Þórarinn 
svarar: „Ekki munu vér þat láta fyrir kaup- 
um standa; því at eigi skal einn eiðr alla verða 
— ok má þetta verða vel, þó at hitt yrði illa, 
enda spilti Þjóstólfr þar mest um“. Þá mælti 
Hrútr: „Gefa munda ek yðr til ráð, ef þér 
vilið eigi þetta láta fyrir ráðum standa, er áðr 
hefir orðit um hagi Hallgerðar, — at Þjóstólfr 
fari ekki suðr með henni, þó at ráðin takist, 
ok veri þar aldri þrim nóttum lengr, nema 
Glúmr lofi, enn falli óheilagr fyrir Glúmi, ef 
hann er lengr — enn heimilt á Glúmr at lofa 
þat; enn ekki er þat mitt ráð. Skal nú ok 
eigi svá fara sem fyrr, at Hallgerði sé eigi sagt: 
Skal hon vita allan þenna kaupmála ok sjá 
Glúm ok ráða sjálf, hvárt hon vill eiga hann 
eða eigi — ok megi hon eigi öðrum kenna, 
þó at eigi verði vel. Skal þetta alt vélalaust 
vera“. Þórarinn mælti: „Nú er sem jafnan, 
at þat mun bezt gegna, at þín ráð sé höfð“. 
Þá var sent eftir Hallgerði ok kom hon þangat 
ok tvær konur með henni. Hon hafði yfir sér 
vefjarmöttul blán ok var undir í rauðum skar- 
lazkyrtli ok silfrbelti um sik, enn hárit tók 
ofan á bringuna tveim megin ok drap hon und- 

ir belti sér. Hon settist niðr í milli þeira Hrúts 
ok föður síns. Hon kvaddi þá alla góðum orð- 
um ok mælti vel ok skörulega ok spurði tíð- 
enda. Síðan hætti hon at tala. Glúmr mælti: 
„Um kaup við föður þinn höfu vit Þórarinn 
bróðir minn talat, at ek munda fá þín, Hallgerðr, 
ef þat er þinn vili sem þeira. Munt þú nú ok 
segja, er þú ert kölluð skörungr mikill, hvárt 
þat er nakkvat nær þínu skapi, enn ef þér er 
engi hugr á kaupum við oss, þá vilju vér 
ekki um tala“. Hallgerðr mælti: „Veit ek at 
þit eruð mikilsháttar menn, bræðr, ok veit ek, 
at ek mun nú miklu betr gefin enn fyrr; enn 
vita vil ek, hvat þér hafið um talat eða hvé 
mjök þér hafið fram mælt málinu; enn svá lízt 
mér á þik, at ek mun þér vel unnandi verða 
ef vit komum skapi saman. Glúmr sagði henni 
sjálfr allan skildaga ok veik hvergi af ok spurði 
þá Höskuld ok Hrút, hvárt hann hermdi rétt. 
Höskuldr sagði svá vera. Hallgerðr mælti þá: 
„Svá vel sem þér hefir farit til mín, faðir, um 
þetta mál, ok þér Hrútr, þá vil ek þetta að 
ykkru ráði gera, ok skal þessi kaupmáli vera 
sem þit hafið stofnat“. Þá mælti Hrútr: „Þat 
þykki mér ráð, at vit Höskuldr nemnim vátta, 
enn Hallgerðr festi sik sjálf, ef lögmanni þykkir 
þat rétt: „Rétt er þat“, sagði Þórarinn. Síð- 
an váru virð fé Hallgerðar, ok skyldi Glúmr 
leggja Í móti jafnmikit, ok skyldi vera helm- 

ingarfélag með þeim. Glúmr fastnaði sér þá 
Hallgerði, ok riðu þeir suðr heim. Enn Hösk- 
uldr skyldi hafa boð inni. Er nú kyrt þar til 
er menn ríða til boðs. 

14. Þeir bræðr fjölmenna mjök til veizlunn- 
ar ok höfðu valit lið. Þeir riðu vestr til dala 
ok kvámu á Höskuldsstaði, ok var þar fjölmenni 
mikit fyrir. Skipuðu þeir Höskuldr ok Hrútr 
annan bekk, enn brúðgumi annan. Hallgerðr 
sat á palli ok samdi sér vel. Þjóstólfr gekk 
með reidda öxi ok lét hit dólglegasta, ok lét 
þat engi sem vissi. Enn er boði var lokit, 
fór Hallgerðr suðr með þeim. Enn er þau kvámu 
suðr til Varmalækjar, þá spurði Þórarinn Hall- 
gerði, ef hon vildi taka við búráðum. „Eigi vil 
ek þat“, segir hon. Hallgerðr sat mjök á sér 
um vetrinn, ok líkaði við hana ekki illa. Enn 
um várit töruðu þeir um fjárhagi sína, bræðr, 
ok mælti Þórarinn: „Ek vil gefa ykkr upp 
búit at Varmalæk; því at ykkr er þat hægst 
um hönd. Enn ek mun far: suðr í Laugarnes 
ok búa þar. Enn Engey skulu vit eiga báðir 
saman“.  Glúmr vildi, at svá væri. Fór Þór- 
arinn suðr bygðum. Enn þau bjoggu þar eftir. 
Réð Hallgerðr sér hjón. Hon var örlynd ok 
fengsöm. Enn um sumarit fæddi hon meybarn. 
Glúmr sagði henni, hvat heita skyldi: „hana 
skal kalla eftir föðurmóðir minni — ok skal heita 
Þorgerðr — því at hon var komin frá Sigurði 

fáfnisbana í föðurætt sína at langfeðgatölu“. Mær- 
in var vatni ausin — ok þetta nafn gefit. Hon 
óx þar upp ok gerðist lík móður sinni at yfir- 
litum. Þau sömdust vel við, Glúmr ok Hall- 
gerðr; ok fór svá fram um hríð. — Þau tíðendi 
spurðust ór Bjarnarfirði norðan, at Svanr hafði 
róit at veiðiskap um várit, ok kom at þeim 
austanveðr mikit, ok rak þá upp at Veiðilausu ok 
týndust þar. Enn fiskimenn þeir er váru Í 
Kaldbak þóttust sjá Svan ganga inn Í fjallit 
Kaldbakshorn, ok var honum þar vel fagnat. 
Enn sumir mæltu því í mót ok kváðu engu 
gegna. Enn þat vissu allir, at hann fanst hvárki 
lífs né dauðr. Enn er Hallgerðr spurði þessi 
tíðendi, þótti henni skaði mikill eftir móður- 
bróður sinn. Glúmr bauð Þórarni at skifta um 
löndin. Hann kveðst eigi þat vilja, „enn seg 
þú Hallgerði, ef ek lifi þér lengr, at ek ætla 
mér Varmalæk“. Glúmr segir Hallgerði. Hon 
svaraði: „Maklegr er Þórarinn þess frá oss“. 

15. Þjóstólfr hafði barit húskarl Höskulds, 
ok rak Höskuldr hann í braut. Hann tók hest 
sinn ok vápn sín ok mælti við Höskuld: „Nú 
mun ek á braut fara ok koma aldri aftr“. All- 
ir munu því fagna“, segir Höskuldr. Þjóstólfr 
reið til þess er hann kom til Varmalækjar. Hann 
hafði þar góðar viðtökur af Hallgerði, enn eigi 
illar af Glúmi. Hann sagði Hallgerði at faðir 
hennar hefði hann á braut rekit, ok bað hana 

ásjá. Hon svaraði honum því at hon kveðst 
honum engu mega heita um þarvist hans fyrr 
enn hon fyndi Glúm. „Ferr vel með ykkr?“ 
segir hann. „Vel er um ástir okkrar“, segir 
hon. Síðan gekk hon til máls við Glúm ok lagði 
hendr upp um háls honum ok mælti: „Skalt þú 
veita mér bæn þá er ek mun biðja þik?“ „Veita 
mun ek þér, ef þér er sæmd í“, segir hann, 
„eða hvers vill þú biðja?“ Hon mælti: „Þjóst- 
ólfr er rekinn í braut vestan þaðan — ok vilda 
ek, at þú leyfðir honum at vera hér. Enn ek 
vil þó eigi þvert taka, ef þér er lítit um“. Glúmr 
mælti: „Nú er þér ferr svá vel, skal ek veita 
þér þetta. Enn seg, at hann skal í brautu verða, 
ef hann tekr nakkvat ilt til“. Hon gengr til 
Þjóstólfs ok segir honum. Hann svaraði: „Nú 
ferr þér enn vel, sem ván var at“. Síðan var 
hann þar ok sat á sér um hríð. Enn þar kom, 
at hann þótti þar öllu spilla. Tók hann þá at 
hlífast við engan mann, nema við Hallgerði. 
Enn hon veitti honum aldri eftirmæli þá er 
hann átti við aðra. Þórarinn bróðir Glúms taldi 
á við hann, er hann lét Þjóstólf þar vera, ok 
kvað illa gefast mundu ok fara enn, sem fyrr, 
ef hann væri þar. Glúmr svaraði vel, ok brá 
þó á sitt ráð. 

16. Þat var eitthvert haust, at heimtur váru 
illar á fé manna, ok var Glúmi vant margra 
geldinga. Þá mælti Glúmr við Þjóstólf: „Gakk 

þú á fjall með húskörlum mínum — ok vitið, 
ef þér finnið nakkvat af sauðum“. „Ekki eru 
mér fjárleitir hentar“, sagði Þjóstólfr, „enda er 
þat ærit eitt til, at ek vil eigi ganga Í spor 
þrælum þínum; ok far þú sjálfr ok mun ek þá 
fara með þér“. Þetta varð þeim at orðum mjök. 
Hallgerðr sat úti ok var á veðr gott. Glúmr 
gekk at henni ok mælti: „lt höfu vit Þjóst- 
ólfr nú saman átt ok munu vit skamma stund 
saman búa“ — og sagði henni alt þat er þeir höfðu 
við ræðzt. Hallgerðr mælti þá eftir Þjóstólfi 
ok varð þeim þá mjök at orðum. Glúmr drap til 
hennar hendi sinni ok mælti: „Ekki deili ek 
við þik lengr“, ok gekk síðan í braut. Hon unni 
honum mikit ok mátti eigi stilla sik ok grét 
hástöfum.  Þjóstólfr gekk at henni ok mælti: 
„Sárt ert þú leikin ok skyldi eigi svá oft“. „Ekki 
skalt þú þessa hefna“, segir hon, „ok engan 
hlut í eiga, hversu sem með okkr ferr“. Hann 
gekk í braut ok glotti við. 

17. Glúmr kvaddi menn til ferðar með sér ok 
bjóst Þjóstólfr með Glúmi. Þeir fóru upp Reykjar- 
dal hinn syðra ok upp hjá Baugagili ok upp til Þver- 
fells ok skifta þar liðinu — ok fóru sumir í Skorra- 
dalsleit, enn suma sendi hann suðr til Súlna, ok 
fundu þeir allir fjölda fjár. Svá kom, at þeir 
váru tveir sér, Glúmr og Þjóstólfr. Þeir gengu 
suðr frá Þverfelli ok fundu þar sauði skjarra 
ok eltu sunnan at fjallinu. Kvámust sauðirnir 

upp á fjallit fyrir þeim. Ámælti þá hvárr þeira 
öðrum — og mælti Þjóstólfr við Glúm at hann 
mundi til engis hafa afla annars enn brölta á 
maga Hallgerði. Glúmr mælti: „Án er ilt gengi, 
nema heiman hafi; ek skal taka hæðiyrði af 
þér, þar sem þú ert þræll fastr á fótum“. 
Þjóstólfr mælti: „Þat skalt þú eiga til at segja, 
at ek em eigi þræll; því at ek skal hvergi 
undan þér láta“. Þá reiddist Glúmr ok hjó til 
Þjóstólfs með saxi, enn hann brá við öxinni ok 
kom í fetann ok beit í ofan um tvá fingr. 
Þjóstólfr hjó með öxinni í móti, ok kom á 
öxlina ok tók í sundr axlarbeinit ok viðbeinit, 
og blæddi inn ór sárinu. Glúmr greip til Þjóst- 
ólfs annarri hendi svá fast at hann fell við. 
Glúmr mátti ekki halda, því at dauðinn fór á 
hann. Þjóstólfr huldi hræ hans með grjóti ok 
tók af honum gullhring. Hann gekk þar tiler 
hann kom til Varmalækjar. Hallgerðr var úti 
ok sá at blóðug var öxin. Hann kastaði til 
hennar gullhringinum. Hon mælti: „Hvat 
segir þú tíðenda?“ eða hví er öx þín blóðug?“ 
Hann svaraði: „Eigi veit ek, hversu þér mun 
þykkja; ek segi þér víg Glúms“. „Þú munt 
því valda“, segir hon. Hon hló at og mælti: 
„Eigi ert þú engi í leikinum“. Hann mælti: 
„Hvert ráð sér þú fyrir mér nú?“ „Far 
þú til Hrúts föðurbróður míns“, segir hon, 
„ok sjái hann fyrir þér“. „Eigi veit ek“, sagði 

Þjóstólfr, „hvárt þetta er heilræði, enn þó skal ek 
þínum ráðum fram fara um þetta mál“. "Tók 
hann þá hest sinn ok reið á braut ok lýkr eigi 
ferð sinni fyrr enn hann kom á Hrútsstaði um 
nótt. Hann bindr hest sinn á bak húsum — 
gengr síðan at durum og lýstr á högg mikit. 
Eftir þat gengr hann norðr um húsin. Hrútr 
hafði vakat ok kipti upphávum skóm á fætr 
sér, fór Í treyju ok tók sverð í hönd sér. Hann 
vafði mötli um vinstri hönd sér ok upp um 
handlegginn. Menn vöknuðu við, er hann gekk 
út. Hann gekk norðr um vegginn ok sá þar 
mann mikinn ok kendi, at þar var Þjóstólfr. Hrútr 
spurði tíðenda. „Ek segi þér vig Glúms“, segir 
Þjóstólfr. „Hverr veldr því“, segir Hrútr. „Ek vá 
hann“, segir Þjóstólfr. „Hví reitt þú hingat ?“ segir 
Hrútr. „Hallgerðr sendi mik til þín“, segir 
Þjóstólfr. „Eigi veldr hon þessu þá“, segir 
Hrútr og brá sverðinu. Þetta sá Þjóstólfr ok 
vill eigi verða seinni ok höggr þegar til Hrúts. 
Hrútr brást skjótt undan höggvinu ok laust 
vinstri hendi utan á hlýr öxinni svá snart, at 
öxin hraut úr hendi Þjóstólfi. Hrútr hjó með 
hægri hendi á fót Þjóstólfs fyrir ofan knéit ok 
hljóp at honum við og hratt honum. Fell Þjóst- 
ólfr á bak aftr, enn fótrinn loddi. Þá hjó 
Hrútr annat högg hann til bana, ok kom þat 
í höfuðit. Þá kvámu út húskarlar Hrúts ok 
sá verks of merki. Hrútr lét færa Þjóstólf í 

braut ok hylja hræ hans. Síðan fór Hrútr að 
finna Höskuld og sagði honum víg Glúms ok 
svá Þjóstólfs. Honum þótti skaði mikill at um 
Glúm, enn þakkaði honum vígit Þjóstólfs. — 
Nú er þar til máls at taka, að Þórarinn Raga- 
bróðir spyrr lát Glúms bróður síns. Ríðr hann 
við tólfta mann vestr til Dala ok kom á Hösk- 
uldsstaði.  Höskuldr tók báðum böndum við 
honum, ok er hann þar um nóttina. Höskuldr 
sendir þegar eftir Hrúti, athann kvæmi þangat. 
Hann fór þegar. Ok um daginn eftir töluðu 
þeir mart um látit Glúms. Þórarinn mælti: „Vill 
þú nökkuru bæta mér bróðurinn? því at ek hefi 
mikils mist“. Höskuldr svaraði: „Eigi drap ek 
bróður þinn, ok eigi réð dóttir mín honum bana; 
enn þegar Hrútr vissi, þá drap hann Þjóstólf“. 
Þá þagnaði Þórarinn, og þótti vandast málit. 
Hrútr mælti: „Geru vit góða ferð hans — 
hann hefir víst mikils mist — ok mun þat vel 
fyrir mælast, ok gefum honum gjafar, ok sé 
hann vinr okkarr alla æfi síðan“. Ok fór þetta 
fram, at þeir gáfu honum gjafar, bræðr. Ok 
reið hann suðr aftr. Þau Hallgerðr skiftu um 
bústaði um várit — ok fór hon suðr á Laugar- 
nes, enn hann til Varmalækjar. Ok er Þórar- 
inn ór Sögunni. 

18. Nú er þar til máls at taka, at Mörðr 
gígja tók sótt ok andaðist, ok þótti þat skaði 
mikill. Unnr dóttir hans tók fé alt eftir hann. 

Hon var þá ógefin í annat sinn. Hon var 
örlynd mjök ok óforsjál um fjárhagi, ok tók at 
eyðast fyrir henni lausaféit svá at hon átti ekki 
nema lönd ok gripi. 

19. Gunnarr hét maðr. Hann var frændi 
Unnar. Rannveig hét móðir hans ok var Sig- 
mundardóttir, Sigvatssonar hins rauða. Hann 
var veginn við Sandhólaferju. Faðir Gunnars 
hét Hámundr, ok var sonr Gunnars Baugssonar. 
Við þann er kent Gunnarsholt. Móðir Há- 
mundar hét Hrafnhildr. Hon var Stórólfsdóttir, 
Hæings sonar. Stórólfr var bróðir Hrafns lög- 
sögumanns. Sonr Stórólfs var Ormr hinn sterki. 
Gunnarr Hámundarson bjó at Hlíðarenda í Fljóts- 
hlíð. Hann var mikill maðr vexti ok sterkr 
ok allra manna bezt vígr. Hann hjó báðum 
höndum ok skaut, ef hann vildi; ok hann vá 
svá skjótt með sverði, at þrjú þóttu á lofti at 
sjá. Hann skaut manna bezt af boga ok hæfði 
alt þat er hann skaut til. Hann hljóp meir 
enn hæð sína með öllum herklæðum ok eigi 
skemra aftr enn fram fyrir sik. Hann var syndr 
sem selr. Ok eigi var sá leikr, at nakkvarr 
þyrfti við hann at keppa, ok hefir svá verit 
sagt, ar engi væri hans jafningi. Hann var 
vænn at yfirliti ok ljóslitaðr, rétt nefit ok 
hafit upp í framan vert, bláeygr ok snareygr 
ok rjóðr í kinnum, hárit mikit, gult, ok fór 
vel. Manna var hann kurteisastr, harðgerr í 

öllu, ráðhollr ok góðgjarn, mildr ok stiltr vel, 
vinfastr ok vinavandr. Hann var vel auðigr 
at fé. Bróðir hans hét Kolskeggr. Hann var 
mikill maðr ok sterkr, drengr góðr ok öruggr 
í öllu.  Annarr bróðir hans hét Hjörtr. Hann 
var þá í barnæsku. Ormr skógarnef var bróðir 
Gunnars laungetinn; ok er hann ekki við þessa 
sögu. Arngunnr hét systir Gunnars. Hana átti 
Hróarr tungugoði, sonr Una hins óborna, Garð- 
ars sonar. Sá fann Ísland. Sonr Arngunnar 
var Hámundr halti, er bjó á Hámundarstöðum. 

20. Njáll hét maðr. Hann var sonr Þorgeirs 
gollnis, Ófeigs sonar. Móðir Njáls hét Ásgerðr. 
Hon var dóttir Áskels hersis hins ómálga. Hon 
hafði komit út hingat til Íslands ok numit land 
fyrir austan Markarfljót milli Öldusteins ok 
Seljalandsmúla. Sonr hennar var Holta-Þórir, 
faðir þeira Þorleifs kráks, er Skógverjar eru 
frá komnir ok Þorgríms hins mikla ok Þorgeirs 
skorargeirs. Njáll bjó at Bergþórshváli í Land- 
eyjum. Ánnat bú átti hann í Þórólfsfelli. 
Njáll var vel auðigr at fé ok vænn maðr yfirlits. 
Eun sá hlutr varð á ráði hans, at honum óx 
eigi skegg. Hann var lögmaðr svá mikill, at 
engi var hans jafningi, vitr ok forspár, heilráðr 
ok góðgjarn — ok varð alt at ráði þat er hann 
réð mönnum, — hógværr ok drenglyndr, lang- 
sýnn ok langminnigr. Hann leysti hvers manns 
vandræði, er á hans fund kom. Bergþóra hét 

kona hans. Hon var Skarpheðinsdóttir, kven- 
skörungr mikill ok drengr góðr ok nakkvat 
skaphörð. Þau Njáll áttu sex börn, þrjá sonu 
ok þrjár dætr ok koma þeir allir við þessa 
SÖgU. 

21. Nú er þar til máls at taka, er Unnr 
hefir látit alt lausaféit. Hon gerði heiman ferð 
sína til Hlíðarenda, ok tók Gunnarr vel við 
frændkonu sinni, ok var hon þar um nóttina. 
Um daginn eftir sátu þau úti ok töluðu. Kom 
þar niðr tal hennar, at hon sagði honum, 
hversu þungt henni fell tilfjár. „Illa er þat“, 
sagði hann. „Hver órræði vill þú veita mér?“ 
sagði hon. Hann svaraði: „Haf þú fé svá 
mikit, sem þú þarft, er ek á á leigustöðum“. 
„Eigi vil ek þat“, segir hon, „at eyða fé þínu“. 
„Hversu vill þú þá?“ segir hann. „Ek vil at 
þú heimtir fé mitt undan Hrúti“, segir hon. 
„Eigi þykki mér þat vænt“, segir hann, „þar 
er faðir þinn fekk eigi heimt; ok var hann 
lögmaðr mikill, enn ek kar:n litttillaga“. Hon 
svaraði: „Meir þreytti Hrútr þat með kappi, 
enn með lögum; enn faðir minn var gamall — 
ok þótti mönnum því þat ráð, at þeir þreytti 
þat ekki með sér. Enda er sá engi minn frændi, 
at gangi í þetta mál, ef þú hefir eigi þrek til“. 
„Þora mun ek“, segir hann, „at heimta fé þetta; 
enn eigi veit ek, hversu upp skal taka málit“. 
Hon svaraði: „Far þú ok finn Njál at Berg- 

þórshváli. Hann mun ráðin kunna til at leggja. 
Er hann ok vinr þinn mikill“. „„Ván er mér, at 
hann ráði mér heilt sem öllum öðrum“, segir 
hann. Svá lauk með þeim, at Gunnarr tók við 
málinu enn fekk henni fé til bús síns, sem hon 
þurfti. Ok fór hon heim síðan. Gunnarr ríðr 
nú at finna Njál, ok tók hann við honum vel — 
ok gengu þeir á tal. Gunnarr mælti: „Heil- 
ræði em ek kominn at sækja at þér“. Njáll 
svaraði: „Margir eru þess vinir mínir maklegir, 
at ek leggi til þat sem heilt er; enn ætla ek, 
at ek leggja mesta stund á við þik“. Gunnarr 
mælti: „Ek vil gera þér kunnigt, at ek hefi 
tekit fjárheimtu af Unni á Hrút“. „Þat er 
mikit vandamál“, segir Njáll, „ok mikil hætta, 
hversu ferr, enn þó mun ek til leggja með þér 
þat er mér þykkir vænst; ok mun þat endast, 
ef þú bregðr hvergi af; enn líf þitt er í hættu, 
ef þú gerir eigi svá“. „Hvergi skal ek af bregða“, 
segir Gunnarr. Þá þagði Njáll nakkvara stund 
ok mælti síðan: „Hugsat hefi ek málit, ok 
munr þat duga“. 

22. „Nú skalt þú ríða heiman við hinn þriðja 
mann. Skalt þú hafa váskufl yztan klæða ok 
undir söluváðarkyrtil mórendan. Þar skalt þú 
hafa undir hin góðu klæði þín ok taparöx Í 
hendi. Tvá hesta skal hafa hverr yðvarr — 
aðra feita enn aðra magra. Þú skalt hafa heðan 
smíði. Þér skuluð ríða þegar á morgin. Ok 


NJÁLS SAGA. 49 


er þér komið yfir Hvítá vestr, þá skalt þú láta 
slota hatt þinn mjök. Þá mun eftir spurt, 
hverr sá sé hinn mikli maðr. Förunautar þín- 
ir skulu segja, at þar sé Kaupa-Heðinn hinn 
mikli, eyfirzkr maðr, ok fari með smíði. Hann 
er maðr skapillr ok margmæltr — þykkist einn 
vita alt. Hann rekr aftr kaup sín oftlega ok 
flýgr á menn, þegar er eigi er svá gert, sem hann 
vill! Þú skalt ríða vestr tíl Borgarfjarðar ok 
láta þá falt hvarvetna smíðit ok reka aftr kaup- 
in mjök. Þá mun sá orðrómr á leggjast, at 
Kaupa-Heðinn sé manna verstr viðfangs ok sízt 
sé logit frá honum. Þú skalt ríða til Norðrár- 
dals ok svá til Hrútafjarðar ok til Laxárdals 
ok til þess er þú kemr á Höskuldsstaði. Þar 
skalt þú vera um nótt ok sitja utarlega ok 
drepa niðr höfði. Höskuldr mun mæla, at ekki 
skyli eiga við Kaupa-Heðinn, ok segja, at hann 
sé óvinveittr. Síðan munt þú fara í braut um 
morgininn eftir ok koma á næsta bæ hjá Hrúts- 
stöðum. Þar skalt þú láta falt smíðið ok hafa 
þat uppi af, er verst er, ok berja í brestina. 
Búandi mun at hyggja ok mun hann finna 
brestina. Þú skalt hnykkja af honum ok mæla 
ilt við hann. Hann mun segja, at þat sé ván, at þú 
gefist honum eigi vel: — „er þú gefst öllum öðr- 
um illa“. Þá skalt þú fljúga á hann, þó at þú 
sér því óvanr; ok stilt þó aflinu, at þú verðir 

á Hrútsstaði at segja Hrúti, at betra mun at 
skilja ykkr. Hann mun þegar senda eftir þér, 
enn þú skalt ok þegar fara. Þér mun skipat 
á hinn óæðra bekk gegnt öndugi Hrúts. Þú 
skalt kveðja hann. Hann mun vel taka þér 
ok spyrja, hvárt þú sér norðlenzkr. Þú skalt 
segja at þú sér eyfirzkr maðr. Hann mun 
spyrja, hvárt þar sé allmargir ágætismenn. 
„Ærinn hafa þeir klækiskap“, skalt þú segja. 
„Er þér kunnigt til Reykjardals?“ mun hann 
segja. „Kunnigt er mér um alt Ísland“, skalt 
þú segja. „Eru í Reykjardal kappar miklir?“ 
mun hann segja. „Þjófar eru þar ok illmenni“, 
skalt þú segja. Þá mun Hrútr hlæja ok þykkja 
gaman at. Munuð þit þá tala um menn í aust- 
firðingafjórðungi; ok skalt þú öllum leggja 
nakkvat ámæli. "Tal ykkat mun koma á Rang- 
árvöllu. Þá skalt þú segja, at þar sé sízt 
mannval, síðan Mörðr gígja var dauðr. Þú 
skalt kveða vísur nakkvarar — því at þú ert 
skáld gott — ok mun Hrúti þykkja gaman at. 
Hann mun spyrja, hvat þú færir til þess, at 
eigi megi koma maðr í stað hans. Þú skalt 
því svara, at hann var maðr svá vitr ok svá 
mikill laga maðr ok málafylgju, „at aldri varð 
á um hans höfðingsskap“. Hann mun spyrja, 
hvárt þér er nakkvat af kunnigt, „hversu fór 
með okkr“. „Kunnigt er mér“, skalt þú segja, 
„at hann tók af þér konuna, enn þú hafðir 

ekki“. Þá mun Hrútr svara: „Þótti þér ekki 
á verða fyrir honum, er hann náði eigi fénu, 
enn bjó þó til málit?“ „Hér má ek þér vel 
svara“, skalt þú segja, „þú skoraðir honum til 
einvígis; enn hann var maðr gamall, ok réðu 
vinir hans honum, at hann berðist eigi við þik. 
Ok drap svá niðr málinu“. „Mælta ek þat“, 
mun Hrútr segja, „ok þótti þat heimskum mönn- 
um sem lög væri; enn málit mátti þó upp taka 
á öðru þingi, ef hann hefði þrek til haft“. „Veit 
ek þat“, skalt þú segja. Hann mun þá spyrja 
þik: „Kant þú nakkvat í lögum?“ „Kunna þótti 
ek norðr þar“, skalt þú segja, „enn þú munt 
þó segja mér verða, hversu málit skyldi upp 
taka“. Hrútr mun mæla: „At hverju máli 
vill þú spyrja?“ „At því“, skalt þú segja, „er 
mik skiftir engu, hversu upp skal taka fjár- 
heimtuna Unnar“. „Stefna skal málinu svá at 
ek heyra á eða at lögheimili mínu“, mun Hrútr 
segja. „Stefn þú nú þá“, skalt þú segja, „enn 
ek mun í annat sinn“. Þá mun Hrútr stefna; 
ok skalt þú at því vandlega hyggja, hver at- 
kvæði hann hefir. Þá mun Hrútr mæla, at þú 
skylir stefna. Þú skalt þá stefna; ok skal rangt 
svá at eigi sé meir enn annat hvert orð rétt. 
Þá mun Hrútr hlæja — ok mun hann þá ekki 
gruna — enn mæla þó, at fátt sé rétt í Þú 
skalt kenna förunautum þínum, at þeir hafi 

fyrir þér, ok at hann leyfi, at þú stefnir í annat 
sinn ok mælir eftir honum. Hann mun leyfa 
þér ok stefna sjálfr málinu. Þú skalt þegar 
stefna eftir ok mæla þá rétt ok spyrja Hrút, 
hvárt rétt sé stefnt. Hann mun segja þér, at 
eigi megi þat ónýta. Þá skaltu mæla hátt, 
svá at förunautar þínir heyri: „Stefni ek hand- 
seldri sök Unnar Marðardóttur“. Enn þegar er 
menn eru sofnaðir, þá skuluð þér upp standa 
— ok fara hljóðlega — ganga út ok bera söðla 
yðra Í haga til hinna feitu hestanna ok ríða þeim 
enn láta hina eftir. Þér skuluð ríða upp ór 
búfjárhögum ok vera þar þrjár nætr. Svá nökk- 
uru mun yðvar leita farit lengi. Síðan skuluð 
þér ríða heim suðr — ok ríða um nætr, enn 
liggja um daga. Enn vér munum fara til þings 
ok veita at málunum“. Gunnarr þakkaði hon- 
um ok reið heim fyrst. 

23. Gunnarr reið heiman tveim nóttum síðar 
ok tveir menn með honum. Þeir riðu þar til er 
þeir kvámu á Bláskógaheiði. Þar riðu menn í 
móti þeim ok spurðu, hverr sá væri hinn mikli 
maðr, er svá lítt var sýndr.  Förunautar hans 
sögðu, at þar var Kaupa Heðinn hinn mikli. Þeir 
svöruðu: „Eigi er þar hins verra eftir ván, er 
slíkr ferr fyrir“. Heðinn lét þegar sem hann 
myndi á þá ráða; enn þó fóru hvárir leið sína. 
Gunnarr fór með öllu sem fyrir hann var lagt 
ok var á Höskuldsstöðum um nótt ok fór þaðan 

ofan eftir dal ok kom á næsta bæ hjá Hrúts- 
stöðum. Þar lét hann falt smíðit ok seldi þrjá 
smíðisgripi.  Búandi fann, at á var smíðinu, 
ok kallaði fals í Heðinn réð þegar á búanda. 
Þat var sagt Hrúti; ok sendi hann eftir Heðni. 
Hann fór þegar á fund Hrúts ok hafði þar 
góðar viðtökur. Skipaði Hrútr honum gegnt sér. 
Ok fór orðtak þeira sem Njáll gat til. Enn er 
talit kom á Rangárvöllu ok Hrútr frétti þar 
at mönnum, þá kvað Heðinn vísu þessa: 
(4) Menn eru sízt — at sönnu 

slíkt talar þjóð í hljóði — 

oft heyrt er þat — eftir 

— öll — á Rangárvöllum. 

Mörð frá ek gigji gerðu 

gunnhríðar margkunnar; 

engr var seima slongvir 

slíkr at spekt ok ríki. 
Hrútr mælti þá: „Skáld ert þú Heðinn — enn 
hefir þú heyrt, hversu fór með okkr Merði?“ 
Heðinn kvað þá enn vísu: 

(5) Heyrt hafak hrings at bjartri 

Hristi þráðs með ráðum 

iarðar undirgorðar 

almr væntik þik rænti. 

Réðu hodda hlæði 

haldendr við þik skjaldar 

— áðr rauð seima sneiðir 

sverð — at hann eigi berðisk. 
Þá sagði Hrútr honum hversu upp skyldi taka 
málit, og stefndi fyrir málinu. Enn hann mælti 

eftir ok stefndi rangt. Þá brosti Hrútr ok 
grunaði ekki. Þá mælti hann, at Hrútr skyldi 
stefna Í annat sinn. Svá gerði Hrútr. Heðinn 
stefndi þá í annat sinn ok stefndi þá rétt ok 
vitnaði undir förunauta sína, at hann stefndi 
handseldri sök Unnar Marðardóttur. Hann fór 
til svefns um kveldit, sem aðrir menn. Enn er 
Hrútr var sofnaðr, tóku þeir föng sín ok höfðu 
til hesta sinna, ríða síðan yfir ána ok svá fram 
Hjarðarholts megin, þar til er þraut dalinn, ok 
eru þar í fjöllum þeim millum Haukadalsskarðs 
ok kvámu sér þar, er eigi mátti finna þá fyrr 
enn riðit væri at þeim. Söðlar þeira ok vápn 
höfðu varðveitt verit í smiðju, svá at þeir máttu 
sjálfir út ná. Urðu því engir menn varir við 
brautferð þeira. Þessa nótt öndverða vaknaði 
Höskuldr á Höskuldsstöðum ok vakti upp alla 
heimamenn sína. „Ek vil segja yðr draum 
minn“, segir hann, „ek þóttumst sjá bjarndýri 
mikit ganga út ór húsunum — ok vissa ek, at 
eigi fanst þessa dýrs maki — ok fylgdu því 
húnar tveir, ok vildu þeir vel dýrinu. Þat 
stefndi til Hrútsstaða ok gekk þar inn í húsin. 
Síðan vaknaða ek. Nú vil ek spyrja yðr, hvat 
þér sáð til hins mikla manns“. Einn maðr 
svaraði honum: „Þat sá ek, at fram undan 
ermi hans kom eitt gullhlað ok rautt klæði, 
enn á hinni hægri hendi hafði hann gullhring“. 
Höskuldr mælti: „Þetta er engis manns fylgja 

nema Gunnars frá Hlíðarenda. Þykkjumst ek nú 
Sjá alt eftir, ok skulu vér nú ríða á Hrútsstaði“. 
Þeir gengu út allir ok fóru á Hrútsstaði, ok 
drápu á dyrr. Enn maðr gekk út ok lauk 
upp hurðinni. Þeir gengu þegar inn. Hrútr 
lá í lokrekkju ok spyrr, hverir komnir eru. 
Höskuldr sagði til sín, ok spurði hvat þar væri 
gesta. Hann svarar: „Hér er Kaupa-Heðinn“. 
Höskuldr mælti: „Breiðari mun um bakit; því 
at ek get hér verit hafa Gunnar frá Hlíðar- 
enda“. „Þá mun hér slægleiksmunr orðit hafa“, 
segir Hrútr. „Hvat er at orðit?“ segir Hösk- 
uldr. „Ek sagða honum, hversu upp skyldi taka 
fjárheimtuna Unnar, ok stefnda ek mér sjálfr, 
enn hann stefndi eftir; ok mun hann þann hafa 
málatilbúnaðinn, ok er sá réttr“. „Mikill er 
vizkumunr orðinn“, segir Höskuldr, „og mun 
eigi Gunnarr einn hafa um ráðit. Njáll mun 
þessi ráð hafa til lagit; því at engi er hans 
maki at viti“. Þeir leita nú Heðins, ok er 
hann allr í brautu. Þeir sömnuðu liði ok leit- 
uðu þeira þrjá daga ok þrjár nætr ok fundu 
þá eigi. Gunnarr reið til Haukadals ór fjall- 
inu ok fyrir austan skarð ok svá til Holta- 
vörðuheiðar ok létti eigi fyrr enn hann kom 
heim. Hann fann Njál ok sagði honum, at vel 
hafði dugat ráðit. 

24. Gunnarr reið til alþingis. Þeir Hrútr 
ok Höskuldr riðu ok til þings ok fjölmentu mjök. 

Gunnarr sækir mál þetta á þingi. Hann kvaddi 
búa til máls — ok höfðu þeir Hrútr ætlat at 
veita honum atgöngu enn treystust eigi. Síðan 
gekk Gunnarr at Breiðfirðinga dómi ok bauð 
Hrúti at hlýða til eiðspjalls síns ok framsögu 
sakar ok sóknargagna allra. Eftir þat vann 
hann eið ok sagði fram sök. Síðan lét hann 
bera stefnuvætti — þá sakartökuvætti. Njáll 
var eigi við dóminn. Nú sótti Gunnarr málit 
þar til er hann bauð til varna. Hrútr nemndi 
vátta ok sagði ónýtt málit ok sagði hann mist 
hafa þeira þriggja váttorða, er í dóminn áttu 
at koma — eitt þat er nemnt var fyrir rekkju- 
stokki, annat fyrir karldurum, þriðja at Lög- 
bergi. Njáll var þá kominn til dómsins ok kveðst 
borgit munu geta málinu ok sökinni, ef þeir vildi þat 
þreyta. „Eigi vil ek þat“, sagði Gunnarr, „ek 
skal gera Hrúti slíkan, sem hann gerði Merði 
frænda mínum. Eða hvárt eru þeir bræðr svá 
nær, Hrútr ok Höskuldr, at þeir megi heyra 
mál mitt?“ „Heyra megu vit“, segir Hrútr, 
eða hvat vill þú?“ Gunnarr mælti: „Þeir sé 
heyrandi váttar, er hjá eru, at ég skora þér, 
Hrútr, til hólmgöngu. Ok skalt þú berjast við 
mik í dag í hólmi þeim er hér er í Öxará. Enn 
ef þú vill eigi berjast, þá greið þú út féit alt 
í dag“. Þá kvað Gunnarr vísu: 


(6) Þér skal ek, Hrútr, at hváru 
— hef ek óð í dag góðan — 

skora á holm ok hjalma 

hjaldruðr við mik skjalda 

— þeir sé er hirðendr heyra 

Heðins gáttar nú váttar —, 

auðs nema út vilir greiða 

ölr mund refils grundar. 
Síðan gekk Gunnarr frá dóminum með öllu liði 
sínu. Þeir Höskuldr ok Hrútr gengu ok heim, 
ok var málit hvártki sótt né varit þaðan af. 
Hrútr mælti, er hann kom inn í búðina: „Þat 
hefir mik aldri hent, at sá nakkvarr maðr hafi 
mér einvígi boðit, at ek hafa undan gengit“. 
„Þat munt þú ætla at berjast“, segir Höskuldr, 
„enn eigi skal þat ef ek ræð — því at eigi 
ferr þér nær við Gunnar, enn Merði myndi við 
þik — ok skulu vit heldr greiða féit báðir saman 
Gunnari“. Síðan spurðu þeir bræðr búendr, hvat 
þeir vildi tilleggja. Þeir svöruðu allir, at þeir myndi 
til leggja slíkt sem Hrútr vildi. „Göngum þá“, 
segir Höskuldr, „til búðar Gunnars ok greiðum 
af höndum féit“. Þeir gengu til búðar Gunn- 
ars ok kölluðu hann út. Hann gekk út í búð- 
ardyrnar ok menn með honum. Höskuldr mælti: 
„Nú er at taka við fénu“. Gunnarr mælti: 
„Grreiði nú þá. Ek em búinn við attaka“. Þeir 
greiddu féit alt vel af hendi. Þá mælti Hösk- 
uldr: „Njót þú nú sem þú hefir aflat“. Gunn- 
arr kvað þá vísu þessa: 

(7) Auðs munu cæski-meiðar 
óttlaust fyr því njóta 

hægs at hvergi ljúgum 
hjörþings til penninga. 
Ferr — enn vitnis varrar 
vér rjóðum — þá fljóði 
verr enn 088, ok errinn 
almr hraustr funa hjalma. 


„Ílla mun þér launat vera“, segir Hrútr. „Ferr 
þat sem má“, segir Gunnarr. Þeir Höskuldr 
gengu heim til búðar sinnar, ok var honum 
mikit í skapi ok mælti til Hrúts: „Hvárt mun 
Gunnari aldri hefnast þessi ójafnaðr?“ „Eigi 
mun þat“, segir Hrútr, „hefnast mun honum 
víst, ok mun oss verða í því engi hefnd né 
frami. Enn þó er þat líkast, at hann snúist til 
várrar ættar um vinfengit“. Hættu þeir þá tal- 
inu. Gunnarr sýndi Njáli féit. Njáll mælti: 
„ Vel hefir nú vegnat“, sagði hann. „Ok hefir 
af þér til leitt“, segir Gunnarr. Menn riðu heim 
af þingi, ok hafði Gunnarr hina mestu sæmd af 
málinu. Gunnarr færði féit alt Unni, ok vildi 
hann ekki af hafa — enn kveðst meira heimta 
þykkjast eiga at henni síðan, eða at hennar 
frændum, enn at öðrum mönnum. Hon kvað 
þat svá vera. 

25. Valgarðr hét maðr. Hann bjó at Hofi 
við Rangá. Hann var sonr Jörundar goða, 
Hrafns sonar hins heimska, Valgarðs sonar, 
Ævars sonar, Vémundar sonar orðlokars, Þórólfs 
sonar vaganefs, Þrándar sonar hins gamla, Har- 
alds sonar hilditannar, Hræreks sonar slöngvan- 

bauga. . Móðir Haralds hilditannar var Auðr, 
dóttir Ívars víðfaðma, Hálfdanar sonar hins 
snjalla. Bróðir Valgarðs hins grá var Úlfr ör- 
goði, er Sturlungar eru frá komnir ok Oddaver- 
jar. Úlfr örgoði var faðir Svarts, föður Loð- 
mundar, föður Sigfúss, föður Sæmundar hins fróða. 
Loðmundr Svartsson var faðir Gríms, föður 
Svertings, föður Vigdísar, móður Sturlu í Hvammi. 
Enn frá Valgarði er kominn Kolbeinn ungi. Þeir 
bræðr Úlfr örgoði ok Valgarðr hinn grái fóru 
at biðja Unnar, ok giftist hon Valgarði án ráði 
allra frænda sinna. Enn þat þótti Gunnari illa 
ok Njáli ok mörgum öðrum; því at Valgarðr 
var maðr grályndr ok óvinsæll. Þau gátu sér 
son er Mörðr hét; ok er sá lengi við þessa 
sögu. Þá er hann var fullkominn at aldri, var 
hann illa til frænda sinna ok einna verst til 
Gunnars. Hann var slægr í skapferðum ok ill- 
gjarn Í ráðum. — Nú skal nemna sonu Njáls. 
Skarpheðinn hét hinn elsti. Hann var mikill 
maðr vexti ok styrkr, vígr vel, syndr sem selr, 
manna fóthvatastr, skjótráðr ok öruggr, gagn- 
orðr ok skjótorðr ok skáld gott, enn þó löngum 
vel stiltr. Hann var jarpr á hár — ok sveipr 
í hárinu, — eygðr vel, fölleitr ok skarpleitr — 
liðr á nefi ok lá hátt tanngarðrinn —, munn- 
ljótr nakkvat ok þó manna hermannlegastr. 
Grímr hét annarr sonr Njáls. Hann var svartr 
á hár ok þó fríðari sýnum enn Skarpheðinn ok 

var bæði mikill ok sterkr. Helgi hét hinn þriði 
sonr Njáls. Hann var fríðr maðr sýnum ok 
hærðr vel. Hann var sterkr maðr ok vel vígr. 
Hann var vitr maðr ok stiltr vel. Allir váru 
þeir ókvángaðir synir Njáls. Höskuldr hét hinn 
fjórði sonr Njáls. Hann var laungetinn. Móðir 
hans hét Hróðný ok var Höskuldsdóttir, systir 
Ingjalds frá Keldum. Njáll spurði Skarpheðinn, 
ef hann vildi kvángast. Hann bað föður sinn 
ráða. „Bað Njáll þá til handa honum Þórhildar, 
dóttur Hrafns ór Þórólfsfelli — ok átti hann 
því þar annat bú síðan. Skarpheðinn fekk Þór- 
hildar ok var þó vistum með föður sínum. Til 
handa Grími bað hann Ástríðar af Djúpárbakka. 
Hon var ekkja ok auðig mjök.  Grímr fekk 
hennar ok var þó með Njáli. 

26. Ásgrímr hét maðr; hann var Elliða-Gríms 
son, Ásgríms sonar, Öndótts sonar kráku. Móð- 
ir hans hét Jórunn ok var Teits dóttir, Ketil- 
bjarnar sonar hins gamla frá Mosfelli. Móðir 
Teits var Helga, dóttir Þórðar skeggja, Hrapps 
sonar, Bjarnar sonar bunu, Gríms sonar hersis 
ór Sogni. Móðir Jórunnar var Álof, dóttir Böð- 
vars hersis, Víkinga-Kára sonar; bróðir Ásgríms 
Elliða-Gríms sonar hét Sigfúss. Hans dóttir var 
Þorgerðr, móðir Sigfúss, föður Sæmundar hins 
fróða.  Gaukr Trandilsson var fóstbróðir Ás- 
gríms, er fræknastr maðr hefir verit ok bezt at 
sér gerr. Þar varð illa með þeim Ásgrími; því 

at Ásgrímr varð banamaðr Gauks.  Ásgrímr 
átti tvá sonu, ok hét hvárrtveggi Þórhallr. Þeir 
váru báðir efnilegir menn. Grrímr hét ok sonr 
Ásgríms, enn Þórhalla dóttir. Hon var kvenna 
fríðust ok kurteisust ok vel at sér ger í öllu. 
Njáll kom at máli við Helga son sinn ok mælti: 
„Hugat hefi ek þér kvánfang, frændi, ef þú 
vill at mínu ráði gera“. „Þat vil ek víst“, 
segir hann, „því at ek veit, at bæði er, at þú 
vill vel, enda kant þú vel. Eða hvar hefir þú 
á stofnat?“ Njáll svaraði: „Vit skulum biðja 
dóttur Ásgríms Elliða-Grímssonar; því at sá er 
kostr beztr“. 

24. Litlu síðar fara þeir ok báðu konunnar 
— riðu vestr yfir Þjórsá, ok fóru þar til er þeir 
kvámu í Tungu. Ásgrímr var heima ok tók við 
þeim vel— ok váru þar um nóttina. Enn 
um daginn gengu þeir á tal. Þá vakti Njáll 
til um bónorðit ok bað Þórhöllu til handa Helga 
syni sínum. Ásgrímr svaraði því máli vel, ok 
sagði eigi þá menn vera, at hann væri fúsari 
við at kaupa enn þá. Síðan töluðu þeir um 
málit; ok lauk svá, at Ásgrímr festi Helga 
dóttur sína, ok var kveðit á brúðhlaupsstefnu. 
Gunnarr var at veizlu þessi ok margir aðrir 
hinir beztu menn. Enn eftir veizluna bauð 
Njáll Þórhalli Ásgrímssyni til fóstrs. Ok fór 
hann til hans ok var með honum lengi síðan. 
Hann unni meira Njáli enn föður sínum. Njáll 

kendi honum lög svá at hann varð mestr lög- 
maðr á Íslandi. 

28. Skip kom út í Arnarbælisós — ok stýrði 
skipinu Hallvarðr hvíti, víkverskr maðr. Hann 
fór til vistar til Hlíðarenda ok var með Gunn- 
ari um vetrinn — ok bað hann jafnan, at hann 
skyldi fara utan. Gunnarr talaði fátt um ok 
tók á engu ólíklega. Ok um várit fór hann til 
Bergþórshváls ok spurði Njál, hvé ráðlegt hon- 
um þætti, at hann færi utan. „Ráðlegt þykki 
mér þat“, segir Njáll, „munt þú þér þar vel 
koma, sem þú ert“. „Vill þú nakkvat taka við 
fjárfari mínu“, segir Gunnarr, „meðan ek em í 
brautu? því at ek vil, at Kolskeggr bróðir minn 
fari með mér; enn ek vilda, at þú sæir um búit 
meðan með móður minni“. „Ekki skal þat við 
nema“, segir Njáll, „alt skal ek styðja þik um 
þat, er þú vill“. „Vel mun þér fara“, segir 
Gunnarr. Ríðr hann þá heim. Austmaðr kom 
enn á tal við Gunnar, at hann myndi utan fara. 
Gunnarr spyrr, ef hann hefði nakkvat siglt til 
annara landa. Hann kveðst siglt hafa til landa 
þeira allra, er váru meðal Noregs ok Garða- 
ríkis, — „ok svá hefi ek siglt til Bjarmalands“. 
„Vill þú sigla með mér í Austrveg?“ segir 
Gunnarr. „Þat vil ek víst“, segir hann. Síð- 
an réð Gunnarr utanferð sína með honum. Njáll 
tók við öllu fjárfari Gunnars. 

29. Gunnarr fór utan ok Kolskeggr bróðir 

hans með honum. Þeir sigldu til Túnbergs ok 
váru þar um vetrinn. Þá var orðit höfðingja- 
skifti í Noregi. Var þá dauðr Haraldr grá- 
feldr ok Gunnhildr. Réð þá ríki Hákon jarl 
Sigurðarson, Hákonar sonar, Grjótgarðs sonar. 
Móðir hans hét Bergljót, ok var dóttir Þóris 
jarls þegjanda. Móðir hennar hét Álof árbót, 
ok var dóttir Haralds hins hárfagra. Hallvarðr 
spurði Gunnar, ef hann vildi ráðast til Hákon- 
ar jarls. „Eigi vil ek þat“, segir Gunnarr. 
„Átt þú nakkvat langskip?“ segir Gunnarr. „Á 
ek tvau“, segir Hallvarðr. „Þá vilda ek, at 
vit færim í hernað“, segir Gunnarr, „ok réðim 
menn til með okkr“. „Þat vil ek þá“, segir 
Hallvarðr. Síðan fóru þeir til Víkrinnar ok tóku 
þar skip tvau ok bjoggust þaðan. Þeim varð 
gott til manna; því at mikil ágæti váru sögð 
frá Gunnari. „Hvert vill þú nú halda?“ segir 
Gunnarr. „Fyrst suðr í Hísing“, segir Hall- 
varðr, „á fund Ölvis frænda míns“. „Hvat vill 
þú honum?“ segir Gunnarr. „Hann er drengr 
góðr“, segir Hallvarðr, „ok mun hann fá okkr 
nakkvarn styrk til ferðarinnar“. „Förum vit 
þangat þá“, segir Gunnarr. Þegar er þeir váru 
búnir, heldu þeir austr til Hísingar ok höfðu 
þar góðar viðtökur. Skamma stund hafði Gunn- 
arr þar verit áðr Ölvi fanst mikit um hann. 
Ölvir spurði um ferð hans. Hallvarðr segir, 
at Gunnarr vill í hernað ok afla sér fjár. „Þat 

er engi ætlan“, segir Ölvir, „þar sem þit hafið 
lið ekki“. „Nú mátt þú ok við auka“, segir 
Hallvarðr. „Ek ætla gott at styrkja Gunnarr 
at nökkuru“, segir Ölvir, „ok þó at þú eigir 
frændsymi at telja við mik, þá þykkir mér 
þó meiri slægr til hans“. „Hvat vill þú nú 
þá til leggja?“ segir Hallvarðr. „Langskip 
tvau — annat tvítugsessu, enn annat þrítug- 
sessu“, segir Ölvir. „Hverir skulu þar á?“ 
segir Hallvarðr. „Ek skal skipa húskörlum 
mínum annat, enn búöndum annat. Enn þó 
hefi ek spurt, at ófriðr er komin í Elfina; ok 
veit ek eigi hvert þit komizt í braut“. „Hverir 
eru þar komnir?“ segir Hallvarðr.  „Bræðr 
tveir“, segir Ölvir, „heitir annarr Vandill, enn 
annarr Karl — synir Snæúlfs hins gamla ór Gaut- 
landi austan“.  Hallvarðr segir Gunnari, at 
Ölvir hafði lagit tilskipin. Gunnarr varð glaðr 
við þat. Þeir bjoggu ferð sína þaðan. Ok er 
þeir váru búnir, gengu þeir fyrir Ölvi ok þökkuðu 
honum. Enn hann bað þá vel fara ok varlega 
fyrir þeim bræðrum. 

30. Gunnarr helt út ór Elfinni — ok váru 
þeir Kolskeggr á einu skipi báðir, enn Hallvarðr 
var á öðru skipi. Þeir sjá nú skipin fyrir sér. 
Þá mælti Gunnarr: „Veru vér at nökkuru 
viðbúnir, ef þeir leita á oss; enn eigum ekki 
við þá ellegar“. Þeir gerðu svá ok bjoggust 
við á skipum sínum. Hinir skildu í sundrskip- 

in ok gerðu hlið í millum skipanna. Gunnarr 
fór fram í milli skipanna. Vandill þreif upp 
stafnljá ok kastaði á meðal skipanna ok í skip- 
it Gunnars ok dró þegar at sér. Ölvir hafði 
gefið Gunnari sverð gott. Gunnarr brá nú sverð- 
inu — ok hafði hann eigi sett á sik hjálminn — 
hleypr þegar á saxit á skip Vandils ok hjó þeg- 
ar mann til bana. Karl lagði at öðrum megin 
sínu skipi ok skaut spjóti um þvert skip Gunn- 
ars — ok stefndi á hann miðjan. Gunnarr sér 
þetta ok snerist svá skjótt, at eigi mátti auga 
á festa, ok tók hinni vinstri hendi spjótit ok 
skaut á skip til Karls — ok haíði sá bana, er 
fyrir varð. Kolskeggr þreif upp akkeri ok kast- 
ar á skip Karls, ok kom fleinninn í borðit ok 
gekk út í gegnum, ok fell þar inn sær kolblár, 
ok hljópu menn allir af skeiðinni ok á önnur 
skipin. Gunnarr hljóp nú aftr á sitt skip. Þá 
kom at Hallvarðr, ok tókst nú bardagi mikill. 
Sá þeir nú, at formaðr var öruggr; ok gerði 
hverr at slíkt er mátti. Gunnarr gerði ýmist at 
hann hjó eða skaut, ok hafði margr maðr bana 
fyrir honum. Kolskeggr fylgdi honum vel. Karl 
hljóp á skip til Vandils bróður síns ok börðust 
þeir þaðan báðir um daginn. Kolskeggr tók 
hvíld um daginn á skipi Gunnars, ok sér Gunn- 
ar þat. Hann kvað þá vísu: 


(8) Þú hefr átgjörnum erni 
— etr hrafn — verit betri 

greiðir — gumna dauða — 

gjalfrdags, enn þér sjalfum. 

Hér gengr margr í morgin 

muninn bekki vargs drekka 

æstr, enn þik tekr þysta, 

þingalmr fetilstinga. 
Síðan tók Kolskeggr justu eina af miði fulla 
ok drakk ok barðist eftir þat. Ok þar kom, 
at þeir bræðr hljópu upp á skip þeira Vandils, 
ok gekk Kolskeggr með öðru borði enn Gunn- 
arr með öðru. Í móti Gunnari gekk Vandill 
ok hjó þegar til hans — ok kom í skjöldinn. 
Gunnarr snaraði hart skjöldinn, er sverðit festi 
í, ok brotnaði sverðit undir hjöltunum. Gunnarr 
hjó Í móti, ok sýndist hinum þrjú vera sverðin 
á lofti — ok sá hann eigi, hvar hann skyldi 
sér helzt hlífa. Gunnarr hjó undan honum báða 
fætr.  Kolskeggr lagði Karl spjóti í gegnum. 
Eftir þat tóku þeir herfang mikit. Þaðan heldu 
þeir suðr til Danmerkr ok þaðan austr í Smá- 
lönd ok börðust jafnan ok höfðu ávalt sigr. 
Ekki heldu þeir aftr at hausti. Annat sumar 
heldu þeir til Rafala ok mættu þar víkingum, 
ok börðust þegar ok fengu sigr. Síðan heldu 
þeir austr til Eysýslu ok lágu þar nakkvara 
hríð undir nesi einu. Þeir sá mann einn ganga 
ofan af nesinu. Gunnarr gekk á land upp at 
finna manninn, ok töluðust þeir við. Spurði 
Gunnarr hann at namni, enn hann nemndist 
Tófi. Gunnarr spurði, hvat hann vildi. „Þik vil 

ek finna“, segir hann. „Herskip liggja hér öðr- 
um megin undir nesinu — ok mun ek segja 
þér, hverir fyrir ráða. Þar ráða fyrir bræðr 
tveir; heitir annarr Hallgrímr, enn annarr Kol- 
skeggr. Þá veit ek mesta orrostumenn — ok 
þat með, at þeir hafa vápn svá góð, at eigi fær 
önnur slík. Hallgrímr hefir atgeir þann er hann 
hefir látit seiða til, at honum skal ekki vápn 
at bana verða nema hann. Þat fylgir ok, at 
þegar veit, er víg er vegit með atgeirinum; því 
at svá syngr í honum áðr, at langt heyrir til. 
Svá hefir hann náttúru mikla með sér“. Gunn- 
arr kvað þá vísu: 
(9) Est skal ek geir ok geystan 

gnýsvellanda fella, 

hlæðir hildar skóða, 

hjalmangrs þegar fanga. 

Ölungrundar skal, Endils 

eykríðandi, of síðir 

eitrs ok eyðir láta 

ört líf Sigars drífu. 
„Kolskeggr hefir sax. Þat er hit bezta vápn. 
Þeir hafa lið þriðjungi meira enn þér hafið. Fé 
hafa þeir ok mikit ok hafa fólgit á landi — ok 
veit ek gerla, hvar er. Enn þeir hafa sent 
njósnarskip fyrir nesit, ok vitu þeir alt til yð- 
var. Þeir hafa nú ok viðbúning mikinn ok ætla 
þegar at yðr at leggja, er þeir eru búnir. Er 
yðr nú annat hvárt til: at leggja í braut þeg- 
ar — ella búizt þér við sem skjótast. a ef 

þér hafið sigr, þá skal ek fylgja þér til fjárins 
alls“. Gunnarr gaf honum fingrgull ok gekk 
síðan til manna sinna ok sagði þeim, at herskip 
lágu öðrum megin nessins — „ok vitu þeir alt 
til vár. Töku vér nú vápn vár ok búumst við 
öllu vel ok skjótt, því at nú er til fjár at vinna“. 
Síðan bjoggust þeir við. Ok þá er þeir váru 
búnir, sjá þeir, at skipin fara at þeim. Tekst 
nú orrosta með þeim, ok berjast þeir lengi, ok 
verðr mannfall mikit. Gunnarr vá margan 
mann. Þeir Hallgrímr hljópu á skip til Gunn- 
ars. Gunnarr sneri í mót Hallgrími. Hallgrímr 
lagði til hans með atgeirinum. Slá ein var um 
þvert skipit, ok hljóp Gunnarr aftr yfir öfugr. 
Skjöldr Gunnars var fyrir framan slána, ok lagði 
Hallgrímr í hann ok gegnum ok svá í slána. 
Gunnarr hjó á hönd Hallgrími, ok lamdist hand- 
leggrinn, enn sverðit beit ekki. Fell þá niðr 
atgeirrinn. Gunnarr tók atgeirinn ok lagði í 
gegnum Hallgrím ok kvað þá vísu: 
(10) Feldan hefik þann eyði öldu 

eisu, er kunni hildi at reisa; 

leyfðan frá ek at Hallgrímr hefði 

hjalmavönd í öðrum löndum. 

Allir viti, hvé ulfa fylli 

atgeirr of kom, dyggvir skatnar. 

Hann skal mér, því at herskap kunnum, 

hendi fylginn lífs til enda. 
Ok þat efndi Gunnarr, at hann bar atgeirinn 
meðan hann lifði. Þeir börðust namnar — ok 

var nær, hvárum vænna horfði. Þá kom Gunn- 
arr at ok hjó Kolskegg banahögg. Eftir þat 
beiddu víkingar sér griða. Gunnarr lét þess 
kost. Hann lét þá kanna valinn ok taka fé 
þat, er dauðir menn höfðu átt. Enn hann gaf 
hinum vápn sín ok klæði, er hann gaf grið, ok 
bað þá fara til fóstrjarðar sinnar. Þeir heldu í 
braut, enn Gunnarr tók fé alt þat er eftir var. 
Tófi kom at Gunnari eftir bardagann og bauð 
at fylgja honum til fjár þess er víkingar höfðu 
fólgit — kvað þat vera bæði meira ok betra 
enn hitt, er þeir höfðu áðr fengit. Gunnarr 
kveðst þat vilja. Gekk hann á land með Tófa. 
Fór Tófi fyrir til skógar, enn Gunnarr eftir. 
Þeir kvámu at, þar sem viðr var borinn saman 
mikill. "Tófi segir, at þar var féit undir. Ruddu 
þeir þá af viðinum ok fundu undir bæði gull ok 
silfr, klæði ok vápn góð. Þeir bera fé þetta 
til skipa. Gunnarr spurði Tófa, hverju er hann 
vildi at hann launaði honum. Tófi svaraði: 
„Ek em danskr maðr að ætt — ok vilda ek, 
at þú flyttir mik til frænda minna“. Gunnarr 
spurði, hví hann væri í Austrvegi. „Ek var 
tekinn af víkingum“, segir Tófi, „ok var mér 
skotit hér á land í Eysýslu, ok hefi ek hér 
verit síðan“. 

81. Gunnarr tók við honum ok mælti til 
Kolskeggs ok Hallvarðar: „Nú munu vér halda 
til Norðrlanda“. Þeir létu vel yfir því ok báðu 

hann ráða. Gunnarr siglir ór Austrvegi með 
fé miklu. Hann hafði tíu skip ok helt þeim til 
Heiðabæjar í Danmörk. Haraldr konungr Gorms- 
son var þá á land upp. Honum var sagt til 
Gunnars — ok þat með, at engi var hans maki 
á öllu Íslandi. Ok sendi konungr menn sína 
til hans at bjóða honum til sín. Gunnarr fór 
þegar á konungs fund. Konungr tók við honum 
vel ok setti hann hit næsta sér. Þar var Gunnarr 
hálfan mánuð. Konungr hafði þat at gamni, at 
hann lét Gunnarr reyna ýmissar íþróttir við 
menn sína, ok váru þeir engir, at né eina íþrótt 
hefði til jafns við hann. Konungr mælti til 
Gunnars: „Svá virðist mér, sem óvíða muni 
þinn jafningi fást“. Konungr bauð at fá Gunn- 
ari kvánfang og ríki mikit, cf hann vildi þar 
staðfestast. Gunnarr þakkaði konungi boð sitt 
ok mælti: „Fara vil ek fyrst til Íslands at 
finna vini mína ok frændr“. „Þá munt þú aldri 
oftar koma til vár“, segir konungr.  „Auðna 
mun því ráða, herra“, segir Gunnarr. Gunnarr 
gaf konungi langskip gott ok marga dýrgripi 
aðra, er hann hafði fengit í hernaði. Konungr 
gaf honum tígnarklæði sín ok glófa gullfjallaða 
ok skarband — ok gullknútar á — ok hatt 
gerzkan. Gunnarr fór norðr til Hísingar. Ölvir 
tók við honum báðum höndum. Hann færði 
Ölvi skip sín ok kallar þat vera hans hlutskifti. 
Ölvir tók við fénu ok kvað Gunnar vera dreng 

góðan ok bað hann vera þar nakkvara hríð. 
Hallvarðr spurði Gunnar, ef hann vildi finna 
Hákon jarl. Gunnarr sagði sér þat vera nær 
skapi, — „því at nú em ek at nökkuru reyndr,; 
enn þá var ek at engu, er þú batt þess næst- 
um“. Síðan bjoggu þeir ferð sína og fóru norðr 
til Þrándheims á fund Hákonar jarls ok tók 
hann vel við Gunnari ok bauð honum at vera 
með sér um vetrinn. Hann þá þat. Gunnarr 
virðist þar hverjum manni vel. At jólum gaf 
jarl honum gullhring. Gunnarr lagði hug á 
Bergljótu frændkonu jarls; ok fanst þat oft á 
jarli, at hann myndi hana hafa gift honum, ef 
Gunnarr hefði nakkvat þess leitat. 

32. Um várit spurði jarl Gunnar, hvat 
hann vildi láta ráða sinna. Hann kveðst vilja 
til Íslands. Jarlinn kvað vera illa ært í landi, 
— „ok mun vera lítil útsigling; enn þó skalt þú 
hafa mjöl ok við í skip þitt sem þú vill“. 
Gunnarr þakkaði honum ok bjó skip sitt snimm- 
endis. Hallvarðr fór út með þeim Kolskeggi. 
Þeir kvámu út snimma sumars ok tóku Arnar- 
bælisós, ok var þat fyrir alþingi. Reið Gunnarr 
þegar heim frá skipi, enn fekk menn til að ryðja 
skipit, ok fór Kolskeggr með honum. Enn er 
þeir kvámu heim, urðu menn þeim fegnir. 
Þeir váru blíðir við heimamenn sína, ok hafði 
ekki vaxit dramb þeira. Gunnarr spurði, hvárt 
Njáll væri heima. Honum var sagt, at hann 

var heima. Lét hann þá taka hest sinn ok 
reið til Bergþórshváls ok Kolskeggr með honum. 
Njáll varð feginn kvámu þeira ok bað, at þeir 
skyldi vera þar um nóttina. Þeir gerðu svá, 
ok sagði Gunnarr frá ferðum sínum. Njáll sagði 


hann vera hinn mesta afreksmann, — „ok ert þú 
mjök reyndr, enn þó munt þú meir síðar; 
því at margr mun þik öfunda“. „Við alla 


vilda ek gott eiga“, segir Gunnarr. „Mart mun 
til verða“, segir Njáll, „ok munt þú jafnan eiga 
hendr þínar at verja“. „Undir því væri þá“, 
segir Gunnarr, „at ek hefða málaefni góð“. Svá 
mun ok vera“, segir Njáll, „ef þú geldr eigi 
annarra at“. Njáll spurði Gunnar, hvárt hann 
myndi til þings ríða. Gunnarr segir, at hann 
mundi ríða — ok spyrr, hvárt Njáll mundi 
ríða. Enn hann kveðst eigi ríða mundu, — „ok 
svá vilda ek at þú gerðir“. Gunnarr reið þá 
heim ok gaf Njáli góðar gjafar og þakkaði hon- 
um fjárvarðveizluna.  Kolskeggr bróðir hans 
fýsti hann at ríða til þings, — „mun þar vaxa 
sæmd þín við; því at margr mun þar at 
þér víkja“. „Lítt hefi ek þat skap haft“, 
segir Gunnarr, „at hrósa mér; enn gott þykki 
mér at finna góða menn“. Hallvarðr var ok 
þar kominn ok bauð at ríða til þings með 
þeim. 

33. Gunnarr reið — ok þeir allir — til þings. 
Enn er þeir kvámu á þing, þá váru þeir svá 


NJÁLS SAGA. 13 





vel búnir, at engir váru þeir þar, at jafnvel 
væri búnir; ok fóru menn út ór hverri búð at 
undrast þá. Gunnarr reið til búðar Rangæinga 
ok var þar með frændum sínum. Margr maðr 
fór at finna Gunnar ok spyrja hann tíðenda. Hann 
var við alla menn léttr ok kátr ok sagði öllum 
slíkt er vildu. Þat var einn dag, er Gunnarr 
gekk frá Lögbergi. — Hann gekk fyrir neðan 
Mosfellingabúð. Þá sá hann konur ganga í móti 
sér — ok váru vel búnar. Sú var í ferðar- 
broddi konan, er bezt var búin. Enn er þau 
fundust, kvaddi hon þegar Gunnar. Hann tók 
vel kveðju hennar ok spurði, hvat kvenna hon 
væri. Hon nemndist Hallgerðr ok kvaðst vera 
dóttir Höskuldar Dala-Kollssonar. Hon mælti 
til hans djarflega ok bað hann segja sér frá 
ferðum sínum. Enn hann kvaðst ekki varna 
mundu henni máls. Settust þau þá niðr ok töluðu. 
Hon var svá búin, at hon var í rauðum kyrtli 
— ok var á búningr mikill. Hon hafði yfir sér 
skarlazkikkju— ok var búin hlöðum í skaut 
niðr. Hárit tók ofan á bringu henni ok var 
bæði mikit ok fagrt. Gunnarr var í tígnarklæð- 
um þeim, er Haraldr konungr Gormsson gaf 
honum. Hann hafði ok hringinn á hendi, Há- 
konarnaut. Þau töluðu lengi hátt. Þar kom, 
er hann spurði, hvárt hon væri ógefin. Hon 
sagði at svá væri, „ok er þat ekki margra at 
hætta á þat“, segir hon. „Þykkir þér hvergi 

fullkosta?“ segir hann. „Eigi er þat“, segir 
hon, „enn mannvönd mun ek vera“. „Hversu 
munt þú svara, ef ek bið þín?“ segir Gunnarr. 
„Þat mun þér ekki í hug“, segir hon. „Eigi 
er þat“, segir hann. „Ef þér er nakkvarr 
hugr á“, segir hon, „þá finn þú föður minn“. 
Síðan skildu þau talit. Gunnarr gekk þegar 
til búðar Dalamanna ok fann menn úti fyrir 
búðinni ok spyrr, hvárt Höskuldr væri í búð. 
Enn þeir sögðu, at hann var víst þar. Gekk 
þá Gunnarr inn. Höskuldr ok Hrútr tóku vel 
við Gunnari. Hann settist niðr í meðal þeira, 
— ok fanst þat ekki í tali þeira, at þar hefði 
rökkurr misþykkja í meðal verit. Þar kom 
niðr ræða Gunnars, at hann spurði, hversu 
þeir bræðr myndi því svara, ef hann bæði Hall- 
gerðar. „Vel“, segir Höskuldr, „ef þér er þat 
alhugat“. Gunnarr segir sér þat alvöru, — „enn 
svá skildu vit næstum. at mörgum myndi þat 
þykkja líklegt, at hér myndi ekki samband 
verða“. „Hversu lízt þér, Hrútr frændi“, segir 
Höskuldr. Hrútr svaraði: „Eigi þykkir mér 
þetta jafnræði“. „Hvat finnr þú til þess“, 
segir Gunnarr. Hrútr mælti: „Því mun ek 
svara þér um þetta, er satt er: þú ert maðr 
vaskr ok vel at þér, enn hon er blandin mjök. 
Ok vil ek þik í engu svíkja“. „Vel mun þér 
fara“, segir Gunnarr, „enn þó mun ek þat fyrir 
satt hafa, at þér virðið í fornan fjandskap, ef 

þér vilið eigi gera mér kostinn“. „Eigi er þat“, 
segir Hrútr, „meir er hitt, atek sé, at þú mátt 
nú ekki við gera. Enn þó at vit keyptim eigi, 
þá vildi vér þó vera vinir þínir“. Gunnarr 
mælti: „Ek hefi talat við hana, ok er þetta 
ekki fjarri hennar skapi“. Hrútr mælti: „Veit 
ek, at svá mun vera, at ykkr er báðum girnd- 
arráð. Hættið þit ok mestu til, hversu ferr“. 
Hrútr sagði Gunnari ófregit alt um skapferði 
Hallgerðar. Ok þótti Gunnari þat fyrst ærit 
mart, er áfátt var. Enn þar kom um síðir, 
at saman fell kaupmáli þeira. Var þá sent 
eftir Hallgerði, ok var þá um talat svá at hon 
var við. Létu þeir nú enn sem fyrr, at hon 
festi sik sjálf. Skyldi þetta boð vera at Hlíðar- 
enda, ok skyldi fara fyrst leynilega; enn þó 
kom þar, er allir vissu. Gunnarr reið heim af 
þingi ok reið þegar at finna Njál ok sagði hon- 
um kaupin. Hann tók þungt á kaupum hans. 
Gunnarr spurði, hvat hann fyndi til, at honum 
þótti slíkt svá óráðlegt. Njáll svaraði: „Af 
henni mun standa alt hit illa, er hon kemr 
austr hingat“.  „Aldri skal hon spilla okkru 
vinfengi“, segir Gunnarr. „Þat mun þó svá 
nær leggja“, segir Njáll, „enn þó munt þú jafn- 
an bæta fyrir henni“. Gunnarr bauð Njáli til 
boðs ok öllu því þaðan, sem hann vildi at færi. 
Njáll hét at fara. Síðan reið Gunnarr heim ok 
reið um heraðit at bjóða mönnum. 

34. Þráinn hét maðr. Hann var Sigfúss son, 
Sigvats sonar hins rauða. Hann bjó at Grjótá 
í Fljótshlíð. Hann var frændi Gunnars ok 
virðingamaðr mikill. Hann átti Þórhildi skáld- 
konu. Hon var orðgífr mikit ok fór með flim- 
tan. Þráinn unni henni lítit. Honum var boðit 
til boðsins til Hlíðarenda; ok skyldi kona hans 
ganga um beina ok Bergþóra Skapheðinsdóttir, 
kona Njáls. Ketill hét annarr Sigfúss son. Hann 
bjó í Mörk fyrir austan Markarfljót. Hann átti 
Þorgerði Njálsdóttur. Þorkell hét hinn þriði 
Sigfúss son; fjórði Mörðr, fimti Lambi, sétti 
Sigmundr, sjaundi Sigurðr. Þessir váru allir 
frændr Gunnars ok váru kappar miklir. Þeim 
hafði Gunnarr boðit öllum til boðsins. Gunn- 
arr hafði ok boðit Valgarði hinum grá ok Úlfi 
örgoða ok sonum þeira, Rúnólfi ok Merði. Þeir 
Höskuldr ok Hrútr kvámu til boðsins fjölmennir. 
Þar váru synir Höskulds, Þorleikr ok Óláfr. 
Þar var brúðrin í för með þeim ok Þorgerðr 
dóttir hennar, ok var hon kvenna fríðust. Hon 
var þá fjórtán vetra gömul. Mart var með 
henni annarra kvenna. Þar var ok Þórhalla, 
dóttir Ásgríms Elliða-Grímssonar, ok dætr Njáls 
tvær, Þorgerðr ok Helga. Gunnarr hafði marga 
fyrir boðsmenn — ok skipaði hann svá sínum 
mönnum: hann sat á miðjan bekk, enn innar frá 
Þráinn Sigfússon, þá Úlfr örgoði, þá Valgarðr 
hinn grái, þá Mörðr ok Rúnólfr, þá Sigfússynir. 

Lambi sat instr. Hit næsta Gunnari utar frá 
sat Njáll, þá Skarpheðinn, þá Helgi, þá Grímr, 
þá Höskuldr, þá Hafr hinn spaki, þá Ingjaldr 
frá Keldum, þá synir Þóris austan ór Holti. 
Þórir vildi sitja yztr virðingamanna; því at þá 
þótti hverjum gott þar sem sat.  Höskuldr sat 
á miðjan bekk, enn synir hans innar frá honum. 
Hrútr sat utar frá Höskuldi. Enn þá er eigi 
frá sagt, hversu öðrum var skipat. Brúðr sat á 
miðjum palli, enn til annarrar handar henni 
Þorgerðr dóttir hennar. Á aðra hönd sat Þór- 
halla dóttir Ásgríms Elliða-Grímssonar. Þórhildr 
gengr um beina, ok báru þær Bergþóra mat á 
borð. Þráinn Sigfússon var starsýnn á Þor- 
gerði Glúmsdóttur. Þetta sér kona hans Þór- 
hildr. Hon reiðist ok kveðr til hans kviðling: 
Era gapriplar góðir — 
gægr er þér í augum, 
„Þráinn“, segir hon. Hann steig þegar fram 
yfir borðit ok nemndi sér vátta ok sagði skilit 
við Þórhildi, — „vil ek eigi hafa flimtan hennar 
né fáryrði yfir mér“. Ok svá var hann kapp- 
samr of þetta, at hann vildi eigi vera at veizl- 
unni, nema hon væri í braut rekin. Ok þat 
varð, at hon fór í braut. Ok nú sátu menn 
hverr í sínu rúmi ok drukku ok váru kátir. 
Þá tók Þráinn til orða: „Ekki mun ek gera at 
launtali þat sem mér býr í skapi: Þess vil ek 
spyrja þik, Höskuldr Dala-Kollsson — vill þú gifta 

mér Þorgerði frændkonu þína?“ „Eigi veit ek 
þat“, sagði Höskuldr, „mér þykki þú lítt hafa 
við þessa skilit, er þú hefir áðr átt; eða hverr 
maðr er hann, Gunnarr?“ Hannsvarar: „Eigi 
vil ek frá segja — því at mér er maðrinn 
skyldr — ok seg þú frá, Njáll. Því munu allir 
trúa“. Njáll mælti: „Þat er frá manni at 
segja, at maðr er vel auðigr at fé ok gerr at 
sér um alt ok hit mesta mikilmenni ok meguð 
þér fyrir því gera honum kostinn“. Þá mælti 
Höskuldr: „Hvat sýnist þér ráð, Hrútr frændi?“ 
Hrútr svaraði: „Gera mátt þú fyrir því kost- 
inn, at þetta er henni jafnræði“. Þá tala þeir 
um kaupin ok verða á alt sáttir. Stendr þá 
Gunnarr upp ok Þráinn ok ganga at pallinum. 
Spurði Gunnarr þær mæðgur, hvárt þær vildi 
játa þessum kaupum. Þær kváðust eigi bregða 
mundu.  Fastnaði Hallgerðr Þorgerði dóttur 
sína. Þá var skipat konum Í annat sinn, sat 
þá Þórhalla meðal brúða. Ferr nú boðit vel 
fram. Ok er lokit var, ríða þeir Höskuldr vestr, 
enn Rangæingar til sinna heimila. Gunnarr 
gaf mörgum góðar gjafar ok virðist þat vel. 
Hallgerðr tók við búráðum ok var fengsöm ok 
atkvæðamikil.  Þorgerðr tók við búráðum at 
Grjótá ok var góð húsfreyja. 

35. Þat var siðvenja þeira Gunnars ok 
Njáls, at sinn vetr þá hvárr þeira heimboð at 
öðrum ok vetrgrið fyrir vináttu sakir. Nú átti 

Gunnarr at þiggja vetrgrið at Njáli, ok fóru 
þau Hallgerðr til Bergþórshváls. Þá váru þau 
Helgi eigi heima. Njáll tók vel við þeim Gunn- 
ari, ok þá er þau höfðu þar verit nakkvara hríð, 
kom Helgi heim ok Þórhalla kona hans. Þá 
gekk Bergþóra at pallinum ok Þórhalla með 
henni ok mælti Bergþóra til Hallgerðar: „Þú 
skalt þoka fyrir konu þessi“. Hon svarar: 
„Hvergi mun ek þoka, því at engi hornkerling 
vil ek vera“. „Ek skal hér ráða“ sagði Berg- 
þóra. Síðan settist Þórhalla niðr. Bergþóra 
gekk at borðinu með handlaugar. Hallgerðr 
tók höndina Bergþóru ok mælti: „Ekki er þó 
kosta munr með ykkr Njáli: þú hefir kartnagl 
á hverjum fingri, enn hann er skegglauss“. 
„Satt er þat“, sagði Bergþóra, „enn hvártki 
okkart gefr þat öðru at sök, enn eigi var 
skegglauss Þorvaldr búandi þinn ok rétt þú þó 
honum bana“. „Fyrir lítit kemr mér“, segir 
Hallgerðr, „at eiga þann mann, er vaskastr er 
á Íslandi, ef þú hefnir eigi þessa, Gunnarr“. 
Hann spratt upp ok steig fram yfir borðit ok 
mælti: „Heim mun ek fara — ok er þatmak- 
legast, at þú sennir við heimamenn þína, enn eigi 
Í annarra manna híbýlum, enda áek Njáli marga 
sæmd at launa, ok mun ek ekki vera eggjanar- 
fífl þitt“. Síðan fóru þau heim. „Mun þú þat, 
Bergþóra“, sagði Hallgerðr, „at vit skulum eigi 
skildar“. Bergþóra sagði, at ekki skyldi hennar 

hlutr batna við þat. Gunnarr lagði ekki til ok 
fór heim til Hlíðarenda ok var heima allan þann 
vetr í gegnum. Líðr nú á sumarit ok alt til 
þings framan. 

36. Gunnarr ríðr til þings, enn áðr hann reið 
heiman, mælti hann til Hallgerðar: „Ver þú dæl 
meðan ek em heiman, ok sýn af þér enga fárskapi, 
þar sem við vini mína er um at eiga“. Troll hafi 
þína vini“, segir hon. Gunnarr ríðr til þings ok sá 
at eigi var gott orðum við hana atkoma. Njáll 
reið til þings ok synir hans allir. Nú er frá 
því at segja, hvat heima er tíðenda. Þeir áttu 
skóg saman, Njáll ok Gunnarr í Rauðaskriðum. 
Þeir höfðu eigi skift skóginum, enn hvárr var 
vanr at höggva sem þurfti, ok taldi hvárrgi á 
annan of þat. Kolr hét verkstjóri Hallgerðar. 
Hann hafði verit með henni lengi ok var hit 
mesta illmenni. Svartr hét maðr; hann var 
húskarl Njáls ok Bergþóru ok líkaði þeim við 
hann vel. Bergþóra mælti við hann, at hann 
skyldi fara í Rauðaskriður ok höggva skóg, — enn 
ek mun fá til menn at draga heim viðinn“. Hann 
kveðst vinna mundu þat er hon legði fyrir hann. 
Hann fór upp í Rauðaskriður. Tekr hann þar 
ok höggr skóg ok skyldi þar at vera viku. 
Snauðir menn kvámu til Hlíðarenda austan frá 
Markarfljóti, ok sögðu at Svartr hefði verit í 
Rauðaskriðum ok höggvit skóg ok gert mikit 
at. „Svá mun Bergþóra til ætla“, segir Hall- 

gerðr, „at ræna mik mörgu; enn því skal ek 
ráða, at hann höggvi eigi oftar“. Rannveig 
heyrði, móðir Gunnars, ok mælti: „Þó hafa 
„húsfreyjur þótt góðar austr hér, at ekki hafi 
staðit í mannráðum“. Nú leið af nóttin ok of 
morgininn kom Hallgerðr at máli við Kol ok 
mælti: „Verk hefi ek þér hugat“ — ok fekk 
honum öxi— „far þú í Rauðaskriður. Þar munt 
þú finna Svart. „Hvat skal ek honum“, segir 
hann. „„Spyrr þú at því“, segir hon, „þar sem 
þú ert hit mesta illmenni. Drepa skalt þú 
hann“, segir hon. „Gert mun ek þat geta“, 
segir hann, „enn þat er þó líkast at ek gefa mik 
við“. „Vex þér hvetvetna í augu“, segir hon, „ok 
ferr þér illa, þar sem ek hefi mælt eftir þér hvern 
hlut. Mun ek fá til annan mann at gera þetta, 
ef þú þorir eigi“. Hann tók öxina ok var reiðr 
mjök ok tekr hest, er Gunnarr átti, ok ríðr 
þar til er hann kemr austr at Markarfljóti. 
Hann steig þar af baki ok beið í skóginum 
þar til er þeir höfðu borit ofan viðinn ok Svartr 
var einn eftir. Hleypr Kolr þá at honum ok 
mælti: „Fleiri munu kunna at höggva stórt 
enn þú einn“, ok setti öxina í höfuð honum ok 
hjó hann banahöggvi ok ríðr heim síðan ok segir 
Hallgerði vígit. „Njót heill handa“, segir hon 
„ok skal ek þik svá varðveita, at þik skal ekki 
saka“. „Vera má þat“, segir hann, „enn hinn veg 
dreymdi mik þó áðr enn ek vá vip Nú 

koma þeir upp í skóginn ok finna Svart veginn 
ok flytja hann heim. Hallgerðr sendi mann til 
þings at segja Gunnari vígit. Gunnarr hallmælti 
Hallgerði ekki um fyrir sendimanninum — ok 
vissu menn eigi, hvárt honum þótti vel eða illa. 
Litlu síðar stóð hann upp ok bað menn sína 
ganga með sér. Þeir gerðu svá — ok fóru til 
búðar Njáls. Gunnarr sendi mann eftir Njáli ok 
bað hann út koma. Njáll gekk út þegar, ok 
gengu þeir Gunnarr á tal. Gunnarr mælti: „Víg 
hefi ek at segja þér — ok hefir valdit Hall- 
gerðr kona mín, enn vegit hefir Kolr verkstjóri 
minn, enn fyrir hefir orðit Svartr húskarl þinn. 
Njáll þagði meðan Gunnarr sagði söguna. Þá 
mælti Njáll: „Þurfa munt þú at láta hana 
eigi öllu fram koma“. Gunnarr mælti: „Sjálfr 
skalt þú dæma“. Njáll mælti: „Erfitt mun 
þér verða at bæta öll slys Hellgerðar; ok mun 
annarsstaðar meira slóða draga enn hér, er vit 
eigum hlut at; ok mun hér þó mikit á vanta 
at vel sé; ok munu vit þess þurfa at mina þat, 
er vit höfum lengi vel við mælzt; ok væntir 
mik, at þér fari vel; enn þó munt þú verða 
mjök at þreyttr“. Njáll tók sjálfdæmi af Gunn- 
ari ok mælti: „Ekki mun ek halda máli þessu 
til kapps: Þú skalt gjalda tólf aura silfrs; 
enn þat vil ek til skilja, þó at nakkvat komi 
þat ór várum garði, er þér eigið um at gera, 
at þér stillið eigi verr gerðinni“. Gunnarr 

sagði þat maklegt vera. Gunnarr greiddi af hendi 
féit vel ok reið heim síðan. Njáll kom heim af þingi 
ok synir hans. Bergþóra sá féit ok mælti: 
„Vel er þessu í hóf stilt; enn jafnmikit fé skal 
koma fyrir Kol, er stundir líða“. Gunnarr kom 
heim af þingi ok taldi á Hallgerði. Hon kall- 
aði betri menn óbætta liggja margstaðar. Gunn- 
arr kvað hana ráða mundu tiltekjum sínum, — 
„enn ek skal ráða, hversu málin lúk:st“. Hall- 
gerðr hældist jafnan um víg Svarts, enn Berg- 
þóru líkaði þat illa. Njáll fór upp í Þórólfsfell 
ok synir hans át skipa þar til bús. Enn þann 
sama dag varð sá atburðr, er Bergþóra var úti, 
at hon sér mann ríða at garði svörtun; hesti. 
Hon nam staðar ok gekk eigi inn. Hon kendi 
eigi manninn. Sjá maðr hafði spjót í hendi — 
ok girðr saxi. Hon spurði þenna mann at namni. 
„Atli heiti ek“, sagði hann. Hon spurði, hvað- 
an hann væri. „Ek em austfirzkr maðr“, segir 
hann. „Hvert skalt þú fara?“ segirhon. „Ek 
em maðr vistlauss“, segir hans. „ok ætlaða ek 
at finna Njál ok Skarpheðin ok vit, ef þeir 
vildi taka við mér“. „Hvat er þér he::tast at 
vinna?“ segir hon. „Ek em akrgerðarmaðr, 
ok mart er mér vel hent at gera“. segir hann. 
„enn eigi vil ek því leyna. at ek e:; maðr skap- 
harðr, ok hefir jafnan hlotit um sárt at binda 
fyrir mér“. „Ekki gef ek þér þat at sök“, 


segir hon, „þó at þú sér engi bleyðimaðr“. Atli 
6* 

mælti: „Ert þú nakkvars ráðandi hér?“ „Ek 
em kona Njáls“, segir hon, „ok ræð ek ekki 
síðr hjón enn hann“. „Vill þú taka við mér?“ 
segir hann. „Gera mun ek kost á því“, segir 
hon, „ef þú vill vinna alt þat er ek legg fyrir 
þik, ok svá þó at ek vilja senda þik til mann- 
ráða“. „Átt þú svá til varit of menn“, segir 
hann, at þú munt ekki mín þurfa at því at 
kosta“. „Þat skil ek, er ek vil“, segir hon. 
„Kaupa munu vit at þessu“, sagði hann. Þá 
tók hon við honum. Njáll kom heim ok synir 
hans. Njáll spurði Bergþóru, hvat manna sjá 
væri. „Hann er húskarl þinn“, segir hon, „ok 
tók ek við honum, því at hann lézt vera ó- 
handlatr“.  „Ærit mun hann stórvirkr“, segir 
Njáll, „enn eigi veit ek hvárt hann er svá góð- 
virkr“. Skarpheðinn var vel til Atla. Njáll 
reið til þings of sumarit ok synir hans. Gunn- 
arr var á þingi. Njáll tók upp fésjóð, er hann 
fór heiman. Skarpheðinn spyrr: „Hvat fé er 
þat faðir?“ „Hér er fé þat“, segir Njáll, „er 
Gunnarr greiddi mér fyrir heimamann várn 
fyrra sumar“. „Koma mun þat til nakkvars“, 
sagði Skarpheðinn ok glotti við. 

34. Nú er at taka til heima, at Atli spurði 
Bergþóru, hvat hann skyldi vinna um daginn. 
„Hugat hefi ek þér verkit“, segir hon, „þú 
skalt fara at leita Kols þar til er þú finnr hann; 
því at nú skalt þú vega hann í dag, ef þú vill 

minn vilja gera“. „Hér er vel á komit“, segir 
Atli, „því at hvárrtveggi okkarr er illmenni. 
Enn þó skal ek svá til hans ráða, at annarr 
hvárr okkarr skal deyja“. „Vel mun þér fara“, 
segir hon, „ok skalt þú eigi til engis vinna“. 
Hann gekk ok tók vápn sín ok hest ok reið í 
braut. Hann reið austr til Fljótshlíðar ok mætti 
þar mönnum, er fóru frá Hlíðarenda. Þeir áttu 
heima austr í mörk. Þeir spurðu Atla, hvert 
hann ætlaði. Hann kveðst ríða at leita klárs 
eins. Þeir kváðu þat lítit erendi slíkum verk- 
manni, — „enn þó er þá helzt eftir at spyrja, 
er á ferli hafa verit í nótt“. „Hverir eru þeir?“ 
segir hann. „Víga-Kolr, húskarl Hallgerðar“, 
sögðu þeir, „haun fór frá seli áðan ok hefir 
vakat í alla nótt“. „Eigi veit ek, hvárt ek 
þori at finna hann“, segir Atli, „hann er skap- 
illr ok búð ek láta annars víti at varnaði“. 
„Hinn veg værir þú undir brún at líta“, segja 
þeir, „sem þú myndir eigi vera ragr“, — ok 
vísuðu honum til Kols. Hann keyrir þá hest 
sinn ok ríðr mikinn. Ok er hann mætir Kol, 
mælti Atli til hans: „Gengr vel klyfjabandit?“ 
segir Atli. „Þat mun þik skifta engu, mann- 
fýlan“, segir Kolr, „ok engan þann er þaðan 
er“. Atli mælti: „Þat átt þú eftir, er erfið- 
ast er; enn þat er at deyja“. Síðan lagði Atli 
spjóti til hans, ok kom á hann miðjan. Kolr 
sveiflaði til hans öxi ok misti hans. Síðan fell 

Kolr af baki ok dó þegar. Atli reið þar til er 
hann fann verkmenn Hallgerðar ok mælti: 
„Farið upp til hests Kols ok geymið hans. Kolr 
er fallinn af baki, ok er hann dauðr“. „Hefir 
þú vegit hann“, sögðu þeir. Hann svarar: 
„Svá mun Hallgerði sýnast, sem hann hafi eigi 
sjálfdauðr orðit“. Síðan reið Atli heim ok segir 
Bergþó:u vígit. Hon þakkar honum verk þetta 
ok orð þau. sem hann hafði um haft. „Eigi 
veit ek“, segir Atli, „hversu Njáli mun þykkja“. 
„Vel mun hann í höndum hafa“, segir hon, „ok 
mui ck segja þér eitt til marksum — at hann 
hefir haft til þings þrælsgjöld þau, er vér tókum 
við fyrra sumar; ok munu þau nú koma fyrir 
Kol. Enn þó at sættir verði, þá skalt þú þó 
vera varr um þik; því at Hallgerðr mun engar 
sættir halda“. „Vill þú nakkvat senda mann 
til Njáls“, segir Atli, „at segja honum vígit?“ 
„Eigi vil ek þat“. segir hon, „mér þætti betr, 
at Kolr væri ógildr“. Þau hættu nú talinn. 
Hallgerði var sagt víg Kols ok ummæli Atla. 
Hon kvaðst launa skyldu Atla. Hon sendi mann 
til þings at segja Gunnari víg Kols. Hann 
svaraði fá ok sendi mann at segja Njáli. Hann 
svaraði engu. Skarpheðinn mælti: „Miklu eru 
þrælar atgerðameiri enn fyrr hafa verit. Þeir 
flugust þá á — ok þótti þat ekki saka — enn 
nú vilja þeir vegast“, ok glotti við. Njáll kipti 
ofan fésjóðnum, er uppi var í búðinni, ok gekk 

út. Synir hans gengu meðhonum. Þeir gengu 
til búðar Gunnars. Skarpheðinn mælti við mann 
er stóð í búðardurunum: #„Seg þú Gunnari, at 
faðir minn vill finna hann“. Sá segir Gunnari. 
Gunnarr gekk út þegar ok fagnaði vel Njáli ok 
sonum hans. Síðan gengu þeir á tal. „Illa 
hefir nú orðit“, segir Njáll, „er húsfreyja mín 
skal hafa rofið grið ok látit drepa húskarl þinn“. 
„Ekki ámæli skal hon af þessu hafa“, segir 
Gunnarr. „Dæm þú nú málit“, segir Njáll. „Svá 
mun ek gera“, segir Gunnarr, „læt ek þá vera 
menn jafndýra, Svart ok Kol: Skalt þú greiða 
mér tólf aura silfrs“. Njáll tók fésjóðinn ok 
seldi Gunnari. Hann kendi féit — at þat var 
hit sama, sem hann hafði greitt Njáli. Fór 
Njáll nú til búðar sinnar. Ok var jafnvel 
með þeim síðan sem áðr. Þá er Njáll kom 
heim, taldi hann á Bergþóru. Enn hon kvaðst 
aldri vægja skyldu fyrir Hallgerði. Hallgerðr 
leitaði á Gunnar mjök, er hann hafði sæzt á 
vígit. Gunnarr kveðst aldri bregðast skyldu 
Njáli né sonum hans. Hon geisaði mjök. Gunn- 
arr gaf ekki gaum at því. Svá gættu þeir til 
á þeim misserum, at ekki varð at. 

38. Um várit ræddi Njáll við Atla: „Þat 
vilda ek, at þú réðist austr í fjörðu, at eigi 
skapi Hallgerðr þér aldr“. „Ekki hræðumst ek 
þat“, segir Atli, „ok vil ek heima vera, ef ek 
á kosti“. „Þat er þó óráðlegra“, segir Njáll. 

„Betra þykkir mér at látast í þínu húsi“, segir 
Atli, „enn skifta um lánardrotna. Enn þess 
vil ek biðja þik, ef ek em veginn, at eigi komi 
þrælsgjöld fyrir mik“. „Svá skal þik bæta sem 
frjálsan mann“, segir Njáll, „enn Bergþóra mun 
þér því heita, sem hon mun efna, at fyrir þik 
munu koma mannhefndir“. Réðst Atli þar þá 
at hjóni. Nú er at segja frá Hallgerði, at hon 
sendi mann vestr til Bjarnarfjarðar eftir Bryn- 
jólfi rósta, frænda sínum. Hann var sonr Svans 
laungetinn. Hann var hit mesta illmenni. Gunn- 
arr vissi ekki til þessa. Hallgerðr kvað hann 
sér vel fallinn til verkstjóra. Brynjólfr kom 
vestan; ok spurði Gunnarr, hvat hann skyldi. 
Hann kveðst þar vera skyldu. „Ekki munt þú 
bæta híbýli vár“, segir Gunnarr, „svá er mér 
frá þér sagt; enn ekki mun ek vísa í braut 
frændum Hallgerðar, þeim er hon vill at með 
henni sé“. Gunnarr var til hans fár, ok ekki 
illa. Leið nú svá fram til þings. Gunnarr reið 
til þings ok Kolskeggr með honum. Oker þeir 
kvámu til þings, fundust þeir Gunnarr ok Njáll 
ok synir hans.  Áttust þeir mart við ok vel. 
Bergþóra mælti við Atla: „Far þú upp í Þór- 
ólfsfell ok vinn þar viku“. Hann fór upp þang- 
at ok var þar á laun ok brendi kol í skógi. 
Hallgerðr mælti við Brynjólf: „Þat er mér 
sagt, at Atli sé eigi heima; ok mun hann vinna 
verk í Þórólfsfelli“. „Hvat þykki þér líkast 

at hann vinni?“ segir hann. „Í skógi nakkvat“, 
segir hon. „Hvat skal ek honum“, sagði hann. 
„Drepa skalt þú hann“, segir hon. Hann varð 
um fár. „Minnr myndi Þjóstólfi í augu vaxa“, 
segir hon, „ef hann væri á lífi, at drepa Atla“. 
„Ekki skalt þú hér enn þurfa mjök á at frýja“, 
segir hann. Tók hann þá vápn sín ok hest, 
stígr á bak ok ríðr í Þórólfsfell. Hann sá kol- 
reyk mikinn austr frá bænum. Ríðr hann þang- 
at til, stígr af baki hestinum, ok bindr hann 
— enn hann gengr þar sem mestr er reykrinn. 
Sér hann þá hvar kolgröfin er — ok er þar 
maðr við. Hann sá, at hann hafði sett spjót Í 
völlinn hjá sér. Brynjólfr gengr með reykin- 
um alt at honum; enn hann var óðr at verki 
sínu, ok sá hann eigi Brynjólf. Brynjólfr hjó 
í höfuð honum eð öxi. Hann brást við svá 
fast, at Brynjólfr lét lausa öxina. Þá þreif 
Alti spjótit ok skaut eftir honum. Brynjólfr 
kastaði sér niðr við vellinum, enn spjótit flaug 
yfir hann fram. „„Nauzt þú nú þess, er ek var 
eigi við búinn“, segir Atli, „enn nú mun Hall- 
gerði vel þykkja: þú munt segja dauða minn. 
Enn þat er til bóta, at þú munt slíkan á baugi 
eiga brátt; enda tak þú nú öxi þína, er hér 
hefir verit“. Brynjólfr svaraði engu, ok tók öxina 
eigi fyrr enn Atli var dauðr — reið þá heim 
í Þórólfsfell ok sagði vígit. Síðan reið hann 
heim til Hlíðarenda ok sagði Hallgerði. Hon 

sendi mann til Bergþórshváls ok lét segja Berg- 
þóru, at nú var launat víg Kols. Síðan sendi 
Hallgerðr mann til þings at segja Gunnari víg 
Atla. Gunnarr stóð upp ok Kolskeggr með hon- 
um. Kolskeggr mælti: „Óþarfir munu þér verða 
frændr Hallgerðar“. Þeir gengu til fundar við 
Njál. Gunnarr mælti: #„Víg Atla hefi ek at 
segja þér“, ok segir honum. hverr vá, „ok vil 
ek nú bjóða þér bót fyrir; ok vil ek, at þú 
gerir sjálfr“. Njáll mælti: „Þat höfu vit ætl- 
at at láta okkr ekki á greina, enn þó mun ek 
eigi gera hann at þræli“. Gunnarr kvað þat 
vel vera ok rétti fram höndina. Njáll nemndi sér 
vátta — ok sættust at þessu. Skarpheðinn mælti: 
„Ekki lætr Hallgerðr verða ellidauða húskarla 
vára“. Gunnarr mælti: „Svá mun móðir þín 
til ætla, at ýmsir eigi högg í garði“. „Ærit 
bragð mun at því“, segir Njáll. Síðan gerði 
Njáll hundrað silfrs; enn Gunnarr galt þegar. 
Margir mæltu, er hjá stóðu, at mikit væri gert. 
Gunnarr reiddist ok kvað þá bætta fullum bót- 
um, er eigi væri vaskari menn, enn Atli var. 
Riðn þeir við þat heim af þingi. Bergþóra 
ræddi við Njál er hon sá féit: „Efnt þykkist 
þú hafa heitin þín, enn nú eru eftir mín heit“. 
„Eigi er nauðsyn á, at þú efnir þau“, segir 
Njáll. „Hins hefir þú þó til getit“, sagði hon, 
„ok skal svá vera“. Í annan stað mælti Hall- 
gerðir við Gunnarr: „Hefir þú goldit hundrað 

silfrs fyrir víg Atla ok gert hann at frjálsum 
manni?“ „Frjáls var hann áðr“, segir Gunnarr, 
„enda skal ek ekki gera at óbótamönnum heima- 
menn Njáls“.  „Jafnkomit mun á með ykkr 
Njáli, er hvárrtveggi er blauðr“, segir hon. 
„Þat er sem reynist“, segir hann. Var þá Gunn- 
arr lengi fár við hana, þar til at hon lét til 
við hann. Nú er kyrt þau misseri. Um várit 
jók Njáll ekki hjón sín. Nú ríða menn til þings 
um sumarit. 

39. Þórðr hét maðr. Hann var kallaðr leys- 
ingjason.  Sigtryggr hét faðir hans, ok hafði 
hann verit leysingi Ásgerðar, ok druknaði hann 
í Markarfljóti. Var Þórðr því með Njáli síðan. 
Hann var mikill maðr ok styrkr. Hann hafði 
fóstrat alla sonu Njáls. Þórðr lagði hug á 
frændkonu Njáls, er Guðfinna hét, Þórólfsdóttir. 
Hon var matselja heima þar, ok var þá óhraust. 
Bergþóra kom at máli við Þórð leysingjason: 
„Þú skalt fara“, segir hon, „ok drepa Bryn- 
jJólf frænda Hallgerðar“. „Engi em ek víga- 
maðr“, segir hann, „enn þó mun ek til hætta, 
ef þú vill“. „Þat vil ek“, segir hon. Síðan 
tók hann hest ok reið upp til Hlíðarenda ok lét 
kalla Hallgerði út ok spurði, hvar Brynj- 
ólfr væri. „Hvat vill þú honum?“ segir hon. 
Hann mælti: „Ek vil at hann segi mér, 
hvar hann hefir hulit hræ Atla. Mér er sagt, 
at hann hafi illa um búit“. Hon vísaði 

til hans ok kvað hann vera í Akratungu niðri. 
„Gæt þú“, segir Þórðr, „at honum verði eigi 
slíkt sem Atla“. „Engi ert þú vígamaðr“, segir 
hon, „ok mun ekki undir, hvar þit finnist“. 
„Aldri hefi ek sét mannsblóð“, segir hann, „ok 
veit ek eigi, hversu mér bregðr við“, ok hleypti 
ór túninu, ok svá ofan í ÁAkratungu. Rannveig 
móðir Gunnars hafði heyrt á viðrtal þeira ok 
mælti: „Mjök frýr þú, Hallgerðr, honum hug- 
ar; enn ek ætla hann öruggan mann, ok mun 
þat frændi þinn finna“. Þeir mættust á förn- 
um vegi, Brynjólfr ok Þórðr. Þórðr mælti: 
„Ver þú þik, Brynjólfr, því at ek vil eigi níð- 
ast á þér“.  Brynjólfr reið at Þórði ok hjó til 
hans.  Þórðr hjó í mót með öxi ok í sundr 
skaftit fyrir framan hendr honum Brynjólfi ok 
hjó þegar í annat sinn til hans — ok kom 
framan á bringuna ok gekk þegar á hol. Fell 
Brynjólfr þá af baki ok var þegar dauðr. Þórðr 
fann smalamann Hallgerðar ok lýsti vígi á 
hönd sér ok sagði, hvar Brynjólfr lá, ok bað 
hann segja Hallgerði vígit. Síðan reið hann til 
Bergþórshváls ok sagði Bergþóru vígit ok öðr- 
um mönnum. „Njót þú heill handa“, sagði hon. 
Smalamaðr sagði Hallgerði vígit. Hon varð 
beisk við ok kvað hér skyldu mikit ilt af leiða, 
ef hon mætti ráða. 

40. Nú koma tíðendin til þings, ok lét Njáll 
segja sér þrim sinnum ok mælti síðan: „Fleiri 

gerast nú vígamenn, enn ek ætlaða“. Þá mælti 
Skarpheðinn: „Sjá maðr hefir þó helzt hrað- 
feigr verit, er látizt hefir fyrir fóstra várum, 
er aldri hefir mannsblóð sét“, ok kvað vísu: 
(11) Hraðfeigan vil ek — hlægir 

hug minn við þat — svinnan 

eyði orma leiðar 

alldálega kalla. 

Vár eru vánir meiri 

vigsgæðöndum bræðra 

enn at varg munim vinna 

vín á fóstra mínum. 
Njáll mælti: „Þat munu víst margir ætla, at 
því skapferli, sem hvárir hafa, at þér myndi 
fyrri víg vega. Enda mun til þess eigi langt 
vera; ok munu þat sumir mæla, at yðr reki 
nauðsyn til“. Þeir gengu þá til móts við Gunn- 
arr ok sögðu honum vígit. Gunnarr sagði, at 
þat var lítill mannskaði, — „enn þó var hann 
frjáls maðr“. Njáll bauð honum þegar sættina. 
Gunnarr játti því, ok skyldi hann sjálfr dæma. 
Hann dæmdi þegar ok gerði hundrað silfrs. 
Njáll galt þegar féit — ok sættust at því. 

41. Sigmundr hét maðr. Hann var Lamba- 
son, Sigvats sonar hins rauða. Hann var far- 
maðr mikill, kurteiss maðr ok vænn, mikill ok 
sterkr. Hann var metnaðarmaðr mikill ok skáld 
gott ok at flestum íþróttum vel búinn, hávaða- 
maðr mikill, spottsamr ok ódæll. Hann kom 
út austr í Hornafirði. Skjöldr hét félagi hans. 

Hann var sænskr maðr ok illr viðreignar. Þeir 
fengu sér hesta ok riðu austan ór Hornafirði 
ok luku eigi ferð sinni fyrr enn þeir kvámu í 
Fljótshlíð til Hlíðarenda. Gunnarr tók við þeim 
vel. Var þar frændsemi mikil með þeim Sig- 
mundi. Gunnarr bauð Sigmundi at vera þar 
um vetrinn. Sigmundr kvaðst þat þiggja mundu, 
ef Skjöldr væri þar félagi hans. „Svá er mér 
frá honum sagt“, sagði Gunnarr, „at hann sé 
þér engi skapbætir; enn þú þarft hins heldr, 
at bætt sé um með þér. Eir hér ok vönd vist- 
in. Vilda ek ráða yðr ráð frændum mínum — 
at þér hlypið eigi upp við frameggjan Hallgerð 
ar konu minnar; því at hon tekr þat mart upp, 
er fjarri er mínum vilja“. „„Veldrat sá er vár- 
ar“. segir Sigmundr. „Þá er at gæta ráðsins“, 
segir Gunnarr, „enn mjök mun þú verða reyrdr 
— ok gakk með mér jafnan ok hlít mínum 
ráðum“. Síðan váru þeir í fylgd með Gunnari. 
Hallgerðr var vel tilSigmundar — ok þar kom, 
at þar gerðist svá mikill ákafi, at hon bar fé 
á hann ok þjónaði honum eigi verr enn búanda 
sínum; ok lögðu margir þat til orðs ok þóttust 
eigi vita, hvat undir myndi búa. Hallgerðr 
mælti við Gunnarr: „Eigi er gott við at una 
við þat hundrað silfrs, er þú tókt fyrir Bryn- 
Jólf frænda minn. Enda skal ek hefna hans 
láta, ef ek má“, segir hon. Gunnarr kvaðst 
ekki vilja skifta orðum við hana ok gekk í 

braut. Hann fann Kolskegg ok mælti til hans: 
„Far þú ok finn Njál ok seg honum, at Þórðr 
sé varr um sik, þó at sættir sé; því at mér 
þykkir eigi trúlega vera“. Hann reið ok sagði 
Njáli, enn Njáll sagði Þórði. Kolskeggr reið 
heim, ok þakkaði Njáll þeim trúleika sína. — Þat 
var einu hverju sinni, at þeir sátu úti Njáll ok 
Þórðr. Þar var vanr at ganga hafr um túnit, 
ok skyldi engi hann íbrautreka. Þórðr mælti: 
„Undarlega bregðr nú við“. „Hvat sér þú þess, 
er þér þykkir með undarlegu móti vera?“ segir 
Njáll. „Mér þykkir hafrinn liggja hér í dæl- 
inni, ok er alblóðigr allr“. Njáll kvað þar vera 
eigi hafr ok ekki annat. „Hvat er þat þá?“ 
segir Þórðr. „Þú munt vera maðr feigr“, segir 
Njáll, „ok munt þú sét hafa fylgju þína, 
ok ver þú varr um þik“. „Ekki mun mér þat 
stoða“, segir Þórðr, „ef mér er þat ætlat“. Hall- 
gerðr kom at máli við Þráin Sigfússon ok 
mælti: „Mágr þætti mér þú vera. ef þú dræpir 
Þórð leysingjason“. „Eigi mun ek þat gera“, 
segir hann, „því at þá mun ek hafa reiði Gunn- 
ars frænda míns. Mun ok þar stórt á liggja; 
því at vígs þess mun brátt hefnt verða“. „Hverr 
mun hefna?“ segir hon, „hvárt karl hinn skegg- 
lausi?“ „Eigi mun þat“, segir hann, „synir 
hans munu hefna“. Síðan töluðu þau lengi 
hljótt — ok vissi engi maðr hvat þau höfðu í 
ráðagerðum. Einu sinni var þat, at Gunnarr 

var eigi heima, þá var Sigmundr heima — ok 
þeir félagar. Þar var kominn Þráinn frá Grjótá. 
Þá sátu þau Hallgerðr úti ok töluðu. Þá mælti 
Hallgerðr: „Því hafið þit heitið félagar, Sig- 
mundr ok Skjöldr, at drepa Þórð leysingjason 
fóstra Njálssona; enn þú hefir mér því heitit, 
Þráinn, at vera við staddr“. Þeir gengu við 
allir at þeir höfðu þessu heitit henni. „Nú mun 
ek gefa ráðit til“, sagði hon, „þit skulut ríða 
austr í Hornafjörð eftir fé ykkru ok koma heim 
um þing öndvert; enn ef þit eruð heima, mun 
Gunnarr vilja at þit ríðið til þings með honum. 
Njáll mun vera á þingi ok synir hans ok svá 
Gunnarr. Enn þit skuluð þá drepa Þórð“. Þeir 
játtu, at þessi ráðagerð skyldi fram koma. Síð- 
an bjoggust þeir austr í fjörðu, ok varaðist 
Gunnarr þat ekki, ok reið Gunnarr til þings. 
Njáll sendi Þórð leysingjason austr undir Eyja- 
fjöll ok bað hann vera í brautu eina nótt. Hann 
fór austr ok gaf honum eigi austan; því at 
fljótit var svá mikit, at langt var um óreitt. 
Njáll beið hans eina nótt; því at hann ætlaði, 
at hann skyldi riðit hafa til þings með hon- 
um. Njáll mælti við Bergþóru, at hon skyldi 
senda Þórð til þings, þegar hann kvæmi heim. 
Tveim nóttum síðar kom Þórðr austan. Berg- 
þóra sagði honum, at hann skyldi til þings 
ríða, „enn nú skalt þú fyrst fara upp í Þórólfs- 

fell ok sjá þar um bú ok vera þar eigi lengr 
enn eina nótt eða tvær“. 

42.  Sigmundr kom austan ok þeir félagar. 
Hallgerðr sagði þeim, at Þórðr var heima, enn 
skyldi þegar til þings ríða á fára nátta fresti, — 
„mun ykkr nú færi á við hann“, segir hon, 
„enn ef þetta berr undan, náið þit honum eigi“. 
Menn kvámu til Hlíðarenda frá Þórólfsfelli ok 
sögðu Hallgerði, at Þórðr var þar. Hallgerðr 
gekk til Þráins ok Sigmundar ok mælti: „Nú 
er Þórðr í Þórólfsfelli; ok er yðr nú ráð at 
vega at honum, er hann ferr heim“. „Þat 
skulu vér nú gera“, segir Sigmundr. Gengu 
þeir þá út ok tóku vápn sín ok hesta ok riðu 
á leið fyrir hann. Sigmundr mælti til Þráins: 
„Nú skalt þú ekki at gera; því at oss mun 
eigi alla til þurfa“. „Svá mun ek gera“, segir 
hann. Þá reið Þórðr at þeim litlu síðar. Sig- 
mundr mælti til hans: „Gef þú upp vápn þín; 
því at nú skalt þú deyja“. „Eigi skal þat“, 
segir Þórðr, „gakk þú til einvígis við mik“. 
„Eigi skal þat“, segir Sigmundr, „þess skulu 
vér njóta, at vér erum fleiri. Enn eigi er kyn- 
legt, at Skarpheðinn sé hraustr, því at þat er 
mælt, at fjórðungi bregði til fóstrs“. „At því 
mun þér verða“, segir Þórðr, „því at Skarp- 
heðinn mun mín hefna“. Síðan sækja þeir at 
honum, ok brýtr hann spjót fyrir hvárumtveggja 
þeira; svá varðist hann vel. Þá hjó Skjöldr 

af honum höndina, ok varðist hann þá með 
annarri nakkvara stund, þar til er Sigmundr 
lagði í gegnum hann. Fell hann þá dauðr til 
jarðar. Þeir báru at honum torf ok grjót. Þrá- 
inn mælti: „Vér höfum ilt verk unnit, ok 
munu synir Njáls illa kunna víginu þá er þeir 
spyrja“. Þeir riðu heim ok sögðu Hallgerði. 
Hon lét vel yfir víginu. Rannveig mælti, móðir 
Gunnars: „Þat er mælt, Sigmundr, at skamma 
stund verðr hönd höggvi fegin; enda mun hér 
svá. Enn þó mun Gunnarr leysa þik af þessu 
máli. Enn ef Hallgerðr kemr annarri flugu í 
munn þér, þá verðr þat þinn bani“. Hallgerðr 
sendi mann til Bergþórshváls at segja vígit, 
enn annan sendi hon til þings at segja Gunn- 
ari. Bergþóra kvaðst ekki mundu berja Hall- 
gerði illyrðum um slíkt — kvað þat enga hefnd 
fyrir svá mikit mál. 

43. Enn er sendimaðr kom til þings at segja 
Gunnari vígit, þá mælti Gunnarr: „Þetta er 
illa orðit; ok eigi kæmi þau tíðendi til eyrna 
mér, at mér þætti verri. Enn þó skulu vér 
nú fara þegar at finna Njál; ok væntir mik, 
at honum fari enn vel, þó at hann sé mjök at 
þreyttr“. Gengu þeir þá á fund Njáls ok köll- 
uðu hann til máls við sik. Hann gekk þegar 
til fundar við Gunnar. Þeir töluðu — ok var 
ekki manna við fyrst nema Kolskeggr. „Hörð 
tíðendi hefi ek at segja þér“, segir Gunnarr, 

„vig Þórðar leysingjasonar. Vil ek bjóða þér 
sjálfdæmi fyrir vígit“. Njáll þagði nakkvart 
skeið ok mælti síðan: „Vel er slíkt boðit“, 
segir hann, „ok mun ek þat taka. Enn þó er 
eigi örvænt, at ek hafa ámæli af konu minni 
eða sonum mínum fyrir þetta; því at þeim mun 
mjök mislíka. Enn þó mun ek á þat hætta; 
því at ek veit, at ek á við dreng um. Vil ek 
ok eigi, at af mér standi afbrigð okkarrar vin- 
áttu“. „Vill þú nakkvat sonu þína við láta 
vera?“ segir Gunnarr. „Ekki“, segir Njáll, 
„því at eigi munu þeir rjúfa þá sátt, er ek 
geri; enn ef þeir eru við staddir, þá munu þeir 
ekki saman draga“. „Svá mun vera“, segir 
Gunnarr, „sjá þú einn fyrir“. Þeir tókust þá 
í hendr ok sættust vel ok skjótt. Þá mælti 
Njáll: „Tvau hundruð silfrs geriek — ok mun 
þér mikit þykkja“. „Eigi þykki mér þetta of 
mikit“, segir Gunnarr ok gekk heim til búðar 
sinnar. Synir Njáls kvámu heim til búðar, ok 
spurði Skarpheðinn, hvaðan fé þat hit mikla ok 
hit góða kvæmi, er faðir hans heltá. Njáll mælti: 
„Ek segi yðr víg Þórðar fóstra yðvars — ok 
höfu vit Gunnarr nú sæzt á málit, ok hefir 
hann tvennum manngjöldum bætt hann“. „Hver- 
ir hafa vegit hann?“ segir Skarpheðinn. „Sig- 
mundr ok Skjöldr, enn Þráinn var þó nær 
staddr“, segir Njáll. „Mikils þótti þeim við 


þurfa“, segir Skarpheðinn ok kvað vísu: 
7* 

(12) Eigi þótti Ægis 
áfestöndum hesta 
þurfa þróttar djörfum 
þeim lítils við hlíta. 
Nær skulum hefja hrærir 
handa lögðis branda 
— sverð ruðu frægir fyrðar 
fyrr — ef nú erum kyrrir? 





„Skamt mun til þess“, segir Njáll, „og munt þú 
þá eigi þess lattr; enn þó þykki mér mikit 
undir, at þit rjúfið eigi þessa sætt“. „Svá munu 
vér þá gera“, segir Skarpheðinn, „enn ef til 
verðr nakkvat með oss, þá munu vér minnast 
á hinn forna fjandskap“.  „Engis mun ek þá 
um beiða“, segir Njáll. 

44. Nú ríða menn heim af þingi. Ok er 
Gunnarr kom heim, mælti hann til Sigmundar: 
„Meiri ert þú ógiftumaðr enn ek ætlaða, ok 
hefir þú til ills þína ment. Enn þó hefi ek 
nú gervan þik sáttan við Njál ok sonu hans, 
ok skyldir þú nú eigi annarri flugu láta koma 
í munn þér. Ert þú mér ekki skaplíkr. Þú 
ferr með spott ok háð, enn þat er ekki mitt 
skap.  Kemr þú þér því vel við Hallgerði, at 
þit eiguð meir skap saman“. Gunnarr taldi á 
hann langa hríð. Enn Sigmundr svaraði hon- 
um vel, ok kvaðst meir hans ráðum skyldu fram 
fara þaðan af enn þar til hafði verit. Gunnarr 
sagði honum þá hlýða mundu. Helzt með því 
nakkvara hríð. Jafnan mæltust þeir vel við, 

Gunnarr ok Njáll ok synir hans, þó at fátt 
væri meðal annars liðsins. Sá atburðr varð, 
at farandi konur kvámu til Hlíðarenda frá Berg- 
þórshváli. Þær váru málgar ok heldr illorðar. 
Hallgerðr sat í dyngju; því at hon var því vön. 
Þar var Þorgerðr dóttir hennar ok Þráinn. 
Þar var ok Sigmundr ok fjöldi kvenna. Gunn- 
arr var þar eigi né Kolskeggr. Farandkonur 
þessar gengu inn í dyngjuna. Hallgerðr heils- 
aði þeim ok lét gefa þeim rúm. Hon spurði 
at tíðendum. Enn þær kváðust engi segja. 
Hallgerðr spurði, hvar þær hefði verit um nótt- 
ina. Þær sögðust verit hafa at Bergþórshváli. 
„Hvat hafðist Njáll at?“ segir Hallgerðr. „Strit- 
aðist hann við at sitja“, sögðu þær. „Hvat 
gerðu synir Njáls?“ sagði Hallgerðr, „þeir þykk- 
jast nú helzt menn“. „Miklir eru þeir at vall- 
arsýn, enn óreyndir eru þeir mjök“, sögðu þær. 
„Skarpheðinn hvatti öxi, Grímr skefti spjót, 
Helgi hnauð hjalt á sverð, Höskuldr treysti 
mundriða í skildi“. „Til stórræða nakkvarra 
munu þeir ætla“, segir Hallgerðr. „Eigi vitu 
vit þat“, segja þær. „Hvat gerðu húskarlar 
Njáls?“ segir Hallgerðr. Þær svöruðu: „Eigi 
vissu vit, hvat sumir gerðu; enn einn ók skarni 
á hóla“. „Hví mundi þat sæta?“ segir Hallgerðr. 
Þær svöruðu: „Þat sagði hann, at þar yrði 
taða betri enn annarsstaðar“. „Misvitr er Njáll“, 
segir Hallgerðr, „þar er hann kann til hvers- 

vetna ráð“. „Hvat er í því?“ sögðu þær. „Þat 
mun ek til finna, er satt er“, segir Hallgerðr, 
„er hann lét eigi aka í skegg sér, at hann 
væri sem aðrir karlmenn — ok köllum hann 
nú karl hinn skegglausa, enn sonu hans tað- 
skeglinga, ok kveð þú um nakkvat, Sigmundr, 
ok lát oss njóta þess, er þú ert skáld“. „Þess 
em ek albúinn“, segir hann ok kvað vísur 
þessar: 





(18) Hvat skulu, hauka setra 
Hildr, mundriða í skildi 
trauðir tryggra ráða 
taðskeglingar negla? 
því at sviphnuggnir seggir 
svanteigs megu eigi 
elda björk þau er yrkjum 
orð háðuleg forðask. 


(14) Karlinn spyri illra orða 
— einsætt er þat — greinir 
— vámr nemi víst í tómi 
várt raus — hinn skegglausi. 
Hoddveitir velr heiti 
hölzti gott af spotti 
líð sem ek trautt um trúða 
taðskeglingum vegleg. 


(15) Get ek maklegast miklu 
meinsleitöndum heiti 
— trauðr rýf ek trygðir — síðan 
taðskeglingar neglisk. 
Heiti karl, enn knýtum 
— kanna ek oft hugi manna — 

skjal í skömmu máli 
skegglauss tali seggja. 
„Gersemi ert þú“, sagði Hallgerðr, „hversu þú 
ert mér eftirlátr“. Gunnarr kom at í þessu. 
Hann hafði staðit fyrir framan dyngjuna ok 
heyrt á öll orðtækin. Þeim brá mjök við, er 
þan sáu hann inn ganga. Þá þögnuðu allir, 
enn áðr hafði þar verit háreysti mikil ok hlátr. 
Gunnarr var reiðr mjök ok mælti til Sigmund. 
ar: „Heimskr maðr ert þú ok óráðhollr. Þú 
hrópar sonu Njáls ok sjálfan hann, er þó er 
mest vert — enn slíkt sem þú nefir áðr af gert 
við þá; ok mun þetta vera þinn bani. Enn ef 
nakkvarr maðr hermir þessi orð, þá skal sá í 
brautu verða ok hafa þó reiði mína“. Enn svá 
var þeim öllum ótti mikill at honum, at engi 
þorði þessi orð at herma. Síðan gekk hann 
í braut.  Farandkonurnar töluðu um með sér, 
at þær myndi taka laun af Bergþóru, ef þær 
segði henni þetta — fóru síðan ofan þang- 
at ok sögðu Bergþóru á laun ófregit. Berg- 
þóra mælti, er menn sátu undir borðum: #„Gijaf- 
ar eru yðr gefnar feðgum — ok verðið þér 
litlir drengir af, ef þér launið engu“. „Hversu 
eru gjafar þær?“ segir Skarpheðinn. „Þér 
synir mínir eiguð allir eina gjöf saman: Þér 
eruð kallaðir taðskeglingar — enn búandi minn 
karl hinn skegglausi“. „Ekki höfu vér kvenna 
skap“, segir Skarpheðinn, „at vér reiðimst við 

öllu“. „Reiddist Gunnarr þó fyrir yðra hönd“, 
segir hon, „ok þykkir hann skapgóðr; ok ef 
þér rekið eigi þessa réttar, þá munuð þér eng- 
rar skammar reka“. „Gaman þykkir kerling- 
unni at, móður várri, at erta oss“, segir Skarp- 
heðinn ok glotti við. Enn þó spratt honum 
sveiti í enni, ok kvámu rauðir flekkar í kinnr 
honum; enn því var ekki vant. Grímr var 
hljóðr ok beit á vörrinni. Helga brá ekki við. 
Höskuldr gekk fram með Bergþóru. Hon kom 
innar Í annat sinn ok geisaði mjök. Njáll mælti: 
„Kemst, þó at seint fari, húsfreyja. Ok ferr svá 
um mörg mál, þó at menn hafi skapraun af, 
at jafnan orkar tvímælis, þó at hefnt sé“. Enn 
um kveldit, er Njáll var kominn í rekkju, heyrði 
hann, at öx kom við þilit, ok söng hátt. 
Enn lokrekkja var önnur, ok hengu þar á skild- 
ir — ok sér hann, at þeir eru í brautu. Hann 
mælti: „Hverir hafa tekit ofan skjöldu vára“. 
„Synir þínir gengu út með“, segir Bergþóra. 
Njáll kipti skóm á fætr sér ok gekk út öðrum- 
megin hússins ok sér at þeir stefna upp Í hvál- 
inn. Hann mælti: „Hvert skulið þér fara“. 
Skarpheðinn kvað þá vísu: 
(16) Eru umgerðis jarðar, 

auðs verpandi, sauða 

eisu einkar fúsir 

oftveitandar leita. 


Þeir hafa, seima særir, 
smíðandar drafníða 

— geystr vinnk geira róstu — 

grasbíta skyn lítit. 
„Ekki munu þér þá með vápnum vega“, segir 
Njáll, „ok mun annat vera erendit“. „Laxa 
skulu vér veiða, faðir, ef vér rötum eigi sauð- 
ina“, segir Skarpheðinn. „Vel væri þá, ef svá væri, 
at þá veiði bæri eigi undan“, segir Njáll. Þeir 
fóru leið sína, enn Njáll gekk inn til hvílu sinn- 
ar. Hann mælti til Bergþóru: „Úti váru syn- 
ir þínir með vápnum allir, ok munt þú nú hafa 
eggjat þá til nakkvars“. „Allvel skal ek þakka 
þeim, ef þeir segja mér heim víg Sigmundar“, 
segir Bergþóra. 

45. Nú er at segja frá Njálssonum, at þeir 
fóru upp til Fljótshlíðar ok váru um nóttina 
við hlíðina ok fóru nær Hlíðarenda er morna 
tók. Þenna morgin hinn sama stóðu þeir upp 
snimma Sigmundr ok Skjöldr, ok ætluðu til 
stóðhrossa. Þeir höfðu beisl með sér ok tóku 
hross í túni ok riðu í braut. Þeir leita stóð- 
hestsins um hlíðina ok fundu hann meðal lækja 
tveggja, ok leiddu hrossin ofan at götum mjök. 
Skarpheðinn sá Sigmund, því at hann var Í lit- 
klæðum. Skarpheðinn mælti: „Sjáið þér rauðálf- 
inn, sveinar“. Þeir litu til ok kváðust sjá hann. 
Þá mælti Skarpheðinn: „Þú skalt gera at ekki, 
Höskuldr, því at þú munt oft sendr einn sam- 
an óvarlega, enn ek ætla mér Sigmund. Þykki 
mér þat karlmannlegt, enn þit Grímr ok Helgi 

skuluð vega at Skildi“.  Höskuldr settist niðr. 
Enn þeir gengu þar til er þeir kvámu at þeim. 
Skarpheðinn mælti til Sigmundar: „Tak vápn 
þín ok ver þik; er þat nú meiri nauðsyn enn 
kveða flim um oss bræðr“. Sigmundr tók vápn 
sín, enn Skarpheðinn beið meðan. #Skjöldr sneri 
í mót þeim Grími ok Helga ok börðust þeir í 
ákafa. Sigmundr hafði hjálm á höfði sér ok skjöld 
á hlið — ok girðr sverði— ok hafði spjót Í 
hendi — snýr nú mót Skarpheðni ok leggr 
þegar spjótinu til hans ok kemr í skjöldinn. 
Skarpheðinn laust í sundr spjótskaftit ok færir 
upp öxina Í annat sinn ok höggr til Sigmund- 
ar ok kom í skjöldinn ok klauf ofan öðrum megin 
mundriða. Sigmundr brá sverðinu hinni hægri 
hendi ok höggr til Skarpheðins ok kom í skjöld- 
inn ok festi sverðit í skildinum. Skarpheðinn 
snaraði svá fast skildinum, at Sigmundr lét 
laust sverðit. Skarpheðinn hjó þá enn til Sig- 
mundar með öxinni Rimmugýgi. Sigmundr var 
í panzara. Öxin kom á öxlina ok klauf ofan 
herðarblaðit. Hann hnykkir at sér öxinni ok 
fell Sigmundr á kné bæði ok spratt upp þegar. 
„Lauzt þú mér nú“, segir Skarpheðinn, „enn 
þó skalt þú í móðurætt falla áðr vit skiljum“. 
„Þat er illa þá“, segir Sigmundr. Skarpheðinn 
laust á hjálminn Sigmundar ok hjó hann síðan 
banahögg.  Grímr hjó á fótinn Skildi, ok tók 
af í ristarliðnum, enn Helgi lagði sverði í gegn- 

um hann, ok hafði hann þá bana. Skarpheðinn 
sá smalamann Hallgerðar. Þá hafði hann högg- 
vit höfuð af Sigmundi. Hann seldi smalamanni 
í hendr höfuðit ok kvað vísu: 
(17) Höfuð þetta skaltu, hrotta 

hljómstærandi, færa 

— kom þú eldskerðir orðum 

áls ferðar — Hallgerði. 

Hykk, at þöll muni þekkja 

Þynjar logs ok skynja 

þýð, hvárt þat hafi smíðat 

þungt níð, boði skíða. 
Smalamaðr kastaði niðr þegar höfðinu er þeir 
skildu; því at hann þorði eigi meðan þeir váru 
við. Þeir bræðr fóru nú þar til, er þeir fundu 
menn niðri við Markarfljót ok sögðu þeim tíð. 
endin. „Lýsti Skarpheðinn vígi Sigmundar á 
hendr sér, enn þeir Grímr ok Helgi vígi Skjald- 
ar sér á hendr. Fóru þeir þá heim ok sögðu 
Njáli tíðendin. Njáll mælti: „Njótið heilir 
handa, hér skulu eigi sjálfdæmi fyrir koma at 
svá búnu“. — Nú er þar til máls at taka, er 
smalamaðr kemr heim til Hlíðarenda. Hann 
segir Hallgerði tíðendin.  „Fekk Skarpheðinn 
mér í hendr höfuð Sigmundar, ok bað mik færa 
þér, enn ek þorða eigi at gera þat“, segir hann, 
„því at ek vissa eigi, hversu þér myndi þat 
líka“. „Þat var illa, er þú gerðir þat eigi“, 
segir hon; „ek skylda færa Gunnari höfuðit ok 
myndi hann þá hefna frænda síns eða sitja 

fyrir hvers manns ámæli“. Síðan gekk hon til 
Gunnars ok mælti: „Ek segi þér víg Sigmund- 
ar frænda þíns. Hefir Skarpheðinn vegit hann, 
ok vildi láta færa mér höfuðit“. „Slíks var 
Sigmundi ván“, segir Gunnarr. „því at illa 
gefast ill ráð; enn jafnan gerir hvárt ykkat 
Skarpheðins grálega til annars“. Gekk þá Gunn- 
arr í braut. Hann lét ekki búa til vígsmálit 
ok engan hlut at hafa. Hallgerðr minti oft á, 
ok sagði Sigmund vera óbættan. Gunnarr gaf 
ekki gaum at því. Nú liðu þrjú þing, þau er 
menn ætluðu at hann myndi sækja málit. Þá 
kom eitt vandamál at hendi Gunnari, þat er 
hann vissi eigi, hversu upp skyldi taka. Reið 
hann þá til fundar við Njál. Hann fagnar vel 
Gunnari. Gunnarr mælti til Njáls: „Heilræði 
em ek kominn at sækja at þér um eitt vanda- 
mál“.  „Maklegr ert þú þeira“, segir Njáll ok 
réð honum ráðin. Gunnarr stóð þá upp ok þakk- 
aði honum. Njáll mælti þá ok tók til Gunnars: 
„Helæti lengi hefir Sigmundr frændi þinn ó- 


bættr verit“. „Fyrir löngu var hann bættr“, 
segir Gunnarr, „enn þó vil ek eigi drepa hendi 
við sóma mínum“. Gunnarr hafði aldri illa 


mælt til Njálssona. Njáll vildi ekki annat, 
enn Gunnarr gerði um málit. Hann gerði tvau 
hundruð silfrs, enn lét Skjöld vera ógildan. 
Þeir greiddu þegar alt féit. Gunnarr sagði 
sætt þeira upp á Þingskálaþingi, þá er þar 

var mest fjölmenni, ok tjáði, hversu þeim hafði 
vel farit feðgum, ok sagði um orð þau hin illu, 
er Sigmundi dró til höfuðsbana, ok skyldi engi 
þau herma síðan, enn vera ógildr hver 
sem hermdi. Þeir mæltu þat báðir, Gunnarr 
ok Njáll, at engir hlutir skyldi þeir til verða, 
at eigi semdi þeir sjálfir. Efndist þat ok vel 
síðan, ok váru þeir jafnan vinir. 

46. Gizurr hvíti hét maðr. Hann var Teits 
son, Ketilbjarnar sonar hins gamla frá Mosfelli. 
Móðir Gizurar hét Álöf. Hon var dóttir Böð- 
vars hersis, Víkinga-Kára sonar. Ísleifr byskup 
var sonr (Gizurar. Móðir Teits hét Helga, ok 
var dóttir Þórðar skeggja, Hrapps sonar, Bjarn- 
ar sonar bunu, Gríms sonar hersis ór Sogni. 
Gizurr hvíti bjó at Mosfelli ok var höfðingi 
mikill. Sá maðr er nemndr til sögunnar, er 
Geirr hét, Ásgeirs son, Úlfs sonar. Hann var 
kallaðr Geirr goði. Móðir hans hét Þorkatla 
ok var dóttir Ketilbjarnar hins gamla frá Mos- 
felli.  Geirr bjó í Hlíð í Biskupstungu. Þeir 
Geirr ok Gizurr fylgdust at hverju máli. Í 
þenna tíma bjó Mörðr Valgarðsson at Hofi á 
Rangárvöllum. Hann var slægr ok illgjarn. 
Þá var Valgarðr utan, faðir hans, enn móðir 
hans var önduð. Hann öfundaði mjök Gunnar 
frá Hlíðarenda. Hann var vel auðigr at fé ok 
heldr óvinsæll. 

4“. Otkell hét maðr. Hann var Skarfs son 


110 NJÁLS SAGA. 


Hallkels sonar. Sá Hallkell barðist við Grím 
Í Grímsnesi ok feldi hann á hólmi. Þeir váru 
bræðr Hallbjörn ok Ketilbjörn hinn gamli. Ot- 
kell bjó í Kirkjubæ.  Þorgerðr hét kona hans. 
Hon var Más dóttir, Bröndólfs sonar, Naddaðar 
sonar hins færeyska. Otkell var auðigr at fé. 
Sonr hans hét Þorgeirr. Hann var á ungum 
aldri ok gervilegr maðr. Skammkell hét maðr. 
Hann bjó at Hofi öðru. Hann átti vel fé. 
Hann var maðr illgjarn ok lyginn, ódæll ok 
illr viðreignar. Hann var vinr Otkels mikill. 
Hallkell hét bróðir Otkels. Hann var mikill 
maðr ok sterkr, ok var þar með Otkatli. Bróðir 
þeira hét Hallbjörn hvíti. Hann flutti út þræl 
einn, er Melkólfr hét. Hann var írskr, ok heldr 
óvinsæll. Hallbjörn fór til vistar með Otkatli 
ok svá Melkólfr þræll. Þrællinn mælti þat jafn- 
an, at hann þættist sæll, ef Otkell ætti hann. 
Otkell var vel til hans ok gaf honum kníf ok 
belti ok alklæðnað, enn þrællinn vann alt þat 
er hann vildi. Otkell falaði þrælinn at bróður 
sínum. Hann kvaðst mundu gefa honum þræl- 
inn, enn kvað þó verra grip í enn hann ætlaði, 
enn þegar er Otkell átti þrælinn, þá vann hann 
alt verr. Otkell talaði oft um þat fyrir Hall- 
birni bróður sínum, at honum þótti þrællinn 
lítit vinna, enn kvað honum þó annat verr gefit. 
— Í þenna tíma kom hallæri mikit, svá at 
menn skorti bæði hey ok mat, ok gekk þat 

um allar sveitir. Gunnarr miðlaði mörgum 
manni hey ok mat, ok höfðu allir þeir er þang- 
at kvámu meðan til var. Svá kom, at Gunnar 
skorti bæði hey ok mat. Þá kvaddi Gunnarr 
Kolskegg til ferðar með sér ok þá Sigfússonu 
ok Lamba Sigurðarson. Þeir fóru í Kirkjubæ 
ok kölluðu Otkel út. Hann heilsaði þeim. Gunn- 
arr mælti: #„Svá er háttat, at ek em kominn 
at fala af þér hey ok mat, ef til er“. Otkell 
svarar: „Hvárttveggja er til, enn hvártki mun 
ek þér selja“. „Vill þú gefa mér þá“, segir 
Gunnarr, „ok hætta til hverju ek launa þér“. 
„Eigi vil ek þat“, segir Otkell. Skammkell 
var tillagaillr. Þráinn Sigfússon mælti: „Þess 
væri vert, at vér tækim upp bæði hey ok 
mat ok legðim verð í staðinn“. „Aldauða eru 
þá Mosfellingar“, segir Skammkell, „ef þér Sig- 
fússynir skuluð ræna þá“. „Með engi rán 
munu vér fara“, segir Gunnarr. „Vill þú kaupa 
þræl af mér“, segir Otkell. „Þat spari ek eigi“, 
segir Gunnarr. Síðan keypti Gunnarr þrælinn 
ok fór í braut við svá búit. Þetta spyrr Njáll 
ok mælti: „Illa er slíkt gert, at varna Gunn- 
ari kaups; er þar öðrum eigi góðs ván, er slíkir 
fá eigi“. Bergþóra húsfreyja mælti: „Hvat 
skalt þú mart um slíkt tala? Er þér miklu 
drengilegra at fá honum bæði mat ok hey, er 
þik skortir hvártki til“. Njáll mælti: „Þetta 
er dagsanna, ok. skal ek víst birgja hann at 

nökkuru“. Fór hann þá upp í Þórólfsfell ok 
synir hans ok bundu þar hey á fimtán hesta, 
enn á fimm hestum höfðu þeir mat. Njáll kom 
til Hlíðarenda ok kvaddi út Gunnar. Hann 
fagnar þeim vel. Njáll mælti: „Hér er hey 
ok matr, er ek vil gefa þér. Vil ek at þú 
leitir aldri annarra enn mín, ef þú þarft nakk- 
vars við“. „Góðar eru gjafar þínar“, segir 
Gunnarr, „enn meira þykki mér verð vinátta 
þín ok sona þinna“. Fór Njáll heim síðan. 
Líðr nú várit. 

48. Gunnarr ríðr til þings um sumarit. 
Enn at hans gisti fjölmenni mikit austan af 
Síðu. Gunnarr bauð at þeir gisti þar, er þeir 
riði af þingi. Þeir kváðust svá gera mundu — 
ríða nú til þings. Njáll var á þingi ok synir 
hans. Þingit er kyrt. Nú er þar til at taka, 
at Hallgerðr kemr at máli við Melkólf þræl: 
„Sendiför hefi ek hugat þér“, segir hon; „þú 
skalt fara í Kirkjubæ“. „Ok hvat skal ek 
þangat?“ segir hann. „Þú skalt stela þaðan 
mat á tvá hesta, ok hafa smjör ok ost, enn þú 
skalt leggja eld í útibúrit, ok munu allir ætla, 
at af vangeymslu hafi orðit, enn engi mun ætla, 
at stolit hafi verit“. Þrællinn mælti: „Vándr 
hefi ek verit, enn aldri hefi ek þjófr verit“. 
„Heyr á endimi“, segir Hallgerðr, „þú gerir 
þik góðan, þar sem þú hefir verit bæði þjófr ok 
morðingi, ok skalt þú eigi þora annat enn fara 

— ella skal ek láta drepa þik“. Hann þóttist 
vita, at hon myndi svá gera, ef hann færi eigi; 
tók hann um nóttina tvá hesta ok lagði á lénur 
ok fór í Kirkjubæ. Hundrinn gó eigi at honum 
ok kendi hann ok hljóp í mót honum ok lét 
vel við hann. Síðan fór hann til útibúrs ok 
lauk upp ok klifjaði þaðan tvá hesta af mat, 
enn brendi búrit ok drap hundinn. Hann ferr 
upp með Rangá. Þá slitnar skóþvengr hans, 
ok tekr hann knífinn ok gerir at. Honum 
liggr eftir knífrinn ok beltit. Hann ferr þar 
til er hann kemr til Hlíðarenda. Þá saknar 
hann knífsins ok þorir eigi aftr at fara — færir 
nú Hallgerði matinn. Hon lét vel ýfir hans 
ferð. Um morgininn, er mend kvámu út í 
Kirkjubæ, sá menn þar skaða mikinn. Var þá 
sendr maðr til þings at segja Otkatli, því at 
hann var á þingi. Hann varð vel við skaðann, 
ok kvað þat valdit mundu hafa, at eldhúsit 
var áfast útibúrinu; ok ætluðu þat þá allir, at 
þat myndi til hafa borit. Nú ríða menn heim 
af þingi ok riðu margir til Hlíðarenda. Hall- 
gerðr bar mat á borð ok kom innar ostr ok 
smjör. Gunnarr vissi slíks matar þar ekki ván 
ok spurði Hallgerði, hvaðan þat kvæmi. „Það- 
an sem þú mátt vel eta“, segir hon, „enda er 
þat ekki karla at annast um matreiðu“. Gunn- 
arr reiddist ok mælti: „illa er þá, ef ek em 
þjófsnautr“, ok lýstr hana kinnhest. Hon arg 

þann hest muna skyldu ok launa, ef hon mætti. 
Gekk hon þá fram ok hann með henni; ok var þá 
borit alt af borðinu enn borit innar slátr, ok 
ætluðu allir at þat myndi til hafa borit, at þá 
myndi þykkja fengit betr. Fara þingmenn nú 
í braut. 

49. Nú er at segja frá Skammkatli, at hann 
ríðr at sauðum upp með Rangá, ok sér hann at 
glóar nökkut í götunni, ok hleypr af baki ok 
tekr upp — ok var þat knífr ok belti, ok þykk- 
ist hann kenna hvárttveggja og ferr í Kirkjubæ. 
Otkell er úti staddr ok fagnar honum vel. 
Skammkell mælti til Otkels: „Kennir þú nakk- 
vat til gripa þessa?“ „Kenni ek víst“, segir 
Otkell.  „Hverr á?“ segir Skammkell. „Mel- 
kólfr þræll“, segir Otkell. „Kenna skulu þá 
fleiri“, segir Skammkell, „enn vit tveir — því 
at trúr skal ek þér í ráðum“. Þeir sýndu mörg- 
um mönnum ok kendu þeir allir. Þá mælti 
Skammkell: „Hvat munt þú nú til ráða taka?“ 
Otkell svaraði: „Vit skulum fara at finna Mörð 
Valgarðsson ok sýna honum ok vita, hvat hann 
leggi til ráðs með okkr“. Síðan fóru þeir til 
Hofs ok sýndu Merði gripina ok spurðu, ef hann 
kendi. Hann kvaðst kenna — „eða hvat er at 
því? Þykkist þér til Hlíðarenda eiga eftir nökk- 
uru at sjá“.  „Vant þykkir oss með slíku at 
fara“, segir Skammkeli, „er slíkir ofreflismenn 
eigu í hlut“. „Svá er víst“, segir Mörðr, „enn 

þó mun ek vita þá hluti ór hýbýlum Gunnars, 
er hvárrgi ykkarr mun vita“. „Gefa vilju vit 
þér fé til“, segja þeir, „at þú leitir eftir þessu 
máli“. Mörðr svaraði: „Þat fé mun mér full- 
keypt, enn þó má vera, at ek hættak á“. Sið- 
an gáfu þeir honum þrjár merkr silfrs, at hann 
skyldi vera með þeim í ráðagerð ok liðveizlu. 
Hann gaf þat ráð til, at konur skyldi fara með 
smávarning ok gefa húsfreyjum ok vita, hverju 
þeim væri launat— „því at allir hafa þat skap- 
lyndi“, segir Mörðr, „at gefa þat fyrst upp, er 
stolit er, ef þat hafa at varðveita. Mun hér 
ok svá, ef af mannavöldum er. Skulu þær þá 
sýna mér, af hverju gefit er hvargi. Vil ek þá 
vera lauss máls þessa, ef uppvíst verðr“. Þessu 
játuðu þeir. Fóru þeir heim síðan. Mörðr sendi 
konur í herað, ok váru þær í brautu hálfan 
mánað. Þær kvámu aftr ok höfðu byrðar stór- 
ar. Mörðr spurði, hvar þeim hafði mest gefit 
verit. Þær sögðu, at þeim hefði at Hlíðarenda 
mest gefit verit ok Haligerðr yrði þeim mestr 
drengr. Hann spyrr, hvat þeim væri þar gefit. 
„Ostr“, segja þær. Hann -beiddist at sjá. Þær 
sýndu honum, ok váru þat sneiðir margar. "Tók 
hann þær ok varðveitti. Litlu síðar fór Mörðr 
at finna Otkel. Bað hann at taka skyldi ost- 
kistu Þorgerðar — ok var svá gert. Lagði hann 
þar í niðr sneiðirnar ok stóðst þat á endum 
ok ostkistan. Sá þeir þá, at þeim a“ heill 

hleifr gefinn verit. Þá mælti Mörðr: „Nú 
meguð þér sjá, at Hallgerðr mun stolit hafa 
ostinum“.  Drógu þeir þá öll dæmi saman. 
Sagði Mörðr þá, at hann þóttist lauss þessa 
máls. Skildu þeir at því. Kolskeggr kom at 
máli við Gunnar ok mælti: „lt er at segja: 
Alræmt er, at Hallgerðr muni stolit hafa, ok 
valdit þeim hinum mikla skaða, er varð í Kirkju- 
bæ“. Gunnarr kvaðst ætla, at svá myndi vera, 
— „eða hvat er nú til ráðs?“  Kolskeggr svar- 
aði: „Þú munt þykkja skyldastr at bæta fyrir 
konu þinni, ok þykki mér ráð, at þú farir at 
finna Otkel ok bjóðir honum góð boð“. „Þetta 
er vel mælt“, segir Gunnarr, „ok skal svá 
vera“. Litlu síðar sendi Gunnarr eftir Þráni 
Sigfússyni ok Lamba Sigurðarsyni ok kvámu 
þeir þegar. Gunnarr sagði þeim, hvert hann 
ætlaði. Þeir létu vel yfir því. Gunnarr reið 
við hinn tólfta mann í Kirkjubæ ok kallaði út 
Otkel. Þar var Skammkell ok mælti: „Ek 
skal út ganga með þér, ok mun nú betra, at 
hafa vitsmuni við. Mynda ek þat vilja at 
standa þér þá næst, er þú þyrftir mest, sem 
nú mun vera. Þykki mér þat ráð, at þú látir 
drjúglega“. Síðan gengu þeir út, Ótkell ok 
Skammkell, Hallkell ok Hallbjörn. Þeir heils- 
uðu Gunnari. Hann tók því vel. Otkell spyrr, 
hvert hann ætlaði at fara. „Ekki lengra enn 
hingat“, segir Gunnarr, „ok er þat erendi mitt 

at segja þér um skaða þann hinn mikla ok hinn 
illa, er hér er orðinn, at hann er af völdum 
konu minnar ok þræls þess er ek keypta af 
þér“. „Slíks var ván“, segir Hallbjörn. Gunn- 
arr mælti: „Hér vil ek bjóða fyrir góð boð ok 
bjóða, at hinir beztu menn skipi um í heraðinu“. 
Skammkell mælti: „Þetta ern áheyrileg boð 
ok ójafnleg; þú ert vinsæll af bóndum, enn Ot- 
kell er óvinsæll“. „Bjóða mun ek“, segir Gunn- 
arr, „at gera um sjálfr ok lúka upp þegar, ok 
leggja á vináttu mína ok greiða nú alt féit, ok 
mun ek bæta þér tvennum bótum“. Skamm- 
kell mælti: „Þenna kost skalt þú eigi þiggja, 
ok er þat grunnúðlegt, ef þú ætlar at selja hon- 
um sjálfdæmi, þar er þú ættir attaka“. Otkell 
mælti: „Eigi vil ek selja þér sjálfdæmi, Gunn- 
arr“. Gunnarr mælti: „Skil ek hér tillögur 
Manna, nærgi er launat verðr; enda dæm þú 
nú sjálfr“. Otkell laut at Skammkatli ok mælti: 
„Hverju skal ek núsvara?“ Skammkell mælti: 
„Þetta skalt þú kalla vel boðit, enn víkja máli 
þínu undir Gizur hvíta ok Geir goða; munu 
þat þá margir mæla, at þú sér líkr Hallkatli 
föðurföður þínum, er mestr kappi hefir verit“. 
Otkell mælti: „Vel er þetta boðit, Gunnarr, 
enn þó vil ek at þú ljáir mér tómstundar til at 
finna Gizur hvíta ok Geir goða“. Gunnarr 
mælti: „Far þú nú með sem þér líkar. Enn 
þat munu sumir menn mæla, at þú kunnir eigi 

at sjá sóma þinn, er þú vill eigi þessa kosti, er 
ek býð þér“. Ríðr Gunnarr heim. Ok er Gunn- 
arr var Í brautu, mælti Hallbjörn: „Hér veit 
ek mestan mannamun: Gunnarr bauð þér aldri 
svá góð boð, at þú vildir þiggja, eða hvat munt 
þú mega ætla þér at deila við Gunnar illdeil- 
um, þar sem engi er hans jafningi? Enn þó 
er hann svá vel at sér, at hann mun láta standa 
boð þessi, þó at þú þiggir síðar. Þykki mér 
ráð, at þú farir at finna Gizur hvíta ok Geir 
goða nú þegar“. Otkell lét taka hest sinn ok 
bjó sik at öllu. Otkell var ekki glöggskygn. 
Skanmkell gekk á leið með Otkatli. Henn 
ræddi við Otkel: „Undr þótti mér, er bróðir 
þinn vildi eigi taka af þér þetta starf. Vil ek 
bjóða þér at fara fyrir þik, er ek veit, at þér 
þykkir mikit fyrir ferðum“. „Þat mun ek þigg- 
jú“, sagði Otkell, „ok ver þú sem réttorðastr“. 
„Svá skal vera“, segir Skammkell. Tók Skamm- 
kell þá við hestinum ok við klæðum Otkels, enn 
Otkell gengr heim. Hallbjörn var úti ok mælti 
til Otkels:  „llt er at eiga þræl at engavin. 
Ok munu vér þessa jafnan iðrast, er þú hefir 
aftr horfit. Ok er þat óvitrlegt bragð, at senda 
hinn lygnasta mann þess erendis, er svá mun 
mega at kveða at líf manna liggi við“. „Hræddr 
myndir þú verða“, segir Otkell, „ef Gunnarr 
hefði á lofti atgeirinn, er þú ert nú svá“. 
„Eigi veit þat“, segir Hallbjörn, „hverr þá er 

hræddastr; enn þat munt þú eiga til at segja, 
at Gunnarr mun ekki lengi munda atgeirinum, 
ef hann færir hann á loft ok sé hann reiðr“. 
Otkell mælti: „Hvikið þér allir nema Skamm- 
kell“. Váru þeir þá báðir reiðir. 

50. Skammkell kom til Mosfells ok hermdi 
boð öll fyrir Gizuri. „Svá lízt mér“, segir Giz- 
urr, „sem þetta hafi allvel boðit verit, eða fyrir 
hví þá Otkell eigi boð þessi?“ „Þat var mest 
í því“, segir Skammkell, „at allir vildu leita 
þér vegs, ok beið hann af því þinna atkvæða, 
ok mun öllum þat bezt gegna“. Þar var Skamm- 
kell of nóttina. Gizurr sendi mann eftir Geiri 
goða, ok kom hann ofan snimma. Segir þá 
Gizurr honum alt, hversu farit var — spurði þá 
hversu með skyldi fara. Geirr mælti: #„Svá 
sem þú munt áðr ætlat hafa, at gera þat af 
þessu máli, sem bezt gegnir. Nú munu vit láta 
Skammkel segja söguna Í annat sinn ok vita, 
hversu honum hermist“. Þeir gerðu svá. Geirr 
mælti: „Rétt munt þú sagt hafa sögu þessa; 
enn þó hefi ek þik sét illmannligstan mann — 
ok eigi deilir litr kosti, ef þú gefst vel“. Fór 
Skammkell heim ok ríðr fyrst í Kirkjubæ ok 
kallar út Otkel. Hann fagnar vel Skammkatli. 
Skammkell segir honum kveðju Gizurar ok 
Geirs — „enn um málaferli þessi þarf ekki at 
tala hljóðlega: at þat er vili þeira Geirs goða ok 
Gizurar at sættast ekki á mál þessi. Er þat 

tillaga þeira, at þú farir til Hlíðarenda ok 
stefnir Hallgerði um stuld, enn Gunnari um 
afneyzlu“. Otkell mælti: „Svá skal með öllu 
fara, sem þeir hafa ráð til gefit“. „Þeim þótti 
ok undir því mest“, segir Skammkell, „at þú 
hefðir sem mikillegast látit; enn ek gerða þik 
sem mestan mann af öllu“. Nú segir Otkell 
bræðrum sínum. Hallbjörn mælti: „Þetta mun 
vera hin mesta lygi“. Nú líða stundir þar til 
er stefnudagar kvámu hinir síðustu til alþing- 
is. Otkell kvaddi bræðr sína ok Skammkel at 
ríða til Hlíðarenda stefnuför. Hallbjörn kvaðst 
fara mundu, enn kvað þá þessar ferðar iðrast 
mundu — „þá er stundir líða“. Nú ríða þeir 
tólf saman til Hlíðarenda, enn er þeir kvámu 
í túnit, þá var Gunnarr úti ok fann eigi fyrr 
enn þeir kvámu alt at bænum. Hann gengr 
þá eigi inn. Otkell lætr þegar dynja stefnuna, 
Enn er þeir höfðu fram flutt stefnuna, þá mælti 
Skammkell: „Er rétt stefnt, Gunnarr bóndi?“ 
„Þér vituð slíkt“, segir Gunnarr, „enn minna 
skal ek þik á ferð þessa, Skammkell, eitthvert sinn 
ok tillögur þínar“. „Þat mun oss ekki saka“, 
segir Skammkell, „ef atgeirrinn er eigi á lofti“. 
Gunnarr var hinn reiðasti ok gekk inn ok sagði 
Kolskeggi.  Kolskeggr mælti: #„llla var, er 
vér várum eigi úti: þeir skyldu hafa farit hing- 
at hina mestu sneypu, ef vér hefðim við verit“. 
Gunnarr mælti: „Hvat bíðr sinnar stundar, 

enn ekki mun þeim för sjá til sæmdar verða“. 
Litlu síðar fór Gunnarr at finna Njál ok sagði 
honum. Njáll mælti: „Lát þú lítt á þik fá, 
því at þetta mun þér verða til hinnar mestu 
sæmdar, áðr þessu þingi sé lokit. Skulu vér 
ok fylgja þér allir með ráðum ok kappi“. Gunn- 
arr þakkaði honum ok reið heim. Ótkell ríðr 
til þings ok bræðr hans ok Skammkell. 

öl. Gunnarr reið til þings ok allir Sigfúss- 
synir — svá Njáll ok synir hans. Þeir gengu 
með Gunnari allir: ok var þat mælt, at engi 
flokkr myndi jafn-harðsnúinn þeim. Gunnarr 
gekk einn dag til búðar Dalamanna. Hrútr 
var við búð ok Höskuldr, ok fögnuðu þeir vel 
Gunnari. Gunnarr segir þeim alla sögu um mála- 
ferli þessi. „Hvat leggr Njáll til ráðs?“ segir 
Hrútr. Gunnarr svaraði: „Hann bað mik finna 
ykkr bræðr ok segja svá, at eitt ráð myndi 
honum um þat sýnast sem ykkr“. „Þat vill 
hann þá“, segir Hrútr, „at ek kveða upp fyrir 
venzla sakir, ok skal svá vera. Þú skalt skora 
á hólm Gizuri hvíta, ef þeir bjóða þér eigi 
sjálfdæmi, enn Kolskeggr Geiri goða; enn fást 
munu menn til at ganga at móti Otkatli ok 
bræðrum hans: ok höfu vér nú lið svá mikit 
allir saman, at þú mátt fram koma slíku sem 
þú vill“. Gunnarr gekk heim til búðar ok sagði 
Njáli. „„Slíks var mér ván“, sagði Njáll. Úlfr 
örgoði varð víss þessar ráðagerðar ok sagði 

Gizuri. Gizurr mælti til Otkels: „Hverr lagði 
þat til ráðs með þér, at þú skyldir stefna Gunn- 
ari?“  „Skammkell sagði mér, at þat væri ráða- 
gerð ykkur Geirs goða“, segir Otkell. „Enn 
hvar er mannfýla sú“, segir Gizurr, „er þetta 
hefir logit?“ „Hann liggr sjúkr heima at búð“, 
segir Otkell. „Þar er hann standi aldri upp“, 
segir Gizurr, „enn nú skulu vér allir ganga at 
finna Gunnar ok bjóða honum sjálfdæmi; ok 
veit ek þó eigi, hvárt hann vill þau nú taka“. 
— Margir menn mæltu ilt við Skammkel, ok 
lá hann sjúkr um alt þingit. — Þeir Gizurr 
gengu til búðar Gunnars. Kend var för þeira, 
ok var sagt Gunnari inn í búðina. Þeir gengu 
út allir ok fylktu. Gizurr hvíti gekk fyrstr. 
Hann mælti er þeir fundust: „Þat er boð várt, 
Gunnarr, at þú dæmir sjálfr málit ykkart Otkels“. 
„Fjarri mun þat þá þínu ráði“, segir Gunnarr, 
„er mér var stefnt“. „Eigi réð ek því“, segir 
Gizurr, „ok hvárrgi okkarr Geirs“. „Þá munt 
þú vilja synja þess með skynsemd“, segir Gunn- 
arr. „Hvers beiðist þú um?“ segir Gizurr. 
„Þess at þú vinnir eið“, segir Gunnarr. „Þat 
vil ek gera“, segir Gizurr, „ef þú vill þiggja 
sjálfdæmit?“ „Þat bauð ek fyrir stundu“, segir 
Gunnarr, ;enn nú þykki mér um meira at dæma“. 
Njáll mælti: „Eigi er at níta sjálfdæminu: 
þess at meiri sæmdar er fyrir vert, er meira 
er málit“. Gunnarr mælti: „Gera mun ek til 

skaps vina minna at dæma málit. Enn þat 
ræð ek Otkatli, at ekki geri hann tilsaka við 
mik síðan“. Þá var sent eftir Höskuldi ok 
Hrúti, ok kvámu þeir þangat til. Vann þá 
Gizurr eið ok Geirr goði. Enn Gunnarr gerði 
gerðina ok réðst við engan mann um, ok síðan 
sagði hann upp gerðina: „Þat er gerð mín“, 
sagði hann, „at ek geri verð húss ok matar 
þess er inni var. Enn fyrir þrælinn vil ek þér 
ekki bæta, þar er þú leyndir annmarka á hon- 
um. Geri ek hann þér til handa, Otkell; því 
at “þar eru eyru sæmst sem óxu“. Met ek svá, 
sem þér hafið stefnt mér til háðungar; ok fyrir 
þat dæmi ek eigi minna til handa mér, enn 
vert er þetta fé, húsit ok þat er inni brann. 
Enn ef yðr þykkir betra, at vér sém ósáttir, 
þá læt ek þess enn kost. Enn gert hefi ek 
þá enn eitt ráð fyrir mér, ok skal þat þá fram 
koma“. Gizurr svarar: „Þat vilju vér, at þú 
gjaldir ekki fé; enn þess beiðu vér, at þú sér 
vinr Otkels“. „Þat skal verða aldri“, segir 
Gunnarr, „meðan ek lifi — ok mun hann hafa 
vináttu Skammkels: þeiri hefir hann lengi hlítt“. 
Gizurr svarar: „Þó vilju vér nú lúka málinu, 
þó at þú ráðir einn skildaganum“. Váru þá 
handsalaðar þessar sættir allar. Guhnarr mælti 
til Otkels: „„Ráðlegra er þér at fara til frænda 
þinna. Enn ef þú vill vera þar í sveit, þá ger 
þú ekki til saka við mik“. Gizurr mælti: „Þetta 

er heilræði, ok skal hann svá gera“. Gunnarr 
hafði mikla sæmd af málinu. Riðu menn síðan 
heim af þingi. Sitr nú Gunnarr í búi sínu. 
Ok er nú kyrt um hríð. 

52. Rúnólfr hét maðr, sonr Úlfs örgoða. 
Hann bjó í Dal fyrir austan Markarfljót. Hann 
gisti Otkel, er hann reið af þingi. Otkell gaf 
honum uxa alsvartan níu vetra gamlan. Rún- 
ólfr þakkaði honum gjöfina ok bauð honum heim 
þá er hann vildi fara; ok stóð þetta heimboð 
nakkvart skeið svá at hann fór eigi. Rúnólfr 
sendi honum oft menn ok minti á, at hann 
skyldi fara; ok hét hann jafnan ferðinni. Ot- 
kell átti hesta tvá bleikálótta. Þeir váru beztir 
hestar at reið í heraðinu — ok svá elskr hvárr 
at öðrum, at hvárr rann eftir öðrum. Aust- 
m:ðr var á vist með Otkatli, er Auðúlfr hét. 
Hann lagði hug á Signýju dóttur Otkels. Auð- 
úlfr var mikill maðr vexti ok styrkr. 

öð. Þat var um várit, at Otkell mælti, at 
þeir myndi ríða austr í Dal at heimboði; ok 
létu allir vel yfir því. Skammkell var í för 
með Otkatli ok bræðr hans tveir, Auðúlfr ok 
þrír menn aðrir. Otkell reið hinum bleikálótta 
hesti, enn annarr rann hjá lauss. Stefna þeir 
austr til Markarfljóts. Hleypir hann nú fyrir 
Otkell. Ærast nú báðir hestarnir ok hlaupa af 
leiðinni upp til Fljótshlíðar. Ferr Otkell nú 
meira enn hann vildi. Gunnarr hafði farit heim- 

an einn samt af bæ sínum ok hafði kornkippu 
í annarri hendi, enn handöxi í annarri. Hann 
gengr á sáðland sitt og sár þar niðr korninu 
ok lagði guðvefjarskikkju sína niðr hjá sér ok 
öxina ok sár nú korninu um hríð. Nú er at 
segja frá Otkatli, at hann ríðr meira enn hann 
vildi. Hann hefir spora á fótum ok hleypir 
neðan um sáðlandit, ok sér hvárrgi þeira Gunn- 
ars annan. Ok í því er Gunnarr stendr upp, 
ríðr Otkell á hann ofan ok rekr sporann við 
eyra Gunnari, ok rístr hann mikla ristu, ok 
blæðir þegar mjök. Þar riðu þá félagar Otkels. 
„Allir meguð þér sjá“, segir Gunnarr, „at þú 
hefir blóðgat mik — ok er slíkt ósæmilega farit: 
hefir þú stefnt mér fyrst, enn nú treðr þú mik 
undir fótum ok ríðr á mik“. Skammkell mælti: 
„Vel er við orðit, búandi; enn hvergi vart þú 
óreiðulegri á þinginu, þá er þú tókt sjálfdæmit ok 
þú helt á atgeirinum“. Gunnarr mælti: „Þá 
er vit finnumst næst, skalt þú sjá atgeirinn“. 
Síðan skilja þeir at því. Skammkell æpti upp ok 
mælti: „Hart ríðið þér, sveinar“. Gunnarr 
gekk heim ok gat fyrir engum manni um — ok 
ætluðu engir, at þetta myndi af mannavöldum 
vera. Einu hverju sinni var þat, at hann sagði 
Kolskeggi bróður sínum.  Kolskeggr mælti: 
„Þetta skalt þú segja fleirum mönnum, at eigi 
sé þat mælt, at þú gefir dauðum sök; því at 
þrætt mun vera í móti, ef eigi vitu vitni áðr, 

hvat þér hafið saman átt. Gunnarr sagði ná- 
búum sínum, ok var lítil orðræða á fyrst. Ot- 
kell kemr austr í Dal, ok er þar við þeim vel 
tekit — ok sitja þar viku. Otkell sagði Rún- 
ólfi alt, hversu fór með þeim Gunnari. Einn 
maðr varð til at spyrja at því, hversu Gunnarr 
varð við. Skammkell mælti: „Þat myndi mælt, 
ef ótíginn maðr væri, at grátit hefði“. „Illa 
er slíkt mælt“, segir Rúnólfr, „ok munt þú þat 
eiga til at segja næst er þit finnizt, at ór sé 
grátraust ór skapi hans; ok væri þat vel, ef 
eigi gyldi betri menn þinnar ilsku. Lízt mér 
nú hitt ráð, þá er þér vilið heim fara, at ek 
fara með yðr; því at Gunnarr mun eigi gera 
mér mein“. „Eigi vil ek þat“, segir Otkeli, 
„ok munu vér ríða neðarlega yfir fljótit“. Rún- 
ólfr gaf Otkatli góðar gjafar ok kvað þá eigi 
sjást mundu oftar.  Otkell bað hann þá muna 
syni sínum, ef svá bæri við, þat er með þeim 
var vel. 

ð4. Nú er þar til máls attaka, at Gunnarr 
var úti at Hlíðarenda ok sér smalamann sinn 
hleypa at garði. Smalamaðrinn reið heim í 
túnit. Gunnarr mælti: „Hví ríðr þú svá hart?“ 
„Ek vilda vera þér trúlyndr“, segir hann, „ek 
sá menn ríða ofan með Markarfljóti átta sam- 
an ok váru fjórir í litklæðum“. Gunnarr 
mælti: „Þar mun vera Otkell“. „Vilda ek því 
segja þér“, segir smalamaðrinn, „at ek hefi oft 

heyrt mörg skapraunarorð þeira. Sagði svá 
Skammkell austr í Dal, at þú hefðir grátit þá 
er þeir riðu á þik ofan.  Þykkja mér ill vera 
orðtök vándra manna“. „Ekki skulu vit vera 
orðsjúkir“, segir Gunnarr, „enn þat eitt skalt 
þú vinna heðan í frá, er þú vill“. „Skal ek 
nakkvat segja Kolskeggi bróður þínum?“ segir 
smalamaðrinn. „Far þú ok sof“, segir Gunnarr“, 
„ek mun segja Kolskeggi slíkt er mér líkar“. 
Sveinninn lagðist niðr ok sofnaði þegar. Gunnarr 
tók smalahestinn ok lagði á söðul sinn. Hann 
tók skjöld sinn ok girði sik sverðinu Ölvisnaut, 
setr hjálm á höfuð sér, tekr atgeirinn — ok 
söng í honum hátt, ok heyrði Rannveig móðir 
hans. Hon gekk fram ok mælti: „Reiðulegr 
ert þú nú, son minn, ok ekki sá ek þik slíkan 
fyrr“. Gunnarr gengr út ok stingr niðr at- 
geirinum og verpr sér í söðulinn ok ríðr braut. 
Rannveig gekk til stufu. Þar var háreysti mik- 
it. „Hátt kveðið þér“, segir hon, „enn þó lét 
hærra atgeirrinn, er Gunnarr gekk út“. Kol- 
skeggr heyrði ok mælti: „Þat mun eigi engra 
tíðenda vita“. „Þat er vel“, segir Hallgerðr, 
„nú munu þeir reyna, hvárt hann gengr grát- 
andi undan þeim“. Kolskeggr tekr vápn sín 
ok leitar sér at hesti ok ríðr eftir slíkt er hann 
mátti. Gunnarr ríðr um Akratungu þvera ok 
svá til Geilastofna ok þaðan til Rangár ok of- 
an til vaðs hjá Hofi. Konur váru þar á stöðli. 

Gunnarr hljóp af hesti sínum ok batt. Þá riðu 
hinir at.  Móhellur váru í götunum við vaðit. 
Gunnarr mælti til þeirra: „Nú er at verja sik 
— er hér nú atgeirrinn. Munuð þér ná ok 
reyna, hvárt ek græt nakkvat fyrir yðr“. Þeir 
hljópu þá allir af baki ok sóttu at Gunnari. 
Hallbjörn var fremstr. „Sæk þú eigi at“, segir 
Gunnarr, „þér vilda ek sízt ilt gera; enn ek 
mun þó engum hlífa, ef ek á hendr mínar at 
verja“. „Þat mun ekki gera“, segir Hallbjörn, 
„þú munt þó drepa vilja bróður minn — ok 
er þat skömm, ef ek sit hjá“, ok lagði til 
Gunnars tveim höndum miklu spjóti. Gunnarr 
skaut fyrir skildinum, enn Hallbjörn lagði í 
gegnum skjöldinn. Gunnarr skaut svá fast 
niðr skildinum, at hann stóð fastr Í jörðunni, 
enn tók til sverðsins svá skjótt, at eigi mátti 
auga á festa, ok hjó með sverðinu — ok kom 
á höndina Hallbirni fyrir ofan úlflið svá at af tók. 
Skammkell hljóp á bak Gunnari ok höggr til 
hans með mikilli öxi. Gunnarr snerist skjótt 
at honum ok lýstr við atgeirinum — ok kom 
undir kverk öxinni, ok hraut hon ór hendi 
honum út á Rangá. Þá kvað Gunnarr vísu: 
(18) Víst spurðir þú vazta 

vígrennanda þenna, 

hrayggviglópr, áðr hleyptuð 

harðr ór mínum garði, 

hvárt vígstæris væri 

— vér rjóðum spjör blóði; 

þess skal ek heiftar hvessi 
hefna — réttar stefnur. 


Gunnarr leggr í annat sinn atgeirinum ok í 
gegnum Skammkel ok vegr hann upp ok 
kastar honum í leirgötuna at höfðinu. Auðúlfr 
austmaðr þreif upp spjót ok skaut at Gunnari. 
Gunnarr tók á lofti spjótit ok skaut aftr þegar 
— ok fló í gegnum skjöldinn ok austmanninn 
ok niðr í völlinn. Otkell höggr með sverði til 
Gunnars — ok stefnir á fótinn fyrir neðan kné. 
Gunnarr hljóp í loft upp, ok missir Otkell hans. 
Gunnarr leggr atgeirinum til hans ok í gegn- 
um hann. Þá kemr Kolskeggr at ok hleypr 
þegar at Hallkatli ok höggr hann banahögg 
með saxinu. Þar vega þeir þá átta. Kona 
hljóp heim, er sá, ok sagði Merði ok bað hann 
skilja þá. „Þeir einir munu vera“, segir hann, 
„at ek hirði aldri þó at drepizt“. „Eigi munt 
þú þat vilja mæla“, segir hon, „þar mun vera 
Gunnarr frændi þinn ok Otkell vinr þinn“. 
„Klifar þú nakkvat jafnan, mannfýla þín“, segir 
hann --- ok lá hann inni meðan þeir börðust. 
Gunnarr reið heim ok Kolskeggr eftir verk 
þessi, ok ríða þeir hart upp eftir eyrunum ok 
stökk Gunnarr af baki ok kom standandi niðr. 
Kolskeggr mælti: „Hart ríðr þú nú, frændi“. 
Gunnarr mælti: „Þat lagði Skammkell mér til 
orðs, er ek mælti svá: „þér ríðið á mik ofan““. 
„Hefnt hefir þú nú þess“, segir Kolskeggr. 
9 

„Hvat ek veit“, segir Gunnarr, „hvárt ek mun 
því óvaskari maðr enn aðrir menn, sem mér 
þykkir meira fyrir enn öðrum mönnum at vega 
menn“. 

óð. Nú spyrjast tíðendin — ok mæltu þat 
margir, at eigi þætti þetta fyrr fram koma, enn 
líklegt var. Gunnarr reið til Bergþórshváls ok 
sagði Njáli verk þessi. Njáll mælti: „Mikit 
hefir þú at gert, ok hefir þú verit mjök at 
þreyttr“. „Hversu mun nú ganga síðan“, segir 
Gunnarr. „Vill þú, at ek segja þér þat“, segir 
Njáll, „er eigi er fram komit? Þú munt ríða 
til þings, ok munt þú njóta við ráða minna ok 
fá af þessu máli hina mestu sæmd. Mun þetta upp- 
haf vígaferla þinna“. „Ráð þú mér heilræði nökk- 
ur“, segir Gunnarr. „Ek skal þat gera“, segir 
Njáll: „Veg þú aldri meir í hinn sama kné- 
runn enn um sinn, ok rjúf aldri sætt þá er góðir 
menn gera meðal þín ok annarra — ok þó sízt 
á því máli“. Gunnarr mælti: „Öðrum ætlaða 
ek at þat skyldi hættara enn mér“. „Svá mun 
vera“, segir Njáll, „enn þó skalt þú svá um 
þitt mál hugsa, ef þetta berr saman, at þá 
munt þú skamt eiga ólifat; enn ella munt þú 
verða gamall maðr“. Gunnarr mælti: „Veizt 
þú, hvat þér mun verða at bana?“ „ Veit ek“, segir 
Njáll. „Hvat?“ segir Gunnarr. „Þat sem allir 
munu sízt ætla“, segir Njáll. Síðan reið Gunn- 
arr heim. — Maðr var sendr Gizuri hvíta ok 

Geiri goða, því at þeir áttu eftir Otkel at mæla. 
Fundust þeir þá at ok töluðu, hversu með skyldi 
fara. Kom þat ásamt með þeim, at sótt myndi 
mál tillaga. Var þá at leitat, hverr við myndi 
vilja taka; enn engi var til þess búinn. „Svá 
lízt mér“, segir Gizurr, „at nú muni tveir kost- 
ir — at annarr hvárr okkarr sæki málit, ok 
munu vit þá verða at hluta með okkr; eða ella 
mun vera maðrinn ógildr. Munu vit ok svá 
mega til ætla, at þungt muni at hræra málit: 
er Gunnarr frændmargr ok vinsæll. Enn sá 
okkarr, er eigi hlýtr, skal til ríða ok ekki ór 
ganga fyrr enn til enda kemr málit“. Síðan 
hlutuðu þeir, ok hlaut Geirr goði at fara með 
sökina. Litlu síðar riðu þeir vestan yfir ár 
ok kvámu þar sem fundrinn hafði verit við 
Rangá ok grófu upp líkamina ok nemndu vátta 
at benjum. Síðan lýstu þeir ok kvöddu níu 
búa um málit. Þeim var sagt, at Gunnarr var 
heima við þrjá tigu manna. Spurði þá Geirr 
goði, hvárt Gizurr vildi at ríða við hundrað 
manna. „Eigi vil ek þat“, segir hann, „þó at 
mikill sé liðsmuur“.  Riðu þeir þá aftr heim. 
Málatilbúnaðr spurðist um öll heruð; ok var sú 
orðræða á, at róstumikið myndi verða þingit. 

56. Skafti hét maðr. Hann var Þóroddsson. 
Móðir Þórodds var Þórvör. Hon var dóttir 
Þormóðar skafta, Óleifs sonar breiðs, Einars sonar, 
Ölvis sonar barnakarls. Þeir váru ii 

miklar feðgar ok lögmenn miklir.  Þóróddr 
þótti nakkvat grályndr ok slægr. Þeir veittu 
Gizuri hvíta at hverju máli. Þeir Hlíðverjar 
ok Rangæingar fjölmentu mjök til þings. Var 
Gunnarr svá vinsæll, at allir sammæltust á þat 
at fylgja honum. Koma þeir nú allir til þings 
ok tjalda búðir sínar. Í sambandi með Gizuri 
hvíta váru þessir höfðingjar: Skafti ok Þóroddr, 
Ásgrímr Elliða-Grímsson, Oddr frá Kiðjabergi, 
Halldór Örnólfsson. Nú ganga menn til Lög- 
bergs einn hvern dag. Stóð þá upp Gteirr goði 
ok lýsti vígsök á hendr Gunnari um víg Ot- 
kels. Annarri vígsök lýsti hann á hendr Gunn- 
ari um víg Hallbjarnar hvíta, þá um víg Auð- 
úlfs, þá um víg Skammkels. Þá lýsti hann 
vígsök á hendr Kolskeggi um víg Hallkels. Ok 
þá er hann hafði lýst öllum vígsökunum, var þat 
talat, at honum hefði vel mælzt. Hann spurði 
at þingfesti ok at heimilisfangi. Gengu menn 
síðan frá Lögbergi. Líðr nú þingit þar til er 
dómar skyldu fara út til sóknar. Fjölmentu 
þá hvárirtveggju út liði sínu.  Geirr goði ok 
Gizurr hvíti stóðu sunnan at Rangæingadómi. 
Gunnarr ok Njáll stóðu norðan at dóminum. 
Geirr goði býðr Gunnari at hlýða til eiðspjalls 
síns. Síðan vann hann eið. Eftir þat sagði 
hann fram sök. Þá lét hann bera lýsingar- 
vætti. Þá lét hann bjóða búum í setu. Þá 
bauð hann til ruðningar um kviðinn. Þá beiddi 

hann framburðar um kviðinn. Þá gengu búar 
at dóminum, þeir er kvaddir höfðu verið, ok 
nemndu sér vátta ok létu þat standa fyrir kvið- 
burði um mál Auðúlfs, at aðili var í Noregi ok 
þeir áttu eigi um at skila málit. Eftir þat 
báru þeir kvið um mál Otkels ok báru Gunn- 
arr sannan at sökinni. Eftir þat bauð Geirr 
goði Gunnari til varna ok nemndi vátta át öll- 
um gögnum þeim er fram váru komin. Gunnarr 
bauð þá at móti Geiri goða at hlýða til eið. 
spjalls síns ok þeira varna, er hann myndi fram 
færa um málit. Þá vann hann eið. Þá mælti 
Gunnarr síðan: „Þá færi ek vörn fram um 
þetta mál, at ek nemnda vátta, at ek óhelgaða 
Otkel fyrir búum af þeiri blóðugri ben, er Ot- 
kell veitti mér áverka með spora sínum. Enn 
ek ver þér, Geirr goði, goðalýriti mál þetta at 
sækja ok svá dómöndum at dæma, ok ónýti ek 
með þessu allan þinn málatilbúnað. Ver ek þér 
lagalýriti, ifalausu íýriti fullu ok föstu, svá sem 
ek á at verja at alþingismáli réttu ok alls 
herjar lögum. Ek mun ok segja þér aðra með- 
för mína“, segir Gunnarr. „Munt þú þá skora 
mér á hólm sem þú ert vanr“, segir Geirr, „ok 
þola eigi lög?“ „Eigi skal þat“, segir Gunnarr. 
„Ek mun stefna þér at Lögbergi um þat, er þú 
kvaddir þess kviðar, er eigi átti máli at skifta 
— um víg Auðúlfs — ok telja þik um þat 
sekjan fjörbaugsmann“. Njáll mælti: „Ekki 

má þetta svá fara; því at þetta mun nú verða 
mjök með kappi deilt. Hafa hér hvárirtveggju 
mikit til síns máls, at því sem mér lízt. Eru 
þau sum víg, at þú munt ekki í móti mega 
mæla, at þú munt sekr um verða. Hefir þú 
ok þann málatilbúnað á honum, at hann mun 
ok sekr um verða. Skalt þú ok þat vita, 
Geirr goði, at enn er eigi uppkastat þeiri 
skóggangssök, er á þér stendr, ok skal sú eigi 
niðri liggja, ef þú vill ekki gera fyrir mín orð“. 
Þóroddr goði mælti: „Svá lízt oss, sem þat 
muni friðlegast, at sæzt sé á málit — eða hví 
leggr þú svá fátt til, Gizurr hvíti?“ „Svá lízt 
mér“, segir Gizurr, „sem rammar skorður muni 
þurfa við at setja, at váru máli, ef duga skal. 
Má þat sjá, at nær standa vinir Gunnars; ok 
mun sá verða málahluti várr baztr, at góðir 
menn geri um, ef Gunnarr vill þat“.  „Sátt- 
gjarn hefi ek verit jafnan“, segir Gunnarr, 
„enda eiguð þér nú eftir mikit at mæla; enn 
ek þykkjumst þó mjök neyddr til hafa verit“. 
Urðu þær nú málalyktir með ráði hinna vitr- 
ustu manna, at málin váru öll lagin í gerð. 
Skyldu gera um sex menn. Var þá þegar 
gert um málit á þingi. Var þat gert, at Skamm- 
kell skyldi ógildr. Enn manngjöld skyldu vera 
jöfn ok sporahöggit. Enn bætt váru önnur 
vígin sem vert þótti — ok gáfu frændr Gunn- 
ars fé til, at þegar váru bætt upp öll vígin þar 

á þinginu. Gengu þeir þá til ok veittu Gunnari 
trygðir Geirr goði ok Gizurr hvíti. Reið Gunnarr 
heim af þingi ok þakkaði mönnum liðveizlu ok 
gaf mörgum gjafar ok fekk af hina mestu sæmd. 
Sitr Gunnarr nú heima í sæmd sinni. 

ðí. Starkaðr hét maðr. Hann var sonr Bark- 
ar blátannarskeggs, Þorkels sonar bundinfóta, 
er land nam umhverfis Þríhyrning. Hann var 
kvángaðr maðr, ok hét kona hans Hallbera. 
Hon var dóttir Hróalds hins rauða ok Hildi- 
gunnar, dóttur Þorsteins titlings. Móðir Hildi- 
gunnar var Unnr, dóttir Eyvindar karfa, systir 
Móðólfs hins spaka frá Mosfelli, er Móðylfingar 
eru frá komnir. Synir þeira Starkaðar ok Hall- 
beru váru þeir Þorgeirr ok Börkr ok Þorkell. 
Hildigunnr læknir var systir þeira. Þeir váru 
ofsamenn miklir í skapi, harðlyndir ok ódælir. 
Þeir sátu yfir hlut manna. 

58. Egill hét maðr. Hann var Kols son, 
Óttars sonar ballar, er land nam meðal Stota- 
lækjar ok Reyðarvatns. Bróðir Egils var Ön- 
undr í Trollaskógi, faðir Halla hins sterka, er 
var at vígi Holta-Þóris með sonum Ketils hins 
sléttmála. Egill bjó í Sandgili. Synir hans 
váru þeir Kolr ok Óttarr ok Haukr. Móðir 
þeira var Steinvör, systir Starkaðar undir Þrí- 
hyrningi. Synir Egils váru miklir menn ok 
kappsamir ok hinir mestu ójafnaðarmenn. Þeir 
váru at einu máli ok synir Starkaðar. Systir 

þeira var Guðrún náttsól. Hon var kvenna 
fríðust ok kurteisust. Egill hafði tekit við aust- 
mönnum tveimr. Hét annarr Þórir enn annarr 
Þorgrímr. Þeir váru frumferlar út hingat, vin- 
sælir ok auðigir. Þeir váru vígir vel ok frækn- 
ir um alt. Starkaðr átti hest góðan, rauðan at 
lit; ok þótti þeim svá sem engi hestr myndi 
hafa við þeim í vígi. Einu hverju sinni var 
þat, at þeir bræðr ór Sandgili váru undir Þrí- 
hyrningi. Þeir höfðu viðrmæli mikit um alla 
bændr í Fljótshlíð — ok þar kom, at þeir töl- 
uðu, hvárt nakkvarr myndi vilja etja hestum 
við þá. Enn þeir menn váru, at mæltu þat til sóma 
þeim ok eftirlætis, at bæði myndi vera, at engi 
myndi þora við at etja, enda myndi engi eiga 
þvílíkan hest. Þá svaraði Hildigunnr: „Veit 
ek þann mann, er þora mun at etja við yðr“. 
„Nemn þú þann“, segja þeir. Hon svarar: 
„Gunnarr at Hlíðarenda á hest brúnan, ok mun 
hann þora at etja við yðr ok við alla aðra“. 
„Svá þykkir yðr konum“, segja þeir, „sem engi 
muni vera hans maki. Enn þó at auvirðilega 
hafi farit fyrir honum Geirr goði eða Gizurr 
hvíti, þá er eigi ráðit, at oss fari svá“. „Yðr 
mun first um fara“, segir hon, ok varð þeim 
af hin mesta deila. Starkaðr mælti: „Á Gunn- 
ar vilda ek at þér leitaðið sízt manna; því at 
erfitt mun yðr verða at ganga í móti giftu hans“. 
„Leyfa munt þú oss, at vér bjóðim honum 

hestaat?“ segja þeir. „Leyfa“, segir hann, „ef 
þér prettið hann í engu“. Þeir kváðust svá 
gera mundu. Riðu þeir nú til Hlíðarenda. Gunn- 
arr var heima ok gekk út; Kolskeggr ok Hjörtr 
gengu út með honum — ok fögnuðu þeim vel 
ok spurðu, hvert þeir ætlaði at fara. „Eigi 
lengra“, segja þeir, „oss er sagt. at þú eigir 
hest góðan — ok vilju vér bjóða þér hestaat“. 
„Litlar sögur megu ganga frá hesti mínum“, 
segir Gunnarr, „hann er ungr ok óreyndr at 
öllu“. „Kost munt þú láta at etja“, segja þeir, 
„ok gat þess til Hildigunnr, at þú myndir góðr af 
hestinum“. „Hví töluðu þér um þat?“ segir 
Gunnarr. „Þeir menn váru“, segja þeir, „er 
þat mæltu, at þú myndir eigi þora at etja við 
várn hest“. „Þora mun ek at etja“, segir Gunn- 
arr, „enn grálega þykki mér þetta mælt“. 
„Skulu vér til þess ætla“, segja þeir, „at þú 
munir etja?“ „Þá mun yðr þykkja för yður 
bezt“, segir Gunnarr, „ef þér ráðið þessu. Enn 
þó vil ek þess biðja yðr, at vér etim svá hest- 
unum, at vér gerim öðrum gaman enn 088 engi 
vandræði, ok þér gerið mér enga skömm. Enn 
ef þér gerið til mín sem til annarra, þá er eigi 
ráðit, nema ek sveigja þann at yðr, at yðr mun 
hart þykkja undir at búa. Mun ek þar eftir 
gera, sem þér gerið fyrir“. Ríða þeir nú heim. 
Starkaðr spurði, hversu þeim hefði farizt. — Þeir 
sögðu, at Gunnarr gerði góða ferð þeira — „hann 

hét at etja hesti sínum, ok kváðu vér á nær 
þat hestavíg skyldi vera. Fanst þat á í öllu, 
at honum þótti sik skorta við oss — ok baðst 
hann undan vandræðum“. „Þat mun oft á finn- 
ast“, segir Hildigunnr, „at Gunnarr er sein- 
þreyttr til vandræða enn harðdrægr, ef hann 
má eigi undan komast“. Gunnarr reið at finna 
Njál ok sagði honum hestaatit ok hversu orð 
fóru með þeim — „eða hversu ætlar þú at fari 
hestaatit?“ „Þú munt hafa meira hlut“, sagði 
Njáll, „enn þó mun hér margs manns bani af 
hljótast.“ „Mun nakkvat hér af hljótast minn 
bani?“ segir Gunnarr. „Ekki mun þat af þessu 
hljótast“, segir Njáll, „enn þó munu þeir muna 
fornan fjandskap — ok nýjan munu þeir at 
þér færa; ok munt þú ekki annat mega enn 
hrökkva við“. Gunnarr reið þá heim. 

59. Nú spyrr Gunnarr lát Höskuldar mágs 
síns. Fám nóttum síðar varð léttari Þorgerðr 
at Grjótá dóttir Hallgerðar, enn kona Þráins, 
ok kom þar til sveinbarn. Sendi hon þá mann 
til móður sinnar ok bað hana ráða fyrir, hvárt 
heita skyldi eftir Glúmi föður hennar eða eftir 
Höskuldi móðurföður hennar. Hon bað at Hösk- 
uldr skyldi heita. Var þá þat namn gefit svein- 
inum. Gunnarr ok Hallgerðr áttu tvá sonu. 
Hét annarr Högni, enn annar Grani. Högni 
var maðr gervilegr ok hljóðlyndr, tortryggr ok 
sannorðr. — Nú ríða menn til hestavígs, ok er 

þar komit fjölmenni mikit. Var þar Gunnarr 
ok bræðr hans ok Sigfússynir, Njáll ok synir 
hans allir. Þar var kominn Starkaðr ok synir 
hans, Egill ok hans synir. Þeir ræddu til Gunn- 
ars, at þeir myndi saman leiða hrossin. Gunn- 
arr svaraði at þat væri vel. Skarpheðinn mælti: 
„ Vill þú, at ek keyra hest þinn, Gunnarr frændi?“ 
„Eigi vil ek þat“, segir Gunnarr. „Hér er þó 
betr ákomit“, segir Skarpheðinn, „vér erum 
hvárirtveggju hávaðamenn“. „Þér munuð fátt 
mæla“, segir Gunnarr, „eða gera, áðr enn yðr 
munu vandræði af standa; enn hér mun verða 
um seinna, þó at alt komi fyrir eitt“. Síðan 
váru hrossin saman leidd. Gunnarr bjó sik at 
keyra, enn Skarpheðinn leiddi fram hestinn. 
Gunnarr var í rauðum kyrtli ok hafði digrt 
silfrbelti um sik ok hestastaf mikinn í hendi. 
Síðan rennast at hestarnir ok bítast lengi svá 
at ekki þurfti á at taka, ok var þat hit mesta 
gaman. Þá báru þeir saman ráð sitt Þorgeirr 
ok Kolr, ot þeir myndi hrinda hesti sínum, þá 
er á rynnist hestarnir, ok vita, ef Gunnarr felli 
fyrir. Nú rennast á hestarnir, ok blaupa þeir 
Þorgeirr ok Kolr þegar á lend hesti sínum ok 
hrinda sem þeir megu. Gunnarr hrindr nú ok 
sínum hesti í móti — ok verðr þar skjótr at- 
burðr, sá, at þeir Þorgeirr fellu báðir á bak 
aftr ok hestrinn á þá ofan. Þeir spretta upp 
skjótt ok hlaupa at Gunnari. Gunnarr varpar 

sér undan ok þrífr Kol ok kastar honum á 
völlinn svá at hann liggr í óviti.  Þorgeirr 
Starkaðarson laust hest Gunnars svá at út hljóp 
augat. Gunnarr laust Þorgeir með stafnum — 
fellr Þorgeirr í óvit. Enn Gunnarr gengr til 
hests síns ok mælti við Kolskegg: „Högg þú 
hestinn — ekki skal hann lifa við örkuml“. 
Kolskegg: hjó höfuð af hestinum. Þá komst á 
fætr Þorgeirr ok tók vápn sín ok vildi at Gunn- 
ari. Enn þat varð stöðvat, ok varð þröng mikil. 
Skarpheðinn mælti: „Leiðist mér þóf þetta — 
ok er miklu drengilegra, at menn vegist með 
vápnum“. Skarpheðinn kvað vísu: 
(19) Hér verðr þröng á þingi, 

þóf gengr langt úr hófi, 

síð mun sætt með þjóðum 

sett; leiðisk mér þetta. 

Rakklegra er rekkum 

rjóða vápn í blóði; 

víst tem ek gráð hinn geysta 

gjarna ylgjar barni. 
Gunnarr var kyrr, svá at honum helt einn 
maðr, ok mælti ekki orð þat er áfátt væri. 
Njáll mælti, at þeir skyldi sættast ok setja grið. 
Þorgeirr kvaðst hvártki vildu selja grið né taka 
— kvaðst heldr vilja Gunnar dauðan fyrir 
höggit. Kolskeggr mælti: „Fastara hefir Gunn- 
arr staðit, enn hann hafi fallit fyrir orðum einum 
— ok mun enn svá“. Nú ríða menn af hesta- 
þingi — hverr til síns heima. Veita þeir Gunn- 

ari engar atfarar. Liðu svá þau misseri. Á 
þingi um sumarit fann Gunnarr Óláf pá mág 
sinn, ok bauð Óláfr honum heim, enn bað hann 
þó vera varan um sik — „því at þeir munu 
gera þér slíkt ilt, er þeir megu— ok far þú 
fjölmennr jafnan“. Óláfr réð honum mörg heil- 
ræði, ok mæltu þeir til hinnar mestu vináttu 
með sér. 

60. Ásgrímr Elliða-Grímsson hafði mál at 
sækja á þinginu. Þat var erfðamál. Málinu 
átti at svara Úlfr Uggason. Ásgrími tókst svá 
til, sem sjaldan var vant, at vörn var Í máli 
hans. Enn sú var vörnin, at hann hafði nemnt 
fimm búa, þar sem hann átti níu. Nú hafa 
þeir þetta til varnar. Þá mælti Gunnarr: 
„Ek mun skora þér á hólm, Úlfr Uggason, ef 
menn skulu eigi ná af þér réttu máli“. „Ekki 
á ek þetta við þik“, segir Úlfr. „Fyrir hitt 
mun nú þó ganga“, segir Gunnarr, „ok myndi 
þat Njáll ætla ok Helgi vinr minn, at ek mynda 
hafa nakkvara vörn í máli með þér, Ásgrímr, 
ef þeir væri eigi við“. Lauk svá því máli, at 
Úlfr hlaut at greiða féit alt. Þá mælti Ás- 
grímr til Gunnars: „Heim vil ek þér bjóða í 
sumar, ok jafnan skal ek með þér vera í mála- 
ferlum, enn aldri í móti þér“. Ríðr Gunnar 
heim af þingi. Litlu síðar fundust þeir Njáll. 
Njáll bað Gunnar vera varan um sik — kvað 
sér sagt, at þeir undan Þríhyrningi ætluðu at 

fara at honum — ok bað hann aldrisfara við 
fámenni ok hafa jafnan vápn sín. Gunnarr 
kvað svá vera skyldu. Hann sagði Njáli, at, 
Ásgrímr hefði boðit honum heim, — „ok ætla ek 
at fara nú í haust“. „Lát þú enga menn vita“, 
segir Njáll, „áðr þú ferr, eða hversu lengi þú 
ert í brautu. Enn ek býð þér þó, at synir 
mínir ríði með þér — ok mun eigi þá á þik 
ráðit“. Réðu þeir þat þá með sér. Nú líðr á 
sumarit til átta vikna. Þá mælti Gunnarr við 
Kolskegg: „Bú þú ferð þína, því at nú skulu 
vér ríða til heimboðs í Tungu“. „Skal nú ekki 
orð gera Njálssonum?“ sagði Kolskeggr. „Ekki“, 
sagði Gunnarr, „eigi skulu þeir hljóta vandræði 
af mér“. 

61. Þeir ríða þrír saman Gunnarr ok bræðr 
hans. Gunnarr hafði atgeirrinn ok sverðit Öl- 
visnaut, enn Kolskeggr hafði saxit.  Hjörtr 
hafði ok alvæpni. Riðu þeir nú í Tungu. Ás- 
grímr tók vel við þeim, ok váru þeir þar nakk- 
vara hríð. Þá lýstu þeir yfir því, at þeir ætl- 
uðu þá heim at fara. Ásgrímr gaf þeim góðar 
gjafar ok bauð at ríða með þeim austr. Gunn 
arr kvað engis mundu við þurfa, ok fór hann: 
eigi. — Sigurðr svinhöfði hét maðr. Hann kom 
undir Þríhyrning. Hann bjó við Þjórsá. Hann 
hafði heitit at halda njósn um ferðir Gunnars. 
Hann sagði þeim nú til ferða hans ok kvað 
ekki mundu verða vænna enn svá — „er hann 


NJÁLS SAGA. 148 


er við hinn þriðja mann“. „Hversu marga 
munu vér menn þurfa“, segir Starkaðr, „í fyrir- 
sát?“ „Rýrt mun verða fyrir honum smámenn- 
it“, segir Sigurðr, „ok eigi er ráð at hafa færi 
enn þrjá tigu manna“. „Hvar skulu vér fyrir 
sitja?“ segir Starkaðr. „Við Knafahóla“, segir 
Sigurðr, „þar sér eigi fyrr enn at er komit“. 
„Far þú í Sandgil“, segir Starkaðr, „ok seg 
Agli, at þeir búist þaðan fimtán — enn vér mun- 
um koma heðan aðrir fimtán til Knafahóla“. Þor- 
geirr mælti til Hildigunnar: „Þessi hönd skal 
þér sýna Gunnarr dauðan í kveld“. „Enn ek 
get“, segir hon, „at þú berir lágt höfuðit af 
ykkrum fundi“. Þeir fara fjórir feðgar undan 
Þríhyrningi ok ellifu menn aðrir — fóru þeir 
til Knafahóla ok biðu þar.  Sigurðr svínhöfði 
kom í Sandgil ok mælti: „Ek em sendr hingat 
af Starkaði ok sonum hans at segja þér, Egill, 
at þér feðgar farið til Knafahóla at sitja fyrir 
Gunnari“. „Hversu margir skyldu vér fara?“ 
segir Egill. „Fimtán með mér“, segir Sigurðr. 
Kolr mælti: „Nú ætla ek mér í dag at reyna 
við Kolskegg“. „Mjök þykki mér þú ætla þér“, 
segir Sigurðr. Egill bað austmenn sína fara. 
Þeir kváðust engar sakar eiga við Gunnar — 
„enda þarf hér mikils við“, segir Þórir, „er 
fjöldi manns skal fara at þrimr mönnum“. 
Gekk þá Egill í braut ok var reiðr. Húsfreyja 
mælti þá til austmannsins: „Illa hefir Guðrún 

dóttir mín brotit odd af oflæti sínu ok legit hjá 
þér, er þú skalt eigi þora at fylgja mági þínum 
— ok munt þú vera ragr maðr“, segir „hon. 
„Fara mun ek“, segir hann, „með bónda þínum, 
ok mun hvárrgi okkarr aftr koma“. Síðan gekk 
hann til Þorgríms félaga síns ok mælti: „Tak 
þú við kistuluklum mínum, því at ek mun þeim 
eigi lúka oftar. Bið ek, at þú eignist slíkt af 
fé okkru, sem þú vill. Enn far utan ok ætla 
ekki til hefnda eftir mik. Enn ef þú ferr eigi 
utan, þá verðr þat þinn bani“. Austmaðrinn 
tekr vápn sín ok ræðst í flokk með þeim. 

62. Nú er þar til máls at taka, at Gunnarr 
ríðr austr yfir Þjórsá. Enn er hann kom skamt 
frá ánni, syfjaði hann mjök, ok bað hann þá 
æja þar. Þeir gerðu svá. Hann sofnaði fast 
ok lét illa í svefni. Kolskeggr mælti: „Dreymir 
Gunnarr nú“. Hjörtr mælti: „Vekja vilda ek 
hann“. „Eigi skal þat“, segir Kolskeggr, „ok 
skal hann njóta draums síns“. Gunnarr lá 
mjök langa hríð. Hann varp af sér skildinum, 
er hann vaknaði, ok var honum orðit heitt 
mjök. Kolskeggr mælti: „Hvat hefir þik dreymt, 
frændi?“ „Þat hefir mik dreymt“, segir Gunn- 
arr, „at ek mynda eigi riðit hafa ór Tungu svá 
fámennr, ef mik hefði þá þetta dreymt“. „Seg 
þú okkr draum þinn“, segir Kolskeggr. Gunnarr 
kvað: 

(20) ÞDykkjumk flýtir flokka 

fámennr riðinn sennn 

— víst brá ek hrafns á hausti 

hungri — braut ór Tungu, 

því at, eldveitir öldu, 

ek fýsumk þat lýsa: 

— merg etr valr frá vargi 

villr — dreymdi mik illa. 
„Þat dreymdi mik“, segir Gunnarr, „at ek 
þóttumst ríða fram hjá Knafahólum. Þar þótt- 
umst vit sjá varga mjök marga, ok sóttu þeir 
allir at mér, enn ek snera undan fram at Rangá. 
Þá þótti mér þeir sækja at öllum megin, enn 
ek vörðumst. Ek skaut alla þá er fremstir 
váru, þar til er þeir gengu svá at mér, at ek 
mátti eigi boganum við koma. Tók ek þá sverðit 
ok vá ek með annarri hendi, enn lagði með at- 
geirinum annarri hendi. Hlífði ek mér þá ekki — 
ok þóttumst ek þá eigi vita, hvat mér hlífði. 
Drap ek þá marga vargana ok þú með mér, 
Kolskeggr. Enn Hjört þótti mér þeir hafa 
undir ok slíta á honum brjóstit ok hafði 
einn hjartat í munni sér. Enn ek þóttumst 
verða svá reiðr, at ek hjó varginn í sundr fyrir 
aftan bóguna, ok eftir þat þóttu mér stökkva 
vargarnir. Nú er þat ráð mitt, Hjörtr frændi, 
at þú ríðir vestr aftr í Tungu“. „Eigi vil ek 
þat“, segir Hjörtr, „þótt ek vita vísan bana 
minn, þá vil ek þér fylgja“. Síðan riðu þeir 
ok kvámu austr hjá Knafahólum. áa 

Kolskeggr: „Sér þú, frændi, mörg spjót koma 
upp hjá hólunum ok menn með vápnum?“ „Ekki 
kemr mér þat at óvörum“, segir Gunnarr, „at 
draumr minn sannist“. „Hvat skal nú til ráðs 
taka?“ segir Kolskeggr, „ek get, at þú vilir 
eigi renna undan þeim“. „Ekki skulu þeir at 
því eiga at spotta“, segir Gunnarr, „enn ríða 
munu vér fram at Rangá í nesit. Þar er vígi 
nakkvat“. Ríða þeir nú fram í nesit ok bjogg- 
ust þar við. Kolr mælti, er þeir riðu hjá fram: 
„Hvárt skal nú renna, Gunnarr?“  Kolskeggr 
mælti: „Seg þú svá fremi frá því, er sjá dagr 
er allr“. 

63. Nú eggjar Starkaðr sína menn. Snúa 
þeir þá fram í nesit at þeim. Sigurðr svínköfði 
fór fyrstr ok hafði törguskjöld einbyrðan, enn 
sviðu Í annarri hendi. Gunnarr sér hann ok 
skýtr til hans af boganum. Hann brá upp við 
skildinum, er hann sá örina hátt fljúga, ok kom 
örin Í gegnum skjöldinn ok Í augat svá at út 
kom í hnakkann — ok varð þat víg fyrst. 
Annarri ör skaut Gunnarr at Úlfheðni, ráða- 
manni Starkaðar, ok kom sú á hann miðjan, 
ok fell hann fyrir fætr búanda einum, enn bú- 
andinn fell um hann þveran. Kolskeggr kastar 
til steini, ok kom í höfuð búandanum, ok varð 
þat hans bani. Þá mælti Starkaðr: „Ekki 
mun oss þetta duga, at hann komi boganum við 
— ok göngum at fram vel ok snarplega“. Síð- 

an eggjaði hverr annan. Gunnarr varði sik 
með boganum, meðan hann mátti. Síðan kast- 
aði hann niðr boganum. Tók hann þá atgeirr- 
inn ok sverðit ok vegr með báðum höndum. 
Er bardaginn þá hinn harðasti. Gunnarr vegr 
þá drjúgan menn ok svá Kolskeggr. Þá mælti 
Þorgeirr Starkaðarson: „Ek hét at færa Hildi- 
gunni höfuð þitt, Gunnarr“. Þá kvað Gunn- 
arr vÍSu: 
(21) Hykk, at þat muni þikkja 

þvengláðs Njörun engu 

dýnu, darra reynir 

driftar, máli skifta. 

Móins jarðar gakk þú myrðir 

meir fram í dyn geira, 

leygs ef reið skal ráða 

Rínar höfði mínu. 
„Ekki mun henni þat þykkja neinu varða, hvárt 
þú efnir þat eða eigi“, segir Gunnarr, „enn þó 
munt þú nær ganga hljóta, ef þú skalt þat 
meðal handa hafa“.  Þorgeirr mælti þá við 
bræðr sína: „Hlaupu vér at honum fram allir 
senn. Hann hefir engan skjöld, ok munu vér 
hafa ráð hans í hendi“. Þeir hljópu fram Börkr 
ok Þorkell ok urðu skjótari enn Þorgeirr. Börkr 
höggr til Gunnars. Gunnarr laust við atgeirin- 
um svá hart, at sverðit hraut úr hendi Berki. 
Sér hann þá til annarrar handar Þorkel standa 
í höggfæri við sik. Gunnarr stóð nakkvat höll- 
um fæti. Hann sveiflaði þá til Se ok 

kom á hálsinn Þorkatli, ok fauk af höfuðit. 
Kolr mælti Egilsson: #„Láti mik fram at Kol- 
skeggi. Ek hefi þat jafnan mælt, at vit mynd- 
im mjök jafnfærir til vígs“. „Slíkt megu vit 
nú reyna“, segir Kolskeggr. Kolr leggr til 
hans spjóti. Kolskeggr vá þá mann ok átti sem 
mest at vinna, ok kom hann eigi fyrir sik 
skildinum, ok kom lagit í lærit utanfótar, ok 
gekk í gegnum. Kolskeggr brást við fast ok 
óð at honum ok hjó með saxinu á lærit ok 
undan fótinn ok mælti: „Hvárt nam þik eða 
eigi?“ „Þess galt ek nú“, segir Kolr, „er ek 
var berskjaldaðr“, ok stóð nakkvara stund á 
hinn fótinn ok leit á stúfinn. Kolskeggr mælti: 
„Eigi þarft þú at líta á, jafnt er sem þér sýn- 
ist, af er fótrinn“.  Kolr fell þá dauðr niðr. 
Enn er þetta sér Egill faðir hans, hleypr hann 
at Gunnari ok höggr til hans. Gunnarr leggr 
í móti atgeirinum, ok kom á Egil miðjan. Gunn- 
arr vegr hann upp á atgeirinum ok kastar hon- 
um út á Rangá. Þá mælti Starkaðr: „Alls 
vesall ert þú, Þórir austmaðr, er þú sitr hjá, 
enn nú er veginn Egill húsbúandi þinn ok mágr“. 
Þá spratt upp austmaðrinn ok var reiðr mjök. 
Hjörtr hafði orðit tveggja manna bani. Aust- 
maðrinn hleypr at honum ok höggr framan á 
brjóstit ok þar á hol. Hjörtr fell þá þegar dauðr 
niðr. Gunnarr sér þetta ok varpar sér skjótt 
til höggs við austmanninn ok sníðr hann í sundr 

í miðju. Litlu síðar skýtr Gunnarr til Barkar 
atgeirinum, ok kom á hann miðjan ok í gegn- 
um hann ok niðr í völlinn. Þá höggr Kol- 
skeggr höfuð af Hauki Egilssyni, enn Gunnarr 
höggr hönd af Óttari í ölnbogabót. Þá mælti 
Starkaðr: „Flýjum nú. Ekki er við mennum 
at eiga“. Gunnarr mælti: „Þat mun ykkr 
feðgum þykkja ilt til frásagnar, ef ekki skal 
mega sjá á ykkr, at þit hafið í bardaga verit“. 
Síðan hljóp Gunnarr at þeim feðgum ok veitti 
þeim áverka. Eftir þat skildu þeir; ok höfðu 
þeir Gunnarr marga þá særða, er undan heldu. 
Á fundinum létust fjórtán menn, enn Hjörtr 
hinn fimtándi. Gunnarr reiddi Hjört heim á 
skildi sínum, ok var hann þar heygðr. Margir 
menn hörmuðu hann, því at hann var vinsæll. 
Starkaðr .kom ok heim, ok græddi Hildigunnr 
sár þeira Þorgeirs ok mælti: „Yðr væri mikit 
gefanda til, at þér hefðið ekki ilt átt við Gunn- 
ar“. „Svá væri þat“, segir Starkaðr. 

64. Steinvör í Sandgili bað Þorgrím aust- 
mann vera fyrir fjárforráðum sínum ok fara 
ekki utan ok muna svá lát félaga síns ok frænda. 
Hann svaraði: „Þat spáði mér Þórir félagi 
minn, at ek munda falla fyrir Gunnari, ef ek 
væra hér á landi; ok mun hann þat vitat hafa, er 
hann vissi dauða sinn fyrir“. Honmælti: „Ek 
mun gefa þér til Guðrúnu dóttur mína ok féit 
alt at helmingi við mik“. „Eigi vissa ek, at 

þú myndir þat svá miklu kaupa“, segir hann. 
Síðan kaupa þau þessu, at hann skal fá hennar; 
ok var þá boð þegar þat sumar. Gunnarr ríðr 
til Bergþórshváls ok með honum Kolskeggr. 
Njáll var úti ok synir hans — ok gengu í móti 
Gunnari ok fögnuðu þeim vel. Síðan gengu þeir 
á tal. Gunnarr mælti: „Hingat em ek kominn 
at sækja at þér traust ok heilræði“. Njáll sagði, 
at þat var skylt. Gunnarr mælti: „Ek hefi 
ratat Í vandræði mikil ok drepit marga menn 
— „ok vil ek vita, hversu þú vill vera láta“. 
„Þat munu margir mæla“, segir Njáll, „at þú 
hafir mjök verit til neyddr. Enn nú skalt þú 
gefa mér tóm til ráðagerðar“. Njáll gekk í 
braut einn saman ok hugsaði ráðit ok kom aftr 
ok mælti: „Nú hefi ek nakkvat hugsat málit, 
ok lízt mér sem þetta muni nakkvat með harð- 
fengi ok kappi verða at gera. Þorgeirr hefir 
barnat Þorfinnu frændkonu mína, ok mun ek 
selja þér í hendr legorðssökina. Aðra skóg- 
gangssök sel ek þér á hendr Starkaði, er hann 
hefir höggvit í skógi mínum á Þríhyrningsháls- 
um. Ok skalt þú sækja þær sakar báðar. Þú 
skalt fara þangat sem þér börðuzt ok grafa 
upp hina dauðu, ok nemna vátta at benjum ok 
óhelga þá alla hina dauðu fyrir þat er þeir 
fóru með þann hug til fundar við þik at veita 
þér ákvámur ok bráðan bana ok bræðrum þín- 
um. Enn ef þetta er prófat á þingi, ok því sé 

við lostit, at þú hafir áðr lostit Þorgeir ok 
megir fyrir því hvártki sækja þína sök né ann- 
arra, þá mun ek svara því máli ok segja, at 
ek helgaða þik á Þingskálaþingi, svá at þú skyld- 
ir bæði mega sækja þitt mál ok annarra; ok 
mun þá verða svarat máli því. Þú skalt ok 
finna Tyrfing í Berjanesi, ok skal hann selja 
þér sök á hendr Önundi í Trollaskógi, er mál 
á eftir Egil bróður sinn“.  Reið þá Gunnarr 
heim fyrst. Enn nökkurum nóttum síðar riðu 
þeir Njálssynir ok Gunnarr þangat til sem lík- 
in váru ok grófu þá upp alla, sem jarðaðir váru. 
Stefndi Gunnarr þeim þá öllum til óhelgi fyrir 
atför ok fjörráð ok reið heim eftir þat. 

65. Þetta haust hit sama kom út Valgarðr 
hinn grái ok fór heim til Hofs. Þorgeirr fór 
at finna þá Valgarð ok Mörð ok sagði, hver 
firn. váru, er Gunnarr skyldi hafa óhelgat þá 
alla, er hann hafði vegit. Valgarðr kvað þat 
vera mundu ráð Njáls, ok þó eigi öll upp kom- 
in, þau sem hann myndi ráða honum. Þorgeirr 
bað þá feðga liðveizlu ok atgöngu. Enn þeir 
fóru lengi undan ok mæltu til fé mikit at lykt- 
um. Var þat í ráðagerðum, at Mörðr skyldi 
biðja Þorkötlu dóttur Gizurar hvíta, ok skyldi 
Þorgeirr þegar ríða vestr um ár með þeim Val- 
garði ok Merði. Annan dag eftir riðu þeir tólf 
saman ok kvámu til Mosfells, ok var þeim þar 
vel fagnat — váru þar um nóttina. Vekja þeir 

þá til við Gizur um bónorðit. Lýkr svá með 
þeim, at ráðin skyldu takast, ok skyldi boð 
vera á hálfs mánaðar fresti at Mosfelli. Ríða 
þeir heim. Síðan fjölmenna þeir feðgar mjök 
til boðsins — var þar ok mart fyrir boðsmanna, — 
ok fór þat vel fram. Fór Þorkatla heim með 
Merði ok var fyrir búi, enn Valgarðr fór utan 
um sumarit. Mörðr eggjar Þorgeir á um mála- 
tilbúnað við Gunnar. Þorgeirr fór at finna 
Önund í Trollaskógi — biðr hann nú at búa 
til vígsmálit Egils bróður síns ok sona hans, — 
„enn ek mun búa til vígsmál bræðra minna 
ok áverkamál mitt ok föður míns“. Önundr 
kvaðst þess albúinn. Fara þeir þá ok lýsa víg- 
unum ok kveðja níu vættvangsbúa. Þessi mála- 
tilbúnaðr spurðist til Hlíðarenda. Ríðr Gunnarr 
þá at finna Njál ok segir honum ok spurði, 
hvat hann vildi þá láta at gera. „Nú skalt 
þú“, segir Njáll, „stefna vættvangsbúum ok ná- 
búum saman ok nemna vátta fyrir búum ok 
kjósa Kol til veganda at vígi Hjartar bróður 
þíns — því at þat er rétt. Síðan skalt þú lýsa 
víginu á hendr Kol, þó at hann sé dauðr. Þá 
skalt þú nemna þér vátta ok kveðja búa al- 
þingisreiðar at bera um þat, hvárt þeir væri í 
atvist ok atsókn þá er Hjörtr var veginn. Nú 
skalt þú ok stefna Þorgeiri um legorðssökina 
ok svá Önundi í Trollaskógi um sökina Tyrf- 
ings“. Gunnarr fór með öllu sem Njáll kendi 

ráð til. Þetta þótti mönnum undarlegr málatil- 
búnaðr. Fara nú þessi mál til þings. Gunnarr 
reið til þings ok Njáll ok synir hans ok Sigfúss- 
synir. Gunnarr hafði sendan mann mágum sín- 
um, at þeir skyldi ríða til þings ok fjölmenna 
mjök, ok kvað sér þetta mundu vera mjök harð- 
drægt. Þeir fjölmentu mjök vestan. Mörðr reið 
til þings ok Rúnólfr úr Dal ok þeir undan Þrí- 
hyrningi ok Önundr ór Trollaskógi. 

66. Enn er þessir menn kvámu til þings, 
ganga þeir í lið með Gizuri hvíta ok Geir goða. 
Gunnarr ok Sigfússsynir ok Njálssynir gengu 
allir í einum flokki ok fóru svá snúðigt, at menn 
urðu at gæta sín, ef fyrir váru, at eigi felli. 
Ok var ekki jafntíðrætt um alt þingit sem um 
málaferli þessi hin miklu. Gunnarr gekk til 
móts við mága sína, ok fögnuðu þeir Óláfr hon- 
um vel. Þeir spurðu Gunnar um fundinn. Enn 
hann segir þeim frá gerla ok bar öllum vel 
söguna, ok sagði þeim, hvat hann hafði síðan 
at gert. Óláfr mælti: „Mikils er vert, hversu 
Njáll stendr þér fast um alla ráðagerð“. Gunn- 
arr kvaðst aldri þat mundu launat geta, enn 
beiddi þá liðveizlu ok atgöngu. Þeir kváðu þat 
skylt vera. Fara nú málin hvártveggi í dóm. 
Flytja nú hvárir sitt mál fram. Mörðr spurði, 
hví sá maðr skyldi hafa mál fram, er áðr hafði 
unnit sér til óhelgi við Þorgeir, svá sem Guun- 
arr var. Njáll svaraði: „Vart þú á Þingskála- 

þingi um haustit?“ „Var ek víst“, segir Mörðr. 
„Heyrðir þú“, segir Njáll, „at Gunnarr bauð 
honum alsætti?“ „Heyrða ek víst“, segir Mörðr. 
„Þá friðhelgaða ek Gunnar“, segir Njáll, „til 
allra löglegra mála“. „Rétt er þetta“, segir 
Mörðr, „enn hví sætti þat, at Gunnarr lýsti 
vígi Hjartar á hendr Kol, þar sem austmaðrinn 
vá hann?“ „Rétt var þat“, segir Njáll, „þar 
sem hann kaus hann til veganda fyrir váttum“. 
„Rétt mun þetta víst“, segir Mörðr, „enn fyrir 
hvat stefndi Gunnarr þeim öllum til óhelgi, er 
fallit höfðu?“ „Eigi þarft þú þessa at spyrja“, 
segir Njáll, „þar sem þeir fóru allir til áverka 
ok manndrápa“. „Eigi kom þat fram við Gunn- 
ar“, segir Mörðr. „Bræðr Gunnars váru þeir 
Hjörtr ok Kolskeggr“, segir Njáll, „ok hafði 
annarr bana, enn annarr sár á sér“. „Lög hafið 
þér at mæla“, segir Mörðr, „þó at hart sé und- 
ir at búa“. Þá gekk fram Hjalti Skeggjason 
ór Þjórsárdal ok mælti: „Ekki hefi ek hlutazt 
til málaferla yðvarra; enn nú vil ek vita, hvat 
þú vill, Gunnarr, fyrir mín orð gera ok vináttu“. 
„Hvers beiðist þú?“, segir Gunnarr. „Þess“, 
segir Hjalti, „at þú leggir málin öll til jafnað- 
ardóms ok dæmi góðir menn“. Gunnarr mælti: 
„Þá skalt þú aldri vera í móti mér, við hverja 
sem ek á um“. „Því vil ek heita þér“, segir 
Hjalti. Eftir þat átti hann hlut at við mót- 
stöðumenn Gunnars ok kom því við, at þeir 

sættust allir. Ok eftir þat veittu hvárir öðrum 
trygðir. Enn fyrir áverka Þorgeirs kom leg- 
orðssökin, enn skógarhöggit fyrir áverka Stark- 
aðar. Bræðr Þorgeirs váru bættir hálfum bót- 
um, enn hálfar fellu niðr fyrir. tilför við Gunn- 
ar. Enn jafnt skyldi vera víg Egils ok sökin 
Tyrfings. Fyrir víg Hjartar skyldi koma víg 
Kolas ok austmannsins. Þá váru aðrir bættir 
hálfum bótum. Njáll var í gerð þessi ok Ás- 
grímr Elliða-Grímsson ok Hjalti Skeggjason. 
Njáll átti fé mikit undir Starkaði ok þeim í 
Sandgili, ok gaf hann þat alt Gunnari til bóta 
þessa.  Svá átti Gunnarr marga vini á þingi, 
at hann bætti þá þegar upp vígin — enn gaf 
gjafar mörgum höfðingjum þeim er honum höfðu 
lið veitt, ok hafði hann af hina mestu sæmd 
af málinu. Ok urðu allir á þat sáttir, at engi 
væri hans jafningi í Sunnlendingafjórðungi. 
Reið Gunnarr heim af þingi ok sitr nú um kyrt. 
Enn þó öfunduðu mótstöðumenn hans mjök hans 
sæmd. 

67. Núerat segja frá Þorgeiri Otkelssyni. Hann 
gerðist mannaðr vel, mikill ok sterkr, trúlyndr 
ok óslægr ok nakkvat talhlýðinn. Hann var 
vinsæll af hinum beztum mönnum ok ástsæll af 
frændum sínum. Einu hverju sinni hefir Þorgeirr 
Starkaðarson farit að finna Mörð frænda sinn. 
„illa uni ek við“, segir hann, „málalok þau 
sem orðit hafa með oss Gunnari. Enn ek hefi 

keypt at þér liðveizlu, meðan vit værim uppi 
báðir. Vil ek nú, at þú hugsir nakkvara ráða- 
gerð þá er Gunnari megi mein at vera, ok leggst 
nú djúpt. Mæli ek því svá bert, at ek veit, at 
þú ert hinn mesti óvinr Gunnars ok svá hann 
þinn. Skal ek miklu auka sæmd þína, ef þú 
sér vel fyrir“. „Sýnist þat jafnan“, segir Mörðr, 
„át ek em fégjarn, enda mun svá enn. Ok er 
vant fyrir at sjá, at þú sér eigi griðniðingr eða 
trygðarofsmaðr, enn þú komir þó þínu máli 
fram. Enn þat er mér sagt, at Kolskeggr 
ætli mál fram at hafa ok rifta fjórðunginn í 
Móeiðarhváli, er föður þínum var goldinn í son- 
arbætr. Hefir hann mál þetta tekit af móður 
sinni; ok er þetta ráð Gunnars, at gjalda lausa 
fé, enn láta eigi landit. Skal þess at bíða, er 
þetta gengr fram, ok kalla hann þá rjúfa sætt 
á yðr. Hann hefir ok tekit sáðland af Þorgeiri 
Otkelssyni ok rofit svá sætt á honum. Skalt 
þú fara at finna Þorgeir Otkelsson ok koma 
honum í málit með þér ok fara at Gunnari. 
Enn þó at í bresti nakkvat um þetta ok fáið 
þér hann eigi veiddan, þá skuluð þér þó fara 
at honum oftar. Mun ek segja þér, at Njáll 
hefir spát Gunnari ok sagt fyrir um æfi hans 
— ef hann vægi í hinn sama knérunn oftar enn 
um sinn, át þat mundi honum bráðast til bana. 
Bæri þat saman, at hann ryfi sætt þá, er ger 
væri um þat mál. Skalt þú því Þorgeiri koma 

í málit, at Gunnarr hefir vegit föður hans áðr, 
ok er þit eruð á einum fundi báðir, þá skalt 
þú hlífa þér. Enn hann mun ganga fram vel, 
ok mun Gunnarr vega hann.  Hefir hann þá 
vegit tysvar í hinn sama knérunn. Enn þú 
skalt flýja af fundinum. Enn ef honum vill 
þetta til dauða draga, þá mun hann rjúfa sætt- 
ina. Er þar til at sitja“. Eftir þetta fer Þor- 
geirr heim ok segir föður sínum af laun- 
ungu.  Réðu þeir þat með sér, at með þessa 
ráðagerð skyldi þeir af hljóði fara. 

68. Nökkuru síðar fór Þorgeirr Starkaðarson í 
Kirkjubæ at finna namna sinn, ok gengu þeir á ein- 
tal ok töluðu dag allan hljótt. Enn at lyktum 
gaf Þorgeirr Starkaðarson namna sínum spjót 
gullrekit ok reið heim síðan. Gerðu þeir með 
sér hina kærstu vináttu. Á Þingskálaþingi 
um haustit sótti Kolskeggr til lands at Móeiðar- 
hváli, enn Gunnarr nefndi sér vátta ok bauð 
þeim undan Þríhyrningi lausafé eða land annat 
at löglegri virðingu. Þorgeirr nemndi sér vátta, 
at Gunnarr ryfi sætt á þeim feðgum. Eftir þat 
var lokit þinginu. Liðu nú þau missari. Finnast 
þeir namnar jafnan, ok eru með þeim hinir mestu 
dáleikar.  Kolskeggr mælti tilGunnars: „Sagt 
er mér, at mikil sé vinátta þeira Þorgeirs Ot- 
kelssonar og Þorgeirs Starkaðarsonar; ok er þat 
margra manna mál, at þeir muni vera ótrúleg- 
ir, ok vilda ek, at þú værir varr um þik“. 

„Koma mun til mín feigðin“, segir Gunnarr, 
„hvar sem ek em staddr, ef mér verðr þeas 
auðit“. Skildu þeir þá talit. Gunnarr sagði 
fyrir um haustit, at þar skyldi vinna viku heima, 
enn aðra niðri Í eyjum ok hætta þá heyverk- 
um. Sagði hann svá fyrir, at alt skyldi fara 
manna af bænum, nema hann ok konur. Þor- 
geirr undan Þríhyrningi ferr at finna namna 
sinn. Enn þegar er þeir fundust, töluðu þeir 
at vanda sínum. Þorgeirr Starkaðarson mælti: 
„Ek vilda, at vit herðim okkr ok færim at 
Gunnari“. „Svá at einu hafa fundir orðit við 
Gunnar, „sagði Þorgeirr Ótkelsson, „at fáir 
hafa af því sigrazt; enda þykki mér ilt at heita 
griðníðingr“. „Þeir hafa rofit sættina, enn vit 
eigi“, segir Þorgeirr Starkaðarson, „tók Gunn- 
arr af þér sáðland þitt, enn Móeiðarhvál af 
okkr feðgum“. Nú semja þeir þat með sér at 
fara at Gunnari. Segir þá Þorgeirr Starkaðar- 
son, at Gunnar myndi at fára nátta fresti 
einn heima ver2 — „skalt þú koma við hinn 
tólfta mann til móts við mik, enn ek mun hafa 
jafnmarga“. Síðan reið Þorgeirr heim. 

69. Þá er þeir húskarlar ok Kolskeggr höfðu 
verit þrjár nætr í eyjum, þá hefir Þorgeirr 
Starkaðarson njósn af þessu ok gerir orð namna 
sínum, at hann skyldi koma til móts við hann 
á Þríhyrningshálsa. Síðan bjóst Þorgeirr undan 
Þríhyrningi við hinn tólfta mann. Hann ríðr 

upp á hálsinn ok bíðr þar namna síns. Gunnarr 
er nú einn heima á bænum. Ríða þeir namnar 
í skóga nakkvara (fyrir ofan Hlíðarenda). Þar 
kom at þeim svefnhöfgi, ok máttu þeir ekki 
annat enn sofa. Festu þeir skjöldu sína í lim- 
ar, enn bundu hesta sína ok settu hjá sér vápn- 
in. Njáll var þessa nótt í Þórólfsfelli ok mátti 
ekki sofa, ok gekk ýmist út eða inn. Þórhildr 
spurði Njál, hví hann mætti ekki sofa. „Mart 
berr nú fyrir augu mér“, sagði hann, „ek sé 
margar fylgjur grimmlegar óvina Gunnars ok 
er nakkvat undarlega: þær láta ólmlega ok fara 
þó ráðlauslega“. Litlu síðar reið maðr at dur- 
um ok steig af baki ok gekk inn, ok var þat 
sauðamaðr þeira Þórhildar. Hon mælti: „Hvárt 
fant þú sauðina?“ „Fann ek þat, er meira 
myndi varða“, segir hann. „Hvat var þat?“ 
segir Njáll. „Ek fann fjóra ok tuttugu menn“, 
Segir hann, „í skóginum uppi. Þeir höfðu bundit 
hesta sína, enn sváfu sjálfir. Þeir höfðu fest 
skjöldu sína í limar“. Enn svá hafði hann 
gerla at hugat, at hann sagði frá allra þeira 
vápnabúnaði ok klæðum. Njáll vissi þá gerla, 
hverr hverrgi hafði verit, ok mælti til hans: 
„Gott hjóna ert þú — ef slík væri mörg, ok 
skalt þú jafnan þessa njóta. Enn þó vil ek nú 
senda þik“. Hann játti at fara. „Þú skalt 
fara“, segir Njáll, „til Hlíðarenda og segja 
Gunnari, at hann fari til Grjótár ok sendi það- 

an eftir mönnum. Enn ek mun fara til móts 
við þá, er í skóginum eru ok fæla þá í braut. 
Hefir þetta af því vel í móti borizt, at þeir 
munu engis afla í þessi, enn láta mikit“. Sauða- 
maðr fór ok sagði Gunnari sem gerst frá öllu. 
Reið þá Gunnarr til Grjótár ok stefndi at sér 
mönnum. Nú er at segja frá Njáli, at hann 
ríðr til fundar við þá namna: „Óvarlega liggið 
þér“, segir hann, „eða til hvers skal för sjá ger 
hafa verit? ok er Gunnarr engi klektunarmaðr. 
Enn ef satt skal um tala, þá eru þetta hin 
mestu fjörráð. Skuluð þér þat ok vita, at 
Gunnarr er Í liðsamnaði; ok mun hann hér 
brátt koma ok drepa yðr, nema þér ríðit und- 
an ok heim“. Þeir brugðust við skjótt — ok 
varð þeim mjök um felmt — ok tóku vápn sín 
ok stigu á hesta sína ok hleyptu heim undir 
Þríhyrning. Njáll fór til móts við Gunnar ok 
bað hann ekki eyða fjölmenni — „enn ek mun 
fara í meðal ok leita um sættir. Munu þeir 
nú vera hóflega hræddir. Enn fyrir þessi fjör- 
ráð skal eigi koma minna, er við alla þá er 
um at eiga, enn eigi skal meira koma fyrir víg 
annars hvárs þeira namna, þó at þat kunni 
við at bera. Skal ek varðveita þetta fé ok 
svá fyrir sjá, at þá sé þér innan handar, er þú 
þarft til at taka“. 

#0. Gunnarr þakkaði Njáli tillögur sínar. 
Njáll reið undir Þríhyrning ok sagði þeim nömn- 

um, at Gunnarr myndi ekki eyða flokkinum 
fyrr enn ór sliti með þeim. Þeir buðu boð fyrir 
sik ok váru óttafullir ok báðu Njál fara með 
sáttarboðum. Njáll kvaðst með því einu fara 
mundu, er eigi fylgdi svik. Þeir báðu hann 
vera í gerðinni ok kváðust þat halda mundu, 
er hann gerði. Njáll kvaðst eigi gera mundu 
nema á þingi, ok væri við hinir beztu 
menn. Þeir játtu því. Gekk þá Njáll í meðal 
svá at hvárir handsöluðu öðrum grið ok sætt. 
Skyldi Njáll gera um ok nemna til þá er hann 
vildi. Litlu síðar fundu þeir namnar Mörð Val- 
garðsson. Mörðr taldi á þá mjök, er þeir höfðu 
lagit mál undir Njál, þar sem hann var vinr 
Gunnars mikill — kvað þeim þat illa duga 
mundu. Ríða menn nú til alþingis at vanda. 
Eru nú hvárirtveggju á þingi. Njáll kvaddi 
sér hljóðs ok spyrr alla höfðingja ok hina beztu 
menn, er þar váru komnir, hvert mál þeim 
þætti Gunnarr eiga á þeim nömnum fyrir fjör- 
ráðin. Þeir svöruðu, at þeim þótti slíkr maðr 
mikinn rétt á séreiga. Njáll spurði, hvárt hann 
ætti á öllum þeim, eða ætti fyrirmenn einir at 
svara málinu. Þeir sögðu mest á fyrirmönnum 
enn þó á öllum mikit. „Þat munu margir 
mæla“, kvað Mörðr, „at eigi hafi um sakleysi 
verit, þar sem Gunnarr rauf sætt við þá namna“. 
„Eigi er þat sættarrof“, segir Njáll, „at hverr 
hafi lög við annan; því at með 08 skal 

land várt byggja, enn eigi með ólögum eyða“. 
Sagði Njáll mönnum þá, at Gunnarr hafði boð- 
it land fyrir — Móeiðarhvál — eða annat fé. 
Þóttust þeir þá namnar falsaðir af Merði ok 
töldu á hann mjök ok kváðust af honum hljóta 
þetta fégjald. Njáll nemndi tólf manna dóm á 
þessu máli. Galt þá hundrað silfrs hverr er 
til hafði farit, enn tvau hundruð hvárr þeira 
namna. Tók Njáll við þessu fé ok varðveitti. 
Enn hvárir veittu öðrum trygðir ok grið, ok 
mælti Njáll fyrir. Reið Gunnarr þá af þingi 
vestr til Dala í Hjarðarholt. Tók Óláfr pá vel 
við honum. Sat hann þar hálfan mánað. Gunn- 
arr reið víða um Dala, ok tóku allir við hon- 
um fegins hendi. Enn at skilnaði mælti Óláfr 
til Gunnars: „Ek vil gefa þér þrjá gripi: gull- 
hring ok skikkju, er átt hefir Myrkjartan Íra- 
konungr, ok hund, er mér var gefinn á Írlandi. 
Hann er mikill, ok eigi verri til fylgdar enn 
röskr maðr. Þat fylgir ok, at hann hefir manns 
vit. Hann mun ok geyja at hverjum manni 
þeim er hann veit at óvinr þinn er, enn aldri 
at vinum þínum; því at hann sér á hverjum 
manni, hvárt til þín er vel eðailla. Hann mun 
ok líf á leggja at vera þér trúr. Þessi hundr 
heitir Sámr“. Síðan mælti hann við hundinn: 
„Nú skalt þú Gunnari fylgja ok vera honum 
slíkr sem þú mátt“. Hundrinn gekk þegar at 
Gunnari ok lagðist niðr fyrir fætr honum. Óláfr 

bað Gunnar vera varan um sik ok kvað hann 
marga eiga öfundarmenn — „þar er þú þykkir 
nú ágætastr maðr um alt land“. Gunnarr 
þakkaði honum gjafar ok heilræði ok ríðr heim 
síðan. Sitr Gunnarr nú heima nakkvara hríð, 
ok er kyrt. 

€1. Litlu síðar finnast þeir namnar ok Mörðr. 
Verða þeir eigi á sáttir. Þóttust þeir láta fé 
mikit fyrir Merði, enn hafa ekki í móti, 
ok báðu hann setja aðra ráðagerð þá er Gunn- 
ari væri til meins. Mörðr kvað svá vera skyldu 
— „er þat nú ráð mitt, at Þorgeirr Otkelsson 
fífli Ormhildi frændkonu Gunnars; enn Gunnarr 
mun af því láta vaxa óþokka við þik. Skal 
ek þá ljósta upp þeim kvitt, at Gunnarr muni 
eigi hafa svá búit við þik. Skuluð þit þá nökk- 
uru síðar hafa atför við Gunnar. En þó skul- 
uð þit Gunnarr eigi heim sækja; því at þat má 
sér engi ætla, meðan hundrinn lifir“. Sömdu 
þeir nú þessa ráðagerð með sér, at sjá skyldi 
fram koma. Nú líðr sumarit. Þorgeirr venr 
kvámur sínar til Ormhildar. Gunnari þótti þat 
illa, ok gerðist óþokki mikill með þeim. Fór 
svá fram um vetrinn. Nú kemr sumar, ok 
verða þá enn oftlega fundir þeira á laun. Þeir 
finnast jafnan Þorgeirr undan Þríhyrningi ok 
Mörðr, ok ráða atför við Gunnar þá er hann 
riði ofan í eyjar at sjá verk húskarla sinna. 


Eitt sinn varð Mörðr varr við, er Gunnar reið 
li“ 

ofan Í eyjar, ok sendi mann undir Þríhyrning 
at segja Þorgeiri, at þá myndi vænast til at 
leita at fara at Gunnari. Þeir brugðu við skjótt 
ok fara ofan þaðan við hinn tólfta mann. Enn 
er þeir kvámu í Kirkjubæ, þá váru þar fyrir 
aðrir tólf. Þeir ræða um, hvar þeir skuli sitja 
fyrir Gunnari; ok kom þat ásamt, at þeir skyldi 
fara ofan til Rangár ok sitja þar fyrir honum. 
Enn er Gunnarr reið neðan ór eyjum, reið Kol- 
skeggr með honum. Gunnarr hafði boga sinn 
ok örvar ok atgeirinn. Kolskeggr hafði saxit 
ok alvæpni.. 

"2. Sá atburðr varð, er þeir Gunnarr riðu 
neðan at Rangá, at blóð fell á atgeirinn. Kol- 
skeggr spurði, hví þat myndi sæta. Gunnarr 
svaraði, ef slíkir atburðir yrði, at þat væri 
kallat í öðrum löndum benrögn — „ok sagði 
svá Ölvér búandi í Hísing, at þat væri jafnan 
fyrir stórfundum“. Síðan riðu þeir til þess er 
þeir sá mennina við ána — sjá, at þeir sitja, enn 
hafa bundit hestana. Gunnarr mælti: „Fyrir- 
sát er nú“. „Lengi hafa þeir ótrúlegir verit“, 
segir Kolskeggr, „eða hvat skal nú til ráða 
taka?“ — „Hleypa skulu vit upp hjá þeim“, 
segir Gunnarr, „til vaðsins ok búast þar við“. 
Hinir sjá þat ok snúa þegar at þeim. Gunnarr 
bendir upp bogann ok tekr örvarnar ok steypir 
niðr fyrir sik ok skýtr þegar er þeir kvámu í 
skotfæri. Særði Gunnar við þat mjök marga 

menn enn drap suma. Þá mælti Þorgeirr Ot- 
kelsson: „Þetta dugir oss ekki, göngum at 
sem harðast“. Þeir gerðu svá. Fyrstr gekk 
Önundr hinn fagri frændi Þorgeirs. Gunnarr 
skaut atgeirinum til hans, ok kom á skjöldinn, 
ok klofnaði hann í tvá hluti. Enn atgeirrinn 
hljóp í gegnum Önund. Ögmundr fóki hljóp 
at baki Gunnari. Kolskeggr sá þat ok hjó und- 
an Ögmundi báða fætr ok hratt honum út á 
Rangá, ok druknaði hann þegar. Gerðist nú 
bardagi mikill ok harðr, ok hjó Gunnarr annarri 
hendi, enn lagði annari. Kolskeggr vá ok drjúg- 
an menn, en særði marga. Þorgeirr Starkaðar- 
son mælti til namna síns: „Alllítt sér þat á, at 
þú eigir föður þíns at hefna á Gunnari“. Þor- 
geirr Otkelsson svarar: „Víst er eigi vel fram 
gengit, enn þó hefir þú eigi gengit mér í spor 
— enda skal ek eigi þola þín frýjuorð“, hleypr 
at Gunnari af mikilli reiði ok lagði spjótit Í 
gegnum skjöldinn ok svá Í gegnum hönd Gunn- 
ari. Gunnarr snaraði svá hart skjöldinn, at 
spjótit brotnaði í falnum. Gunnarr sér annan 
mann kominn í höggfæri við sik ok höggr þann 
banahöggvi. Eftir þat þrífr hann atgeirinn 
tveim höndum. Þá var Þorgeirr Otkelsson 
kominn nær honum með brugðnu sverði ok reiddi 
hart. Gunnarr snýst at honum skjótt af mikilli 
reiði ok rekr Í gegnum hann atgeirinn ok bregðr 
honum á loft ok keyrir hann út á Rangá, ok 

rekr hann ofan á vaðit ok festi þar á steini 
einum; ok heitir þar síðan Þorgeirsvað. Þor- 
geirr Starkaðarson mælti: „Flýjum vér nú, 
ekki mun oss sigrs verða auðit at svá búnu“. 
Sneru þeir þá allir í frá. „Sækju vit nú eftir 
þeim“, segir Kolskeggr, „ok tak þú bogann ok 
örvarnar, ok munt þú komast í skotfæri við 
Þorgeir Starkaðarson“. Gunnarr kvað þá vísu: 
(22) Munu eldbeiðir eyðask 

ár fésjóðar várir, 

geig þó at gervim eigi 

geirleiks stöfum fleirum, 

enn ef ek skal runna 

unnviggs þá er hér liggja 

— mín nem þú mál ok greinir 

mætr — gorvalla bæta. 
Gunnarr svaraði: „Eyðast munu fésjóðarnir um 
þat er þessir eru bættir, er hér liggja nú dauðir“. 
„Ekki mun þér féfátt verða“, sagði Kolskeggr, 
„enn Þorgeirr mun eigi fyrr af láta, enn hann 
ræðr þér bana“. Þá kvað Gunnarr vísu: 

(23) Ullr munu Ekkils vallar 

andrs nakkvarir standa 

jafnir unda stefni 

á Rínar vegi mínum, 

áðr gnýjarðar girðis 

græðendr munim hræðask 

geisla, gljúfra fölsa 

gætir fagra sætis. 
„Standa munu nakkvarir hans makar á götu 
minni áðr enn ek hræðumst þá“, segir Gunnarr. 

Síðan ríða þeir heim ok segja tíðendin. Hall- 
gerðr fagnaði þessum tíðendum ok lofaði mjök 
verkit. Rannveig mælti: „Vera má, at gott 
sé verkit; enn verra verðr mér við, enn ek ætla, 
at gott muni af leiða“. 

3. Þessi tíðendi spyrjast víða, ok var Þor- 
geirr mörgum mönnum harmdauði. Þeir Gizurr 
hvíti ok Geirr goði riðu til ok lýstu vígunum 
ok kvöddu búa til þings — riðu þá vestr aftr. 
Þeir Njáll ok Gunnarr fundust ok töluðu um 
bardagann. Þá mælti Njáll tilGunnars: „Ver 
þú nú varr um þik. Nú hefir þú vegit tysvar 
í hinn sama knérunn. Hygg nú svá fyrir hag 
þínum, at þar liggr við líf þitt, ef þú heldr 
eigi þá sætt, sem ger er“. „Hvergi ætla ek 
mér af at bregða“, segir Gunnarr, „enn þó mun 
ek þurfa liðsinni yðvart á þingi“. Njáll svaraði: 
„Halda mun ek við þik mínum trúnaði til dauða- 
dags“.  Ríðr Gunnarr þá heim. Líðr nú til 
þings, ok fjölmenna hvárirtveggju mjök. Er um 
þetta allfjölrætt á þingi, hversu þessi mál myndi 
lúkast. Þeir Gizurr hvíti ok Geirr goði töluðu 
með sér, hvárr þeira lýsa skyldi vígsökinni 
Þorgeirs. Enn þar kom, at Gizurr tók undir 
sik málit ok lýsti sök at Lögbergi, ok kvað svá 
at orði, at — „ek lýsi lögmætu frumhlaupi á hönd 
Gunnari Hámundarsyni um þat, er hann hljóp 
lögmætu frumhlaupi til Þorgeirs Otkelssonar 
ok særði hann holundarsári því er at ben gerðist, 

enn Þorgeirr fekk bana af. Tel ek hann eiga 
at verða um sök þá sekjan skógarmann, óælan, 
óferjanda, óráðanda öllum bjargráðum. Tel ek 
sekt fé hans alt, hálft mér, enn hálft fjórðungs- 
mönnum þeim er sektarfé eigu at taka eftir 
hann at lögum. Lýsi ek til fjórðungsdóms þess 
er sökin á í at koma at lögum, lýsi ek lög- 
lýsing, lýsi ek í heyranda hljóði at Lögbergi, 
lýsi ek nú til sóknar í sumar ok til sektar 
fullrar á hönd Gunnari Hámundarsyni“. Í ann- 
at sinn nemndi Gizurr sér vátta ok lýsti sök 
á hönd Gunnari Hámundarsyni um þat er hann 
særði Þorgeir Otkelsson holundarsári því er at 
ben gerðist, enn Þorgeirr fekk bana af á þeim 
vættvangi, er Gunnarr hljóp til Þorgeirs 
lögmætu frumhlaupi áðr. Síðan lýsti hann þessi 
lýsing sem hinni fyrri. Þá spurði hann at þing- 
festi ok at heimilisfangi — eftir þat gengu menn 
frá Lögbergi;—- ok mæltu allir, at honum mælt- 
ist vel. Gunnarr var vel stiltr ok lagði fátt 
til.  Líðr nú þingit þar til er dómar fara út. 
Gunnarr stóð norðan at Rangæingadómi ok hans 
menn — enn Gizurr hinn hvíti stóð sunnan at 
ok hans menn ok nemndi sér vátta ok bauð 
Gunnari at hlýða til eiðspjalls síns ok til fram- 
Sögu sakar sinnar ok til sóknargagna þeira 
allra, sem hann hugði fram at færa. Eftir þat 
vann hann eið. Þá sagði hann fram sök sína 
svá skapaða í dóm, sem hann lýsti. Þá lét 


NJÁLS SAGA. 169 


hann bera lýsingarvætti. Þá bauð hann búum 
í setu ok til ruðningar um kviðinn. 

74. Þá mælti Njáll: „Nú mun eigi sitjanda 
hlut mega í eiga. Göngum nú þar til er bú- 
arnir sitja“. Þeir gengu þangat til ok ruddu 
fjóra búa ór kviðinum, enn kvöddu hina fimm 
bjargkviðar, er eftir váru, um málit Gunnars 
— hvárt þeir Þorgeirr Starkaðarson eða Þor- 
geirr Otkelsson hefði farit með þann hug til 
fundar at vinna á Gunnari, ef þeir mætti. Enn 
allir báru þat skjótt, at þat hefði verit. Kall- 
aði Njáll þetta lögvörn fyrir málit ok kvaðst 
mundu fram bera vörnina, nema þeir legði til 
sætta.  Váru í þessu þá margir höfðingjar at 
biðja sættanna; ok fekst þat af, at tólf menn 
skyldi gera um málit. Ganga hvárirtveggju þá 
til ok handsala þessa sætt. Eftir þat var gert 
um málit ok á kveðit um fégjöld — ok skyldi 
alt greitt þegar þar á þingi. Enn Gunnarr 
skyldi fara utan ok Kolskeggr ok vera í brautu 
þrjá vetr. Enn ef Gunnarr færi eigi utan, ok 
mætti hann komast, þá skyldi hann dræpr fyrir 
frændum hins vegna. Gunnarr lét ekki á sik 
finna, at honum þætti eigi góð sættin. Gunn- 
arr spurði Njál at fé því, er hann hafði fengið 
honum til varðveizlu. Njáll hafði ávaxtat féit 
ok greiddi þá fram alt, ok stóðst þat á endum 
ok þat er Gunnarr átti at gjalda fyrir sik. 
Ríða menn nú heim. Þeir Njáll ok Gunnarr 





- 

riðu báðir samt af þingi. Þá mælti Njáll til 
Gunnars: „Geym nú svá til, félagi, at þú halt 
sætt þessa ok mun, hvat vit höfum við mælzt, 
og svá sem þér varð hin fyrri utanferð mikil til 
sæmdar, þá mun þér verða sjá miklu meir til 
sæmdar. Munt þú koma út með mannvirðingu 
mikilli ok verða maðr gamall, ok mun engi 
maðr hér þá á sporði þér standa. Enn ef þú 
ferr eigi utan ok rýfr sætt þína. þá munt þú 
drepinn vera hér á landi — ok er þat ilt at vita 
þeim er vinir þínir eru“. Gunnarr kvaðst ekki 
ætla að rjúfa sættir. Gunnarr ríðr heim ok segir 
sættina. Rannveig móðir hans kvað þat vel, at 
hann færi utan ok ætti þeir við annan at deila fyrst. 

{“ð. Þráinn Sigfússon sagði þat konu sinni, 
at hann ætlaði at fara utan þat sumar. Hon 
kvað þat vel vera. Tók hann sér þá fari með 
Högna hinum hvíta. Gunnarr tók sér fari með 
Arnfinni hinum víkverska ok Kolskeggr bróðir 
hans. Þeir Grímr ok Helgi Njálssynir báðu 
föður sinn, at hann leyfði þeim at fara utan. 
Njáll mælti: „Erfið mun ykkr verða utanferð 
Sjá, svá at tvísýnt mun ykkr verða þykkja, 
hvárt þit haldið lífinu — enn þó munuð þit fá 
sæmd Í sumu ok mannvirðing — enn eigi örvænt, 
at af leiði vandræði, er þit komið út“. Þeir 
báðu jafnan at fara. Ok þat varð, at hann bað 
þá fara, ef þeir vildi. Réðu þeir sér þá far með 
Bárði svarta ok Óláfi syni Ketils ór Eldu. Ok 

er nú mikil umræða á, at mjök leysist á braut 
hinir betri menn Ór sveitinni. Þeir váru þá 
frumvaxtá synir Gunnars Högni og Grani. Þeir 
váru menn óskapglíkir: hafði Grani mikit af 
skaplyndi móður sinnar, enn Högni var vel at 
sér. Gunnarr lætr flytja vöru þeira bræðra til 
skips. Ok þá er öll föng Gunnars váru til skips 
komin ok skip var mjök búit, þá ríðr Gunnarr 
til Bergþórshváls ok á aðra bæi at finna menn 
ok þakkaði liðveizlu öllum þeim er honum höfðu 
lið veitt. Annan dag eftir býr hann snimmend- 
is ferð sína til skips ok sagði þá öllu liði, at 
hann myndi ríða í braut alfari. Ok þótti mönn- 
um þat mikit — enn væntu þó tilkvámu hans 
síðar. Gunnarr hverfr til allra heimamanna 
sinna, er hann var búinn, og gengu menn út 
með honum allir. Hann stingr niðr atgeirinum 
ok stiklar í söðulinn, ok ríða þeir Kolskeggr í 
braut. Þeir ríða fram at Markarfljóti (ok ofan 
með því). Þá drap hestr Gunnars fæti, ok stökk 
hann af baki. Honum varð litit upp til hlíðar- 
innar ok bæjarins at Hlíðarenda. Þá mælti hann: 
„Fögr er hlíðin, svá at mér hefir hon aldri jafn- 
fögr sýnzt — bleikir akrar, enn slegin tún—, 
ok mun ek ríða heim aftr ok fara hvergi“. „Ger 
þú eigi þann óvina fagnað“, segir Kolskeggr, 
„at þú rjúfir sætt þína; því at þér myndi engi 
maðr þat ætla. Ok munt þú þat ætla mega, at 
svá mun alt fara, sem Njáll hefir sagt“. „Hvergi 

mun ek fara“, segir Gunnarr, „ok svá vilda ek 
at þú gerðir“. „Eigi skal þat“, segir Kolskeggr, 
„hvártki skal ek á þessu níðast ok á engu öðru, 
því er mér er til trúat; ok mun sjá einn hlutr 
svá vera, at skilja mun með okkr. Enn seg þat 
móður minni ok frændum mínum, at ek ætla 
ekki at sjá Ísland; því at ek mun spyrja þik 
látinn, frændi, ok heldr mik þá ekki til útferð- 
ar“. Skilr þá með þeim. Ríðr Gunnarr heim 
til Hlíðarenda, enn Kolskeggr ríðr til skips ok 
ferr utan.  Hallgerðr varð fegin Gunnari, er 
hann kom heim, enn móðir hans lagði fátt til. 
Gunnarr sitr nú heima þetta haust ok vetrinn 
ok hafði ekki mart manna um sik. Líðr nú 
vetr ór garði. Óláfr pái sendi Gunnari mann 
ok bað hann fara vestr þangat ok Hallgerði, enn 
fá bú í hendr móður sinni ok Högna syni sín- 
um. Gunnari þótti þat fýsilegt fyrst ok játaði 
því; enn þá er at kom, þá vildi hann eigi. Enn 
á þingi um sumarit lýsa þeir Gizurr sekt Gunn- 
ars at Lögbergi. Enn áðr þinglausnir váru, 
stefndi Gizurr öllum óvinum Gunnars í Almanna- 
gjá: Starkaði undan Þríhyrningi ok Þorgeiri 
syni hans, Merði ok Valgarði hinum grá, Geir 
goða ok Hjalta Skeggjasyni, Þorbrandi ok Ás- 
brandi Þorleikssonum, Eilífi ok Önundi syni 
hans, Önundi ór Trollaskógi, Þorgrími austmanni 
ór Sandgili. Gizurr mælti: „Ek vil bjóða yðr, 
at vér farim at Gunnari í sumar ok drepim 

hann“. Hjalti mælti: „Því hét ek Gunnari 
hér á þingi, þá er hann gerði mest fyrir mín 
orð, at ek skylda aldri vera í atförum við hann; 
ok skal svá vera“. Síðan gekk Hjalti í braut. 
Enn þeir réðu atför við Gunnar, er eftir váru, 
ok höfðu handtak at ok lögðu við sekt, ef nakk- 
varr gengi ór. Mörðr skyldi halda njósnum til, 
nær bezt gæfi færi á Gunnari — ok váru þeir 
fjórir tigir manna í þessu sambandi. Þótti þeim 
sér nú lítit mundu fyrir verða at veiða Gunnar, 
er í brautu var Kolskeggr ok Þráinn ok marg- 
ir aðrir vinir Gunnars. Riðu menn heim af 
þingi. Njáll fór at finna Gunnar ok sagði hon- 
um sekt hans ok ráðna atför við hann. „Vel 
þykki mér þér fara“ sagði Gunnarr, „er þú ger- 
ir mik varan við“. „Nú vil ek“, segir Njáll, 
„at Skarpheðinn fari til þín ok Höskuldr sonr 
minn, ok munu þeir leggja sitt líf við þitt líf“. 
„Eigi vil ek þat“, segir Gunnarr, „at synir þín- 
ir sé drepnir fyrir mínar sakar, ok átt þú ann- 
at at mér“. „Fyrir ekki mun þat koma“ sagði 
Njáll, „þangat mun snúit vandræðum, þá er þú 
ert látinn, sem synir mínir eru“. „Eigi er þat 
óglíklegt“, segir Gunnarr, „enn eigi vilda ek at 
þat hlytist af mér til. Enn þess vil ek biðja 
þik ok yðr feðga, at þér sjáið á með Högna 
syni mínum. Enn ek tala þar ekki til, er Grani 
er; því at hann gerir mart ekki at mínu skapi“. 
Njáll hét því ok reið heim. Þat er sagt, at 

Gunnarr reið til allra mannfunda ok lögþinga, 
ok þorðu aldri óvinir hans á hann at ráða. Fór 
svá fram nakkvara hríð, at hann fór sem ósekr 
maðr. 

6. Um haustit sendi Mörðr Valgarðsson orð, 
at Gunnarr myndi vera einn heima enn lið alt 
myndi vera niðri í eyjum at lúka heyverkum. 
Riðu þeir Gizurr hvíti og Geirr goði austr yfir 
ár, þegar þeir spurðu þat, og austr yfir sanda 
til Hofs. Þá sendu þeir orð Starkaði undir 
Þríhyrningi, ok fundust þeir þar allir, er at 
Gunnari skyldu fara, ok réðu, hversu þeir skyldi 
með fara. Mörðr sagði, að þeir myndi eigi 
koma á óvart Gunnari, nema þeir tæki búanda 
af næsta bæ, er Þorkell hét, ok léti hann fara 
nauðgan með sér at taka hundinn Sám — ok 
færi hann einn heim á bæinn. Fóru þeir síðan 
austr til Hlíðarenda, enn sendu menn að fara 
eftir Þorkatli. Þeir tóku hann höndum ok gerðu 
honum tvá kosti: at þeir myndi drepa hann — 
ella skyldi hann taka hundinn. Enn hann keyri 
heldr at leysa líf sitt ok fór með þeim. Trað- 
ir váru fyrir ofan garðinn at Hlíðarenda, ok 
námu þeir þar staðar með flokkinn. Þorkell 
búandi gekk heim á bæinn — ok lá rakkinn á 
húsum uppi, ok teygir hann rakkann á braut í 
traðirnar með sér. Í því sér hundrinn, at þar 
eru menn fyrir, ok hleypr á hann Þorkel upp 
ok grípr nárann ok rífr þar á hol. Önundr 

ór Trollaskógi hjó með öxi í höfuð hundinum 
svá at alt kom í heilann.  Hundrinn kvað við 
hátt, svá at þat þótti þeim með ódæmum mikl- 
um véra, ok fell hann dauðr niðr. 

í. Gunnarr vaknaði í skálanum ok mælti: 
„Sárt ert þú leikinn, Sámr fóstri — ok búð svá 
sé til ætlat, at skamt skyli okkar í meðal“. 
Skáli Gunnars var gerr af viði einum ok súð- 
þakiðr utan — ok gluggar hjá brúnásunum ok 
snúin þar fyrir speld. Gunnarr svaf í lofti einu 
í skálanum ok Hallgerðr og móðir hans. Enn 
er þeir kvámu at bænum, vissu þeir eigi, hvárt 
Gunnarr myndi heima vera.  Gizurr mælti, at 
nakkvarr skyldi fara heim á húsin ok vita hvat 
af kannaði. Enn þeir settust niðr á völlinn 
meðan. Þorgrímr austmaðr gekk upp á skál- 
ann. Gunnarr sér, at rauðan kyrtil berr við 
glugginum, ok leggr út með atgeirinum á hann 
miðjan. Þorgrími skruppu fætrnir ok varð lauss 
skjöldrinn, ok hrataði hann ofan af þekjunni. 
Gengr hann síðan at þeim Gizuri þar er þeir 
sátu á vellinum. Gizurr leit við honum ok 
mælti: „Hvárt er Gunnarr heima?“ „Vitið þér 
þat — enn hitt vissa ek, at atgeirr hans var heima“ 
segir austmaðrinn. Fell hann þá niðr dauðr. 
Þeir sóttu þá heim at húsunum. Gunnarr skaut 
út örum at þeim ok varðist vel, ok gátu þeir 
ekki at gert. Þá hljópu sumir á húsin upp ok 
ætluðu þaðan at at sækja. Gunnarr kom þangat 

at þeim örunum, og gátu þeir ekki at gert, ok 
fór svá fram um hríð. Þeir tóku hvíld ok sóttu 
at Í annat sinn. Gunnarr skaut enn út örun- 
um, ok gátu þeir enn ekki at gert ok hrukku 
frá Í annat sinn. Þá mælti Gizurr hvíti: „Sækj- 
um at betr, ekki verðr af oss“. Gerðu þeir þá 
hríð hina þriðju ok váru við lengi. Eftir þat 
hrukku þeir frá. Gunnarr mælti: „Ör liggr 
þar úti á vegginum, ok er sú af þeira örum, 
ok skal ek þeiri skjóta til þeira, — ok er þeim 
þat skömm, ef þeir fá geig af vápnum sínum“. 
Móðir hans mælti: „Ger þú eigi þat, son minn, 
at þú vekir þá, er þeir hafa áðr frá horfit“. 
Gunnarr þreif örina ok skaut til þeira, ok kom 
á Eilíf Önundarson, ok fekk hann af sár mikit. 
Hann hafði staðið einn saman; ok vissu þeir. 
eigi, at hann var særðr. „Hönd kom þar út, 
segir Gizurr — „ok var á gullhringr — ok tók 
ör, er lá á vegginum; ok myndi eigi út leitat 
viðfanga, ef gnógt væri inni: ok skulu vér nú 
sækja at“. Mörðr mælti: „Brennu vér hann 
inni“. Þat skal verða aldri“, segir Gizurr, „þó 
at ek vita, at líf mitt liggi við. Er þér sjálf- 
rátt at leggja til ráð þau er dugi, svá slægr 
maðr sem þú ert kallaðr“. Strengir lágu á 
vellinum ok váru hafðir til at festa með hús 
jafnan. Mörðr mælti: „Töku vér strengina ok 
berum um ássendana, enn festum aðra endana 
um steina ok snúum í vindása ok vindum af 

ræfrit af skálanum“. Þeir tóku strengina ok 
veittu þessa umbúð alla, ok fann Gunnarr eigi 
fyrr enn þeir höfðu undit alt þakit af skálan- 
um. Gunnarr skýtr þá af boganum svá at þeir 
komast aldri at honum. Þá mælti Mörðr í 
annat sinn, at þeir myndi brenna Gunnar inni. 
Gizurr svarar: „Eigi veit ek, hví þú vill þat 
mæla, er engi vill annarra, ok skal þat aldri 
verða“. Í þessu bili hleypr upp á vegginn 
Þorbrandr Þorleiksson ok höggr í sundr boga- 
strenginn Gunnars. Gunnarr þrífr atgeirinn 
báðum höndum ok snýst at honum skjótt ok 
rekr í gegnum hann atgeirinn ok kastar honum 
dauðum á völlinn. Þá hljóp upp Ásbrandr bróðir 
hans. Gunnarr leggr til hans atgeirinum, ok 
kom hann skildi fyrir sik. Atgeirrinn rendi í 
gegnum skjöldinn ok svá meðal handleggjanna. 
Snaraði Gunnarr þá svá fast atgeirinn, at skjöldr- 
inn klofnaði, enn brotnuðu báðir handleggirnir 
— ok fell hann út af vegginum. Áðr hafði Gunn- 
arr særða átta menn, enn vegit þá tvá. Þá 
fekk Gunnarr sár tvau; ok sögðu þat allir menn, 
at hann brygði sér hvártki við sár né við bana. 
Hann mælti til Hallgerðar: „Fá mér leppa tvá 
ór hári þínu ok snúið þit móðir mín saman til 
bogastrengs mér“. „Liggr þér nakkvat við?“ 
segir hon. „Líf mitt liggr við“, segir hann, 
„því at þeir munu mik aldri fá sóttan, meðan 


ek kem boganum við“. „Þá skal ek nú“, segir 
12 


— 

hon, „muna þér kinnhestinn; og hirði ek aldri, 
hvárt þú ver þik lengr eða skemr“. Gunnarr 
kvað þá vísu: 


" (24) Hverr hefir dreyrgra darra 
dómreynir til sóma 
niðr drepr sveigar Sága 
síns ágætis mínum. 
Öngr skal lítils lengi 
liðs ráðandi biðja; 
fús verðr fagrmjöls dísi 
fenju hönd á venju. 


„Hefir hverr til síns ágætis nakkvat“, segir Gunn- 
arr, „ok skal þik þessa eigi lengi biðja“. Rann- 
veig mælti: „Illa ferr þér, ok mun þín skömm 
lengi uppi“. Gunnarr varði sig vel og frækn- 
lega, ok særir nú aðra átta menn svá stórum 
sárum, at mörgum lá við bana. Gunnarr ver 
sik þar til er hann fell af mæði. Þeir særðu 
hann þá mörgum stórum sárum. Enn þó komst 
hann ór höndum þeim ok varði sik þá enn 
lengi. Enn þó kom þar, at þeir drápu hann. 
Um vörn hans orti Þorkell elfaraskáld í vísu 
þessi: 
(25) Spurðu vér, hvé varðisk 

vígmóðr kjalar slóða 

glaðstýrandum geiri 

Gunnarr fyr Kjöl sunnan. 

Sókrýrir vann sára 

sextán Viðurs mána 

hríðar herðimeiða 

hauðrmens, enn tvá dauða. 

Enn svá segir Þormóðr Ólafsson: 


(26) Engr var sólar slangvir 
sandheims á Íslandi 
hróðr er af heiðnum lýðum 
hægr Gunnari frægri. 
Viðr nam hjálma hríðar 
hlífrunna tvá lífi; 
sár gaf stála stýrir 
stórum tólf ok fjórum. 


Gizurr mælti: „Mikinn öldung höfu vér nú at 
velli lagit, ok hefir oss erfitt veitt — ok mun 
hans vörn uppi, meðan landit er bygt“. Síðan 
gekk hann til fundar við Rannveigu ok mælti: 
„Vill þú veita mönnum várum tveimr jörð, er 
dauðir eru — ok sé hér heygðir?“ „At heldr 
tveimr“, segir hon, „at ek mynda veita yðr 
öllum“. „„Várkunn er þér til þess, er þú mælir“, 
segir hann, „því at þú hefir mikils mist“, ok 
kvað á, at þar skyldi engu ræna og engu spilla 
— fóru á braut síðan. Þá mælti Þorgeirr 
Starkaðarson: „Eigi megu vér vera heima í 
búum várum fyrir Sigfússsonum, nema þú Gizurr 
hvíti — eða Geirr goði — sér suðr hér nakkvara 
hríð“. „Þetta mun svá vera“, segir Gizurr, ok 
hlutuðu þeir, ok hlaut Geirr eftir at vera. Síð- 
an fór hann í Odda ok settist þar. Hann átti 
sér son, er Hróaldr hét. Hann var laungetinn, 


ok hét Bjartey móðir hans ok var systir Þor- 
valds hins veila, er veginn var við Hestlæk í 


Grímsnesi. Hann hrósaði því, at hann hefði 
12* 

veitt Gunnari banasár. Hróaldr var í Odda 
með föður sínum. Þorgeirr Starkaðarson hrós- 
aði öðru sári at hann hefði Gunnari veitt. 
Gizurr sat heima at Mosfelli.  Víg Gunnars 
spurðist ok mæltist illa fyrir um allar sveitir, ok 
var hann mörgum mönnum mjök harmdauði. 
8. Njáll kunni illa láti Gunnars ok svá 
Sigfússsynir. Þeir spurðu, hvárt Njáli þætti 
nakkvat eiga at lýsa vígsök Gunnars ok búa 
mál til. Hann kvað þat ekki mega, er maðr 
var sekr orðinn, ok kvað heldr mundu verða 
at veita þeim í því vegskarð at vega nakkvara 
í hefnd eftir hann. Þeir urpu haug eftir Gunn- 
ar ok létu hann sitja upp í hauginum.  Rann- 
veig vildi eigi, at atgeirrinn færi í hauginn, 
ok kvað þann einn skyldu á honum taka, er 
hefna vildi Gunnars. Tók því engi á atgeirin- 
um. Hún var svá hörð við Hallgerði, at henni 
elt við at hon myndi drepa hana, ok kvað 
hana valdit hafa vígi sonar síns. Stökk þá 
Hallgerðr til Grjótár ok Grani sonr hennar. 
Var þá gert féskifti með þeim: skyldi Högni 
taka land at Hlíðarenda ok bú á, enn Grani 
skyldi hafa leigulönd. Sá atburðr varð at Hlíð- 
arenda, at smalamaðr ok griðkona ráku fé hjá 
haugi Gunnars. Þeim þótti Gunnarr vera kátr 
ok kveða í hauginum. Fóru þau heim ok sögðu 
Rannveigu móður Gunnars atburðinn; enn hon 
bað þau fara til Bergþórshváls ok segja Njáli. 

Þau gerðu svá — enn hann lét segja sér þrim 
sinnum. Eftir þat talaði hann lengi hljótt við 
Skarpheðin. Síðan tók Skarpheðinn öxi sína ok 
ferr með þeim til Hlíðarenda. Þau Högni ok 
Rannveig tóku við honum allvel ok urðu hon- 
um fegin mjök. Rannveig bað, at hann væri 
þar lengi. Hann hét því. Þeir Högni gengu 
út ok inn jafnan. Högni var maðr vasklegr ok 
vel at sér gerr ok tortryggr, ok þorðu þau 
fyrir því eigi at segja honum fyrirburðinn. Þeir 
Skarpheðinn ok Högni váru úti eitt kveld ok 
váru fyrir sunnan haug Gunnars. Tunglskin 
var bjart, enn stundum dró fyrir. Þeim sýnd- 
ist haugrinn opinn ok hafði Gunnarr snúizt í 
hauginum ok sá í móti tunglinu. Þeir þóttust 
sjá fjögur ljós í hauginum brenna, ok bar hvergi 
skugga á. Þeir sá, at Gunnarr var kátlegr ok 
með gleðibragði miklu. Hann kvað vísu — ok 
svá hátt, at þó mátti heyra gerla, þó at þeir 
væri firr: 
(27) Mælti dögla deilir 

dáðum rakkr, sá er háði 

bjartr með beztu hjarta 

benrögn, faðir Högna: 

heldr kvaðsk hjalmi faldinn 

hjörþilju sjá vilja 

vættidraugr, enn vægja, 

valfreyju stafr, deyja 

valfreyju stafr, deyja. 


Síðan laukst aftr haugrinn. „Myndir þú trúa“, 

segir Skarpheðinn, „ef aðrir segði þér? „Trúa 
mynda ek“, segir Högni, „ef Njáll segði, því 
at þat er sagt, at hann ljúgi aldri“. „Mikit er 
um fyrirburði slíka“. segir Skarpheðinn, „er 
hann sjálfr vitraði okkr, at hann vildi heldr 
deyja enn vægja fyrir óvinum sínum, ok kendi 
okkr þau ráð“. „Engu mun ek til leiðar koma“, 
segir Högni, „nema þú vilir mér at veita“. „Nú 
skal ek þat muna“, segir Skarpheðinn, „hversu 
Gunnari fór eftir víg Sigmundar frænda yðvars. 
Skal eg nú veita þér slíkt er ek má. Hét faðir 
minn því Gunnari þar er þú ættir hlut at eða 
móðir hans“. Gengu þeir síðan heim til Hlíðar- 
enda. 

“9. Skarpheðinn mælti: „Nú skulu vit fara 
þegar í nótt; því at ef þeir spyrja, at ek em 
hér, þá munu þeir vera varari um sik“. „Þín- 
um ráðum vil ek fram fara“ segir Högni. Eft- 
ir þat tóku þeir vápn sín, þá er allir menn váru 
í rekkjum. Högni tekr ofan atgeirinn, ok söng 
í honum hátt. Rannveig spratt upp af æði mik- 
illi ok mælti: „Hverrtekr atgeirinn, þar er ek 
bannaði öllum með at fara?“ „Ek ætla“, segir 
Högni, „at færa föður mínum — ok hafi hann 
til Valhallar ok beri þar fram á vápnaþingi“. 
„Fyrri munt þú nú bera hann“, segir hon, „ok 
hefna föður þíns; því at atgeirrinn segir manns 
bana eins eða fleiri“. Síðan gekk Högni út ok 
sagði Skarpheðni orðræðu þeira ömmu hans. 

Síðan fara þeir til Odda. Hrafnar tveir flugu 
með þeim alla leið. Þeir kvámu um nóttina í 
Odda. Þeir ráku fénað heim á húsin. Þá hljóp 
út Hróaldr ok Tjörvi ok ráku féit upp í geil- 
arnar ok höfðu með sér vápn sín. Skarpheð- 
inn spratt upp ok mælti: „Eigi þarft þú at 
hyggja at: jafnt er sem þér sýnist — menn eru 
hér“. Síðan höggr Skarpheðinn Tjörva bana- 
högg.  Hróaldr hafði spjót í hendi. Högni 
hleypr at honum. Hróaldr leggr til Högna. 
Högni hjó í sundr spjótskaftit með atgeirinum, 
enn rekr atgeirinn í gegnum hann. Síðan gengu 
þeir frá þeim dauðum ok snúa þaðan upp undir 
Þríhyrning. Skarpheðinn hleypr á hús upp ok 
reytir gras; ok ætluðu þeir er inni váru, at: 
fénaðr væri. Tóku þeir feðgar Starkaðr ok 
Þorgeirr vápn sín ok klæði ok fóru út ok hljópu 
upp um garðinn. Enn er Starkaðr sér Skarp- 
heðinn, hræðist hann ok vildi aftr snúa. Skarp- 
heðinn höggr hann við garðinum. Þá kemr Högni 
í móti Þorgeiri ok vegr hann með atgeirinum. 
Þaðan fara þeir til Hofs, ok var Mörðr á velli 
úti ok bað sér griða ok bauð alsætti. Skarp- 
heðinn sagði Merði víg þeira fjögurra. Skarp- 
inn kvað þá vísu: 


(28) Vér höfum felda fjóra 
fleinstýranda dýra, 
þeim skaltu beiðir beimum 
bylgju logs of fylgja. 

Kúgum karl svá at ægi 
kaldráðum hlyn skjalda, 
aumr sel þú alla dóma 

auðrunnr syni Gunnars. 


„Ok slíka för“, segir Skarpheðinn, „skalt þú 
fara — eða selja Högna sjálfdæmi, ef hann vill 
taka“. Högni kvaðst hitt hafa ætlat, at sætt- 
ast ekki við föðurbana sína. Enn þó tók hann 
sjálfdæmi um síðir. 

80. Njáll átti hlut at við þá, er eftirmál 
áttu eftir þá Starkað ok Þorgeir, at þeir skyldi 
taka sættum. Ok var heraðsfundr til lagðr ok 
teknir menn til gerðar. Ok váru virðir í allir 
hlutir — tilför við Gunnar, þó at hann væri 
sekr. Enn slík fégjöld, sem ger váru — þá 
galt Mörðr alt; því at þeir luku eigi fyrr upp 
gerð á hendr honum, enn gert var áðr um hitt 
málit, ok létu þeir þat á endum standast. Váru 
þeir þá alsáttir. Enn á þingi var umræða mikil 
um mál þeira Geirs goða ok Högna; ok kom 
þar, at þeir sættust — ok helzt sú sætt með 
þeim síðan. Bjó Geirr goði í Hlíð til dauða- 
dags, ok er hann ór sögunni. Njáll bað konu 
til handa Högna — Álfeiðar dóttur Vetrliða 
skálds — ok var hon honum gefin. Þeira son 
var Ári, er sigldi til Hjaltlands ok kvángaðist 
þar. Frá honum er kominn Einarr Hjaltlend- 
ingr hinn vaskasti maðr. Högni helt vináttu 
sinni við Njál, ok er hann ór sögunni. 

81. Nú er at segja frá Kolskeggi, at hann 
kemr til Noregs ok er í Vík austr um vetrinn. 
Enn um sumarit eftir ferr hann austr til Dan- 
merkr ok felst á hendi Sveini konungi tjúgu- 
skegg ok hafði þar virðingar miklar. Eina 
hverja nótt dreymir bann, at maðr kom at hon- 
um. Sá var ljóss, ok þótti honum hann vekja 
sik. Hann mælti við hann: „„Statt upp þú ok 
far með mér“. „Hvat vill þú mér?“ segir Kol- 
skeggr. Hann mælti: „Ek skal fá þér kván- 
fang, ok skalt þú vera riddari minn“. Hann 
þóttist játa því. Eftir þat vaknaði hann. Síð- 
fór hann til spekings eins ok sagði honum 
drauminn. Enn hann réð svá, at hann myndi 
fara suðr í lönd ok verða guðs riddari. Kol- 
skeggr tók skírn í Danmörku, enn nam þar þó 
eigi yndi ok fór austr í Garðaríki ok var þar 
einn vetr. Þá fór hann þaðan út í Miklagarð 
ok gekk þar á mála. Spurðist þat til hans, at 
hann kvángaðist þar ok var höfðingi fyrir Vær- 
ingjaliði ok var þar til dauðadags. Ok er hann 
úr sögu þessi. 

8Z. Nú er þar til máls at taka, at Þráinn 
Sigfússon kom til Noregs. Þeir kvámu norðr 
við Hálogaland ok heldu suðr til Þrándheims 
ok svá inn til Hlaða. Enn þegar er Hákon 
jarl spurði þat, sendi hann menn til þeira ok 
vildi vita, hvat manna væri á skipi. Þeir kvámu 
aftr ok sögðu honum hverir váru. Jarlinn 

sendi þá eftir Þráni Sigfússyni, ok kom hann 
á hans fund. Jarl spurði, hverrar ættar hann 
væri. Hann segir, at hann væri skyldr mjök 
Gunnari at Hlíðarenda. Jarl mælti: #„Njóta 
skalt þú þess; því at sét hefi ek marga íslenzka 
menn ok engan hans maka“. Þráinn mælti: 
„Herra vilið þér, at ek sé með yðr í vetr?“ 
Jarl tók við honum. Var Þráinn þar um vetr- 
inn ok virðist vel. — Kolr hét maðr. Hann 
var víkingr mikill. Hann var son Ásmundar 
eskisíðu austan ór Smálöndum. Hann lá í Gaut- 
elfi austr ok hafði fimm skip ok lið mikit. Það- 
an helt Kolr ór Elfinni til Noregs ok gekk upp á 
Foldinni ok kom á óvart Hallvarði sóta — ok 
fundu hann í lofti einu. Hann varðist þaðan 
vel þar til er þeir báru eld at. Þá gafst hann 
upp. Enn þeir drápu hann ok tóku þar fé mik- 
it ok heldu þaðan til Ljóðhúsa. Þessi tíðendi 
spurði Hákon jarl ok lét dæma Kol útlagan 
um alt ríki sitt ok lagði fé til höfuðs honum. 
Einu hverju sinni var þat, at jarl tók svá til 
orða: „Of fjarri er oss nú Gunnarr at Hlíðar- 
enda. Hann myndi drepa útlaga minn, ef hann 
væri hér. Enn nú munu Íslendingar drepa hann. 
Ok er þat illa, er hann hefir eigi til vár farit“. 
Þráinn Sigfússon svaraði: „Eigi em ek Gunn- 
arr, enn þó em ek skyld Grunnari, ok vil ek 
bjóðast til þessar ferðar“. Jarl mælti: „Þat 
vil ek gjarna. Skal ok þína för allvel búa“. 

Síðan tók Eiríkr son hans til orða: „Við marga 
hafið þér heit góð — enn misjafnt þykkir út 
seljast. Er þetta hin torvelligsta för; því at 
víkingr sjá er harðr ok illr viðreignar. Munt 
þú þurfa at vanda til ferðar þessar bæði skip 
ok menn“. Þráinn mælti: „Þó skal nú fara, 
at ferðin sé eigi rífleg“. Síðan fekk jarl hon- 
um fimm skip ok öll vel skipuð. Með Þráni 
var Gunnarr Lambason ok Lambi Sigurðarson. 
Gunnarr var bróðurson Þráins ok hafði komit 
til hans ungr, ok unni hvárr öðrum mikit. Ei- 
ríkr jarlsson gekk til með þeim ok hugði at 
mönnum ok vápnaafla ok skifti þar um, er hon- 
um þótti þurfa. Síðan, er þeir váru búnir, 
fekk Eiríkr þeim leiðsögumann. Sigldu þeir þá 
suðr með landi; enn hvar sem þeir kvæmi við, 
þá heimilaði jarl þeim slíkt, er þeir þyrfti at 
hafa. Þeir heldu austr til Ljóðhúsa. Þar spurðu 
þeir, at Kolr var farinn suðr til Danmerkr. 
Heldu þeir þá suðr þangat. Enn er þeir kvámu 
suðr til Helsingjaborgar, fundu þeir þar menn 
á báti; ok sögðu þeir, at þar var Kolr fyrir 
ok myndi þar dveljast um hríð. Veðrdagr var 
góðr. Þá sá Kolr skipin, er at fóru, ok kvað 
sik dreymt hafa Hákon jarl um nóttina ok kvað 
þetta vera mundu menn hans ok bað alla menn 
sína taka vápn sín. Síðan bjoggust þeir við, 
ok tekst þar orrosta. Berjast þeir lengi svá at 
eigi verða umskifti. Kolr hljóp þá upp á skip 

Þráins ok ruddist um fast ok drepr margan 
mann. Hann hafði gyldan hjálm. Nú sér Þrá- 
inn, at eigi mun duga — eggjar nú mennina 
með sér, enn hann gengr sjálfr fyrstr ok mætir 
Kol. Kolr höggr til hans, ok kom í skjöldinn 
Þráins ok klauf ofan skjöldinn. Þá fekk Kolr 
steinshögg á höndina; fell þá niðr sverðit. Þrá- 
inn hjó til Kols, ok kom á fótinn svá at af tók. 
Eftir þat drápu þeir Kol. Hjó Þráinn höfuð 
af honum, enn steypti búkinum fyrir borð enn 
varðveitti höfuðit. Þeir tóku þar fé mikit —- 
heldu þá norðr til Þrándheims ok fara á fund 
jarls. Tók hann vel við Þráni. Hann sýndi 
jarli höfuð Kols. Jarl þakkaði honum verk 
þat.  Eiríkr kvað meira vert enn orða einna. 
Jarlinn svaraði, at svá var, ok bað þá ganga 
með sér. Gengu þeir þangat sem jarl hafði 
látit gera skip góð. Jarl hafði látit gera skip 
þat eitt, er eigi var gert sem langskip. Þar 
var gammshöfuð á — ok búit mjök. Jarl mælti: 
„Þú ert skrautmenni mikit, Þráinn, ok hefir þú 
þat af Gunnari frænda þínum: vil ek nú gefa 
þér skip þetta — enn skipit heitir Gamnir. 
Þar skal fylgja með vinátta mín. Vil ek, at 
þú sér með mér svá lengi sem þú vill“.  Þrá- 
inn þakkaði jarli velgerning sinn ok kveðst 
ekki fýsast til Íslands“ at svá búnu. Jarl átti 
ferð austr til landamæris at finna Svíakonung. 
Fór Þráinn með honum um sumarit ok var 

skipstjórnarmaðr ok stýrði Gamminum. Hann 
sigldi svá mikit, at fáir þurftu við hann. Hann 
var öfundaðr mjök. Enn þat fanst á jafnan, 
at jarl virði mikils Gunnar, því at hann setti 
þá harðlega aftr alla, er á Þráin leituðu. Var 
Þráinn. með jarli allan þann vetr. Enn um 
várit spurði jarl Þráin, hvárt hann vildi þar 
vera eða fara til Íslands. Enn hann kvaðst 
eigi þat hafa ráðit við sik ok sagðist vita vilja 
áðr tíðendi af Íslandi. Jarl sagði, at svá skyldi 
vera, sem honum þætti henta. Var Þráinn með 
jarli. Þá spurðust tíðendi af Íslandi þau er 
mörgum þótti mikil — lát Gunnars frá Hlíðar- 
enda. Þá vildi jarl eigi at Þráinn færi út; ok 
var hann þá enn með jarli. 

83. Nú er þar til máls at taka, at þeir 
Grímr ok Helgi synir Njáls fóru af Íslandi þat 
sumar, sem þeir Þráinn fóru utan, ok váru á 
skipi með þeim Óláfi eldu Ketilssyni ok Bárði 
hinum svarta. Þeir tóku norðanveðr svá hörð, 
at þá bar suðr í haf; ok rak yfir myrkr svá 
mikit, at þeir vissu eigi, hvar þeir fóru; ok 
höfðu þeir útivist langa. Þá kvámu þeir þar, 
er grunnsævi var mikit; ok þóttust þeir vita, 
at þat myndi vera nær löndum. Þeir Njálssynir 
spurðu, ef Bárðr vissi nakkvat til, hverjum 
löndum þeir myndi næst vera. „Mörg erutil“, 
segir hann, „at því, sem vér höfum veðrföll 
haft — eyjar eða Skotland eða Írland“. Tveim 

nóttum síðar sá þeir lönd á bæði borð, enn 
boða mikinn inn á fjörðinn. Þeir köstuðu 
akkerum fyrir utan boðann. Þá tók at lægja 
veðrit. Enn um morguninn var logn. Sjá þeir 
þá fara þrettán skip út at sér. Þá mælti 
Bárðr: „Hvat skal nú til ráða taka? því at 
menn þessir munu veita oss atsókn“. Síðan 
ræddu þeir um, hvárt þeir skyldi verja sik eða 
gefast upp. Enn áðr þeir höfðu ráðit, kvámu 
at víkingar. Spurðu þá hvárir aðra at nömn- 
um — hvat fyrirmenn héti. Þá nemndust fyr- 
irmenn kaupmanna ok spurðu í móti, hverir 
fyrir víkingum væri. Annarr nemndist Grjót- 
garðr, enn annarr Snækólfr — synir Moldans 
ór Dungalsbæ í Skotlandi, frændr Melkólfs 
Skotakonungs — „ok eru kostir tveir af oss 
gervir“, segir Grjótgarðr, „at þér gangið á land, 
enn vér munum taka fé yðvart. Hinn er ann- 
arr, at vér munum sækja at yðr ok drepa 
hvern mann, er vér nám“. Helgisvarar: „Þat 
vilja kaupmenn at verja sik“. Þá mæltu kaup- 
menn: „Mæl þú alls vesæll. Hverja vörn 
munu vér veita? ok er fé fjörvi firra“. Grímr 
tók þat ráð, at hann æpti á víkinga ok lét þá 
eigi heyra illan kurr kaupmanna. Bárðr ok 
Óláfr mæltu: „„Hyggið þér eigi, at Íslendingar 
muni gera spott at látum yðrum? takið nú heldr 
vopn yður, ok verjum oss“. Tóku þeir þá allir 
vápn sín ok festu þat með sér, at þeir skyldu 

aldri upp gefast, meðan þeir mættu verja 
sik. 

84. Víkingar skjóta nú á þá, ok tókst nú 
orrosta, ok verja kaupmenn sik vel. Snækólfr 
hleypr at Óláfi ok leggr í gegnum hann með 
spjóti. Grímr leggr til Snækólfs spjóti ok svá 
fast, at hann fell útbyrðis. Helgi sneri þá til 
móts við Grím ok ráku þeir ofan alla víkinga; 
ok jafnan váru þeir Njálssynir þar er mest 
þurfti. Víkingar kölluðu ok báðu kaupmenn 
upp gefast. Enn þeir sögðu, at þeir skyldu 
aldri upp gefast. Í þessu varð þeim litit til 
hafs. Sjá þeir þá, at skip fara sunnan fyrir 
nesit ok váru eigi færi enn tíu. Þeir róa mik- 
inn ok stefna at þangat. Er þar skjöldr við 
skjöld. Enn á því skipi er fyrst fór stóð maðr 
við siglu. Sá var í silkitreyju ok hafði gyld- 
an hjálm — enn hárit bæði mikit ok fagrt. 
Sjá maðr hafði spjót gullrekit í hendi. Hann 
spurði: „Hverir eigu hér leik svá ójafnan?“ 
Helgi segir til sín ok sagði, at Í móti váru 
þeir Grjótgarðr ok Snækólfr. „Enn hverir eru 
stýrimenn?“ sagði sjá. Helgi svaraði: „„Bárðr 
svarti, er lifir. Enn annarr er fallinn hér fyrir 
víkingum, ok hét sá Óláfr. Enn bróðir minn 
heitir Grímr, er mér fylgir“. „Eruð þit íslenzkir 
menn“? segir sjá. „Svá er víst“, segir Helgi. 
Hánn spurði, hvers synir þeir væri. Þeir sögðu. 
Þá kannaðist hann við ok mælti: „Namn- 

frægir eruð þér feðgar“. „Hverr ert þú?“ segir 
Helgi. „Kári heiti ek ok em Sölmundarson“. 
„Hvaðan komt þú at?“ segir Helgi. „Ór Suðr- 
eyjum“, segir Kári. „Þá ert þú vel at kom- 
inn“, segir Helgi, „ef þú vill veita oss nakkvat“. 
„Veita slíkt sem þér þurfuð“, segir Kári, „eða 
hvers beiðist þér?“ „Veita þeim atlögu“, segir 
Helgi. Kári sagði, at svá skyldi vera. Lögðu 
þeir þá at þeim, ok tókst þá bardagi í annat 
sinn. Enn er þeir hafa barizt um hríð, hleypr 
Kári upp á skip til Snækólfs. Hann snýr í 
móti Kára ok höggr til hans. Kári hleypr yfir 
slá eina, er lá um þvert skipit, aftr öfugr. 
Snækólfr hjó í slána, svá at fal báða eggteina 
sverðsins. Kári höggr til hans, ok kom sverðit 
á öxlina, ok varð höggit svá mikit, at hann 
klauf frá ofan höndina, ok hafði Snækólfr þegar 
bana. Grjótgarðr skaut spjóti til Kára. Kári 
sá þat ok hljóp í loft upp, enn spjótit misti 
hans. Í því váru þeir Grímr ok Helgi komnir 
til móts við Kára. Hleypr þá Helgi at Grjót- 
garði ok leggr sverði Í gegnum hann, ok varð þat 
hans bani. Gengu þeir þá um skip öll með báðum 
borðum. Menn báðu sér þá griða. Gáfu þeir 
þá grið öllum, enn tóku fé alt. Eftir þat leggja 
þeir skipin öll undir eyjarnar út ok hvíldust 
þar um hríð. 

85. Sigurðr hét jarl, er réð fyrir Orkney- 
jum. Hann var Hlöðvis son, Þorfinns sonar 

hausakljúfs, Torf-Einars sonar, Rögnvalds sonar 
jarls af Mæri, Eysteins sonar glumru. Kári 
var hirðmaðr Sigurðar jarls ok hafði tekit skatta 
af Suðreyjum af Gilla jarli. Biðr hann þá 
Njálssonu fara með sér til Hrosseyjar ok sagði, 
at jarl myndi vel við þeim taka. Þeir þágu 
þat ok fóru með Kára ok kvámu til Hrosseyjar. 
Kári fylgir þeim á fund jarls ok sagði, hverir 
menn þeir váru. „Hversu kvámu þeir“, sagði 
jarl, „á þinn fund?“ „Ek fann þá“, segir Kári, 
„í Skotlandsfjörðum, ok börðust þeir við sonu 
Moldans ór Dungalsbæ; ok vörðust þeir svá vel, 
at þeir urpu sér jafnan meðal viðanna ok váru 
þar jafnan, sem mest var raunin. Ok vil ek 
nú biðja þeim hirðvistar með yðr, herra“. „Því 
skalt þú ráða“, segir jarl, „tekizt hefir þú svá 
mikit á hendr við þá áðr“. Þeir váru þá með 
jarli um vetrinn ok váru vel virðir. Enn er 
á leið vetrinn gerðist Helgi hljóðr. Jarl þótt- 
ist eigi vita, hví þat myndi sæta, ok spurði, 
hví Helgi væri hljóðr, eða hvat honum þætti 
— „eða þykki þér hér eigi gott?“ „Gott þykki 
mér hér“, segir Helgi. „Hvat hugsar þú þá ?“ segir 
jarl. „Eiguð þér nakkvars ríkis at gæta á 
Skotlandi?“ segir Helgi. „Svá mun oss þykkja“, 
segir jarl, „eða hvat er at því?“ Helgi svarar: 
„Skotar munu hafa tekit sýslumann yðvarn af 
lífi ok:tekit njósnir allar, at engar skyldi ganga 


mega yfir Pettlandsfjörð“. Jarl mælti: „Ert 

þú forspár maðr?“ Helgi svarar: „Lítt er þat 
reynt“. „Auka skal ek sæmd þína“, segir jarl, 
„ef þetta er svá — ella mun þér gjald at verða“. 
„Ekki er hann þess háttar maðr“, segir Kári, 
„ok mun hann satt til segja; því at faðir hans er 
forspár“. Síðan sendi jarl menn suðr til Straum- 
eyjar Arnljóti sýslumanni sínum. Eftir þat 
sendi Arnljótr menn suðr yfir Pettlandsfjörð — 
ok tóku þar njósnir ok fréttu þat at Hundi jarl 
ok Melsnati jarl höfðu tekit af lífi Hávarð í 
Þrasvík mág Sigurðar jarls. Sendi þá Arnljótr 
orð Sigurði jarli, at hann skyldi koma suðr 
með lið mikit ok reka jarla þessa af ríkinu. 
Enn þegar er jarl spurði þetta, dró hann her 
saman um allar eyjar. 

86. Síðan fór jarl suðr með herinn, ok var 
Kári í för með honum ok svá Njálssynir. Þeir 
kvámu suðr við Katanes. Jarl átti þessi ríki í Skot- 
landi: Ross ok Mýræfi, syðri Lönd ok Dali. Kvámu 
þar at móti þeim menn af þeim ríkjum, ok 
sögðu at jarlar váru þaðan skamt í braut með 
her mikinn. Þá snýr Sigurðr jarl þangat her- 
inum — ok heitir þar Dungalsgnípa, er fundr- 
inn var fyrir ofan. Laust þegar í bardaga 
mikinn með þeim. Skotar höfðu látit fara sumt 
liðit laust, ok kom þat í opna skjöldu jarls- 
mönnum, ok varð þar mannfall mikit, þar til 
er þeir Njálssynir sneru í móti þeim ok börðust 
við þá ok kvámu þeim á flótta. Verðr þá þó 


NJÁLS SAGA. 195 


bardaginn harðr. Snúa þeir Grímr ok Helgi þá 
fram hjá merkinu jarls ok berjast hit djarfleg- 
asta. Nú snýr Kári í móti Melsnata jarli. 
Melsnati skaut spjóti at Kára. Kári hendi ok 
skaut aftr spjótinu ok í gegnum jarlinn. Þá 
flýði Hundi jarl. Enn þeir ráku flóttann alt 
þar til, er þeir spurðu til Melkólfs Skotakon- 
ungs, at hann dró her saman í Dungalsbæ. 
Átti jarl þá ráð við menn sína, ok sýndist þat 
öllum ráð at snúa aftr ok berjast eigi við svá 
mikinn landher. Sneru þeir þá aftr. Enn er 
jarl kom í Straumey, skifti hann þar herfangi. 
Síðan fór hann norðr til Hrosseyjar. Njálssynir 
fylgdu honum ok Kári. Jarl gerði þá veizlu 
mikla. Ok at þeiri veizlu gaf jarl Kára sverð 
gott ok spjót gullrekit, enn Helga gullhring ok 
skikkju, enn Grími skjöld ok sverð. Eftir þat 
gerði hann þá hirðmenn sína Grím ok Helga 
ok þakkaði þeim framgöngu góða. Þeir váru 
með jarli þann vetr ok um sumarit þar til er 
Kári fór í hernað. Þeir fóru með honum. Þeir, 
herjuðu víða um sumarit ok fengu hvervetna 
sigr. Þeir börðust við Guðröð konung ór Mön 
ok sigruðu hann ok fóru við þat aftr ok höfðu 
fengit mikit fé. Váru þeir með jarli um vetr- 
inn ok sátu þar í góðu yfirlæti. Um várit 
beiddust þeir Njálssynir at fara til Noregs. 
Jarl mælti, at þeir skyidu fara sem þeim lík- 
aði, ok fekk þeim gott skip ok Kjókra ag 

Kári sagði þeim, at hann myndi þetta sumar 
koma til Noregs með skatta Hákonar jarls — 
„ok munu vér þá þar finnast“, segir Kári. Ok 
á þat sammæltust þeir at finnast þar. Síðan 
létu þeir Njálssynir út ok sigldu til Noregs 
ok kvámu norðr við Þrándheim.  Dvöldu þeir 
þar. 

87. Kolbeinn hét maðr ok var kallaðr Arn- 
ljótarson. Hann var þrænzkr maðr. Hann 
sigldi þat sumar út til Íslands, er Þráinn ok 
Njálssynir fóru utan. Hann var þann vetr Í 
Breiðdal austr. Enn um sumarit eftir bjó hann 
skip sitt Í Gautavík. Ok þá er þeir váru bún- 
ir, reri at þeim maðr á báti ok festi bátinn 
við skipit, enn gekk síðan upp á skipit til 
fundar við Kolbein. Kolbeinn spurði þenna 
mann at namni. „Hrappr heiti ek“, segir hann. 
„Hvers son ert þú?“ segir Kolbeinn.  Hrappr 
svarar: „Ek em son Örgumleiða, Geirólfs son- 
ar gerpis“. „Hvat vill þú mér?“ segir Kol- 
beinn. „Ek vil biðja þik“, segir Hrappr, „at 
þú flytir mik um haf“. Kolbeinn spyrr: „Hver 
nauðsyn er þér á?“ „Ek hefi vegit víg eitt“, 
segir Hrappr. „Hvert víg er þat“, segir Kol- 
beinn, „eða hverir eru til eftirmáls?“ Hrappr 
svarar: „Ek hefi vegit Örlyg Örlygsson, Hróð- 
geirs sonar hins hvíta. Enn til eftirmáls eru 
Vápnfirðingar“. „Þess get ek, at sá hafi verr, 
er þik flytr“, segir Kolbeinn. Hrappr mælti: 

„Vinr em ek vinar míns — enn geld ek þat, 
er illa er til mín gert — enda skortir mik eigi 
fé til at leggja fyrir farit“. Síðan tók Kolbeinn 
við Hrappi. Litlu síðar gaf byr ok sigla þeir 
í haf. Hrapp þraut vistir í hafi: settist hann 
þá at með þeim er næstir váru. Þeir spruttu 
upp með illyrðum. Ok svá kom, at þeir ráðast 
á — ok hefir Hrappr þá þegar undir tvá menn. 
Þá var sagt Kolbeini, ok bauð hann Hrappi í 
mötuneyti sitt, ok hann þá þat. Þeir koma af 
hafi ok leggja utan við Agðanes. Þá spyrr 
Kolbeinn Hrapp: „Hvar er fé þat, er þú bautt 
í leigu undir þik?“ „Þat er út á Íslandi“, 
segir Hrappr. Kolbeinn mælti: „Vera munt 
þú fleirum prettóttr enn mér; enn þó vil ek þér 
nú upp gefa alla leiguna“.  Hrappr bað hann 
hafa þökk fyrir — „eða hvat leggr þú nú til 
ráðs með mér?“ „Þat fyrst“, segir Kolbeinn, 
„at þú far sem bráðast frá skipi; því at allir 
austmenn munu illa túlka fyrir þér. Enn þó 
ræð ek þér þat annat heilræði, at þú svík aldri 
lánardróttin þinn“. Síðan gekk Hrappr á land 
upp með vápnum sínum ok hafði öxi eina mikla 
í hendi vafinskeftu. Hann ferr þar til er hann 
kemr til Guðbrands í Dala. Hann var hinn 
mesti vin Hákonar jarls. Þeir áttu hof báðir 
saman; ok var því aldri upp lokit nema þá er 
jarl kom þangat. Þat var annat mest hof Í 
Noregi — enn annat á Hlöðum. Þrándr hét 

sonr Guðbrands, enn Guðrún dóttir.  Hrappr 
gekk fyrir Guðbrand ok kvaddi hann vel. Guð- 
brandr spyrr, hvat manna hann væri. Hrappr 
sagði til namns síns ok þat með, at hann væri 
utan af Íslandi. Síðan biðr hann Guðbrand, at 
hann tæki við honum. Guðbrandr mælti: „Ekki 
lízt mér svá á þik, sem þú munir gæfumaðr vera“. 
„Mjök þykki mér ok logit frá þér“, segir Hrappr, 
„er þat var sagt, at þú tækir við öllum þeim 
er þik bæði ok engi maðr væri jafnágætr sem 
þú. Mun ek því í móti mæla, ef þú tekr eigi 
við mér“. Guðbrandr mælti: „Hér munt þú 
vera hljóta“. „Hvar vísar þú mér til sess?“ 
segir Hrappr. „Á hinn óæðra bekk“, segir 
Guðbrandr, „gegnt öndvegi mínu“. Hrappr fór 
í sæti sitt. Hann kunni frá mörgu at segja. 
Var þat fyrst, at Guðbrandi þótti gaman at ok 
mörgum öðrum; enn þó kom svá, at mörgum 
þótti ofkerski. Ok þar kom, at hann slóst á 
tal við Guðrúnu dóttur Guðbrands, svá at þat 
töluðu menn, at hann myndi fíla hana. Enn 
er Guðbrandr varð þess varr, taldi hann á hana 
mjök, er hon átti tal við Hrapp, ok bað hana 
varast at mæla nakkvat við hann svá at eigi 
heyrði allir menn. Hon hét góðu um fyrst, 
enn þó dró til vanda um tal þeira. Þá setti 
Gruðbrandr til Ásvarð verkstjóra sinn at ganga 
með henni hvert er hon færi. Einu hverju 
sinni var þat, at hon beiddist at fara á hnot- 

skóg at skemta sér ok fylgdi Ásvarðr henni. 
Hrappr leitar eftir þeim ok finnr þau á hnot- 
skóginum. Hann tók í hönd Guðrúnu ok leiddi 
hana eina saman. „Síðan fór Ásvarðr at leita 
hennar ok fann þau í runni einum liggja bæði 
saman. Hann hleypr at með öxi reidda ok hjó 
til fótar Hrapps, enn Hrappr brást við fast ok 
misti Ásvarðr hans. Hrappr spratt á fætr sem 
skjótast ok þreif öxi sína. Síðan vildi Ásvarðr 
undan snúast. Hrappr höggr í sundr í honum 
hrygginn. Þá mælti Guðrún: „Nú hefir þú 
þat unnit, er þú munt eigi með föður mínum 
lengr vera. Enn þó er þat sumt er honum 
mun enn verr þykkja — því at ek fer með 
barni“. Hrappr svarar: „Eigi skal hann þetta 
af öðrum spyrja, ok skal ek fara heim ok segja 
honum hvárttveggja“. „Þá munt þú eigi með 
fjörvi í braut komast“, segir hon. „Á þat skal 
hætta“, segir hann. Eftir þat fylgir hann henni 
til kvenna annarra, enn hann fór heim. Guð- 
brandr sat Í öndvegi, ok var fátt manna Í stof- 
unni. Hrappr gekk fyrir hann ok bar hátt 
öxina. Guðbrandr spurði: „Hví er blóðug öx 
þín?“ „Ek gerða at bakverk Ásvarðar verk- 
stjóra þíns“, segir Hrappr. „Þat mun eigi af 
góðu“, segir Guðbrandr, „þú munt hafa vegit 
hann“. „Svá er víst“, segir Hrappr. „Hvat 
var til saka?“ segir Guðbrandr. „Lítit mundi 
yðr þykkja“, segir Hrappr, „hann vildi höggva 

af mér fótinn“. „Hvat hafðir þú til gert áðr?“ 
segir Guðbrandr. „Þat er hann átti enga sök 
á“, segir Hrappr. „Þó mátt þú segja, hvat þat 
var“, segir Guðbrandr. Hrappr mælti: „Ef 
þú vill þat vita, þá lá ek hjá Guðrúnu dóttur 
þinni — ok þótti honum þat illa“. Guðbrandr 
mælti: „Standi menn upp ok taki hann, ok 
skal hann drepa“. „„Alllítt lætr þú mik njóta 
mágsemdar“, segir Hrappr, „enn eigi hefir þú 
þat mannval at þetta muni skjótlega gera“. 
Þeir stóðu upp, enn hann hopaði út undan. 
Þeir hlaupa eftir, enn hann kemst á skóg 
undan, ok höfðu þeir hans ekki. Guðbrandr 
samnar liði ok lét kanna skóginn — ok finna 
þeir hann eigi, því at skógrinn var mikill ok 
þröngr. Hrappr ferr um skóginn þar til er hann 
kom í rjóðr nakkvart. Þar fann hann húsabæ 
ok mann úti — ok klauf skíð. Hann spurði 
þenna mann at namni, ok nemndist hann "Tófi. 
Tófi spurði at hans namni, ok nemndist Hrappr 
sem hann hét. Hrappr spyrr, hví bóndi bjoggi 
svá fjarri öðrum mönnum. „Því“, sagði hann, 
„at ek þykkjumst hér lítt þurfa at amast við 
aðra menn“. „Vit förum kynlega með okkr 
um málin“, segir Hrappr, „ok mun ek fyrri 
segja þér, hverr ek em: ek hefi verit með Guð- 
brandi í Dölum, ok stökk ek þaðan fyrir þat, 
at ek drap verkstjóra hans. Enn ek veit, at 
vit erum báðir illmenni — því at þú myndir 

ekki hér kominn frá öðrum mönnum, nema þú 
værir nakkvars manns útlagi; — ok geri ek 
þér tvá kosti — at ek mun segja til þín eða 
vit njótim báðir jafnt þess er hér er“. Bóndi 
mælti: „Þetta er jafnt sem þú segir: ek nam 
konu þessa, er hér er hjá mér, ok hefir margr 
maðr eftir mér leitat“. Síðan leiddi hann Hrapp 
inn með sér. Þar váru hús lítil ok vel ger. 
Bóndi sagði húsfreyju sinni, at hann hafði Hrapp 
ráðit með sér. „Flestir munu af manni þessum 
ilt hljóta“, segir hon, „enn þó munt þú ráða 
vilja“. Síðan var Hrappr þar. Hann var för- 
ull mjök ok var aldri heima. Hann fær nát 
fundi Guðrúnar jafnan. Þeir sátu um hann 
feðgar Þrándr ok Guðbrandr — ok varð þat 
aldri, at þeir fengi færi á honum; ok fór svá 
fram öll þau missari. Guðbrandr lét segja Há- 
koni jarli, hver vandræði hann hafði af Hrappi. 
Jarl lét dæma Hrapp útlaga ok lagði fé til 
höfuðs honum, enn hét þó at fara sjálfr at leita 
eftir honum. Enn þat fórst þó fyrir; ok þótti 
jarli þeim sjálfrátt at taka hann, er hann fór 
Svá óvarlega. 

88. Þetta sumar hit sama kvámu þeir Njáls- 
synir til Noregs af Orkneyjum ok váru þar í 
kaupstefnu ok biðu þar Kára Sölmundarsonar, 
sem þeir höfðu við mælzt. Þráinn Sigfússson 
bjó þá skip sitt til Íslands ok var nú mjök 
búinn. Þá fór Hákon jarl á veizlu til Guð- 

brands. Um nóttina fór Víga-Hrappr til goða- 
húss þeira jarls ok Guðbrands. Hann gekk inn 
í húsit. Hann sá Þorgerði hölgabrúði sitja, ok 
var hon svá mikil sem maðr roskinn. Hon hafði 
mikinn gullhring á hendi ok fald á höfði. Hann 
sviftir faldinum hennar ok tekr af henni gull- 
hringinn. Þá sér hann kerru Þórs ok tekr af 
honum annan gullhringinn. Hann tók hinn 
þriðja af Irpu ok dró þau öll út ok tók af þeim 
allan búnaðinn. Síðan lagði hann eld í goða- 
húsit ok brendi þat upp. Eftir þat gengr hann 
braut. Tók þá at morna. Hann gengr um 
akrland nakkvart. Þar spruttu upp sex menn 
með vápnum ok sækja þegar at honum. Enn 
hann verst vel. Verða þær málalyktir, at hann 
vegr þrjá menn, enn særir Þránd til ólífis, enn 
eltir tvá til skógar, svá at þeir báru enga njósn 
jarli. Hann gekk þá at Þrándi ok mælti: „Kosti 
á ek nú at vega þik — ok vil ek þat eigi: 
skal ek meira virða mágsemd við þik enn þér 
virðið við mik“. Hrappr ætlar nú at snúa aftr 
á skóginn. Sér hann nú at menn eru kornnir 
meðal skógarins ok hans. Treystist hann þá 
eigi þangat á at leita. Legst hann þá niðr í 
runna nakkvara ok liggr þar um stund. Þeir 
Hákon jarl ok Guðbrandr gengu þenna morgin 
snimma til goðahússins ok fundu þat brunnit 
upp, enn úti þrjú goðin ok ór öllum skrúðan- 
um, Þá tók Guðbrandr tilorða: „Mikill máttr 

er gefin goðum várum, er þau hafa gengið sjálf 
ór eldinum“. „Eigi munu goðin þessu valda“, 
segir jarl, „maðr mun brent hafa hofit enn borit 
út goðin. Enn goð hefna eigi alls þegar. Mun 
sá maðr braut rekinn ór Valhöllu ok þar aldri 
koma, er þetta hefir gert. Í því bili hljópu 
þangat menn jarls fjórir ok sögðu þeim ill tíð- 
endi -- kváðust fundit hafa á akrinum þrjá 
menn vegna, enn særðan Þránd til ólífis. „Hverr 
mun slíku valda?“ segir jarl. „Víga-Hrappr“, 
sögðu þeir. „Þá mun hann hafa brent goða- 
húsit“, segir jarl. Þeim þótti hann víst til þess 
líklegr. „Hvar mun hann nú vera?“ sagði jarl. 
Þeir sögðu, at Þrándr segði, at hann hefði lagzt 
niðr Í runna nakkvara. Jarl ferr þangat at 
leita, ok var Hrappr þá allr í brautu. Skip- 
aði jarl þá til at leita hans, ok fundu þeir hann 
eigi. Jarl var sjálfr í leitinni, ok bað hann 
þá hvílast fyrst. Jarl gekk þá einn saman 
braut frá öðrum mönnum ok bað engan mann 
með sér ganga ok dvaldist um stund. Hann 
fell á knébeð ok helt fyrir augu sér. Síðan 
gekk hann aftr til þeira. Hann mælti við þá: 
„Gangið þér með mér“. Þeir gengu með hon- 
um. Hann gekk þvers af leiðinni, þeiri er þeir 
höfðu áðr farit, ok kvámu at dalverpi einu. 
Þar spratt Hrappr upp fyrir þeim, ok hafði 
hann þar fólgit sik áðr. Jarl eggjar menn at 
hlaupa eftir honum. Enn Hrappr var svá fót- 

hvatr, at þeir kvámust hvergi í nánd honum. 
Hrappr stefndi til Hlaða. Þar váru þeir þá 
búnir til hafs hvárirtveggju Þráinn Sigfússson 
ok Njálssynir. Hrappr hleypr þar at, sem þeir 
eru fyrir Njálssynir. Hann mælti: „Bjargið 
mér, góðir drengir, því at jarl vill drepa mik“. 
Helgi leit við honum ok mælti: „Ógæfusam- 
"lega lízt mér á þik — ok mun sá betr hafa, 
er eigi tekr við þér“. „Þat mynda ek vilja“, 
segir Hrappr, „at þit hlytið af mér mest ilt“. 
„Menn eru vit til þess“, segir Helgi, „at launa 
þér þat þá er stundir líða“. Hrappr sneri þá 
til móts við Þráin Sigfússon ok bað hann ásjá. 
„Hvat er þér á höndum?“ segir Þráinn. Hrappr 
mælti: „Brent hefi ek goðahús fyrir jarli ok 
drepit menn nakkvara, ok mun hann hér koma 
bratt — því at hann er sjálfr í eftirleitinni“. 
„Varla samir mér þat“, segir Þráinn, „svá mikit 
gott sem jarl hefir mér gert“. Þá sýndi Hrappr 
Þráni gripina, þá er hann hafði borit ór goða- 
húsinu, ok bauð at gefa honum féit. Þráinn 
sagði, at hann myndi eigi þiggja, nema annat 
fé kvæmi í mót. Hrappr mælti: „Hér mun 
ek stað nema, ok skal mik hér drepa fyrir 
augum þér, ok munt þú þá bíða af hvers manns 
ámæli“. Þá sjá þeir ferð jarls ok manna hans. 
Þá tók Þráinn við Hrappi, enn lét skjóta báti 
ok fluttist út á skipit. Þráinn mælti: „Nú er 
þetta fylgsni helzt, at brjóta botn ór tunnum 

tveim, ok skalt þú þar fara í“. Svá var gert, 
at hann fór í tunnurnar — ok váru bundnar 
saman síðan ok látnar fyrir borð. Þá kemr 
jarl með liði sínu til Njálssona ok spurði, ef 
Hrappr hefði komit þar. Þeir sögðu, at hann 
kom. Jarl spurði, hvert hann færi þaðan. Þeir 
kváðust eigi reiður hafa á hent. Jarl mælti: „Sá 
skyldi mikla sæmd af mér hafa, er mér segði 
til Hrapps“.  Grímr mælti hljótt við Helga: 
„Fyrir hví skulu vit eigi segja? ek veit eigi, 
nema Þráinn launi okkr engu góðu“. „Eigi 
skulu vit segja at heldr“, segir Helgi, „þar er 
líf hans liggr við“. Grímr mælti: „Vera kann, 
at jarl snúi á okkr hefndinni; því at hann er 
svá reiðr, at niðr mun nökkur verða at koma“. 
„Ekki munu vit at því fara“, segir Helgi, „enn 
þó skulu vit nú í braut leggja skipinu ok í 
haf þegar er gefr“. í „Skulu vit nú ekki bíða 
Kára?“ segir Grímr. „Ekki mun ek um þat 
hirða nú“, segir Helgi. Þeir leggja út undir 
eyna ok bíða þar byrjar. Jarl gekk at skipa- 
mönnum ok leitaði við alla þá; enn allir duldu, 
at né eitt vissi til Hrapps. Þá mælti 
jarl: „Nú munu vér fara at finna Þráin fé- 
laga minn — ok mun hann selja fram mann- 
inn, ef hann veit nakkvat til“. Eftir þat tóku 
þeir langskip eitt ok fóru út til kaupskipsins. 
Þráinn kennir ferð jarls ok stendr upp ok fagn- 
ar honum blíðlega. Jarl tók því vel ok mælti 

svá: „Manns þess leitu vér, er heitir Hrappr 
ok er íslenzkr. Hann hefir gert oss hvervetna 
ilt. Vilju vér nú þess biðja yðr, at þér selið 
hann fram eða segið til hans“. Þráinn mælti: 
„Vissuð þér, at ek drap útlaga yðvarn, ok hætta 
þar til lífi mínu, ok þá ek fyrir þat af yðr 
stórsæmdir“. „Meiri sæmdir skalt þú nú hafa“, 
segir jarl. Þráinn hugsaði fyrir sér ok þóttist 
eigi vita, hvat jarl myndi mest meta — þrætir 
nú þó, at Hrappr sé þar, ok bað jarl leita. 
Jarl hafði lítit við þat ok gekk á land ok í 
braut frá öðrum mönnum ok var þá reiðr mjök, 
svá at engi maðr þorði við hann at mæla. 
Jarl mælti: „Vísi mér til Njálssona — ok 
skal ek nauðga þeim til, at þeir segi mér hit 
sanna“. Þá var honum sagt, at þeir höfðu út 
látit. „Ekki má þat þá“, segir jarl, „enn vatn- 
keröld tvau váru þar við skipit Þráins, ok má 
þar maðr vel hafa fólgizt í Ok ef Þráinn hefir 
fólgit hann, þá mun hann þar í hafa verit. Ok 
munu vér nú fara Í annat sinn at finna Þráin“. 
Þráinn sér þetta, at jarl ætlar enn út, ok mælti: 
„Svá reiðr sem jarl var næstum, þá mun hann 
nú vera hálfu reiðari — ok liggr nú við líf 
allra manna þeira er á skipinu eru, ef nakk- 
varr segir til Hrapps“. Þeir hétu allir at leyna; 
því at hverr var um sik mjök hræddr. Þeir 
tóku sekka nakkvara ór búlkanum, enn létu 
Hrapp koma þar í staðinn — fóru nú aðrir 

sekkar á hann ofan, þeir er léttir váru. Nú 
kemr jarl, er þeir höfðu um Hrapp búit. Þrá- 
inn kvaddi vel jarl. Jarl tók kveðju hans ok 
ekki skjótt. Sá þeir at jarl var allmjök reiðr. 
Jarl mælti til Þráins: „Sel þú fram Hrapp; 
því at ek veit víst, at þú hefir fólgit hann“. 
„Hvar mun ek hafa fólgit hann, herra?“ segir 
Þráinn. „Þér mun þat kunnigast“, segir jarl, 
„enn ef ek skal geta til, þá ætla ek, at þú 
hafir áðan fólgit hann í vatnkeröldum þeim, 
er hér váru vitskipit“. „Eigi vilda ek, herra“, 
segir Þráinn, „at þér vændið mik lygi — heldr 
vilda ek, at þér leitaðið um skipit“. Þá fór 
jarl upp á skipit ok leitaði ok fann eigi. Þrá- 
inn mælti: „Berið þér mik nú undan, herra?“ 
„Fjarri fer þat“, segir jarl, „enn eigi veit ek, 
hví vér finnum hann eigi: ek þykkjumst sjá 
alt í gegnum, þá er ek kem á land; enn þá sé 
ek ekki til, er ek kem hér“. Lætr hann þá 
róa til lands með sik. Hann var svá reiðr, at 
ekki mátti við hann mæla. Sveinn son hans 
var þar með honum. Hann mælti: „Undarlegt 
skaplyndi er þat, at láta óverða menn gjalda 
reiði sinnar“. Jarl gekk þá enn einn frá öðrum 
mönnum. Síðan gekk hann þegar aftr til þeira 
ok mælti: „Róm vér enn út til þeira“. Þeir 
gerðu svá. „Hvar mun hann fólginn hafa ver- 
it?“ segir Sveinn. Jarl svaraði: „Eigi mun 
þat nú skifta; því at hann mun nú í brautu 

vera þaðan. Sekkar tveir lágu þar hjá búlkan- 
um, ok mun Hrappr þar hafa komit í staðinn 
þeira í búlkann“. Þráinn tók til orða: „Fram 
hrinda þeir enn skipinu ok munu enn ætla út 
hingat til vár. Skulu vér nú taka hann ór 
búlkanum ok koma öðru í staðinn, enn þó skulu 
sekkarnir lausir“. Þeir gerðu svá. Þá mælti 
Þráinn: #„Látu vér Hrapp nú í seglit — þat 
er heflat upp við rána“. Þeir gera svá. Jarl 
kemr nú til þeira. Var hann þá allreiðr ok 
mælti: „Vill þú nú selja fram manninn, Þrá- 
inn? ok er nú verr enn fyrr“. Þráinn svarar: 
„Fyrir löngu selda ek hann fram, ef hann væri 
í minni varðveizlu — eða hvar mun hann ver- 
it hafa?“ „Í búlkanum“, segirjarl. „Hví leit- 
uðuð þér hans eigi þar þá?“ segir Þráinn. „Eigi 
kom oss þat þá í hug“, segir jarl. Siðan leit- 
uðu þeir hans um alt skipit ok fundu hann 
eigi. Þá mælti Þráinn: „Viljið þér mik nú 
undan bera, herra?“ „Víst eigi“, segir jarl, 
„því at ek veit, at þú hefir fólgit manninn, þó 
at ek finnag hann eigi. Enn heldr vil ek, at 
þú níðist á mér enn ek á þér“. Fór jarl þá 
til lands. Nú þykkjumst ek sjá“, sagði jarl, 
„hvar Þráinn hefir fólgit Hrapp“. „Hvar?“ 
sagði Sveinn son hans. „Í seglinu“, segir jarl, 
„er var heflat upp við rána“. Þá rann á byrr, 
ok sigldi Þráinn út ór firðinum til hafs. Hann 
mælti þá þetta, er lengi hefir uppi verit haft síðan: 

(29) „Látum geisa Gamminn, 
gerrat Þráinn vægja“. 

Enn er jarl spurði orð Þráins, þá mælti hann: 
„Eigi berr hér til óvizka mín, heldr þat sam- 
band þeira, er þeim dregr báðum til bana“. 
Þráinn var skamma stund í hafi ok kom til Ís- 
lands ok fór heim til bús síns. Hrappr fór 
með Þráni ok var með honum þau misseri. Enn 
um várit eftir fekk Þráinn honum bú á Hrapp- 
stöðum, ok bjó Hrappr þar. Hann var þó 
lengstum at Grjótá ok þótti þar öllu spilla. Þat 
mæltu sumir menn, at vingott væri með þeim 
Hallgerði ok hann fífldi hana; enn sumir mæltu 
því í móti. Þráinn fekk skipit Merði órækju 
frænda sínum. Sá Mörðr vá Odd Halldórsson 
austr í Gautavík í Berufirði. Allir frændr Þrá- 
ins heldu nú hann fyrir höfðingja. 

89. Nú er þar til máls at taka, er Hákon 
jarl misti Þráins. Hann mælti þá við Svein 
son sinn: „Tökum langskip fjögur ok förum 
at Njálssonum ok drepum þá; því at þeir munu 
vitat hafa með Þráni“. „Þat er eigi gott ráð“, 
segir Sveinn, „at snúa sökum á óvalda menn, 
enn láta þann undan setja, er sökina berr á 
baki“. „Ek skal þessu ráða“, segir jarl. Halda 
þeir nú eftir Njálssonum ok leita þeira ok finna 
þá undir eyjunni. Gríinr sá fyrst skip jarlsins 
ok mælti til Helga: „Herskip fara hér — ok 


kenni ek, at hér ferr jarl; ok mun hann oss 

engan frið bjóða“. „Þat er mælt“, segir Helgi, 
„at hverr sé vaskr, er sik verr, við hvern sem 
hann á um. Skulu vér ok verja oss“. Allir 
báðu hann fyrir sjá. Tóku þeir þá vápn sín. 
Jarl kemr nú at ok kallaði á þá ok bað þá 
upp gefast. Helgi svarar, at þeir mundu verj- 
ast meðan þeir mætti. Jarl bauð öllum grið 
þeim er eigi vildi verja hann. Enn svá var 
Helgi vinsæll, at allir vildu heldr deyja með 
honum. Jarl sækir nú at ok hansmenn. Enn 
hinir verjast vel — ok váru þeir Njálssynir 
þar jafnan, sem mest var raunin. Jarl bauð 
þeim oft griðin. Þeir svöruðu jafnan hinu sama 
ok kváðust aldri upp skyldu gefast. Þá sótti 
at þeim fast Áslákr ór Langeyju lendr maðr 
jarls ok komst upp á skipit þrimr sinnum. Þá 
mælti Grímr: „Þú sækir fast at — ok væri 
vel, at þú hefðir eyrindi“. Grímr þreif þá upp 
spjót ok skaut undir kverk Ásláki, ok hafði 
hann þegar bana. Litlu síðar vá Helgi Egil 
merkismann jarls. Þá sótti at Sveinn Hákon- 
arson ok lét bera at þeim skjöldu, ok urðu 
þeir þá handteknir báðir Njálssynir. Jarl vildi 
þegar láta drepa þá. Enn Sveinn kvað þat eigi 
skyldu ok sagði, at væri nótt. Þá mælti jarl: 
„Drepi þá á morgin, enn bindi þá rammlega í 
nótt“.  „Svá mun vera verða“, segir Sveinn, 
„enn eigi hefi ek vaskari menn fyrir fundit 
enn þessa, ok er þat hinn mesti mannskaði at 

taka þá af lífi“. Jarl mælti: „Þeir hafa drepit 
tvá hina vöskustu vára menn — ok skulu vér 
þeira svá hefna, at þessa skal drepa“. „Menn 
váru þeir at vaskari“, segir Sveinn, „enn þó 
mun þetta gera verða sem þú vill“. Váru þeir 
þá bundnir ok fjötraðir. Eftir þat sofnaði jarl 
ok hans menn. Enn er þeir váru sofnaðir mælti 
Grímr til Helga: „Braut vilda ek komast ef 
ek mætta“. „Leitum Í nakkvarra bragða þá“, 
segir Helgi. Grímr segir, at þar nær honum 
liggr öx ok horfir upp eggin. Grímr skreið 
þangat til ok fær skorit af sér bogastrenginn 
við öxinni, enn þó fekk hann sár mikil á hönd- 
unum. Þá leysti hann Helga. Eftir þat skreidd- 
ust þeir fyrir borð ok kvámust á land svá at 
þeir jarl yrðu ekki varir við. Þeir brutu af 
sér fjötrana ok gengu annan veg á eyna. Tók 
þá at morna. Þeir fundu þar skip ok kendu, 
at þar var kominn Kári Sölmundarson. Fóru 
þeir þegar á fund hans ok sögðu honum hrakn- 
ing sína ok sýndu honum sár sín ok kváðu 
þá mundu jarl í svefni. Kári mælti: #„lla 
verðr slíkt, er þeir skulu taka hrakninga fyrir 
vánda menn, er saklausir eru. Eða hvat er nú 
gert næst skapi ykkru?“ „Fara at jarli“, sögðu 
þeir „ok drepa hann“. „Ekki mun oss þess 
auðit verða“, segir Kári, „enn ekki skortir ykkr 
áhuga. Enn þó skulu vér vita, hvárt hann er 
þar nú“. Síðan fóru þeir þangat, 05 þá 

jarl í brautu. Þá fór Kári inn til Hlaða á 
fund jarls ok færði honum skatta sína. Jarl 
mælti: „„Hefir þú tekit Njálssonu til þín?“ „Svá 
er víst“, segir Kári. „Vill þú selja mér þá?“ 
segir jarl. „Þat vil ekeigi“, sagði Kári. „Vill 
þú sverja þess, at þú vildir eigi at mér fara 
eftir?“ segir jarl. Þá mælti Eiríkr jarlsson: 
„Ekki er slíks at leita — hefir Kári jafnan 
verit vinr várr. Ok skyldi eigi svá farit hafa, 
ef ek hefða við verit: Njálssynir skyldi öllu hafa 
haldit heilu; enn hinir skyldu hafa haft refs- 
ing, er til höfðu gert. Þætti mér nú sannlegra 
at gefa Njálssonum sæmilegar gjafar fyrir hrakn- 
ingar þær, er þeir hafa haft, ok sárafar“. Jarl 
mælti: „Svá myndi vera víst; enn eigi veit ek, 
hvárt þeir munu taka vilja sættir“. Þá mælti 
jarl við Kára, at hann skyldi leita um sættir 
við þá Njálssonu. Síðan ræddi Kári við Helga, 
hvárt hann vildi taka sæmdir af jarli. Helgi 
svaraði: „Taka vil ek af syni hans Eiríki, enn 
ek vil ekki eiga um við jarl“. Þá segir Kári 
Eiríki svör þeira bræðra. „Svá skal þá vera“, 
segir Eiríkr, „at þeir skulu af mér taka sæmd- 
ina, ef þeim þykkir þat betra; ok seg þeim 
þat, at ek býð þeim til mín — ok skal faðir 
minn ekki mein gera þeim“. Þetta þágu þeir 
ok fóru til Eiríks ok váru með honum þar til 
er Kári var búinn vestr at sigla. Þá gerði 
Eiríkr Kára veizlu ok gaf honum góðar gjafar 

ok svá Njálssonum. Síðan fóru þeir Kári vestr 
um haf á fund Sigurðar jarls — ok tók hann 
við þeim allvel — ok váru með jarli um vetr- 
inn. Enn um várit bað Kári Njálssonu, at þeir 
færi í hernað með honum. Enn Grímr kveðst 
þat mundu gera, ef hann vildi þá fara með 
þeim til Íslands. Kári hét því. Fóru þeir þá 
með honum í hernað. Þeir berjuðu suðr um 
Öngulseyjar ok allar Suðreyjar. Þá heldu þeir 
til Satíris ok gengu þar upp ok börðust við 
landsmenn ok fengu þar fé mikit ok fóru til 
skipa. Þaðan fóru þeir suðr til Bretlands ok 
herjuðu þar. Þá heldu þeir til Manar. Þar 
mættu þeir Guðröði konungi ór Mön ok börð- 
ust þeir við hann ok höfðu sigr ok drápu Dungal 
son konungs. Þar tóku þeir fé mikit. Þaðan 
heldu þeir norðr til Kolu ok fundu þar Gilla 
jarl, ok tók hann við þeim vel, ok dvöldust 
þeir með honum nakkvara hríð. Jarl fór með 
þeim til Orkneyja á fund Sigurðar jarls. Enn 
um várit gifti Sigurðr jarl Gilla jarli Nereiði 
systur sína. Fór hann þá í Suðreyjar. 

90. Þetta sumar bjoggust þeir Kári ok Njáls- 
synir til Íslands. Ok þá er þeir váru albúnir, 
gengu þeir á fund jarls. Hann gaf þeim góð- 
ar gjafar, ok skildu þeir með mikilli vináttu. 
Láta þeir nú í haf. Þeir hafa útivist skamma, 
ok gaf þeim vel byri — ok kvámu við Eyrar. 
Þeir fengu sér hesta ok ríða frá skipi ok riðu 

til Bergþórshváls. Enn er þeir kvámu heim 
urðu allir menn þeim fegnir. Þeir fluttu heim 
fé sitt ok réðu skipi til hlunns. Þar var Kári 
þann vetr með Njáli. Enn um várit bað Kári 
Helgu dóttur Njáls, ok fluttu þeir Grímr ok 
Helgi með honum — ok lauk svá at hon var 
föstnuð Kára, ok var þá kveðit á brúðhlaupsstefnu, 
ok var boðit hálfum mánaði fyrir mitt sumar. 
Váru þau með Njáli þann vetr. Enn um várit 
keypti Kári land at Dyrhólmum austr í Mý- 
dal ok gerði þar bú. Þau fengu þar fyrir 
ráðamann ok ráðakonu; enn þau váru með 
Njáli jafnan. 

91. Hrappr átti bú á Hrappsstöðum; enn þó 
var hann jafnan at Grjótá, ok þótti hann þar 
öllu spilla. Þráinn var vel til hans. Einu 
hverju sinni var þat, þá er Ketill ór Mörk var 
at Bergþórshváli — þá sögðu Njálssynir frá 
hrakningum sínum ok kváðust mikit eiga at 
heimta at Þráni, nær sem þeir talaði til. Njáll 
sagði, at þat væri bezt, at Ketill talaði til við 
Þráin bróður sinn. Hann hét því. Gáfu þeir 
Katli tómstánd til at tala við Þráin. Litlu 
síðar inti Ketill til við Þráin. Njálssynir fréttu 
Ketil. Enn hann kveðst fátt mundu frá herma 
orðum þeira — „enn þat fanst á, at Þráni 
þótta ek mikils virða mágsemd við yðr“. Síðan 
hættu þeir talinu; ok þóttust þeir sjá, at erfið- 
lega horfði, ok spurðu föður sinn ráðs, hversu 

með skyldi fara — kváðust eigi una, at svá 
búit stæði. Njáll svaraði: „Eigi er slíkt svá 
óvant. Þat mun þykkja um sakleysi, ef þeir 
eru drepnir. Ok er þat mitt ráð at skjóta at 
sem flestum um at tala við þá, at sem flestum 
verði heyrinkunnigt, ef þeir svara illa. Ok 
skal Kári um tala; því at hann er skapdeildar- 
maðr. Mun þá vaxa óþokki með yðr; því at 
þeir munu hlaða illyrðum saman, er menn eigu 
hlut at: þeir eru menn heimskir. Þat kann ok 
vera, at mælt sé, at synir mínir sé seinir til 
atgerða — ok skuluð þér þat þola um stundar- 
sakir; því at alt orkar tvímælis þá er gert er. 
Enn svá fremi skuluð þér orði á koma, er þér 
ætlið nakkvat at at gera, ef yðvar er illa leit- 
at. Enn ef þér hefðið við mik um ráðit í fyrstu, 
þá myndi aldri orði á hafa verit komit, ok 
myndi yðr þá engi svívirðing at verða. Enn 
nú hafið þér af hina mestu raun — ok mun 
þat þó svá aukanda fara um yðra svívirðing, 
at þér munuð ekki fá at gert fyrr enn þér 
leggið vandræði á yðr ok vegið með vápnum; 
ok er því langa nót at at draga“. Eftir þat 
hættu þeir talinu. Ok varð hér margs manns 
umræða á. Einu hverju sinni var þat, at þeir 
bræðr töluðu til, at Kári myndi fara til Grjót- 
ár. Kára kveðst önnur ferð þykkja myndi 
betri; enn þó læzt hann fara mundu við þat er 
þetta váru ráð Njáls. Síðan ferr Kári til fund- 

ar við Þráin. Tala þeir þá um málit, ok þykkir 
þeim eigi einn veg báðum. Kári kemr heim; 
ok spyrja Njálssynir, hversu orð fóru með þeim 
Þráni. Kári kvaðst ekki herma mundu orð 
þeira — „því at mér er ván, at mælt sé slíkt 
svá at þér heyrið“. Þráinn hafði sextán karla 
vígja á bæ sínum, ok riðu átta með honum, 
hvert er hann fór. Þráinn var skrautmenni 
mikit. Hann reið jafnan í blári kápu ok hafði 
gyidan hjálm og spjót í hendi jarlsnaut ok 
fagran skjöld — ok gyrðr sverði. Með honum 
var jafnan í för Gunnarr Lambason ok Lambi 
Sigurðarson ok Grani son Gunnars frá Hlíðar- 
enda. Víga-Hrappr gekk honum þó næst jafn- 
an. Loðinn hét ok heimamaðr hans; hann var 
ok í ferðum með Þráni. Tjörvi hét bróðir Loð- 
ins, er enn var Í ferðum með Þráni. Þeir lögðu 
verst til þeira Njálssona Víga-Hrappr ok Grani 
Gunnarsson ok ollu því mest, er þeim var engi 
sæmd ger eða boðin. Synir Njáls ræddu nú 
um við Kára, at hann myndi fara með þeim 
til Grjótár. Ok þat gerði hann ok kvað þat 
vel, at þeir heyrði svör Þráins. Bjoggust þeir 
þá fjórir Njálssynir og Kári hinn fimti. Þeir 
fara til Grjótár. Þar var anddyri breitt, ok 
máttu margir menn standa jafnfram. Kona ein 
var úti ok sá ferð þeira ok segir Þráni. Hann 
bað menn ganga í anddyrit ok taka vápn sín. 
Þeir gerðu svá. Stóð Þráinn í miðjum durum. 

Enn þeir stóðu til sinnar handar hvárr Víga- 
Hrappr ok Grani Gunnarsson, þar næst stóð 
Gunnarr Lambason, þá Loðinn ok Tjörvi, þá 
Lambi Sigurðarson, þá hverr at hendi, því at 
karlar váru allir heima. Þeir Skarpheðinn 
ganga at neðan — ok gekk hann fyrstr, þá 
Kári, þá Höskuldr, þá Grímr, þá Helgi. Enn 
er þeir kvámu at durunum fellust þeim allar 
kveðjur er fyrir váru. Þá mælti Skarpheðinn: 
„Allir sé vér velkomnir“.  MHallgerðr stóð 
í anddyrinu ok hafði talat hljótt við Hrapp. 
Hon mælti: „Þat mun engi mæla, sá er fyrir 
er, at þér séð velkomnir“. Skarpheðiun mælti: 
„Ekki munu mega orð þín, því at þú ert annat 
hvárt hornkerling eða púta“. Skarpheðinn kvað 
þá vísu: 
(30) Auk munu elda síka 

orð þín mega skorða 

— gjarn seð ek ulf ok örnu — 

ekki þessum rekkum. 

Hornkerling ert Hernar 

hrings víðs freka skíða 

Baldr semr Óðins öldu 

útigangs eða púta. 
„Goldin skulu þér þessi orð, áðr þú ferr heim“, 
segir Hallgerðr. Helgi mælti: „Þik em ek 
kominn at finna, Þráinn — ef þú vill gera 
mér sæmd nakkvara fyrir hrakningar þær er 
ek hlaut í Noregi fyrir þínar sakir“. Þráinn 
mælti: „Aldri vissa ek, at þit bræðr myndið 

gera drengskap ykkarn til fjár — eða hversu 
lengi skal fjárbón sjá yfir standa?“ „Þat munu 
margir mæla“, segir Helgi, „at þú ættir at 
bjóða sæmdina, þar sem líf þitt lá við“. Þá 
mælti Hrappr: „Þar gerði nú gæfumuninn, er 
sá hlaut skellinn er skyldi — ok dró yðr undir 
hrakningina enn oss undan“. „Lítil var þat 
gæfa“, segir Helgi, „at bregða trúnaði sínum 
við jarl enn taka þik við“. „Þykkist þú eigi 
at mér eiga bótina?“ segir Hrappr, „ek mun 
bæta þér því sem mér þykkir maklegt“. „Þau 
ein skifti muni vit við eigast“, segir Helgi, „at 
þér mun ekki betr gegna“. Skarpheðinn mælti: 
„Skiftið ekki orðum við Hrapp, enn gjaldið 
honum rauðan belg fyrir grán“. Hrappr mælti: 
„Þegi þú, Skarpheðinn, — ekki skal ek spara at 
bera mína öxi at höfði þér“. „Reynt mun slíkt 
verða“, segir Skarpheðinn, „hverr grjóti hleðr 
at höfði öðrum“. „Farið heim taðskeglingar“, 
segir Hallgerðr, „ok munu vér yðr svá jafnan 
kalla heðan í frá, enn föður yðvarn karl hinn 
skegglausa“. Þeir fóru eigi fyrr heim, enn 
allir urðu sekir þessa orða þeir er fyrir váru 
nema Þráinn. Hann þekti menn af orðum 
þessum. Þeir fóru í braut Njálssynir ok fóru 
þar til er þeir kvámu heim. Þeir sögðu föður 
sínum. „Nemnduð þér nakkvara vátta at orð- 
unum?“ segir Njáll. „Enga“, sagði Skarpheð- 
inn, „vér ætlum ekki at sækja þetta nema á 

vápnaþingi“. „Þat mun engi nú ætla“, segir 
Bergþóra, „at þér þorið handa at hefja“. „Haf 
þú lítinn við, húsfreyja“, segir Kári, „at eggja 
sonu þína; því at þeir munu þó ærit fram- 
gjarnir“. Eftir þat tala þeir lengi hljótt, allir 
feðgar ok Kári. 

92. Nú verðr umræða mikil um deild þeira 
— ok þóttust allir vita, at eigi myndi svá gert 
sjatna. Rúnólfr son Úlfs örgoða austr í Dal 
var vin Þráins mikill ok hafði boðit Þráni 
heim; ok var á kveðit, at hann skyldi koma 
austr, er þrjár vikur væri af vatri eða mánaðr. 
Þráinn bað til þessar ferðar Hrapp með sér ok 
Grana Gunnarsson, Gunnar Lambason, Lamba 
Sigurðaron ok Loðin ok Tjörva. Þeir váru átta. 
Þær skyldu ok fara mæðgur, Hallgerðr ok Þor- 
gerðr. Því lýsti ok Þráinn, at hann ætlaði 
at vera í Mörk með Katli bróður sínum, ok 
kvað á, hversu margar nætr hann ætlaði heim- 
an at vera. Þeir höfðu allir alvæpni. Riðu 
þeir austr yfir Markarfljót ok fundu þar konur 
snauðar. Þær báðu, at þær skyldi reiða vestr 
yfir fljótit. Þeir gerðu svá. Þá riðu þeir í 
Dal ok höfðu þar góðar viðtökur. Þar var 
fyrir Ketill ór Mörk. Sátu þeir þar tvær nætr. 
Rúnólfr ok Ketill báðu Þráin, at hann myndi 
semja við Njálssonu. Enn hann lézt aldri 
mundu fé gjalda ok svaraði stygt ok kveðst 
hvergi þykkja varbúinn við Njálssonum, hvar 

sem þeir fyndist. „Vera má, at svá sé“, segir 
Rúnólfr, „enn ek hefi hina skilning, at engi sé 
þeira maki, síz Gunnarr at Hlíðarenda lézt; 
ok er þat líkara, at hér dragi öðrum hvárum 
til bana“. Þráinn kveðst ekki þat mundu 
hræðast. Þá fór Þráinn upp í Mörk ok var 
þar tvær nætr. Síðan reið hann ofan í Dal, 
ok var hann hvartveggja út leystr með sæmi- 
legum gjöfum. Markarfljót fell í meðal höfuð- 
ísa ok váru á smár spengr hér ok hvar. Þrá- 
inn sagði, at hann ætlaði heim at ríða um 
kveldit. Rúnólfr mælti, at hann skyldi eigi 
heim ríða -- sagði þat varlegra vera, at fara 
eigi sem hann hefði sagt. Þráinn svarar: 
„Hræðsla er þat, ok vil ek þat eigi“. Göngu- 
konur þær, er þeir Þráinn reiddu yfir fljótit, 
kvámu til Bergþórshváls, ok spurði Bargþóra, 
hvaðan þær væri. Enn þær sögðust vera aust- 
an undan Eyjafjöllum. „Hverr reiddi yðr yfir 
Markarfljót?“ segir Bergþóra. „Þeir er mestir 
oflátar váru“, segja þær. „Hverir váru þeir?“ 
segir Bergþóra. „Þráinn Sigfússon“, sögðu þær, 
„ok fylgdarmenn hans. Enn þat þótti oss at, 
er þeir váru svá fjölorðir ok illorðir hingat til 
bónda þíns ok sona hans“. Bergþóra mælti: 
„Margir kjósa eigi orð á sik“. Síðan fóru þær 
í braut ok gaf Bergþóra þeim gýligjafar ok 
spurði þær, hvénær Þráinn myndi heim koina. 
Þær sögðu, at hann myndi vera heiman fjórar 

nætr eða fimm. Síðan sagði Bergþóra sonum 
sínum ok Kára mági sínum, ok töluðu þau 
lengi leynilega. Enn þann morgin hinn sama, 
er þeir Þráin riðu austan, þá vaknaði Njáll 
snimma ok heyrði, at öx Skarpheðins kom við 
þili. Stendr þá Njáll upp ok gengr út. Hann 
sér, at synir hans eru með vápnum allir ok 
svá Kári mágr hans. Skarpheðinn var fremstr. 
Hann var í blám stakki ok hafði törguskjöld 
ok öxi sína reidda um öxl. Næst honum gekk 
Kári. Hann hafði silkitreyju ok hjálm gyldan, 
skjöld ok var dreginn á leó. Næst honum gekk 
Helgi. Hann hafði rauðan kyrtil ok hjálm ok rauð- 
an skjöld ok markaðr á hjörtr. Allir váru þeir í lit- 
klæðum. Njáll kallaði á Skarpheðinn: „Hvert skal 
fara, frændi?“ „Í sauðaleit“, sagði hann. „Svá var 
ok eitt sinn fyrr“, segir Njáll, „ok veidduð þér 
þá menn“. Skarpheðinn hló at ok mælti: 
„Heyrið þér, hvat karlinn segir faðir várr? eigi 
er hann grómlauss“. „Hvénær mæltir þú þetta 
fyrr?“ segir Kári. „Þá vá ek Sigmund hinn 
hvíta, frænda Gunnars“, segir Skarpheðinn. 
„Fyrir hvat?“ sagði Kári. „Hann hafði drepit 
Þórð leysingjason fóstra várn“, segir Skarp- 
heðinn. Njáll gekk iun. Enn þeir fóru upp í 
Rauðaskriður ok biðu þar.  Máttu þeir þaðan 
sjá, þegar hinir riðu austr frá Dal. Sólskin 
var um daginn ok heiðviðri. Nú ríða þeir 
Þráinn ofan frá Dal eftir eyrunum.  Lambi 

Sigurðarson mælti: „„Skildir blika við í Rauða- 
skriðum, er sólin skínn á; ok mun þar vera 
nakkvarra manna fyrirsát“. „Þá skulu vér 
snúa ofan með fljótinu“, segir Þráinn, „ok 
munu þeir þá til móts við oss, ef þeir eigu við 
oss nökkur eyrendi“. Sneru þeir Þráinn þá 
ofan með fljótinu.  Skarpheðinn mælti: „Nú 
hafa þeir sét oss — því snúa þeir nú leiðinni; 
ok er oss nú engi annarr til enn hlaupa ofan 
fyrir þá“. Kári mælti: „Margir munu fyrir 
sitja ok hafa eigi þann veg liðsmun sem vér. 
Eru þeir átta, enn vér fimm“. Snúa þeir nú 
ok ofan með fljótinu ok sjá yfir spöng niðri ok 
ok ætla þar yfir. Þeir Þráinn námu staðar 
upp frá spönginni á ísinum. Þráinn mælti: 
„Hvat munu menn þessir vilja? Þeir eru fimm, 
enn vér erum átta“. Lambi Sigurðarson mælti: 
„Þess get ek, at þó myndi þeir til hætta, þó 
at manni stæði fleira fyrir“. Þráinn ferr af 
kápunni ok tekr af sér hjálminn. Þat varð 
Skarpheðni, er þeir hljópu ofan með fljótinu, 
at stökk í sundr skóþvengr hans, ok dvaldist 
honum eftir. „Hví hvikast þér svá, Skarpheð- 
inn?“ kvað Grímr. „Bind ek skó minn“, segir 
Skarpheðinn. „Föru vér fyrir“, segir Kári, 
„svá lízt mér á Skarpheðin, sem hann muni 
ekki seinni verða enn vér“. Snúa þeir nú ofan 
til spangarinnar ok fara mikinn. Skarpheðinn 
spratt upp, þegar er hann hafði bundit skóinn, 

ok hafði uppi öxina Rimmugýgi. Hann hleypr 
at fram at fljótinu. Enn fljótit var svá djúpt 
at langt var um ófært. Mikit svell var hlaupit 
upp fyrir austan fjótit ok svá hált sem gler, 
ok stóðu þeir Þráinn á miðju svellinu. Skarp- 
hefr sik á loft ok hleypr yfir fljótit meðal höf- 
uðísa ok stöðvar sik ekki ok rennir þegar at 
fram fótskriðu. Svellit var hált mjök — ok 
fór hann svá hart sem fugl flygi. Þráinn ætl- 
aði Í því at setja á sik hjálminn. Skarpheð- 
in bar nú upp at fyrr — ok höggr til Þráins 
með öxinni Rimmugýgi, ok kom í höfuðit ok 
klauf ofan í jaxlana, svá at þeir fellu niðr á 
ísinn. Þessi atburðr varð með svá skjótri 
svipan, at engi kom höggvi á hann. Hann 
rendi þegar frá ofan óðfluga. Tjörvi rendi fyrir 
hann törgu, ok steðjaði hann yfir upp ok stóðst 
þó ok rennir á enda svellsins. Þá komu þeir 
Kári at neðan í mót honum. „Karlmannlega 
er at farit“, segir Kári. „Eftir er enn yðvarr 
hluti“, segir Skarpheðinn ok kvað vísu: 
(81) Auðs kom ek eigi síðar 

enn til vápna sennu 

ér því at æskirýri 

allharðan létk falla. 

Enn því at jarl hrauð unnar 

elg fyr Grím ok Helga, 

nú er eldviðum öldu 

efni þess at hefna. 

Ok þessa aðra: 
(82) Brátt létk brynjum hætta 

ben-Gríði fram ríða; 

fyldi heldr á höldi 

hrafn vand-Gjálpar nafna. 

Veitið Hrapp sem hétuð 

hríð á ísi víðum. 

Reið söng róstu hljóðum 

Rimmugýgr til dimmum. 
Snúa þeir þá upp at þeim. Þeir Grímr ok 
Helgi sjá, hvar Hrappr var, ok sneru þegar at 
honum. Hrappr höggr þegar til Gríms með öx- 
inni. Helgi sér þetta ok höggr á höndina Hrappi, 
svá at af tók, enn niðr fellöxin. Hrappr mælti: 
„Hér hefir þú mikit nauðsynjaverk unnit; því 
at þessi hönd hefir mörgum manni mein gert 
ok bana“. „Hér skal nú endir á verða“, segir 
Grímr ok leggr spjóti í gegnum hann. Fell 
Hrappr þá dauðr niðr. Tjörvi snýr í móti Kára 
ok skýtr at honum spjóti. Kári hljóp í loft 
upp, ok flaug spjótit fyrir ueðan fætr honum. 
Kári hleypr at honum ok höggr til hans með 
sverðinu, ok kom á brjóstit ok gekk þegar á 
hol, ok hafði hann þegar bana. Skarpheðinn 
gripr þá báða senn Gunnarr Lambason ok Grana 
Gunnarsson ok mælti: „„Tekit hefi ek hér hvelpa 
tvá — eða hvat skal við gera?“ „Kost átt 
þú“, segir Helgi, „at drepa hvárntveggja, ef 
þú vill þá feiga“. „Eigi nenni ek“, segir Skarp- 
heðinn, „at hafa þat saman at veita Högna, 

enn drepa bróður hans“. „Koma mun þar einu 
hverju sinni“, segir Helgi, „at þú myndir vilja 
hefa drepit þá; því at þeir munu þér aldri trúir 
verða — ok engir þeira, er nú eru hér“. „Ekki 
mun ek hræðast þá“, segir Skarpheðinn. Síðan 
gáfu þeir grið Grana Gunnarssyni ok Gunnari 
Lambasyni ok Lamba Sigurðarsyni ok Loðni. 
Eftir þat sneru þeir heim, ok spurði Njáll tíð- 
enda. Þeir segja honum öll sem gerst. Njáll 
mælti: „Mikil eru tíðendi þessi; ok er þat lík- 
ara, at hér leiði af dauða eins sonar míns, ef 
eigi verðr meira at“. Gunnarr Lambason flutti 
lík Þráins með sér til Grjótár, ok var hann þar 
heygðr. 

93. Ketill í Mörk átti Þorgerði dóttur Njáls, 
sem fyrr var sagt, enn var bróðir Þráins, ok 
þóttist hann við vant um kominn. Hann reið 
til Njáls ok spurði, hvárt hann vildi nakkvat 
bæta víg Þráins. Njáll svaraði: „Bæta vil ek 
svá at vel sé. Ok vil ek, at þú leitir þess við 
bræðr þína, þá er bauga eigu at taka, at þeir 
taki sættum“. Ketill kvaðst þat vildu gera 
gjarna. Var þat þá ráð þeira, at Ketill skyldi 
fara ok finna þá alla, er gjöld áttu at taka, 
ok koma á griðum. Síðan reið Ketill heim. 
Ketill ferr nú at finna bræðr sína ok stefndi 
þeim öllum saman til Hlíðarenda. Tekr hann 
þar umbræðu við þá, ok var Högni með honum 
Í allri umbræðu. Ok kom svá, at menn váru 

til gerðar teknir ok lagðr til fundr, ok váru 
ger manngjöld fyrir víg Þráins, ok tóku þeir 
allir við bótum sem lög stóðu til. Síðan var 
mælt fyrir trygðum ok búit um sem trúlegast. 
Greiddi Njáll féit alt af hendi vel ok skörulega-. 
Var þá kyrt um stund. Einu hverju sinni reið 
Njáll upp í Mörk, ok töluðu þeir Ketill dag 
allan. Reið Njáll heim um kveldit — ok vissi 
engi maðr, hvat í ráðagerð hafði verit. Litlu 
síðar fór Ketill til Grjótár. Hann mælti til 
Þorgerðar: „Lengi hefi ek mikit unt Þráni 
bróður mínum — mun ek enn þat sýna; því 
at ek vil bjóða til fóstrs Höskuldi syni Þráins“. 
„Gera skal þér kost á þessu“, segir hon, „þú 
skalt veita þessum sveini alt þat er þú mátt 
þá er hann er roskinn ok hefna hans, ef hann 
er með vápnum veginn, ok leggja fé til kván- 
armundar honum. Ok skalt þú þetta alt sverja“. 
Hann játtaði þessu öllu. Ferr Höskuldr nú heim 
með Katli ok er með honum nakkvara hríð. 
94. Einu hverju sinni ríðr Njáll upp í Mörk, 
ok var tekit við honum vel, ok var hann þar 
um nóttina. Um kveldit gekk sveinninn at 
honum, ok kallaði Njáll á hann. Gekk hann 
þegar til hans. Njáll hafði fingrgull á hendi 
ok sýndi sveininum. Sveinninn tók við gullinu 
ok hugði at ok dró á fingr sér. Njáll mælti: 
„Vill þú þiggja gullit at gjöf?“ „Þiggja vil 
ek víst“, segir sveinninn. #„Veizt þú“, segir 

Njáll, „hvat föður þínum varð at bana?“ Sveinn- 
nn svarar: „Veit ek, at Skarpheðinn vá hann; 
ok þurfu vit ekki á þat at minnast, er sæzt 
hefir á verit ok fullar bætr hafa fyrir komit“. 
„Betr er svarat“, segir Njáll, „enn ek spurða, 
ok munt þú verða góðr maðr“. „Góðar þykki 
mér spásögur þínar“, segir Höskuldr, „því at 
ek veit, at þú ert forspár ok ólyginn“. Njáll 
mælti: „Nú vil ek bjóða þér fóstr, ef þú 
vill þiggja“. Höskuldr kvaðst þiggja vilja bæði 
þann góða ok annan þann sem hann gerði hon- 
um. Urðu þær málalyktir, at Höskuldr fór 
heim með Njáli til fóstrs. Hann lét sveininum 
ekki í mein ok unni mikit. Synir Njáls leiddu 
hann eftir sér ok gerðu honum alt til sóma. 
Nú líðr þar til er Höskuldr er frumvaxti. Hann 
var bæði mikill ok sterkr, manna fríðastr sýn- 
um ok hærðr vel, manna bezt vígr, blíðr í máli, 
örlátr, stiltr vel, orðgóðr til allra manna ok 
vinsæll. Njálssonu ok Höskuld skildu hvártki á 
orð né verk. 

95. Maðr er nemndr Flosi. Hann var sonr 
Þórðar freysgoða, Özurar sonar, Ásbjarnar son- 
ar, Heyangrs-Bjarnar sonar, Helga sonar, Bjarn- 
ar sonar bunu, Gríms sonar hersis ór Sogni. 
Móðir Flosa var Ingunn dóttir Þóris af Espi- 
hóli, Hámundar sonar heljarskinns, Hjörs sonar, 
Hálfs sonar konungs, er réð fyrir Hálfsrekkum, 
Hjörleifs sonar hins kvensama. A Þóris 

var Ingunn dóttir Helga hins magra, er nam 
Eyjafjörð. Flosi átti Steinvöru dóttur Halls af 
síðu. Hon var laungetin, ok hét Sólvör móðir 
hennar, dóttir Herjólfs hins hvíta. Flosi bjó 
at Svínafelli ok var höfðingi mikill. Hann var 
mikill vexti ok styrkr, manna kappsamastr. 
Bróðir hans hét Starkaðr. Hann var eigi sam- 
mæðra við Flosa. Móðir Starkaðar var Þras- 
laug dóttir Þorsteina titlings Geirleifssonar. 
Enn móðir Þraslaugar var Unnr dóttir Eyvind- 
ar karfa landnámamanns ok systir Móðólfs hins 
spaka. Bræðr Flosa váru þeir Þorgeirr ok Steinn, 
Kolbeinn ok Egill. Hildigunnr hét dóttir Stark- 
aðar bróður Flosa. Hon var skörungr mikill 
ok kvenna fríðust sýnum. Hon var svá hög, 
at fáar konur váru jafnhagar. Hon var allra 
kvenna grimmust ok skaphörðust, enn drengr 
góðr þar sem vel skyldi vera. 

96. Hallr hét maðr, er kallaðr var Síðu- 
H::llr. Hann var Þorsteins son, Böðvars sonar. 
Móðir Halls hét Þórdís ok var Özurar dóttir, 
Hróðlaugs sonar, Rögnvalds sonar jarls af Mæri, 
Eysteins sonar glumru. Hallr átti Jóreiði Þið- 
randa dóttur hins spaka, Ketils sonar þryms, 
Þóris sonar þiðranda ór Veradal. Bróðir Jó- 
reiðar var Ketill þrymr í Njarðvík ok Þorvaldr 
faðir Helga Droplaugarsonar.  Hallkatla var 
systir Jóreiðar móðir Þorkels Geitisaonar ok 
þeira Þiðranda. Þorsteinn hét bróðir Halls ok 


NJÁLS SAGA. 229 


var kallaðr breiðmagi. Son hans var Koir, er 
Kári vegr í Bretlandi. Synir Halls af Síðu váru 
þeir Þorsteinn ok Egill, Þorvaldr ok Ljótr ok 
Þiðrandi sá er dísir drápu. 

Þórir hét maðr ok var kallaðr Holta-Þórir. 
Hans synir váru þeir Þorgeirr skorargeirr ok 
Þorleifr krákr ok Þorgrímr hinn mikli. 

9“. Nú er þar til máls at taka, at Njáll 
talaði við Höskuld fóstra sinn: „„Ráðs vilda ek 
þér leita, fóstri, ok kvánfangs“. Höskuldi kveðst 
þat vel at skapi ok bað hann fyrir sjá — „eða 
hvar vill þú helzt á leita?“ Njáll svarar: 
„Kona heitir Hildigunnr ok er Starkaðar dóttir, 
Þórðar sonar freysgoða. Þann veit ek kost 
beztan“. Höskuldr mælti: „Sjá þú einn fyrir, 
fóstri minn. Þat skal mitt ráð, sem þú vill 
vera láta“. „Hér munu vit á leita“, segir 
Njáll. Litlu síðar kvaddi Njáll menn til ferðar 
með sér. Fóru þeir Sigfússynir ok synir Njáls 
allir ok Kári Sölmundarson. Þeir ríða austr 
til Svínafells. Fá þeir þar góðar viðtökur. Um 
daginn eftir ganga þeir Njáll ok Flosi á tal. 
Þar koma niðr ræður Njáls, at hann segir svá: 
„Þat er erendi mitt hingat, at vér förum bón- 
orðsför ok mælum til mægða við þik, Flosi, 
enn til eiginorðs við Hildigunni bróðurdóttur 
þína“. „Fyrir hvers hönd?“ segir Flosi. „Fyrir 
hönd Höskulds Práinssonar fóstra míns“, segir 
Njáll. „Vel er slíkt stofnat“, segir Flosi, „enn 

þó hafið þér mikit í hættu hvárir við aðra — 
eða hvat segir þú frá Höskuldi?“ „Gott má 
ek frá honum segja“, segir Njáll, „ok skal ek 
svá fó til leggja, at yðr þykki sæmilega, ef þér 
vilið þetta mál at álitum gera“. „Kalla munu 
vér á hana“, segir Flosi, „ok vita hversu henni 
lízt maðrinn“. Var þá sent eftir henni, ok kom 
hon þangat. Flosi segir henni bónorðit. Hon 
kvaðst vera kona skapstór — „ok veit ek eigi 
hversu mér er hent við þat, er þar eru svá 
menn fyrir — enn þat þó eigi síðr, at sjá maðr 
hefir ekki mannaforráð; ok hefir þú þat mælt, 
at þú myndir eigi gifta mik goðorðslausum 
manni“. „Þat er ærit eitt til“, segir Flosi, 
„ef þú vill eigi giftast Höskuldi, at þá mun 
ek engan kost á gera“. „Þat mæli ek eigi“, 
segir hon, „at ek vilja eigi giftast Höskuldi, 
ef þeir fá honum mannaforráð. Enn ellegar mun 
ek engan kost á gera“. Njáll mælti: Þá vil 
ek bíða láta mín um þetta mál þrjá vetr“. Flosi 
svaraði, at svá skyldi vera. „Þann hlut vilda 
ek til skilja“, segir Hildigunnr, „ef þessi ráð 
tækist, at vit værim austr hér“. Njáll kvaðst 
þat vilja skilja undir Höskuld. Enn Höskuldr 
kvaðst mörgum vel trúa, enn engum betr enn 
fóstra sínum. Nú ríða þeir austan. Njáll leit- 
aði Höskuldi um mannaforráð, ok vildi engi 
selja sitt goðorð. Líðr nú sumarit til alþingis. 
Þetta sumar váru þingdeildir miklar. Gerði 

þá margr sem vant var at fara til fundar við 
Njál. Enn hann lagði þat til mála manna, sem 
ekki þótti líklegt, at eyddist sóknir; ok varð af 
því þræta mikil, er málin máttu eigi lúkast— ok 
riðu menn heim af þingi ósáttir. Líðr nú þar til 
er kemr annat þing. Njáll reið til þings. Ok er 
fyrst kyrt þingit alt þar til, er Njáll talar, at mönn- 
um væri mál at lýsa sökum sínum. Margir mæltu, 
at til lítils þætti þat koma, ef engi kvæmi sínum 
málum fram, þó at til alþingis væri stefnt — „ok 
vilju vér heldr“, segja þeir, „heimta várt mál 
með oddi ok eggju“. „Svá má eigi vera“, segir 
Njéll, „ok hlýðir þat hvergi, at hafa eigi lög í 
landi. Enn þó hafið þér mikit til yðvars máls 
um þat; ok kemr þat til vár, er lögin kunnum 
ok þeim skulum stýra. Þykki mér þat ráð, at 
vér kallimst saman allir höfðingjar ok talim 
um“. Þeir gengu þá til lögréttu. Njáll mælti: 
„Þik kveð ek at þessu, Skafti Þóroddsson, ok 
aðra höfðingja, at mér þykkir sem málum vár- 
um sé komit í ónýtt efni, ef vér skulum sækja 
mál í fjórðungsdómum, ok verði svá vafit, at 
eigi megi lúkast né fram ganga. Þykki mér 
þat ráðlegast, at vér ættim hinn fimta dóm ok 
sæktum þar þau mál, er eigi megu lúkast í 
fjórðungsdómi“. „Hversu skalt þú“, sagði Skafti, 
„nemna fimtardóminn — er fyrir forn goðorð 
er nemndr fjórðungsdómr — fernar tylftir, í 
fjórðungi hverjum?“ „Sjá mun ek ráð til þess“, 

segir Njáll, „at taka upp ný goðorð — þeir er 
bezt eru til fallnir ór fjórðungi hverjum; ok 
segist þeir í þing með þeim, er þat vilja“. Þenna 
kost vilju vér“, segir Skafti, „eða hversu vand- 
ar sóknir skulu hér vera?“ „Þau mál skulu 
hér í koma“, segir Njáll, „of alla þingsafglöp- 
un — ef menn bera ljúgvitni eða ljúgkviðu. 
Hér skulu ok í koma véfangsmál öll þau er 
menn véfengja í fjórðungsdómi, ok skal þeim 
stefna til fimtardóms. Svá ok, ef menn bjóða 
fé eða taka fé til liðssér. Í þessum dómi skalu 
vera allir hinir styrkjustu eiðar ok fylgja tveir 
menn hverjum eiði, er þat skulu leggja undir 
þegnskap sinn, er hinir sverja. Svá skal ok, 
ef annarr ferr með rétt mál, enn annarr með 
rangt — þá skal eftir þeim dæma, er rétt fara 
at sókn. Hér skal ok sækja hvert mál sem í 
fjórðungsdómi — utan þat, er nemndar eru 
fernar tylftir í fimtardóm, þá skal sækjandi 
nemna sex menn ór dómi, enn verjandi aðra 
sex. Enn ef hann vill eigi ór nemna, þá skal 
sækjandi nemna þá ór sem hina. Eun ef sæk- 
jandi nemnir eigi ór, þá er ónýtt málit; því at 
þrennar tylftir skulu um dæma. Vér skulum 
ok hafa þá lögréttuskipun, at þeir, er sitja á 
miðjum pöllum, skulu réttir at ráða fyrir lofum 
ok lögum; ok skal þá velja til þess, er vitrast- 
ir eru ok bezt at sér. Þar skal ok vera fimt- 
ardómr. Enn ef þeir verða eigi á sáttir, er Í 

lögréttu sitja, hvat þeir vilja lofa eða í lög leiða, 
þá skulu þeir ryðja lögréttu til, ok skal ráða 
afl með þeim. Enn ef sá er nakkvarr fyrir 
utan lögréttu, at eigi nái inn at ganga eða 
þykkist borinn vera máli, þá skal hann verja 
lýriti svá at heyri í lögréttu, ok hefir hann þá 
ónýtt fyrir þeim öll lof þeira ok alt þat er þeir 
mæltu til lögskila ok varði lýriti“. Eftir þat 
leiddi Skafti Þóroddsson í lög fimtardóm ok 
alt þetta, er nú var talit. Eftir þat gengu 
menn til Lögbergs. Tóku menn þá upp ný goð- 
orð. Í norðlendingafjórðungi váru þessi ný goð- 
orð: — Melmannagoðorð í Miðfirði ok Laufæs- 
ingagoðorð í Eyjafirði. Þá kvaddi Njáll sér 
hljóðs ok mælti: „Þat er mörgum mönnum 
kunnigt, hversu farit hefir með oss sonum mín- 
um ok Grjótármönnum — at þeir drápu Þráin 
Sigfússon, ok var sæzt á málit, ok ek tók við 
Höskuldi syni Þráins. Hefi ek nú ráðit honum 
kvánfang, ef hann fær goðorð nakkvat. Enn 
engi vill selja sitt goðorð. Vil ek nú biðja yðr, 
at þér leyfið, at ek taka upp nýtt goðorð á 
Hvítanesi til handa Höskuldi“. Hann fekk þat 
lof af öllum. Tekr Njáll nú upp goðorðit til 
handa Höskuldi, ok var hann síðan kallaðr 
Höskuldr Hvítanessgoði. Eftir þetta ríða menn 
heim af þingi. Njáll dvaldist skamma stund heima, 
áðr hann reið austr til Svínafells — ok synir 
hans ok Höskuldr — ok vekr bónorðit við Flosa. 

Enn hann kveðst efna mundu öll mál við þá. 
Var þá Hildigunnr föstnuð Höskuldi ok kveðit 
á brúðhlaupsstefnu; ok lýkr svá með þeim. Ríða 
þeir þá heim. Enn í annat sinn riðu þeir til 
brúðhlaups. Leysti Flosi út alt fé Hildigunnar 
eftir boðit ok greiddi vel af hendi. Fóru þau 
til Bergþórshváls ok váru þar þau missari, ok 
fór alt vel með þeim Hildigunni ok Bergþóru. 
Um várit eftir keypti Njáll land í Vörsabæ ok 
fær þat Höskuldi, ok ferr hann þangat bygðum 
sínum. Njáll réð honum hjón öll. Ok svá var 
dátt með þeim öllum saman, at engum þótti ráð 
ráðit, nema þeir réði allir um. Bjó Höskuldr 
í Vörsabæ lengi svá at hvárir studdu annarra 
sæmd, ok váru synir Njáls í ferðum með Hösk- 
uldi. Svá var ákaft um vináttu þeira, at hvár- 
ir buðu öðrum heim hvert haust ok gáfu stór- 
gjafar. Ferr svá lengi fram. 

98. Maðr hét Lýtingr. Hann bjó á Sáms- 
stöðum. Hann átti þá konu, er Steinvör hét. 
Hou var Sigfússdóttir, systir Þráins. Lýtingr 
var mikill maðr vexti ok styrkr ok auðigr at 
fé, illr viðreignar. Þat var einu hverju sinni, 
at Lýtingr hafði boð inni á Sámsstöðum. Hann 
hafði þangat boðit Höskuldi Hvítanessgoða ok 
Sigfússsonum. Þeir kvámu þar allir. Þar var 
ok Grani Gunnarsson ok Gunnarr Lambason 
ok Lambi Sigurðarson. Höskuldr Njálsson átti 
bú í (Bjarnar)holti ok móðir hans, ok reið hann 

jafnan til bús síns frá Bergþórshváli, ok lá leið 
hans um garð á Sámsstöðum. Höskuldr átti 
son er Ámundi hét. Hann hafði blindr verit 
borinn. Hann var þó mikill vexti ok öflugr. 
Lýtingr átti bræðr tvá. Hét annarr Hallsteinn, 
enn annarr Hallgrímr. Þeir váru hinir mestu 
óeirðarmenn — ok váru þeir jafnan með Lýt- 
ingi bróður sínum; því at aðrir menn kvámu 
ekki skapi við þá. Lýtingr var úti löngum um 
daginn, enn stundum gekk hann inn. Hann 
gekk til sætis síns. Þá kom kona inn, er úti 
hafði verit. Hon mælti: „Of fjarri váruð þér 
úti at sjá, er oflátinn reið um garð“. „Hverr 
ofláti var sá“, segir Lýtingr, „er þú segir frá ?“ 
„Höskuldr Njálsson reið hér um garð“, segir 
hon. Lýtingr mælti: „Oft ríðr hann hér um 
garð ok er mér eigi skapraunarlaust; ok bjóð- 
un1st ek til þess, Höskuldr mágr, at fara með 
þér, ef þú vill hefna föður þíns ok drepa Hösk- 
uld Njálsson“. „Þat vil ek eigi“, segir Hösk- 
uldr, „ok launa ek þá verr enn vera skyldi 
Njáli fóstra mínum; ok þrífst þú aldri fyrir 
heimboð“ — ok spratt upp undan borðinu ok 
lét taka hesta sína ok reið heim.  Lýtingr 
mælti þá til Grana Gunnarssonar: „Þú vart 
hjá, er Þráinn var veginn — ok mun þér þat 
minnisamt — ok svá þú, Gunnarr Lambason, 
ok þú, Lambi Sigurðarson. Vil ek nú, at vér 
ráðim at Höskuldi Njálssyni ok drepim hann í 

kveld, er hann ríðr heim“. „Nei“, segir Grani, 
„ekki mun ek fara at Njálssonum ok rjúfa sætt 
þá er góðir menn gerðu“. Slíkum orðum mælti 
hverr þeira ok svá Sigfússsynir — ok tóku þat 
ráð allir at ríða í braut. Þá mælti Lýtingr, 
er þeir váru í brautu: „Þat vitu allir menn, 
at ek hefi við engum bótum tekit eftir Þráin 
mág minn; skal ek ok aldri una því, at engi 
komi mannhefnd eftir hann“. Síðan kvaddi hann 
til ferðar með sér bræðr sína tvá ok húskarla 
þrjá. Þeir fóru á leið fyrir Höskuld ok sátu 
fyrir honum norðr frá garði í gróf nakkvarri, 
ok biðu þar til þess er var miðr aftann. Þá 
reið Höskuldr at þeim. Þeir spretta þá upp 
allir með vápnum ok sækja at honum. Hösk- 
uldr varðist svá vel, at þeir fá lengi eigi sótt- 
an hann. Enn þar kom um síðir, at hann særði 
Lýting á hendi, enn drap heimamenn hans tvá 
ok fell síðan. Þeir særðu Höskuld sextán sár- 
um, enn eigi hjoggu þeir höfuð af honum. Þeir 
fóru í skógana fyrir austan Þverá ok fálu sík 
þar. Þetta kveld hit sama hafði sinalamaðr 
Hróðnýjar fundit Höskuld dauðan ok fór heim 
ok sagði Hróðnýju víg sonar síns. Hon mælti: 
„Ekki mun hann dauðr vera — eða var af 
honum höfuðit?“ „Eigi var þat“, segir hann. 
„Vita mun ek, ef ek sé“, segir hon, „ok tak 
þú hest minn ok akfæri“. Hann gerði svá ok. 
bjó um með öllu. Ok síðan fóru þau þangat 

sem Höskuldr lá. Hon leit á sárin ok mælti: 
„Svá er, sem mik varði, at hann myndi ekki 
dauðr með öllu; ok mun Njáll græða stærri 
sár“. Síðan tóku þau ok lögðu hann í vag- 
arnar ok óku til Bergþórshváls ok báru þar inn 
í sauðahús ok láta hann sitja upp við vegginn. 
Síðan gengu þau heim bæði ok drápu á dyrr; 
ok gekk húskarl einn til dura. Hon snarar 
þegar inn hjá honum ok ferr þar til er hon 
kemr at hvílu Njáls. Hon spurði, hvárt Njáll 
vekti. Hann kveðst sofit hafa þar til — „enn 
nú em ek vaknaðr — eða hví ert þú hér kom- 
in svá enimma?“ Hróðný mælti: „Statt þú 
upp ór binginum frá elju minni ok gakk út 
með mér ok svá hon ok synir þínir“. Þau stóðu 
upp ok gengu út. Skarpheðinn mælti: „Töku 
vér vápn vár ok höfu með oss“. Njáll lagði 
ekki til þess, ok hljópu þeir inn ok gengu út 
vápnaðir. Ferr Hróðný fyrir til þess er þau 
koma at sauðahúsinu. Hon gengr inn ok bað 
þau ganga eftir. Hon vatt upp skriðljósi ok 
mælti:. „Hér er nú, Njáll, Höskuldr son þinn, 
ok hefir fengit á sér sár mörg, ok mun hann 
nú þurfa lækningar“. Njáll mælti: „Dauða- 
mörk sé ek á honum, enn engi lífsmörk - eða 
hví hefir þú eigi veitt honum nábjargir, er opn- 
ar erunasarnar?“ „Þat ætlaða ek Skarpheðni“, 
segir hon. Skarpheðinn gekk at og veitti hon- 
um nábjargir. Skarpheðinn mælti þá við föður 

sinn: „„Hverr segir þú at hann hafi vegit?“ 
Njáll svarar: „Lýtingr á Sámsstöðum mun 
hafa vegit hann ok bræðr hans“. Hróðný mælti: 
„Þér fel ek á hendi, Skarpheðinn, at hefna 
bróður þíns. Ok vænti ek, at þér muni vel 
fara, þó at hann sé eigi skilgetinn, ok þú munir 
mest eftir ganga“. Bergþóra mælti: „Undar- 
lega er yðr farit, er þér vegið víg þau er yðr 
rekr lítið til enn meltið slíkt ok sjóðið fyrir 
yðr svá at ekki verðr af; ok mun hér koma 
skjótt Höskuldr Hvítanessgoði ok biðja yðr sætta, 
ok munuð þér veita honum þat — ok er nú 
til at ráða ef þér vilið“. Skarpheðinn mælti: 
„Eggjar móðir vár oss nú lögeggjan“. Síðan 
hljópu þeir út allir. Hróðný gekk heim með 
Njáli ok var þar um nóttina. 

99. Nú er at segja frá þeim Skarpheðni, 
at þeir stefna upp til Þverár.  Skarpheðinn 
mælti: „„Stöndu vér nú ok hlýðum til“. Þeir 
gerðu svá. Síðan mælti hann: „Föru vér nú 
hljótt; því at ek heyri mannamál upp með ánni. 
Eða hvárt vilið þér heldr eiga við Lýting einn 
eða við bræðr hans báða?“ Þeir kváðust heldr 
vilja eiga við Lýting einn. „Í honum er þó 
veiðrin meiri“, segir Skarpheðinn, „ok þykki 
mér illa ef undan berr; enn ek treysti mér 
bezt um, at eigi dragi undan“. „Til skulu vit 
svá stefna“, segir Helgi, „ef vit komumst í 
færi, at eigi reki undan“. Síðan gengu þeir 

þangat sem Skarpheðinn hafði heyrt manna- 
málit ok sjá, hvar þeir Lýtingr eru við læk 
einn. Skarpheðinn hleypr þegar yfir lækinn 
ok í melbakkann öðrum megin. Þar stóð Hall- 
grímr á uppi ok þeir bræðr. Skarpheðinn höggr 
á lærit Hallgrími, svá at þegar tók undan fót- 
inn, enn þrífr Hallkel annarri hendi. . Lýtingr 
lagði til Skarpheðins. Helgi kom þá at ok brá 
við skildinum, ok kom þar í lagit. #Lýtingr 
tók upp stein ok laust Skarpheðin, ok varð 
Hallkell lauss.  Hallkell hleypr þá upp á mel- 
bakkann ok kemst eigi á upp annan veg enn 
hann skýtr niðr knjánum. Skarpheðinn slæmir til 
hans öxinni Rimmugýgi ok höggr í sundr í 
honum hrygginn. Lýtingr snýr nú undan enn 
þeir Grímr ok Helgi eftir, ok kemr sínu sári 
á hann hvárr þeira. Lýtingr komst út á ána 
undan þeim ok svá til hrossa ok hleypir til 
þess er hann kemr í Vörsabæ.  Höskuldr var 
heima. Lýtingr finnr hann þegar ok segir hon- 
um verkin. „Slíks var þér ván“, segir Hösk- 
uldr. „Þú fórt rasandi mjök. Mun hér sann- 
ast þat sem mælt er, at skamma stund verðr 
hönd höggvi fegin. Þykki mér sem þér þykki 
nú Ísjávert, hvárt þú munt fá haldit þik fyrir 
Njálssonum“. #„Svá er víst“, segir Lýtingr, „at 
ek kvámumst nauðulega undan; enn þó vilda 
ek nú, at þú kvæmir mér í sætt við Njál ok 
sonu hans ok mætta ek halda búi mínu“. „Svá 

skal vera“, segir Höskuldr. Síðan lét Höskuldr 
söðla hest sinn ok reið til Bergþórshváls við 
hinn sétta mann. Þá váru synir Njáls heim 
komnir ok höfðu lagzt til svefns. Höskuldr fór 
þegar at finna Njál, ok gengu þeir á tal. 
Höskuldr mælti til Njáls: „Hingat em ek kom- 
inn at biðja fyrir Lýtingi mági mínum.  Hefir 
hann stórt af gert við yðr — rofit sætt ok 
drepit son þinn“. Njáll mælti: „Lýtingr mun 
þykkjast mikit afhroð goldit hafa í láti bræðra 
sinna. Enn ef ek geri nakkvarn kost á, þá 
mun ek þín láta at njóta. Ok mun ek þó þat 
skilja fyrir sættina: at bræðr Lýtings skulu 
óhelgir fallit hafa; Lýtingr skal ok ekki hafa 
fyrir sár sín, enn bæta Höskuld fullum bótum“. 
„Þat vil ek“, segir Höskuldr, „at þú einn 
dæmir“. Njáll svarar: „Þat mun ek nú gera 
sem þú vill“. „Vill þú nakkvat“, segir Hösk- 
uldr, „at synir þínir sé við?“ Njáll svarar: 
„Ekki mun þá nær sættinni enn áðr; enn halda 
munu þeir þá sætt, er ek geri“. Þá mælti 
Höskuldr: „Lúku vit þá málinu, ok sel þú 
Lýtingi grið fyrir sonu þína“. „Svá skal vera“, 
segir Njáll. „Þat vil ek“, segir Njáll, „at 
Lýtingr gjaldi tvau hundruð silfrs fyrir víg 
Höskulds, enn búi á Sámsstöðum, ok þykki 
mér þó ráðlegra, at hann seli land sitt ok ráð- 
ist í braut — enn eigi fyrir því: ekki mun ek 
rjúfa trygðir á honum né synir mínir; enn þó 

þykki mér vera mega, at nakkvarr rísi sá upp 
Í sveit, at honum sé viðsjávert. Enn ef svá 
þykkir, sem ek gera hann heraðssekjan, þá leyfi 
ek, at hann sé hér í sveit; enn hann ábyrgist 
mestu til“. Síðan fór Höskuldr heim. Þeir 
vöknuðu Njálssynir ok spurðu föður sinn hvat 
komit hefði. Enn hann sagði þeim, at Höskuldr 
var þar fóstri hans. „Hann mundi biðja fyrir 
Lýtingi“, segir Skarpheðinn. „Svá var“, segir 
Njáll. „Þat var illa“, segir Grímr. „Ekki 
myndi Höskuldr hafa skotit skildi fyrir hann“, 
segir Njáll, „ef þú hefðir drepit hann þá er þér 
var þat ætlat“. Skarpheðinn kvað þá vísu: 
(83) Kennum landa linna 

leygs gorvallir þeygi 

satt erat þollr né þetta 

þínlíkt fóður mínum. 

Hafgeymir mun heiman 

hyrs, ef þat má spyrjask, 

— stendr af stála skyndi 

stríð — hins verra bíða. 
„Telju vér ekki á föður várn“, segir Skarp- 
heðinn. Nú er at segja frá því, at þessi sætt 
helzt með þeim síðan. 

100. Höfðingjaskifti varð í Noregi. Hákon 
jarl var liðinn undir lok, enn kominn í stað- 
inn Óláfr Tryggvasou. Urðu þau örlög Há- 
konar jarls, at Karkr þræll skar hann á 
háls á Rimul í Gaulardal. Þat spurðist með 
tíðendum þessum, at siðaskifti var orðit í 

Noregi. Höfðu þeir kastat hinum forna átrún- 
aði. Enn Óláfr konungr hafði kristnat Vestr- 
lönd — Hjaltland ok Orkneyjar ok Færeyjar. 
Þat mæltu margir menn, svá at Njáll heyrði, 
at slíkt væri mikil firn at hafna fornum sið ok 
átrúnaði. Njáll sagði þá: „Svá lízt mér, sem 
hinn nýi átrúnaðr muni vera miklu betri ok 
sá muni sæll er þann fær heldr. Ok ef þeir 
menn koma út hingat, er þann sið bjóða, þá 
skal ek þat vel flytja“. Hann mælti þat oft. 
Hann fór oft frá öðrum mönnum einn saman 
ok þuldi. — Þetta hit sama haust kom skip út 
austr í Fjörðum í Berufirði þar sem heitir 
Gautavík. Hét Þang-Brandr stýrimaðr. Hann 
var son Vilbaldrs greifa ór Saxlandi. Þang- 
Brandr var sendr út hingat af Óláfi konungi 
Tryggvasyni at bjóða trú rétta. Með honum 
fór sá maðr íslenzkr, er Guðleifr hét. Hann 
var son Ara Más sonar, Atla sonar, Úlfs sonar 
hins skjálga, Högna sonar hins hvíta, Ótryggs 
sonar, Óblauðs sonar, Hjörleifs sonar hins kven- 
sama Hörðalands konungs.  Guðleifr var víga- 
maðr mikil! okmanna hraustastr ok harðgerr í 
öllu. Bræðr tveir bjoggu á Berunesi. Hét ann- 
arr Þorleifr enn annarr Ketill. Þeir váru Hólm- 
steins synir, Ögzurar sonar hins breiðdælska. 
Þeir lögðu til fund ok bönnuðu mönnum at eiga 
kaup við þessa menn. Þetta spurði Hallr af 
Síðu. Hann bjó at Þváttá í Álftafirði. Hann 

reið til skips við þrjá tigu manna. Hann ferr 
þegar á fund Þang-Brands ok mælti til hans: 
„Hvárt ganga ekki mjök kaupin?“ Hann sagði, 
at svá var. „Nú vil ek segja þér mitt eyr- 
endi“, segir Hallr, „at ek vil bjóða yðr öllum 
heim til mín ok hætta á, hvárt ek geta kaup 
fyrir yðr“.  Þang-Brandr þakkaði honum ok 
fóru til Þváttár. Um haustit var þat, at Þang- 
Brandr var úti einn morgin snimma ok lét 
skjóta sér tjaldi ok söng messu í tjaldinu ok 
hafði mikit við, því at hátíð var mikil. Hallr 
mælti til Þang-Brands: „Í hverja minning heldr 
þú þenna dag?“ „Micháel engill á daginn“, 
segir hann. „Hver rök fylgja engli þeim?“ 
segir Hallr. „Mörg“, segir Þang-Brandr, „hann 
skal meta alt þat sem þú gerir, bæði gott ok 
ilt — ok er hann svá miskunnsamr, at hann 
metr alt þat meira, sem vel er gert“. Hallr 
mælti: „Eiga vilda ek hann mér at vin“. 
„Þat munt þú mega“, segir Þang-Brandr, „ok 
gefst þú honum þá í dag með guði“. „Þat vil 
ek þá til skilja“, segir Hellr, „at þú heitir mér 
því fyrir hann, at hann sé þá fylgjuengill minn“. 
„Því mun ek heita þér“, segir Þang-Brandr. 
Tók Hallr þá skírn ok öll hjú hans. 

101. Um várit eftir fór Þang-Brandr at 
boða kristni ok Hallr með honum. Enn er þeir 
kvámu vestr um Lónsheiði til Stafafells, þá bjó 
þar Þorkell. Hann mælti mest í HT RA 

ok skoraði Þang-Brandi á hólm. Þá bar Þang- 
Brandr róðukross fyrir skjöldinn. Enn þó lauk 
svá með þeim, at Þang-Brandr hafði sigr ok 
drap Þorkel. Þaðan fóru þeir til Hornafjarðar 
ok gistu í Borgarhöfn fyrir vestan Heinabergs- 
sand. Þar bjó Hildir hinn gamli. Hans son 
var Glúmr, er fór til brennu með Flosa. Þar 
tók við trú Hildir ok hjú hans öll. Þaðan fóru 
þeir til Fellshverfis ok gistu at Kálfafelli. Þar 
bjó Kolr Þorsteinsson, frændi Halls, ok tók hann 
við trú ok hjú hans öll. Þaðan fóru þeir til 
Breiðár. Þar bjó Özurr Hróaldsson, frændi 
Halls, októk við primsigning. Þaðan fóru þeir 
til Svínafells, ok tók Flosi primsigning, enn hét 
at fylgja þeim á þingi. Þaðan fóru þeir vestr 
til Skógahverfis ok gistu í Kirkjubæ. Þar bjó 
Surtr Ásbjarnar son, Þorsteins sonar, Ketils 
sonar hins fíflska. Þeir höfðu allir verit krist- 
nir langfeðgar. Eftir þat fóru þeir ór Skóga- 
hverfi ok til Höfðabrekku. Þá spurðist alt um 
ferð þeira. Maðr hét Galdra-Heðinn, er bjó í 
Kerlingardal. Þar keyptu heiðnir menn at 
honum, at hann skyldi deyða Þang-Brand ok 
föruneyti hans. Hann fór upp á Arnarstakks- 
heiði ok efldi þar blót mikit. Þá er Þang- 
Brandr reið austan, þá brast í sundr jörðin 
undir hesti hans, enn hann hljóp af hest- 
inum ok komst upp á bakkann; enn jörðin 

svalg hestinn með öllum reiðingi, ok sá þeir 
hann aldri síðan. Þá lofaði Þang-Brandr guð. 
102. Guðleifr leitar nú Galdra-Heðins ok 
finnr hann á heiðinni ok eltir hann ofan at 
Kerlingardalsá ok komst í skotfæri við hann 
ok skýtr til hans spjóti ok í gegnum hann. 
Þaðan fóru þeir til Dyrhólma ok áttu þar fund, 
ok boðaði Þang-Brandr þar trú ok kristnaði 
þar Ingjald son Þorkels Háeyrartyrðils. Þaðan 
fóru þeir til Fljótshlíðar ok boðuðu þar trú. 
Þar mælti mest í mót Vetrliði skáld ok Ari 
son hans, ok fyrir þat vágu þeir Vetrliða, ok 
er þar um kveðin vísa þessi: 
(84) Ryðfjónar gekk reynir 
randa suðr á landi 
beðs í bænar smiðju 
Baldrs sigrtalum halda. 
Siðreynir lét síðan 
snjallr morðhamar gjalla 
hauðrs í hattar steðja 
hjaldrs Vetrliða skaldi. 
Þaðan fór Þang-Brandr til Bergþórshváls, ok 
tók Njáll við trú ok öll hjú hans. Enn Mörðr 
Valgarðsson gekk mest í móti. Þeir fóru það. 
an út yfir ár. Þeir fóru í Haukadal ok skírðu 
þar Hall, ok var hann þá þrevetr. Þaðan fóru 
þeir til Grímsness. Þar efldi flokk í móti þeim 
Þorvaldr hinn veili ok sendi orð Úlfi Uggasyni, 
at hann skyldi fara at Þang-Brandi ok drepa 
hann, ok kvað til vísu þessa: 

(85) Yggr bjalfa man Ulf 
Endils of boð senda 
— mér es við stála stýri 
stugglaust — syni Ugga, 
at gnýskúta Geitis 
goðvarg fyrir argan 
þanns við ragn of rignir 
reki hann, enn vér annan. 


Úlfr Uggason kvað aðra vísu í móti: 


(86) Tekkat ek sunds þót sendi 
sannreynir boð tanna 
hvarfs við hleypiskarfi 
Hárbarðs véa fjarðar. 
Erat, ráfáka rækir, 
rang eru mál á gangi 
— sék við meini miklu — 
mínlíkt fugu at gína. 





„Ok ætla ek ekki“, sagði Úlfr, „at vera ginn- 
ingarfífli hans. Enn gæti hann, at honum vefist 
eigi tungan um höfuð“. Ok eftir þat fór sendi- 
maðr aftr til Þorvalds hins veila ok sagði hon- 
um orð Úlfs.  Þorvaldr hafði mart manna um 
sik ok hafði þat við orð at sitja fyrir þeim á 
Bláskógaheiði. Þeir Þang-Brandr ok Guðleifr 
riðu ór Haukadal. Þeir mættu manni einum, 
er reið Í mót þeim. Sjá spurði at Guðleifi. 
Ok er hann fann hann, mælti hann: „Njóta 
skalt þú Þórgils bróður þins á Reykjahólum, 
at ek vil gera þér njósn, at þeir hafa margar 
fyrirsátir — ok þat með, at Þorvaldr hinn 
veili er með flokk sinn við Hestlæk í Gríms- 

nesi“. „Ekki skulu vit ríða at síðr“, segir 
Guðleifr, „til fundar við hann“. Ok sneru þeir 
síðan ofan til Hestlækjar. Þorvaldr var þá 
kominn yfir lækinn. Guðleifr mælti til Þang- 
Brands: „Hér ernú Þorvaldr, ok hlaupum nú 
at honum“.  Þang-Brandr skaut spjóti í gegn- 
um Þorvald, enn Guðleifr hjó á öxlina ok frá 
ofan höndina; ok "var þat hans bani. Eftir 
þat ríða þeir á þing upp — ok hafði svá nær, 
at frændr Þorvalds myndi ganga at þeim.  Veittu 
þeir Njáll ok Austfirðingar Þang-Brandi. Hjalti 

Skeggjason kvað kviðliug þenna: 

(87) Sparik eigi goð geyja, 

grey þykki mér Freyja 

{æ man annat tveggja 

Óðinn grey eða Freyja). 
Hjalti fór utan um sumarit ok Gizurr hvíti. 
Enn skip Þang-Brands braut austr við Búlands- 
nes, ok hét skipit Visundr. Þang-Brandr fór 
alt vestr um sveitir. Steinunn kom í mót hon- 
um, móðir Skáld-Refs. Hon boðaði Þang-Brandi 
heiðni ok taldi lengi fyrir honum. Þang-Brandr 
þagði, meðan hon talaði, enn talaði lengi eftir, 
ok sneri því öllu, er hon hafði mælt, í villu. 
„Hefir þú heyrt þat“, sagði hon, „er Þórr bauð 
Kristi á hólm, ok þorði Kristr eigi at berjast 
við Þór?“ „Heyrt hefi ek“, segir Þang-Brandr, 
„at Þórr var ekki nema mold ok sska, ef guð 
vildi eigi, at hann lifði“. „Veizt þú“, segir 

hon, „hverr brotit hefir skip þitt?“ „Hvat segir 
þú til?“ segir hann. „Þat mun ek segja þér“, 
segir hon: 
(88) Braut fyr bjallu gæti 

— band ráku Val Strandar — 

magfellandi Mellu 

mástalls visund allan. 

Hlífðit Kristr, þás kneyfði 

knarr, malmfeta varrar; 

lítt hykk at guð gætti 

Gylfa hreins at einu. 
Ok enn kvað hon aðra vísu: 

(89) Þórr brá Þvinnils dýri 

Þang-Brands ór stað langu, 

hristi buss ok beysti 

barðs ok laust við jarðu. 

Mana skíð umb sjá síðan 

sundfært Atals grundar, 

hregg þvít hart tók leggja, 

hánum kent, í spánu. 
Eftir þat skildu þau Þang-Brandr ok Steinunn, 
ok fóru þeir vestr til Barðastrandar. 

103. Gestr Oddleifsson bjó í Haga á Barða- 
strönd. Hann var manna vitrastr, svá at hann 
sá fyrir örlög manna. Hann gerði veizlu Í móti 
þeim Þang-Brandi. Þeir fóru í Haga við sex 
tigu manna. Þá var sagt, at þar væri fyrir 
tvau hundruð heiðinna manna ok þangat væri 
ván berserks þess er Ótryggr hét; ok váru allir 
við hann hræddir. Frá honum var sagt svá 
mikit, at hann hræddist hvártki eld né egg; 

ok váru heiðnir menn hræddir mjök. Þá spurði 
Þang-Brandr, ef menn vildi taka við trú. Enn 
allir heiðnir menn mæltu í móti. „Kost mun 
ek yðr gera“, segir Þang-Brandr, „at vér skul. 
um reyna, hvár betri er trúan. Vér skulum 
gera elda þrjá. Skuluð þér heiðnir menn vígja 
einn enn ek annan, enn hinn þriði skal óvígðr 
vera. Enn ef berserkrinn hræðist þann einn 
eldinn, er ek vígi, enn veðr hina báða, þá skul- 
uð þér taka við trú“. „Þetta er vel mælt“, 
segir Gestr, „ok mun ek þessu játa fyrir mik 
ok heimamenn mína“. Ok er Gestr hafði þetta 
mælt, þá játuðu miklu fleiri. Þá var sagt at 
berserkrinn færi at bænum. Ok váru þá ger- 
vir eldarnir ok brunnu. Tóku menn þá vápn sín 
ok hljópu upp í bekkina ok biðu svá. Ber- 
serkrinn hleypr at með vápnum ok inn í dyrrn- 
ar. Hann kemr innar í stofuna ok veðr þegar 
eldinn, er hinir heiðnu menn höfðu vígðan, ok 
svá hinn óvígða. Hann kemr at þeim eldinum, 
er Þang-Brandr hafði vígt ok þorir eigi at vaða 
ok kvaðst brenna allr. Hann höggr sverðinu 
upp á bekkinn — ok kom í þvertréit, er hann 
reiddi hátt. Þang-Brandr laust með róðukrossi 
á höndina — ok varð jartegn svá mikil, at 
sverðit fell ór hendi berserkinum. Þá leggr 
Þang-Brandr sverði fyrir brjóst honum, enn 
Guðleifr hjó á höndina svá at af tók. Gengu 
þá margir at ok drápu berserkinn. Eftir þat 

spurði Þang-Brandr, ef menn vildi taka við trú. 
Gestr kveðst þat eitt um hafa mælt, er hann 
ætlaði at halda. Skirði Þang-Brandr þá Gest 
ok öll hjú hans ok marga menn aðra. Réðst 
þá Þang-Brandr um við Gest, hvárt hann skyldi 
nakkvat fara í fjörðu vestr. Enn Gestr latti 
þess ok kvað þar vera menn harða ok illa viðr- 
eignar, „enn ef þat er ætlat fyrir, attrúa þessi 
skuli við gangast, þá mun á alþingi við gangast, 
ok munu þar þá vera allir höfðingjar ór hverju 
heraði“. „Flutta ek á þingi“, segir Þang-Brandr, 
„ok varð mér þar erfiðlegast um“. „Þó 
hefir þú mest at gert“, segir Gestr, „þó at öðr- 
um verði auðit í lög at lög at leiða. Enn þat 
er sem mælt er, at eigi fellr tré við hit fyrsta 
högg“. Síðan gaf Gestr Þang-Brandi góðar gjaf- 
ar, ok fóru þeir suðr aftr. Þang-Brandr fór í 
Sunnlendingafjórðung ok svá til Austfjarða. 
Hann gisti at Bergþórshváli, ok gaf Njáll hon- 
um góðar gjafar. Þá reið hann austr í Álfta- 
fjörð til móts við Síðu-Hall. Hann lét bæta 
skip sitt, ok kölluðu heiðnir menn þat “Járn- 
meis“ Á því skipi fór Þang-Brandr utan ok 
Gruðleifr með honum. 

104. Þetta sama sumar varð Hjalti Skeggja- 
son sekr á þingi um goðgá. 

Þang-Brandr sagði Óláfi konungi frá mein- 
gerðnm Íslendinga við sik — sagði þá vera 
svá fjölkunga, at jörðin spryngi í sundr undir 

hesti hans ok tæki hestinn. Þá varð Óláfr kon- 
ungr svá reiðr, at hann lét taka alla íslenzka 
menn ok setja Í myrkvastofu ok ætlaði þá 
til dráps. Þá gengu þeir Gizurr hvíti at ok 
Hjalti ok buðu at leggja sik í veð fyrir þessa 
menn ok fara út til Íslands ok boða trú. Kon- 
ungr tók þessu vel, ok þágu þeir þá alla und- 
an. Þá bjoggu þeir Gizurr ok Hjalti skip sitt 
til Íslands ok urðu snemmbúnir. Þeir tóku land 
á Eyrum, er tíu vikur váru af sumri. Þeir 
fengu sér þegar hesta, enn fengu menn til at 
ryðja skip. Ríða þeir þá þrír tigir manna til 
þings ok gerðu þá orð kristnum mönnum, at 
við búnir skyldi vera. Hjalti var eftir at Reyð- 
armúla; því at þeir spurðu, at hann var sekr 
orðinn um goðgá. Enn þá er þeir kvámu í 
Vellandkötlu ofan frá Gjábakka, þá kom Hjalti 
þer eftir þeim ok kveðst ekki vilja sýna þat 
heiðnum mönnum, at hann hræddist þá. Riðu 
nú margir kristnir menn í móti þeim — ok riðu 
þeir með fylktu liði á þing. Heiðnir menn höfðu 
ok fylkt fyrir. Ok var þá svá nær, at allr 
þingheimr mundi berjast. Enn þó varð þat 
eigi. 

105. Þorgeirr hét maðr. Hann var Tjörva 
son, Þorkels sonar langs. Móðir hans hét Þór- 
unn ok var Þorsteins dóttir, Sigmundar sonar, 
Gnúpa-Bárðar sonar.  Guðríðr hét kona hans. 
Hon var dóttir Þorkels hins svarta ór Hleiðr- 

argarði. Hans bróðir var Ormr töskubak, faðir 
Hlenna hins gamla ór Saurbæ. Þeir Þorkell 
váru synir Þóris snepils, Ketils sonar brinils, 
Örnólfs sonar, Björnólfs sonar, Gríms sonar loð- 
inkinna, Ketils sonar hæings, Hallbjarnar son- 
ar hálfstrolls ór Hrafnistu. Þorgeirr bjó at 
Ljósavatni ok var höfðingi mikill ok manna 
vitrastr. Kristnir menn tjölduðu búðir sínar, 
ok váru þeir Gizurr ok Hjalti í Mosfellingabúð. 
Um daginn eftir gengu hvárirtveggju til Lög. 
bergs, ok nemndu hvárir vátta, kristnir menn 
ok heiðnir, ok sögðust hvárir ór lögum annarra, 
ok varð þá svá mikit óhljóð at Lögbergi, at 
engi nam annars mál. Síðan gengu menn í 
í brautu, ok þótti öllum horfa til hinna mestu 
óefna. Kristnir menn tóku sér til lögsögumanns 
Hall af Síðu. Enn Hallr fór at finna Þorgeir 
goða lögsögumann frá Ljósavatni, ok gaf hon- 
um til þrjár merkr silfrs, at hann segði upp 
lögin. Enn þat var þó ábyrgðarráð, er haun 
var heiðinn. Þorgeirr lá dag allan ok breiddi 
feld á höfuð sér, svá at engi maðr mælti við 
hann. Enn annan dag gengu menn til Lögbergs. 
Þá beiddi Þorgeirr sér hljóðs ok mælti: „Svá 
lízt mér, sem málum várum sé komit í ónýtt 
efni, ef vér skulum eigi hafa ein lög allir. Enn 
ef sundr skift er lögunum, þá mun sundr skift 
friðinum; ok mun eigi mega við þat búa. Nú 
vil ek þess spyrja heiðna menn ok kristna, 

hvárt þeir vilja hafa lög þau, er ek segi upp“. 
Því játuðu allir. Hann kvaðst vilja hafa svar- 
daga af þeim ok festu at balda. Þeir játuðu 
því allir, ok tók hann af þeim festu. „Þat er 
upphaf laga várra“, sagði hann, „at menn skulu 
allir vera kristnir hér á landi ok trúa á einn 
guð — föður ok son ok anda helgan — enn 
láta af allri skurðgoðavillu, bera eigi út börn 
ok eta eigi hrossakjöt. Skal fjörbaugssök á 
vera, ef víst verðr; enn ef leynilega er með 
farit, þá skal vera vítislaust“. Enn þessi heið- 
ni var af tekin öll á fára vetra fresti — at 
eigi skyldi þetta heldr gera leynilega enn opin- 
berlega. Hann sagði þá um dróttinsdaga hald 
ok föstudaga, jóladaga ok páskadaga ok allra 
hinna stærstu hátíða.  Þóttust heiðnir menn mjök 
sviknir vera. Enn þó var þá í lög leidd trúan 
ok allir menn kristnir gervir hér álandi. Fara 
menn við þat heim af þingi. 

106. Sá atburðr varð þrim vetrum síðar á 
Þingskálaþingi, at Ámundi hinn blindi var þar 
son Höskulds Njálssonar. Hann lét leiða sik 
búða í meðal. Hann kom í búð þá, er Lýtingr 
var inni af Sámsstöðum. Hann lætr leiða sik 
inn í búðina ok þar fyrir, sem Lýtingr sat. 
Hann mælti: „Er hér Lýtingr af Sámsstöðum ?“ 
„já“, segir Lýtingr, „eða hvat vill þú mér?“ 
„Ek vil vita“, segir Ámundi, „hverju þú vill 
bæta mér föður minn. Ek em laungetinn, ok 

hefi ek við engum bótum tekit“. „Bætt hefi 
ek föður þinn fullum bótum“, segir Lýtingr, 
„ok tók við föðurfaðir þinn ok föðurbræðr; enn 
bræðr mínir váru ógildir. Ok var bæði, at ek 
hafða illa til gert, enda kom ek allhart niðr“. 
„Ekki spyrr ek at því“, segir Ámundi, „at þú 
hefir bætt þeim. Veit ek, at þér eruð sáttir. 
Ok spyr ek at því, hverju þú vill mér bæta“. 
„Alls engu“, segir Lýtingr. „Eigi skil ek“, 
segir Ámundi, „at þat muni rétt fyrir guði, svá 
nær hjarta sem þú hefir mér höggvit. Enda 
kann ek at segja þér, ef ek væra heileygr báð- 
um augum, at hafa skylda ek annat hvárt fyrir 
föður minn fébætr eða mannhefndir — „enda 
skifti guð með okkr“. Eftir þat gekk hann 
út. Enn er hann kom í búðardyrrnar, snýst 
hann innar eftir búðinni. Þá lukust upp augu 
hans. Þá mælti hann: #„Lofaðr sér þú, guð 
dróttinn minn: sé ek nú, hvat þú vill“. Eftir 
þat hleypr hann innar eftir búðinni, þar til er 
hann kemr fyrir Lýting ok höggr með öxi í 
höfuð honum, svá at hon stóð á hamri, ok kipp- 
ir at sér öxinni. Lýtingr fellr áfram ok var 
þegar dauðr. Ámundi gengr út í búðardyrrnar. 
Ok er hann kom í þau hin sömu spor, sem 
augu hans höfðu upp lokizt, þá lukust nú aftr 
— ok var hann alla æfi blindr síðan. Eftir þat 
lætr hann fylgja sér til Njáls ok sona hans. 
Hann segir þeim víg Lýtings. „Ekki má saka 

þik um þetta“, segir Njáll, „því at slíkt er mjök 
ákveðit — enn viðvörunarvert, ef slíkir atburðir 
verða, at stinga eigi af stokki við þá er svá 
nær standa“. Síðan bauð Njáll sætt frændum 
Lýtings. Höskuldr Hvítanessgoði átti hlut at 
við frændr Lýtings, at þeir tæki sættum. Ok 
var þá lagit mál í gerð, ok fellu hálfar bætr 
niðr fyrir sakastaði þá er Ámundi þótti á eiga. 
Eftir þat gengu menn til trygða, ok veittu 
frændr Lýtings Ámunda trygðir. Menn riðu 
heim af þingi ok er nú kyrt lengi. 

107. Valgarðr hinn grái kom þetta sumar 
út. Hann var þá heiðinn. Hann fór til Hofs 
til Marðar sonar síns ok var þar um vetrinn. 
Hann mælti til Marðar: „Riðit hefi ek hér um 
bygðina víða — ok þykki mér eigi mega kenna, 
at hin sama sé. Kom ek á Hvítanes, ok sá ek 
þar búðartóftir margar ok umbrot mikil. Ok 
kom ek á Þingskálaþing, ok sá ek þar ofan 
brotna búð vára alla — eðr hví sæta firn slík?“ 
Mörðr svarar: „Hér eru tekin upp ný göðorð 
ok fimtardómslög, ok hafa menn sagt sig ór 
þingi frá mér ok í þing með Höskuldi“. Val- 
garðr mælti: „Illa hefir þú launat mér goð- 
orðit, er ek fekk þér í hendr, at fara svá ó- 
mannlega með. Vil ek nú at þú launir þeim 
því, at þeim dragi öllum til bana. Enn þat er 
til þess, at þú rægir þá saman — ok drepi synir 
Njáls Höskuld. Enn þar eru margir til eftir- 

máls um hann, ok munu þá Njálssynir af þeim 
sökum drepnir verða“. „Eigi mun ek þat gert 
geta“, segir Mörðr. „Ek skal leggja ráðin til“, 
segir Valgarðr, „þú skalt bjóða Njálssonum heim 
ok leysa þá út með gjöfum. Enn svá fremi 
skalt þú rógit frammi hafa, er orðin er vinátta 
með yðr mikil ok þeir trúa þér eigi verr enn 
sér. Mátt þú svá hefnast við Skarpheðinn þess 
er hann tók féit af þér eftir lát Gunnars. Munt 
þú svá fremi taka höfðingsskap, er þessir eru 
allir dauðir“. Þessa ráðagerð festu þeir með 
sér, at sjá skyldi fram koma. Mörðr mælti: 
„Þat vilda ek, faðir, at þú tækir viðtrú — þú 
ert maðr gamall“. „Eigi vil ek þat“, segir 
Valgarðr, „heldr vil ek at þú kastir trúnni — 
ok sjá hversu þá fari“. Mörðr kvaðst þat eigi 
gera mundu. Valgarðr braut krossa fyrir Merði 
ok öll heilög tákn. Litlu síðar tók Valgarðr 
sótt ok andaðist, ok var hann heygðr (í tún- 
inu). 

108. Nökkuru síðar reið Mörðr til Bergþórs- 
hváls ok fann þá Skarpheðinn. Hann sló á mikit 
fagrmæli við þá, ok talaði hann dag all- 
an ok kveðst við þá mart vilja eiga. Skarp- 
heðinn tók því öllu vel, enn kvað hann ekki 
þess leitat hafa fyrr. Svá gerðist, at hann 
kom sér í svá mikla vináttu við þá, at hvár- 
igum þótti ráð ráðit nema við aðra réðist um. 
Njáli þótti ávallt ilt, er Mörðr kom þangat — 

ok fór svá jafnan, at hann amaðist við. Einu 
hverju sinni var'þat, at Mörðr kom til Bergþórs- 
hváls. Hann mælti til þeira Njálssona: „Veizlu 
hefi ek þar stofnaða, ok ætla ek at drekka erfi 
eftir föður minn. Enn til þeirar veizlu vil ek 
bjóða yðr Njálssonum ok Kára ok því heita, at 
þér skuluð eigi gjafalaust í braut fara“. Þeir 
hétu at fara. Ferr Mörðr nú heim ok býr 
veizluna. Hann bauð þangat mörgum bóndum, 
ok var veizla sú fjölmenn. Koma þangat Njáls- 
synir ok Kári. Mörðr gaf Skarpheðni gullsylgju 
mikla, enn Kára silfrbelti, enn Grími ok Helga 
góðar gjafar. Þeir koma heim ok hrósa gjöf- 
um þessum ok sýna Njáli. Hann segir, at þeir 
mundu fullkeypt hafa — „ok hyggið at því, 
at þér launið eigi því sem hann mundi vilja“. 

109. Litlu síðar höfðu þeir heimboð með 
sér Höskuldr ok Njálssynir, ok buðu þeir fyrri 
Höskuldi. Skarpheðinn átti hest brúnan fjög- 
urra vetra gamlan bæði mikinn ok sjálegan. 
Hann var graðr ok hafði ekki verið fram leiddr. 
Þann hest gaf Skarpheðinn Höskuldi ok með 
hross tvau. Allir gáfu þeir Höskuldi gjafar — 
ok mæltu til vináttu. Síðan bauð Höskuldr 
þeim í Vörsabæ. Hann hafði þar marga fyrir 
boðsmenn ok mikit fjölmenni. Hann hafði látit 
taka ofan skála sinn. Enn hann átti útibúr 
þrjú, ok váru þau búin mönnum at sofa í. Þeir 


koma þar allir, er hann hafði boðit. Veizlan 
17 

fór allvel fram. Ok er menn skyldu heim fara, 
valdi Höskuldr mönnum góðar gjafar ok fór á 
leið með Njálssonum. #Sigfússynir fylgdu hon- 
um ok fjölmennit alt.  Mæltu hvárir, at engir 
skyldi í millum þeira komast. Nökkuru síðar 
kom Mörðr í Vörsabæ ok kallaði Höskuld til 
máls við sik. Þeir gengu á tal. Mörðr mælti: 
„Mikill verðr mannamunr með yðr Njálssonum. 
Þú gaft þeim góðar gjafar, enn þeir gáfu þér 
gjafar með miklu spotti“. „Hvat færir þú til 
þess?“ segir Höskuldr. Þeir gáfu þér hest, er 
þeir kölluðu vánfola, ok gerðu þat til spotts við 
þik; því at þeim þóttir þú ok óreyndr. Ek 
kann ok þat at segja þér, at þeir öfunda þik 
um goðorðit. "Tók Skarpheðinn því upp á þingi, 
er þú komt eigi til þings á fimtardómsstefnu. 
Ætlar Skarpheðinn ok aldri laust at láta goð- 
orðit“. „Eigi er þat“, segir Höskuldr, „ek tók 
við á leiðmóti í haust“. „Njáll hefir því valdit 
þá“, segir Mörðr. „Þeir rufu ok“, segir Mörðr, 
„sætt á Lýtingi“. „Ekki ætla ek þat þeim at 
kenna“, segir Höskuldr. „Eigi munt þú mæla 
í móti því“, segir Mörðr, „þá er þit Skarpheð- 
inn fóruð austr at Markarfljóti, fell öx undan 
belti honum — ok hafði hann ætlat at drepa 
þik“. „Þat var“, segir Höskuldr, „viðaröx hans; 
ok sá ek er hann lét undir belti sér. Ok er 
hér svá skjótt frá mér at segja“, segir Hösk- 
uldr, „at þú segir aldri svá ilt frá Njálssonum, 

at ek muna því trúa. Enn þó at því sé at 
skifta — ok segir þú þat satt, at annat hvárt 
sé, at ek drepa þá eða þeir mik — þá vil ek 
miklu heldr þola dauða af þeim, enn ek gera 
þeim nakkvat mein. Enn þú ert maðr at verri, 
er þú hefir þetta mælt“. Síðan fór Mörðr heim. 
Nökkuru síðar ferr Mörðr at finna Njálssonu. 
Hann talar mart við þá bræðr ok Kára. „Sagt 
er mér“, segir Mörðr, „at Höskuldr Hvítanessgoði 
hafi mælt, at þú Skarpheðinn hafir rofit sætt á 
Lýtingi. Enn ek varð þess víss, at honum þóttir 
þú hafa haft við sik fjörráð, er þit fóruð austr til 
Markarfljóts. Enn mér þykkja þau ekki minni 
fjörráð, er hann bauð þér til veizlu ok skipaði þér 
í útibúr þat er first var húsum — ok var þar 
borinn at viðr alla nóttina, ok ætlaði hann at 
brenna yðr inni. Enn þat bar við, at Högni 
Gunnarsson kom um nóttina — ok varð þá ekki 
af því, at þeir gengi at; því at þeir hræddust 
hann. Síðan fylgdi hann þér á leið ok mikill 
flokkr manna. Þá ætlaði hann þér aðra atgöngu 
at veita, ok setti þá til Grana Gunnarsson ok 
Gunnarr Lambason at vega at þér. Enn þeim 
varð bilt, ok þorðu þeir eigi á þik at ráða“. 
Enn er hann hafði þetta mælt, þá mæltu þeir 
fyrst í mót. Enn þar kom, at þeir trúðu. Ok 
gerðust þá í fáleikar af þeira hendi til Hösk- 
ulds — ok mæltu nær ekki við hann, hvar sem 
þeir fundust. Enn Höskuldr gaf gen til- 

læti. Ok fór svá fram um hríð. Höskuldr fór 
austr til Svínafells um haustit at heimboði, ok 
tók Flosi vel við honum. Hildigunnr var þar 
ok. Flosi mælti til Höskulds: „Þat segir Hildi- 
gunnr mér, at fáleikar sé miklir með yðr Njáls- 
sonum. Ok þykki mér þat illa. Ok vil ek 
bjóða þér, at þú ríðir eigi vestr, ok mun ek fá 
þér bústað í Skaftafelli; enn ek mun senda 
Þorgeirr bróður minn at búa í Vörsabæ“. „Þat 
munu þá sumir menn mæla“, segir Höskuldr, 
„at ek flýja þaðan fyrir hræðslu sakir, ok vil 
ek þat eigi“. „Þá er þat líkara“, segir Flosi, 
„at stórvandræði leiði af“. „Illa er þat“, segir 
Höskuldr, „því at heldr vilda ek vera ógildr, 
enn margir hlyti ilt af mér“. Höskuldr bjóst 
heim fám nóttum síðar. Enn Flosi gaf honum 
skarlatsskikkju --- ok var hlaðbúin í skaut niðr. 
Reið Höskuldr heim í Vörsabæ. Er nú kyrt 
um hríð. Höskuldr var maðr svá vinsæll, at 
fáir váru hans óvinir. Enn hin sama er óþykt 
með þeim allan vetrinn. — Njáll hafði tekit til 
fóstrs son Kára, er Þórðr hét. Hann hafði ok 
fóstrat Þórhall son Ásgríms Elliða-Grímssonar. 
Þórhallr var röskr maðr ok harðgerr í öllu. 
Hann hafði numit svá lög at Njáli, at hann 
var hinn þriði mesti lögmaðr á Íslandi. — Nú 
várar snimma um várit, ok færðu menn snimma 
niðr sæði sín. 

110. Þat var einn dag, at Mörðr kom til 

Bergþórshváls. Þeir gengu þegar á tal Njáls- 
synir ok Kári. Mörðr rægir Höskuld at vanda 
sínum ok hefir nú enn margar nýjar sögur ok 
eggjar einart Skarpheðinn ok þá at drepa Hösk- 
uld, ok kvað hann mundu verða skjótara at 
bragði, ef þeir færi eigi þegar at honum. „Gera 
skal þér kost á þessu“, segir Skarpheðinn, „ef 
þú vill fara til með oss ok gera at nakkvat“. 
„Þat vil ek til vinna“, segir Mörðr. Ok bundu 
þeir þat með fastmælum, ok skyldi hann þar 
koma um kveldit. Bergþóra spurði Njál: „Hvat 
tala þeir úti?“ „Ekki em ek í ráðagerð með 
þeim“, segir Njáll, „sjaldan var ek þá frá kvaddr, 
er hin góðu váru ráðin“. Skarpheðinn lagðist 
ekki niðr um kveldit ok ekki bræðr hans né 
Kári. Þessa nótt hina sömu kom Mörðr ofan- 
verða. Tóku þeir þá vápa sín Njálssynir ok 
Kári ok riðu í braut. Þeir fóru þar til er þeir 
kvámu í Vörsabæ ok biðu þar hjá garði nökk- 
urum. Veðr var gott ok sól upp komin. 

lll. Í þenna tíma vaknaði Höskuldr Hvíta- 
nessgoði. Hann fór í klæði sín ok tók yfir sik 
skikkjuna Flosanaut. Hann tók kornkippu ok 
sverð í aðra hönd ok ferr til gerðisins ok sár 
niðr korninu. Þeir Skarpheðinn höfðu þat mælt 
með sér, at þeir skyldi allir á honum vinna. 
Skarpheðinn spratt upp undan garðinum. Enn 
er Höskuldr sá hann, vildi hann undan snúa. 
Þá hljóp Skarpheðinn at honum ok mælti: 


262 NJÁLS SAGA. 





„Hirð eigi þú at hopa á hæl Hvítanessgoði“, 
ok höggr til hans, ok kom í höfuðit, ok fell 
Höskuldr á knéin. Hann mælti þetta við, er 
hann fell: „Guð hjálpi mér, enn fyrirgefi yðr“. 
Hljópu þeir þá at honum allir ok unnu á hon- 
um. Eftir þat mælti Mörðr: „Ráð kemr mér 
í hug“. „Hvert er þat“, segir Skarpheðinn. 
„Þat, er ek mun fara heim fyrst. Enn síðan 
mun ek fara upp til Grjótár ok segja þeim tíð- 
endin ok láta illa yfir verkinu. Enn ek veit 
víst, at Þorgerðr mun biðja mik, at lýsa víg- 
inu. Ok mu; ek þat gera; því at þeim megu 
þet mest málaspell verða. Ek mun ok senda 
mann í Vörsabæ ok vita. hversu skjótt þau taki 
til ráða. Ok mun sá spyrja þar tíðendin, ok 
mun ek láta, sem ek taka af þeim“. „Far svá 
með víst“, segir Skarpheðinn. Þeir bræðr fóru 
hein ok Kári. Ok er þeir kvámu heim, sögðu 
þeir Njáli tíðendin. „Hörmuleg tíðendi eru 
þetta“, segir Njáll, „ok er slíkt ilt at vita, því 
at þat er satt at segja, at svá fellr mér þetta nær 
um trega, at mér þætti betra at hafa látit tvá 
sonu mína — ok lifði Höskuldr“. „Þat er nökk- 
urr várkunn“, segir Skarpheðinn, „þú ert maðr 
gamall — ok er ván, at þér falli nær“. „Eigi 
er þat síðr enn elli“, segir Njáll, „at ek veit 
gerr enn þér, hvat eftir mun koma“. „Hvat 
mun eftir koma?“, segir Skarpheðinn. „Dauði 
minn“, segir Njáll, „ok konu minnar ok allra 

sona minna“. „Hvat spár þú fyrir mér?“ segir 
Kári. „Erfitt mun þeim veita at ganga í mót 
giftu þinni“, segir Njáll, „því at þú munt þeim 
öllum drjúgari verða“. Sjá einn hlutr var svá, 
at Njáli fell svá nær, at hann mátti aldri ó- 
klökkvandi um tala. 

112. Hildigunnr vaknaði ok fann, at Hösk- 
uldr var í brautu ór rúminu. Hon mælti: 
„Harðir hafa draumar verit ok eigi góðir, ok 
leitið þér at honum Höskuldi“. Þeir leituðu 
hans um bæinn ok fundu hann eigi. Þá hafði 
Hildigunnr klædda sik. Ferr hon þá ok tveir 
menn með henni til gerðisins ok finna þar Hösk- 
uld veginn. (Ok heitir þar síðan Höskuldar- 
gerði). Þar kom þá ok at smalamaðr Marðar 
Valgarðssonar ok segir henni, at þeir Njálssynir 
hefði farit neðan þaðan — „ok kallaði Skarpheð- 
inn á mik ok lýsti víginu á höndsér“. „Karl- 
mannlegt verk er þetta“, sagði Hildigunnr, „ef 
einn hefði at verit“. Hon tók skikkjuna ok 
þerði með blóðit alt ok vafði þar í innan blóð- 
lifrarnar ok braut svá saman ok lagði niðr í 
kistu sína. Nú sendir hon mann upp til Grjót- 
ár at segja þangat tíðendin. Þá var þar Mörðr 
fyrir ok hafði sagt áðr tíðendin. Þar var ok 
kominn Ketill ór Mörk.  Þorgerðr mælti til 
Ketils: „Nú er Höskuldr dauðr, sem vit vitum. 
Ok mun þú nú, hverju þú hézt þá er þú tókt 
hann til fóstrs“. „Þat má vera“, segir Ketill, 

„at ek hafa þá ærit mörgu heitit; því at ek 
ætlaða ekki, at þessir dagar myndi verða, sem 
nú eru orðnir. Enda em ek við vant um kom- 
inn; því at náit er nef augum, þar sem ek á 
dóttur Njáls“. „Hvárt vill þú“, segir Þorgerðr, 
„at Mörðr lýsi víginu?“ „Eigi veit ek þat“, 
segir Ketill, „því at fleirum þykki mér sem ilt 
leiði af honum enn gott“. Enn þegar er Mörðr 
talaði við Ketil, þá fór honum sem öðrum, at 
svá þótti, sem Mörðr myndi honum vera trúr. 
Ok varð þat ráð þeira, at Mörðr skyldi lýsa 
víginu ok búa til mál at öllu til þings. Fór 
Mörðr þá ofan í Vörsabæ.  Þangat kvámu níu 
búar þeir er næstir bjoggu vættvangi. Mörðr 
hafði tíu menn með sér. Hann sýnir búum sár 
Höskulds ok nemnir vátta at benjum ok nemn- 
ir mann til hvers sárs nema eins. Þat lét hann 
eigi sem hann vissi, hverr því hefði sært — enn 
því hafði hann sjálfr sært. Enn hann lýsti víg- 
inu á hendr Skarpheðni, enn sárum á hendr 
bræðrum hans ok Kára. Síðan kvaddi hann 
heiman vættvangsbúa níu til alþingis. Eftir 
þat reið hann heim. Hann fann nær aldri Njáls- 
sonu. Enn þó var stygt með þeim þá er þeir 
fundust, ok var þat ráðagerð þeira. Víg Hösk- 
ulds spurðist um allar sveitir ok mæltist illa 
fyrir. Þeir Njálssynir fóru at finna Ásgrím 
Elliða-Grímsson ok báðu hann liðveizlu. „Þess 
meguð þér ván vita“, segir hann, „at ek mun 

yðr veita at öllum hinum stærrum málum. Enn 
þó segir mér þungt hugr um málin; því at 
margir eru til eftirmáls, enn víg þetta mælist 
allilla fyrir um allar sveitir“. Nú fara Njáls- 
synir heim. ti. 
113. Maðr er nemndr Guðmundr hinn ríki, 
er bjó á Möðruvöllum í Eyjafirði. Hann var 
Eyjólfs son, Einars sonar, Auðunar sonar rotins, 
Þórólfs sonar smjörs, Þorsteins sonar skrofa, 
Gríms sonar kambans. Móðir Guðmundar hét 
Hallbera dóttir: Þórodds hjálms. Enn móðir 
Hallberu hét Reginleif, dóttir Sæmundar hins 
suðreyska. Við þann er kend Sæmundarhlíð í 
Skagafirði. Móðir Eyjólfs föður Guðmundar var 
Valgerðr Runólfsdóttir. Móðir Valgerðar hét 
Vilborg. Hennar móðir var Jórunn hin óborna, 
dóttir Ósvalds konungs hins helga. Móðir Jó- 
runnar var Bera dóttir Játmunds konungs bins 
helga. Móðir Einars föður Eyjólfs var Helga 
dóttir Helga hins magra, er nam Eyjafjörð. 
Helgi var son Eyvindar austmanns ok Raförtu 
dóttur Kjarvals Írakonungs. Móðir Helgu dóttur 
Helga var Þórunn hyrna dóttir Ketils flatnefs, 
Bjarnar sonar bunu, Gríms sonar hersis ór Sogni. 
Móðir Gríms var Hervör. Enn móðir Hervarar 
var Þorgerðr dóttir Háleygs konungs af Háloga- 
landi. — Þórlaug hét kona Guðmundar hins 
ríka, dóttir Atla hins ramma Eilífs sonar arnar, 
Bárðar sonar í Ál, Ketils sonar refs, Skíða son- 

ar hins gamla. Herdís hét móðir Þorlaugar 
dóttir Þórðar at Höfða, Bjarnar sonar byrðu- 
smjörs, Hróalds sonar, Hróðlaugs sonar hryggs, 
Bjarnar sonar járnsíðu, Ragnars sonar loðbrók- 
ar, Sigurðar sonar hrings, Randvés sonar, Ráð- 
barðs sonar. Móðir Herdísar dóttur Þórðar var 
Þorgerðr Skíðadóttir. Hennar móðir var Frið- 
gerðr dóttir Kjarvals Írakonungs. — Guðmundr 
var höfðingi mikill. Hann var auðigr maðr at 
fé. Hann hafði hundrað hjóna. Hann sat yfir 
virðingu allra höfðingja fyrir norðan Öxnadals- 
heiði, svá at sumir létu bústaði sína, enn suma 
tók hann af lífi, enn sumir létu goðorð sín fyrir 
honum. Ok er frá honum komit alt hit mesta 
mannval á landinu: *Oddverjar ok Sturlungar 
ok Hvammverjar ok Fljótamenn ok Ketill bisk- 
up ok margir hinir beztu menn. Guðmundr 
var vinr Ásgríms Elliða-Grímssonar, ok ætlaði 
Ásgrímr þar til liðveizlu. 

114. Snorri hét maðr, er kallaðr var goði. 
Hann bjó at Helgafelli, áðr Guðrún Ósvífrs- 
dóttir keypti at honum landit. Ok bjó hon þar 
til elli. Enn Snorri fór þá til Hvammsfjarðar 
ok bjó í Sælingsdalstungu. Þorgrímr hét faðir 
Snorra ok var son Þorsteins þorskabíts, Þór- 
ólfs sonar mostrarskeggs, Örnólfs sonar fiskreka. 
Enn Ari hinn fróði segir hann vera son Þor- 
gils reyðarsíðu.  Þórólfr mostrarskegg átti Ósku 
dóttur Þorsteins hins rauða. Móðir Þorgríms 

hét Þóra dóttir Óleifs feilans, Þorsteins sonar 
hins rauða, Óleifs sonar hins hvíta, Ingjalds 
sonar, Helga sonar. Enn móðir Ingjalds hét 
Þóra dóttir Sigurðar orms í auga, Ragnars son- 
ar loðbrókar. Enn móðir Snorra goða var Þór- 
dís Súrsdóttir systir Gísla. Snorri var vinr 
mikill Ásgríms Elliða-Grímssonar, ok ætlaði hann 
þar til liðveizlu. Snorri var vitrastr maðr á 
Íslandi þeira er eigi váru forspáir. Hann var 
góðr vinum sínum enn grimmr óvinum. Í þenna 
tíma var þingreið mikil ór öllum landafjórðungum 
ok höfðu menn mörg mál til búin. 

115. Flosi spyrr víg Höskulds mágs síns, 
ok fær honum þat mikillar áhyggju ok reiði, 
ok var hann þó vel stiltr. Honum var sagðr 
málatilbúnaðr sá sem hafðr hafði verit eftir víg 
Höskulds, ok lét hann sér fátt um finnast. 
Hann sendi orð Halli af Síðu mági sínum ok 
Ljóti syni hans, at þeir skyldi fjölmenna mjök 
til þings.  Ljótr þótti bezt höfðingjaefni austr 
þar. Honum var þat fyrir spát, ef hann riði 
þrjú sumur til þings ok kvæmi hann heill heim, 
at þá myndi hann verða mestr höfðingi í ætt 
sinni ok elæztr. Hann hafði þá riðit eitt sumar 
til þings, enn nú ætlaði hann annat. Flosi sendi 
orð Kol Þorsteinssyni ok Glúmi syni Hildis hins 
gamla, Geirleifi syni Önundar töskubaks ok 
Móðólfi Ketilssyni. Ok riðu þeir allir til móts 
við Flosa. Hallr hét ok at fjölmenna mjök. 

Flosi reið þar til er hann kom í Kirkjubæ til 
Surts Ásbjarnarsonar. Þá sendi Flosi eftir Kol- 
beini Egilssyni bróðursyni sínum, ok kom hann 
þar. Þaðan reið hann til Höfðabrekku. Þar 
bjó Þorgrímr skrauti son Þorkels hins fagra. 
Flosi bað hann ríða til alþingis með sér. Enn 
hann játaði ferðinni ok mælti til Flosa: „„Oft- 
ar hefir þú glaðari verit, bóndi, enn nú; ok er 
þó nökkur várkunn á, þó at svá sé“. Flosi 
mælti: „Þat hefir nú víst at hendi borit, er 
ek mynda gefa til mikla mína eigu, at þat hefði 
eigi fram komit. Er illu korni til sáit, enda 
mun ilt af gróa“. Þaðan reið hann um Arnar- 
stakksheiði ok á Sólheima um kveldit. Þar bjó 
Loðmundr Úlfsson. Hann var vinr Flosa mik- 
ill. Flosi var þar um nóttina. Enn um morg- 
ininn reið Loðmundr með honum í Dal — ok 
váru þar um nótt. Þar bjó Rúnólfr son Úlfs 
örgoða. Flosi mælti til Rúnólfs: „Hér munu 
vér hafa sannar sögur um víg Höskulds Hvíta- 
nessgoða. Ert þú máðr sannorðr ok kominn 
nær frétt; ok mun ek því trúa öllu, er þú 
segir mér frá, hvat til saka hefir orðit með 
þeim“. Rúnólfr mælti: „Ekki þarf þat orðum 
at fegra, at hann hefir meir enn saklauss veg- 
inn verit. Ok er hann öllum mönnum harn- 
dauði. Þykkir engum jafnmikit sem Njáli fóstra 
hans“. „Þá mun þeim verða ilt til liðveizlu- 
manna“, segir Flosi. —„Svá mun þat“, segir 

Rúnólfr, „ef ekki dregr til“. „Hvat er nú at 
gert?“ segir Flosi. „Nú eru kvaddir búar“, 
segir Rúnólfr, „ok lýst víginu“. „Hverr gerði 
þat?“ segir Flosi. „Mörðr Valgarðsson“, segir 
Rúnólfr.  „Hvé trútt mun þat?“ segir Flosi. 
„Skyldr er hann mér“, segir Rúnólfr, „enn þó 
mun ek satt frá segja, at fleiri hljóta af honum 
ilt enn gott. Þess vil ek nú biðja þik, Flosi, 
at þú gefir ró reiði ok takir þat upp, at minst 
vandræði hljótist af; því at Njáll mun góð boð 
bjóða ok aðrir hinir beztu menn“. Flosi mælti: 
„Rið þú þá til þings, Rúnólfr. Ok skulu mikit 
þín orð mega við mik — nema til verra dragi 
um, enn vera skyldi“. Síðan hætta þeir talinu, 
ok hét Rúnólfr ferðinni. Rúnólfr sendi orð 
Hrafni hinum spaka frænda sínum. Hann reið 
þegar þangat. Flosi reið þaðan í Vörsabæ. 
116. Hildigunnr var úti ok mælti: „Nú 
skulu allir heimamenn mínir vera úti, er Flosi 
ríðr í garð. Enn konur skulu ræsta húsin ok 
tjalda ok búa Flosa öndvegi“ Síðan reið Flosi 
í túnit. Hildigunnr sneri at honum ok mælti: 
„Kom heill ok sæll, frændi — ok er fegit orð- 
it hjarta mitt tilkvámu þinni“. „Hér skulu 
vér“, segir Flosi, „eta dagverð ok ríða síðan“. 
Þá váru bundnir hestar þeira. Flosi gekk inn 
í stofuna ok settist niðr ok kastaði í pallinn 
undan sér hásætinu ok mælti: „Hvártki em ek 
konungr né jarl, ok vil ek ekki láta gera há- 

sæti undir mér, ok þarf ekki at spotta mik“. 
Hildigunnr var nær stödd ok mælti: „Þat er 
illa, ef þér mislíkar; því at þetta gerðu vér af 
heilum hug“. Flosi mælti: „Ef þú hefir heil- 
an hug við mik, þá mun sjálft leyfa sik, mun 
ok sjálft lasta sik, ef illa er“. Hildigunnr hló 
at kaldahlátr þann ok mælti: „Ekki er enn 
mark at — nær munu vit gangast verða áðr 
enn lýkr“. Hon settist niðr hjá Flosa, ok töl- 
uðu þau lengi hljótt. Síðan váru borð tekin, 
enn Flosi tók laugar ok lið hans. Flosi hugði 
at handklæðinu, ok var þat raufar einar ok 
numit til annars endans. Hann kastaði í bekk- 
inn, ok vildi eigi þerra sér á ok reist af borð- 
dúkinum ok þerði sér þar á ok kastaði til 
manna sinna. Síðan settist Flosi undir borð ok 
bað menn sína eta. Þá kom Hildigunnr í stof- 
una ok gekk fyrir Flosa ok greiddi hárit frá 
augum sér ok grét. Flosi mælti: „Skapþungt 
er þér nú, frændkona, er þú grætr. Enn þó er 
þat vel, er þú grætr góðan mann“. Hon tók 
þá til orða: „Hvert eftirmæli skal ek nú af 
þér hafa eða liðveizlu?“ Flosi mælti: „Sækja 
mun ek mál þitt til fullra laga eða veita til 
þeira sætta, er góðir menn sjá at vér sém vel 
sæmdir af í alla staði“. Hon mælti: „Hefna 
myndi Höskuldr þín, ef hann ætti eftir þik at 
mæla“. Flosisvaraði: „Eigi skortir þik grimm- 
leik — ok sét er, hvat þú vill“. Hildigunnr 

mælti: „Minna hafði misgert Arnórr Örnólfsson 
ór Forsárskógum við Þórð freysgoða föður þinn, 
ok vágu bræðr þínir hann á Skaftafellsþingi, 
Kolbeinn ok Egill. Hildigunnr gekk þá fram 
í skálann ok lauk upp kistu sína. Tók hon 
þá upp skikkjuna þá er Flosi hafði gefit Hösk- 
uldi. Í þeiri skikkju hafði Höskuldr veginn 
verit, ok hafði hon þar varðveitt í blóðit alt. 
Hon gekk þá innar í stofuna með skikkjuna. 
Hon gekk þegjandi at Flosa. Þá var Flosi 
mettr ok af borit af borðinu. Hildigunnr lagði 
yfir Flosa skikkjuna. Dundi þá blóðit um hann 
allan. Hon mælti þá: „Þessa skikkju gaft þú 
Flosi, Höskuldi, ok vil ek nú gefa þér aftr. 
Var hann í þessi veginn. Skýt ek því tilguðs 
ok góðra manna, at ek særi þik fyrir alla 
krafta Krists þíns ok fyrir manndóm ok karl- 
mensku þína, at þú hefnir þeirra allra sára, 
sem Hösknldr hafði á sér dauðum — eða heita 
hvers manns níðingr ella“. Flosi kastaði af 
sér skikkjunni ok rak í fang henni ok mælti: 
„Þú ert hit mesta forað ok vildir, at vér tæk- 
im þat upp, er öllum oss gegnir verst — ok 
eru köld kvenna ráð“. Flosa brá svá við, at 
hann var í andliti stundum rauðr sem blóð, enn 
stundum fölr sem gras, enn stundum blár sem 
hel. Þeir Flosi fóru til hesta sinna ok riðu í 
braut. Hann reið til Holtsvaðs ok bíðr þar 
Sigfússsona ok annarra vina sinna. 

Ingjaldr bjó at Keldum bróðir Hróðnýjar 
móður Höskulds Njálssonar. Þau váru börn 
Höskulds hins hvíta, Ingjalds sonar hins sterka, 
Geirfinns sonar hins rauða, Sölva sonar, Gunn- 
steins sonar berserkjabana. Ingjaldr átti Þras- 
laugu dóttur Egils Þórðar sonar freysgoða. 
Móðir Egils var Þraslaug dóttir Þorsteins 
titlings. Móðir Þraslaugar var Unnr dóttir 
Eyvindar karfa systir Móðólfs hins spaka. 
Flosi sendi orð Ingjaldi, at hann kvæmi til 
móts við hann. Ingjaldr fór þegar við hinn 
fimtánda mann. Þeir váru allir heimamenn 
hans. Ingjaldr var mikill maðr ok styrkr. 
Fálátr var hann jafnan heima ok hinn hraust- 
asti karlmaðr ok fédrengr góðr við vini sína. 
Flosi fagnaði Ingjaldi vel ok mælti til hans: 
„Mikill vandi er nú kominn at hendi oss ok er 
nú vant ór at ráða. Bið ek þik þess, mágr, 
at þú skilist eigi við mitt mál fyrr enn yfir 
lýkr vandræði þessi“. Ingjaldr mælti: „Við 
vant em ek um kominn fyrir tengda sakir við 
Njál ok sonu hans ok annarra stórra hluta, er 
hér hvarfa í milli“. Flosi mælti: „Þat ætlaða 
ek þá er ek gifta þér bróðurdóttur mína, at þú 
hétir mér því at veita mér at hverju máli“. 
„Þat er ok líkast“, segir Ingjaldr, „at ek gera 
svá. Enn þó vil ek nú heim ríða fyrst ok 
þaðan til þings“. 

117. Sigfússsynir spurðu, at Flosi var við 

Holtsvað ok riðu þangat til móts við hann. 
Ok var þar Ketill ór Mörk ok Lambi bróðir 
hans, Þorkell ok Mörðr ok Sigmundr Sigfús- 
synir. Þar var ok Lambi Sigurðarson ok Gunn- 
arr Lambason ok Grani Gunnarsson, Vébrandr 
Hámundarson. Flosi stóð upp í móti ok fagn- 
aði þeim öllum blíðlega. Þeir gengu fram at 
ánni. Flosi hafði af þeim sannar sögur, ok 
skilr þá hvergi á ok Rúnólf í Dal. Flosi mælti 
til Ketils ór Mörk: „Þik kveð ek at þessu: 
Hversn harðsnúinn ert þú á þetta mál eða aðrir 
Sigfússsynir?“ Ketill mælti: „Þat vilda ek, 
at sættir yrði með oss. Enn þó hefi ek svarit eiða 
at skiljast eigi við þessi mál fyrr enn yfir lýkr 
með nökkuru móti ok leggja líf á“. Flosi mælti: 
„Drengr ert þú mikill ok er slíkum mönnum 
allvel farit“. Þeir tóku báðir senn til orða 
Grani Gunnarsson ok Gunnarr Lambason: 
„Sektir vilju vér at fram komi ok mannráð“. 
Flosi mælti: „Eigi er ráðit, at bæði sé at vér 
kjósim ok deilim“. Grani mælti: „Þat var 
mér þá í hug, er þeir drápu Þráin á Markar- 
fljóti, enn síðan Höskuld son hans, at ek mynda 
aldri sættast við þá heilum sáttum; því at ek 
vilda vera þar gjarna, er þeir væri allir drepnir“. 
Flosi mælti: #„Setit hefir þú svá nær, at þú 
mættir hafa hefnt þessa, ef þú hefðir haft til 
þrek ok karlmensku.  Þykki mér sem þess 


biðir þú nú — ok margr annarra, — er myndir 
18 


274 NJÁLS SAGA. 


mikit fé til gefa, ef stundir líða, at þú hefðir 
eigi orðit við staddr. Sé ek þat gerla, þó at 
oss veitti þat at vilja, at vér dræpim Njál eða 
sonu hans, þá eru þeir svá mikils háttar menn 
ok stórættaðir, at þar mun svá mikit eftirmál 
verða, at vér munu fyrir margs manns kné ganga 
verða ok biðja oss liðs áðr vér komim oss í 
sætt ok ór þessum vanda.  Meguð þér ok svá 
til ætla, at þeir munu margir snauðir, er áðr 
eigu stórfé — enn sumir munu láta bæði féit 
ok lífit“. Mörðr Valgarðsson reið til fundar við 
Flosa ok kvaðst ríða vilja til þings með honum 
með öllu liði sínu. Flosi tók því vel ok hóf 
bónorð við hann, at hann skyldi gifta Rann- 
veigu dóttur sína Starkaði, er bjó at Stafafelli, 
bróðursyni Flosa. Gekk Flosa þat til, at hann 
þóttist svá ráða undir sik trúnað hans ok fjöl- 
menni. Mörðr tók vænlega á ok veik undir 
Gizur hinn hvíta ok bað tala um á þingi. 
Mörðr átti Þorkötlu dóttur Gizurar hvíta. Þeir 
Mörðr ok Flosi riðu báðir saman til þings ok 
töluðu alla daga. 

118. Njáll mælti til Skarpheðins: „Hverja 
ráðagerð hafið þér nú fyrir yðr bræðr ok Kári?“ 
Skarpheðinn mælti: „Lítt rekju vér drauma 
til flestra hluta. Enn þér til at segja, þá munu 
vér ríða í Tungu til Ásgríms Elliða-Grímssonar 
ok þaðan til þings. Enn hvat ætlar þú um 
ferð þína, faðir?“ Njáll svaraði: „Ríða mun 

ek til þings; því at þat er sómi minn at skilj- 
ast eigi við yðvart mál, meðan eklifi. Væntir 
mik þess, at margir verpi þar vel orðum á mik, 
ok njótið þér mín enn gjaldið hvergi“. Þar var 
Þórhallr Ásgrímsson fóstri Njáls. Þeir Njáls- 
synir hlógu at honum, er hann var Í kasti 
mórendu, ok spurðu, hvé lengi hann ætlaði at 
hafa þat. Þórhallr svaraði: „Kastat skal ek 
því hafa þá er ek á at mæla eftir fóstra minn“. 
Njáll mælti: „Þá munt þú bezt gefast, er mest 
liggr við“. Þeir búast nú allir heimar þaðan 
ok váru nær þrír tigir manna ok riðu þar til 
er þeir kvámu til Þjórsár. Þá kvámu þeir eftir 
frændr Njáls Þorleifr krákr ok Þorgrímr hinn 
mikli. Þeir váru synir Holta-Þóris ok buðu 
lið sitt Njálssonum ok atgöngu. Ok þeir þágu 
þat. Ríða þá allir saman yfir Þjórsá ok þar 
til er þeir kvámu á Laxárbakka ok æja þar. 
Þar kom til móts við þá Hjalti Skeggjason. 
Ok tóku þeir Njáll tal með sér ok töluðu leugi 
hljótt. Hjalti mælti: „Þat mun ek sýna jafn- 
an, at ek em ekki myrkr í skapi. Njáll hefir 
beðit mik liðveizlu. Hefi ek ok í gengit ok 
heitit honum mínu liðsinni.  Hefir hann áðr 
selt mér laun ok mörgum öðrum í heilræðum 
sínum“. Hjalti segir Njáli alt uin ferðir Flosa. 
Þeir sendu Þórhall fyrir í Tungu at segja Ás- 
grími, at þeir myndu þangat um kveldit. Ás- 
grímr bjóst þegar við ok var úti, er Si reið 

Í tún. Njáll var í blári kápu ok hafði þófahött 
á höfði ok taparöxi í hendi. Ásgrímr tók Njál 
af hesti ok bar hann inn ok setti hann í há- 
sæti. Síðan gengu þeir inn allir Njálssynir ok 
Kári. Ásgrímr gekk þá út. Hjalti vildi snúa 
í braut — ok þótti þar of mart vera. Ásgrímr 
tók í taumana ok kvað hann eigi skyldu ná í 
braut at ríða ok lét taka af hestum þeira ok 
fylgdi Hjalta inn ok setti hann hjá Njáli. Enn 
þeir Þórleifr sátu á annan bekk ok menn þeira. 
Ásgrímr settist á stól fyrir Njál ok spurði: 
„Hversu segir þér hugr um mál vár?“ Njáll 
svarar: „Heldr þunglega; því at mik uggir at 
hér muni eigi gæfumenn í hlut eiga. Enn þat 
vilda ek, vinr, at þú sendir eftir öllum þing- 
mönnum þínum — ok ríð til þings með mér“. 
„Þat hefi ek ætlat“, segir Ásgrímr, „ok því 
mun ek heita þér með, at ór yðrum málum 
mun ek aldri ganga, meðan ek fæ nakkvara 
menn at með mér“. Enn allir þökkuðu honum 
þeir er inni váru ok kváðu slíkt drengilega 
mælt. Þar váru þeir um nóttina. Enn um 
daginn eftir kom þar alt lið Ásgríms. Síðan 
ríða þeir allir saman þar til er þeir koma á 
þing upp; ok váru áðr tjaldaðar búðir þeira. 
119. Flosi var þá kominn á þing ok skip- 
aði alla búð sína. Rúnólfr skipaði Dalverjabúð 
enn Mörðr Rangæingabúð.  MHallr af Síðu var 
lengst kominu austan, enn nær ekki annarra 

manna.  Halir hafði þó fjölment mjök ór sinni 
sveit ok fór þegar í lið með Flosa ok bað hann 
sáttar ok friðar. Hallr var vitr maðr ok góð- 
gjarn. Flosi svaraði öllu vel ok tók þó lítit 
af. Hallr spurði, hverir honum hefði liðsinni 
heitit. Flosi nemndi til Mörð Valgarðsson ok 
kvaðst hafa beðit dóttur hans til handa Stark- 
aði frænda sínum. Hallr kvað góðan kost í 
konunni, enn segir alt ilt við Mörð at eiga — 
„ok munt þú þat reyna áðr þessu þingi sé 
lokit“. Síðan hættu þeir talinu. — Þat var 
einn hvern dag, at þeir Njáll ok Ásgrímr töluðu 
lengi hljótt. Þá spratt Ásgrímr upp ok mælti 
til Njálssona: „Ganga munu vér ok leita oss 
vina, at vér verðim eigi bornir ofrliði; því at 
þetta mál mun verða sótt með kappi“. Ásgrímr 
gekk þá út ok næst honum Helgi Njálsson, þá 
Kári Sölmundarson, þá Grímr Njálsson, þá 
Skarpheðiun, þá Þórhallr Ásgrímsson, þá Þór- 
grímr hinn mikli, þá Þorleifr krákr. Þeir 
gengu til búðar Gizurar hins hvíta ok gengu 
inn í búðina. Gizurr stóð upp í móti þeim ok 
bað þá sitja ok drekka. Ásgrímr svarar: „Eigi 
veit þannig við — ok skal þetta ekki á mútur 
mæla: hverrar liðveizlu skal ek þar ván eiga 
er þú ert, frændi?“  Gizurr svaraði: „Þat 
myndi Jórunn systir mín ætla, at ek mynda 
eigi undan skerast at veita þér. Skal ok svá 
vera nú ok oftar, at eitt skal ganga yfir okkr 

báða“. Ásgrímr þakkaði honum ok gekk í 
braut síðan. Þá spurði Skarpheðinn: „Hvert 
skal nú ganga?“  Ásgrímr svarar: „Til búðar 
Ölfusinga“. Síðan gengu þeir þangat. Ásgrímr 
spurði, hvárt Skafti Þóroddsson væri at búð. 
Honum var sagt, at hann var þar. Gengu þeir 
þá inn í búðina. Skafti sat á pallinum ok 
fagnaði Ásgrími. Hann tók því vel. Skafti 
bauð Ásgrími at sitja hjá sér. Ásgrímr kveðst 
skamma dvöl eiga mundu — „enn þó er við 
þik erindit“. „Lát heyra þat“, segir Skafti. 
„Ek vil biðja þik liðsinnis“, segir Ásgrímr, „at 
þú veitir mér lið ok mágum mínum“. „Hitt 
hafða ek ætlat“, segir Skafti, „at ekki skyldu 
koma vandræði yður í híbýli mín“. Ásgrímr 
svarar: „Illa er slíkt mælt, at verða mönnum 
þá sízt at liði, er mest liggr við“. „Hverr er 
sá maðr“, segir Skafti, „er fjórir menn ganga 
fyrri, mikill maðr ok fölleitr, ógæfusamlegr, 
harðlegr ok trollslegr?“ Hann svarar: „Skarp- 
heðinn heiti ek, ok hefir þú sét mik jafnan á 
þingi. Enn vera mun ek því vitrari enn þú, 
at ek þarf ekki at spyrja þik hvat þú heitir. 
Þú heitir Skafti Þóroddsson. Enn fyrr kallaðir 
þú þik Burstakoll, þá er þú hafðir drepit Ketil 
ór Eldu. Gerðir þú þér þá koll ok bart tjöru 
í höfuð þér. Síðan keyptir þú at þrælum, at 
rísta upp jarðarmen, ok skreitt þú þar undir 
um róttina. Síðan fórt þú til Þórólfs Loftssonar 

á Eyrum, ok tók hann við þér ok bar þik út 
í mjölsekkjum sínum“. Eftir þat gengu þeir 
Ásgrímr út. Skarpheðinn mælti: „Hvert skulu 
vér nú ganga?“ „Til búðar Snorra goða“, segir 
Ásgrímr. Síðan gengu þeir til búðar Snorra. 
Þar var einn maðr úti fyrir búðinni. Ásgrímr 
spurði, hvárt Snorri væri í búð. Sá sagði, at 
hann var þar.  Ásgrímr gekk inn í búðina ok 
þeir allir. Snorri sat á palli. Ásgrímr gekk 
fyrir hann ok kvaddi hann vel. Snorri tók 
honum blíðlega ok bað hann sitja.  Ásgrímr 
kveðst þar mundu eiga skamma dvöl, — „enn 
þó er við þik erendit“. Snorri bað hann segja 
þat. Ásgrímr mælti: „Ek vilda, at þú færir 
til dóma með mér ok veittir mér lið; því at þú 
ert vitr ok framkvæmdarmaðr mikill“. „Þungt 
ganga oss nú málaferlin“, segir Snorri, „ok 
draga sik margir mjök fram í mót oss, ok eru 
vér því trauðir at taka vandræði manna í aðra 
fjórðunga“. „„Várkunn er þat“, segir Ásgrímr, 
„því at þú átt oss ekki varlaunat“. „Veit ek, 
at þú ert góðr drengr“, segir Snorri, „ok vil 
ek því heita þér, at ek skal hvergi í móti þér 
vera ok eigi veita lið óvinum þínum“. Ásgrímr 
þakkaði honum. Snorri mælti: „Hverr er sá 
maðr, er fjórir ganga fyrri, fölleitr og skarp- 
leitr ok glottir við tönn ok hefir öxi reidda um 
öxl?“  „Heðinn heiti ek“, segir hann, „enn 
sumir menn kalla mik Skarpheðinn öllu nafni. 

Eða hvat vilt þú fleira til mín tala?“ Snorri 
mælti: „Þat, at mér þykki þú maðr harðlegr 
ok mikilfenglegr. Enn þó get ek, at þrotin sé 
nú þín hin mesta gæfa — ok skamt get ek, 
eftir þinnar æfi“. „Vel er þat“, segir Skarp- 
heðinn, „því at þá skuld eigu allir at gjalda. 
enn þó er þér meiri nauðsyn at hefna föður 
þíns enn spá mér slíkar spár“. „Margir hafa 
þat mælt áðr“, segir Snorri, „ok mun ek ekki 
við slíku reiðast“. Eftir þat gengu þeir út ok 
fengu þar enga liðveizlu. Þaðan fóru þeir til 
búðar Skagfirðinga. Þá búð átti Hafr hinn 
auðgi. Hann var son Þorkels Eiríks sonar ór 
Goðdölum, Geirmundar sonar, Hróalds sonar, 
Eiríks sonar örðigskeggja, er feldi Grjótgarð í 
Sóknadal í Noregi. Móðir Hafrs hét Þórunn 
ok var dóttir Ásbjarnar myrkárskalla Hross- 
bjarnarsonar. Þeir Ásgrímr gengu inn í búðina. 
Hafr sat í miðri búðinni ok talaði við mann. 
Ásgrímr gekk at honum ok heilsaði á hann. 
Hafr tók honum vel ok bauð honum at sitja. 
Ásgrímr mælti: „Hins vilda ek biðja þik, at 
þú veittir mér lið ok mágum mínum“. Hafr 
svaraði skjótt, ok kvaðst ekki mundu taka undir 
vandræði þeira — „enn þó vil ek spyrja, hverr 
er sá hinn fölleiti, er fjórir menn ganga fyrr, 
ok er svá illilegr sem genginn sé út ór sjávar- 
hömrum“.  Skarpheðinn mælti: #„Hirð ekki 
þú þat, mjólki þinn, hverr ek em — því at 

ek mun þora þar fram at ganga, er þú sitr fyrir; 
ok mynda ek allóhræddr, þó at slíkir sveinar 
væri á götu minni. Er þér ok skyldra at sækja 
Svanlaugu systur þína, er Eydís járnsaxa ok 
þau Steðjakollr tóku í braut ór híbýlum þínum 
— ok þorðir þú ekki at at hafa“. Ásgrímr 
mælti: „Göngum út. Ekki er hér ván lið- 
veizlu“. Síðan gengu þeir til Möðrvellinga- 
búðar ok spurðu, hvárt Guðmundr hinn ríki 
væri í búð. Enn þeim var sagt, at hann var 
þar. Þeir gengu þá inn í búðina. Hásæti var 
í miðri búðinni, ok sat þar Guðmundr ríki. 
Ásgrímr gekk fyrir Guðmund ok kvaddi hann. 
Guðmundr tók við honum vel ok bauð honum 
at sitja. -„Ásgrímr mælti: „Eigi vil ek sitja. 
Enn biðja vil ek þik liðsinnis; því at þú ert 
kappsamr ok mikill höfðingi“. Guðmundr mælti: 
„Ekki skal ek í móti þér vera. Enn ef mér 
sýnist at veita þér lið, þá munu vit vel mega 
tala um þat síðar“, ok tók á öllu vel. Ásgrímr 
þakkaði honum orð sín. Guðmundr mælti: 
„Maðr er sá einn í liði þínu, er ek hefi horft 
á um bríð, ok lízt mér ólikr flestum mönnum 
þeim er ek hefi sét“. Hverr er sá“, segir Ás- 
grimr. „Fjórir menn ganga fyrri enn hann“, 
segir Guðmundr, „jarpr á hár ok föllitaðr, 
mikill vöxtum ok ernlegr, ok svá skjótlegr til 
karlmensku, at heldr vilda ek hans fylgi hafa 
enn tíu annarra. Oker þó maðrinn ógæfusamlegr“. 

Skarpheðinn mælti: „Veit ek, at þú þykkist 
til mín mæla. Ok er eigi einn veg farit ógæfu 
okkarri. Ek hefi ámæli af vígi Höskulds Hvíta- 
nessgoða, sem várkunn er. Enn þeir gerðu 
illmæli um þik Þorkell hákr ok Þórir Helga- 
son, ok hefir þú af því hina mestu skapraun“. 
Gengu þeir þá út. Skarpheðinn mælti þá: 
„Hvert skulu vér nú ganga?“ „Til Ljósvetn- 
ingabúðar“, segir Ásgrímr. Þá búð hafði tjald- 
at Þorkell hákr. Hann var son Þorgeirs goða 
Tjörva sonar, Þorkels sonar langs. Enn móðir 
Þorgeirs var Þórunn Þorsteins dóttir Sigmund- 
ar sonar, Gnúpa-Bárðar sonar. Móðir Þorkels 
háks hét Guðríðr. Hon var dóttir Þorkels 
hins svarta ór Hleiðrargarði, Þóris sonar snepils, 
Ketils sonar brimils, Örnólfs sonar, Björnólfs 
sonar, Gríms sonar loðinkinna, Ketils sonar 
hæings, Hallbjarnar sonar hálftrolls. Þorkell 
hákr hafði verit utan ok framit sik í öðrum 
löndum. Hann hafði drepit spellvirkja austr á 
Jamtaskógi. Síðan fór hann austr í Svíþjóð 
ok fór til lags með Sörkvi karli, ok herjuðu 
þeir í Austrveg. Enn fyrir austan Balagarðssíðu 
átti Þorkell at sækja þeim vatn eitt kveld. 
Þá mætti hann finngálkni ok varðist hann því 
lengi. Enn svá lauk með þeim at hann drap 
finngálknið. Þaðan fór hann austr í Aðalsýslu. 
Þar vá hann at flugdreka. Síðan fór hann aftr 
til Svíþjóðar ok þaðan til Noregs ok síðan út 

til Íslands, ok lét hann gera þrekvirki þessi 
yfir lokhvílu sinni ok á stóli fyrir hásæti sínu. 
Hann barðist ok á Ljósvetningaleið við Guð. 
mund hinn ríka með bræðrum sínum, ok höfðu 
Ljósvetningar sigr. Gerðu þeir síðan illmæli um 
Guðmund Þórir Helgason ok Þorkell hákr. Þor- 
kell mælti svá, at sá væri engi á Íslandi, at 
hann myndi eigi ganga til einvígis við eða á 
hæl hopa fyrir. Var hann fyrir því kallaðr Þor- 
kell hákr, at hann eirði hvártki í orðum né 
verkum, við hvern sem hann áttl. 

120. Ásgrímr Elliða-Grímsson ok þeir félagar 
gengu til búðar Þorkels háks. Ásgrímr mælti 
þá til félaga sinna: „Þessa búð á Þorkell 
hákr, kappi mikill, ok væri oss mikit undir, at 
vér fengim liðsinni hans. Skulu vér hér til 
gæta Í alla staði, því at hann er einlyndr ok 
skapvandr. Vil ek nú biðja þik, Skarpheðinn, 
at þú látir ekki til þín taka um mál várt“. 
Skarpheðinn glotti við ok var svá búinn, at 
hann var í blám kyrtli ok í blárendum brókum 
— ok með uppháva svarta skúa á fótum. Hann 
hafði silfrbelti um sik ok öxi þá í hendi, er 
hann hafði drepit Þráinn með ok hann kallaði 
Rimmugýgi, ok törgubuklara ok silkihlað um 
höfuð, ok greitt hárit aftr um eyrun. Hann 
var allra manna hermannlegastr ok kendu því 
hann allir ósénn. Hann gekk sem honum var 
skipat ok hvártki fyrr né síðar. Þeir gengu 

nú inn í búðina ok í innanverða. Þorkell sat 
á miðjum palli ok menn hans alla vega út í 
frá honum.  Ásgrímr kvaddi hann. Þorkell 
tók því vel.  Ásgrímr mælti til hans: „Til 
þess eru vér hingat komnir, at biðja þik lið- 
veizlu, at þú gangir til dóma með oss“. Þor- 
kell mælti: „Hvat myndið þér þurfa minnar lið- 
veizlu við, þar sem þér genguð til Guðmundar? ok 
mundi hann heita yðr liði sínu?“ „Ekki fengu 
vér hans liðsinni“, segir Ásgrímr. Þorkell 
mælti: „Þá þótti Guðmundi óvinsælt vera 
málit — ok mun svá ok vera; því at slík 
verk hafa verst verit unnin. Ok veit ek, hvat 
þér hefir til gengit hingat at fara, at þú ætl- 
aðir at ek mynda vera óhlutvandari enn Guð- 
mundr ok mynda ek vilja fylgja at röngu máli“. 
Ásgrímr þagnaði þá ok þótti þungt fyrir. Þor- 
kell mælti: „Hverr er sá hinn mikli ok hinn 
feiknlegi, er fjórir menn ganga fyrri, fölleitr 
ok skarpleitr, ógæfusamlegr ok illmannlegr?“ 
Skarpheðinn mælti: „Ek heiti Skarpheðinn, 
ok er þér skuldlaust at velja mér hæðiyrði, 
saklausum manni.  Hefir mik aldri þat hent, 
at ek hafa kúgat föður minn ok barizt við hann, 
sem þú gerðir við þinn föður. Hefir þú ok litt. 
riðit til alþingis eða starfat í þingdeildum, ok 
mun þér kringra at hafa ljósaverk at búi þínu 
at Öxará í fásinninu. Er þér ok nær at stanga 
ór tönnum þér rassgarnarendann merarinnar, 

er þú ázt áðr enn þú riðir til þings — ok sá 
smalamaðr þinn; ok undraðist hann, er þú 
gerðir slíka fúlmensku“. Þá spratt Þorkell 
upp af mikilli reiði ok þreif sax sitt ok mælti: 
„Þetta sax fekk ek í Svíþjóðu ok drap ek til hinn 
mesta kappa, enn síðan vá ek margan mann 
með. Ok þegar er ek nái til þín skal ek reka 
þat í gegnum þik. Ok skalt þú þat hafa fyrir 
fáryrði þín“.  Skarpheðinn stóð með reidda 
öxina ok glotti við ok mælti: „Þessa öxi hafða 
ek í hendi þá er ek hljóp tólf álna yfir Markar- 
fljót, ok vá ek Þráin Sigfússon, ok stóðu þeir 
átta fyrir, ok fekk engi þeira fang á mér. 
Hefi ek ok aldri svá reitt vápn at manni, at 
eigi hafi við komit“. Síðan hratt hann þeim 
frá bræðrum sínum ok Kára mági sínam ok 
óð fram at Þorkatli.  Skarpheðinn mælti þá: 
„Ger þú nú annat hvárt, Þorkell hákr, at þú 
slíðra saxit ok sezt niðr, eða ek keyri öxína 
í höfuð þér ok klýf þik í herðar niðr“. Þorkell 
slíðraði saxit ok sezt niðr þegar — ok hafði 
hvártki orðit á fyrir honum áðr né síðan. Þeir 
Ásgrímr gengu þá út. Skarpheðinn mælti: 
„Hvert skulu vér nú ganga?“  Ásgrímr svaraði: 
„Heim til búðar várrar“. „Þá föru vér bón- 
leiðir til búðar“, segir Skarpheðinn. Ásgrímr 
snerist við honum ok mælti: „Margstaðar hefir 
þú heldr verit orðhvass. Enn hér, er Þorkell 
átti hlut at, þykki mér þú þat eitt hafa á hann 

lagit, er maklegt er“. Gengu þeir þá heim til 
búðar sinnar ok sögðu Njáli frá öllu sem gerst. 
Hann mælti: „Búið arki at auðnu, til hvers 
sem draga vill“. Guðmundr hinn ríki spurði 
nú, hversu farit hafði með þeim Skarpheðni ok 
Þorkatli, ok mælti svá: „Kunnigt mun yðr 
vera, hversu farit hefir með oss Ljósvetningum 
— ok hefi ek aldri farit jafnmikla skömm né 
sneypu fyrir þeim, sem nú fór Þorkell fyrir 
Skarpheðni; ok er þetta allvel orðit“. Síðan 
mælti Guðmundr til Einars þveræings bróður 
síns: „Þú skalt fara með öllu liði mínu ok 
veita Njálssonum þá er dómar fara út. Enn 
ef þeir þurfu liðs annat sumar, þá skal ek sjálfr 
veita þeim lið“.  Einarr játaði þessu ok lét 
segja Ásgrími. Ásgrímr mælti: „Ólíkr er Guð- 
mundr flestum mönnum at höfðingsskap“. Ás- 
grimr sagði síðan Njáli. 

121. Annan dag eftir fundust þeir Ásgrímr 
ok Gizurr hinn hvíti, Hjalti Skeggjason ok 
Einarr þveræingr. Þar var þá ok Mörðr 
Valgarðsson. Hann hafði þá látit af höndum 
sökina ok selt í hendr Sigfússsonum Þá mælti 
Ásgrímr: „Þik kveð ek at þessu fyrstan, Giz- 
urr hinn hvíti, ok Hjalta ok Einar, at ek vil 
segja yðr, hvers efni í eru.  Ýðr mun þat 
kunnigt, at Mörðr hefir sótt málit. Enn svá 
er við vaxit, at Mörðr hefir verit at vígi Hösk- 
ulds ok sært hann því sári, er engi var til 

nemndr. Sýnist mér sem þat mál muni ónýtt 
vera fyrir laga sakir“. „Þá vilju vér þat fram bera 
þegar“, segir Hjalti. Þórhallr Ásgrímsson mælti: 
„Þat er ekki ráð, at eigi fari þetta leynt alt 
þar til er dómar fara út“. „Hverju skiftir þat?“ 
segir Hjalti. *Þórhallr svarar: „Ef þeir vita 
nú þat þegar, at rangt hafi verit tilbúit málit, 
þá megu þeir svá bjarga sökinni at senda þeg- 
ar mann heim af þingi ok stefna heiman til 
þings enn kveðja búa á þingi. Ok er þá rétt 
sótt málit“. „Vitr maðr ert þú, Þórhallr“, segja 
þeir, „ok skal þín ráð hafa“. Eftir þetta gekk 
hverr til sinnar búðar. Sigfússsynir lýstu sök- 
um at Lögbergi ok spurðu at þingfesti ok heim- 
ilisfangi. Enn föstunáttina skyldu fara út dóm- 
ar til sóknar. Er nú kyrt þingit þar til. Margir 
menn leituðu um sættir með þeim. Ok var 
Flosi erfiðr, enn aðrir þó miklu orðfleiri, ok 
þótti óvænlega horfa. Nú kemr at því, sem 
dómar skyldu út fara föstukveldit. Gekk þá 
allr þingheimr til dóma. Flosi stóð sunnan at 
Rangæingadómi ok lið hans. Þar var með hon- 
um Hallr af Síðu ok Runólfr ór Dal son Úlfs 
örgoða ok aðrir þeir sem Flosa höfðu liði heitit. 
Enn norðan at Rangæingadómi stóðu þeir Ás- 
grímr Elliða-Grímsson ok Gizurr hvíti, Hjalti 
Skeggjason ok Einarr þveræingr. Enn Njáls- 
synir váru heima við búð ok Kári ok Þorleifr 
krákr ok Þorgrímr hinn mikli. Þeir sátu allir 

með vápnum, ok var þeira flokkr óárennilegr. 
Njáll hafði beðit dómendr at ganga í dóminn. 
Sigfússsynir sækja nú málit. Þeir nemndu vátta 
ok buðu Njálssonum at hlýða til eiðspjalls síns. 
Síðan unnu þeir eið. Þá sögðu þeir fram sök. 
Þá létu þeir bera lýsingarvætti. Þá buðu þeir 
búum í setu. Þá buðu þeir til ruðningar um 
kviðinn. Þá stóð upp Þórhallr Ásgrímsson ok 
nemndi vátta ok varði lýriti kviðburðinn ok 
fann þat til, at sá hafði lýst sökum, er sannir 
lagalestir váru á ok sjálfr var útlagi. „Til 
hvers mælir þú þetta?“ segir Flosi. Þórhallr 
svaraði: „Mörðr Valgarðsson fór til vígs Hösk- 
ulds með Njálssonum ok særði hann því sári, 
er engi maðr var til nemndr þá er váttar váru 
nemndir at benjum. Meguð þér eigi í móti mæla, 
at ónýtt er málit“. 

122. Njáll stóð þá upp ok mælti: „Þess bið 
ek Hall af Síðu ok Flosa ok alla Sigfússsonu 
ok alla vára menn, at þér gangið eigi í braut 
ok heyrið mál mitt“. Þeir gerðu svá. Hann 
mælti þá:  „Svá sýnist mér, sem mál þetta sé 
komit í ónýtt efni — ok er þat at líkendum, 
því at af illum rótum hefir upp runnit. Vil ek 
yðr þat kunnigt gera, at ek unna meira Hösk- 
uldi enn sonum mínum. Ok þá er ek spurða, 
at hann var veginn, þótti mér slökt hit sæt- 
asta ljós augna minna. Ok heldr vilda ek mist 
hafa allra sona minna, ok lifði hann. Nú bið 

ek þik, Hallr af Síðu, ok Rúnólfr ór Dal, Giz- 
ur hvíta ok Einar þveræing ok Hafr hinn spaka, 
at ek ná at sættast á víg þetta fyrir hönd sona 
minna. Ok vil ek, at geri um þeir er bezt eru 
til fallnir“. Þeir Gizurr ok Einarr ok Hafr 
töluðu langt erendi sínu sinni hverr þeira ok 
báðu Flosa sættast ok hétu honum sinni vináttu 
í mót. Flosi svaraði þá öllu vel, enn hét þó 
eigi. Hallr af Síðu mælti þá til Flosa: „Vill 
þú nú efna orð þín ok veita mér bæn mína, er 
þú hézt at veita mér þá er ek kom utan Þor- 
grími syni Digr-Ketils, frænda þínum, þá er 
hann hafði vegit Halla hinn rauða?“ Flosi mælti: 
„Veita vil ek þér, mágr; því at þú munt þess 
eins biðja, at mín sæmd sé þá meiri enn áðr“. 
Hallr mælti: „Þá vil ek, at þú sættist skjótt 
ok látir góða menn gera um ok kaupir þú þér 
svá vináttu hinna beztu manna“. Flosi mælti: 
„Þat vil ek yðr kunnigt gera, at ek vil gera 
fyrir orð Halls mágs míns ok annarra hinna 
beztu drengja, at hér geri um sex menn af 
hvárra hendi, löglega til nemndir. Þykki mér 
Njáll maklegr vera, at ek unna honum þessa“. 
Njáll þakkaði honum ok þeim öllum ok aðrir 
þeir er hjá váru ok kváðu Flosa vel fara. 
Flosi mælti: „Nú vil ek nemna mína gerðar- 
menn. Nemni ek fyrstan Hall mág minn ok 
Özur frá Breiðá, Surt Ásbjarnarson ór Kirkju- 
bæ, Móðólf Ketilsson — hann bjó þá í Ásum — 

Hafr hinn spaka ok Rúnólf ór Dal. Ok mun 
þat einmælt, at þessir sé bezt til fallnir af öll- 
um mínum mönnum“. Bað hann nú Njál nemna 
sína gerðarmenn. Njáll stóð þá upp ok mælti: 
„Til þessa nemni ek fyrstan Ásgrím Elliða- 
Grímsson ok Hjalta Skeggjason, Gizur hvíta ok 
Einar þveræing, Snorra goða ok Guðmund hinn 
ríka“. Síðan tókust þeir í hendr Njáll ok Flosi 
ok Sigfússsynir, ok handsalaði Njáll fyrir alla 
sonu sína ok Kára mág sinn þat sem þessir 
tólf menn dæmdi. Ok mátti svá at kveða, at 
allr þingheimr yrði þessu feginn. Váru þá send- 
ir menn eftir Snorra ok Guðmundi; því at þeir 
váru í búðum sínum. Var þá mælt, at dóm- 
endr skyldi sitja í lögréttu, enn allir aðrir gengu 
í braut. 

123. Snorri goði mælti svá: „Nú eru vér 
hér tólf dómendr, er málum þessum er til skot- 
it. Vil ek nú biðja yðr alla, at vér hafim enga 
trega Í málum þessum, svá at þeir megi eigi 
sáttir verða“. Guðmundr mælti: #„Vilið þér 
nakkvat  heraðsektir gera eða  utanferðir?“ 
„Engar“, segir Snorri, „því at þat hefir oft eigi 
efnzt, ok hafa menn fyrir þat drepnir verit ok 
orðit ósáttir. Enn gera vil ek fésætt svá mikla, 
at engi maðr hafi dýrari verit hér á landi enn 
Höskuldr“. Hans orð mæltust vel fyrir. Síð- 
an töluðu þeir um ok urðu eigi á sáttir, hverr 
fyrst skyldi upp kveða, hversu mikil fésekt 

vera skyldi. Ok kom svá at þeir hlutuðu um. 
Ok hlaut Snorri upp at kveða. Snorri mælti: 
„Ekki mun ek lengr yfir þessu sitja. Mun ek 
nú segja yðr, hvat mitt ákvæði er — at ek vil 
Höskuld bæta láta þrennum manngjöldum; enn 
þat eru sex hundruð silfrs. Skuluð þér nú at 
gera, ef yðr þykkir of mikit eða of lítit“. Þeir 
svöruðu, at þeir skyldi hvergi at gera. „Þat 
skal ok fylgja“, sagði hann, „at hér skal alt 
féit upp gjaldast á þinginu“. Þá mælti Gizurr 
hvíti: „Þetta þykki mér varla vera mega; því 
at þeir munu hér lítinn einn hlut hafa at gjalda 
fyrir sik“. Guðmundr hinn ríki mælti: „Ek 
veit, hvat Snorri vill. Þat vill hann, at vér 
gefim til, allir gerðarmenn, slíkt sem várr er 
drengskapr til; ok mun þar þá margr eftir gera“. 
Hallr af Síðu þakkaði honum, ok kveðst gjarna 
vilja til gefa sem sá er mest gæfi. Játuðu því 
þá allir gerðarmenn. Eftir þat gengu þeir í 
braut ok réðu þat með sér, at Hallr skyldi segja 
upp gerðina at Lögbergi. Eftir þat var hringt, 
ok gengu allir menn til Lögbergs. Halir af 
Síðu stóð upp ok mælti: „Mál þessi, er vér 
höfum gert um, höfu vér orðit vel á sáttir ok 
höfum gert sex hundruð silfrs. Skulu vér gjalda 
upp helminginn gerðarmenn, ok skal hér alt upp 
gjaldast á þinginu. Enn þat er bænarstaðr 
minn til allrar alþýðu, at nakkvarn hlut gefi 
til fyrir guðs sakir“. Því svöruðu allir vel. 

Nemndi Hallr þá vátta at gerðinni, at hana 
skyldi engi rjúfa mega. Njáll þakkaði þeim 
gerðina. Skarpheðinn stóð hjá ok þagði ok 
glotti við. Gengu menn þá frá Lögbergi ok til 
búða sinna. Enn gerðarmenn báru saman í 
búanda kirkjugarði fé þat sem þeir höfðu heitit 
til at leggja. Njálssynir seldu fram fé þat, er 
þeir höfðu, ok svá Kári; ok var þat hundrað 
silfrs. Njáll tók þá fé þat, er hann hafði; ok 
var þat annat hundrað silfrs. Síðan var fé 
þetta borit alt saman í lögréttu. Ok gáfu menn 
þá svá mikit til, at engan penning vantaði á. 
Njáll tók þá silkislæður ok bóta ok lagði á hrúg- 
una ofan. Síðan mælti Hallr til Njáls, at hann 
skyldi ganga eftir sonum sínum — „enn ek 
mun ganga eftir Flosa — ok veiti nú hvárir 
öðrum trygðir“. Njáll gekk þá heim til búðar 
sinnar ok mælti til sona sinna: „Nú er málum 
várum komit í gott efni. Vér erum nú menn 
sáttir enn fé alt komit í einn stað. Skulu nú 
hvárirtveggju ganga til ok veita öðrum grið 
ok trygðir. Vil ek nú þess biðja yðr sonu mína, 
at þér spillið í engu um“. Skarpheðinn strauk 
um ennit ok glotti við. Ganga þeir nú allir 
til lögréttu. Hallr gekk til móts við Flosa ok 
mælti:  „Gakk þú nú til lögréttu; því at nú 
er féit alt vel af hendi goldit ok saman komit 
Í einn stað“. Flosi bað þá Sigfússsonu ganga 
til með sér. Gengu þeir þá út allir. Þeir gengu 

austan at lögréttu. Njáll gekk vestan at lög- 
réttu ok synir hans. Skarpheðinn gekk á meðal- 
pallinn ok stóð þar. Flosi gekk í lögréttu at 
hyggja at fénu ok mælti: „Þetta fé er bæði mikit 
ok gott ok vel af höndum greitt, sem ván erat“. 
Síðan tók hann upp slæðurnar ok spurði, hverr 
til myndi hafa gefit. Enn engi svaraði honum. 
Í annat sinn veifði hann slæðunum ok spurði, 
hverr til myndi hafa gefit, ok hló at. Ok svar- 
aði honum engi. Flosi mælti þá: Hvárt er, 
at engi yðvarr veit, hverr þenna búning hefir 
átt, eða þorið þér eigi at segja mér?“ Skarp- 
heðinn mælti: „Hvat ætlar þú, hverr til hafi 
gefit?“ Flosi mælti: „Ef þú vill þat vita, þá 
mun ek þat segja þér, hvat ek ætla. Þat ætla 
ek, at til hafi gefit faðir hinn, karl hinn skegg- 
lausi — því at margir vitu eigi, er hann sjá, 
hvárt hann er heldr kona eða karlmaðr“. Skarp- 
heðinn mælti: „Slíkt er illa mælt at sneiða 
honum afgömlum, er engi hefir áðr til orðit 
dugandi maðr. Meguð þér ok þat vita, at hann 
er karlmaðr; því at hann hefir sonu átt við 
konu sinni. Hafa fáir várir frændr legit óbætt- 
ir hjá garði várum svá at vér hafim eigi hefnt“. 
Síðan tók Skarpheðinn til sín slæðurnar enn 
kastaði brókum blám til Flosa ok kvað hann 
þeira meir þurfa. Flosi mælti: „Hví mun ek 
þeira meir þurfa?“. Skarpheðinn svaraði: „Því 
þá — ef þú ert brúðr Svínfellsáss, sem sagt er, 

hverja hina níundu nótt ok geri hann þik at konu“. 
Flosi hratt þá fénu ok kveðst þá engan penn- 
ing hafa skyldu af — kvað þá vera skyldu 
annat hvárt: at Höskuldr skyldi vera ógildr, 
ella skyldi þeir hefna hans. Vildi þá Flosi 
engi grið selja ok engi taka ok mælti til Sig- 
fússsona: „Göngu vér nú heim. Eitt skal yfir 
oss líða alla“. Síðan gengu þeir heim til búð- 
ar. Hallr mælti: „Helzti miklir ógæfumenn 
eigu hér í hlut at“. Þeir Njáll ok synir hans 
gengu heim til búðar. Njáll mælti: „Núkemr 
þat fram, sem mér sagði löngu hugr um, at 
oss myndi þungt falla þessi mál“. „Eigi er 
þat“, segir Skarpheðinn, „því at þeir megu aldri 
sækja oss at landslögum“. „Þá mun þat fram 
koma“, segir Njáll, „er öllum mun verst gegna“. 
Þeir menn töluðu um, er gefit höfðu féit, at 
þeir myndi í braut taka. Guðmundr hinn ríki 
mælti: „Þá skömm kýs ek mér eigi til handa 
— at taka þat aftr er ek gef — hvártki hér 
né annars staðar. „Vel er þetta mælt“, sögðu 
þeir. Vildi þá ok engi í braut taka. Snorri 
goði mælti: „Þat er mitt ráð, at Gizurr hinn 
hvíti ok Hjalti Skeggjason varðveiti fé þetta til 
annars alþingis. Segir mér svá hugr um, at 
eigi muni langt líða áðr til muni þurfa attaka 
þessa fjár“. Hjalti tók ok varðveitti helming 
fjárins enn Gizurr sumt. Gengu menn þá 
heim til búða sinna. 

124. Flosi stefndi öllum sínum mönnum upp 
í Almannagjá ok gekk þangat sjálfr. Þá váru 
þar komnir allir hans menn, ok váru þat tíu 
tigir manna. Flosi mælti til Sigfússsona: 
„Hversu veiti ek yðr þess at málum, at yðr 
sé skapfellegast?“ Gunnarr Lambason mælti: 
„Ekki líkar oss fyrr enn þeir bræðr eru allir 
drepnir Njálssynir“. Flosi mælti: „Því vil ek 
heita Sigfússsonum, at skiljast eigi fyrr við þetta 
mál, enn aðrir hvárir hníga fyrir öðrum. Vil 
ek ok þat vita, hvárt nakkvarr er sá hér, at 
oss vili eigi veita at þessu máli“. Enn allir 
kváðust þeim veita vilja. Flosimælti: „Gangi 
nú allir til mín ok sveri eið, at engi skerist 
ór þessu máli“. Gengu þá allir til Flosa ok 
sóru honum eiða. Flosi mælti: „Vér skulum 
ok allir hafa handtak at því, at sá skal hverr 
hafa fyrir gert fé ok fjörvi, er ór þessu máli 
gengr fyrr enn yfir lýkr“. Þessir váru höfð- 
ingjar með Flosa; Kolr son Þorsteins breið- 
maga bróðurson Halls af Síðu, Hróaldr Ögzurar- 
son frá Breiðá, Özurr Önundarson töskubaks, 
Þorsteinn hinn fagri Geirleifsson, Glúmr Hildis 
son hins gamla, Móðólfr Ketilsson, Þórir son 
Þórðar illuga ór Mörtungu, frændr Flosa Kol- 
beinn ok Egill, Ketill Sigfússson ok Mörðr bróðir 
hans, Þorkell ok Lambi, Grani Gunnarsson, 
Gunnarr Lambason ok Sigurðr bróðir hans, Ing- 
jaldr frá Keldum, Hróarr Hámundarson. Flosi 

mælti til Sigfússsona: „Takið þér yðr nú höfð- 
ingja þann er yðr þykkir bezt til fallinn; því 
at einn hverr mun fyrir þurfa at vera málinu“. 
Ketill ór Mörk svaraði: „Ef undir oss bræðr 
skal koma kjörit, þá munu vér þat skjótt kjósa, 
at þú sér fyrir. Heldr þar mart til þess: þú 
ert maðr ættstórr ok höfðingi mikill, harðdrægr 
ok vitr.  Virðu vér ok svá, at þú setist fyrir 
vára nauðsyn í málit. Flosi mælti: „Þat er 
líkast, at ek játumst undir þetta, sem bæn yður 
stendr til. Mun ek nú ok á kveða, hverja at- 
ferð vér skulum hafa. Ok er þat mitt ráð, at 
hverr maðr ríði heim af þingi ok sé um bú sitt 
Í sumar, meðan töður manna eru undir. Ek 
mun ok heim ríða ok vera heima í sumar. 
Enn dróttinsdag þann er átta vikur eru til 
vetrar, þá mun ek láta syngja mér messu heima 
ok ríða síðan vestr yfir Lómagnúpssand. Hverr 
várr skal hafa tvá hesta. Ekki mun ek lið 
auka ór því sem nú hefir til eiða gengit; því 
at vér höfum þat ærit mart, ef oss kemr þat 
vel at haldi. Ek mun ríða dróttinsdaginn ok 
svá nóttina með. Enn annan dag vikunnar 
mun ek kominn á Þríhyrningshálsa fyrir miðjan 
aftan. Skuluð þér þar þá allir komnir, er eið- 
svarar eru við þetta mál. Enn ef nakkvarr er 
sá þá eigi þar kominn, er í mál þessi hefir 
gengit, þá skal engu fyrir týna nema lífinu, ef 
vér megum ráða“. Ketill mælti: „Hversu má 

þat saman fara, at þú ríðir dróttinsdag heiman, 
enn komir annan dag vikunnar á Þríhyrnings- 
hálsa?“ Flosi mælti: „Ek mun ríða upp ór 
Skaftártungu ok fyrir norðan Eyjafjallajökul 
ok ofan í Þórsmörk; ok mun þetta endast, ef 
ek ríð hvatlega. Mun ek nú ok segja yðr alla 
mína fyrirætlan — at þá er vér komum þar 
saman, skulu vér ríða til Bergþórshváls með 
öllu liðinu ok sækja Njálssonu með eldi ok járni 
ok ganga eigi fyrr frá, enn þeir eru allir dauðir. 
Skuluð þér þessi ráðagerð leyna; því at líf várt 
allra liggr við. Munu vér nú láta taka hesta 
vára ok ríða heim“. Gengu þeir þá allir til 
búða sinna. Síðan lét Flosi söðla hesta sína 
ok biðu engra manna ok ríða síðan heim. Flosi 
vildi eigi finna Hall mág sinn; því at hann 
þóttist vita, at Hallr myndi letja allra stór- 
virkja. 

Njáll reið heim af þingi ok synir hans, ok 
váru þeir heima allir um sumarit. Njáll spurði 
Kára mág sinn, hvárt hann myndi nakkvat ríða 
austr til Dyrhólma til bús síns. Kári svaraði: 
„Ekki skal ek austr ríða; því at eitt skal 
ganga yfir mik ok sonu þína“. Njáll þakkaði 
honum ok kvað slíks at honum ván. Þar var 
jafnan nær þrim tignm vígra karla með hús- 
körlum. 

Þat var einu hverju sinni, at Hróðný Hösk- 
uldsdóttir móðir Höskulds Njálssonar kom til 

Keldna. Ingjaldr bróðir hennar fagnaði henni 
vel, Hon tók ekki kveðju hans enn bað hann 
þó ganga út með sér. Ingjaldr gerði svá, at 
hann gekk út með henni — ok gengu ór garði 
bæði saman. Síðan þreif hon til hans, ok sett- 
ust þau niðr bæði. Hróðný mælti: „Hvárt er 
þat satt, at þú hafir svarit eið at fara at Njáli 
ok drepa hann ok sonu hans?“ Hann svarar: 
„Satt er þat“. „Allmikill níðingr ert þú“, segir 
hon, „þar sem Njáll hefir þrisvar leyst þik ór 
skógi“. „Svá er nú þó komit“, segir Ingjaldr, 
„át líf mitt liggr við, ef ek geri eigi þetta“. 
„Eigi mun þat“, segir hon, „lifa munt þú alt 
at einu ok heita góðr maðr, ef þú svíkr eigi 
þann, er þú átt beztr at vera“. Hon tók þá 
línhúfu ór pússi sínum alblóðga ok raufótta ok 
mælti: „Þessa húfu hafði Höskuldr Njálsson 
ok systurson þinn á höfði sér, þá er þeir vágu 
hann.  Þykki mér þér því verr fara at veita 
þeim, er þaðan standa at“. Ingjaldr svarar: 
„Svá mun nú ok fara, at ek mun eigi vera Í 
móti Njáli, hvat sem á bak kemr. Enn þó veit 
ek, at þeir munu at mér snúa vandræðum“. 
Hróðný mælti: „Þá mátt þú nú mikið lið veita 
Njáli ok sonum hans, ef þú segir honum þessa 
ráðagerð alla“. „Þat mun ek eigi gera“, segir 
Ingjaldr, „því at þá em ek hvers manns níð- 
ingr, ef ek segi þat, er þeir trúðu mér til. 
Enn þat er karlmannlegt bragð at skiljast við 

þetta mál, þar sem ek veit víssar hefndar ván. 
Enn seg þat Njáli ok sonum hans, at þeir sé 
varir um sik þetta sumar alt — því at þat er 
þeim heilræði, — ok hafi mart manna“. Síðan 
fór hon til Bergþórshváls ok sagði Njáli þessa 
viðræðu alla. Njáll þakkaði henni ok kvað hana 
vel hafa gert — „því at honum myndi helzt 
misgert Í vera at fara at mér allra manna“. 
Hon fór þá heim. Enn Njáll sagði þetta son. 
um sínum. 

Kerling var sú at Bergþórshváli, er Sæunn 
hét. Hon var fróð at mörgu ok framsýn. Enn 
þá var hon gömul mjök; ok kölluðu Njálssynir 
hana gamalæra, er hon mælti mart. Enn þó 
gekk þat flest eftir. Þat var einn dag, at hon 
þreif lurk í hönd sér ok gekk upp um hús 
eftir ok at arfasátu einni, er þar stóð. Hon 
laust arfasátuna ok bað hana aldri þrífast — 
svá vesöl sem hon var. Skarpheðinn hló at ok 
spurði, hví hon abbaðist upp á arfasátuna. Kerl- 
ingin mælti: „Þessi arfasáta mun vera tekin 
ok kveyktr við eldr þá er Njáll bóndi er inni 
brendr ok Bergþóra fóstra mín — ok berið þér 
hana á vatn“, segir hon, „eða brennið hana upp 
sem skjótast“. „Eigi munu vér þat gera“, segir 
Skarpheðinn, „því at fást mun annat til eld- 
kveykna, ef þess verðr auðit, þó at hon sé eigi“. 
Kerling klifaði alt sumarit um arfasátuna at 
inn skyldi bera. Enn þó fórst þat fyrir ávalt. 

125. At Reykjum á Skeiðum bjó Rúnólfr 
Þorsteinsson. Hildiglúmr hét son hans. Hann 
gekk út dróttinsdagsnótt þá er tólf vikur váru 
til vetrar. Hann heyrði brest mikinn svá at 
honum þótt skjálfa bæði jörð ok himinn. Síðan 
leit hann í vestrættina. Hann þóttist sjá þang- 
at hring ok eldslit á ok í hringinum mann á. 
grám hesti. Hann bar skjótt yfir, ok fór hann 
hart. Hann hafði logandi eldbrand í hendi. 
Hann reið svá nær honum, at hann mátti gerla. 
sjá hann. Hann var svartr sem bik. Hann. 
kvað vísu þessa með mikilli raust: 

(40) Ek ríð hesti 
hélugbarða, 
úrigtoppa, 
ills valdanda. 

Eldr er í endum, 
eitr er Í miðju. 

Svá er um Flosa ráð 
sem fari kefli, 

svá er um Flosa ráð 
sem fari kefli. 


Þá þótti honum hann skjóta brandinum austr 
til fjallanna fyrir sik, ok þótti honum hlaupa 
upp eldr mikill í móti svá at hann þóttist ekki: 
sjá til fjallanna fyrir. Honum sýndist sjá maðr 
ríða austr undir eldinn — ok hvarf þar. Síð- 
an gekk hann inn ok til rúms síns ok fekk. 
langt óvit ok rétti þó við ór því. Hann mundi. 
alt þat er fyrir haun hafði borit ok sagði föð-. 

ur sínum. Enn hann bað hann segja Hjalta 
Skeggjasyni. Hann fór ok sagði Hjalta. „Þú 
hefir sét gandreið“, segir Hjalti, ok er þat jafn- 
an fyrir stórtíðendum. 

126. Flosi bjó sik austan þá er tveir mán- 
aðir váru til vetrar ok stefndi til sín öllum 
sínum mönnum þeim er honum höfðu liði ok 
ferð heitit. Hverr þeira hafði tvá hesta ok góð 
vápn. Þeir kvámu allir til Svínafells ok váru 
þar um nóttina. Flosi lét snimma veita sér 
tíðir dróttinsdaginn, enn síðan gekk hann til 
borðs. Hann sagði fyrir öllum heimamönnum 
sínum, hvat hverrgi skyldi starfa, meðan hann 
væri í brautu. Síðan gekk hann til hesta sinna. 
Þeir Flosi riðu vestr á Sand. Flosi bað þá 
fyrst ekki allákaft ríða, ok kvað þó hinn veg 
Júka mundu. Hann bað alla bíða, ef nakkvarr 
þyrfti at dveljast. Þeir riðu vestr til Skóga- 
hverfis ok kvámu í Kirkjubæ. Flosi bað alla 
menn koma til kirkju ok biðjast fyrir. Menn 
gerðu svá. Síðan stigu þeir á hesta sína ok 
riðu upp á fjall ok svá til Fiskivatna ok riðu 
nökkuru fyrir vestan vötnin ok stefndu svá 
austan á sandinn — létu þeir þá Eyjafjallajök- 
ul á vinstri hönd sér — ok svá ofaní Þórsmörk 
ok svá til Markarfljóts ok kvámu um nónskeið 
annan dag vikunnar á Þríhyrningshálsa ok biðu 
til miðs aftans. Kvámu þar þá allir nema Ing.- 
jaldr frá Keldum.  Sigfússsynir töldu á hann 

mjök. Enn Flosi bað þá ekki ámæla Ingjaldi 
meðan hann væri eigi hjá — „enn þó skulu 
vér gjalda honum síðar“. 

127. Nú er þar til máls at taka at Berg- 
þórshváli, at þeir Grímr ok Helgi fóru til Ál/- 
hóla — þar váru þeim fóstruð börn — ok sögðu 
þat föður sínum, at þeir mundu ekki heim um 
kveldit. Þeir váru í Hólum allan daginn. 
Þar kvámu konur fátækar ok kváðust komnar 
at langt. Þeir bræðr spurðu þær tíðenda. Þær 
kváðust engi kunna tíðendi at segja — „enn 
segja kunnu vér nýlundu nakkvara“. Þeir 
spurðu, hverja nýlundu þær segði ok báðu þær 
eigi leyna. Þær sögðu svá vera skyldu: „Vér 
kvámum at ofan ór Fljótshlíð, ok sá vér Sig- 
fússsonu alla með alvæpni, ok stefndu þeir upp 
á Þríhyrningshálsa ok váru fimtán í flokki. 
Vér sám ok Grana Gunnarsson ok Gunnarr 
Lambason, ok váru þeir fimm saman. Þeir 
stefndu hina sömu leið. Ok kalla má at nú sé alt 
á för ok á flaug um heraðit“. Helgi Njálsson 
mælti: „Þá mun Flosi kominn austan, ok munu 
þeir allir komnir til móts við hann. Ok skulu 
vit Grímr vera þar sem Skarpheðinn er“. 
Grímr kvað svá vera skyldu, ok fóru þeir heim. 
Þennan aftan hinn sama mælti Bergþóra til 
hjóna sinna: „Nú skuluð þér kjósa yðr mat 
í kveld — at hverr hafi þat er mest fýsir 
til; því at þenna aftan mun ek bera síðast 

mat fyrir hjón mín“. „Þat skyldi eigi vera“, 
sögðu þeir, er hjá váru. „Þat mun þó vera“, 
segir hon, „ok má ek miklu fleira af segja, ef 
ek vil. Ok mun þat til merkja, at þeir Grímr 
ok Helgi munu heim koma í kveld, áðr menn 
eru mettir. Ok ef þetta gengr eftir, þá mun 
svá fara fleira, sem ek segi“. Síðan bar hún 
mat á borð. Njáll mælti: „Undarlega sýnist 
mér nú, ek þykkjumst sjá um alla stufuna, 
ok þykki mér sem undan sé gaflveggirnir báðir 
enn blóð eitt alt borðit ok matrinn“. Öllum 
fanst þá mikið um öðrum enn Skarpheðni. 
Hann bað menn ekki syrgja né láta öðrum 
herfilegum látum, svá at menn mætti orð á því 
gera — „mun oss vandara gert enn öðrum, at 
vér berim oss vel. Ok er þat jafnt at vánum“. 
Þeir Grímr ok Helgi kvámu heim áðr borð váru 
ofan tekin, ok brá mönnum mjök við þat. Njáll 
spurði, hví þeir færi svá hverft. Enn þeir 
sögðu slíkt sem þeir höfðu frétt. Njáll bað 
engan mann til svefns fara ok vera vara 
um sik. 

128. Nú er þar til at taka, er Flosi er. 
Hann mælti: „Nú munu vér ríða til Bergþórs- 
hváls ok koma þar fyrir náttmál“. Þeir gerðu 
nú svá. Dalr var í hválinum, ok riðu þeir 
þangat ok bundu þar hesta sína ok dvöldust 
þar til þess er mjök leið á kveldit. Flosi mælti: 
„Nú munu vér ganga heim at bænum ok ganga 

þröngt ok fara seint ok sjá, hvat þeir taki til 
ráðs. Njáll stóð úti ok synir hans ok Kári 
ok allir heimamenn ok skipuðust fyrir á hlaðinu, 
ok var þat nær þrír tigir manna. Flosi nam 
staðar ok mælti: „Nú skulu vér at hyggja, 
hvat þeir taka til ráðs; því at mér lízt svá, ef 
þeir standa úti fyrir, sem vér munim þá aldri 
sótta geta“. „Þá er vár för ill“, segir Grani 
Gunnarsson, „ef vér skulum eigi þora at at 
sækja“. „Þat skal ok eigi vera“, segir Flosi, 
„ok skulu vér at ganga, þó at þeir standi úti. 
Enn þat afhroð munu vér gjalda, at margr 
mun eigi kunna frá at segja hvárir sigrast“. 
Njáll mælti til sinna manna: „Hvat séð þér 
til, hversu mikit lið þeir hafa?“ „Þeir hafa 
bæði mikit lið ok harðsnúit“, segir Skarpheðinn, 
„enn því nema þeir þó nú stað, at þeir munu 
ætla, að þeim muni illa sækjast at vinna oss“. 
„Þat mun ekki vera“, segir Njáll, „ok vil ek 
at menn gangi inn; því at illa sóttist þeim 
Gunnarr at Hlíðarenda ok var hann einn fyrir. 
Eru hér hús rammleg, sem þar váru, ok munu 
þeir eigi sótt geta“. „Þetta er ekki þann veg 
at skilja“, segir Skarpheðinn, „Gunnar sóttu 
heim þeir höfðingjar, er svá váru vel at sér, 
at heldr vildu frá hverfa enn brenna hann 
inni. Enn þessir munu þegar sækja oss með 
eldi, er þeir megu eigi annan veg; því at þeir 
munu alt til vinna að yfir taki við oss. Munu 

þeir þat ætla, sem eigi er ólíklegt, at þat sé 
þeira bani, ef oss dregr undan. Ek em ok 
þess ófúss at láta svæla mik inni sem melrakka 
í greni“. Njáll mælti: „Nú mun sem oftar, 
at þér munuð bera mik ráðum synir mínir ok 
virða mik engis. Enn þá er þér váruð yngri, 
gerðuð þér þat eigi ok fór yðvart ráð þá betr 
fram“. Helgi mælti: „Geru vér sem faðir vár 
vill. Þat mun oss bezt gegna“. „Eigi veit ek 
þat víst“, segir Skarpheðinn, „því at hann er 
nú feigr. Enn vel má ek gera þat til skaps 
föður míns at brenna inni með honum; því at 
ek hræðumst ekki dauða minn“. Hann mælti 
þá við Kára: „Fylgjumst vér vel, mágr, svá 
at engi várr skili við annan“. „Þat hefi ek 
ætlat“, segir Kári, „enn ef annars verðr auðit, 
þá mun þat verða fram at koma, ok mun ekki 
mega við því gera“. „Hefn þú vár“, segir 
Skarpheðinn, „enn vér skulum þín, ef vér lifum 
eftir“. Kári kvað svá vera skyldu. Gengu 
þeir þá inn allir ok skipuðust í dyrrnar. Flosi 
mælti: „Nú eru þeir feigir, er þeir hafa inn 
gengit. Skulu vér nú heim ganga sem skjótast 
ok skipast sem þykkvast fyrir dyrrin ok geyma 
þess at engi komist í braut —- hvártki Kári né 
Njálssynir, því at þat er várr bani“. Þeir 
Flosi kvámu nú heim ok skipuðust umhverfis 
húsin, ef nakkvarar væri laundyrr á. Flosi 


gekk framan at húsunum ok hans menn. KHró- 

aldr Özurarson hljóp at þar sem Skarpheðinn 
var fyrir ok lagði til hans. Skarpheðinn hjó 
spjótit af skafti fyrir honum ok hljóp at honum 
ok hjó til hans, ok kom öxin í skjöldinn, ok 
bar at Hróaldi þegar allan skjöldinn, enn hyrnan 
sú hin fremri tók andlitit ok fell hann á bak 
aftr ok þegar dauðr. Kári mælti: „Lítt dró 
enn undan við þik, Skarpheðinn, ok ert þú vár 
fræknastr“. „Eigi veit ek þat víst“, segir 
Skarpheðinn, ok brá við grönum ok glotti at. 
Þeir Kári ok Grímr ok Helgi lögðu út mörgum 
spjótum ok særðu marga menn. Enn þeir Flosi 
gátu ekki at gert. Flosi mælti: „Vér höfum 
fengið mikinn skaða á mönnum várum, eru 
margir sárir, enn sá veginn, er vér myndim sízt 
til kjósa. Nú er þat sét, at vér fám þá aldri 
með vápnum sótta. Er sá nú margr, er eigi 
gengr jafnskörulega at sem létu, enn þó egg- 
juðu mest. Mæli ek þetta mest til Grana Gunn- 
arss3onar ok Gunnars Lambasonar, er sér létu 
verst eira. Enn þó munu vér nú verða at gera 
annat ráð fyrir oss. Eru nú tveir kostir til, 
ok er hvárrgi góðr: sá annarr at hverfa frá 
— ok er þat várr bani; hinn annarr at bera at 
eld ok brenna þá inni — ok er þat stór ábyrgðar- 
hlutr fyrir guði, er vér erum menn kristnir 
sjálfir. Enn þó munu vér þat til bragðs taka“. 

129. Þeir tóku nú eld ok gerðu bál 
mikit fyrir durunum. Þá mælti Skarpheðinn: 

„Eld kveykvið þér nú, sveinar — eða hvárt 
skal nú búa til seyðis?“ Grani Gunnarsson 
svaraði: „Svá skal þat vera, ok skalt þú eigi 
þurfa heitara at baka“.  Skarpheðinn mælti: 
„Því launar þú mér, sem þú ert maðr til, er 
ek hefnda föður þíns, ok virðir þat meira, er 
þér er óskyldara“. Þá báru konur sýru í eld- 
inn ok slöktu niðr fyrir þeim. Sumar báru 
vatn eða hland. Kolr Þorsteinsson mælti til 
Flosa: „Ráð kemr mér í hug. Ek hefi sét 
loft í skálanum á þvertrjám, ok skulu vér þar 
inn bera eldinn ok kveykva við arfasátu þá er 
hér stendr fyrir ofan húsin“. Síðan tóku þeir 
arfasátuna ok báru þar inn eldinn. Fundu 
þeir eigi fyrr, er inni váru, enn logaði ofan 
allr skálinn. Gerðu þeir Flosi þá stór bál fyrir 
öllum durum. Tók þá kvennaliðit illa at þola 
þat er inni var: „Njáll mælti til þeira: 
„Verðið vel við ok mælið eigi æðru; því at él 
eitt mun vera — ok skyldi langt til annars 
slíks. Trúið þér ok því, at guð er miskunn- 
samr, ok mun hann oss eigi láta brenna bæði 
þessa heims ok annars“. Slíkar fortölur hafði 
hann fyrir þeim ok aðrar hraustlegri. Nú taka 
öll húsin at loga. Þá gekk Njáll til dura ok 
mælti: „Hvárt er Flosi svá nær, at hann megi 
heyra mál mitt?“ Flosi kvaðst heyra mega. 
Njáll mælti: „Vill þú nakkvat taka sættum 


við sonu mína, eða leyfa nökkurum mönnum 

útgöngu?“ Flosi svarar: „Eigi vil ek taka 
sættum við sonu þína; ok skal nú yfir lúka 
með oss ok eigi frá ganga fyrr enn þeir eru 
allir dauðir. Enn lofa vil ek útgöngu konum 
ok börnum ok húskörlum“. Njáll gekk þá inn 
ok mælti við fólkit: „Út skulu þeir nú allir 
ganga, er leyft er. Ok gakk þú út, Þórhalla 
Ásgrímsdóttir, ok allr lýðr með þér sá er lofat 
er“. Þórhalla mælti: „Annarr verðr nú skiln- 
aðr okkarr Helga enn ek ætlaða um hríð. Enn 
þó skal ek eggja föður minn ok bræðr, at þeir 
hefni þess mannskaða, er hér er gerr“. Njáll 
mælti: „Vel mun þér fara; því at þú ert góð 
kona“. Síðan gekk hon út ok mart lið með 
henni. Ástríðr af Djúpárbakka mælti við Helga 
Njálsson: #„Gakk þú út með mér, ok mun ek 
kesta yfir þik kvenskikkju ok falda þik með 
höfuðdúki“. Hann taldist undan fyrst. Enn 
þó gerði hann þetta fyrir bæn þeira. Ástríðr 
vafði höfuðdúki at höfði Helga, enn Þórhildr 
kona Skarpheðins lagði yfir hann skikkjuna, ok 
gekk hann út á meðal þeira. Ok þá gekk út 
Þorgerðr Njálsdóttir ok Helga systir hennar ok 
mart annat fólk. Enn er Helgi kom út, þá 
mælti Flosi: „Sú er há kona ok mikil um 
herðar, er þar ferr. Takið ok haldið henni. 
Enu er Helgi heyrði þetta kastaði hann skikk- 
junni. Hann hafði sverð brugðit undir hendi 
sér ok hjó til manns ok kom í skjöldinn ok af 

sporðinn ok fótinn af manninum. Þá kom Flosi 
at ok hjó á hálsinn Helga svá at þegar tók af 
höfuðit. Flosi gekk þá at durum ok mælti, 
at Njáll skyldi koma til máls við hann ok svá 
Bergþóra. Þau gerðu svá. Flosi mælti: „Út- 
göngu vil ek bjóða þér, Njáll bóndi, því at þú 
brennr Óómaklegr inni“. Njáll mælti: „Eigi 
vil ek út ganga; því at ek em maðr gamall 
ok em lítt búinn til at hefna sona minna — 
enn ek vil eigi lifa við skömm“. Flosi mælti 
þá til Bergþóru: „Gakk þú út húsfreyja; því 
at ek vil þik fyrir engan mun inni brenna“. 
Bergþóra mælti: „Ek var ung gefin Njáli — 
ok hefi ek því heitit honum, at eitt skyldi ganga 
yfir okkr bæði“. Síðan gengu þau inn bæði. 
Bergþóra mælti: „Hvat skulu vit nú til ráða 
taka?“ „Ganga munu vit til hvílu okkarrar“, 
segir Njáll, „ok leggjast niðr — hefi ek lengi 
værugjarn verit“. Hon mælti þá við sveininn 
Þórð Kárason: „Þik skal bera út, ok skalt 
þú eigi inni brenna“. „Hinu hefir þú mér 
heitit, amma“, segir sveinninn, „at vit skyldim 
aldri skilja, meðan ek vilda hjá þér vera. Enn 
mér þykkir miklu betra at deyja með ykkr 
Njáli, enn lifa eftir“. Hon bar þá sveininn til 
hvílunnar. Njáll mælti við brytja sinn: „Nú 
skalt þú sjá, hvar vit leggjumst niðr ok hversu 
ek býg um okkr; því at ek ætla heðan hvergi 
at hrærast, hvárt sem mér angrar reykr eða 

bruni. Mátt þú nú nær geta, hvar beina 
okkarra er at leita“. Hann sagði, at svá 
skyldi vera. Þar hafði slátrat verit uxa einum, 
ok lá þar húðin. Njáll mælti við brytjann, at 
hann skyldi breiða yfir þau húðina ok hann 
hét því. Þau leggjast nú niðr bæði í rúmit 
ok leggja sveininn í millum sín. Þá signdu 
þau sik ok sveininn ok fálu önd sína guði á 
hendi ok mæltu þat síðast svá at menn heyrði. 
Þá tók brytinn húðina ok breiddi yfir þau ok 
gekk út síðan. Ketill ór Mörk tók í mót hon- 
um ok kipti honum út. Hann spurði vand- 
lega at Njáli mági sínum. Enn brytinn sagði 
alt hit sanna. Ketill mælti: „Mikill harmr 
er at oss kveðinn, er vér skulum svá mikla ó- 
gæfu saman eiga“. Skarpheðinn hafði sét, er 
faðir hans hafði niðr lagzt, ok hversu hann 
hafði um sik búit. Hann mælti þá: „Snimma 
ferr faðir várr í rekkju, ok er þat sem ván er, 
— hann er maðr gamall“. Þá tóku þeir 
Skarpheðinn ok Kári ok Grímr brandana jafn- 
skjótt sem ofan duttu ok skutu út á þá, ok 
gekk því um hríð. Þá skutu þeir spjótum inn 
at þeim, enn þeir tóku öll á lofti ok sendu út 
aftr. Flosi bað þá hætta at skjóta — „því at 
oss munu öll vápnaskifti þungt ganga við þá. 
Meguð þér nú vel bíða þess, er eldrinn vinnr 
þá“. Þeir gera nú svá. Þá fellu niðr stórvið- 
irnir ór ræfrinu. Skarpheðinn mælti þá: „Nú 

mun faðir minn dauðr vera, ok hefir hvártki 
heyrt til hans styn né hósta“. Þeir gengu þá 
í skálaendann. Þar var fallit ofan þvertréit 
ok var brunnit mjök í miðju. Kári mælti til 
Skarpheðins: „Hlaup þú hér út ok mun ek 
beina at með þér. Enn ek mun hlaupa þegar 
eftir. Ok munu vit þá báðir í braut komast, 
ef vit breytum svá; því at hingát leggr allan 
reykinn“. Skarpheðinn mælti: „Þú skalt hlaupa 
fyrri, enn ek mun þegar á hæla þér“. „Ekki 
er þat ráð“, segir Kári, „því at ek má vel 
komast annars staðar út, þó at hér gangi eigi“. 
„Eigi vil ek þat“, segir Skarpheðinn, „hlaup 
þú út fyrri, enn ek mun þegar eftir“. Kári 
mælti: „Þat er hverjum manni boðit at leita 
sér lífs, meðan kostr er, ok skal ek ok svá 
gera. Enn þó mun nú sá skilnaðr með okkr 
verða, at vit munum aldri sjást síðan; því at 
ef ek hleyp út ór eldinum, þá mun ek eigi hafa 
skap til at hlaupa inn aftr í eldinn til þín, ok 
mun þá sína leið fara hvárr okkarr“. „Þat 
hlægir mik“, segir Skarpheðinn, „ef þú kemst 
í braut, mágr, at þú munt hefna vár“. Þá tók 
Kári setstokk logandi í hönd sér ok hleypr út 
eftir þvertrénu. Slöngvir hann þá stokkinum 
út af þekjunni — ok fell hann ofan at þeim 
er úti váru fyrir. Þeir hljópu þá undan. Þá 
loguðu klæðin öll á Kára ok svá hárit. Hann 
steypir sér þá út af þekjunni ok stiklar svá 

með reykinum. Þá mælti einn maðr, er þar 
var næstr: „„Hvárt hljóp þar maðr út af þekj- 
unni?“  „Fjarri fór þat“, sagði annarr, „ok 
kastaði Skarpheðinn þar eldistokki at oss“. Síð- 
an grunuðu þeir þat ekki. Kári hljóp til þess 
er hann kom dl jarnar einnar ok kastaði sér 
í ofan ok slökti á sér eldinn. Þar heitir enn 
Káratjörn. Þaðan hljóp hann með reykinum í 
gróf nakkvara ok hvíldi sik. Ok er þat síðan 
kölluð Káragróf. 

130. Nú er at segja frá Skarpheðni, at hann 
hleypr út á þvertréit þegar eftir Kára. Enn 
er hann kom þar er mest var brunnit þvertré- 
it, þá brast niðr undir honum. Skarpheðinn 
kom fótum undir sik ok réð þegar til í annat 
sinn ok rennr upp vegginn. Þá reið at honum 
brúnássinn, ok brataði hann inn aftr. Skarp- 
heðinn mælti þá: „„Séit er nú, hversu vera vill“. 
Gekk hann þá fram með hliðvegginum. Gunnarr 
Lambason hljóp upp á vegginn ok sér Skarpheð- 
inn. Hann mælti svá: „Hvárt grætr þú nú 
Skarpheðinn?“ „Eigi er þat“, segir Skarpheð- 
inn, „enn hitt er satt, at súrnar (sjáldr) í aug- 
unum. Enn hvárt er sem mér sýnist — hlær 
þú?“ „Svá er víst“, segir Gunnarr, „ok hefi 
ek aldri fyrr hlegit, síðan þú vátt Þráinn á 
Markarfljóti“. Skarpheðinn mælti: „Þá er þér 
hér nú minjagriprinn“. Tók hann þá jaxl ór 
pússi sínum, er hann hafði höggvit ór Þráni, 

ok kastaði til Gunnars, ok kom í augat svá at 
þegar lá úti á kinninni. Fell Gunnarr þá ofan 
af þekjunni. Skarpheðinn gekk þá til Gríms 
bróður síns. Heldust þeir þá í hendr ok tráðu 
eldinn. Enn er þeir kvámu í miðjan skálann, 
þá fell Grímr dauðr niðr. Skarpheðinn gekk 
þá til enda hússins. Þá varð brestr mikill. 
Reið þá ofan öll þekjan. Varð Skarpheðinn þá 
þar í millum ok gaflaðsins. Mátti hann þaðan 
hvergi hrærast. Þeir Flosi váru við eldana 
þar til er mornat var mjök. Þá kom þar maðr 
einn ríðandi at þeim. Flosi spurði þann at 
namni. Enn hann nemndist Geirmundr ok kveðst 
vera frændi Sigfússsona. „Þér hafið mikit stór- 
virki unnit“, segir hann. Flosisvarar: „Bæði 
munu menn þetta kalla stórvirki ok illvirki. 
Enn þó má nú ekki at hafa“. „Hversu mart 
hefir hér fyrirmanna látizt?“ segir Geirmundr. 
Flosi svarar: „Hér hefir látizt Njáll ok Berg- 
þóra ok synir þeira allir, Þórðr Kárason ok 
Kári Sölmundarson, Þórðr leysingi. Enn þá 
vitu vér ógerla um fleiri menn þá er oss eru 
ókunnari“.  Geirmundr mælti: „Dauðan segir 
þú þann nú, er vér höfum hjálat við í morgin“. 
„Hverr er sá?“ segir Flosi. „Kára Sölmundar- 
son fundu vit Bárðr búi minn“, segir Geirmundr, 
„ok fekk Bárðr honum hest sinn, ok var brunn- 
it af honum hárit ok svá klæðin“. „Hafði hann 
nakkvat vápna?“ segir Flosi. „Hafði hann 

sverðit Fjörsvafni“, segir Geirmundr, „ok var 
blánaðr annarr eggteinninn. Ok sögðu vit Bárðr, 
at dignat mundi hafa. Enn hann svaraði því, 
at hann skyldi herða í blóði Sigfússsona eða 
annarra brennumanna“. Flosi mælti: „Hvat 
sagði hann til Skarpheðins?“  Geirmundr svar- 
ar: „Á lífi sagði hann þá Grím báða þá er 
þeir skildu, enn þó kvað hann þá nú mundu 
dauða“. Flosi mælti: „Sagt hefir þú oss þá 
sögu, er oss mun eigi setugrið bjóða; því at sá 
maðr hefir nú á braut komizt, er næstr gengr 
Gunnari at Hlíðarenda um alla hluti. Skuluð 
þér þat nú ok hugsa, Sigfússsynir ok aðrir vár- 
ir menn, at svá mikit eftirmál mun hér verða 
um brennu þessa, at margan mun þat gera 
höfuðlausan, enn sumir munu ganga frá öllu fénu. 
Grunar mik nú þat, at engi yðvarr Sigfússsona 
þori at sitja í búi sínu; ok er þat rétt at ván- 
um. Vil ek nú bjóða yðr öllum austr til mín 
ok láta eitt ganga yfir oss alla“. Þeir þökkuðu 
honum boð sitt ok kváðust þat þiggja mundu. 
Þá kvað Móðólfr Ketilsson vísu: 


(41) Stafr lifir einn þars inni 
unnfúrs viðir brunnu 
— synir ollu því snjallir 
Sigfúss — Níals húsa. 
Nús, goldnis sonr, goldinn 
— gekk eldr of sjöt rekka, 
ljóss brann hyrr í húsum — 
Höskulds bani ins röskva. 

„Öðru nökkuru munu vér hælast mega“, segir 
Flosi, „enn því, er Njáll hefir inni brunnit; því 
at þat er engi frami“. Flosi gekk þá upp á 
gaflaðit ok Glúmr Hildisson ok nakkvarir menn 
aðrir. Þá mælti Glúmr: „Hvárt mun Skarp- 
heðinn nú dauðr?“ Enn aðrir sögðu hann fyrir 
löngu dauðan vera. Þar gaus upp stundum 
eldrinn enn stundum sloknaði niðr. Þeir heyrðu 
þá niðri í eldinum fyrir sér at kveðin var 
vísa: 
(42) Mundit Mellu kindar 

miðjungs brúar Iðja 

Gunnr um geira sennu 

galdra bráregni halda, 

er hræstykkis hlakka 

hrausts síns vinir mínu 

tryggvi ek óð ok eggjar 

undgengin spor dundu. 
Grani Gunnarsson mælti: „Hvárt mun Skarp- 
heðinn hafa kveðit vísu þessa lífs eða dauðr?“ 
„Engum getum mun ek um þat leiða“, segir 
Flosi. „Leita vilju vér“, segir Grani, „Skarp- 
heðins eða annarra manna þeira sem hér hafa 
inni brunnit“. „Eigi skal þat“, segir Flosi, „ok 
eru slíkt heimskir menn sem þú ert, þar sem 
menn munu samna liði um alt heraðit. Mun 
sá allr einn, er nú á dvalar, ok hinn, er þá 
mun verða svá hræddr, at eigi mun vita hvert 
hlaupa skal. Ok er þat mitt ráð, at vér ríðim 
allir í braut sem skjótast“. Flosi gekk þá 

skyndilega til hesta sinna ok allir hans menn. 
Flosi mælti til Geirmundar: „Hvárt mun Ing- 
jaldr heima at Keldum?“  Geirmundr kveðst 
ætla, at hann myndi heima vera. „Þar er sá 
maðr“, segir Flosi, „er rofit hefir eiða við oss 
ok allan trúnað“. Flosi mælti þá til Sigfúss- 
sona: „Hvern kost vilið þér nú gera Ingjaldi? 
hvárt vilið þér gefa honum upp? eða skulu vit 
nú fara at honum ok drepa hann?“ Þeir svör- 
uðu allir, at þeir vildu nú fara at honum ok 
drepa hann. Þá hljóp Flosi á hest sinn ok all- 
ir þeir ok riðu í braut. Flosi reið fyrir ok 
stefndi upp til Rangár ok upp með ánni. Þá 
sá hann mann ríða ofan öðrum megin árinnar. 
Hann kendi, at þar var Ingjaldr frá Keldum. 
Flosi kallar á hann. Ingjaldr nam þá staðar 
ok sneri við fram at ánni. Flosi mælti til hans: 
„Þú hefir rofit eiða við oss, ok hefir þú fyrir 
gert fé ok fjörvi. Eru bér nú Sigfússsynir ok 
vilja gjarna drepa þik. Enn mér þykkir þú við 
vant um kominn; ok nun ek gefa þér líf, ef 
þú vill selja mér sjálfdæmi“. Ingjaldr svarar: 
„Fyrr skal ek nú ríða til móts við Kára, enn 
selja þér sjálfdæmi. Enn ek vil því svara Sig- 
fússsonum, at ek skal eigi hræddari við þá, 
enn þeir við mik“. „Bíð þú þá“, segir Flosi, 
„ef þú ert eigi ragr; því at ek skal senda þér 
sending“. „Bíða skal ek víst“, segir Ingjaldr.. 
Þorsteinn Kolbeinsson bróðurson Flosa reið fram. 

hjá honum ok hafði spjót í hendi. Hann var 
röskvastr maðr með Flosa einn hverr ok mest 
verðr. Flosi þreif af honum spjótit ok skaut 
til Ingjalds, ok kom á hina vinstri hliðina ok í 
gegnum skjöldinn fyrir neðan mundriðann ok 
klofnaði hann allr í sundr, enn spjótit hljóp í 
fótinn fyrir ofan knéskelina ok svá í söðulfjöl- 
ina ok nam þar staðar. Flosi mælti þá til Ing- 
jalds: „„Hvárt kom á þik?“ „Á mik kom víst“, 
segir Ingjaldr, „ok kalla'ek þetta skeinu enn ekki 
sár“. Ingjaldr kipti þá spjótinu ór sárinu ok mælti 
til Flosa: „Bíð þú nú ef þú ert eigi blauðr“. 
Hann skaut þá spjótinu aftr yfir ána. Flosi 
sér, at spjótit stefnir á hann miðjan. Hopar 
hann þá hestinum undan, enn spjótit fó fyrir 
framan brjóst Flosa ok misti hans. Spjótit kom 
á Þorstein miðjan, ok fell hann þegar dauðr 
af hestinum. Ingjaldr hleypr nú í skóginn, ok 
náðu þeir honum ekki. Flosi mælti þá til sinna 
manna: „Nú höfu vér fengit mikinn mann- 
skaða. Megu vér nú ok vita, er þetta hefir at 
borizt, hvert heillaleysi vér höfum. Er þat nú 
mitt ráð, at vér ríðim á Þríhyrningshálsa. Megu 
vér þaðan sjá mannareiðir um alt heraðit; því 
at þeir munu nú hafa sem mestan liðsamnað. 
Ok munu þeir ætla, at vér hafim riðit austr 
til Fljótshlíðar af Þríhyrningshálsum. Ok munu 
þeir þá ætla, at vér ríðim austr á fjall ok svá 
austr til heraða. Mun þangat eftir ríða mestr 

hluti liðsins. Enn sumir munu ríða hit fremra 
austr til Seljalandsmúla, ok mun þeim þó þykkja 
þangat vár minni ván. En ek mun nú gera 
ráð fyrir oss. Ok er þat mitt ráð, at vér ríð- 
im upp í fjallit Þríhyrning --- ok bíðum þar 
til þess at þrjár sólir eru af himni“. Þeir gera 
nú svá, at þeir ríða upp í fjallit ok í dal einn, 
er síðan er kallaðr Flosadalr. Sjá þeir nú þaðan 
allra manna ferðir um heraðit. 

131. Nú er at segja frá Kára, at hann fór 
ór gróf þeiri, er hann hafði hvílt sik, ok þar 
til er hann mætti Bárði. Ok fóru svá orð með 
þeim sem Geirmundr hafði sagt. Reið Kári 
þaðan til Marðar Valgarðssonar ok sagði honum 
tíðendin. Hann harmaði mjök. Kári kvað þá 
annat karlmannlegra enn gráta þá dauða ok 
bað hann heldr samna liði ok koma öllu til 
Holtsvaðs. Síðan reið Kári í Þjórsárdal til Hjalta. 
Skeggjasonar. Ok þá er hann kom upp með 
Þjórsá, sér hann mann ríða eftir sér hvatlega. 
Kári beið mannsins ok kennir, at þar var IÍng- 
jaldr frá Keldum. Hann sér at hann var al- 
blóðugr um lærit. Kári spurði Ingjald, hverr 
hann hefði særðan. Enn hann sagði. „Hvar 
funduzt þit?“ segir Kári. „Við Rangá“, segir 
Ingjaldr, „ok skaut hann yfir ána til mín“. 
„Gerðir þú nakkvat í móti?“ segir Kári. „Aftr 
skaut ek spjótinu“, segir Ingjaldr, „ok sögðu 
þeir, at maðr yrði fyrir ok væri sá þegar dauðr“. 

„Vissir þú eigi“, segir Kári, „hverr fyrir varð?“ 
„Líkt þótti mér vera Þorsteini bróðursyni Flosa“, 
segir Ingjaldr. „Njót þú heill handa“, segir 
Kári. Síðan riðu þeir báðir saman til móts við 
Hjalta Skeggjason ok sögðu honum tíðendin. 
Hann tók illa á verkum þessum ok kvað hina 
mestu nauðsyn at ríða eftir þeim ok drepa þá 
alla. Síðan samnaði hann liði ok kveðr upp 
almenning. Ríða þeir Kári nú við þetta lið til 
móts við Mörð Valgarðsson, ok fundust þeir við 
Holtsvað. Var Mörðr þar fyrir með allmiklu 
liði. Þá skiftu þeir leitinni. Riðu sumir hit 
fremra austr til Seljalandsmúla, enn sumir upp 
til Fljótshlíðar, enn sumir hit efra um Þríhyrn- 
ingshálsa ok svá ofan í Goðaland. Þá riðu þeir 
norðr alt til Sands, enn sumir til Fiskivatna 
— ok hurfu þar aftr. Sumir riðu austr í Holt 
hit fremra ok sögðu Þorgeiri tíðendin. Ok 
spurðu þeir hann, hvárt þeir Flosi hefði þar 
ekki um riðit. Þorgeirr mælti: „Þann veg er 
þó at ek sé ekki mikill höfðingi, þá mun Flosi 
þó annat ráð taka enn ríða fyrir augu mér, 
þar sem hann hefir drepit Njál föðurbróður 
minn ok sonu hans bræðrunga mína. Ok er 
yðr engi annarr á gerr, enn snúa aftr; því at 
þér munuð hafa leitat langt um skamt fram. 
Enn segið þat Kára, at hann ríði hingat til mín 
ok veri hér með mér, ef hann vill. Enn þóat 
hann vili eigi austr hingat, þá mun ek annast 

um búhansat Dyrhóimum, ef hann vill. Segið 
honum ok þat, at ek mun veita honum slíkt er 
ek má ok ríða til alþingis með honum. Mun 
hann ok vita þat, at vér bræðr erum aðilar 
um eftirmálit. Ætlu vér ok svá at at ganga 
málinu, at sektir skuli verða, ef vér megum 
ráða, ok síðan mannhefndir. Enn ek fer af 
því hvergi nú með yðr, at ek veit, at ekki mun 
gera; ok munu þeir nú vera sem varastir um 
sik“. Ríða þeir nú aftr — ok fundust allir at 
Hofi ok töluðu þar um með sér, at þeir hefði 
svívirðing af fengit, er þeir höfðu eigi fundit 
þá.  Mörðr kvað þat ekki vera. Þá eggjuðu 
margir, at fara skyldi til Fljótshlíðar ok taka 
upp bú þeira allra, er at þessum verkum höfðu 
verit. Enn þó var því vikit til atkvæða Marðar. 
Hann kvað þat hit mesta óráð. Þeir spurðu, 
hví hann mælti þat. „Því“, segir hann, „ef bú 
þeira standa, þá munu þeir vitja þeira ok kvenna 
sinna; ok mun þá þar mega veiða á, er stund- 
ir líða. Skuluð þér nú ekki efa yðr, at ek 
skal trúr Kára í öllum ráðum; því at ek á fyrir 
sjálfan mik at svara“. Hjalti bað hann svá 
gera sem hann hét. Þá bauð Hjalti Kára til 
sín. Hann kvaðst þangat mundu fyrst ríða. 
Þeir sögðu ok, hvat Þorgeirr hafði boðit hon- 
um. Enn hann lézt þess boðs síðar neyta skyldu, 
enn kvað sér vel hug um segja, ef slíkir væri 
margir. Dreifðu þeir þá öllu liðinu. — Þeir 

Flosi sá öll tíðendi þar sem þeir váru í fjall- 
inu. Flosi mælti: „Nú skulu vér taka hesta 
vára ok ríða í braut; því at nú mun oss þat 
vel hlýða“. Þeir Sigfússsynir spurðu, hvárt þeim 
myndi duga at koma til búa sinna ok segja 
fyrir. „Þat mun Mörðr ætla“, segir Flosi, „at 
þér munið vitja kvenna yðvarra. Ok er þat 
geta mín, at þat sé ráð hans, at standa skuli 
bú yður órænd. Ok er þat mitt ráð, at engi várr 
skilist nú við annan ok ríði allir austr með mér“. 
Tóku þeir þat þá til ráðs allir. Riðu þeir þá 
í braut ok fyrir norðan jökul ok svá unz þeir 
kvámu til Svínafells. Flosi sendi þegar menn 
at draga at föng svá at engan hlut skyldi skorta. 
Flosi hældist aldri um verk þessi, enda fann 
engi maðr hræðslu á honum. Ok var hann 
heima allan vetrinn fram um jól. 

132. Kári bað Hjalta fara at leita beina 
Njáls — „því at því munu allir trúa, er þú segir 
frá ok þér sýnist“. Hjalti kvaðst þat gjarna 
gera vilja at flytja bein Njáls til kirkju. Síðan 
riðu þeir þaðan fimtán menn. Þeir riðu austr 
yfir Þjórsá ok kvöddu þar upp menn með sér 
til þess er þeir höfðu hundrað manna með ná- 
búum Njáls. Þeir kvámu til Bergþórshváls at 
hádegi dags. Hjalti spurði Kára, hvar Njáll 
myndi undir liggja. Enn Kári vísaði þeim til, 
ok var þar mikilli ösku af at moka. Þar fundu 
þeir undir húðina, ok var sem hon VR Sn 

nuð við eld. Þeir tóku upp húðina, ok váru þau 
bæði óbrunnin undir. Allir lofuðu guð fyrir 
þat ok þótti stór jartegn í vera. Síðan var 
tekinn sveinninn, er legit hafði í millum þeira; 
ok var af honum brunninn fingrinn einn, er 
hann hafði rétt upp undan húðinni. Njáll var 
út borinn ok svá Bergþóra. Síðan gengu til 
allir menn at sjá líkami þeira. Hjalti mælti: 
„Hversu sýnast yðr líkamir þessir?“ Þeir svör- 
uðu: „„Þinna atkvæða vilju vér at bíða“. Hjalti 
mælti: „Ekki mun mér um þetta einarðarfátt 
verða. Líkami Bergþóru þykki mér at líkend- 
um ok þó vel. Enn líkami Njáls ok ásjána 
sýnist mér svá bjartr, at ek hefi engis dauðs 
manns líkama sét jafnbjartan“. Allir sögðu, at 
svá var. Þá leituðu þeir Skarpheðins. Þar 
vísuðu heimamenn til, sem þeir Flosi heyrðu at 
vísan var kveðin. Ók var þar þekjan fallin at 
gafliinum. Ok þar mælti Hjalti at til skyldi 
grafa. Síðan gera þeir svá ok fundu þar líkama 
Skarpheðins. Ok hafði hann staðit upp við 
gaflaðit. Ok váru brunnir fætr af honum mjök 
svá neðan til knjá, enn alt var annat óbrunnit 
á honum. Hann hafði bitit á kampinum. Augu 
hans váru opin ok óþrútin. Hann hafði rekit 
öxina á gaflaðit svá fast, at gengit hafði alt 
upp Í miðjan fetann, ok var hon ekki af því 
dignuð. Síðan var hann út borinn ok öxin. 
Hjalti tók upp öxina ok mælti: „Þetta er fá. 

gætt vápn ok munu fáir bera mega“. Kári 
mælti: „Sé ek mann til -- hverr bera skal 
öxina“. „Hverrersá“, segir Hjalti. „Þorgeirr 
skorargeirr“, segir Kári, „sá er ek ætla nú mest- 
an mann Í þeiri ætt vera“. Þá var Skarpheð- 
inn færðr af klæðum; því at þau váru ekki 
brunnin. Hann hafði lagit hendr sínar í kross 
ok á ofan hina hægri. Dila fundu þeir á hon- 
um í millum herðanna, enn annan á bringunni 
ok var hvárrtveggi brendr í kross ok ætluðu 
menn, at hann myndi sik sjálfr brent hafa. 
Allir menn mæltu þat, at betra þætti hjá Skarp- 
heðni dauðum enn þeir ætluðu; því at engi 
maðr hræddist hann. Þeir leituðu Gríms ok 
fundu bein hans í miðjum skálanum. Þeir fundu 
þar gegnt honum undir hliðvegginum Þórð leys- 
ingja. Enn í vefjarstufunni fundu þeir Sæunni 
kerlingu ok þrjá menn aðra. Alls fundu þeir 
þar bein af ellifu mönnum. Fluttu þeir nú 
líkin til kirkju. Þá reið Hjalti heim ok Kári 
með honum. Blástr kom í fótinn Ingjaldi. Fór 
henn þá til Hjalta ok græddi hann Ingjald — 
ok var hann þó jafnan haltr síðan. Kári reið 
í Tungu til Ásgríms Ellið2 Grímssonar. Þá var 
Þórhalla heim komin, ok hafði hon þá sagt áðr 
tíðendin.  Ásgrímr tók við Kára báðum hönd- 
um ok bað at hann skyldi vera þar öll þau 
missari. Kári kvað svá vera skyldu. Ásgríirr 
bauð því öllu liði til sín er at ni 

hann, ok var lengi áðr enn hann gæti vakit 
hann. Flosi mælti þá: „Kalli mér Ketil ór 
Mörk“. Ketill kom þangat. Flosi mælti: „Segja 
vil ek þér draum minn“. „Þat má vel“, segir 
Ketill. „Mik dreymdi þat“, segir Flosi, „at ek 
þóttumst staddr at Lómagnúpi ok ganga út ok 
sjá upp til gnúpsins. Ok opnaðist hann. Ok 
gekk maðr út ór gnúpinum ok var í geitheðni 
ok hafði járnstaf í hendi. Hann fór kallandi 
ok kallaði á menn mína — suma fyrr enn suma 
síðar — ok nemndi þá á namn. Hann kallaði 
fyrstan Grím hinn rauða frænda minn ok Árna 
Kolsson. Þá þótti mér undarlega við bregða. 
Mér þótti hann þá kalla Eyjólf Bölverksson ok 
Ljót son Halls af Síðu ok nakkvara sex menn. 
Þá þagði hann stund nakkvara. Síðan kallaði 
hann fimm menn af váru liði, og váru þar Sig- 
fússsynir bræðr þínir. Þá kallaði hann aðra 
finm menn, ok var þar Lambi ok Móðúlfr ok 
Glúmr. Þá kallaði hann þrjá menn. Síðast 
kallaði hann Gunnar Lambason ok Kol Þor- 
steinsson. Eftir þat gekk hann at mér. Ek 
spurða hann tíðenda. Hann lézt kunna at segja 
tíðendin. Þá spurða ek hann at namni. Enn 
hann nemndist Járngrímr. Ek spurða, hvert 
hann skyldi fara. Hann kvaðst fara skyldu til 
alþingis. „Hvat skalt þú þar gera?“ sagða ek. 
Hann svaraði: „Fyrst skal ek ryðja kviðu, enn 

þá dóma, enn þá vígvöll fyrir vegöndum“. Síð- 
an kvað hann þetta: 
(44) Höggorma mun hefjask 

herði-Þundr á landi; 

sjá munu menn á moldu 

margar heila borgir. 

Nú vex blára brodda 

beystisullr í fjöllum; 

koma mun sumra seggja 

sveita dögg á leggi. 
Hann laust niðr stafnum, ok varð brestr mikill. 
Gekk hann þá inn í fjallit. Enn mér bauð 
ótta. Vil ek nú, at þú segir, hvat þú ætlar 
draum minn vera“. „Þat er hugboð mitt“, segir 
Ketill, „at þeir munu allir feigir, er kallaðir 
váru. Sýnist mér þat ráð, at þenna draum 
segi vit engum manni at svá búnu“. Flosi 
kvað svá vera skyldu. 

Nú líðr vetrinn þar til er lokit var jólum. 
Flosi mælti þá til sinna manna: „Nú ætla ek, 
at vér skulim fara heiman; því at mér þykkir 
sem vér munim eigi setugrið hafa mega. Skulu 
vér nú fara í liðsbón. Mun nú þat sannast, 
sem ek sagða yðr, at vér myndim mörgum 
fyrir kné ganga verða áðr enn lokit er þessum 
málum. 

134. Síðan bjoggust þeir heiman allir. Flosi 
var í leistabrókum; því at hann ætlaði at ganga. 
Vissi hann, at þá myndi öðrum minna fyrir 
þykkja at ganga. Þeir fóru heiman á Knappa- 

völl, enn annan aftan til Breiðár, enn frá Breiðá 
til Kálfafells, þaðan í Bjarnanes í Hornafjörð, 
þaðan til Stafafells í Lón, enn þá til Þváttár 
til Síðu-Halls. Flosi átti Steinvöru dóttur hans. 
Hallr tók við þeim allvel. Flosi mælti til Halls: 
„Biðja vil ek þik, mágr, at þú ríðir til þings 
með mér með alla þingmenn þína“. Hallr svar- 
aði: „Nú er svá orðit, sem mælter, at skamma 
stund verðr hönd höggvi fegin. Ok er sá nú 
allr einn í þínu liði, er nú hefr eigi höfuðs, 
ok hinn, er þá eggjaði hins versta verks, er 
eigi var fram komit. Enn liðveizlu mína er 
skylt at ek leggja til alla slíka sem ek má“. 
Flosi mælti: „Hvat leggr þú nú til ráðs með 
mér þar sem nú er komit?“ Hann svarar: 
„Fara skalt þú alt norðr til Vápnafjarðar ok 
biðja alla höfðingja liðsinnis. Ok munt þú þó 
þurfa þeira allra áðr enn þingi sélokit“. Flosi 
dvaldist þar þrjár nætr ok hvíldi sik ok fór 
þaðan austr til Geitahellna ok svá til Beru- 
fjarðar. Þar váru þeir um nótt. Þaðan fóru 
þeir austr til Breiðdals í Heydali. Þar bjó Hall- 
björn hinn sterki. Hann átti Oddnýju systur 
Sörla Brodd-Helgasonar, ok hafði Flosi þar góð- 
ar viðtökur. Hallbjörn spurði margs ór brenn- 
í unni. Enn Flosi sagði honum frá öllu gerla. 
Hallbjörn spurði, hversu langt Fiosi ætlaði norðr 
í fjörðuna. Hann kvaðst fara ætla til Vápna- 
fjarðar. Flosi tók þá fésjóð af belti sér ok 

kvaðst vildu gefa Hallbirni. Hann tók við fénu 
enn kveðst þó ekki gjafar eiga at Flosa — „enn 
þó vil ek vita, hverju þú vill at ek launa þér“. 
„Ekki þarf ek fjár“, segir Flosi, „enn þat vilda 
ek, at þú riðir til þings með mér ok veittir at 
málum mínum. Enn þó á ek hvártki at telja 
til við þik mægðir né frændsymi“. Hallbjörn 
mælti: „Því mun ek heita þér at ríða til þings 
með þér ok veita þér at málum sem ek mynda 
bróður mínum“. Flosi þakkaði honum. Þaðan 
fóru þeir Breiðdalsheiði ok svá á Hrafnkelsstaði. 
Þar bjó Hrafnkell Þórisson, Hrafnkels sonar, 
Hrafns sonar. Flosi hafði þar góðar viðtökur, 
ok leitaði hann eftir um þingreið við Hrafnkel 
ok liðveizlu. Hrafnkell fór lengi undan. Enn 
þó kom þar, at hann hét, at Þórir son hans 
myndi ríða við alla þingmenn þeira ok vera 
í slíkri liðveizlu sem samþingisgoðar hans. Flosi 
þakkaði honum ok fór í braut ok á Bersastaði. 
Þar bjó Hólmsteinn Spak-Bersason, ok tók hann 
allvel við Flosa. Flosi bað hann liðveizlu. 
Hólmsteinn kvað hann löngu hafa laun selt um 
liðveizlu. Þaðan fóru þeir á Valþjófsstaði. 
Þar bjó Sörli Brodd-Helgason, bróðir Bjarna 
Brodd-Helgasonar. Hann átti Þórdísi dóttur 
Guðmundar hins ríka á Möðruvöllum. Þeir 
höfðu þar góðar viðtökur. Enn um morgininn 
vakti Flosi til við Sörla, at hann myndi ríða 
til alþingis með honum, ok bauð honum fé til. 

hafði verit. Kári segir, at þat var vel boðit 
— „ok skal þetta þiggja fyrir þeira hönd“. Var 
þá flutt þangat alt liðit. Þórhalli Ásgrímssyni 
brá svá við er honum var sagt, at Njáll fóstri 
hans var dauðr ok hafði inni brunnit, at hann 
þrútnaði allr ok blóðbogi stóð ór hvárritveggju 
hlustinni — ok varð eigi stöðvat ok fell hann 
í óvit ok þá stöðvaðist. Eftir þat stóð hann 
upp ok kvað sér lítilmannlega verða — „enn 
þat mynda ek vilja, at ek hefnda þessa á þeim 
nökkurum, er hann brendu inni, er nú hefir 
mik hent“. Enn aðrir sögðu. at engi mundi 
honum þetta virða til skammar. Enn hann 
kvaðst ekki taka mega af því, hvat mælt væri. 
Ásgrímr spurði Kára, hvers trausts hann myndi 
eiga ván af þeim fyrir austan ár. Kári segir, 
at Mörðr Valgarðsson ok Hjalti Skeggjason 
myndi veita honum slíkan styrk sem þeir mætti 
ok Þorgeirr skorargeirr ok þeir allir bræðr. 
Ásgrímr sagði þat mikinn afla. „Hvern styrk 
skulu vér af þér hafa?“ segir Kári. „Allan 
þann sem ek má veita“, segir Ásgrímr, „ok 
skal ek líf á leggja“. „Ger þú svá“, segir 
Kári. Ásgrímr mælti: „Ek hefi ok komit Giz- 
uri hvíta í málit, ok spurða ek hann at ráðum, 
hversu með skyldi fara“. „Þat er vel“, segir 
Kári, „eða hvat lagði hann til“. Ásgrímr svar- 
ar: „Þat lagði hann til, at vér skyldim öllu 
kyrru fyrir halda til várs, enn ríða þá austr 

ok búa mál til á hendr Flosa um víg Helga 
ok kveðja búa heiman ok lýsa á þingi brennu- 
málum ok kveðja þar hina sömu búa í dóm. 
Ek spurða ok Gizur, hverr sækja skyldi vígs- 
málit. Enn hann sagði, at Mörðr skyldi sækja, 
hvárt sem honum þætti gott eða ilt — „skal 
hann því þungast af hafa, at honum hafa öll 
málin verst farit hér til. Kári skal ok síreiðr 
jafnan er hann finnr Mörð — ok mun hann 
slíkt til draga ok forsjá mín í annan stað“, 
sagði Gizurr. Kári mælti þá: „Þínum ráðum 
munu vér fram fara, meðan þeira er kostr ok 
þú vill fyrir vera“. — Svá er at segja frá Kára, 
at hann mátti ekki sofa um nætr. Ásgrímr 
vaknaði eina nótt ok heyrði, at Kári vakti. 
Ásgrímr mælti: „Hvárt verðr ekki svefnsamt 
á nætrnar?“ Kári kvað þá vísu: 
(43) Kemrat Ullr um allar 
almsíma mér grímur 
— beð-Hlínar man ek bænir 
bauga — svefn á augu, 
siz brandviðir brendu 
böðvar nausts á hausti 
— ek em at mínu meini 
minnigr — Níal inni. 
Engra manna gat Kári jafnoft sem Njáls ok 
Skarpheðins. Aldri ámælti hann óvinum sínum, 
ok aldri heitaðist hann við þá. 
133. Eina nótt bar svá til at Svínafelli, at 
Flosi lét illa í svefni. Glúmr Hildisson vakti 


380 NJÁLS SAGA. 


„Eigi veit ek þat“, segir Sörli, „meðan ek veit 
eigi, hvaðan Guðmundr hinn ríki stendr at mágr 
minn; því at ek ætla honum at veita, hvaðan 
sem hann stendr at“. Flosi mælti: „Finn ek 
þat á svörum þínum, at þú hefir kvánríki“. 
Flosi stóð þá upp ok bað taka klæði þeira ok 
vápn. Fóru þeir þá í braut ok fengu þar enga 
liðveizlu. Þeir fóru fyrir neðan Lagarfljót ok 
yfir heiði til Njarðvíkr. Þar bjoggu bræðr 
tveir Þorkell fullspakr ok Þorvaldr. Þeir váru 
synir Ketils þryms, Þiðranda sonar hins spaka, 
Ketils sonar þryms, Þóris sonar þiðranda. Móðir 
þeira Þorkels fullspaks ok Þorvalds var Yng- 
vildr Þorkels dóttir fullspaks. Flosi hafði þar 
góðar viðtökur. Hann sagði þeim bræðrum 
deili á um erendi sín ok bað þá liðveizlu. Enn 
þeir synjuðu áðr enn hann gaf þeim þrjár merkr 
silfrs hvárum þeira til liðveizlu. Þá játuðu þeir 
at veita Flosa.  Yngvildr móðir þeira var hjá 
stödd, er þeir hétu alþingisreiðinni, ok grét. 
Þorkell mælti: „Hví grætr þú, móðir?“ Hon 
svarar: „Mik dreymdi, at Þorvaldr bróðir þinn 


væri í rauðum kyrtli — ok þótti mér svá þröngr 
vera sem saumaðr væri at honum. Mér þótti 
hann ok vera í rauðum hosum undir — ok 


vafit at vándum dreglum. Mér þótti ilt á at 
sjá, er ek vissa, at honum var svá óhægt, enn 
ek mátta ekki at gera“. Þeir hlógu at ok kváðu 
vera loklausu ok sögðu geip hennar ekki skyldu 

standa fyrir þingreiðum sínum. Flosi þakkaði 
þeim vel ok fór þaðan til Vápnafjarðar — ok 
kvámu til Hofs. Þar bjó Bjarni Brodd-Helga- 
son, Þorgils sonar, Þorsteins sonar hins hvíta, 
Ölvis sonar, Eyvalds sonar, Öxna-Þóris sonar. 
Móðir Bjarna var Halia Lýtingsdóttir. Móðir 
Brodd-Helga var Ásvör dóttir Þóris Graut-Atla 
sonar, Þóris sonar þiðranda. Bjarni Brodd- 
Helgason átti Rannveigu Þorgeirs dóttur, Eiríks 
sonar ór Goðdölum, Geirmundar sonar, Hróalds 
sonar, Eiríks sonar örðigskeggja. Bjarni tók 
við Flosa báðum höndum. Flosi bauð Bjarna 
fé til liðveizlu. Bjarni mælti: #„Aldri hefi ek 
selt karlmensku mína við fémútu eða liðveizlu. 
Enn nú er þú þarft liðs mun ek gera þér um 
vinveitt ok ríða til þings með þér ok veita þér 
sem ek mynda bróður mínum“. „Þá snýr þú 
öllum vanda á hendr mér“, segir Flosi, „enn 
þó var mér slíks at þér ván“. Þaðan fóru þeir 
Flosi til Krossavíkr. Þar bjó Þorkell Geitisson. 
Þorkell var vinr Flosa mikill áðr. Flosi sagði 
honum erendi sitt. Þorkell kvað þat skylt vera, 
at hann veitti honum slíkt er hann væri til 
færr — ok skiljast eigi við hans mál. Þorkell 
gaf Flosa góðar gjafar at skilnaði. Þá fór 
Flosi norðan ór Vopnafirði ok upp í Fljótsdals- 
herað ok gisti at Hólmsteins Spak-Bersasonar. 
Flosi sagði honum, at allir hefðu vel staðit und- 
ir hans nauðsyn ok erendi nema Sörli Brodd- 

Helgason. Hólmsteinu kvað þat til þess bera, 
at hann væri engi ofstopamaðr. Hólmsteinn gaf 
Flosa góðar gjafar. Flosi fór upp Fljótsdal ok 
þaðan suðr á fjall um Öxarhraun ok ofan Sviðin- 
hornadal ok út með Álftafirði fyrir vestan. Ok 
lauk Flosi eigi ferð fyrr enn hann kom til 
Þváttár til Halls mágs síns. Þar var Flosi 
hálfan mánuð ok menn hans ok hvíldu sik. 
Flosi spurði Hall hvat hann legði nú til ráðs 
með honum — hversu hann skyldi nú með fara 
eða breyta högum sínum.  Hallr mælti: „Þat 
ræð ek, at þú sér heima við bú þitt ok Sigfúss- 
synir, enn þeir sendi menn til at skipa til búa 
sinna, enn þér farið heim at sinni — enn þá er 
þér ríðið til þings, ríðið allir saman ok 
dreifið ekki flokki yðrum. Fari þá Sigfússsynir 
at hitta konur sínar. Ek mun ok ríða til þings 
ok Ljótr sonr minn með alla þingmenn okkra 
ok veita þér slíkt lið sem ek má mér við koma“. 
Flosi þakkaði honum. Hallr gaf honum góðar 
gjafar at skilnaði. Flosi fór þá frá Þváttá. 
Ok er ekki um hans ferð at tala fyrr enn hann 
kemr heim til Svínafells. Er hann þá heima 
þat er eftir var vetrarins ok sumarit alt til 
þings framan. 

135. Nú er þar til máls at taka, at Kári 
Sölmundarson ok Þórhallr Ásgrímsson riðu einn 
hvern dag til Mosfells at finna Gizur hvíta. 
Hann tók við þeim báðum höndum ok váru þeir 

þar mjök langa hríð. Þat var einu hverju sinni, 
þá er þeir Gizurr töluðu um brennu Njáls, at 
Gizurr kvað þat allmikla giftu, er Kári hafði 
í braut komizt. Þá varð Kára vísa á munni: 


(45) Hjálmskassa fór hvessir, 
herðimeiðr, af reiði 
út ór elris sveita 
ófúss Níals húsa, 
þás eld-Gunnar inni 
élrunnar þar brunnu. 
Menn nemi mál sem ek inni 
mín. Harmsakar tínum. 


Þá mælti Gizurr: „Várkunn er þat, at þér sé 
minnisamt. Ok skulu vit nú ekki um tala 
fleira at sinni“. Kári sagði, at hann ætlaði þá 
heim at ríða.  Gizurr mælti: „Ek mun nú 
gera mér dælt um ráðagerð við þik. Þú skalt 
eigi heim ríða. Enn þó skalt þú í braut ríða 
ok austr undir Eyjafjöll at finna Þorgeir skorar- 
geir ok Þorleif krák. Þeir skulu ríða austan 
með þér; því at þeir eru aðiljar sakanna. Með 
þeim skal ríða Þorgrímr hinn mikli bróðir þeira. 
Þér skuluð ríða til Marðar Valgarðssonar. Skalt 
þú segja honum orð mín til, at hann taki við 
vígsmáli eftir Helga Njálsson á hendr Flosa. 
Enn ef hann mælir nökkuru orði í móti þessu, 
þá skalt þú gera þik sem reiðastan — ok lát 
sem þú munir hafa öxi í höfði honum. Þú 
skalt ok í annan stað segja á reiði mína, ef 
hann lætr illa at komast. Þar með skalt þú 

segja, at ek mun láta sækja Þorkötlu dóttur 
mína ok láta hana fara heim til mín. Enn þat 
mun hann eigi þola; því at hann ann henni 
sem augum í höfði sér“. Kári þakkaði honum 
sína ráðagerð. Ekki talaði Kári um liðveizlu 
við hann; því at hann ætlaði at þat myndi 
honum fara vinveittlega sem annat. Kári reið 
þaðan austr yfir ár ok svá til Fljótshlíðar ok 
austr yfir Markarfljót ok svá til Seljalandsmúla. 
Þeir ríða austr í Holt. Þorgeirr tók við þeim 
með hinni mestu blíðu. Hann sagði þeim um 
ferðir Flosa ok hversu mikit lið hann hafði 
þegit í Austfjörðum. Kári sagði, at þat var 
várkunn at hann bæði sér liðs, svá mörgu sem 
hann myndi svara eiga. Þorgeirr mælti: „Því 
betr er þeim ferr öllum verr at“. Kári segir 
Þorgeiri tillögur Gizurar. Síðan riðu þeir austan 
á Rangárvöllu til Marðar Valgarðssonar. Hann 
tók vel við þeim. Kári sagði honum orðsend- 
ing Gizurar mágs hans. Hann tók seinlega 
undir þat ok kvað meira at sækja Flosa einn 
enn tíu aðra. Kári mælti: „Jafnt ferr þér þetta 
sem hann ætlaði; því at þér eru allir hlutir 
illa gefnir — þú ert bæði hræddr ok huglauss. 
Enda skal þat á bak koma sem þér er maklegt, 
at Þorkatla skal fara heim til föður síns“. 
Hon bjóst þegar ok kvaðst þess fyrir löngu 
búin, at skildi með þeim Merði. Mörðr skifti 
þá skjótt skapi sínu ok svá orðum ok bað af 

sér reiði ok tók þegar við málinu. Kári mælti 
þá: „Nú hefir þú tekið við málinu — ok sæk 
nú óhræddr; því at líf þitt liggr við“. Mörðr 
kvaðst allan hug skyldu á leggja at gera þetta 
vel ok drengilega. Eftir þat stefndi Mörðr til 
sín níu búum. Þeir váru allir vættvangsbúar. 
Mörðr tók þá í hönd Þorgeiri ok nefndi vátta 
tvá — „í þat vætti, at Þorgeirr Þórisson selr mér 
vígsök á hendr Flosa Þórðarsyni at sækja um 
víg Helga Njálssonar með sóknargögnum þeim 
öllum, er sökinni eigu at fylgja. Selr þú mér 
sök þessa at sækja ok at sættast á — svá allra 
gagna at njóta, sem ek sé réttr aðili. Selr þú 
með lögum, enn ek tek með lögum“. Í annat 
sinn nemndi Mörðr sér vátta — „í þat vætti“, segir 
hann, „at ek lýsi lögmætu frumhlaupi á hönd 
Flosa Þórðarsyni, er hann veitti Helga Njáls- 
syni heilundarsár eða holundar eða mergundar, 
þat er at ben gerðist, enn Helgi fekk bana af. 
Lýsi ek fyrir búum fimm“, ok nemndi hann þá 
alla, „lýsi ek löglýsing. Lýsi ek handseldri 
sök Þorgeirs Þórissonar“. Í öðru sinni nemndi 
hann vátta — „í þat vætti, at ek lýsi heilundar- 
sári eða holundar eða mergundar á hönd Flosa 
Þórðarsyni, því sári, er at ben gerðist, enn 
Helgi fekk bana af, á þeim vættvangi, er Flosi 
Þórðarson hljóp til Helga Njálssonar lögmætu 
frumhlaupi áðr. Lýsi ek fyrir búum fimm“, 
síðan nemndi hann þá alla, „lýsi ek löglýsing. 

Lýsi ek handseldri sök Þorgeirs Þórissonar“. 
Þá nemndi Mörðr sér vátta hit þriðja sinn, 
— „í þat vætti“, segir hann, „at ek kveð vætt- 
vangsbúa þá alla níu“, ok nemndi þá alla á 
namn, „alþingisreiðar ok búakviðar at bera um 
þat, hvort Flosi Þórðarson hljóp lögmætu frum- 
hlaupi til Helga Njálssonar á þeim vættvangi, 
er Flosi Þórðarson veitti Helga Njálssyni heil- 
undarsár eða holundar eða mergundar, þat er at 
ben gerðist, enn Helgi fekk bana af. Kveð ek 
yðr þeira orða allra, er yðr skylda lög til um 
at bera ok ek vil yðr at dómi beitt hafa ok 
þessu máli eigu at fylgja. Kveð ek yðr lög- 
kvöð svá at þér heyrið á sjálfir. Kveð ek um 
handselt mál Þorgeirs Þórissonar“.  Mörðr 
nemndi sér vátta, — „í þat vætti“, segir hann, 
„at ek kveð vættvangsbúa þessa níu alþingis- 
reiðar ok búakviðar at bera um þat, hvárt Flosi 
Þórðarson særði Helga Njálsson heilundarsári 
eða mergundar eða holundar, því sári er at ben 
gerðist, enn Helgi fekk bana af, á þeim vætt- 
vangi er Flosi Þórðarson hljóp til Helga Njáls- 
sonar áðr lögmætu frumhlaupi. Kveð ek yðr 
þeira orða allra, er yðr skylda lög til um at 
at bera ok ek vil yðr at dómi beitt hafa ok 
þessu máli eigu at fylgja. Kveð ek yðr lög- 
kvöð. Kveð ek yðr svá at þér heyrið á sjálfir. 
Kveð ek yðr um handselt mál Þorgeirs Þóris- 
sonar“. Þá mælti Mörðr: „Nú er hér mál til 

búit sem þér beiddust. Vil ek nú biðja þik, 
Þorgeirr skorargeirr, at þú komir til mín, er 
þú ríðr til þings, ok ríðim vit þá báðir saman 
með hvárntveggja flokkinn ok haldim okkr sem 
bezt saman; því at flokkr minn skal þegar bú- 
inn til öndverðs þings. Ok skal ek yðr í öll- 
um hlutum trúr vera“. Þeir tóku því öllu vel. 
Ok var þetta bundit svardögum, at engi skyldi 
við annan skilja fyrr enn Kári vildi, ok hverr 
þeira skyldi leggja sitt líf við annars líf. Skildu 
þeir nú með vináttu ok mæltu mót með sér á 
þingi. Reið þá Þorgeirr austr aftr. Enn Kári 
reið vestr yfir ár þar til er hann kom í Tungu 
til Ásgríms. Ásgrímr tók við honum ágæta vel. 
Kári sagði Ásgrími alla ráðagerð Gizurar hvíta 
ok málatilbúnaðinn. „Slíks var mér at honum 
ván“, segir Ásgrímr, „at honum myndi vel fara; 
enda hefir hann þat nú sýnt“. Ásgrímr mælti: 
„Hvat spyrr þú austan frá Flosa?“ Kári svarar: 
„Hann fór alt austr í Vápnafjörð, ok hafa ná- 
lega allir höfðingjar heitit honum liðveizlu ok 
alþingisreið. Þeir vænta sér ok liðs af Reyk- 
dælum ok Ljósvetningum ok Öxfirðingum“. Þeir 
töluðu þar mart um. Líða nú stundir alt fram- 
an til alþingis. 

Þórhallr Ásgrímsson tók fótarmein svá mikit, 
at fótrinn fyrir ofan ökla var svá digr ok 
þrútinn sem konulær, ok mátti hann ekki ganga 


nema við staf. Hann var mikill maðr vexti ok 

rammr at afli. Dökkr á hár ok svá á skinnslit, 
vel orðstiltr ok þó skapbráðr. Hann var hinn 
þriði maðr mestr lögmaðr á Íslandi. Nú kemr 
at því, at menn skyldu heiman ríða til þings. 
Ásgrímr mælti til Kára: „Þú skalt ríða til 
öndverðs þings ok tjalda búðir várar ok með 
þér Þórhallr son minn; því at þú munt bezt 
ok hóglegast með hann fara, er hann er fótlami, 
enn vér munum hans mest þurfa á þessu þingi. 
Með ykkr skulu ríða tuttugu menn aðrir“. Eftir 
þat var búin ferð þeira. Ok riðu þeir síðan til 
þings ok tjölduðu búðir ok bjoggust vel um. 
136. Flosi reið austan ok þeir tíu tigir 
manna, er at brennu höfðu verit með honum. 
Þeir riðu þar til er þeir kvámu til Fljótshlíðar. 
Skipuðu þá Sigfússsynir til búa sinna ok dvöl- 
dust þar um daginn. Enn um kveldit riðu þeir 
vestr yfir Þjórsá ok sváfu þar um nóttina. Enn 
um morgininn snimma tóku þeir hesta sína ok 
riðu fram á leið. Flosi mælti til manna sinna: 
„Nú munu vér ríða í Tungu til Ásgríms Elliða- 
Grímssonar til dagverðar ok troða illsakar við 
hann“. Þeir kváðu þat vel gert. Þeir ríða 
nú þar til er þeir eigu skamt í Tungu. Ás- 
grímr stóð úti ok nakkvarir menn með honum. 
Þeir sjá þegar flokkinn er mátti heiman. Menn 
Ásgríms mæltu: „Þar mun vera Þorgeirr skor- 
argeirr“. Ásgrímr mælti: „Ekki in heldr ætla 
ek þat; því at þessir menn fara með hlátri ok 

gani, enn frændr Njáls slíkir sem Þorgeirr er 
munu eigi hlæja fyrr enn nakkvat er hefnt 
brennunnar. Ok mun ek geta annars til — ok 
má vera, at yðr þykki þat ólíklegt. Þat er 
ætlun mín, at vera muni Flosi ok brennumenn 
með honum, ok munu þeir ætla at troða illsak- 
ar við oss. Ok skulu vér nú inn ganga allir“. 
Þeir gera nú svá.  Ásgrímr lét sópa hús ok 
tjalda ok setja borð ok bera mat á. Hann lét 
setja forsæti með endilöngum bekkjum um alla 
stofuna. Flosi reið í túnit ok bað menn stíga 
af hestum ok gangainn. Þeir gerðu svá. Þeir 
Flosi kvámu í stofuna. Ásgrímr sat á palli. 
Flosi leit á bekkina ok sá, at alt var reiðubúit 
þat er menn þurftu at hafa. Ásgrímr kvaddi 
þá ekki, enn mælti til Flosa: „Því eru borð 
sett, at heimull er matr þeim er hafa þurfu“. 
Flosi sté undir borð ok allir menn hans enn 
lögðu vápn sín upp at þili. Þeir sátu á for- 
sætum, er eigi máttu uppi sitja á bekkjunum. 
Enn fjórir menn stóðu með vápnum fyrir fram- 
an þar sem Flosi sat, meðan þeir mötuðust. 
Ásgrímr þagði um matmálit ok var svá rauðr 
á at sjá sem blóð. Enn er þeir váru mettir, 
báru konur af borðum enn sumar báru innar 
handlaugar. Flosi fór at engu óðara enn hann 
væri heima. Bolöx lá í pallshorninu. Ásgrímr 
þreif hana tveim höndum ok hljóp upp á pall- 


stokkinn ok hjó til höfuðs Flosa. Glúmr Hildis- 

son gat sét tilræðit ok hljóp upp þegar ok gat 
tekit öxina fyrir framan hendr Ásgrími ok sneri 
þegar egginni at Ásgrími — því at Glúmr var 
rammr at afli. Þá hljópu upp miklu fleiri menn ok 
vildu ráða á Ásgrím. Enn Flosi kvað engan 
mann skyldu Ásgrími mein gera — „því at 
vér höfum gert honum ofraun, — enn hann 
gerði þat eina at, er hann átti. Ok sýndi hann 
þat, at hann var ofrhugi“. Flosi mælti til Ás- 
gríms: „Hér munu vér nú skiljast heilir ok 
finnast á þingi ok taka þar til óspiltra mála“. 
„Svá mun vera“, segir Ásgrímr, „ok mynda ek 
þat vilja, um þat er þessu þingi er lokit, at 
þér færið lægra“. Flosi svaraði engu. Gengu 
þeir þá út ok stigu á hesta sína ok riðu í braut. 
Þeir riðu þar til er þeir kvámu til Laugar- 
vatns ok váru þar um nóttina. Enn um morg- 
ininn riðu þeir fram á Beitivöllu ok áðu þar. 
Þar riðu at þeim flokkar margir. Var þar Hallr 
af Síðu ok allir Austfirðingar. Flosi fagnaði 
þeim allvel ok sagði þeim frá ferðum sínum ok 
viðskiftum þeira Ásgríms. Margir lofuðu þetta 
ok sögðu slíkt rösklega gert vera. Þá mælti 
Hallr: „Þetta lízt mér annan veg enn yðr; 
því at þetta þykki mér óvitrlegt bragð. Mundu 
þeir þó muna harmsakar sínar, þó at þeir væri 
eigi af nýju á mintir — enn þeim mönnum all- 
vant um, er svá leita annarra manna þunglega“. 
Fannst þat á Halli, at honum þótti þetta mjök 

ofgert. Þeir riðu þaðan allir saman þar til er 
þeir kvámu á völlu hina efri ok fylktu þar 
liði sínu ok riðu síðan á þing ofan. Flosi hafði 
látit tjalda Byrgisbúð, áðr hann riði til þings. 
Enn Austfirðingar riðu til sinna búða. 

137. Nú er þar frá at segja, at Þorgeirr 
skorargeirr reið austan með miklu liði. Váru 
þeir bræðr hans með honum Þorleifr krákr ok 
Þorgrímr hinn mikli. Þeir riðu þar til er þeir 
kvámu til Hofs til Marðar Valgarðssonar ok biðu 
þar til þess er hann var búinn. Mörðr hafði 
samnat hverjum manni er vápnfærr var. Ok 
fundu þeir þat eina á, at hann var hinn örugg- 
asti í öllu. Riðu þeir nú þar til er þeir kvámu 
vestr yfir ár. Þá biðu þeir Hjalta Skeggjasonar. 
Hann kom þá er þeir höfðu skamma stund beð- 
it. Fögnuðu þeir honum vel — ok riðu síðan 
allir saman til þess er þeir kvámu til Reykja 
í Byskupstungu. Ok biðu þeir þar Ásgríms 
Elliða-Grímssonar. Ok kom hann þar til nióts 
við þá. Riðu þeir þá vestr yfir Brúará. Ásgrímr 
segir þeim þá alt sem farit hafði með þeim 
Flosa. Þorgeirr mælti: „Þat mynda ek vilja, 
at vér reyndim karlmensku þeira, áðr lyki þing- 
inu“. Riðu þeir alt þar til er þeir kvámu á 
Beitivöll. Kom þar til móts við þá Gizurr hinn 
hvíti með allmikit fjölmenni. "Tóku þeir þá tal 
langt með sér. Riðu þeir þá á völlu hina efri, 
ok fylktu þeir þar öllu liði sínu ok riðu svá á 

þing ofan. Flosi ok menn hans hljópu til vápna 
allir. Ok var þá við sjálft, at þeir myndi 
berjast. Enn þeir Ásgrímr ok þeira sveit gerð- 
ust ekki til þess ok riðu til búða sinna. Var 
nú kyrt þann dag, svá at þeir áttust ekki við. 
Þar váru komnir höfðingjar ór öllum fjórðung- 
um á landinu. Ok hafði aldri verit þing jafn- 
fjölment áðr, svá at menn myndi. 

138. Eyjólfr hét maðr. Hann var Bölverks- 
son, Eyjólfs sonar hins grá ór Otrardal, Þórðar 
sonar gellis, Óleifs sonar feilans. Móðir Eyjólfs 
hins grá var Hróðný, dóttir Miðfjarðar-Skeggja, 
Skinna-Bjarnar sonar, Skutaðar-Skeggja sonar. 
Eyjólfr Bölverksson var virðingamaðr mikill ok 
allra manna lögkænastr, svá at hann var hinn 
þriði maðr mestr lögmaðr á Íslandi. Hann var 
allra manna fríðastr sýnum, mikill ok sterkr 
ok hit bezta höfðingjaefni. Hann var fégjarn sem 
aðrir frændr hans. Flosi gekk einn dag til 
búðar Bjarna Brodd-Helgasonar. Bjarni tók við 
honum báðum höndum, ok settist Flosi niðr hjá 
honum. Þeir töluðust mart við. Flosi mælti 
til Bjarna: „Hvat skulu vér nú til ráða taka?“ 
Bjarni svaraði: „Ek ætla nú ór vöndu at ráða. 
Enn þat sýnist mér þó ráðlegast at biðja sér 
liðs; því at þeir draga afla at yðr. Ek vil ok 
spyrja þik, Flosi, hvárt nakkvarr er allmikill 
lögmaðr í liði yðru; því at yðr eru tveir kostir 
til. Annarr er sá at biðja sætta, ok er sá all- 

góðr. Hinn er annarr at verja mál með lög- 
um, ef varnir verða til, þó at þat þykki með 
kappi at gengit. Þykki mér því þann verða 
upp at taka, at þér hafið áðr með ofstopa at 
farit -——- ok samir nú eigi at þér minkið yðr“. 
Flosi mælti: „Þar er þú spurðir eftir um lög- 
menn, þá mun ek þér því skjótt svara, at sá 
er engi í várum flokki, ok engis veit ek ván, 
nema Þorkels Geitissonar frænda þíns“. Bjarni 
mælti: „Ekki munu vit hann telja. Þó at 
hann sé lögvitr, þá er hann þó forsjáll mjök. 
Þarf þat engi maðr at ætla at hafa hann at 
skotspæni. Enn fylgja mun hann þér sem sá 
annarr, er bezt fylgir; því at hann er ofrhugi. 
Enn ek mun segja þér, at þat verðr þess manns 
bani, er vörn færir fram fyrir brennumálit. Enn 
ek ann eigi þess Þorkatli frænda mínum. Munu 
vit því verða at leita annars staðar á“. Flosi 
kveðst eigi vita skyn á, hverir lögmenn væri 
mestir. Bjarni mælti: „Eyjólfr heitir maðr ok 
er Bölverksson. Hann er mestr lögmaðr í Vest- 
firðingafjórðungi. Ok mun honum þurfa at gefa 
til fé mikit, ef honum skal verða komit í mál- 
it. Enn þó munu vér ekki at því fara. Vér 
skulum ok ganga með vápnum til allra lögskila 
ok vera sem varastir um oss, enn ráða eigi á 
þá, nema vér eigim hendr várar at verja. Mun 
ek nú ganga með þér ok fara í liðsbónina, því 
at mér þykkir sem nú muni eigi mega kyrru 

fyrir halda“. Síðan gengu þeir út ór búðinni 
ok til þeira Öxfirðinga. Talaði Bjarni þá við 
Lýting ok Blæing ok Hróa Arnsteinsson, ok 
fekk hann skjótt af þeim slíkt er hann beiddi. 
Þá fóru þeir til fundar við Kol son Víga-Skútu 
ok Eyvind Þorkels son, Áskels sonar goða ok 
báðu þá liðveizlu. Enn þeir fóru lengi undan. 
Enn þó kom svá, at þeir tóku til þrjár merkr 
silfrs ok gengu þá í málit með þeim. Þá gengu 
þeir til Ljósvetningabúðar ok dvöldust þar nakk- 
vara hríð. Flosi beiddi Ljósvetninga liðveizlu. 
Enn þeir váru erfiðir ok torsóttir. Flosi mælti 
þá með mikilli reiði: „Illa er yðr farit. Þér 
eruð ágjarnir heima í heraði ok ranglátir, enn 
vilið mönnum ekki at liði verða á þingum, þó 
at menn krefi yðr. Þat mun ok lagit mjök til 
ámælis við yðr ok at brigzlum haft við yðr á 
þingum, ef þér munið eigi hrakningar þær, er 
Skarpheðinn hrakti yðr Ljósvetninga“. Í ann- 
an stað hafði hann við þá hljóðmæli ok bauð 
þeim fé til liðveizlu ok lokkaði þá svá með 
fagrmælum. Þar kom, at þeir hétu liðveizlu. 
Ok gerðu þeir sik þá svá örugga, at þeir kváð- 
ust berjast skyldu með Flosa, þó at þess þyrfti 
við. Bjarni mælti þá til Flosa: „Vel er þér 
farit. Þú ert höfðingi mikill ok röskr maðr 
ok einarðr ok skerr lítt af manni“. Síðan fóru 
þeir í braut ok vestr yfir Öxará ok svá til 
Hlaðbúðar. Þeir sá mart manna úti fyrir 

búðinni. Þar var einn maðr sá er hafði skar- 
latsskikkju á herðum sér ok gullhlað um höfuð 
ok öxi silfrrekna í hendi. Bjarni mælti: „Hér 
berr vel til. Hér er hann nú Eyjólfr Bölverks- 
son, ef þú vill finna hann, Flosi“. Síðan gengu 
þeir til móts við Eyjólf ok kvöddu hann. Ky- 
jólfr kendi þegar Bjarna ok tók honum vel. 
Bjarni tók í hönd Eyjólfi ok leiddi hann upp í 
Almannagjá. Menn þeira Bjarna ok Flosa gengu 
eftir. Menn Eyjólfs gengu ok með honum. 
Þeir báðu þá vera upp Í gjárbakkanum ok sjást 
þaðan um. Þeir Flosi gengu þar til er þeir 
koma þar er gatan liggr ofan af hinni efri 
gjánni. Flosi kvað þar gott at sitja ok mega 
víða sjá. Þeir settust þá niðr. Þeir váru þar 
fjórir menn saman ok eigi fleiri. Bjarni mælti 
þá til Eyjólfs: „Þik eru vér komnir at finna, 
vinr; því at vér þurfum mjök þinnar liðveizlu 
í alla staði“. Eyjólfr mælti: „Hér er nú gott 
mannval á þinginu — ok mun yðr lítit fyrir at 
finna þá menn, er yðr er miklu meiri styrkr at 
enn hér sem ek em“. Bjarni mælti: „Þat er 
ekki svá. Þú hefir marga þá hluti, er engi er 
þér meiri maðr hér á þinginu — þat fyrst, at 
þú ert ættaðr svá vel sem allir þeir menn, er 
komnir eru frá Ragnari loðbrók. Hafa ok for- 
ellrar þínir jafnan í stórmælum staðit víða á 
þingum ok heima í heraði ok höfðu jafnan hinn 
meira hlut. Þykkir oss því líklegt til, at þú 


346 NJÁLS SAGA. 


munir vera sigrsæll í málunum“. Eyjólfr mælti: 
„Vel mælir þú, Bjarni — enn lítit ætla ek at 
ek muna í eiga“. Flosi mælti þá: „Ekki þarf 
hér at munda til þess er oss er í hug. Lið- 
veizlu vilju vér þik biðja, Eyjólfr — at þú veit- 
ir oss at málum várum ok gangir at dómum 
með oss ok takir varnir ef verða ok færir fram 
fyrir vára hönd ok veitir oss um alla hluti á 
þingi þessu þá er til kunnu falla“. Eyjólfr 
spratt upp reiðr ok sagði svá, at engi maðr 
þarf sér þat at ætla at hafa hann at ginning- 
arfífli eða forhleypi fyrir sér, ef hann dregr 
ekki til. „Ek sé nú ok“, segir hann, „hvat yðr 
hefir gengit til fagrmælis þess, er þér höfðuð 
við mik“. Hallbjörn hinn sterki þreif til hans 
ok setti hann niðr hjá sér í millum þeira Bjarna 
ok mælti: „Eigi fellr tré við hit fyrsta högg, 
vinr, ok sit hér fyrst hiá oss“. Flosi dró þá 
gullhring af hendi sér ok mælti: „Þenna hring 
vil ek gefa þér, Eyjólfr, til vináttu ok liðveizlu, 
ok sýna þér svá, at ek vil eigi ginna þik. Er 
þér fyrir því bezt at þiggja hringinn, at engi 
er hér sá á þingi at ek hafa þvílíka gjöf gefit“. 
Hringrinn var svá góðr ok mikill ok vel gerr, 
at hann tók tólf hundruð mórend. Hallbjörn 
dró á hönd Eyjólfi hringinn. Eyjólfr mælti: 
„Þat er nú líkara, at ek þiggja hringinn, svá 
vel sem þér ferr. Munt þú ok til þess ætla 
mega, at ek mun taka við vörn ok gera at slíkt 

er þarf“. Bjarni mælti: „Nú ferr hvárum- 
tveggja ykkrum vel. Eru menn hér nú vel til 
fallnir at vera váttarnir, þar sem vit Hallbjörn 
erum, at þú takir við málinu“. Stóð þá Ey- 
jólfr upp ok svá Flosi ok tókust í hendr. Tók 
Eyjólfr þá varnargögn öll af Flosa ok svá ef 
sakar nakkvarar gerðist af vörninni; því at þat 
er oft annars máls vörn, er annars er sókn. 
Þá tók hann þau öll sóknargögn, er þessum 
sökum áttu at fylgja, hvárt sem sækja skyldi í 
fjórðungsdóm eða fimtardóm. Flosi seldi at lögum, 
enn Eyjólfr tók at lögum. Hann mælti þá til Flosa 
ok Bjarna: „Nú hefi ek hér tekit við máli, 
sem þér beidduð. Nú vil ek þó at þér leynið 
þessu fyrst. Enn ef málit kemr í fimtardóm, 
þá skuluð þér þat mest varast at segja, at þér 
hafið fé gefit til liðveizlunnar“. Flosi stóð þá 
upp ok svá Bjarni ok allir þeir. Gengu þeir 
Flosi ok Bjarni hvárr til sinnar búðar. Enn 
Eyjólfr gekk til búðar Snorra goða ok settist 
niðr hjá honum. Þeir töluðust við mart. Snorri 
goði þreif til handarinnar Eyjólfi ok fletti upp 
af erminni ok sér, at hann hafði gullhring mik- 
inn á hendi. Snorri goði mælti: „Hvárt er 
þessi hringr keyptr eða gefinn?“ Eyjólfi fanst 
um fátt ok varð orðfall. Snorri mælti: „Ek 
skil gerla, at þú munt at gjöf þegit hafa. Ok 
skyldi þessi hringr eigi verða þér at höfuðbana“. 
Eyjólfr spratt upp ok gekk í braut ok vildi 

ekki um tala. Snorri mælti er hann sá, at 
Eyjólfr stóð skyndilega upp: „Þat er líkara 
um þat er þessu þingi er lokit, at þú vitir, hvat þú 
hefir þegit“. Gekk Eyjólfr þá til búðar sinnar. 

139. Nú er þar til máls at taka, at Ásgrímr 
Elliða-Grímsson er ok Kári Sölmundarson, at 
þeir fundust allir saman og Gizurr hvíti ok 
Hjalti Skeggjason og Þorgeirr skorargeirr ok 
Mörðr Valgarðsson. Ásgrímr tók þá til orða: 
„Ekki þarf þetta í hljóðmæli at færa; því at 
þeir einir menn eru hér nú við, er hverr veit 
annars trúnað. — Vil ek nú spyrja yðr, ef þér 
vitið nakkvat til ráðagerðar þeira Flosa. Sýnist 
mér sem vér munim verða at gera ráð várt í 
annan stað“. Gizurr hvíti svarar: „Snorri goði 
sendi mann til mín ok lét segja mér, at Flosi 
hafði þegit mikit lið af Norðlendingum, enn KEy- 
jólfr Bölverksson frændi hans hafði þegit gull- 
hring af nökkurum ok fór leynilega með. Ok 
kvað Snorri þat ætlan sína, at Eyjólfr Bölverks- 
son myndi ætlaðr vera til at færa fram lögvarn- 
ir í málinu og myndi hringrinn til þess gefinn 
vera“. Þeir urðu allir á þat sáttir at þat mundi svá 
vera. Gizurr mælti þá til þeira: „Nú hefir 
Mörðr Valgarðsson mágr minn tekit við málinu, 
því er öllum mun torvellegast þykja — at sækja 
Flosa. Vil ek nú, at þér skiftið öðrum sókn- 
um með yðr; því at nú mun brátt verða at lýsa 
sökum at Lögbergi. Vér munum ok þurfa at 

biðja oss liðs“. Ásgrímr svarar: „Svá skal nú 
ok vera. Enn biðja vilju vér þik, at þú sér í 
liðsbón með oss“. Gizurr kvaðst þat mundu til 
leggja. Síðan valdi Gizurr með sér alla hina 
vitrustu menn af liði þeira. Þar var Hjalti 
Skeggjason ok Ásgrímr ok Kári, Þorgeirr skor- 
argeirr. Þá mælti Gizurr: „Nú munu vér fyrst 
ganga til búðar Skafta Þóroddssonar“. Síðan 
gengu þeir til Ölfusingabúðar.  Gizurr hvíti 
gekk fyrstr, þá Hjalti, þá Kári, þá Ásgrímr, þá 
Þorgeirr skorargeirr, þá bræðr hans. Þeir gengu 
inn í búðina. Skafti sat á palli. Ok er hann 
sá Gizur hvíta, stóð hann upp í mót honum 
ok fagnaði honum vel ok öllum þeim, ok bað 
Gizur sitja hjá sér. Hann gerir nú svá. (Gtiz- 
urr mælti þá til Ásgríms: „Nú skalt þú vekja 
til um liðsbón við Skafta, enn ek mun þá til 
leggja slíkt er mér sýnist“. Ásgrímr mælti: 
„Til þess eru vér hingat komnir, Skafti, at 
sækja at þér traust ok liðsinni“. Skafti mælti: 
„Torsóttr þótti yðr ek næstum vera, er ek vilda 
ekki taka undir vendræði yður“. Gizurr mælti: 
„Nú er annan veg til farit. Nú er at mæla 
eftir Njál bónda ok Bergþóru húsfreyju, er bæði 
váru saklaus inni brend, ok eftir þrjá sonu 
Njáls ok marga aðra góða menn. Ok munt þú 
aldri þat vilja gera at verða mönnum eigi at 
liði ok veita frændum þínum ok mágum“. Skafti 
svarar: „Þat var mér þá í hug, er Skarpheð- 


350 NJÁLS SAGA. 


inn mælti við mik, at ek hefða sjálfr borit tjöru 
í höfuð mér ok skorit á mik jarðarmen, ok hann 
kvað mik orðinn svá hræddan, at Þórólfr Lofts- 
son af Eyrum bæri mik á skip út í mjölkýlum 
sínum, ok flytti mik svá til Íslands, at ek mynda 
eigi eftir hann mæla“. Gizurr mælti: „Ekki 
er nú á slíkt at minnast; því at sá er nú dauðr 
er þetta mælti. Ok munt þú vilja veita mér, 
þó at þú vilir eigi gera fyrir sakir annarra 
manna“. Skafti svarar: „Þetta mál kemr ekki 
til þín, nema þú vilir vasast í með þeim“. Giz- 
urr reiddist þá mjök ok mælti: „Ólíkr ert þú 
þínum föður, þó at hann þætti nakkvat bland- 
inn. Varð hann þá mönnum jafnan at liði, er 
menn þurftu hans mest“. Skafti mælti: „Vér 
erum óskaplíkir. Þit þykizt hafa staðit í stór- 
ræðum þú, Gizurr hvíti, þá er þú sóttir Gunnar 
at Hlíðarenda — enn Ásgrímr af því er hann 
drap Gauk fóstbróður sinn“.  Ásgrímr svarar: 
„Fár bregðr hinu betra, ef hann veit hit verra. 
Enn þat munu margir mæla, at eigi dræpa ek 
Gauk fyrr enn mér væri nauðr á. Er þat nökk- 
ur várkunn, at þú verðir oss eigi at liði; enn 
hitt er várkunnarlaust, at þú bregðir oss brigzI- 
um. Mynda ek þat vilja, um þat er þessu þingi 
er lokit, at þú fengir af þessum málum hina 
mestu óvirðing ok bætti þér engi þá skömm“. 
Þeir Gizurr stóðu þá upp allir ok gengu út ok 
svá til búðar Snorra goða ok gengu inn í búð- 

ina. Snorri sat á palli í búðinni. Hann kendi 
þegar mennina ok stóð upp í móti þeim ok bað 
þá alla vel komna ok gaf þeim rúm at sitja 
hjá sér. Síðan spurðust þeir almæltra tíðenda. 
Ásgrímr mælti til Snorra: „Til þess eru vit 
Gizurr frændi minn komnir hingat at biðja þik 
liðveizlu“. Snorri goði svarar: „Þat mælir þú 
þar, er þér heldr várkunn til — at mæla eftir 
mága þína slíka sem þú áttir. Þágu vér mörg 
ráð þægileg af Njáli, þó at nú muni þat fáir. 
Enda veit ek eigi, hverrar liðveizlu þér þykizt 
mest þurfa. Ásgrímr svarar: „Mest þurfu vér, 
ef vér berjumst hér á þinginu“. Snorri mælti: 
„Svá er ok, at mikit liggr yðr þá við. Er þat 
ok líkast, at þér sækið með kappi — enda munu 
þeir svá verja. Ok munu hvárigir gera öðrum 
rétt. Munuð þér þá eigi þola þeim ok ráða á 
þá. Er þá ok sá einn til; því at þeir vilja þá 
gjalda yðr skömm fyrir mannskaða, enn svívirð- 
ing fyrir frændalát“. Fanst þat á, at hann 
hvatti þá fram í öllu. Gigzurr hvíti mælti þá: 
„Vel mælir þú Snorri. Ok ferr þér þá bezt 
jafnan ok höfðinglegast, er mest liggr við“. 
Ásgrímr mælti: „Þat vil ek vita, hvat þú 
vill þá veita oss, ef svá ferr sem þú segir“. 
Snorri mælti: „Gera skal ek þér vináttubragð 
þat er yður sæmd skal öll við liggja. Enn ekki 
mun ek til dóma ganga. Enn ef þér berizt á 
þingi, þá ráðið þér því at eine á þá, nema þér 

séð allir sem öruggastir; því at miklir kappar 
eru til móts. Enn ef þér verðið forviða, munuð 
þér láta slá hingat til móts við oss; því at ek 
mun þá hafa fylkt liði mínu hér fyrir ok vera 
við búinn at veita yðr. Enn ef hinn veg ferr, 
at þeir hrökkvi fyrir, þá er þat ætlan mín, at 
þeir muni ætla at renna til vígis í Almanna- 
gjá. Enn ef þeir komast þangat, þá fáið þér 
þá aldri sótta. Mun ek þat á hendr takast at 
fylkja þar fyrir liði mínu ok verja þeim vígit. 
Enn ekki munu vér eftir ganga, hvárt sem þeir 
hörfa með ánni norðr eða suðr. Ok þá er þér 
hafið vegit í lið þeira svá nökkvi mjök, at mér 
þykki þér mega halda upp fébótum, svá at þér 
haldið goðorðum yðrum ok heraðsvistum, mun 
ek til hlaupa með menn mína alla ok skilja 
yðr. Skuluð þér þá gera þat fyrir mín orð at 
hætta bardaganum, ef ek geri þetta, sem nú 
hefi ek heitit“. Gizurr þakkaði honum vel ok 
kvað þetta í allra þeira nauðsyn mælt vera. 
Gengu þeir þá út allir. Gizurr mælti: „Hvert 
skulu vér nú ganga?“ „Til Möðrvellingabúðar“, 
sagði Ásgrímr. Fóru þeir þá þangat. 

140. Ok er þeir kvámu í búðina, þá sá þeir, 
hvar Guðmundr hinn ríki sat ok talaði við Einar 
Konalsson fóstra sinn. Hann var vitr maðr. 
Gengu þeir þá fyrir Guðmund. Hann tók þeim 
vel ok lét ryðja fyrir þeim búðina, at þeir 
skyldi allir sitja mega. Spurðust þeir þá tíð- 

enda.  Ásgrímr mælti: „Ekki þarf þetta á 
mútur at mæla: til þess eru vér hér komnir 
at biðja þik öruggrar liðveizlu“. Guðmundr 
svarar: —„Hvárt hafið þér nakkvara höfðingja 
fundit áðr?“ Þeir svöruðu, at þeir hefði fundit 
Skafta Þóroddsson ok Snorra goða, ok sögðu 
honum alt af hljóði, hversu hvárum þeira fór. 
Þá mælti Guðmundr: „Næstum fór mér til 
yðvar lítilmannlega, er ek var yðr erfiðr. Skal 
ek nú því skemr draga fyrir yðr, er þá var ek 
torsóttari. Ok skal ek nú ganga til dóma með 
yðr með alla þingmenn mína ok veita yðr um 
alt á þingi þessu ok berjast með yðr, þó at 
þess þurfi við, ok leggja mitt líf við yðvart líf. 
Ek mun ok því launa Skafta, at Þorsteinn hol- 
muðr son hans skal vera í bardaganum með 
oss; því at hann mun eigi treystast öðru enn 
gera sem ek vil, þar sem hann á Jódísi dóttur 
mína. Mun Skafti þá til fara at skilja oss“. 
Þeir þökkuðu honum vel — ok töluðu lengi 
síðan svá at ekki heyrðu þat aðrir menn. Guð- 
mundr bað þá ekki ganga fyrir kné fleirum 
höfðingjum. Kvað hann þat vera lítilmannlegt 
— „ok munu vér nú á hætta með þetta lið, 
sem nú höfu vér. Þér skuluð ganga með vápn- 
um til allra lögskila, enn berjast þó eigi 
svá búit“. Gengu þeir þá út allir ok heim til 
búða sinna. Var þetta fyrst á fára manna viti. 
Líðr nú svá þingit. R 

141. Þat var einn dag at menn gengu til 
Lögbergs. Ok var svá skipat höfðingjum, at 
Ásgrímr Elliða-Grímsson ok Gizurr hvíti, Guð- 
mundr hinn ríki ok Snorri goði váru uppi hjá 
Lögbergi, enn Austfirðingar stóðu niðri fyrir. 
Mörðr Valgarðsson stóð hjá Gizuri hvíta mági 
sínum. Mörðr var allra manna málsnjallastr. 
Gizurr mælti þá, at hann skyldi lýsa vígsök- 
inni, ok bað hann mæla svá hátt, at vel mætti 
heyra. Mörðr nemndi sér vátta. „Nemni ek í 
þat vætti“, segir hann, „at ek lýsi lögmætu 
frumhlaupi á hönd Flosa Þórðarsyni, er hann 
hljóp til Helga Njálssonar á þeim vættvangi, 
er Flosi Þórðarson hljóp til Helga Njálssonar 
ok veitti honum holundarsár eða heilundarsár 
eða mergundarsár þat er at ben gerðist enn 
Helgi fekk bana af. Tel ek hann eiga at verða 
um sök þá mann sekjan, skógarmann Óóalanda, 
óferjanda, óráðanda öllum bjargráðum. Tel ek 
sekt fé hans alt, hálft mér enn hálft fjórðungs- 
mönnum þeim er sektarfé eigu at taka eftir 
hann at lögum. Lýsi ek vígsök þessi til fjórð- 
ungsdóms þess er sökin á í at koma at lögum. 
Lýsi ek löglýsing. Lýsi ek í heyranda hljóði 
at Lögbergi. Lýsi ek nú til sóknar Í sumar 
ck til sektar fullrar á hönd Flosa Þórðarsyni. 
Lýsi ek handseldri sök Þorgeirs Þórissonar“. 
At Lögbergi var gerr mikill rómr at því, at 
honum mæltist vel ok skörulega. Mörðr tók 

til máls í annat sinn: „Nemni ek yðr í þat 
vætti“, segir hann, „at ek lýsi sök á hönd Flosa 
Þórðarsyni um þat er hann særði Helgs Njáls- 
son holundarsári eða heilundarsári eða merg- 
undarsári, því sári, er at ben gerðist enn Helgi 
fekk bana af á þeim vættvangi, er Flosi Þórð- 
arson hljóp til Helga Njálssonar lögmætu frum- 
hlaupi áðr. Tel ek þik, Flosi, eiga at verða 
um sök þá mann sekjan, skógarmann Óalanda, 
óferjanda, óráðanda öllum bjargráðum. Tel ek 
sekt fé þitt alt, hálft mér enn hálft fjórðungs- 
mönnum þeim er sektarfé eigu at taka eftir 
þik at lögum. Lýsi ek sök þessi til fjórðungs- 
dóms þess er sökin á í at koma at lögum. 
Lýsi ek löglýsing. Lýsi ek í heyranda hljóði 
at Lögbergi. Lýsi ek nú til sóknar í sumar 
ok til sektar fullrar á hönd Flosa Þórðarsyni. Lýsi 
ek handseldri sök Þorgeirs Þórissonar“. Síðan 
settist Mörðr niðr. Flosi gaf gott hljóð til ok 
mælti ekki orð meðan.  Þorgeirr skorargeirr 
stóð upp ok nemndi sér vátta: „Nemni ek í 
þat vætti, at ek lýsi sök á hönd Glúmi Hildis- 
syni um þat er hann tók eld ok kveykti ok bar 
í hús inn at Bergþórshváli þá er þeir brendu 
inni Njál Þorgeirsson ok Bergþóru Skarpheðins- 
dóttur ok þá menn alla, er þar brunnu inni. 
Tel ek hann eiga at verða um sök þá mann 
sekjan, skógarmann óalanda, óferjanda, óráðanda 

hálft mér enn hálft fjórðungsmönnum þeim er 
sektarfé eigu at taka eftir hann atlögum. Lýsi 
ek sök þessi til fjórðungsdóms þess er sökin á 
í at koma at lögum. Lýsi ek löglýsing. Lýsi 
ek í heyranda hljóði at Lögbergi. Lýsi ek nú 
til sóknar í sumar ok til sektar fullrar á hönd 
Glúmi Hildissyni“. Kári Sölmundarson sótti 
Kol Þorsteinsson ok Gunnar Lambason ok Grana 
Gunnarsson. Ok var þat mál manna, at hon- 
um mæltist furðulega vel. Þorleifr krákr sótti 
Sigfússsonu alla. Enn Þorgrímr hinn mikli 
bróðir hans sótti Móðólf Ketilsson ok Lamba 
Sigurðarson ok Hróar Hámundarson bróður Leið- 
ólfs hins sterka. Ásgrímr Elliða-Grímsson sótti 
Leiðólf ok Þorstein Geirleifsson, Árna Kolsson 
ok Grím hinn rauða. Ok mæltist þeim öllum 
vel. Síðan lýstu aðrir menn sökum sínum. Ok 
var þat lengi dags, at því gekk. Fóru menn 
þá heim til búða sinna. KEyjólfr Bölverksson 
gekk til búðar með Flosa. Þeir gengu austr 
um búðina. Flosi mælti til Eyjólfs: „Hvárt 
sér þú nakkvara vörn í málum þessum?“ „Enga“, 
segir Eyjólfr. „Hvat er nú til ráðs?“ segir 
Flosi. „Nú er ór vöndu at ráða“, segir Eyjólfr, 
„enn þó mun ek til leggja nökkur ráð enn 
með yðr. Nú skalt þú selja af höndum goðorð 
þitt ok í hendr Þorgeiri bróður þínum. Enn 
þú segst í þing með Áskatli goða Þorketils- 
syni norðan ór Reykjardal. Enn ef þeir vitu 

þetta eigi, þá má vera, at þeim verði at þessu 
mein; því at þeir munu sækja í Austfirðinga- 
dóm — enn þeir ætti í Norðlendingadóm at 
sækja. Ok mun þeim þetta yfir sjást. Ok er 
fimtardómsmál á þeim, ef þeir sækja í annan 
dóm enn vera á. Skulu vér þat mál þá upp 
taka ok þó at síðasta kosti“. Flosi mælti: 
„Vera má, at oss sé nú launaðr hringrinn“. 
„Eigi veit ek þat“, segir Eyjólfr, „enn veita 
skal ek yðr til laga svá at þat sé mál manna, 
at eigi sé ván framar. Skalt þú nú senda eftir 
Áskatli. Enn Þorgeirr skal nú þegar koma til 
þín ok einn maðr með honum“. Litlu síðar 
kom Þorgeirr þar ok tók við goðorðinu. Þá 
kom þar ok Áskell. Sagðist Flosi þá í þing 
með honum. Var þetta nú ekki á fleiri manua 
vitorði enn þeira. 

142. Nú líðr þar til er dómar skulu út fara. 
Bjoggu þeir sik þá til hvárirtveggju ok vápn- 
uðust. Þeir gerðu hvárirtveggju herkuml á 
bjálmum sínum. Þórhallr Ásgrímsson mælti: 
„Farið þér nú, faðir minn, at engu allæstir ok 
gerið nú alt sem réttast. Enn efnakkvat vand- 
ast í fyrir yðr, látið mik vita sem skjótast. 
Ok skal ek þá gefa ráð til með yðr“. Þeir 
Ásgrímr litu til hans. Ok var andlit hans sem 
á blóð sæi, enn stórt hagl hraut ór augum hon- 
um. Hann bað færa sér spjót sitt. Þat hafði 
Skarpheðinn gefit honum — ok var hin mesta 

gersimi. Ásgríinr mælti, er þeir gengu í braut: 
„Eigi var Þórhalli frænda gott í hug, er hann 
var eftir í búðinni. Ok eigi veit ek, hvat hann 
tekr til. Nú skulu vér ganga til með Merði Val- 
garðssyni“, sagði Ásgrímr, „ok láta fyrst sem 
ekki sé annat; því at meiri er veiðr í Flosa 
enn Í mörgum öðrum“. Ásgrímr sendi þá menn 
til Gizurar hvíta ok Hjalta Skeggjasonar ok 
Guðmundar ríka. Þeir kvámu nú allir saman 
ok gengu þegar til Austfirðingadóms. Þeir 
gengu sunnan at dóminum. Þeir Flosi ok allir 
Austfirðingar með honum gengu norðan at dómin- 
um. Þar váru ok Reykdælir ok Öxfirðingar ok Ljós- 
vetningar með Flosa. Þar var ok Eyjólfr Böl- 
verksson. Flosi laut at Eyjólfi ok mælti: „Hér 
ferr vænt at — ok kann vera, at eigi fari fjarri 
því, sem þú gazt til“. „Lát þú hljótt yfir því“, 
segir Eyjólfr, „koma mun þar, er vér munum 
þurfa þess at neyta“.  Mörðr Valgarðsson 
nemndi sér vátta ok bauð til hlutfalla öllum 
þeim mönnum, er skóggangsaakar áttu at sækja 
í dóminn, hverr sína sök skyldi fyrstr fram 
segja eða hverr þar næst eða hvérr síðast. 
Bauð hann lögboði at dómi svá at dómendr 
heyrðu. Þá váru hlutaðar framsögur, ok hlaut 
hann fyrst fram at segja sína sök. Mörðr Val- 
garðsson nemndi sér vátta Í annat sinn: „Nemni 
ek í þat vætti“, sagði hann, „at ek tek mis- 
kviðu alla ór máli mínu hvárt sem mér verðr 

ofmælt eða vanmælt. Vil ek eiga rétting allra 
orða minna, unz ek kem máli mínu til réttra 
laga. Nemni ek mér þessa vátta eða þeim öðr- 
um, er neyta eða njóta þurfu þessa vættis“. 
Mörðr Valgarðsson nemndi sér vátta: „Nemni 
ek í þat vætti“, sagði hann, „at ek býð Flosa 
Þórðarsyni eða þeim manni öðrum, er handselda 
lögvörn hefir fyrir hann, at hlýða til eiðspjalls 
mins ok til framsögu sakar minnar ok til sókn- 
argagna þeira allra, er ek hygg fram at færa 
á hendr honum. Býð ek lögboði at dómi svá 
at dómendr heyra um dóm þveran“. Mörðr Val- 
garðsson mælti: „Nemni ek í þat vætti“, sagði 
hann, „at ek vinn eið at bók, lögeið, ok segi 
ek þat guði, at ek skal svá sök þessa sækja, 
sem ek veit sannast ok réttast ok helzt at lög- 
um, ok öll lögmæt skil af hendi inna, meðan 
ek em at þessu máli“. Síðan kvað hann svá 
at orði:  „Þórodd nemnda ek í vætti, annan 
Þorbjörn — nemnda ek í þat vætti, at ek lýsta 
lögmætu frumhlaupi á hönd Flosa Þórðarsyni 
á þeim vættvangi, er Flosi Þórðarson hljóp lög- 
mætu frumhlaupi til Helga Njálssonar, þá er 
Flosi Þórðarson særði Helga Njálsson holundar- 
Sári eða mergundar því er at ben gerðist 
enn Helgi fekk bana af. Talda ek hann eiga 
at verða um sök þá mann sekjan, skógarmann 
Óalanda, óferjanda, óráðanda öllum bjargráðum. 
Talda ek sekt fé hans alt, hálft mér enn hálft 

fjórðungsmönnum þeim er sektarfé eigu at taka 
eftir hann at lögum. Lýsta ek til fjórðungs- 
dóms þess er sökin á í at koma at lögum. 
Lýsta ek löglýsing. Lýsta ek í heyranda hjóði 
at Lögbergi. Lýsta ek nú til sóknar í sumar 
ok til sektar fullrar á hönd Flosa Þórðarsyni. 
Lýsta ek handseldri sök Þorgeirs Þórissonar. 
Hafða ek þau orð öll í lýsingu minni, sem nú 
hafða ek í framsögu sakar minnar. Segi ek 
svá skapaða skóggangssök þessa fram í Aust- 
firðingadóm yfir höfði Jóni, sem ek kvað at þá er 
ek lýsta“. Mörðr mælti: „Þórodd nemnda ek 
í vætti, annan Þorbjörn — nemnda ek í þat 
vætti, at ek lýsta sök á hönd Flosa Þórðar- 
syni um þat er hann særði Helga Njálsson hol- 
undarsári, eða mergundar, því sári, er at 
ben gerðist enn Helgi fekk bana af, á þeim 
vættvangi, er Flosi Þórðarson hljóp til Helga 
Njálssonar áðr lögmætu frumhlaupi. Talda ek 
hann eiga at verða um sök þá mann sekjan, 
skógarmann óalanda, óferjanda, óráðanda öllum 
bjargráðum. Talda ek sekt fé hans alt, hálft 
mér enn hálft fjórðungsmönnum þeim er sektar- 
fé eigu at taka eftir hann at lögum. Lýsta 
ek til fjórðungsdóms þess er sökin á í at koma 
at lögum. Lýsta ek löglýsing. Lýsta ek í 
heyranda hljóði at Lögbergi. Lýsta ek nú til 
sóknar Í sumar ok til sektar fullrar á hönd 
Flosa Þórðarsyni.  Lýsta ek handseldri sök 

Þorgeirs Þórissonar. Hafða ek þau orð öll í 
lýsingu minni, sem nú hefi ek í framsögu sak- 
ar minnar. Segi ek svá skapaða skóggangssök 
þessa fram í Austfirðingadóm yfir höfði Jóni, 
sem ek kvað at þá er ek lýsta“. Lýsingarvátt- 
ar Marðar gengu þá at dómi ok kváðu svá at 
orði, at annarr taldi vætti fram, enn báðir guldu 
samkvæði — „at Mörðr nemndi sér Þórodd í 
vætti enn annan mik. Enn ek heiti Þorbjörn“. 
Síðan nemndi hann föður sinn. „Mörðr nemndi 
okkr í þat vætti, at hann lýsti lögmætu frum- 
hlaupi á hönd Flosa Þórðarsyni, er hann hljóp til 
Helga Njálssonar, á þeim vættvangi, er Flosi Þórð- 
arson veitti Helga Njálssyni holundar-sár eða merg- 
undar, þat er at ben gerðist enn Helgi fekk bana af. 
Taldi hann Flosa eiga at verða um sök þá mann 
sekjan, skógarmann óalanda, óferjanda, óráðanda 
öllum bjargráðum. Taldi hann sekt fé hans alt, 
hálft sér eun hálft fjórðungsmönnum þeim er 
sektarfé eigu attaka eftir hann at lögum. Lýsti 
hann til fjórðungsdóms þess er sökin átti í at 
koma at lögum. Lýsti hann löglýsing. Lýsti 
hann í heyranda hljóði at Lögbergi. Lýsti 
haun nú til sóknar í sumar ok til sektar fullrar 
á hönd Flosa Þórðarsyni. Lýsti hann handseldri 
sök Þorgeirs Þórissonar. Hafði hann þau orð 
öll í lýsingu sinni, sem hann hafði í framsögu 
sakar sinnar ok vit höfum í vættisburð okkr- 
um. Höfu vit nú rétt borit vætti okkart ok 

verðum báðir á eitt sáttir. Beru vit svá skapat 
lýsingarvætti þetta fram í Austfirðingadóm yfir 
höfði Jóni, sem Mörðr kvað at þá er hann lýsti“. 
Í annat sinn sögðu þeir fram í dóm lýsingar- 
vætti ok höfðu sár fyrr enn frumhlaup síð- 
ar, ok höfðu öll orð önnur hin sömu sem fyrr 
ok báru svá skapat lýsingarvætti þetta fram í 
Austfirðingadóm, sem Mörðr kvað at þá er hann 
lýsti.  Sakartökuváttar Marðar gengu þá at 
dómi, ok taldi annarr vætti fram, enn báðir 
guldu samkvæði ok kváðu svá at orði, at þeir 
Mörðr Valgarðsson ok Þorgeirr Þórisson nemndu 
þá í þat vætti, at Þorgeirr Þórisson seldi víg- 
sök í hendr Merði Valgarðssyni á hendr Flosa 
Þórðarsyni um víg Helga Njálssonar, — „seldi 
hann honum sök þá með sóknargögnum öllum 
þeim er sökinni áttu at fylgja. Seldi hann hon- 
um at sækja ok at sættast á ok svá allra gagna 
at njóta, sem hann væri réttr aðili. Seldi Þor- 
geirr með lögum enn Mörðr tók með lögum“. 
Báru þeir svá skapat sakartökuvætti þetta fram 
í Austfirðingadóm yfir höfði Jóni, sem þeir Þor- 
geirr ok Mörðr nemndu þá vátta at. Alla vátta 
létu þeir eiða sverja áðr enn vætti bæri ok svá 
dómendr. Mörðr Valgarðsson nemndi sér vátta 
— „í þat vætti“, sagði hann „at ek býð búum 
þeim níu, er ek kvadda um sök þessa, er ek 
höfðaða á hönd Flosa Þórðarsyni, til setu vestr 
á árbakka ok til réttingar um kvið þann. Býð 

ek lögboði at dómi svá at dómendr heyra“. 
Mörðr Valgarðsson nemndi sér vátta í annat 
sinn — „nemni ek yðr í þat vætti“, sagði 
hann „at ek býð Flosa Þórðarsyni eða þeim 
manni öðrum, er handselda lögvörn hefir fyrir 
hann, til ruðningar um kvið þann er ek hefi 
saman settan vestr á árbakka. Býð ek lögboði 
at dómi, svá at dómendr heyra um dóm þveran“. 
Enn nemndi Mörðr sér vátta — „í þat vætti“, 
sagði hann, „at nú eru frumgögn öll fram komin 
þau er sökinni eigu at fylgja: boðit til eið- 
spjalls, unninn eiðr, sögð fram sök, borit lýs- 
ingarvætti, borit sakartökuvætti, boðit búum í 
setu, boðit til ruðningar um kvið. Nemni ek 
mér þessa vátta at gögnum þessum, sem nú eru 
fram komin, ok svá at því, at ek vil eigi vera 
sök horfinn, þó at ek ganga frá dómi gagna at 
leita eða annarra erenda. Þeir Flosi gengu nú 
þangat til sem búarnir sátu. Flosi mælti til 
þeira: „Þat munu Sigfússsynir vita, hversu rétt- 
ir vættvangsbúar þessir eru, er hér eru kvadd- 
ir“. Ketill ór Mörk svarar: „Hér er sá búi, 
er helt Merði Valgarðssyni undir skírn; enn 
annarr er þrímenningr hans at frændsymi. Töldu 
þeir þá frændsymina ok sönnuðu með eiði. KEy- 
jólfr nemnir sér vátta, at kviðrinn skyldi standa 
fyrst þar til er ruddr væri. „Í annat sinn 
nemndi Eyjólfr sér vátta — „í þat vætti“, 
sagði hann, „at ekryð þessa menn báða ór kvið- 

inum“, — ok nemndi þá á namn ok svá feðr 
þeira — „fyrir þá sök, at annarr þeira er þrí- 
menningr Marðar at frændsymi enn annarr at 
guðsifjum þeim er kviðu eigu at ryðja at lög- 
um. Eruð þit fyrir laga sakir ónýttir í kviðin- 
um; því at nú er rétt lögruðning til ykkar kom- 
in. Ryð ek ykkr ór at alþingismáli réttu ok 
allsherjar lögum. Ryð ek handseldu máli Flosa 
Þórðarsonar“. Nú mælti öll alþýða ok kváðu 
ónýtt málit fyrir Merði. Urðu þá allir á þat 
sáttir, at þá væri framar vörn enn sókn. Ás- 
grímr mælti þá við Mörð: „Eigi er enn þeira 
alt, þó at þeir þykkist nú hafa fast fram gengit. 
Ok skal nú fara at finna Þórhall son minn ok 
vita, hvat hann leggi til“. Þá var sendr skil- 
ríkr maðr til Þórhalls. Og sagði sá honum 
vandlega frá, hvar þá var komit máli, at þeir 
Flosi þóttust ónýtt hafa kviðinn.  Þórhallr 
mælti: „Þat skal ekat gera, at yðr skal þetta 
ekki at sakarspelli verða — ok seg þeim, at 
þeir trúi ekki, þó at lögvillur sé gervar fyrir 
þeim; því at vitringinum Eyjólfi hefir nú yfr 
sézt. Skalt þú nú ganga til þeira sem hvatleg- 
ast — ok seg, at Mörðr Valgarðsson gangi at 
dómi ok nemni sér vátta, at ónýtt er lögruðn- 
ing þeira“ — ok sagði hann þá fyrir greinilega 
alt, hversu þeir skyldu með fara. Sendimaðr 
fór ok sagði þeim tillögur Þórhalls. Mörðr Val- 
garðsson gekk þá at dóminum ok nemndi sér 


NJÁLS SAGA. 865 


vátta — „í þat vætti“, sagði hann, „at ek ónýti 
lögruðning Eyjólfs Bölverkssonar. Finn ek þat 
til, at hann ruddi eigi við aðilja frumsakar, 
heldr við þann er með sök fór. Nemni ek mér 
þessa vátta eða þeim er njóta þurfu þessa vætt- 
is“, Síðan bar hann vættit í dóm. Nú gekk 
hann þar til er búarnir sátu ok bað þá niðr 
setjast, er upp höfðu staðit, ok kvað þá rétta 
vera í kviðinum. Mæltu þá allir, at Þórhallr 
hefði mikit at gert. Ok þótti þá öllum framar 
sókn enn vörn. Flosi mælti þá við Eyjólf: 
„Ætlar þú þetta lög vera?“ „Þat ætla ek víst“, 
segir Eyjólfr, ok hefir oss at vísu yfir sézt. Enn 
þó skulu vér þetta þreyta meir með oss“. Ey- 
jólfr nemndi sér þá vátta — „í þat vætti“, sagði 
hann, „at ek ryð þessa tvá menn ór kviðinum“ 
— ok nemndi þá báða á namn — „fyrir þá sök, 
at þit eruð búðsetumenn enn eigi bóndr. Ann 
ek ykkr eigi at sitja í kviðinum; því at nú er 
rétt lögruðning til ykkar komin. Ryð ek ykkr 
ór kviðinum at alþingismáli réttu ok allsherjar 
lögum“. Kvað Eyjólfr sér nú mjök á óvart koma, 
ef þetta mætti rengja. Mæltu þá allir, at þá 
væri vörn framar enn sókn. Lofuðu nú allir 
mjök Eyjólf ok kölluðu engan mann mundu 
þurfa at reyna við hann lögkæni. Mörðr Val- 
garðsson ok Ásgrímr Elliða-Grímsson sendu nú 
mann til Þórhalls at segja honum, hvar þá var 
komit. Enn er Þórhallr heyrði þetta, spurði 

hann, hvat þeir ætti sér góðs. Sendimaðrinn 
sagði, at annarr þeira bjó við málnytu — „ok 
hefir bæði kýr ok ær at búi. Enn annarr á 
þriðjung í landi því er þeir búa á ok fæðir 
sik sjálfr. Ok hafa þeir eina eldstó ok hinn er 
landit leigir og einn smalamann“. Þórhallr 
mælti: „Enn mun þeim fara sem fyrr, at þeim 
mun hafa yfir sézt. Ok skal ek þetta allskjótt 
rengja fyrir þeim ok svá þó at Eyjólfr hefði hér 
alldigr orð um at rétt væri“. Þórhallr sagði 
nú sendimanni alt sem greinilegast, hversu þeir 
skyldu með fara. Kom sendimaðr aftr ok sagði 
Merði og Ásgrími ráð þau er Þórhallr hafði til 
lagit. Mörðr gekk þá at dómi ok nemndi sér 
vátta — „í þat vætti“, sagði hann, „at ek ónýti 
lögruðning Eyjólfs Bölverkssonar fyrir þat er 
hann ruddi þá menn ór kviðinum, er at réttu 
eigu Í at vera. Er sá hverr réttr í búakviði, 
er hann á þrjú hundruð í landi ok þaðan af 
meira, þó at hann hafi enga málnytu. Hinn er 
ok réttr í búakvið, er hann býr við málnytu, 
þó at hann eigi eigi land“. Lét hann þá koma 
vættit í dóminn. Gekk hann nú þangat at, er 
búarnir váru, ok bað þá niðr setjast og kvað 
þá rétta í búakviðinum. Þá varð óp mikit ok 
kall. Ok mæltu þá allir, at mjök væri hrakit 
málit fyrir þeim Flosa ok Eyjólfi, og urðu nú 
á þat sáttir, at sókn væri framar enn vörn. 
Flosi mæiti til Eyjólfs: „Mun þetta rétt vera?“ 

Eyjólfr lézt eigi til þess hafa vitsmuni at vita 
þat víst. Sendu þeir þá mann til Skafta lög- 
Sögumanns at spyrja hann eftir, hvárt rétt væri. 
Hann sendi þeim þau orð aftr, at þetta væri 
at vísu lög, þó at fáir kynni. Var þetta sagt 
þeim Flosa. Eyjólfr Bölverksson spurði nú Sig- 
fússsonu at um aðra búa þá er kvaddir váru. 
Þeir kváðu vera þá fjóra, er rangkvaddir váru 
— „því at þeir sitja heima, er nærri váru“. 
Eyjólfr nemnir sér þá vátta, at hann ryðr þá 
alla fjóra menn ór kviðinum, ok mælti réttum 
ruðningarmálum. Síðan mælti hann til búanna: 
„Þér eruð skyldir til at gera hvárumtveggjum 
lög. Nú skuluð þér ganga at dómi þá er þér 
eruð kvaddir ok nemna yðr vátta, at þér látið 
þat standa fyrir kviðburði yðrum, at þér eruð 
fimm beiddir búakviðar enn þér eiguð níu at 
bera. Mun Þórhallr þá öllum málum fram koma, 
ef hann bergr þessu við“. Fanst þat nú á í 
öllu, at þeir Flosi og Eyjólfr hældust. Gerðist 
nú rómr mikill at því at eytt væri vígsmálinu 
ok nú væri vörn framar enn sókn. Ásgrímr 
mælti til Marðar: „Eigi vitu þeir enn, hverju 
þeir hælast, fyrr enn Þórhallr er fundinn son 
minn“. Sagði Njáll mér svá, at hann hefði svá 
kent Þórhalli lög, at hann myndi mestr lögmaðr 
vera á Íslandi, þó at reyna þyrfti“. Var þá maðr 
sendr til Þórhalls at segja honum, hvar þá var 
komit ok hól þeira Flosa ok orðróm alþýðu, at 

þá væri eytt vígsmálinu fyrir þeim Merði. „Vel 
er þat“, segir Þórhallr, „enn enga fá þeir enn 
virðing af þessu. Skalt þú nú fara og segja 
Merði, at hann nemni vátta ok vinni eið at því, 
at meiri hlutr er rétt kvaddr. Skal hann þá 
láta koma vættit í dóm, ok bergr hann þá frum- 
sökinni. Enn sekr er hann þrim mörkum fyrir 
hvern þann er hann hefir rangt kvatt. Ok má 
þat ekki sækja á þessu þingi“. Sendimaðr fór 
nú aftr ok sagði þeim Merði alt sem gerst frá 
orðum Þórhalls. Mörðr gekk at dómi ok nemndi 
sér vátta ok vann eið at því at meiri hlutr var 
rétt kvaddr búanna. Kvaðst hann þá hafa borgit 
frumsökinni — „skulu óvinir várir af öðru hafa 
metnað enn því at vér hafim hér mikit rangt í 
gert“. Var þá rómr mikill at því gerr, at Mörðr 
gengi vel fram í málinu — enn töldu Flosa 
ok hans menn fara með lögvillur einar ok rang- 
yndi. Flosi spurði Eyjólf, hvárt þetta myndi 
rétt vera. Enn hann lézt þat eigi víst vita ok 
sagði lögsögumann ór því skyldu leysa. Fór 
þá Þorkell Geitisson af þeira hendi ok sagði 
lögsögumanni, hvar komit var, ok spurði, hvárt 
þetta væri rétt, er Mörðr hafði mælt. Skafti 
svarar: „Fleiri eru nú allmiklir lögmenn enn 
ek ætlaða. Enn þér til að segja, þá er þetta 
svá réttí alla staði, at hér má ekki í móti mæla. 
Enn þat ætlaða ek, at ek einn mynda nú kunna 
þessa lagarétting — nú er Njáll er dauðr; því 

at hann einn vissa ek kunna“. Þorkell gekk 
þá aftr til þeira Flosa og Eyjólfs ok sagði þeim, 
at þetta váru lög. Mörðr Valgarðsson gekk þá 
at dómi ok nemndi sér vátta -—- „í þat vætti“, 
sagði hann, „at ek beiði búa þá er ek kvadda 
um sök þá er ek höfðaða á hönd Flosa Þórðar- 
syni framburðar um kvið — at bera annat 
tveggja af eða á. Beiði ek lögbeiðingu at dómi 
svá at dómendr heyra um dóm þveran“. Búar 
Marðar gengu þá at dómi. Taldi einn fram 
kviðinn —- enn allir guldu samkvæði — ok kvað 
svá at orði: „Mörðr Valgarðsson kvaddi oss 
kviðar þegna níu. Enn vér stöndum hér nú 
þegnar fimm, enn fjórir eru ór ruddir. Hefir nú 
váttorð komit fyrir þá fjóra, er bera áttu með 
oss.  Skylda nú til lög at bera fram kviðinn. 
Váru vér kvaddir at bera um þat, hvárt Flosi 
Þórðarson hljóp lögmætu frumhlaupi til Helga 
Njálssonar á þeim vættvangi, er Flosi Þórðar- 
son særði Helga Njálsson holundar sári eða merg- 
undar því er at ben gerðist enn Helgi fekk 
bana af. Kvaddi hann oss þeira orða allra, er 
oss skylda lög til um at skilja ok hann vildi 
oss at dómi beitt hafa ok þessu máli áttu at 
fylgja.  Kvaddi hann lögkvöð. Kvaddi hann 
svá at vér heyrðum á. Kvaddi hann um hand- 
selt mál Þorgeirs Þórissonar. Höfu vér nú all- 
ir eiða unnit ok réttan kvið várn ok orðit á 


eitt sáttir — berim á Flosa Þórðarson kviðinn 

ok berum hann sannan at sökinni. Beru vér 
svá skapaðan níu búa kvið þenna fram í Aust- 
firðingadóm yfir höfði Jóni sem Mörðr kvaddi 
oss at. Er sá kviðr vár allra“, sögðu þeir. Í 
annat sinn báru þeir kviðinn ok báru um sár 
fyrr enn um frumhlaup síðar, enn öll önnur 
orð báru þeir sem fyrr. Báru þeir á Flosa 
kviðinn ok báru hann sannan at sökinni. Mörðr 
Valgarðsson gekk at dómi ok nemndi sér vátta, 
at búar þeir er hann hafði kvadda um sök þá 
er hann höfðaði á hönd Flosa Þórðarsyni höfðu 
borit á hann kviðinn ok borit hann sannan at 
sökinni. Nemndi hann sér þessa vátta eða þeim 
er neyta eða njóta þyrfti þessa vættis. Í ann- 
at sinn nemndi Mörðr sér vátta — „nemni ek 
í þat vætti“, sagði hann, „at ek býð Flosa 
Þórðarsyni eða þeim manni öðrum, er hand- 
selda lögvörn hefir fyrir hann, at taka til varna 
fyrir sök þá er ek höfðaða á hönd honum; því 
at nú eru öll sóknargögn fram komin þau er 
sökinni eigu at fylgja at lögum — borin vætti 
öll ok búakviðr ok nemndir váttar at kviðburði 
ok öllum gögnum þeim er fram eru komin. 
Enn ef nakkvarr hlutr gerist sá Í lögvörn þeira, 
er ek þurfa til sóknar at hafa, þá kýs ek sókn 
undir mik. Býð ek lögboði at dómi svá at 
dómendr heyra“. „Þat hlægir mik nú, Eyjólfr“, 
sagði Flosi, „í hug mér, at þeim mun í brún 

bregða ok ofarlega kleyja þá er þú berr fram 
vörnina“. 

143. Eyjólfr Bölverksson gekk þá at dómi 
ok nemndi sér vátta — „i þat vætti“, sagði 
hann „at sú er lögvörn máls þessa, at þér hafið 
sótt málit í Austfirðingadóm, er sækja átti í 
Norðlendingadóm; því at Flosi hefir sagzt í 
þing með Áskatli goða. Eru hér nú hvárir- 
tveggju váttarnir þeir er við váru ok þat munu 
bera, at Flosi seldi áðr af hendi goðorð sitt 
Þorgeiri bróður sínum, enn síðan sagðist hann 
í þing með Áskatli goða. Nemni ek mér þessa 
vátta eða þeim öðrum, er neyta eða njóta þurfu 
þessa vættis“. Í annat sinn nemndi Eyjólfr sér 
vátta — „nemni ek í þat vætti“, sagði hann, 
„at ek býð Merði, er sök hefir at sækja, eða 
sakaraðilja at hlýða til eiðspjalls míns ok til 
framsögu varnar þeirar, er ek mun fram bera 
ok til allra gagna þeira sem ek mun fram bera. 
Býð ek lögboði at dómi svá at dómendr heyra 
á“. Eyjólfr nemndi sér enn vátta — „nemni 
ek í þat vætti“, sagði hann, „at ek vinn eið 
at bók lögeið ok segi ek þat guði, at ek skal 
svá mál þetta verja sem ek veit réttast ok 
sannast ok helzt at lögum ok öll lögmæt skil 
af hendi inna þau er undir mik koma, meðan 
ek em á þessu þingi“. Eyjólfr mælti: „Þessa 
tvá menn nemni ek í vætti, at ek færi fram 
lögvörn þessa, at mál þetta var sótt I 

fjórðungs dóm enn vera átti. Tel ek fyrir þat 
ónýtta sök þeira. Segi ek svá skapaða vörn 
þessa fram í Austfirðingadóm“. Síðan lét hann 
bera fram vætti þau öll, er vörninni áttu at 
fylgja. Síðan nemndi hann vátta at öllum 
varnargögnum at nú váru öllfram komin. Ey- 
jólfr nemndi sér enn vátta — „nemni ekí þat 
vætti“, sagði hann, „at ek ver goðalýriti dóm- 
andum at dæma sök þeira Marðar; því at nú 
er lögvörn fram komin í dóminn. Ver ek lýriti, 
goðalýriti, lagalýriti, ifalausu lýriti fullu ok 
föstu, svá sem ek á at verja at alþingismáli 
réttu ok allsherjar lögum“. Síðan lét hann 
dæma vörnina. Þeir Ásgrímr létu sækja um 
brennumálin, ok gengu þau fram. 

144. Nú sendu þeir Ásgrímr mann til Þór- 
halls ok létu segja honum, í hvert óefni komit 
var. „Of fjarri var ek þó nú“, kvað Þórhallr, 
„því at enn myndi þetta mál eigi þann veg 
farit hafa, ef ek hefða við verit. Sé ek nú 
atferð þeira, at þeir munu ætla at stefna yðr 
í fimtardóm fyrir þingsafglöpun. Þeir munu ok 
ætla at véfengja brennumálin ok láta eigi dæma 
mega; því at nú er sú atför þeira, at þeir munu 
engis ills svífast. Skalt þú nú ganga til þeira 
sem skjótast ok segja þeim, at Mörðr stefni þeim 
báðum Flosa ok Eyjólfi um þat er þeir hafa 
fé borit í dóminn ok láta varða fjörbaugsgarð. 
Þá skal hann stefna þeim annarri stefnu um 

þat er þeir báru vætti þau er eigi áttu máli at 
skifta með þeim ok gerðu í því þingsafglöpun. 
Seg þeim, at ek segi svá, ef tvær fjörbaugs- 
sakar eru á hendi einum manni, at þann skal 
dæma skógarmann. Skuluð þér af því búa fyrri 
til yðvart mál, at þá skuluð þér ok fyrri sækja 
ok dæma“. Nú fór sendimaðrinn í braut ok sagði 
þeim Merði ok Ásgrími. Síðan gengu þeir til 
Lögbergs. Mörðr Valgarðsson nemndi sér vátta 
— „nemni ek í þat vætti“, sagði hann, „at ek 
stefni Flosa Þórðarsyni um þat er hann gaf fé 
til liðs sér hér á þinginu Eyjólfi Bölverkssyni. 
Tel ek hann eiga at verða um sök þá mann 
sekjan, fjörbaugsmann, því at eins ferjanda né 
festum helganda, nema fjörbaugr eða alaðsfestr 
komi fram at féránsdómi, enn alsekjan skógar- 
mann elligar. Tel ek sekt fé hans alt, hálft 
mér enn hálft fjórðungsmönnum þeim er sektar- 
fé eigu at taka eftir hann at lögum. Stefni ek 
máli þessu til fimtardóms, sem málit á í at koma 
at lögum. Stefni ek nú til sóknar ok til sektar 
fullrar. Stefni ek lögstefnu. Stefni ek í heyr- 
anda hljóði at Lögbergi“. Slíkri stefnu stefndi 
hann Eyjólfi Bölverkssyni um þat er hann hafði 
þegit féit. Stefndi hann ok þeiri sök í fimtar- 
dóm. Í annat sinn stefndi hann Flosa ok Ey- 
jólfi um þá sök, er þeir báru vætti þau á þingi, 
er eigi áttu máli at skipta með mönnum at lög- 
um, ok gerðu í því þingsafglöpun. Lét hann 

ok þat varða þeim fjörbaugsgarð. Gengu þeir 
þá í braut ok til lögréttu. Þar var þá fimtar- 
dómrinn settr. — Þá er þeir Ásgrímr ok Mörðr 
váru Í braut gengnir, þá urðu dómendr ekki á 
sáttir, hversu dæma skyldi; því at þeir vildu 
sumir dæma með Flosa enn sumir með Merði 
ok Ásgrími. Urðu þeir Flosi ok Eyjólfr þá at 
véfengja dóminn. Dvaldist þeim þar at því 
meðan stefnurnar höfðu verit. Litlu síðar var 
þeim sagt Flosa ok Eyjólfi, at þeim var stefnt 
at Lögbergi í fimtardóm tveim stefnum hvárum 
þeira. Eyjólfr mælti þá: #„Illu heilli höfu vér 
hér dvalizt: er þeir hafa fyrri orðit at bragði 
at stefna enn vér. Hefir hér nú fram kom- 
it slægð Þórhalls — ok er hann engum 
manni líkr at viti sínu. Eigu þeir nú fyrri at 
sækja Í dóm sín mál. Lá þeim þar ok alt við. 
Enn þó skulu vér nú ganga til Lögbergs ok 
búa mál til á hendr þeim, þó at oss komi þat 
fyrir lítit“. Fóru þeir þá til Lögbergs, ok stefndi 
Eyjólfr þeim um þingsafglöpun. Síðan gengu 
þeir til fimtardómsins. Þá er þeir Mörðr ok Ás- 
grímr kvámu til fimtardómsins, þá nemndi Mörðr 
sér vátta ok bauð at hlýða til eiðspjalls síns ok 
til framsögu sakar sinnar ok til sóknargagna 
þeira allra, er hann hugði fram at bera á hendr 
þeim Flosa ok Eyjólfi. Bauð hann lögboði at 
dómi svá at dómendr heyrðu um dóm þveran. 
Í fimtardómi skyldu ok sönnunarmenn fylgja eið- 

um, ok skyldu þeir ok eiða vinna.  Mörðr nemndi 
sér vátta — „nemni ek í þat vætti“, sagði hann, 
„át ek vinn fimtardómseið. Bið ek svá guð hjálpa 
mér í þvísa ljósi ok í öðru, at ek skal svá sök 
þessa sækja sem ek veit réttast ok sannast ok 
helzt at lögum. Ok hygg ek Flosa sannan at 
sök þessi vera, ef efni eru at því. Ok ek hefka 
fé borit í dóm þenna til liðs mér um sök þessa 
ok ek munka bera, ek hefka fé fundit ok ek 
munka finna, hvártki til laga né til ólaga“. 
Sönnunarmenn Marðar gengu þá tveir at dómi 
ok nemndu sér vátta — „í þat vætti, at vit 
vinnum eið at bók, lögeið, — biðju vit svá guð 
hjálpa okkr í þvísa ljósi ok í öðru, — at vit 
leggjum þat undir þegnskap okkarn, at vit 
hyggjum, at Mörðr muni svá sækja sök þessa 
sem hann veit réttast ok sannast ok helzt at 
lögum ok hann hefrat fé borit í dóm þenna 
um sök þessa til liðs sér ok hann munat bera 
ok hann hefrat fé fundit ok hann munat finna 
hvártki til laga né til ólaga“.  Mörðr hafði 
kvadda Þingvallarbúa níu til sakarinnar. Sið- 
an nemndi Mörðr sér vátta ok sagði fram þær 
fjórar sakar, er hann hann hafði til búnar á 
hendr þeim Flosa ok Eyjólfi. Ok hafði Mörðr 
þau öll orð í framsögu sakar sinnar, sem hann 
hafði í stefnum sínum. Sagði hann svá skap- 
aðar fjörbaugssakar þessar fram í fimtardóm sem 
hann kvað at þá er hann stefndi. Mörðr nemndi 


8376 NJÁLS SAGA. 





sér vátta ok bauð búum þeim níu í setu vestr 
á árbakka. Mörðr nemndi sér vátta ok bauð 
þeim Flosa ok Eyjólfi at ryðja kviðinn. Þeir 
gengu til at ryðja kvið ok hugðu at ok gátu 
hvergi rengdan, gengu frá við svá búit ok undu 
illa við. Mörðr nemndi sér vátta ok beiddi 
búa þá níu framburðar um kviðinn, er hann 
hafði áðr kvadda, at bera annat tvegggja af 
eða á. Búar Marðar gengu þá at dómi, ok 
taldi einn fram kviðinn enn allir guldu sam- 
kvæði. Þeir höfðu allir unnit fimtardómseið 
ok báru Flosa sannan at sökinni ok báru á 
hann kviðinn. Báru þeir svá skapaðan fram 
kviðinn í fimtardóm yfir höfði þeim manni, er 
Mörðr hafði sök sína fram sagt. Síðan báru 
þeir kviðu þá alla, er þeir váru skyldir at bera, 
til allra saka. Ok fór þat löglega fram.  Ey- 
jólfr Bölverksson ok þeir Flosi sátu um at rengja 
ok gátu ekki at gert. Mörðr Valgarðsson nemndi 
sér vátta — „nemni ek í þat vætti, at búar 
þessir níu, er ek kvadda til saka þessa, er ek höfð- 
aða á hendr Flosa Þórðarsyni ok Eyjólfi Böl- 
verkssyni, hafa borit á kviðinn ok borit þá sanna 
at sökum“. Nemndi hann sér þessa vátta. Í 
annat sinn nemndi hann sér vátta — „nemni 
ek í þat vætti“, sagði hann, „at ek býð Flosa 
Þórðarsyni eða þeim manni öðrum, er hand- 
selda lögvörn hefir fyrir hann, at taka til varna; 
því at nú eru fram komin sóknargögn öll — 

boðit til eiðspjalls, unninn eiðr, sögð fram sök, 
borit stefnuvætti, boðit búum í setu, boðit til 
ruðningar um kviðinn, borinn kviðr, nemndir 
váttar at kviðburði“.  Nemndi hann sér þessa 
vátta at gögnum þeim sem fram váru komin. 
Þá stóð sá upp, er sökin hafði yfir höfði verit 
fram sögð, ok reifði málit. Hann reifði þat 
fyrst, er Mörðr bauð at hlýða til eiðspjalls síns 
ok til framsögu sakar ok til sóknargagna allra. 
Þá reifði hann þat því næst, er Mörðr vann 
eið ok sönnunarmenn hans. Þá reifði hann þat 
er Mörðr sagði fram sök — ok kvað svá at 
orði, at hann hafði þau orð öll í reifingu sinni, 
er Mörðr hafði áðr í framsögu sakar sinnar 
ok hann hafði í stefnu sinni — „ok hann sagði 
svá skapaða sökina fram í fimtardóm, sem hann 
kvað at þá er hann stefndi“. Þá reifði hann 
þat er þeir báru stefnuvætti ok taldi þá öll orð 
þau er hann hafði áðr í stefnu sinni ok þeir 
höfðu í vættisburði sínum — „ok nú hefi ek“, 
sagði hann, „í reifingu minni. Ok þeir báru 
svá skapaðan kviðinn fram í fimtardóm, sem 
hann kvað þá at, er hann stefndi“. Síðan reifði 
hann þat er Mörðr bauð búum í setu. Þá reifði 
hann þat því næst, er hann bauð Flosa at ryðja 
kviðinn — „eða þeim manni, er handselda lög- 
vörn hefir fyrir hann“. Þá reifði hann þat er 
búar gengu at dómi ok báru á kviðinn ok báru 
Flosa sannan at sökinni — „báru þeir svá 

skapaðan níu búa kvið þenna fram í fimtardóm“. 
Þá reifði hann þat er Mörðr nemndi vátta at 
því er kviðrinn var á borinn. Þá reifði hann 
þat er Mörðr nemndi vátta at gögnum ok bauð 
til varnar. Mörðr Valgarðsson nemndi sér vátta 
— „nemni ek í þat vætti“, sagði hann, „at ek 
banna Flosa Þórðarsyni eða þeim manni öðrum, 
er handselda lögvörn hefir fyrir hann, at taka 
til varna, því at nú eru öll sóknargögn fram 
komin þau er sökinni eigu at fylgja at reifðu 
máli ok svá bornum gögnum“. Síðan reifði 
reifingarmaðr þetta váttorð. Mörðr nemndi sér 
vátta ok beiddi dómendr at dæma um mál þetta. 
Þá mælti Gizurr hvíti: „Fleira munt þú, Mörðr, 
eiga at gera; því at eigi munu fernar tylftir 
dæma eiga“. Flosi mælti nú við Eyjólf: „Hvat 
er nú til ráða?“  KEyjólfr svarar: „Nú er ór 
vöndu at ráða. Enn þó skulu vér nú bíða — 
því at get, at nú geri þeir rangt í sókninni; 
því at Mörðr beiddi þegar dóms á málinu. Enn 
þeir eigu at nemna ór dóminum sex menn. Síð- 
an eigu þeir við vátta at bjóða okkr ór at 
nemna dóminum aðra sex menn. Enn vit skul- 
um þat eigi gera; því at þá eigu þeir at nemna 
ór þá sex menn — ok mun þeim þat yfir sjást. 
Er þá ónýtt alt mál þeira, ef þeir gera þat eigi; 
því at þrennar tylftir eigu at dæma málit“. 
Flosi mælti: #„Vitr maðr ert þú, Eyjólfr, svá 
at fáir menn munu standa á sporði þér“. Mörðr 

Valgarðsson nemndi sér vátta — „nemni ek í þat 
vætti“ sagði hann, „at ek nemni þessa sex menn 
ór dóminum“ — ok nemndi þá alla á namn — „ann 
ek yðr eigi at sitja í dóminum. Nemni ek yðr ór 
at alþingismáli réttu ok allsherjar lögum“. Eftir 
þat bauð hann þeim Flosa ok Eyjólfi við vátta 
at nemna ór aðra sex menn ór dóminum. Enn 
þeir Flosi vildu eigi ór nemna. Mörðr lét þá 
dæma málit. Ok er dæmt var málit, þá nemndi 
Eyjólfr sér vátta ok kallaði ónýttan dóm þeira 
ok alt þat er þeir höfðu at gert — fann þat 
til, at dæmt hafði hálf fjórða tylft þar sem 
þrennar áttu at dæma — „skulu vér nú sækja 
fimtardómssakar várar á þá ok gera þá sekja“. 
Gizurr hvíti mælti þá við Mörð Valgarðsson: 
„Allmjök hefir þér yfir sézt, er þú skyldir þetta 
rangt gera. Oker slíkt ógæfa mikil. Eða hvat 
skal nú til ráða taka, Ásgrímr frændi? segir 
Gizurr“. Ásgrímr mælti: „Nú skulu vér enn 
senda mann Þórhalli syni mínum ok vita, hvat 
hann leggr til ráðs með oss“. 

145. Snorri goði spyrr nú, hvar komit er 
málunum. Tekr hann þá at fylkja liði sínu 
fyrir neðan Almannagjá millum ok Hlað- 
búðar ok sagði fyrir áðr sínum mönnum, hvat 
þeir skyldu at gera. Sendimaðrinn kemr nú til 
Þórhalls Ásgrímssonar ok segir honum, hvar þá 
var komit, at þeir Mörðr Valgarðsson mundu 
sekir gervir allir enn eytt öllu vigsmálinu. Enn 

er hann heyrði þetta, brá honum svá við, at 
hann mátti eigi orði upp koma. Hann spratt 
þá upp ór rúminu ok þreif tveim höndum spjótit 
Skarpheðinsnaut ok rak í gegnum fótinn á sér. 
Var þar á holdit ok kveisunaglinn á spjótinu 
— því at hann skar út ór fætinum, — enn blóð- 
fossinn fellr ok vágföllin svá at lækr fell eftir 
gólfinu. Hann gekk nú út ór búðinni óhaltr ok 
fór svá hart, at sendimaðrinn fekk ekki fylgt 
honum. Ferr hann nú þar til er hann kemrtil 
fimtardómsins. Þar mætti hann Grími hinum 
rauða frænda Flosa. Ok jafnskjótt sem þeir 
fundust, lagði Þórhallr til hans spjótinu, ok kom 
í skjöldinn, ok klofnaði hann í sundr, enn spjót. 
it hljóp í gegnum hann svá at oddrinn kom út 
á milli herðanna. Þórhallr kastaði honum dauð- 
um af spjótinu. Kári Sölmundarson gat sét þetta 
ok mælti við Ásgrím: „Hér er kominn Þór- 
hallr son þinn ok hefir vegit víg nú þegar. Ok 
er þetta skömm mikil, ef hann einn skal hug 
til hafa af hefna brennunnar“. „Þat skal ok 
eigi vera“, segir Ásgrímr, „og snúm vér nú at 
þeim“. Var þá kall mikit um allan herinn, ok 
síðan var æpt heróp. Þeir Flosi snerust þá við. 
Ok eggjuðust nú fast hvárirtveggju. Kári Söl- 
mundarson sneri nú þar at, sem fyrir var Árni 
Kolsson ok Hallbjörn hinn sterki. Ok þegar er 
Hallbjörn sá Kára, hjó hann til hans ok stefndi 
á fótinn. Enn Kári hljóp í loft upp, ok misti 

Hallbjörn hans. Kári sneri at Árna Kolssyni 
ok hjó til hans, ok kom á öxlina ok tók í sundr 
axlarbeinit ok viðbeinat ok hljóp alt ofan í 
brjóstit. Fell Árni þegar dauðr til jarðar. Síð- 
an hjó hann til Hallbjarnar, ok kom í skjöldinn 
ok gekk í gegnum skjöldinn ok svá ofan af hon- 
um þumaltána. Hólmsteinn skaut spjóti til Kára. 
Enn hann tók á lofti spjótit ok sendi aftr, ok 
varð þat manns bani í liði Flosa. Þorgeirr 
skorargeirr kom at þar er fyrir var Hallbjörn 
hinn sterki. Þorgeirr lagði til hans svá fast 
með annarri hendi, at Hallbjörn fell fyrir ok 
komst nauðulega á fætr ok sneri þegar undan. 
Þá mætti Þorgeirr Þorvaldi Þrumketilssyni ok 
hjó þegar til hans með öxinni Rimmugýgi, er 
átt hafði Skarpheðinn. Þorvaldr kom fyrir sik 
skildinum. Þorgeirr hjó í skjöldinn ok klauf 
allan — enn hyrnan sú hin fremri rann í brjóst- 
it ok gekk á hol, ok fell Þorvaldr þegar ok 
var dauðr. Nú er at segja frá því, at Ásgrímr 
Elliða-Grímsson ok Þórhallr son hans, Hjalti 
Skeggjason ok Gizurr hvíti sóttu at þar sem 
fyrir var Flosi ok Sigfússsynir ok aðrir brennu- 
menn. Var þar allharðr bardagi — ok laukst 
með því, at þeir Ásgrímr gengu at svá fast, at 
þeir Flosi hrukku undan. Guðmundr hinn ríki 
ok Mörðr Valgarðsson ok Kári Sölmundarson 
ok Þorgeirr skorargeirr sóttu þar at, er fyrir 
váru Öxfirðingar og Austfirðingar og Reykdæl- 

ir. Var þar allharðr bardagi. Kári Sölmund- 
arson kom at þar er fyrir var Bjarni Brodd- 
Helgason. Kári þreif upp spjót ok lagði til 
hans, ok kom í skjöldinn. Bjarni skaut hjá sér 
skildinum — ella hefði spjótit staðið í gegnum 
hann. Hann hjó þá til Kára, ok stefndi á fót- 
inn. Kári kippir fætinum og snerist undan á 
hæli, ok misti Bjarni hans. Kári hjó þegar til 
hans. Þá hljóp maðr fram ok skaut skildi fyr- 
ir Bjarna. Kári klauf ofan allan skjöldinn, ok 
nam blóðrefillinn lærit ok reist ofan allan fót- 
inn. Sá maðr fell þegar ok varð aldri örkumla- 
lauss, meðan hann lifði. Kári þreif þá tveim 
höndum spjótit ok snerist at Bjarna ok lagði til 
hans. Hann sá engan sinn kost annan, enn 
hann lét fallast þvers undan laginu. Enn þeg- 
ar er Bjarni kemst á fætr, hrökk hann undan. 
Þorgeirr skorargeirr sótti þá at þar er fyrir 
var Hólmsteinn Spak-Bersason ok Þorkell Geit- 
isson. Lauk svá með þeim, at þeir Hólmsteinn 
hrukku undan. Varð þá óp mikit at þeim af 
mönnum Guðmundar ríka. Þorvarðr Tjörvason 
frá Ljósavatni fekk sár mikit. Hann var skot- 
inn í handlegg. Ok ætluðu menn, at skotit 
hefði Halldórr son Guðmundar hins ríka. Ok 
hafði hann þetta sár bótalaust alla æfi síðan. 
Var þar nú þröng mikil. Enn þó at hér sé 
sagt frá nökkurum atburðum, þá eru hinir þó 
miklu fleiri, er menn hafa engar frásagnir af. 

Flosi hafði þat sagt sínum mönnum, at þeir 
skyldi leita til vígis í Almannagjá, ef þeir yrði 
forviða, því at þar mátti einum megum at sækja. 
Enn flokkr sá er Síðu-Hallr hafði ok Ljótr son 
hans höfðu hörfat frá í braut fyrir atgöngu 
þeira feðga Ásgríms ok Þórhalls. Sneru þeir 
ofan fyrir austan Öxará. Hallr mælti þá: „Hér 
slær í allmikil óefni, er allr þingheimr berst. 
Vilda ek, Ljótr frændi, at vit bæðim okkr liða 
at skilja menn, þó at okkr sé þat til orðs lagit 
af nökkurum mönnum. Skalt þú bíða við brú- 
arsporðinn. Enn ek mun ganga í búðir ok biðja 
mér liðs“. Ljótr mælti: „Ef ek sé, at þeir 
Flosi þurfu liðs af mönnum várum, þá mun ek 
þegar hlaupa til með þeim“. „Þat munt þú gera 
sem þér líkar“, segir Hallr, „enn biðja vil ek 
þik, at þú bíðir mín“. Nú brestr flótti í liði 
Flosa, ok flýja þeir allir vestr um Öxará. Enn 
þeir Ásgrímr ok Gizurr hvíti gengu eftir ok 
allr herrinn. Þeir Flosi hörfuðu neðan milli 
Virkisbúðar ok Hlaðbúðar. Snorri goði hafði 
þar fylkt fyrir liði sínu svá þykt, at þeim gekk 
eigi þar at fara. Snorri goði kallaði þá á Flosa: 
„Hví farið þér svá geystir? eða hverir elta yðr?“ 
Flosi svarar: „Ekki spyrr þú þessa af því er 
eigi vitir þú þat áðr. Enn hvárt veldr þú því, 
er vér megum eigi sækja til vígis í Almanna- 
gjá?“ „Eigi veld ek því“, segir Snorri, „enn 
hitt er satt, at ek veit, hverir valda — ok mun 

ek segja þér, ef þú vill, at þeir valda því Þor- 
valdr kroppinskeggi ok Kolr“. Þeir váru þá 
báðir dauðir ok höfðu verit hin mestu illmenni 
í liði Flosa. Í annan stað mælti Snorri til sinna 
manna: „Gerit þér nú hvárttveggja, at þér 
höggvið ok leggið til þeira, ok keyrið þá í braut 
heðan. Munu þeir þá skamma stund hér við 
haldast, er hinir sækja at neðan. Skuluð þér 
þá ekki eftir ganga ok láta þá sjálfa á sjást“. 
Skafta Þóroddssyni var sagt, at Þorsteinn hol- 
muðr son hans var í bardaga með Guðmundi 
hinum ríka mági sínum. Ok þegar Skafti vissi 
þetta, gekk hann til búðar Snorra goða ok ætl- 
aði at biðja Snorra, at hann gengi til at skilja 
þá með honum. Enn er hann var eigi alt kom- 
inn at búðardurunum Snorra, þá var bardaginn 
sem óðastr. Þeir Ásgrímr ok hans menn gengu 
þar þá at neðan. Þá mælti Þórhallr við Ás- 
grím föður sinn: „Þar er hann Skafti Þórodds- 
son nú, faðir“. Ásgrímr mælti: „Sé ek þat, 
frændi“. Skaut hann þá spjóti til Skafta — ok 
kom fyrir neðan þat, er kálfi var digrastr, ok 
svá Í gegnum báða fætrna. Skafti fell við skot- 
it ok fekk eigi upp staðit. Fengu þeir þat eina 
ráðs tekit, er hjá váru, at þeir drógu Skafta 
inn í búð svarðskriða nakkvars flatan. Þeir 
Ásgrímr gengu þá at svá fast, at Flosi ok hans 
menn hrukku undan suðr með ánni til Möðr- 
vellingabúðar. Þar var maðr úti hjá búð nakk- 

varri, er Sölvi hét. Hann sauð í katli miklum 
ok hafði þá upp fært ór katlinum, enn vellan 
var sem áköfust. Sölvi gat at líta, hvar þeir 
flýðu Austfirðingarnir ok váru þá komnir mjök svá 
þar gegnt. Hann mælti þá: „Hvárt munu þess- 
ir allir ragir Austfirðingarnir, er hér flýja? ok 
jafnvel rennr hann Þorkell Geitisson. Ok er 
allmjök logit frá honum, er margir hafa þat 
sagt, at hann væri hugr einn — enn nú rennr 
engi harðara enn hann“. Hallbjörn hinn sterki 
var þar nær staddr ok mælti: „Eigi skalt þú 
þat eiga til at segja, at vér sém allir ragir“, 
ok þreif til hans ok brá honum á loft ok rak 
hann at höfði í soðketilinn. Dó Sölvi þegar. 
Var þá ok sótt at Hallbirni, ok varð hann þá 
undan at leita. Flosi skaut spjóti til Brúna 
Hafliðasonar, ok kom á hann miðjan, ok varð 
þat hans bani. Hann var í liði Guðmundar 
hins ríka. Þorsteinn Hlennason tók spjótit ór 
sárinu ok skaut aftr at Flosa, ok kom á fót- 
inn, ok fekk hann sár mikit ok fell við. Hann 
stóð upp þegar. Hörfuðu þeir þá til Vatnsfirð- 
ingabúðar. Þeir Ljótr ok Hallr gengu þá aust- 
an yfir á með flokk sinn allan. Ok þá er þeir 
kvámu á hraunit, var skotit spjóti ór liði Guð- 
mundar hins ríka, ok kom þat á Ljót miðjan. 
Fell hann þegar dauðr niðr. Ok varð aldri 
uppvíst, hverr þetta víg hafði vegit. Þeir Flosi 
hörfuðu nú upp um Vatnsfirðingabúð. sg 

skorargeirr mælti þá við Kára Sölmundarson: 
„Þar er hann nú Eyjólfr Bölverksson, ef þú 
vill launa honum hringinn“. „Ek ætla þat nú 
eigi fjarri“, segir Kári, ok þreif spjót af manni 
ok skaut til Eyjólfs, ok kom þat á hann miðjan 
ok gekk í gegnum hann. Feil Eyjólfr þegar 
dauðr til jarðar. Þá varð hvíld nökkur á um 
bardagann. Snorri goði kom þá at með flokk 
sinn. Var þar þá Skafti í liði með honum — 
ok hljópu þegar í milli þeira. Náðu þeir þá 
eigi at berjast. Hallr gekk þá í lið með þeim 
ok vildi skilja þá. Váru þá sett grið, ok skyldu 
þau haldast um þingit. Var þá búit um lík 
ok færð til kirkju, enn bundin sár þeira manna, 
er særðir váru. Annan dag eftir gengu menn 
til Lögbergs. Hallr af Síðu stóð upp ok kvaddi 
sér hljóðs — ok fekst þegar. Hann mælti svá: 
„Hér hafa orðit harðir atburðir í mannaláti ok 
málasóknum. Mun ek enn sýna þat, er ek em 
lítilmenni. Ek vil nú biðja Ásgrím ok þá menn 
aðra, er fyrir málum þessum eru, at þeir unni 
oss jafnsættis“. Fór hann þar um mörgum 
fögrum orðum. Kári Sölmundarson mælti: „Þó 
at allir sættist aðrir á sín mál, þá skal ek eigi 
sættast á mín mál; því at þér munuð vilja virða 
víg þessi í móti brennunni — enn vér þolum 
þat eigi“. Slíkt hit sama mælti Þorgeirr skor- 
argeirr. Þá stóð upp Skafti Þóroddsson ok 
mælti: „Betra hefði þér verit, Kári, at renna 

eigi frá mágum þínum ok skerast nú eigi ór 
sáttum við góða menn“ Kári kvað þá vísur 
þrjár: 
(46) Hvat skalt runnr þót rynnim 

randlinns — of sök minni 

hagl brast skógs á Sköglar 

skýjum — oss of frýja — 

hinn es helt, þás hjalta 

hátungur mjök sungu, 

brynju meiðr til búðar 

blauðr með skegg it rauða. 


(47) Varð þás víga Njörðu 
vilja þraut at skilja 
lítt — gekk skald fyr skjöldu — 
Skafta mart at hafti, 
es matsjóðar Móða 
malmrógs flatan drógu 
— ráð es alt af æðru — 
inn í búð at trúðar. 


(48) Höfðu Gríms at gamni 
græðis elgs ok Helga 
— rétt unnut þá runnar — 
rennendr Níals brennu. 
Nú mun börgs í björgum 
baugs hnykkjandum þykkja 
lyngs at loknu þingi 
ljóts annan veg þjóta. 
Þá varð hlátr mikill. Snorri goði brosti at ok 
kvað þetta fyrir munni sér svá þó at margir 
heyrðu: 
(49) Vel kann Skafti skilja, 
skaut Ásgrímr spjóti, 

villat Hólmsteinn flýja, 
vegr Þorketill nauðigr. 
Hlógu menn nú allmjök. Hallr af Síðu mælti: 
„Allir menn vitu, hvern harm ek hefi beðit um 
lát Ljóts sonar míns. Munu þat margir ætla, 
at hann muni dýrstr gerr af þeim mönnum, 
er hér hafa látizt. Enn ek vil þat vinna til 
sátta manna, at leggja son minn ógildan ok 
ganga þó til at veita þeim bæði trygðir ok 
grið, er mínir mótstöðumenn eru. Bið ek þik, 
Snorri goði, ok aðra hina beztu menn, at þér 
komið því til leiðar, at sættir verði með oss“. 
Síðan settist Hallr niðr. Ok var gerr at hans 
máli mikill rómr ok góðr, ok lofuðu allir mjök 
hans góðgirnd. Snorri goði stóð þá upp oktal- 
aði langt erendi ok snjalt ok bað Ásgrím ok 
Gizur ok aðra þá menn, er fyrir málum váru 
þaðan at, at þeir skyldi sættast. Ásgrímr 
mælti: „Þat ætlaða ek þá er Flosi reið heim 
at mér, at ek mynda við hann aldri sættast. 
Enn nú vil ek, Snorri goði, sættast fyrir orð 
þín ok annarra vina várra“. Slíkt hit sama 
mæltu þeir Þorleifr krákr ok Þorgrímr hinn 
mikli — at þeir mundu sættast — ok fýstu í 
öllu Þorgeir skorargeir bróður sinn at sættast. 
Enn hann skarst undan ok kvaðst aldri við 
Kára skyldu skiljast. Þá mælti Gizurr hvíti: 
„Nú má Flosi sjá sinn kost, hvárt hann vill 
sættast til þess at sumir sé utan sætta“. Flosi 

kveðst sættast vilja — „ok þykki mér því betra“, 
segir hann, „er ek hefi færi góða menn í móti 
mér“. Guðmundr hinn ríki mælti: „Þat vil 
ek bjóða at handsala fyrir víg þau er hér hafa 
orðit á þinginu at mínum hluta til þess at ekki 
falli niðr brennumálit“. Slíkt hit sama mæltu 
þeir Gizurr hvíti ok Hjalti Skeggjason, Ásgrímr 
Elliða-Grímsson ok Mörðr Valgarðsson. Við 
þetta gekk saman sættin. Var þá handsalat í 
tólf manna dóm. Ok var Snorri goði fyrir gerð- 
inni ok aðrir góðir menn með honum. Var þá 
jafnat saman vígum, enn bættir þeir menn, sem 
umfram váru. Þeir gerðu ok um brennumálin. 
Skyldi Njál bæta þrennum manngjölduim enn 
Bergþóru tvennum. Víg Skarpheðins skyldi 
jafnt ok víg Höskulds Hvítanessgoða. Tvenn- 
um manngjöldum skyldi bæta hvárn þeira Gríms 
ok Helga. Þá skyldu ein manngjöld koma fyrir 
hvern hinna, er inni höfðu brunnit. Á víg 
Þórðar Kárasonar var ekki sætzt. Flosi var 
ok gerr utan ok allir brennumenn — ok skyldu 
eigi fara samsumars nema þeir vildi. Enn ef 
þeir færi eigi utan um þat er þrír vetr væri 
liðnir, þá skyldi hann ok allir brennumenn vera 
sekir skógarmenn. Ok var svá mælt, at lýsa 
skyldi sekt þeira á haustþingi eða várþingi hvárt 
sem heldr vildi. Flosi skyldi vera þó utan 
þrjá vetr. Gunnarr Lambason ok Grani Gunn- 
arsson, Glúmr Hildisson, Kolr Þorsteinsson — 

þeir skyldu aldri útkvæmt eiga. Þá var Flosi 
spurðr, ef hann vildi láta dæma fyrir sár sitt. 
Enn hann kveðst ekki vilja taka fémútur á 
sér. Eyjólfr Bölverksson var lagiðr ógildr fyrir 
ójöfnuð sinn ok rangyndi. Var þessi sætt nú 
handsöluð ok efndist öll. 

Þeir Ásgrímr gáfu Snorra goða góðar gjaf- 
ar. Hafði hann virðing mikla af málum þess- 
um. Skafta var engu bættr áverkinn. Þeir 
Gizurr hvíti ok Hjalti Skeggjason ok Ásgrímr 
Elliða-Grímsson buðu heim Guðmundi hinum 
ríka. Hann þá heimboðin, og gaf sinn gull- 
hring hverr þeira honum. Ríðr Guðmundr nú 
norðr heim ok hafði allra manna lof fyrir þat, 
hversu hann kom sér við í þessum málum. Þor- 
geirr skorargeirr bauð Kára með sér at fara. 
Enn þó riðu þeir fyrst með Guðmundi alt norðr 
á fjall. Kári gaf Guðmundi gullsylgju, enn 
Þorgeirr silfrbelti, ok var hvárt tveggja hinn 
bezti gripr. Skildu þeir með hinni mestu vin- 
áttu. Reið Guðmundr þá heim, ok er hann ór 
sögu þessi. Þeir Kári riðu suðr af fjallinu ok 
ofan í Hreppa ok svá til Þjórsár. Flosi ok 
brennumenn allir með honum riðu austr til 
Fljótshlíðar. Lét hann þá Sigfússonu skipa til 
búa sinna. Þá frétti Flosi, at Þorgeirr ok 
Kári höfðu riðit norðr með Guðmundi hinum 
ríka. Ok ætluðu menn nú, at þeir myndi vera 
fyrir norðan land. Þá beiddu Sigfússynir at 

fara austr undir Eyjafjöll at fjárheimtum sín- 
um; því at þeir áttu fjárheimtur austr at Höfða- 
brekku. Flosi leyfði þeim þat ok bað þá þó 
vera vara um sik ok vera sem skemst. Flosi 
reið þá alt inn í Þórsmörk ok svá á fjall ok 
fyrir norðan Eyjafjallajökul ok létti eigi fyrr en 
hann kom heim austr til Svínafolls. 

Nú verðr at segja frá því, at Hallr af Síðu 
hafði lagit ógildan son sinn ok vann þat til 
sætta. Þá bætti honum allr þingheimrinn. Ok 
varð þat eigi minna fé enn átta hundruð silfrs; 
enn þat váru fern manngjöld. Enn allir þeir 
aðrir, er með Flosa höfðu verit, fengu engar 
bætr fyrir vansa sinn ok undu við hit versta. 

Sigfússsynir dvöldust heima tvær nætr. 
Enn hinn þriðja dag riðu þeir austr til Rauf- 
arfells ok váru þar um nóttina. Þeir váru sam- 
an fimtán ok ugðu alls ekki at sér. Þeir riðu 
síð ok ætluðu til Höfðabrekku um kveldit. Þeir 
áðu í Kerlingardal ok tóku þar á sik svefn mik- 
inn. 

146. Þeir Kári Sölmundarson ok Þorgeirr 
skorargeirr riðu þenna dag austr yfir Markar- 
fljót ok svá austr til Seljalandsmúla. Þar fundu 
þeir konur nakkvarar. Þær kendu þá ok mæltu 
til þeira: „Minna gemsið þit enn þeir Sigfúss- 
synir, enn þó farið þit óvarlega“.  Þorgeirr 
mælti: „Hví er ykkr svá statt til Sigfússsona? 
eða hvat vitið þit til þeira?“ „Þeir váru í nótt 

at Raufarfelli“, sögðu þær, „ok ætluðu í kveld 
í Mýdal. Enn þat þótti okkr gott, er þeim 
var þó ótti at ykkr — ok spurðu, nær þit 
myndið heim koma“. Þá fóru þær leið sína. 
Enn þeir keyrðu hestana.  Þorgeirr mælti: 
„Hvat er þér næst skapi? vill þú, at vit ríðim 
eftir þeim“. Kári svarar: „Eigi mun ek þess 
letja“. Þorgeirr mælti: „Hvat skulu vit ætla 
okkr?“ „Eigi veit ek þat“, segir Kári, „kann 
þat oft verða, at þeir meun lifa langan aldr, 
er með orðum eru vegnir. Enn veit ek, hvat 
þú munt þér ætla. Þú munt ætla þér átta 
menn. Ok er þat þó minna, enn þat er þú vátt 
þá sjau í skorinni ok fórt í festi ofan til þeira. 
Enn yðr frændum er svá háttat, at þér viljið 
yðr alt til ágætis gera. Nú mun ek eigi minna 
at gera enn vera hjá þér til frásagnar. Skulu 
vit nú ok tveir einir eftir ríða; því at ek sé, 
at þú hefir svá til ætlat“. Síðan riðu þeir austr 
hit efra og kvámu ekki í Holt; því at Þorgeirr 
vildi ekki, at bræðrum hans mætti um kenna, 
hvat sem í gerðist. Þeir riðu þá austr til 
Mýdals. Þar mættu þeir manni nökkurum — 
ok hafði torfhrip á hrossi. Hann tók til orða: 
„Of fámennr ert þú nú, Þorgeirr félagi“. „Hvat 
er nú í því?“ sagði Þorgeirr. „Því“, sagði sjá, 
„at nú bæri veiði í hendr. Hér riðu um Sig- 
fússsynir ok munu sofa í allan dag austr í 
Kerlingardal; því at þeir ætluðu ekki lengra í 

kveld enn til Höfðabrekku“. Síðan riðu hvárir 
leið sína. Riðu þeir Þórgeirr austr á Arnar- 
stakksheiði. Ok er ekki at segja frá ferð þeira 
fyrr enn þeir kvámu til Kerlingardalsár. Áin 
var mikil. Riðu þeir nú upp með ánni; því at 
þeir sá þar hross með söðlum. Þeir riðu nú 
þangat tilok sá, at þar sváfu menn í dæl nakk- 
varri, ok stóðu spjót þeira ofan frá þeim. Þeir 
tóku spjótin ok báru út á ána. Þorgeirr mælti: 
„Hvárt vill þú, at vit vekim þá?“ Kári svar- 
ar: „Eigi spyrr þú þessa af því at eigi hafir 
þú þetta áðr ráðit með þér at vega eigi at ligg- 
jandi mönnum ok vega skammarvíg“. Síðan 
æptu þeir á þá. Vöknuðu þeir þá ok hljópu 
upp allir ok þrífa til vápna sinna. Þeir Kári 
réðu eigi á þá fyrr enn þeir váru vápnaðir. 
Þorgeirr skorargeirr hleypr þar at, sem fyrir 
var Þorkell Sigfússson. Í því bili hljóp maðr 
at baki honum, ok fyrr enn hann gæti unnit 
Þorgeiri nakkvarn geig, þá reiddi Þorgeirr tveim 
höndum öxina Rimmugýgi ok rak í höfuð þeim 
öxarhamarinn, er at baki honum stóð, svá at 
haussinn brotnaði í smán mola. Fell sá þegar 
ok var dauðr. Enn er hann reiddi fram öxina 
hjó hann á öxl Þorkatli ok klauf frá ofan alla 
höndina, ok fell Þorkell dauðr niðr. Í móti 
Kára réð Mörðr Sigfússson ok Sigurðr Lamba- 
son ok Lambi Sigurðarson. Hann hljóp at baki 
Kára ok lagði til hans spjóti. Kári fekk sét 

hann ok hljóp upp við lagit ok brá í sundr 
við fótunum. Kom þá lagit í völlinn. Enn Kári 
hljóp á spjótskaftit ok braut í sundr. Hann 
hafði spjótit í annarri hendi enn í annarri sverð 
enn engan skjöld. Hann lagði hinni hægri 
hendi til Sigurðar Lambasonar. Kom lagit í 
brjóstit, ok gekk spjótit út um herðarnar. Fell 
hann þá ok var þegar dauðr. Hinni vinstri 
hendi hjó hann til Marðar Sigfússsonar, ok kom 
á mjöðmina, ok tók hana í sundr ok svá hrygg- 
inn. Fell hann áfram ok þegar dauðr. Eftir 
þat snerist hann á hæli svá sem skaftkringla 
ok at Lamba Sigurðarsyni. Enn hann fekk þat 
eitt fangaráðit, at hann tók á rás undan. Nú 
sneri Þorgeirr í móti Leiðólfi hinum sterka. Ok 
hjó þar hvárr til annars jafnsnimma. Ok varð 
svá mikit högg Leiðólfs, at alt tók af skildin- 
um þat er nam. Þorgeirr hafði höggvit tveim 
höndum með öxinni Rimmugýgi. Ok kom hin 
eftri hyrnan í skjöldinn, ok klofnaði hann í 
sundr. Enn hin fremri hyrnan tók viðbeinat 
ok í sundr ok reist ofan í brjóstit á hol. Kári 
kom at í því ok rak undan Leiðólfi fótinn í 
miðju lærinu. Fell Leiðólfr þá ok var þegar 
dauðr. Ketill ór Mörk mælti: „Renna munu 
vér til hesta várra, ok megu vér ekki við hald- 
ast fyrir ofreflismönnum þessum“. Þeir runnu 
þá til hesta sinna ok hljópu á bak. Þorgeirr 
mælti: „Vill þú, at vit eltim þá? ok munu vit 

enn geta drepit þá nakkvara“. „Sá ríðr síð- 
ast“, segir Kári „at ek vil eigi drepa — enn 
þat er Ketill ór Mörk; — því at vit eigum systr 
tvær, enn honum hefir farit þó bezt í málum 
várum áðr“. Stigu þeir þá á hesta sína ok riðu 
þar til er þeir kvámu heim í Holt. Lét Þor- 
geirr þá bræðr sína fara austr í Skóga; því at 
þeir áttu þar annat bú ok því at Þorgeirr vildi 
eigi, at bræðr hans mætti kalla griðníðinga. 
Hafði Þorgeirr þar þá mannmart svá at aldri 
var þar færa vígra karla enn þrír tigir. Var 
þar þá gleði mikil. Þótti mönnum Þorgeirr 
mjök hafa vaxit ok framit sik ok báðir þeir 
Kári. Höfðu menn í minnum mjök eftirreið 
þeira, er þeir riðu tveir at fimtán mönnum ok 
drápu þá fimm, enn rendu þeim tíu, er undan 
kvámust. — Nú er frá þeim Katli at segja, at 
þeir riðu sem mest máttu þeir til þess er þeir 
kvámu heim til Svínafells ok sögðu sínar farar 
eigi sléttar. Flosi kvað slíks at ván — „ok er yðr 
þetta viðvörun“, segir hann, „skuluð þér nú 
aldri svá fara síðan“. Flosi var allra manna 
glaðastr ok beztr heima at hitta. Ok er svá 
sagt, at honum hafi flestir hlutir höfðinglegast 
gefnir verit. Var hann nú heima um sumarit 
ok svá um vetrinn. Enn um vetrinn eftir jól 
kom Hallr af Síðu austan ok Kolr son hans. 
Flosi varð feginn kvámu hans. Töluðu þeir oft 
um málaferlin. Sagði Flosi, at þeir höfðu mikit 

afhroð nú goldit þegar. Hallr kvaðst nærgætr 
orðit hafa málum þeira. Flosi spurði hann þá 
ráðs, hvat honum þætti þá líkast. Hallr svar- 
ar: „Þat legg ek til ráðs, at þú sættist við 
Þorgeirr ef kostr er. Ok mun hann þó vera 
vandr at allri sætt“. „Ætlar þú þá munu lokit 
vísunum?“ segir Flosi. „Eigi ætla ek þat“, 
segir Hallr, „enn við færi er þá um at eiga er 
við Kára er einn. Enn ef þú sættist eigi við 
Þorgeirr, þá verðr þat þinn bani“. „Hverja 
sætt skulu vér bjóða honum?“ segir Flosi. 
„Hörð mun yðr sú þykkja“, segir Hallr, „er 
hann mun þiggja. Því at eins mun hann sætt- 
ast Vilja, nema hann gjaldi ekki fyrir þat er 
hann hefir afgert, enn taki bætr fyrir Njál ok 
sonu hans at sínum þriðjungi“. „Hörð sætt er 
þat“, segir Flosi. „Ekki er þér sjá sætt hörð“, 
segir Hallr, „því at þú átt ekki vígsmál eftir 
Sigfússsonu — ok eigu bræðr þeira vígsmál eft- 
ir þá, enn Hámundr hinn halti eftir son sinn. 
Enn þú munt nú ná sættum við Þorgeir, því 
at ek mun ríða til með þér, ok mun Þorgeirr 
mér nökkurnig vel taka. Enn engi þeira er mál 
þessi eigu munu þora at sitja at búum sínum í 
Fljótshlíð, ef þeir eru utan sætta; því at þat 
verðr þeira bani. Ok er þat at vánum við 
skaplyndi Þorgeirs“. Var nú sent eftir Sigfúss- 
sonum, ok báru þeir þetta mál upp við þá. Ok 
lauk svá þeira ræðum af fortölum Halls, at 

þeim þótti svá alt sem hann talaði um fyrir 
þeim ok vildu gjarna sættast. Grani Gunnars- 
son mælti ok Gunnarr Lambason: „Sjálfrátt 
er oss, ef Kári er einn eftir, at hann sé eigi ó- 
hræddari við oss enn vér við hann“. „Ekkier 
svá at mæla“, segir Hallr: „Mun yðr verða 
sárkeypt við hann, ok munuð þér mikit afhroð 
gjalda áðr enn lýkr með yðr“. Síðan hættu 
þeir talinu. 

147. Halir af Síðu ok Kolr son hans ok 
þeir sex saman riðu vestr yfir Lómagnúpssand 
ok svá vestr yfir Arnarstakksheiði ok léttu eigi 
fyrr enn þeir kvámu í Mýdal. Þar spurðu þeir 
at, hvárt Þorgeirr myndi heima í Holti. Enn 
þeim var sagt, at hann myndi heima vera. 
Hallr var spurðr, hvert hann ætlaði at fara. 
Enn hann kvaðst þangat ætla í Holt. Þeir 
kváðu hann með nökkuru góðu fara mundu. 
Dvaldist Hallr þar nakkvara stund — ok áðu. 
Eftir þat tóku þeir hesta sína ok riðu á Sól- 
heima um kveldit ok váru þar um nóttina. Enn 
um daginn eftir riðu þeir í Holt. Þorgeirr var 
úti ok svá Kári ok menn þeira; því at þeir 
kendu ferð Halls. Hann reið í blári kápu ok 
hafði litla öxi silfrrekna í hendi. Enn er þeir 
kvámu í túnit, þá gekk Þorgeirr á móti þeim 
ok tók Hall af baki, ok mintust þeir Kári báðir 
við hann ok leiddu hann í milli sín í stufu ok 
settu hann á pall í hásæti ok spurðu hann margra 

tíðenda. Var hann þar um nóttina. Um morg- 
ininn eftir vakti Hallr til máls við Þorgeir 
ef hann vildi sættast, ok sagði, hverjar sættir 
þeir buðu honum, ok talaði þar um mörgum 
orðum fögrum ok góðgjarnlegum.  Þorgeirr 
svarar: „Kunnigt má þér þat vera, at ek vilda 
engum sættum taka við brennumenn“. „Alt 
var þat annat mál“, segir Hallr, „þér váruð þá 
vigreiðir“. Hafið þér nú ok mikit at gert um 
mannadráp síðan“. „Svá mun yðr þykkja“, seg- 
ir Þorgeirr, „enn hverja sætt bjóðið þér Kára?“ 
„Boðin mun honum sættin sú er sæmileg er“, 
segir Hallr, „ef hann villsættast“. Kári mælti: 
„Þess vil ek biðja þik, Þorgeirr vinr, at þú 
sættist, því at þinn hlutr má ekki verða betri 
enn góðr“. „lt þykki mér at sættast ok skil- 
jast við þik, nema þú takir slíka sætt, sem ek 
tek“, segir Þorgeirr. „Eigi vil ek þat“, segir 
Kári, „at sættast. Enn þó kalla ek nú, at vit 
hafim hefnt brennunnar. Enn sonar míns kalla 
ek vera óhefnt. Ok ætla ek mér einum þat at 
hefna hans slíkt sem ek fæ at gert“. Enn 
Þorgeirr vildi eigi fyrr sættast enn Kári sagði 
á ósátt sína, ef hann sættist eigi. Handsalaði 
Þorgeirr þá grið Flosa ok hans mönnum til 
sáttarfundarins. Enn Hallr seldi önnur í móti, 
er hann hafði tekit af Flosa ok Sigfússsonum. 
Enn áðr þeir skildust, gaf Þorgeirr Halli gull- 
hring ok skarlatsskikkju enn Kári silfrmen — ok 

váru á gullkrossar þrír. Hallr þakkaði þeim 
vel gjafarnar ok reið í braut með hinni mestu 
sæmd ok létti eigi fyrr enn hann kom til Svína- 
fells. Tók Flosi vel við honum. Hallr sagði 
Flosa alt frá erendum sínum ok svá frá við- 
ræðum þeira Þorgeirs ok svá þat, at Þorgeirr 
vildi eigi fyrr sættast, enn Kári gekk at ok 
bað hann ok sagði ósátt sína á, ef hann sætt- 
ist eigi — enn Kári vildi þó eigi sættast. Flosi 
mælti: „Fám mönnum er Kári líkr. Ok þann 
veg vilda ek helzt skapfarinn vera sem hann 
er“. Þeir Halir dvöldust þar nakkvara hríð. 
Síðan riðu þeir vestr at ákveðinni stundu til 
sáttarfundarins — ok fundust at Höfðabrekku, 
sem mælt hafði verit með þeim. Kom Þorgeirr 
þá til móts við þá vestan at. Töluðu þeir þá 
um sætt sína. Gekk þat alt eftir því sem Hallr 
hafði sagt. Þorgeirr sagði þeim fyrir sættirnar, 
at Kári skyldi vera með honum jafnan er hann 
vildi — „skulu hvárigir öðrum þar ilt gera at 
heima mínu. Ek vil ok ekki eiga at heimta at 
sérhverjum þeira — ok vil ek, at þú, Flosi, 
varðir einn við mik enn heimtir at sveitungum 
þínum. Ok vil ek, at sú gerð haldist öll, er 
ger var á þingi um brennuna. Vil ek, Flosi, 
at þú gjaldir mér þriðjung minn óskerðan“. Flosi 
gekk skjótt at þessu öllu. Þorgeirr gaf hvártki 
upp utanferðir né heraðsektir. Nú riðu þeir 
Flosi ok Hallr austr heim. Hallr mælti til 

Flosa:  „Efn þú vel, mágr, sætt þessa, bæði 
utanferð þína ok suðrgönguna ok fégjöld. Munt 
þú þá þykkja röskr maðr, þó at þú hafir ratat 
í stórvirki þetta, ef þú innir rösklega af hendi 
alla hluti“. Flosi kvaðst svá skyldu gera. 
Reið Hallr nú heim austr. Enn Flosi reið heim 
til Svínafells ok var nú heima um hríð. 

148. Þorgeirr skorargeirr reið heim af sátt- 
arfundinum. Kári spurði, hvárt saman gengi 
sættin. Þorgeirr sagði, at þeir váru sáttir at 
fullu. Kári tók hest sinn ok vildi í braut ríða. 
„Eigi þarft þú í braut at ríða“, segir Þorgeirr, 
„fyrir því at þat var skilit í sætt vára, at þú 
skyldir hér vera jafnan hvern tíma er þú vild- 
ir“. Kári mælti: „Ekki skal svá vera, mágr; 
því at þegar ef ek veg víg nakkvart, þá munu 
þeir þat mæla, at þú sér í ráðum með mér — 
ok vil ek þat eigi. Enn þat vil ek, at þú tak- 
ir við handsölum á fé mínu ok eignir ykkr 
Helgu Njálsdóttur konu minni ok dætrum mín- 
um. Mun þat þá ekki upp tekit af þeim söku- 
dólgum mínum“. Þorgeirr játaði því sem Kári 
vildi beitt hafa. Tók Þorgeirr þá handsölum 
á fé Kára. Síðan reið Kári í braut. Hann 
hafði hesta tvá ok vápn sín ok klæði ok nakk- 
vart lausafé í gulli ok silfri. Kári reið nú 
vestr fyrir Seljalandsmúla ok upp með Markar- 
fljóti ok svá upp í Þórsmörk. Þar eru þrír 
bæir, er í Mörk heita allir. Á miðbænum bjó 


NJÁLS SAGA. 401 





sá maðr, er Björn hét ok var kallaðr Björn 
hvíti. Hann var Kaðalsson Bjálfa sonar. Bjálfi 
hafði verit leysingi Ásgerðar móður Njáls ok 
Holta-Þóris. Björn átti þá konu, er Valgerðr 
hét. Hon var Þórbrands dóttir Ásbrands son- 
ar. Móðir hennar hét Guðlaug. Hon var syst- 
ir Hámundar föður Gunnars at Hlíðarenda. Hon 
var gefin til fjár Birni. Ok unni hon honum 
ekki mikit, enn þó áttu þau börn saman. Þau 
áttu gnóttir í búi. Björn var maðr sjálfhælinn. 
Enn húsfreyju hans þótti þat ilt. Hann var 
skygn ok skjótr á fæti. Þangat kom Kári til 
gistingar. Ok tóku þau við honum báðum hönd- 
um. Var hann þar um nóttina. Um morgin- 
inn töluðust þeir við. Kári mælti til Bjarnar: 
„Þat vilda ek, at þú tækir við mér. Þykk- 
jumst ek hér vel kominn með þér. Vilda ek at 
þú værir í ferðum með mér, er þú ert maðr 
skygn ok frár. Enda ætla ek at þú munir ör- 
uggr til áræðis“. „Hvártki frý ek mér“, segir 
Björn, „skygnleiks né áræðis eða nakkvarrar 
karlmensku. Enn því munt þú hingat kominn, 
at nú mun fokit í öll skjól. Enn við áskorun 
þína, Kári“, segir Björn, „þá skal ekki gera 
þik líkan hversdagsmönnum. Skal ek víst verða 
þér at liði öllu slíku sem þú beiðir“. Húsfreyja 
hans varð áheyrsla ok mælti: „Troll hafi þitt 
hól“, sagði hon, „ok skrum. Ok skyldir þú 
eigi mæla ykkr tál báðum ok hégóma ni 

Enn gjarna vil ek veita Kára mat ok aðra góða 
hluti þá er ek veit at honum má gagn at verða. 
Enn á harðræði Bjarnar skalt þú, Kári, ekki 
treysta, því at ek uggi, at þér verði at öðru enn 
hann segir“. Björn mælti: „Oft hefir þú veitt mér 
ámæli. Enn ek treysti mér svá vel, at ek mun 
fyrir engum manni á hæl hopa. Er hér raun 
til, at því leita fáir á mik at engir þora“. Þar 
var Kári nakkvara stund á laun, ok var þat á 
fára manna viti. Ætluðu menn nú at hann 
myndi riðinn norðr um land á fund Guðmundar 
hins ríka; því at Kári lét Björn þat segja ná- 
búum sínum, at hann hefði fundit Kára á förn- 
um vegi ok riði hann þaðan upp í Goðaland 
ok svá norðr á Gásasand ok svá til Guðmund- 
ar hins ríka norðr á Möðruvöllu. Spurðist þat 
þá um allar sveitir. 

149. Nú er þar til máls at taka, er Flosi 
er. Hann mælti til brennumanna félaga sinna: 
„Eigi mun oss enn duga kyrru fyrir at halda. 
Munu vér hljóta at hugsa um utanferðir várar 
ok fégjöld ok efna sættir várar sem drengileg- 
ast — taka oss fari þar hverr sem líkast þykk- 
ir“. Þeir báðu hann fyrir sjá. Flosi mælti: 
„ÁAustr munu vér ríða til Hornafjarðar; því at 
þar stendr skip uppi, er á Eyjólfr nef þrænzkr 
maðr. Enn hann vill biðja sér konu — ok náir 
hann eigi ráðinu, nema hann setist aftr. Munu 
vér kaupa skipit at honum; því at vér munum 

hafa fé lítit enn mart manna. Er þat skip 
mikit, ok mun þat taka oss upp alla“. Hættu 
þeir þá talinu. Enn litlu síðar riðu þeir austr 
ok léttu eigi fyrr enn þeir kvámu í Bjarnanes 
í Hornafjörð. Fundu þeir þar Eyjólf, því at 
hann hafði þar verit á vist um vetrinn. Þar var 
tekit vel við Flosa, ok váru þeir þar um nótt- 
ina. Enn um morgininn eftir falaði Flosi skip- 
it at stýrimanni. Hann kvaðst ekki mundu 
þverr í vera at selja skipit, ef hann hefði þat 
fyrir, sem hann vildi. Flosi spurði, í hverjum 
aurum hann vildi fyrir hafa. Austmaðr kveðst 
vildu fyrir hafa land ok þó nær sér. Sagði 
Eyjólfr þá Flosa alt sem farit var um kaup 
þeira bónda. Flosi kveðst skyldu saman róa, 
svá at keypt yrði, enn kaupa síðan skipit at 
honum. Austmaðrinn gladdist við þetta. Flosi 
bauð honum land í Borgarhöfn. Austmaðrinn 
heldr nú á málinu við bónda svá at Flosi var 
hjá. Flosi lagði þá til orð sín með þeim 
svá at saman gekk með þeim kaupit. Lagði 
Flosi til landit í Borgarhöfn með austmannin- 
um, enn tók handsölum á kaupskipinu. Flosi 
hafði ok af austmanninum tuttugu hundruð 
vöru, ok var þat í kaupi þeira. Reið Flosi þá 
aftr. Hann var svá vinsæll af sínum mönnum, 
at hann hafði þar vöru at láni eða gjöf sem 
hann vildi. Flosi reið nú heim til Svínafells ok 
var heima um bríð. Flosi sendi þá Þor- 

steinsson ok Gunnar Lambason austr í Horna- 
fjörð. Skyldu þeir þar vera við skip ok búast 
um ok tjalda búðir ok sekka vöru ok draga at 
slíkt sem þurfti. — Nú er at segja frá Sigfúss- 
sonum, at þeir segja Flosa, at þeir vilja ríða 
vestr í Fljótshlíð at skipa til búa sinna ok hafa 
þaðan vöru ok slíkt annat sem þeir þyrfti — 
„er nú eigi Kára at varast“, sögðu þeir, „ef 
hann er fyrir norðan land sem sagt er“. Flosi 
svarar: „Eigi veit ek um sögur slíkar, hvat 
satt er sagt um ferðir Kára. Þykki mér þat 
oft rjúfast, er skemra er at frétta enn slíkt. 
Er þat mitt ráð at þér farið margir saman ok 
skilizt lítt — ok verið um yðr sem varastir. 
Skalt þú nú ok, Ketill ór Mörk, muna draum 
þann er ek sagða þér ok þú batt at vit skyld- 
im leyna; því at margir eru þeir nú í för með 
þér, er kallaðir váru“. Ketill mælti: „Alt mun 
þat sínu fram fara um aldr manna, sem ætlat 
er fyrir áðr. Enn gott gengr þér til vörunar 
þinnar“.  'Töluðu þeir nú ekki um fleira. Síð- 
an bjoggust þeir Sigfússsynir ok menn með þeim 
þeir sem til váru ætlaðir. Váru þeir átján 
saman. Riðu þeir þá í braut. Ok áðr enn þeir 
fóru, mintust þeir við Flosa. Hann bað þá vel 
fara ok kvað þá eigi mundu sjást oftar suma 
er í braut riðu. Enn þeir létu eigi letjast. 
Riðu þeir nú leið sína. Flosi mælti, at þeir 
skyldi taka vöru hans í Meðallandi ok flytja 

austr ok svá í Landbroti ok í Skógahverfi. 
Síðan riðu þeir til Skaftártungu ok svá fjall ok 
fyrir norðan Eyjafjallajökul ok ofan í Goðaland 
ok svá ofan um skóga í Þórsmörk. Björn ór 
Mörk gat sét mannreiðina ok fór þegar til fund- 
ar við þá. Þar kvöddu hvárir aðra vel. Sig- 
fússsynir spurðu at Kára Sölmundarsyni. „Fann 
ek Kára“, segir Björn, „ok var þat nú mjök 
fyrir löngu. Reið hann þaðan norðr á Gása- 
sand, ok ætlaði hann norðr á Möðruvöllu til 
Guðmundar hins ríka. Ok þótti mér nú sem 
hann myndi heldr óttast yðr. Þóttist hann nú 
mjök einmani“. Grani Gunnarsson mælti: „Meir 
skyldi hann þó síðar óttast oss. Mun hann 
svá fremi vita, at hann kvæmi í kast við oss. 
Hræðumst vér hann nú als ekki, er hann er 
einn síns liðs“. Ketill ór Mörk bað hann þegja 
ok hafa engi stóryrði frammi. Björn spurði, 
nær þeir mundu aftr. „Nær viku munu vér 
dveljast í Fljótshlíð“, sögðu þeir — kváðu þá 
á dag fyrir,honum, nær þeir mundu á fjall ríða. 
Skildu þeir við þetta. Riðu nú Sigfússsynir til 
búa sinna, ok urðu heimamenn þeira þeim fegnir. 
Váru þeir þar nær viku. Nú kemr Björn heim 
ok finnr Kára ok segir honum alt um ferðir 
Sigfússsona ok fyrirætlan þeira. Kári kvað 
hann sýnt hafa í þessu vinskap mikinn ok trú- 
leik við sik. Björn mælti: „Þat ætlaða ek, ef 
ek héta nökkurum manni trausti mínu eða um- 

sjá, at þeim skyldi mun í fara“. Húsfreyja 
hans mælti: „Fyrr væri illa, enn þú værir 
dróttinssviki“. Kári dvaldist þar sex nætr 
síðan. 

150. Kári talar nú við Björn: „Vit skulum 
ríða austr um fjall ok ofan í Skaftártungu ok 
fara leynilega um þingmannasveit Flosa; því 
at ek ætla at koma mér utan austr í Álfta- 
firði“. Björn mælti: „Þetta er hættuför mikil, 
ok munu fáir hug til hafa nema þú ok ek“. 
Húsfreyja mælti: „Ef þú fylgir Kára illa, þá 
skalt þú þat vita, at aldri skalt þú koma í 
mína rekkju sinn síðan. Skulu frændr mínir 
gera fjárskifti með okkr“. „Þater líkara, hús- 
freyja“, segir Björn, „at fyrir öðru þurfi ráð at 
gera, enn þat beri til skilnaðar okkars; því at 
ek mun mér bera vitni um þat, hverr garpr 
eða afreksmaðr ek em í vápnaskifti“. Þeir 
ríða nú um daginn á fjall ok aldri almannaveg 
ok ofan í Skaftártungu ok fyrir ofan bæi alla 
til Skaftár ok leiddu hesta sína í dæl nakk- 
vara. Enn þeir váru á njósn ok höfðu svá um 
sik búit, at þá mátti ekki sjá. Kári mælti þá 
til Bjarnar: „Hvat skulu vit til taka, ef þeir 
ríða hér ofan at okkr af fjallinu?“ „Munu eigi 
tveir til“, segir Björn, „annat hvárt at ríða 
undan norðr með brekkunum ok láta þá ríða um 
fram eða bíða ef nakkvarir dveljast eftir, ok 
ráða þá at þeim?“ Mart töluðu þeir um þetta. 

Ok hafði Björn í sínu orði hvárt, at hann vildi 
flýja sem harðast — eða hitt, at hann vildi bíða 
ok taka í móti. Ok þótti Kára at þessu all- 
mikit gaman. — Nú er at segja frá Sigfúss- 
sonum, at þeir riðu þann dag heiman sem þeir 
höfðu sagt Birni. Þeir kvámu í Mörk ok drápu 
þar á dyrr, ok vildu finna Björn. Enn hús- 
freyja gekk til dura ok heilsaði þeim. Þeir 
spurðu þegar at Birni. Hon sagði, at hann 
var riðinn ofan undir Eyjafjöll ok svá austr í 
"Holt — „því at hann á þar fjárheimtur“, sagði 
hon. Þeir trúðu þessu — ok vissu, at Björn 
átti þar fé at heimta — riðu síðan austr á fjall 
ok léttu eigi fyrr enn þeir kvámu í Skaftártungu 
ok riðu ofan með Skaftá ok áðu þar sem þeir 
Kári ætluðu.  Skiftu þeir þá liði sínu. Ketill 
ór Mörk reið austr í Meðalland ok átta menn með 
honum. Enn hinir lögðust niðr til svefns ok 
urðu eigi fyrr við varir enn þeir Kári kvámu 
at þeim. Þar gekk nes lítit í ána fram. Gekk 
Kári þar í fram ok bað Björn standa at baki sér 
ok hafa sig eigi allmjök frammi — „enn ger mér 
gagn slíkt er þú mátt“. „Hitt hafða ek ætlat“, 
segir Björn, „at hafa engan mann at hlífiskildi 
mér. Enn er nú þar komit, at þú munt ráða 
verða. Enn þó með vitsmunum mínum ok hvat- 
leik þá mun ek þó verða þér at gagni enn ó- 
vinum okkrum ekki óskeinisamr“. Þeir stóðu 
nú upp allir ok hljópu at þeim. Ok varð skjót- 

astr Móðúlfr Ketilsson ok lagði spjóti til Kára. 
Kári hafði skjöldinn fyrir sér, ok kom þar í 
lagit, ok festi í skildinum. Kári snaraði skjöld- 
inn svá hart, at spjótit brotnaði. Hann hafði 
brugðit sverðinu ok hjó til Móðúlfs. Hann hjó 
í móti. Sverðit Kára kom á hjaltit ok stökk 
af í braut ok svá á úlfliðinn Móðúlfi ok tók af 
höndina, ok fell sverðit niðr ok svá höndin — 
enn sverðit Kára hljóp á síðuna Móðúlfi ok inn 
í millum rifjanna. Fell Móðúlfr þá ok var þeg- 
ar dauðr. Grani Gunnarsson þreif spjót ok 
skaut at Kára. Enn Kári skaut niðr við skildinum 
svá at fastr stóð í vellinum, enn tók með hinni 
vinstri hendi spjótit á lofti ok skaut aftr at 
Grana ok tók þegar skjöld sinn hinni vinstri 
hendi. Grani hafði skjöld fyrir sér. Kom spjót- 
it Í skjöldinn ok gekk þegar í gegnum ok kom 
í lærit Grana fyrir neðan smáþarmana ok þar 
í gegnum ok svá í völlinn. Ok komst hann 
eigi af spjótinu fyrr enn félagar hans drógu 
hann af ok bjoggu um hann í dæl nakkvarri 
með hlífum. Maðri einn skauzt at ok ætlaði 
at höggva fót undan Kára ok komst á 
hlið honum. Björn hjó af þessum manni 
höndina ok skauzt aftr síðan at baki! Kára, ok 
fengu þeir honum engan geig gervan. Kári 
slæmdi til þessa manns sverðinu ok hjó hann í 
sundr í miðju. Þá hljóp Lambi Sigurðarson at 
Kára ok hjó til hans með sverði. Kári brá við 

flötum skildinum, ok beit sverðit ekki á. Kári 
lagði til hans sverðinu framan í brjóstit svá at 
út gekk meðal herðanna. Varð þat hans bani. 
Þá hljóp at Kára Þorsteinn Geirleifsson ok ætl- 
aði á hlið Kára. Hann fekk sét Þorstein ok 
slæmdi til hans sverðinu um þverar herðarnar 
svá at sundr tók manninn. Litlu síðar hjó hann 
mann banahöggi Gunnar ór Skála góðan bónda. 
Björn hafði særða þrjá menn þá er ætlat höfðu 
til at vinna á Kára ok var þó aldri svá frammi, 
at honum væri nein raun í. Varð hann ok 
ekki sárr ok hvárrgi þeira félaga á fundinum. 
Enn þeir váru allir sárir, er undan kvámust. 
Hljópu þeir á hesta sína ok hleyptu út á Skaftá 
sem mest máttu þeir ok urðu svá hræddir, at 
þeir kvámu hvergi til bæja, ok hvergi þorðu 
þeir at segja tíðendin. Þeir Kári æptu at þeim, 
er þeir hleyptu út á ána. Björn mælti: „Renn- 
ið þér nú, brennumenn“, segir hann. Þeir riðu 
austr í Skógahverfi ok léttu eigi fyrr enn þeir 
kvámu til Svínafells. Flosi var ekki heima, 
er þeir kvámu þar, ok varð því þaðan ekki 
eftir leitat. Öllum þótti þeira ferð hin svívirði- 
ligsta. Kári reið í Skál ok lýsti þar vígum 
þessum á hendr sér. Sagði hann þar lát hús- 
búanda ok þeira fimm ok sár Grana ok kvað 
betra mundu at færa hann til húss, ef hann 
skyldi lifa. Björn mælti ok kvaðst eigi nenna 
at drepa hann fyrir mágsemdar sökum, enn 

kvað hann þó þess maklegan. Enn þeir er 
svöruðu kváðu fá fúnat hafa fyrir honum. Björn 
kvað nú kost vera, at fúnaði svá margir af 
Síðumönnum sem hann vildi. Þeir sögðu þá þó 
ill at vera. Þeir Kári ok Björn riðu þá í braut. 

151. Kári spurði Björn: „Hvat skulu vit 
nú til ráða taka? skal ek nú reyna vitsmuni 
þína“. Björn svaraði: „Hvárt þykki þér undir 
því mest, at vit sém sem vitrastir?“ „Já“, 
sagði Kári, „svá er víst“. „Þá er skjótt til 
ráða at taka“ segir Björn. „Vit skulum ginna 
þá alla sem þursa. Ok skulu vit láta sem vit 
munim ríða norðr á fjall. Enn þegar er leiti 
berr á milli vár, þá skulu vit snúa aftr ok of- 
an með Skaftá ok felast þar sem okkr þykkir 
vænlegast, meðan leitin er sem áköfust, ef þeir 
ríða eftir“. Kári mælti: „Svá munu vit gera, 
ok hafða ek þetta ætlat áðr“. „Svá mun þér 
reynast“, sagði Björn, „at ek mun ekki vera 
hjátækr í vitsmunum eigi síðr enn í barðræðun- 
um“. Þeir Kári riðu nú sem þeir höfðu ætlat 
ofan með Skaftá. Þá fellr áin sum í austr enn 
sum í landsuðr. Sneru þeir þá ofan með mið- 
kvíslinni ok léttu eigi fyrr enn þeir kvámu í 
Meðalland ok á mýri þá er Kringlumýrr heitir. 
Þar er hraun alt umhverfis. Kári mælti þá við 
Björn, at hann skyldi gæta hesta þeira ok vera 
á varðhaldi — „enn mér gerir svefnhöfugt“. 
Björn gætti hestanna. Enn Kári lagðist niðr 

ok svaf allskamma stund áðr enn Björn vakti 
hann. Hann hafði þá leiðda saman hestana — 
ok váru þar hjá þeim. Björn mælti þá til Kára: 
„Allmjök þarft þú þó mín til. Myndi sá nú 
hafa hlaupit í braut frá þér, er eigi væri jafn- 
vel hugaðr sem ek em; því at nú ríða hér ó- 
vinir þínir at þér — ok skalt þú svá við bú- 
ast“. Kári gekk þá undir hamarskúta nakk- 
varn. Björn mælti: „Hvar skal ek nú standa?“ 
Kári svarar: „Tveir eru nú kostir fyrir hönd- 
um. Sá er annarr, at þú standir at baki mér 
ok hafir skjöldinn at hlífa þér með, ef þér kemr 
hann at nökkuru gagni. Hinn er annarr, at þú 
stigir á hest þinn ok ríðr undan sem þú mátt 
mest“. „Þat vil ek eigi“, sagði Björn, „heldr 
þar mart til þess — þat fyrst, at vera kann, 
at nakkvarar skæðar tungur taki svá til orðs, 
at ek renna frá þér fyrir hugleysi, ef ek rið í 
braut. Hitt er annat, at ek veit, hver veiðr 
þeim mun þykkja í mér — ok munu ríða eftir 
mér tveir eða þrír. Enn ek verð þér þá þó at 
engu gagni eða liði. Vil ek heldr standa hjá 
þér ok verjast meðan auðit verðr“. Þá var eigi 
langt at bíða áðr reknir váru klyfjahestar fram 
um mýrina, ok fóru þar með þrír menn. Kári 
mælti: „Þessir sjá okkr ekki“. „Látu vit þá 
um ríða“ segir Björn. Síðan riðu þeir um fram. 
Enn hinir sex riðu þá at fram ok hljópu þegar 
af baki allir senn ok sneru at þeim Kára. Fyrstr 

hleypr at þeim Glúmr Hildisson ok lagði til 
Kára með spjóti. Kári snerist undan á hæli. 
Ok misti Glúmr hans, ok kom lagit í bjargit. 
Björn sér þat ok hjó þegar spjótit af skafti fyr- 
ir Glúmi. Kári hjó til Glúms höllum fæti, ok 
kom sverðit á lærit ok tók undan fótinn uppi 
í lærinu. Ok dó Glúmr þegar. Þá hljópu fram 
at Kára Þorbrandssynir Vébrandr og Ásbrandr. 
Kári hljóp at Vébrandi ok rak sverðit í gegn- 
um hann. Enn síðan hjó hann báða fætr undan 
Ásbrandi. Í þessi svipan urðu þeir sárir báðir 
Kári ok Björn. Þá hljóp at Kára Ketill ór Mörk 
ok lagði til hans spjóti. Kári brá upp við fæt- 
inum, ok kom spjótit í völlinn. Kári hljóp á 
spjótskaftit ok braut í sundr. Kári þreif Ketil 
höndum. Björn hljóp at þegar ok vildi vega 
Ketil. Kári mælti: „Lát vera kyrt. Ek skal 
gefa Katli grið. Ok þó at svá verði, Ketill, 
oftar, at ek eiga vald á lífi þínu, þá skal ek 
þik aldrei drepa“. Ketill svarar fá ok reið í 
braut eftir félögum sínum ok sagði þeim er eigi 
vissu áðr tíðendin. Þeir sögðu heraðsmönnum 
tíðendin.  Heraðsmenn gerðu þegar herhlaup 
mikit ok fóru þegar með öllum vatnföllum ok 
svá langt norðr á fjall, at þeir váru þrjú dægr 
í leitinni. Enn síðan sneru þeir aftr, ok fór 
hverr til síns heimilis. Enn Ketill ok þeir fé- 
lagar riðu austr til Svínafells ok sögðu þar tíð- 
endin. Flosi tók lítt á þeira ferð ok kvað þó 

eigi víst um, hvárt hér næmi staðar — „er 
Kári engum manni líkr þeim sem nú er á Ís- 
landi“. 

152. Nú er at segja frá þeim Birni ok Kára, 
at þeir ríða á Sand ok leiða hesta sína undir 
melbakka ok skáru fyrir þá melinn, at þeir dæi 
eigi af sulti. Kári varð svá nærgætr, at hann 
reið þegar í braut, er þeir hættu leitinni. Hann 
reið um nóttina upp eftir heraðinu ok síðan á 
fjall ok svá alla hina sömu leið, sem þeir riðu 
austr, — ok léttu eigi fyrr enn þeir kvámu Í 
Miðmörk. Björn mælti þá til Kára: „Nú skalt 
þú vera vin minn mikill fyrir húsfreyju minni; 
því at hon mun engu orði trúa því er ek segi 
— enn mér liggr hér nú alt við. Launa þú 
mér nú góða fylgd, er ek hefi þér veitta“. „Svá 
skal vera“, segir Kári. Síðan riðu þeir heim á 
bæinn. Húsfreyja spurði þá tíðenda ok fagnaði 
þeim vel. Björn svaraði: „Aukizt hafa heldr 
vandræðin, kerling“. Hon svarar fá ok brosti 
at. Húsfreyja mælti þá: „Hversu gafst Björn 
þér, Kári?“ Hann svarar: „Berr er hverr at 
baki, nema sér bróður eigi; ok gafst Björn mér 
vel. Hann vann á þremr mönnum, enn hann 
er þó sárr sjálfr. Ok var hann mér hinn hall- 
kvæmsti í öllu því er hann mátti“. Þar váru 
þeir þrjár nætr. Síðan riðu þeir í Holt til Þor- 
geirs ok sögðu honum einum saman tíðendin; 
því at þangat höfðu eigi spurzt tíðendin fyrr. 


414 NJÁLS SAGA. 


Þorgeirr þakkaði Kára. Ok fanst þat á, at 
hann varð þessu feginn. Hann spurði Kára at, 
hvat þá væri óunnit þat er hann ætlaði at vinna. 
Kári svarar: „Drepa ætla ek Gunnar Lamba- 
son ok Kol Þorsteinsson, ef færi gefr á. Höfu 
vit þá drepit fimtán menn með þeim fimm, er 
vit drápum báðir saman. Enn þó vil ek nú 
biðja þik bænar“, segir Kári. Þorgeirr kvaðst 
veita honnm mundu þat er hann beiddi. Kári 
mælti: „Þat vil ek, at mann þenna, er Björn 
heitir ok at vígum hefir verit með mér, takir 
þú til þín ok skiftir þá um bústaði við hann 
ok fáir honum bú algert hér hjá þér. Ok halt 
svá hendi yfir honum, at engri hefnd sé til hans 
snúit. Ok er þér þat sjálfrátt fyrir sakir höfð- 
ingskapar þins“. „Svá skal vera“ segir Þor- 
geirr. Fekk hann þá Birni bú algert at Ásólfs- 
skála enn tók við búi í Mörk. Þorgeirr færði 
sjálfr hjón Bjarnar til Ásólfsskála ok alt bú- 
ferli hans. Þorgeirr sættist á öll mál fyrir Björn 
ok gerði hann alsáttum sáttan við þá. Þótti 
Björn nú miklu heldr maðr enn áðr fyrir sér. 
Kári reið í braut ok létti eigi fyrr enn hann 
kom vestr í Tungu til Ásgríms Elliða-Grímsson- 
ar. Hann tók við Kára ágæta vel. Kári sagði 
honum frá öllum atburðum þeim er orðit höfðu 
í vígum. Ásgrímr lét vel yfr því ok spurði, 
hvat Kári ætlaðist þá fyrir. Kárisvaraði: „Ek 
ætla at fara utan eftir þeim ok sitja svá at 

þeim ok drepa þá, ef ek fæ nát þeim“. Ás- 
grímr sagði, at hann væri engum manni líkr 
fyrir hreysti sína. Þar var hann nakkvarar 
nætr. Síðan reið hann til Gizurar hvíta. Giz- 
urr tók við Kára báðum höndum. Kári dvald- 
ist þar nakkvara stund. Hann sagði Gizuri, at 
hann mundi ríða ofan á Eyrar. Gizurr gaf 
Kára sverð gott at skilnaði. Reið hann nú of- 
an á Eyrar ok tók sér þar fari með Kolbeini 
svarta. Hann var orkneyskr maðr ok aldavinr 
Kára ok var hinn kappsamasti ok hinn vask- 
asti maðr. "Tók hann við Kára báðum höndum 
ok kvað eitt skyldu yfir þá ganga báða. 

153. Nú er þar til máls at taka, er Flosi 
er, at þeir riðu austr til Hornafjarðar. Fylgdu 
Flosa flestir allir þingmenn hans. Fluttu þeir 
þá austr vöru sína ok önnur föng ok fargögn 
öll þau er þeir skyldu hafa með sér. Síðan 
bjoggu þeir ferð sína ok skip. Var Flosi nú 
við skipit þar til er þeir váru búnir. Enn þeg- 
ar er byr gaf, létu þeir í haf. Þeir höfðu langa 
útivist ok veðráttu illa. Fóru þeir þá hundvill- 
ir. Þat var einu hverju sinni, at þeir fengu 
áföll stór þrjú nökkur. Sagði Flosi þá, at þeir 
myndi nökkuf vera Í nánd löndum ok þetta 
væri grunnföll. Þoka var á mikil. Enn veðrit 
óx svá at hríð mikla gerði at þeim. Fundu þeir 
eigi fyrr enn þá keyrði á land upp um nótt 
eina. Ok varð þar borgit mönnum, enn skip 

braut alt í spán, ok fé máttu þeir ekki bjarga. 
Urðu þeir at leita sér verma. Enn um daginn 
eftir gengu þeir upp á hæð nakkvara. Var þá 
veðr gott. Flosi spurði, ef nakkvarr maðr kendi 
land þetta. Þar váru þeir menn tveir, er farit 
höfðu áðr ok sögðust kenna að vísu — „ok eru 
vér komnir við Orkneyjar í Hrossey“. „Fá 
máttu vér betri landtöku“, segir Flosi, „því at 
Helgi Njálsson var hirðmaðr Sigurðar jarls 
Hlöðvissonar, er ek vá“. Leituðu þeir sér þá 
fylgsnis ok reyttu á sik mosa ok lágu svá um 
stund ok eigi langa áðr Flosi mælti: „Ekki 
skulu vér hér liggja lengr svá at landsmenn 
verði þess varir“. Stóðu þeir þá upp ok gerðu 
ráð sitt. Flosi mælti þá til sinna manna: „Vér 
skulum ganga allir á vald jarlsins — gerir oss 
ekki annat; því at jarl hefir at líku líf várt, 
ef hann vill eftir því leita“. Gengu þeir þá allir 
í braut þaðan. Flosi mælti at þeir skyldi 
engum manni segja tíðendin eða frá ferðum sín- 
um fyrr enn hann segði jarli. Fóru þeir þá 
til þess er þeir fundu menn þá er þeim vísuðu 
til jarls. Gengu þeir þá fyrir jarl, ok kvaddi 
Flosi hann ok allir þeir. Jarl spurði, hvat 
manna þeir væri. Flosi nefndi sik ok sagði, ór 
hverri sveit hann var af Íslandi. Jarl hafði 
spurt áðr brennuna, ok kendist hann af því 
þegar við mennina. Jarl spurði þá Flosa: 
„Hvat segir þú mér til Helga Njálssonar hirð- 

manns míns ?“ „Þat“, sagði Flosi, „at ek hjó höfuð 
af honum“. Jarl mælti: „Taki þá alla“. Þá var svá 
gert. Þá kom at í því Þorsteinn Síðu-Hallsson. Flosi 
átti Steinvöru systur Þorsteins. Þorsteinn var 
hirðmaðr Sigurðar jarls. Enn er Þorsteinn sá 
Flosa höndlaðan, þá gekk hann fyrir jarl ok 
bauð fyrir Flosa alt þat góðs, er hann átti. 
Jarl var hinn reiðasti og hinn erfiðasti lengi. 
Enn þó kom svá um síðir við umtölur góðra 
manna með Þorsteini — því at hann var vel 
vinum horfinn, ok gengu margir til at flytja 
með honum — at jarl tók sættum við þá ok 
gaf Flosa grið ok öllum þeim. Hafði jarl á því 
ríkra manna hátt, at Flosi gekk í þá þjónustu, 
sem Helgi Njálsson hafði haft. Gerðist Flosi 
þá hirðmaðr Sigurðar jarls, ok kom hann sér 
brátt í kærleika mikla við jarlinn. 

154. Þeir Kári ok Kolbeinn svarti létu út 
hálfum mánuði síðar af Eyrum enn þeir Flosi 
ór Hornafirði. Gaf þeim vel byri ok váru 
skamma stund úti. "Tóku þeir Friðarey. Hon 
er á milli Hjaltlands ok Orkneyja. Tók við 
Kára sá maðr er Dagviðr hvíti hét. Hann 
sagði Kára alt um ferðir þeira Flosa slíkt sem 
hann hafði víss orðit. Hann var hinn mesti 
vin Kára, ok var Kári með honum um vetrinn. 
Höfðu þeir þá fréttir vestan um vetrinn úr 
Hrosseyju, allar þær er þar gerðust. Sigurðr 


jarl bauð til sín at jólum Gilla jarli mági sínum. 
27 

ór Suðreyjum. Hann átti Svanlaugu systur 
Sigurðar jarls. Þá kom ok til Sigurðar jarls 
konungr sá er Sigtryggr hét. Hann var af Ír- 
landi. Hann var sonr Óláfs kvarans. Enn 
móðir hans hét Kormlöð. Hon var allra kvenna 
fegrst ok bezt at sér orðin um þat alt, er 
henni var ósjálfrátt. Enn þat er mál manna, 
at henni hafi alt verit illa gefit þat er henni 
var sjálfrátt. Brjánn hét konungr sá er hana 
hafði átta — ok váru þau þá skilið; því at 
hann var allra konunga bezt at sér. Hann 
sat í Kunnjáttaborg. Bróðir hans var Úlfr 
hræða hinn mesti kappi ok hermaðr.  Fóstri 
Brjáns konungs hét Kerþjálfaðr. Hann var son 
Kylfis konungs þess er margar orrostur átti 
við Brján konung ok stökk ór landi fyrir hon- 
um ok settist í stein. Enn þá er Brjánn kon- 
ungr gekk suðr, þá fann hann Kylfi konung 
— ok sættust þeir þá. Tók þá Brjánn konungr 
við syni hans Kerþjálfaði ok unni meira enn 
sínum sonum. Hann var þá roskinn, er þetta 
var tíðenda, ok var allra manna fræknastr. 
Dungaðr hét son Brjáns enn annarr Margaðr, 
þriði Taktr — þann köllu vér Tann. Hann 
var þeira yngstr. Enn hinir ellri synir Brjáns 
konungs váru frumvaxta ok manna vasklegastir. 
Ekki var Kormlöð móðir barna Brjáns konungs. 
Enn svá var hon orðin grimm Brjáni konungi 
eftir skilnað þeira, at hon vildi hann gjarna 

feigan. Brjánn konungr gaf upp þrysvar út- 
lögum sínum hinar sömu sakar; enn ef þeir 
misgerðu oftar, þá lét hann dæma þá at lögum. 
Ok má af slíku marka, hvílíkr konungr hann 
hefir verit. Kormlöð eggjaði mjök Sigtrygg 
son sinn at drepa Brján konung. Sendi hon 
hann því til Sigurðar jarls at biðja hann liðs. 
Kom Sigtryggr konungr fyrir jól til Orkneyja. 
Þar kom þá ok Gilli jarl, sem fyrr var ritat. 
Svá var mönnum skipat, at Sigtryggr konungr 
sat í miðju hásæti, enn til sinnar handar kon- 
ungi sat hvárr jarlanna. Sátu menn þeira Sig- 
tryggs konungs ok Gilla jarls innar frá. Enn 
utar frá Sigurði jarli sat Flosi ok Þorsteinn 
Síðu-Hallsson. Ok var skipuð öll höllin. Sig- 
tryggr konungr ok Gilli jarl vildu heyra tíð- 
endi þau er gerzt höfðu um brennuna ok svá 
síðan er hon varð. Þá var fenginn til Gunn- 
arr Lambason at segja söguna, ok var settr 
undir hann stóll. 

155. Í þenna tíma kvámu þeir Kári ok Kol- 
beinn ok Dagviðr hvíti til Hrosseyjar öllum á 
óvart ok gengu upp þegar á land, enn nakk- 
varir menn gættu skips. Kári ok þeir félagar 
gengu upp til jarlsbæjarins ok kvámu at höll- 
inni um drykkju. Bar þat saman ok þá var 
Gunnarr at at segja söguna. Enn þeir Kári 
hlýddu til á meðan úti. Þetta var jóladaginn 
Sjálfan.  Sigtryggr konungr spurði: ES nij 

þoldi Skarpheðinn í brennunni?“ „Vel fyrst 
lengi“, sagði Gunnarr, „enn þó lauk svá at 
hann grét“, ok um allar sagnir hallaði hann 
mjök til enn ló víða frá. Kári stóðst þetta eigi. 
Hljóp hann þá inn með brugðnu sverðinu ok 
kvað vísu þessa: 
(49) Hrósa hildar fúsir 

hvat hafa til fregit skatnar 

hvé ráfáka rákum 

rennendr Níals brennu? 

Varðat veiti-Njörðum 

víðheims at þat síðan 

— hrát gat hrafn at slíta 

hold — slælega goldit. 
Þá hljóp hann innar eftir höllinni ok hjó á 
hálsinn Gunnari Lambasyni ok svá snart, at 
höfuðit fauk upp á borðit fyrir konunginn ok 
jarlana. Urðu borðin í blóði einu ok svá klæðin 
jarlanna.  Sigurðr jarl kendi manninn þann er 
vegit hafði vígit ok mælti: „Takið þér Kára 
ok drepið hann“. Kári hafði verið hirðmaðr 
Sigurðar jarls ok var allra manna vinsælstr — 
ok stóð enginn upp at heldr þó at jarl 
ræddi um. Kári mælti: „Þat munu margir 
mæla herra, at ek hafa þetta verk fyrir yðr 
unnit at hefna hirðmanns yðvars“. Flosi mælti: 
„Ekki gerði Kári þetta um sakleysi, því at 
hann er í engum sættum við oss. Gerði hann 
þat at sem hann átti“. Kári gekk í braut ok 
varð ekki eftir honum gengit. Fór Kári til 

skips síns ok þeir félagar. Var þá veðr gott. 
Sigldu þeir suðr til Kataness ok fóru upp Í 
Þrasvík til göfugs manns, er Skeggi hét, ok 
váru með honum mjök lengi. Þeir í Orkney- 
jum hreinsuðu borðin ok báru út hinn dauða. 
Jarli var sagt, at þeir hefði siglt suðr til Skot- 
lands. Sigtryggr konungr mælti: „Þessi var 
herðimaðr mikill fyrir sér, er svá rösklega vann 
at ok sást ekki fyrir“.  Sigurðr jarl svaraði: 
„Engum manni er Kári líkr í hvatleik sínum 
ok áræði“. Flosi tók nú til ok sagði söguna 
frá brennunni. Bar hann öllum vel, ok var því 
trúat. Sigtryggr konungr vakti þá til um er- 
endi sín við Sigurð jarl ok bað hann fara til 
orrostu með sér í móti Brjáni konungi. Jarl 
var lengi erfiðr. Enn þar kom um síðir, at 
hann gerði á kost. Mælti hann þat til, at eiga 
móður hans ok vera síðan konungr á Írlandi 
ef þeir feldi Brján. Enn allir löttu Sigurð jarl í at 
ganga, ok týði ekki. Skildu þeir at því, at 
Sigurðr jarl hét ferðinni, enn Sigtryggr konungr 
hét honum móður sinni ok konungdómi. Var 
svá mælt, at Sigurðr jarl skyldi kominn með 
her sinn allan til Dýflinnar á pálmsunnudegi. 
Fór Sigtryggr konungr þá suðr til Írlands ok 
sagði Kormlöðu móður sinni, at jarl hafði í gengit 
ok svá, hvat hann hafði til unnit. Hon lét vel 
yfir því, enn kvað þau þó skyldu draga 
at meira lið. Sigtryggr spurði, hvaðan 

þess væri at ván. Hon sagði, at víkingar 
tveir lágu úti fyrir vestan Mön ok höfðu þrjá 
tigu skipa — „ok svá harðfengir, at ekki stendr 
við. Heitir annarr Óspakr, enn annar Bróðir. 
Þú skalt fara til móts við þá — ok lát ekki 
at skorta at koma þeim í með þér, hvat sem 
þeir mæla til“. Sigtryggr konungr ferr nú ok 
leitar víkinganna ok fann þá fyrir utan Mön. 
Berr Sigtryggr konungr þegar upp erendi sín. 
Enn Bróðir skarst undan alt til þess er Sigtryggr 
konungr hét honum konungdómi ok móður 
sinni. Ok skyldi þetta fara svá hljótt, at Sig- 
urðr jarl yrði eigi víss. Hann skyldi ok koma 
fyrir pálmsunnudag með her sinn til Dýflinnar. 
Sigtryggr konungr fór heim til móður sinnar 
ok sagði henni hvar þá var komið. Eftir þetta 
talast þeir við Óspakr ok Bróðir. Sagði þá 
Bróðir Óspaki alla viðræðu þeira Sigtryggs ok 
bað hann fara til bardaga með sér í móti Brjáni 
konungi ok kvað sér mikit við liggja. Óspakr 
kvaðst eigi vilja berjast Í móti svo góðum kon- 
ungi. Urðu þeir þá báðir reiðir ok skiftu 
þegar liði sínu. Hafði Óspakr tíu skip enn 
Bróðir tuttugu. Óspakr var heiðinn ok allra 
manna vitrastr. Hann lagði skip sín inn í 
sundit, enn Bróðir lá fyrir utan. Bróðir 
hafði verið maðr kristinn ok messudjákn at 
vígslu. Enn hann hafði kastat trú sinni ok 
gerðist guðníðingr ok blótaði nú heiðnar vættir 

ok var allra manna fjölkunnigastr. Hann hafði 
herbúnað þann er eigi bitu járn. Hann var 
bæði mikill ok sterkr, ok hafði hár svá mikit 
at hann drap undir belti sér. Þat var svart. 

156. Þat bar við eina nótt, at gnýr mikill 
kom yfir þá Bróður, svá at þeir vöknuðu við 
allir ok spruttu upp ok fóru í klæði sín. Þar 
með rigndi á þá blóði vellanda. Hlífðu þeir sér 
þá með skjöldum, ok brunnu þó margir. Undr 
þetta helzt alt til dags. Maðr hafði látizt af 
hverju skipi. Sváfu þeir þá um daginn. Aðra 
nótt varð enn gnýr, ok spruttu þá enn allir 
upp. Þá rendu sverð ór slíðrum, enn öxar ok 
spjót flugu í loft upp ok börðust. Sóttu þá 
vápnin svá fast at þeim, at þeir urðu at hlífa 
sér — ok urðu þó margir sárir, enn dó maðr 
af hverju skipi. Helzt undr þetta alt til dags. 
Sváfu þeir þá enn um daginn eftir. Þriðju 
nótt varð gnýr með sama hætti. Þá flugu at 
þeim hrafnar, ok sýndist þeim ór járni nefin ok 
klærnar. Hrafnarnir sóttu þá svá fast, at þeir 
urðu at verja sik með sverðum, enn hlífðu sér 
með skjöldum. Gekk þessu enn til dags. Þá 
hafði enn látizt maðr af hverju skipi. Þeir 
sváfu þá enn fyrst. Enn er Bróðir vaknaði, 
varp hann mæðilega öndunni ok bað skjóta 
utan báti — „því at ek vil finna Óspak“. 
Steig hann þá í bátinn ok nakkvarir menn með 
honum. Enn er hann fann Óspak sagði hann 

honum öll undr þau er fyrir þá hafði borit ok 
bað hann segja sér fyrir hverju vera myndi. 
Óspakr vildi eigi segja honum fyrr enn hann 
seldi honum grið. Bróðir hét honum griðum. 
Enn Óspakr dró þó undan alt til nætr, því at 
Bróðir vág aldri víg um nætr. Óspakr mælti 
þá: „Þar sem blóði rigndi á yðr, þar munuð 
þér hella út margs manns blóði bæði yðru ok 
annarra. Enn þar sem þér heyrðuð gný mikinn, 
þar mun yðr sýndr heimsbrestr — ok munuð 
þér deyja allir brátt. Enn þar er vápnin sóttu 
at yðr, þat mun vera fyrir orrostu. Enn þar 
sem hrafnar sóttu at yðr, þat eru óvinir þeir 
er þér trúið á ok yðr munu draga til helvítis 
kvala“. Bróðir varð svá reiðr, at hann mátti 
engu svara, ok fór þegar til manna sinna ok 
lét þekja sundið alt með skipum ok bera strengi 
á land ok ætlaði at drepa þá alla eftir um 
morgininn. — Óspakr sá ráðagerð þeira alla. 
Þá hét hann at taka trú rétta ok fara til Brjáns 
konungs ok fylgja honum til dauðadags. Hann 
lét þá taka þat til ráðs, at þekja öll skipin ok 
forka með landinu ok höggva á strengi þeira 
Bróður. Tók þá at reiða saman skipin, enn þeir 
váru sofnaðir. Þeir Óspakr fóru þá út ór firð- 
inum ok svá vestr til Írlands ok léttu eigi fyrr 
enn þeir kvámu til Kunnjátta. Ok sagði Óspakr 
Brjáni konungi alt þat er hann var víss orðinn 
ok tók skírn ok fal sik konungi á hendi. Síðan 

lét Brjánn konungr samna liði um alt ríki sitt, 
ok skyldi kominn herrinn allr til Dýfliinnar í 
vikunni fyrir pálmdróttinsdag. 

157. Sigurðr jarl Hlöðvésson bjóst af Orkn- 
eyjum. Flosi bauð at fara með honum. Jarl 
vildi þat eigi, þar sem hann átti suðrgöngu sína 
at leysa. Flosi bauð fimtán menn af liði sínu 
til ferðarinnar. Enn jarl þektist þat. Enn 
Flosi fór með Gilla jarli í Suðreyjar. Þorsteinn 
Síðu-Hallsson fór með Sigurði jarli, Hrafn hinn 
rauði, Erlingr af Straumey. Jarl vildi eigi, at 
Hárekr færi, enn kveðst segja honum mundu 
fyrstum tíðendin. Sigurðr jarl kom með allan 
her sinn at pálmadegi til Dýflinnar. Þar var 
kominn Bróðir með sínu liði. Bróðir reyndi til 
með forneskju, hversu ganga myndi orrostan. 
Enn svá gekk fréttin — ef á föstudegi væri 
barizt, at Brjánn konungr myndi falla ok hafa 
sigr; enn ef fyrr væri barizt, þá myndi þeir 
allir falla, er í móti honum væri. Þá sagði 
Bróðir, at föstudaginn skyldi berjast. Fimta 
daginn reið maðr at þeim Kormlöðu á apal- 
grám hesti ok hafði í hendi pálstaf. Hann tal- 
aði lengi við þau Bróður ok Kormlöðu. Brjánn 
konungr var kominn með allan her sinn til borg- 
innar. Föstudaginn fór út herrinn allr af borg- 
inni ok var fylkt liðinu hváru tveggja. Bróðir 
var Í annan arm fylkingar, enn í annan Sig- 
tryggr konungr. Sigurðr jarl var í miðju lið- 

inu. Nú er at segja frá Brjáni konungi, at 
hann vildi eigi berjast föstudaginn, ok var skot- 
it um hann skjaldborg ok fylkt þar liðinu fyr- 
ir framan.  Úlfr hræða var í þann fylkingar- 
arminn sem Bróðir var til móts. Enn í ann- 
an fylkingararm var Óspakr ok synir Brjáns 
konungs þar er Sigtryggr var í móti. Enn í 
miðri fylkingunni var Kerþjálfaðr ok váru fyrir 
honum borin merkin. Fallast nú at fylking- 
arnar. Varð þá orrosta allhörð. Gekk Bróðir 
í gegnum lið ok feldi þá alla, er fremstir stóðu. 
Enn hann bitu ekki járn. Úlfr hræða sneri þá 
í móti honum ok lagði til hans þrysvar sinnum 
svá fast, at Bróðir fell fyrir í hvert sinn — 
ok var við sjálft, at hann myndi eigi á fætr 
komast. Enn þegar er hann fekk upp staðit, 
þá flýði hann undan ok í skóg. Sigurðr jarl 
átti harðan bardaga við Kerþjálfað. Kerþjálf- 
aðr gekk svá fast fram, at hann feldi þá alla, 
er fremstir váru. Rauf hann fylking Sigurðar 
jarls alt at merkinu ok drap merkismanninn. 
Fekk jarl þá til annan mann at bera merkit. 
Varð þá enn orrosta hörð. Kerþjálfr hjó þenna 
þegar banahöggvi ok hvern af öðrum þá er í nánd 
váru. Sigurðr jarl kvaddi þá til Þorstein Síðu- 
Hallson at bera merkit. Þorsteinn ætlaði upp at 
taka merkit. Þá mælti Ámundi hvíti: „Ber þú 
eigi merkit, Þorsteinn, því at þeir eru allir drepnir 
er þat bera“. „Hrafn hinn rauði“, sagði jarl, „ber 

þú merkit“. Hrafn mælti: „Ber þú sjálfr fjanda 
þinn“. Jarl mælti: „Þat mun vera maklegast 
at fari alt saman karl ok kýll“. Tók hann þá 
merkit af stönginni ok kom í millum klæða 
sinna. Litlu síðar var veginn Ámundi hvíti. 
Þá var ok Sigurðr jarl skotinn spjóti Í gegnum. 
Óspakr hafði gengit um allan fylkingararminn. 
Hann var orðinn sárr mjök enn látit sonu 
Brjáns báða áðr. Sigtryggr konungr flýði fyrir 
honum. Brast þá flótti í öllu liðinu. Þorsteinn 
Síðu-Hallsson nam staðar, þá er allir flýðu, ok 
batt skóþveng sinn. Þá spurði Kerþjálfaðr, hví 
hann rynni eigi. „Því“, sagði Þorsteinn, „at 
ek tek eigi heim í kveld, þar sem ek á heima 
út á Íslandi“. Kerþjálfaðr gaf honum grið. 
Hrafn hinn rauði var eltr út á á nakkvara. 
Hann þóttist þar sjá helvítis kvalar í niðri ok 
þótti honum djöflar vilja draga sik til. Hrafn 
mælti þá: „Runnit hefir hundr þinn, Pétr post- 
oli, til Róms tysvar ok myndi renna hit þriðja 
sinn ef þú leyfðir“. Þá létu djöflar hann laus- 
an, ok komst Hrafn yfir ána. Bróðir sá nú at 
liðit Brjáns konungs rak flóttann ok var fátt 
manna hjá skjaldborginni. Hljóp hann þá ór 
skóginum ok rauf alla skjaldborgina ok hjó til 
konungsins. Sveinninn Taktr brá upp við hend- 
inni, ok tók hana af honum ok höfuðit af kon- 
unginum. Enn blóðit konungsins kom á hand- 
arstúf sveininum ok greri þegar fyrir stúfinn. 

Bróðir kallaði þá hátt: „Kunni þat maðr manni 
at segja, at Bróðir feldi Brján“. Þá var runn- 
it eftir þeim er flóttann ráku ok sagt þeim 
fallit Brjáns konungs. Sneru þeir þá aftr þegar 
Úlfr hræða ok Kerþjálfaðr. Slógu þeir þá hring 
um þá Bróður ok feldu at þeim viðu. Var þá 
Bróðir höndum tekinn. Úlfr hræða reist á hon- 
um kviðinn ok leiddi hann um eik ok rakti 
svá ór honum þarmana. Ok dó hann eigi fyrr, 
enn allir váru ór honum raktir. Menn Bróður 
váru ok allir drepnir. Síðan tóku þeir lík 
Brjáns konungs ok bjoggu um. Höfuð konungs- 
ins var gróit við bolinn. Fimtán menn af 
brennumönnum fellu í Brjánsorrustu. Þar fell 
ok Halldórr son Guðmundar hins ríka ok Erl- 
ingr af Straumey. 

Föstudagsmorgininn varð sá atburðr á Kata- 
nesi, at maðr sá er Dörruðr hét gekk út. Hann 
sá at menn riðu tólf saman til dyngju einnar 
ok hurfu þar allir. Hann gekk til dyngjunnar. 
Hann sá inn í glugg einn er á var ok sá, at 
þar váru konur inni ok höfðu færðan upp vef. 
Mannahöfuð váru fyrir kljána, enn þarmar ór 
mönnum fyrir viftu ok garn, sverð var fyrir 
skeið enn ör fyrir hræl. Þær kváðu vísur 
þessar: 

Í, 
(50) Vítt es orpit rifs reiðiský 
fyr valfalli rignir blóði. 

Nús fyr geirum 
grár upp kominn 
vefr verþjóðar, 
„sás vinur fylla 
rauðum vefti 
Randvés bana. 


2. 
Sás orpinn vefr 
ýta þörmum 
ok harðkléaðr 
höfðum manna. 
Eru dreyrrekin 
dörr at sköftum, 
jarnvarðr yllir, 
enn örum hrælat. 
Skulum slá sverðum 
sigrvef þenna. 

8. 
Gengr Hildr vefa 
ok Hjörþrimul 
Sangríðr, Svipul 
sverðum tognum. 
Skaft man gnesta, 
skjöldr man bresta, 
man hjalmgagarr 
í hlíf koma. 

4. 
Vindum, vindum 


vef Darraðar, 

sás ungr konungr 
átti fyrir. 

Fram skulum ganga 
ok í folk vaða 

þars vinir várir 
vápnum skifta. 


5. 
Vindum, vindum 
vef Darraðar 
ok siklingi 
síðan fylgjum. 
Þar sjá bragna 
blóðgar randar 
Gunnr ok Göndul 
þærs grami hlífðu. 

6. 
Vindum, vindum 
vef Darraðar, 
þars vé vaða 
vÍígra manna. 
Látum eigi 
líf hans farask, 
eigu valkyrjur 
vals of kostu. 

7. 

Þeir munu lýðir 
löndum ráða 

es útskaga dregr með himni. 
áðr of bygðu. Man loft litat 
Kveðum ríkjum gram lýða blóði, 
ráðinn dauða; es sóknvarðar 
nús fyr oddum syngja kunnu. 
iarlmaðr hniginn. 10. 

8. Vel kveðu vér 
Ok munu Írar umb konung ungan 
angr of bíða sigrhljóða fjöld, 
þats aldri man syngjum heilar; 
ýtum fyrnask. enn hinn nemi, 
Nús vefr orpinn, es heyrir á 
enn Völlr roðinn, geirfljóða hljóð 
man of lönd fara ok gumum segi. 
læspjöll gota. 11. 

9. Ríðum hestum 
Nús ógurlegt hart út berum 
umb at litask, brugðnum sverðum 
es dreyrug ský á braut heðan. 


Rifu þær þá ofan vefinn ok í sundr ok hafði 
hver þat er helt á. Gekk Dörruðr nú í braut 
frá glugginum ok heim. Enn þær stigu á hesta 
sína ok riðu sex í suðr, enn aðrar sex Í norðr. 
— Slíkan atburð bar fyrir Brand í Færeyjum 
Gneistason. Á Íslandi at Svínafelli kom blóð 
ofan á messuhökul prests föstudaginn langa, 
svá at hann varð ór at fara. — At Þváttá 
sýndist presti á föstudaginn langa sjávardjúp 

hjá altarinu — ok sá þar í ógnir margar. Ok 
var þat lengi, at hann mátti eigi syngja tíðir- 
nar. — Sá atburðr varð í Orkneyjum, at Hárekr 
þóttist sjá Sigurð jarl ok nakkvara menn með 
honum. "Tók Hárekr þá hest sinn ok reið til 
móts við jarl. Sá menn þat at þeir fundust ok 
riðu undir leiti nakkvart. Enn þeir sást aldri 
síðan ok engi örmul fundust af Háreki. Gilla 
jarl í Suðreyjum dreymdi þat, at maðr kvæmi 
at honum ok nemndist Herfinnr ok kvaðst vera 
kominn af Írlandi. Jarl þóttist spyrja þaðan 
tíðenda. Hann kvað vísu þessa: 
(51) Vask þars bragnar börðusk, 

brandr gall á Írlandi, 

margr þars mættusk törgur 

malmr gnast í dyn hjalma. 

Sókn þeira frák snarpa, 

Sigurðr fell í dyn vigra, 

áðr tæði ben blæða 

Brjánn fell ok helt velli. 
Þeir Flosi ok jarl töluðu mart um draum þenna. 
Viku síðar kom Hrafn hinn rauði ok sagði þeim 
tíðendin öll ór Brjánsorrostu: fall konungs ok 
Sigurðar jarls ok Bróður ok allra víkinganna. 
Flosi mælti: „Hvat segir þú mér til manna 
minna?“ „Þar fellu þeir allir“, segir Hrafn, 
„enn Þorsteinn mágr þinn þá grið af Kerþjálf- 
aði ok er nú með honum. Halldórr Guðmundar- 
son lézt þar“. Flosi segir jarli, at hann mundi 
í braut fara — „eigu vér suðrgöngu af hönd- 

um at inna“. Jarl bað hann fara sem hann 
vildi ok fekk honum skip ok þat sem hann 
þurfti ok í silfr mikit. Sigldu þeir síðan til 
Bretlands ok dvöldust þar um stund. 

158. Kári Sölmundarson sagði Skeggja bónda, 
at hann vildi at hann fengi honum skip. 
Skeggi bóndi gaf Kára skip alskipat. Stigu 
þeir þar á með Kára Dagviðr hvíti ok Kolbeinn 
svarti. Sigldu þeir Kári nú suðr fyrir Skot- 
landsfjörðu. Þá fundu þeir menn ór Suðreyj- 
um. Þeir sögðu Kára tíðendin af Írlandi ok 
svá þat, at Flosi var farinn til Bretlands ok 
menn hans. Enn er Kári spurði þetta, þá sagði 
hann félögum sínum, at hann vill halda suðr 
til Bretlands til móts við þá Flosa. Bað hann 
þá þann skiljast við sitt föruneyti, er þat þætti 
betra, ok kvaðst at engum manni vilja vél 
draga, at hann lézt enn á þeim hafa óhefnt 
harma sinna. Állir vildu honum fylgja. Siglir 
hann þá suðr til Bretlands — ok lögðu þar at 
í leynivág einn. Þenna myrgin gekk Kolr Þor- 
steinsson í borg ok skyldi kaupa silfr. Hann 
hafði mest hæðiyrði við af brennumönnum. 
Kolr hafði talat mart við frú eina ríka ok var 
mjök Í gadda slegit, at hann mundi fá hennar 
ok setjast þar. Þenna hinn sama morgin gekk 
Kári í borgina. Hann kom þar at er Kolr 
taldi silfrit. Kári kendi hann ok hljóp at hon- 
um með sverð brugðit ok hjó á hálsinn. Enn 

hann taldi silfrit — ok nemndi tíu höfuðit, er 
þat fauk af bolnum. Kári mælti: „Segi þat 
Flosa, at Kári Sölmundarson hefir vegit Kol 
Þorsteinsson. Lýsi ek vígi þessu mér á hendr“. 
Gekk Kári þá til skips síns. Sagði hann þá 
skipverjum sínum vígit. Þá sigldu þeir norðr 
til Beruvíkr — ok settu upp skip sitt ok fóru 
upp í Hvítsborg í Skotlandi ok váru með Mel- 
kólfi jarli þau misseri. Nú er at segja frá 
Flosa, at hann gengr upp ok tekr lík Kols ok 
býr um ok gefr fé mikit til legs honum. Flosa 
stukku aldri hermdaryrði til Kára. Flosi fór 
þaðan suðr um sjá ok hóf þá upp göngu sína 
ok gekk suðr ok létti ekki fyrr enn hann kom 
til Rómaborgar. Þar fekk hann svá mikla sæmd, 
at hann tók lausn af sjálfum páfanum, ok gaf 
þar til fé mikit. Hann fór þá aftr hina eystri 
leið ok dvaldist víða í borgum ok gekk fyrir 
ríka menn ok þá af þeim mikla sæmd. Hann 
var í Noregi um vetrinn eftir ok þá skip af 
Eiríki jarli til útferðar, ok hann fekk honum 
mjöl mikit, ok margir menn aðrir gerðu sæmi- 
lega til hans. Sigldi hann síðan út til Íslands 
ok kom í Hornafjörð ok fór þá heim til Svína- 
fells. Hafði hann þá af hendi int alla sætt 
sína bæði í utanferðum og fégjöldum. 

159. Nú er at segja frá Kára, at um sum- 
arit eftir fór hann til skips síns ok sigldi suðr 
um sæ ok hóf upp göngu sína í Norðmandí ok 

gekk suðr ok þá lausn ok fór aftr hina vestri leið ok 
tók skip sitt í Norðmandí ok sigldi norðr um sjá 
til Dofra á Englandi. Þaðan sigldi hann vestr um 
Bretland ok svá norðr með Bretlandi ok norðr 
um Skotlandsfjörðu ok létti eigi fyrr enn hann 
kom norðr í Þrasvík á Katanesi til Skeggja 
bónda. Fekk hann þá þeim Kolbeini ok Dag- 
viði byrðinginn. Sigldi Kolbeinn þessu skipi 
til Noregs. Enn Dagviðr var eftir í Friðarey. 
Kári var þenna vetr á Katanesi. Á þessum 
vetri andaðist húsfreyja hans á Íslandi. Um 
sumarit eftir bjóst Kári til Íslands. Skeggi 
fekk honum byrðing. Váru þeir þar á átján. 
Þeir urðu heldr síðbúnir, ok sigldu þó í haf ok 
höfðu langa útivist. Enn um síðir tóku þeir 
Ingólfshöfða ok brutu þar skipit alt í spán. 
Enn þó varð mannbjörg. Kafahríð vará. Spyrja 
þeir nú Kára, hvat nú skal til ráða taka. Enn 
hann sagði þat ráða at fara til Svínafells, ok 
reyna þegnskap Flosa. Gengu þeir þá til Svína- 
fells í hríðinni. Flosi var í stofu. Hann kendi 
Kára, er hann kom í stofuna ok spratt upp Í 
móti honum ok mintist til hans ok setti hann 
í hásæti hjá sér. Flosi bauð Kára at vera þar 
um vetrinn. Kári þá þat. Sættust þeir þá 
heilum sáttum. Flosi gifti þá Kára Hildigunni 
bróðurdóttur sína, er Höskuldr Hvítanessgoði 
hafði átta. Bjoggu þau þá fyrst at Breiðá. Þat 
segja menn, at þau yrði æfilok Flosa, at hann 

færi utan, þá er hann var orðinn gamall, at 
sækja sér skálavið. Ok var hann í Noregi þann 
vetr. Enn um sumarit varð hann síðbúinn. 
Menn ræddu um at vánt væri skip hans. Flosi 
sagði vera ærit gott gömlum ok feigum ok sté 
á skip ok lét í haf — ok hefir til þess skips 
aldri spurzt síðan. Þessi váru börn þeira Kára 
Sölmundarsonar ok Helgu Njálsdóttur: Þor- 
gerðr ok Ragneiðr ok Valgerðr ok Þórðr, er 
inni brann. Enn börn þeira Hildigunnar ok 
Kára váru þeir Starkaðr ok Þórðr ok Flosi. 
Son Flosa var Kolbeinn, er ágætastr maðr hefir 
verit einn hverr í þeirri ætt. Ok lúku vér þar 
brennu-Njáls sögu. 


28* 

Vísnaskýringar. 


1 (Unnr Marðardóttir). Víst segi ek gott frá þessum 
geysta! geirhvessanda?, þat er silfra sundrhreyti? er 
fundit sjalfráðlegt. Ek verð at segja mart eða þegja, 
því at eggþings almr* er orðinn fyr gerningum. Satt 
er at ek sékð við spotti. 

1. geystr, framgjarn, ákafr (í orrustu). — 2. geirhvess- 
andi, mannkenning. — 3. silfra sundrhreytir, mannkenn- 
ing. — 4. almr, viðartegund (d. ælm, lat. ulmus); egg- 
bingsalmr = bardagamaðr, mannkenning. — 5. sék = sé 
ek; ek sé við, varast. 

Víst er gott að segja af þessum framgjarna hreysti- 
manni. að því er honum er sjálfrátt. Ég verð annaðhvort 
að segja (of) margt eða þegja. Satt að segja vil ég var- 
ast háð manna. 


2 (Unnr Marðardóttir). Hrútr hefir víst þrútinn 
líkama, hringa hristir', þá er lundýgr? linnbeðs njótr? leitar 
drýgja munuð. Leita ek þá. aldraðr skjaldar boði“, finna 
yndi okkars vanda með undlinna ýti?. 

1. hringa ristir, mannkenning, enn hvert hringr er 
hér = sverð er óvíst. — 2. lundýgr = ólmr, áfjáðr. — 
8. linnbeðr = ormsbeðr, gull; linnbeðs njótr, mannkenn- 
ing. Í hdr. stendr eitrs, þar sem hér er sett njótr, og 
er það líkleg tilgáta. — 4. skjaldarboði = sá er býðr, 

gefr skjöld, mannkenning. — 5. linnr, ormr; undlinnr = 
sárormr, sverð; undlinna ýtir, mannkenning. 


Hrútr er satt að segja (of) þrýstinn, þegar hann leitar 
hvílubragða við mig. Leita ek þó við að hafa yndi af 
samvist við hann (enn það er til einkis). 


3 (Unnr Marðardóttir). Þó veit ek hitt, spannar 
jökuls meiðr!', at handfúrs hreytir? er jafnt sem aðrir 
nýtir boga ýtendrð. Ek vilda seggja“ skilit við þenna 
öldu jókennandað. Undleggs rjóðrð, lít þú orð ok íðir?. 

1. spannar(handar)jökull, silfr; meiðr, viðr; spannar 
handar jökuls meiðr = silfrviðr, mannkenning. — 2. fúr, 
hvk., eldr; handfúr == handareldr, gull; gull-hreytir, mann- 
kenning. — 3. boga ýtandi, mannkenning. — 4. seggja 
= segja. Líklegra er að hér eigi að rita: „undlegs — 
segja“. — 5. mannkenning. — 6. undleggr, sverð; sverð- 
rjóðr, manukenning. — 7. íð, kvk., (sbr. iðn) verk. 


Þó veit ég, hins vegar, að hann er í eðli sínu sem 


aðrir menn. Ek vil segja skilið við hann. Lít þú nú á 
orð og verk. 


4 (Gunnarr Hámundarson). Eftir eru sízt menn á 
Rangárvöllum. Öll þjóð talar slíkt at sönnu í hljóði; 
þat er oft heyrt. Ek frá Mörð gígju gerðu! margkunnar 
gunnhríðar?. Engr seima slongvir? var slíkr at spekt 
ok ríki. 

1. gerðu, nafnh. þát. (infinitivus præteriti) af gera. — 
2. gunnhríð, orrusta. — 3. seimr, gull; gull-slangvir, 
mannkenning. 


Á Rangárvöllum eru nú ekki eftir menn (sem vert er 
um að tala). Það er sannleikr, sem enginn dregr dulur 
á og oft má heyra. Eg hefi heyrt, át Mörðr gígja var 

alkunnr að bardögum. Enginn maðr var líki hans að 
speki ok höfðingsskap. 


5 (Gunnarr Hámundarson). Ek vænti at ek hafa 
heyrt, at hringsalmr' rænti þik bjartri jarðarþráðs undir- 
gerðar Hristi? með ráðum.  Skjaldar haldendr? réðu 
hodda hlæðif at hann berðisk eigi við þik. Áðr rauð 
seima sneiðirð sverð. 

1. hringsalmr, mannkenning. — 2. jarðarþráðr, ormr; 
undirgerð, dýna; ormsdýna, gull; Hist, valkyrja; gulla- 
valkyrja, kvenkenning. — 3. skjaldarhaldendr, menn. — 
4. hodd, kvk., fé; fé-hlæðir, sá er hleðr, hrúgar saman fé, 
mannkenning. — 5. seima sneiðir, mannkenning. 


Síðasta vísuorðið er of langt, en orðið hann virðist 
hér mega fella burt. 


Eg ætla, að eg hafi heyrt, að Mörðr rænti þik konunni 
með ráðum. Menn réðu honum að berjast eigi við þig. 
Á fyrri árum var hann bardagamaðr. 


6 (Gunnarr Hámundarson). Ek skal at hváru! skora 
þér á holm við mik í dag Hrútr — ek hef góðan óð, 
hjaldruðr hjalma ok skjalda? — nema vilir nú, auðs ölrð, 
greiða út mund refils Grundarf. Þeir Heðins gáttar hirð- 
endr?, er heyra, sé váttar. 


1. at hráru, að öðrum kosti. — 2. hjaldr, gnýr; ruðr 
= runnr, viðr; gnýviðr hjalma ok skjalda, mannkenn- 
ing. — 8. ölr, viðarheiti (lat. alnus); awðs-viðr, mann- 
kenning. — 4. refill, veggtjald; veggtjalds-Grund, kven- 
kenning. — 5. gátt (hér) = hurð; Heðinn, kappi sá er 
barðist við Högna; Heðins hurð, skjöldr; skjaldar-hirðendr, 
menn. 

Eg skal að öðrum kosti skora þér á hólm við mig í 


dag, Hrútr — eg hef upp vísu — nema þú viljir nú 

greiða út mund konunnar. Þeir menn sem á heyra sé 
vottar. 


7 (Gunnarr Hámundarson). Hjörþings cæskimeiðar' 
munu njóta hægs auðs óttlaust fyr því at ljúgum hvergi 
til penninga. — Þá ferr fljóði* verr enn oss, hraustr ok 
errinn hjalma funa almrð. Enn vér rjóðum varrar vitnis“. 

1. hjörþings æskimeiðr, mannkenning. — 2. /ljóð, hvk., 
ókent kvenheiti. — 8. hjalma funi, hjalma eldr = hjalma 
eyðir, sverð. — 4. vifnir, úlfr. 

Fyrri hluti vísunnar virðist vera svar til Höskulds, enn 
síðari hlutinn svar til Hrúts. 


Menn munu mega njóta rólega fjárins fyrir því, að vér 
heimtum ekki meira fé enn ber. — Þá fer henni ver enn 
oss. Enn vér erum bardagamenn. 


8 (Gunnarr Hámundarson). Þú hefr verit betri át- 
gjörnum erni, enn þér sjalfum, gjalfrdags greiðir". Hrafn 
etr dauða gumna?. Margr muninn? gengr hér æstr í 
morgin drekka vargs bekki“. Enn þik tekr þysta, fetil- 
stinga þingalmr. 

1. gjalfr, sjór; dagr = birta, ljós; sjávarljós — gull. 
2. grumnar, menn (ókent heiti“). — 8. muninn, hrafn. — 
4. bekkr, lækr; vargs bekkr, blóð. — 5. fetilstingr, sverð. 


9 (Gunnarr Hámundarson). Ek skal þegar, Hildar 
skóða hlæðir!, fanga geir æst ok fella geystan hjalmangrs 
gnýsvellanda?.  Eitrs ölungrundar eyðir? skal ok um 
síðir láta líf ört Sigars drífu?, Endils eykríðandi?. . 

1. Hildr, valkyrja; skóð (sbr. skaði, skæðr), tjón; 
merkir stundum verkfæri: benja skóð, unda skóð (St. Ól. 
Kvæði I, 197); valkyrju skóð er því vopn; hlæðir, sá sem 
hleðr (sbr. 5. vísu); Hildar skóða hlæðir er því mannkenn- 
ing. — 2. hjalmangr, sverð; svellandi, hlut. orð af svella 

= bólgna, blása upp; hjálmangrs-gný-svellandi, bardaga- 
maðr. — 8. ölunn, fiskheiti; eifrs ölunn, ormr; orms 
grund, gull; gulls eyðir, mannkenning. — 4. Sígarr, her- 
konungr, sá er hengdi Hagbarð; Sigars-drífa orrusta; líf 
ört Sigars drífu, líf röskt til bardaga. — 5. Ændill, sæ- 
konungr; Ændils eykr, skip; Endils eykríðandi, farmaðr. 

Eg skal þegar í snatri taka sverð mitt og fella þenna 
ólma bardagamann. Hann skal nú um síðir láta sitt her- 


skáa líf. 


10 (Gunnarr Hámundarson). Ek hefi feldan í öðr- 
um löndum þann öldu eisu eyði?, er kunni at reisa hildi?. 
Ek frá at Haligrímr hefði leyfðan?ð hjalmavönd“. Allir 
dyggvir skatnarð viti, hvé atgeirr of kom ulfa fyllið. 
Hann skal mér hendi fylginn til enda lífs, því at kunnum 
herskap. 

1. öldu-eisu eyðir = gullseyðir, mannkenning. — 2. hildr 
(hér) = orrusta. — 3. leyfðr (af leyfa =— lofa) lofaðr, 
ágætr. — 4. hjalmavöndr, sverð. — 5. skatnar, menn. — 
6. ulfa fyllir, sá sem seðr úlfa, bardagamaðr. 


Ek hefi feldan erlendis þann mann, er kunni að hefja 
bardaga. Eg heyrði sagt, að Hallgrímr hefði ágætt sverð. 
Allir góðir menn viti, hvaðan mér kom atgeir þessi. 
Hann skal vera mér við hönd meðan eg lifi. 


11 (Skarpheðinn). Ek vil kalla svinnan!* ormaleiðar 
eyði? alldálega? hraðfeigan. Hug minn hlægir við þat. 
Víga gæðöndum“ eru meiri vánir vár bræðra, enn á fóstra 
mínum, at munim vinna varg víni. 

1. svínnr, vitr (sbr. ísvinnr er sá er sig kann“, málsh.). 
— 2. ormaleið, gull. — 3. alldálega, allaumlega (á d. 
daalig). — 4. vígsgæðandi = vígsaukandi, bardagamaðr. 
— 5. vín (hér) = drykkr. 

Eg vil segja, að maðrinn hafi verið allmjög hraðfeigr. 

Meiri vánir eru til, að vér bræðr vinnum víg, enn fóstri 
minn. 


12 (Skarpheðinn). Eigi þótti þeim þróttardjörfum 
áfestöndum Ægis hesta! þurfa lítils við hlíta. Nær skulum 
hefja handa, lögðis banda hrærir? ef nú erum kyrrir? 
Fyrr ruðu frægir fyrðar sverð. 

1. Ægishestr, skip. — 2. lögðir, sverð; brandr, sverð- 
blað; sverðblaða-hrærir, mannkenning. 

K. G. heldr að 4. vo. eigi að vera: þeim lítlu við hlíta. 


Eigi þótti köppum þessum lítils við þurfa. Nær skulum 
hefja handa, faðir minn, ef vér erum nú kyrrir. Fyrr 
höfum vér roðið sverð. 


13 (Sigmundr). Hvat skulu, haukasetra Hildr!, tað- 
skeglingar, trauðir tryggra ráða, negla mundriða í skildi? 
Því at sviphnuggnir seggir megu eigi forðask háðuleg 
orð þau er yrkjum, svanteigs elda björk?. 

1. haukasetr, hönd, handar Hildr, kvenkenning. — 2. 
svanleigr, svanareitr, vatn, sjór; vatna eldr, gull; gulls 
björk, kvenkenning. 

Til hvers skyldu, kona, taðskeglinggr í vandræðum 
sínum vera að negla mundriða í skildi? Því að þessir 
daprlegu menn geta ekki forðazt háð vort. 


14 (Sigmundr). Spyri karlinn hinn skegglausi greinir 
illra orða; þat er einsætt; vámr! nemi víst várt raus Í 
tómi. Hoddveitir? velr taðskeglingum hölzti gott heiti 
af spotti; ek sem trautt vegleg líð? um trúða!. 

1. vámr, lítilmenni. — 2. hoddveitir == féveitir, mann- 
kenning. — 8. líð, ljóð (þýzka: lied). — 4. frúðr, leikari, 
kuklari, (hér) varmenni. 

Sum hdr. hafa 1. vo.: “Kallinn spyri orða illra“, og 
gæti það verið fult svo rétt sem hitt. 

Karlinn skegglausi frétti nú níð þetta; það er einsætt; 
vesalmennið nemi það við tækifæri. Eg vel taðskegling- 
um helæti gott hæðinafn. Eg sem trauðla vegleg ljóð 
um varmenni. 


15 (Sigmundr). Ek get taðskeglingar heiti miklu 
maklegast meinsleitöndum!, neglisk síðan; ek rýf trauðr 
trygðir. Heiti karl skegglauss í tali seggja, enn knýtum 
skjal skömmu máli?. Ek kanna oft hugi manna. 

1. meinsleitandi, sá er leitar öðrum meins. — 2. að 
knýta skjal skömmu máli mun vera = í fám orðum að 
binda enda á kvæðið. 


Eg vona, að taðskeglingar heiti sem þeim meinsmönnum 
er maklegast og 'neglist“ síðan; ég rýf trauðla trygðir. 
Karl heiti skegglauss í tali seggja. Enn bindum nú enda 
á kviðlinginn í fám orðum. Eg kanna oft hugi manna. 


16 (Skarpheðinn). Jarðar umgerðis eisu oftveitandar! 
eru, auðsverpandi?, einkar fúsir leita sauða. Þeir smíð- 
andar? drafníða“ hafa, seima særir“, lítit grasbíta skyn. 
Ek vinn geystr geira róstuð. 

1. jarðar umgerði, sjór; sjávar eisa, gull; gulls-oftveit- 


andi = sá sem oft veitir gull, mannkenning. — 2. auðs- 
verpandi, mannkenning. — 3. snúðandar = smiðir. — 4. 
draf, sorp, saur; drafnáð, lélegt níð, saurugt níð. — 5. 


seimasærir = gulls eyðir, mannkenning. — 6. geira rósta, 
bardagi. 


17 (Skarpheðinn). Höfuð þetta skalt, hrotta hljóm- 
stærandi!, færa Hallgerði. Kom þú, áls ferðar eldskerðir?, 
orðum.  Hykkð, skíða boðif, at þýð Þynjar logs þöllð 
muni þekkja ok skynja, hvárt þat hafi smíðat þungt níð. 

1. hrotti, sverð; hrotta hljómstærandi, mannkenning. — 
2. álsferð, álsbraut, sjór, sjávar-eldr, gull; skerðir gulls, 

mannkenning. — 3. hykk = ek hygg. — 4. skíðaboði, sá 
er býðr, gefr skíð(i) mannkenning. — 5. Þyn, árheiti, 
Þynjar log = árlog, gull; þöll, (ung) fura; gulls þöll, 
kvenkenning. 

Höfuð þetta skaltu færa Hallgerði. Kom þú þeim orðum 
til hennar, (að) ég hygg að konan muni taka eftir og 
forvitnast um, hvort það muni hafa ort naprt níð. 


18 (Gunnarr Hámundarson). Víst spurðir þú þenna 
vazta viggrennanda!', harðr *hrayggviglópr“?, áðr hleyptuð 
ór garði mínum, hvárt stefnur vígstærisð væri réttar. 
Þess skal ek hefna hvessi heiftar*, Vér rjóðum spjörð blóði. 

1. vaztir, mið, fiskimið; vígg (af vega) akdýr, eykr, 
hestr; vazta vigg = miðshestr, skip; skip-rennandi, mann- 
kenning. — 2. “hrayggri“-glópr er óljóst orð. Jón Þor- 
kelsson getr til, að það ætti að vera hrongvi-glópr 
= hávaðaglópr, enn það er óvíst; %rökkvi-glópr getr 
það naumast verið, því að harðr hrökkvi-glópr er 
hvað á móti öðru. — 8. vígstærir = sá er eykr víg, 
mannkenning. — 4. hvessir heiftar, maðr sem vekr heift 
og fjandskap. — 5. spjör, hvk. fit. (þ. spear, e. spear) 
spjót. 

Víst spurðir þú, glópr, mann þenna, áðr enn þér hleyptuð 
úr garði mínum, hvort stefnur hans væri réttar. Þess 
skal eg hefna á illmenninu. Eg er vanr bardögum. 


19 (Skarpheðinn). Hér verðr þröng á þingi, þóf gengr 
langt ór hófi; síð man sætt sett með þjóðum; mér leiðisk 
þetta. Rakklegra! er rekkum? rjóða vápn í blóði. Víst 
tem ek ylgjar barni? gjarna hinn geysta gráðf. 

1. rakklegra, drengilegra. — 2. rekkr, vaskr maðr. — 
8. ylgr, kvk., vargynja; ylgjarbarn, úlfr, vargr. — 4. 
gráðr, græðgi, hungr (orðið finst enn á 17. öld í Passíu- 
sálmunum). Að temja gráðinn = sefa hungrið. 

Hér verðr þröng á þingi, þófið gengr langt úr hófi, 
seint munu gerðar sættir milli manna; mér leiðist þetta. 
Drengilegra væri mönnum að rjóða vopnin í blóði. Víst 
er eg fús á að sefa hið ólma hungr vargsins. 


20 (Gunnarr Hámundarson). Þikkjumk, flokka sennu 
flýtir', riðinn fámennr brott ór Tungu — ek brá víst 
hungri hrafns á hausti; — því at ek fýsumk lýsa þat, 
öldu eldveitir? — mik dreymdi illa. Villr valr etr merg 
frá vargi. 

1. flokka sennu flýtir = sá er eykr deilur milli flokka, 
(hér) bardagamaðr. — 2. öldu eldr, gull; gullsveitir, 
mannkenning. 

Eg þykist hafa riðið of fámennr brott úr Tungu — 
eg man nú til þess er eg barðist um haustið, — því að 
eg vil gjarna segja frá því; — mig dreymdi illa. Villtr valr 
etr merg frá úlfi. 


21 (Gunnarr Hámundarson). Hykk!, darra driftar 
reynir?, at þvengláðs dýnu Njörunð muni þikkja þat engu 
máli skifta. Gakk, móins jarðar myrðir“, meir fram í 
geira dyn, ef Rínar leygs reiðð skal ráða höfði mínu. 

1. hykk = ek hygg. — 2. darr, spjót; drift, drífa, 
spjótadrífa — bardagi; reynir (annaðhv.) viðartegund (eða) 
reynandi (af að reyna); bardaga-reynir, mannkenning. 
— 8. þvengláðs = láðs þvengs = orms; orms-dýna, gull; 
Njörun, Ásynja; gulls Njörun, kvenkenning. — 4. móinn, 
ormsheiti; móins jörð, gull; gulls myrðir = gulls eyðir, 
mannkenning. — 5. reið, sú er reiðir, ber; leygr, logi, 
eldr, gull; gullsreið (gullbera) kvenkenning. 

Eg hygg, Þorgeirr, at meynni muni þykja það engu 
máli skifta. Gaktu, maðr, meir fram í bardaganum, ef 
mærin á að ráða höfði mínu. 

22 (Gunnarr Hámundarson). Fésjóðar várir munu 
eyðask, ár eldbeiðir!, þó at gervim eigi fleiri geirleiks 
stöfum geig, ef ek skal enn bæta gervalla unnviggs 
runna? þá er hér liggja. Nem þú, mætr, mál mín ok 
greinir. 

1. áreldr, gull, gullsbeiðir, mannkenning. — 2. unnr, 
alda; vigg, eykr, hestr; öldu hestr, skip; skips rwnnr, maðr. 


23 (Gunnarr Hámundarson). Ekkils vallar andrs 
Ullr!, standa munu nökkurir jafnir unda Rínar stefni? á 
veg mínum, áðr munim bræðask gný-jarðar girðis geisla 
græðendrð, — gljúfra fösla fagra sætis gætir“. 

1. Ækkill, sækonungsheiti; Ækkils völlr, sjór; andr, skíð, 
(K. G. Nj. II, 98—94 heldr að andr sé upphaflegra enn 
andurr); sjávar skíð, skip; Ullr, einn af Ásum; skips- 
Ullr, mannkenning. — 2. wnda Rín, blóðstraumr; blóð- 
straums stefnir, mannkenning. — 3. gný-jarðar girði = 
Jarðar-gný-girði, sjór; sjávar geisli, gull; gulls græðandi, 
mannkenning. — 4. fösla, virðist ef. af fösull, enn það 
orð er ókunnugt. Dr. Jón Þorkelsson getr til að það sé 
sama sem „fasen“ á þýzku, þráðr, enn K. G. heldr að 
fösull gæti verið sama sem „visula“, fiskr. Hvort sem 
heldr væri, verðr gljúfra fösull að vera ormskenning; 
gljúfra fösull, ormr; orms sæti, gull; gulls gætir, mann- 
kenning. 

Nokkurir jafningjar mannsins (Þorgeirs) mega standa 
á vegi mínum (Kolskeggr bróðir) áðr enn eg hræðist þá. 


24 (Gunnarr Hámundarson). Hverr dómreynir dreyrgra 
darra' hefir (nökkut) til síns ágætis. Sveigar Sága“? drepr 
niðr sóma mínum.  Öngr liðsráðandi? skal lengi lítils 
biðja; fenju fagrmjöls dísit verðr hönd fús á venju. 

1. darr, spjót; dómreynir dreyrgra darra = reynir 
dreyrgra darra dóms, sá er reynir dóm blóðugra spjóta 
(bardaga), mannkenning. — 2. sveigr, faldr eða annar 

höfuðbúnaðr (sbr. Laxdælu: „Guðrún var í námkyrtli 

- ok sveigr mikill á höfði“, og Rígsmál: „Sveigr var 
á höfði, smokkr var á bringu, dúkr var á hálsi, dvergar 
á öxlum“); Sága, Ásynja; sveigar-sága, kvenkenning. — 
3. liðsráðandi, sá er ræðr liði, mannkenning. — 4. Fenja, 
ambátt Fróða Dana konungs, sem mól gull; Fenju mjöl, 
gull; gullsdís, kvenkenning. 


Hverr maðr hefir til síns ágætis (nokkuð). Konan 
drepr niðr sóma mínum. Engi maðr skyldi lengi lítils 
biðja. Ekki bregðr konan vana sínum. 


25 (Þorkell elfaraskáld). Vér spurðum, hvé vigmóðr 
Gunnarr varðisk kjalar slóða glaðstýrandum! geiri fyr 
sunnan Kjöl. Hauðrmens sókrýrir? vann sextán Viðurs 
mána hríðar herðimeiða? sára, enn tvá dauða. 

1. kjalarslóð, skipsleið, sjór; Glaðr, hestsheiti; sjávar- 
hestr, skip; skipsstýrandi, skipstjóri, mannkenning. — 2. 
sókr er óvíst hvað þýðir. Svb. Eg. í Lex. poét. gizkar á 
að það sé = sogr, eldr; hauðrmen, sjór; sjávareldr, gull; 
gulls-rýrir, mannkenning. — 8. Viðurr, Óðinn; Óðins 
máni, skjöldr; skjalda-hríðar-herðimeiðr, mannkenning. 

Vér höfum spurt, hvé hinn hrausti Gunnarr varðist 
fyrir sunnan Kjöl. Hann særði sextán menn, enn drap 


tvo. 


26 (Þormóðr Óláfsson). Engr sandheims sólar slongvir! 
á Íslandi var frægri Gunnari af heiðnum lýð — hróðr 
er hægr. Hjalma hríðar viðr? nam tvá hlífrunna? lífi. 
Stála stýrir“ gaf stórum sár tólf ok fjórum. 

1. sandheimr, sjór; sjávar sól, gull; gulla-slangvir, 
mannkenning. — 2. mannkenning. — 3. mannkenning. 
— 4. mannkenning. 


Engi maðr á Íslandi var frægri Gunnari af heiðnum 

mönnum. — Mér er létt um það að yrkja. — Hann drap 
tvo menn og særði sextán. 


27 (Gunnarr Hámundarson). Dáðum rakkr dögla 
deilir", faðir Högna, sás háði benrögn?, bjartr með beztu 
hjarta, mælti — sjá hjalmi faldinn hjörþilju vættidraugr? 
kvaðsk heldr vilja deyja enn vægja, valfreyju stafr“. 

1. dögla deilir, mannkenning, enn óvíst hvað dögla á 
að þýða. — 2. benrögn, bardagi. — 3. hjörþilja, skjöldr; 
vætti- af vætta, vega upp; draugr, viðr; vætti-draugr 
= lyftiviðr; skjalda-lyftiviðr, mannkenning. — 4. val- 
freyju stafr (= valkyrju stafr, skiljanlegra væri valtreyju 
stafr, brynjustafr), mannkenning. 

Hinn hugprúði maðr, faðir Högna, sem var vanr bar- 


dögum, sagði svo, að hann vildi heldr deyja enn vægja. 


28 (Skarpheðinn). Vér höfum felda fjóra dýra flein- 
stýranda!. Þeim beimum? skaltu of fylgja, bárulogs 
beiðirð.  Kúgum karl svá at kaldráðum skjalda hlyn“ 
ægi; seldu aumr auðsrunnr? syni Gunnars alla dóma. 


1. mannkenning. — 2. beimar, menn. — 3. bárulogs 
beiðir, gullsbeiðir, maðr. — 4. hlynr (d. lön) viðr, skjalda 
viðr, mannkenning. — 5. auðrunnr, auðsviðr, mannkenn- 
ing. 


Vér höfum felt fjóra hrausta bardagamenn. Þeim 
skaltu fylgja. Kúgum kaldráðan karl svo að hann verði 
hræddr; seldu, aumr maðr, syni Gunnars sjálfdæmi. 


29 (Þráinn). Þarf ekki skýringar við. 


30 (Skarpheðinn). Auk! orð þín, elda síka skorða?, 
munu mega ekki þessum rekkum — ek seð gjarn ulf ok 
örnu. Hornkerling ert, eða útigangs púta. Víðs Hernar 
hrings skíða Baldr? semr freka Óðins öldu“. 

1. auk = ok, og. — 2. sík, síki; síka eldr, gull; gull- 

skorða, kvenkenning. — 3. Hern, ey við Hörðaland í Noregi; 
eyjar hringr, sjór; sjávar skíð, skip; skipa Baldr, skipa 
Áss, mannkenning. — 4. Óðins alda, mjöðr Óðins, skáld- 
skapr. 

Og orð þín, kona, munu ekkert megna mót þessum 
mönnum — eg geng fús í bardaga. Þú ert hornkerling 
eða útigangs púta. — Eg vanda þér ekki kveðjur. 


831 (Skarpheðinn). Ek kom eigi síðar enn ér! til 
vápna sennu, því at ek lét allharðan auðs æski-rýri? 
falla. Enn því at jarl hrauð unnar elgð fyr Grím ok 
Helga, er öldu eldviðum“ nú efni at hefna þess. 

1. ér = þér. — 2. auðs æskirýrir, mannkenning. — 
8. elgr, dýr; wnnar dýr, skip. — 4. öldu-eldviðr, mann- 
kenning. 

Eg kom eigi síðar enn þér til bardagans, því að eg 
feldi allhraustan mann. Enn með því að jarl hrauð skip 
fyrir þeim Grím og Helga, er nú tækifæri að hefna þess. 


32 (Skarpheðinn). Ek lét brátt ben-Gríði!, hætta 
brynjum, ríða fram; vand-Gjalpar nafna? fyldi heldr hrafn 
á höldið. Veitið Hrapp bríð á víðum ísi sem hétuð. 
Reið Rimmugýgr söng til“ dimmum róstuhljóðum. 

1. ben-Gríðr, öx. — 2. Gýalp, tröllkona; vand-Gjalp, 
viðartröllkona, viðaröx; vand-Gjalpar nafna = viðaröxar- 
nafna = bardagaöx. — 8. höldr, maðr = Þráinn. — 4. 
til — holdr. 

Eg lét brynjum skæða öxi ríða fram; hún fyldi hrafna 
á Þráni. Veitið Hrapp aðsókn á ísinum. Reið Rimmu- 


gýgr söng heldr dimmum ófriðarhljóðum. 


23 (Skarpheðinn). Þetta erat satt né þínlíkt, landa 
linna leygs þollrt. Kennum þeygi gorvallir föður mínum. 

Hyrs haf- geymir? mun bíða hins verra heiman, ef þat 
má spyrjask. Stríð stendr af stála skyndi?. 

1. landa linni = lindi, sjór; leygr, eldr; sjávareldr, 
gull; þollr, viðr; gullsviðr, mannkenning. — 2. hyrs haf- 
geymir = hafhyrs geymir; hyrr, eldr; sjávarelds geymir, 
mannkenning. — 8. stála-skyndir, mannkenning. 

Þetta er ekki satt eða líkt þér. Vér kennum þér ekki 
allir þetta. Lýtingr mun bíða hins verra, ef það annars 


verðr kunnugt. Af honum munum vér ilt hljóta. 


34 (Ókunnr höf.) Randa reynir" suðr á landi gekk 
halda sigrtalum ryðfjónar beðs Baldrs? í bænar smiðjuð. 
Snjallr hjaldrs siðreynir“ lét síðan morðhamarr? gjalla í 
hattar hauðrs steðja? Vetrliða skaldi. 

I. rönd, skjöldr; skjaldareynir, mannkenning. — 2. 
ryðfjón, hatr ryðs, brýni; brýnis beðr, sverð. Sverðs- 
Baldr, mannkenning. — 3. bænarsmiðja, munnr. — 4. 
hjaldr, orrusta; hjaldrssiðreynir. mannkenning. — 5. morð- 
hamarr, vopn. — 6. hattar hauðr, höfuð, hattar hanðrs 
steði, höfuð að ofan, skalli. 

Maðr (Vetrliði skáld) suðr á landi galt þögn við sigrtöl- 


um (ræðum) Þang-Brands, hafði þær ekki eftir (?). Lét Þang- 
Brandr (eða Guðleifr) síðan sverðið glymja á höfði Vetrliða. 


35 (Þorvaldr hinn veili). Endils bjalfa Yggr! mun 
ot senda boð Ulfi Ugga syni — mér es stugglauat við stála- 
stýrið, — at hann reki argan goðvarg, þanns of rignir 
við ragni, fyr gnýskúta Geitis, enn vér annan. 

1. Ændill sækonungr; Endils bjalfi, brynja; Yggr, Úð- 
insheiti; brynju Ýggr, mannkenning. — 2. stálastýrir, 
mannkenning. — 3. rigna = ragna? — 4. ragn = rögn, 
goð. — 5. Geitir, sækonungr; gnýskúti Geytis er Óvíst 
hvað þýðir. 


Eg mun senda Úlfi Ugga syni boð — mér er meinlaust 
29 

við hann — að hann reki þann goðvarg, er illa hefir tal- 
að um goðin, 'fyrir gnýskúta Geitis (komi honum fyrir 
kattarnef), enn vér munum reka annan. 


36 (Úlfr Uggason). Tekkat ek! við tannahvarfs 
hleypiskarfi? þó at Hárbarðs véa fjarðar sunds? sannreynir 
sendi boð. Esatf míulíkt, ráfáka rækir?ð, gína of flugu. 
Rang mál eru á gangi. Sék við miklu meini. 

1. tekkat ek= ek tek eigi. — 2. tannahvarf, munnr; 
skarfr, fugl; tanna-hvarfs- hleypi-skarfr, fluga, sem hleypt 
er í munn einhverjum. — 3. Hárbarðr, Óðinn; vé, heimkynni; 
Hárb. véafjörðr, guðasjár, skálda drykkr. — 4 esat = er eigi. 
— 5. ráfákr, skip; ráfáka rækir, mannkenning. 

Eg tek eigi við flugu, sem skáldið hefir sent mér af 
munni sínum, þótt hann geri boð. Það er ekki mérlíkt 
að gína yfir þeirri flugu.  Rangindi eru höfð í frammi. 
Eg varast að gera mikið mein. 


37 (Hjalti Skeggjason). Þessi vísa þarf engrar 
skýringar. 


38 (Steinunn). Mellu magfellandi! braut allan má- 
talls visund? fyr bjallu gætið. Band“ ráku Strandar Val?. 
Kristr hlífðitð varrar malmfeta? þás kneyfðið knarr, hykl:? 
at guð gætti Gylfa hreins!“ lítt at einu. 

1. Mella, tröllkona; Mellu mögr, jötunn; jötnafellandi, 
Þórr. — 2. mástallr (af már, fugl), sjór; visundr, villi- 
uxi; sæuxi, skip. — 3. bjallu (bjöllu), gætir, klukku gæt- 
ir, prestr. — 4. band = bönd, goð. — 5. Strönd, árheiti; 
Valr, hestheiti; árhestr, skip. — 6. hlífðit — hlífði eigi. — 
7. malmfeti járnfeti, hestr; varrar hestr, skip. — 8. kneyfa, 
brjóta. — 9. hykk, = hygg ek. — 10. Gylfi, sækonuugr; 
hreinn, hreindýr; dýr sækonungs, skip. 

Þórr braut alt skipið fyrir klerkinum. Goðin hröktu 

skipið. Eigi hlífði Kristr því, þá er þaðbrotnaði; eg held 
að guð hafi mjög lítt gætt skipsins. 


839 (Steinunn). Þórr brá langu Þvinnils dýri! Þang- 
Brands ór stað — hristi ok beysti? barðs bussð ok laust 
við jarðu. Atals grundar skíð! mana síðan sundfært unbð 
sjá; því at hart hregg, kent hánum, tók leggja í spánnð. 

1. Þvinnill, sækonuugr; Þvinnils dýr, skip. — 2. 
buss, viðar heiti (lat. buxus, þ. busch); arðs buss, skip. 
— 8. beysta, berja, þriskja. — 4. Atall, sækonungr; Atals- 
grundarskið, skip. — 5. umb = um. — 6. í spánu = í 
spón. 

Þórr brá hinu langa skipi Þang-Brands úr stað ; hristi 
það og barði og laust því við jörðu. Mun skipið ekki 
síðan sjófært, því að barðr stormr, sem Þór var að kenna, 
tók að brjóta það í spón. 


40. Ek ríð hesti hélugbarða!, úrgitoppa?o. s. frv. þarf 
naumast skýringar. 

1. hélugbarði, með hélað fax (sbr. Hrímfaxi). — 2. 
úrgigtoppi með úrigan, votan topp. 

41 (Móðólfr Ketilsson). Einn stafr Níals húsa lifir 
þar es unnfúrg viðir? brunnu inni. Snjallir Sigfássynir ollu því. 
Goldnis sonr,? nú es goldinn bani hins röskva Höskulds. 
Eldr gekk of sjötð rekka. Ljósg hyrrf brann í húsum. 

I. unnfúr, eldr. — 2. goldnis sonr, sonr Þorgeirs gollnis 
(goldnis), Njall. — 3. sjöt, sæti. — 4. hyrr, eldr. 

Einn stafr Njálshúsa, Kári Sölmundarson, lifir enn, þar 
sem hinir brunnu inni. Sigfúss synir ollu því.. Nú er, 
Njáll, hefnt hins röskva Höskuldar. Eldr gekk um bekki; 
bjart bál brann í húsum. 


42 (Skarpheðinn). Iðja galdrs Gunnr' mundit halda 
bráregni? um geirasennuð Mcllu kindar brúar miðjungs“. 
#29 

Síðari hlutr vísunnar er aflagaðr og verðr ekki skýrðr. 

1. Iðí jötunn; jötuns galdr, gull; gulls Gunnr, kven- 
kenning. — 2. bráregn, tár. — 3. geirasenna, bardagi. 
— 4. Mella, tröllkona; Mellu-kind (afkvæmi, barn), jöt- 
unn; jöfnabrú, skjöldr; skjaldar miðjungr, bardagamaðr. 

Konan (líklega hugsar Skarpheðinn hér til Þórhildar 
konu sinnar) mun ekki fá tára bundizt, er hún hugsar 
um bardaga vorn. 


13 (Kári Sölmundarson). Mér kemrat, almsíma Ullr!, 
svefn á augu um allar grímur? — ek man bænir bauga 
beð-Hlínarð, — siz böðvar nausts brandviðirf, brendu Nií- 
al inni á hausti. Ek em minnigr at mínu meini. 


1. Ullr, einn af Ásum; almsími, bogastrengr, enn dr. 
J. Þ. getr til, að hér eigi að standa armsíma (brings), 
og dr. K. G. getr til alinsíma. Hvað sem því líðr, er 
þetta karlkenning. — 2. gríma, nótt. — 3. baugabeð- Hlín, 
kvenmaðr (kona Kára). — 4. böð, bardagi; böðvar naust. 
bardaga nanst, skjöldr; brandr, eldibrandr; skjaldar eldi- 
brandr, skjaldareyðir, sverð; sverðviðr, mannkenning. 


Mér kemr ekki, Ásgrímr, svefn á augu á nóttum síðan 
þeir brendu Njál inni í haust. Eg man kveinstafi konu 


minnar, og mér fellr aldri sú torg úr miuni. 


14 (Draummaðr). Höggorma herði-Þundr!* mun hefj- 
ask á laudi. Menn munu sjá margar heilaborgir? á moldu. 
Blára brodda beysti-sullrð vex nú í fjöllum. Sveitadögg! 
mun koma á leggi sumra seggja. 

1. höggormr, sverð; Þundr, Óðinn; höggorma her'ði- 
Þundr, mannkenning. — *. heilaborg, höfuð. — 3. sullr, 
svellandi, gnýr; bláir broddar. vopn. — 4. sveitadögg, blóð. 


Maðr mun hefjask til ófriðar hér á landi. Menn munu 

sjá mörg höfuð hníga til moldar. Vopnagnýr mun kveða 
við í fjöllum. Menn munu vaða í blóði. 


45 (Kári Sölmundarson). Hjalmskassa hvessir! fór 
ófúss af reiði út ór elris sveita? húsa Nials, herðimeiðrð, 
þá es eld-Gunnar élrunnar“ brunnu þar inni. Nemi menn 
mál mín sem ek inni. "Tínum harmsakar. 


1. hjalmskass, hjálmtröll, vopn; Xhjalmskassa hvessir, 
mannkenning. — 2. elrir, viðartegund, elrissveiti, reykr. 
— 3. herðir, sverð; herðimeiðr, sverðviðr, mannkenning. 
— 4. Gunnr, valkyrja; Gunnar eldél bardagi; Gunnar 
eld-él-runnr, mannkenning. Hdr. hafa oddrunnar, enn él- 
runnar ertg. K. G. Oddrunnar getr þó ef til vill staðizt. 


Eg fór ekki með fúsu geði, heldr reiðr, út úr reykin- 
um í húsum Njáls. þá er mennirnir brunnu þar inni. 
Menn nemi orð mín. Eg tel raunir mínar. 


46 (Kári Sölmundarson). Hvat skalt, randlinns 
runnr!, frýja oss, þót rynnim — skógs hagl? brast á Skögl- 
ar skýjumð of minni sök — hinn brynjumeiðr! es helt 
blauðr til búðar með skeggit rauða, þá es hjalta hátungurð 
sungu mjök. 

1. randlinnr, skjaldarormr, sverð; randlinns runur, 
mannkenning. — 2. skógr, viðr, (hér) bogi, boga hagi, 
örvar. — 3. Skögul, valkyrja; Sköglar ský, skjöldr. — 
4. brynjumeiðr, mannkenning. — 5. hjaltatungur, sverð- 
brandar; hátungur, hárómaðar tungur. 

Í handritum er 3. og 4. vo. þannig: 

hagl dreif skarpt á Sköglar 

skýjum oss at frýja, 
enn brast skógs er tg. K. G. í samræmi við það er í 
Háttalykli Snorra stendr: 

hagl brast skógs í Sköglar 

— skjald nefnik svá — tjaldi. 


Hvað skaltu (eða þarftu) Skafti, at frýja mér, þótt eg 

rynni — skotin dundu á skjöldunum — þú, rauðskeggj- 
aði maðr, sem flýðir huglaus til búðar þá er barizt var. 


47 (Kári Sölmundarson). Skafta varð mart að hafti, 
þá es víga-Njörðu! þraut lítt vilja at skilja; skald gekk 
fyr skjöldu, es matsjóðar drógu malmrógs Móða? flatan 
inn í búð at trúðar?. Ráð es alt af æðru. 


1. víga-Njörðr, mannkenning. — 2. malmróg, málm- 
gnýr, bardagi; Móði, sonr Þórs; malmrógs-Móði, mann- 
kenning. — 4. trúðr, (hér) vesalmenni (sbr. 14. vísu). 


Mart varð til að hefta Skafta, þegar hann og aðrir 
vildu þó gjarna skilja menn — eg, skáldið, dró mig ekki 
í hlé, — er matgerðarmenn drógu hann flatan inn í búð 
til vesalmennis. Slíkt er alt at hugleysi. 


48 (Kári Sölmundarson).  Græðis elgs rennendr! 
höfðu at gamni brennu Níals, Gríms ok Helga. Runnar? 
unnutð þá rétt. Nú mun baugs hnykkjandum“f þykkja 
þjóta annan veg í lyngs-björgum ljóta börgs“ at loknu 
þingi. 

1. græðir, sjór; græðis elgr, sjávardýr, skip. — 2. 
runnar, mannkenning, hálfkenning. — K. G. getr til að 
vo. gæti verið: 

rózs unnu þat runnar. 
— 8. unnut = unnu eigi. — 4. baugshnykkjandi, hring- 
beri, mannkenning. — 5. börgr, svín; lyngs björg ljóts 
börgs, er þá = Svínafell. K. G. getr til að hér mætti 
standa: 

nú mun bergs í björgum, 
og ætti þá að taka saman: nú mun ljóts lyngs baugs bergs 
hnykkjandum þykkja annan veg þjóta í björgum; lyngs- 
baugr er þá = ormr og orms berg = gull og gullhnykkj- 
andi, mannkenning. Þessi tilgáta er mjög líkleg. 

Þeir höfðu að gamni brennu Njáls og sona hans; það 

var eigi rétt. Nú mun mönnum þykja þjóta annan veg 
í björgum að loknu þingi. 


49 (Snorri goði). Þessi vísa þarf eigi skýringar við, 
enn hún kemr þó ekki vel heim við söguna. 


50 (Kári Sölmundarson). Hildar! fúsir ráfáka renn- 
endr? hrósa brennu Níals. Hvat hafa skatnar fregit til, 
hvé rákum?  Víðheims veiti-Njörðumð varðat* goldit slæ- 
lega atð þat síðan. Hrafn gat at slíta hrátt hold. 


1. hildr, orrusta. — 2. ráfákr, skip; ráfáka rennandi, 
mannkenning. — 3. víðheimr; gull; víðr er þá ormsheiti; 
veiti-Njörðr gulls,  mannkenning. — 4. varðat = varð 
eigi. — 5. at = eftir. 


Ófriðargjarnir menn hrósa Njáls brennu. Hvað hafa 
menn frétt af því, hvé vér hefndum hennar? Brennu- 
mönnum var eigi slælega goldið þat. Hrafn fekk at slíta 
hrátt hold. 


ól. (Darraðarljóð). 1. 3, reiðiský, ský sem á að reiða 
eða lyfta upp; rifs reiðiský, vefr. — 5 grár fyrir geir- 
um, grár af spjótum. — 7, verþjóð, mannþjóð. — 10. Rand- 
vésbani, Jörmunrekr konungr, er lét hengja Randvé son 
sinn. 


Mikill vefr er upp settr, og veit á valfall. Blóði rign- 
ir. Vefr þessi er grár af spjótum og ofinn úr mönnum, 
enn vinur (vinkonur) Jörmunreks (valkyrjurnar) fylla vefinn 
rauðu ívafi. 

2. 6. darr, spjót. — 7. yllir, vefjarrifr. 

Sá vefr er ofinn úr görnum manna'og harðkléaðr manna 
höfðum (mannahöfuð höfð fyrir kljásteina, kléa. Blóðug 
spjót eru höfð að sköftum, vefjarrifrinn,er járni varinn og 

hrælað (fyrirvafið fært í gegnum vefinn) með örvum. 





Þenna sigrvef skulum vér slá sverðum. 

8. 1.-3. Hildr, Hjörþrimul, Sangríðr og Svipul eru alt 
valkyrjur. — 4. toginn, af tjúga, draga. — 5. gnesta, 
baka. — 7, hjalmgagarr, hjálmhundr, sverð. 

Hildr, Hjörþrimul, Sangríðr og Svipul fara að vefa með 
brugðnum sverðum. Mun braka í sköftum og skildir 
munu bresta, er sverðin koma í þá. 


4. 6. folk, fylking, orrusta. 

Vindum, vindum vef Darraðar, er ungr konungr átti 
fyrir höndum(?) Göngum fram og í bardagann, þar sem 
vinir vorir skifta vopnum. 

5. 6. rönd, skjöldr. — 7, Gunnr og Göndul eru val- 
kyrjur. 

Vindum, vindum vef Darraðar, og fylgjum síðan silkl- 
ingi. Þar sjá valkyrjurnar, sem hlífðu konungi, blóðuga 
skjöldu manna. 

6. 3. vé vaða, hermerki eru borin fram. 

Vindum, vindum vef Darraðar, þar sem fánar hermanna 
eru bornir fram. Látum hann eigi deyja; valkyrjur ráða 
valnum. 

7. 9. oddar, sverð. 

Þeir lýðir munu ráða löndum, er áðr bygðu útskaga. 
Hinum ríka konungi er ráðinn dauði og jarlinn er fallinn 
fyrir sverði. 

8. g. læ, tjón; læspjöll, fregn um tjón; gotar, menn. 

Og Írar munu bíða harm, sem þeim mun aldrei fyrn- 
ast. Nú er vefrinn ofinn og völlr roðinn (blóði). Fregn- 
ir um manntjónið munu berast um lönd. 

9. 7. sóknvarðar, valkyrjur. — sg. syngja ætti að vera 
syngva eða singva. 

Nú er ógurlegt að litast um, er blóðug ský dregr á 
himinn. „Loftið mun litað manna blóði, er valkyrjurnar 
syngja. 

10 7. geirfljóð, valkyrjur. 

Vér kveðum fagrlega mörg sigrkvæði um hinn unga 
konung, enn þeir nemi söng valkyrjanna, er hlýða á og 
segi frá. 

11. g. berir hestar, berbakaðir hestar. 

Ríðum hart héðan á brott berbökuðum hestum með 
brugðnum sverðum. 


52 (Ókunnr höf.). Vas ek á Írlandi, þar es bragnar 
börðusk. Margr brandr gall, þar es törgur! mættusk. Malmr 
gnast í hjalmadyn. Ekfrá þeira sókn snarpa. Sigurðr fell í 


vigra dyn. Brjánn fell ok helt velli áðr ben tæði? blæða. 
1. farga, skjöldr. — 2. vigr, kvk., spjót; vigra dynr, 
bardagi. — 3. tæði blæða, gerði blæða. 
Eg var í bardaga á Írlandi. Glumdi í mörgum sverð- 
um í þeim bardaga. Þar var snörp sókn; Sigurðr fell í 
bardaganum. Brjánn hafði sigr og fell áðr honum blæddi. 


Nöfn. 


(Talan við nöfnin er kapítulatala). 


Aðalsýsla (= Eistland) 119 

Agðanes í Noregi 87. 

Akratunga í Fljótshlíð 39. 

Álfhólar, bær í Rangárv.s. 
127. 

Álfeiðr Vetrliða dóttir skálda 
80. 

Álftafjörðr í Suðr-Múlasýslu 
100, 103, 134, 150. 

Áll í Noregi 118. 

Almannagjá 75, 128, 188, 
139, 145. 

Álof Böðvars dóttir hersis 
25, 46. 

Álof árbót 29. 

Ámundi hvíti 157. 

Ámundi Höskuldsson hinn 
blindi 98, 106. 

Ari hinn fróði 114. 

Ari Högnason 80. 

Ari Másson 100. 

Ari Vetrliðason 102. 

Arnarbælisós undir Eyja- 
fjöllum 28, 32. 


Arnarstakksheiðr í Mýrdal 
101, 115, 146, 147. 

Arnfinnr hinn víkverski 7. 

Arngunnr Hámundardóttir 
19. 

Árni Kolsson 145. 

Arnljót móðir Kolbeins 87. 

Arnljótr sýslumaðr í Straum- 
ey 85. 

Arnórr Örnólfsson 116. 

Arnsteinn goði 138. 

Arnviðr jarl 5. 

Ásar, bær í Skaftártungu 
122. 

Ásbjörn Heyangrs-Bjarnar 
son 95. 

Ásbjörn Myrkárskalli 119. 

Ásbjörn Þorsteinsson 10;, 
115, 129. 

Ásbrandr faðir Þorbrands 
148. 

Ásbrandr Þorbrandssson 151. 

Ásbrandr Þorleiksson 75,77. 

Ásgeirr Úlfsson 46. 


NÖFN. 


Ásgerðr Áskelsdóttir 20, 39, 
148. 

Ásgrímr Elliða-Grímsson 26, 
27, 34, 56, 60, 61, 66, 
109, 119, 113, 114, 118— 
122, 129, 132, 135— 137, 


189—145, 159. 
Ásgrímr Öndótts son kráku 
26. 


Áskell goði (Eyvindarson) 
188. 

Áskell goði Þorkelsson 141, 
148. 

Áskell hersir hinn ómálgi 
20. 

Áslákr á Langeyju 89. 

Ásmundr eskisíða 82. 

Ásólfr stafnbúi 5. 

Ásólfsskáli, bær undir Eyja- 
fjöllum 152. 

Ástríðr af Djúpárbakka 25, 
129. 

Asvarðr verkstjóri 
brands í Dölum 87. 

Ásvör Þórisdóttir 134. 

Atli Arnviðarson 5. 

Atli hinn rammi 118. 

Atli húskarl Njáls 36, 37, 
39. 

Atli Úlfs son hins skjálga 
100: 

Auðr Ívars dóttir víðfaðma 
25. á 

Auðúlfr austmaðr 59, 53, 56. 

Anðun rotinn 118. 


Guð- 

Austfirðingadómr (á alþingi) 
141— 143. 

Austfirðingar 102, 136, 141, 
142, 145. 

Austfirðir 22, 108, 135. 

Austmenn (Noregsmenn á 
Íslandi) 28, 57, 58, 61, 
63, 64, 66, 75, 77, 87, 
113, 149. 

Austrvegr 28, 30, 81, 119. 


Balagarðssíða (á suðrströnd 
Finnlands) 119. 

Barðaströnd 102, 108. 

Bárðr, búi Geirm. 130, 181. 

Bárðr Höskuldsson 1. 

Bárðr í Ál Ketilsson 118. 

Bassastaðir, bær í Stein- 
grímsfirði 19. 

Baugagil í Borgarfirði 17. 

Baugr faðir Gunnars 19. 

Beitivellir, grassléttur ná- 
lægt Laugarvatni í Ár- 
nessýslu 136, 137. 

Bera Játmundar dóttir kgs 
113. 

Bergljót frændkona Hákonar 
jarls 31. 

Bergljót Þóris dóttir jarls 
þegjanda 29. 

Bergþóra Skarpheðins dóttir 
20, 34—39, 41, 49, 44, 
47, 91, 92, 97, 98, 110, 
124, 127, 129, 130, 1329, 
139, 141. 

Bergþórshváll, bær í Vestr- 
Landeyjum 20, 21, 28, 
32, 35, 88, 89, 42, 44, 
64, 75, 78, 90—99, 97 
—-99, 102, 103, 108, 110, 
124, 127, 128, 182. 

Berjanes í V.-Landeyjum 64. 

Bersastaðir, bæríFljótsd. 134. 

Berufjörðr 88, 100, 134. 

Berunes, bær á Berufjarðar- 
strönd 100. 

Beruvík (= Berwick, North 
Berwick) á Skotlandi 158. 

Bjálfi leysingi Ástríðar 148. 

Bjarnanes bær í Hornafirði 
134, 149. 

Bjarnarfjörðr 10, 12, 14, 38. 

Bjarnarholt, bær í Rangárv.- 
sýslu 98. 

Bjarneyjar á Breiðafirði 9, 11. 

Bjarni Brodd-Helgason 134, 
138, 145. 

Bjartey systir Þorvalds hins 
veila 77. 

Björn gullberi 2. 

Björn buna Grímsson 1, 26, 
46, 95, 118. 

Björn byrðusmjör Hróalds- 
son 118. 

Björn hvíti Kaðalson 148, 
149, 150, 151, 159. 

Björn járnsíða Ragnars sun 
loðbrókar 18. 

Björn Gríms son loðinkinna 
25, 119. 


Bláskógaheiði (við Þing 
vallasveit) 23, 102. 

Blæingr öxfirðingr 138. 

Bolli Þorleiksson 1. 

Borgarfjörðr (sunnanlands) 
t, 18, 22. 

Borgarhöfn, bær í Suðrsveit 
101, 149. 

Brandr Gneistason í Fær- 
eyjum 157. 

Breiðá, bær á Breiðárniörk 
101, 122, 124, 134, 159. 

Breiðafjarðardalir 1, 12. 

Breiðdalr 87, 134. 

Breiðdalsheiðr 134. 

Breiðfirðingadómr (á alþingi) 
24. 

Breiðifjörðr 9. 

Bretland (= Wales) 89, 96, 
i57— 159. 
Brjánn (= Brian) konungr 

154— 157. 
Brodd-Helgi Þorgilsson 134, 
138, 145. 


Bróðir víkingr 155, 156, 
157. 

Brúará í Byskupstungum 
137. 

Brúni Hafliðason 145. 

Brynjólfr rósti Svansson 
38, 89, 41. 


Bröndólfr Naddaðarson 47. 

Búlandsnes, bær við Beru- 
fjörð 102. 

Byrgisbúð (á alþingi) 136. 

Byskupstunga = Byskups- 
tungur 46, 157. 

Böðvarr hersir 
Kárason. 

Böðvarr hinn hvíti Þorleifs- 
eon 96. 

Bölverkr Eyjólfsson hins grá 
135, 138, 139, 141— 145. 

Börkr Starkaðarson 57, 683. 

Börkr blátannarskegg Þor- 
kelsson 57. 


Víkinga- 


Dagviðr hvíti í Friðarey 
154, 155, 158, 159. 

Dala-Kollr 1, 33, 34. 

Dalamenn (við Breiðafjörð) 
83, Bl. 

Dalar = Breiðafjarðsrdalir 
6, 7, 18, 14, 17, 70. 

Dalar = Guðbrandsdalir í 
Noregi 87. 

Dalir í Skotlandi 86. 

Dalr (= Stóridalr), bær í 
Rangárvallasýslu 52—54, 
65, 99, 115, 117, 191, 129. 

Dalverjabúð (á alþingi) 119. 

Danakouungr 5. 

Danmörk 4. 

Digr-Ketill 122. 

Djúpárbakki, bær í Fljóts- 
hverfi 25, 129. 

Dofrar (= Dover), bær á 
Englandi 159. 

Droplaug Þorgrímsdóttir 96. 

Dnagaðr Brjánsson 154. 





Dungall Guðröðarson 89. 

Dungalsbær (= Duncansby) 
á Skotlandi 83, 85, 86. 

Dungalsgnípa (= Duncans- 
by head), höfði norðaustan 
á Skotlandi 86. 

Dyflinn (= Dublin), höfuð- 
bær á Írlandi 155—157. 

Dyrhólmar, bær í Mýrdal 
90, 108, 124, 181. 

Dörruðr á Katanesi 157. 


Egill Halls son af Síðu 96. 

Egill Kollsson 58, 59, 61, 
63—66. 

Egill, merkismaðr Hákonar 
jarls 89. 

Egill Þórðar son Freysgoða 
95, 115, 116, 134. 

Eilifr örn Bárðarson 118. 

Eilífr Önundarson 75, 77. 

Einarr Auðunar son rotins 
118. 

Einarr hjaltlendingr 80. 

Einarr Konálsson 140. 

Einarr Þveræingr 120—122. 

Einarr Ölvés son barnakarls 
56. 

Eiríkr ór Goðdölum 119. 

Eiríkr jarl Hákonarson 82, 
89, 158. 

Eiríkr blóðöx Haraldsson 3. 

Eiríkr örðigskeggi 119, 134. 

Elda, bær í Þrændalögum 
í Noregi 75, 83, 119. 

Elfr 28, 30, 82 = Gautelfr. 

Elliða-Grímr Ásgrímsson 26, 
84, 56, 60, 66, 109,-112 
—114, 117, 120—122, 
132, 136— 139, 141, 142, 
145, 152. 

Engey, við Reykjavík 13, 
14. 

England 5, 159. 

Erlingr af Straumey 157. 

Espihóll, bær í Eyjafirði 95. 

Eydís járnsaxa 119. 

Eyjafjallajökull 124, 
145, 149. 

Eyjafjöll 41, 92, 135, 145, 
150. 

Eyjafjörðr 95, 97, 118. 

Eyjar 68, 69, 71, 76 = 
Landeyjar. 

Eyjar (við Skotland) 83— 
85, 157. 

Eyjólfr Bölverksson 133, 138, 
189, 141— 145. 

Eyjólfr Einarsson (Valgarð- 
arson) 113. 

Eyrar (= Eyrarbakki) 90, 
104, 119, 139, 152, 154. 

Eyrasund í Danmörku 5. 

Eysteinn glumra 85, 96. 

Eysýsla (=Ösel), ey í Eystra- 
salti 30. 

Eyvindr Öxna-Þóris son 134. 

Eyvindr austmaðr 118. 

Eyvindr Herjólfsson 2. 

Eyvindr karfi 57. 


126, 


Eyvindr Þorkelsson 138. 


Fell (= Staðarfell) á Fells- 
strönd 9. 

Fellshverfi 
101. 

Fiskivötn (= Veiðivötn), upp 
af Rangárv.s. og Skatta- 
f.s. 126, 131. 

Fjörðr = Þrándheimsfjörðr 
í Noregi 88. 

Fljót 41, 53, 92 = Markar- 
fljót. 

Fljótamenn nyrðra 113. 

Fljótadalr 134. 

Fljótadalshérað 134. 

Fljótshlíð 19, 34, 37, 1, 
45, 58, 58, 102. 127. 130, 
131, 135, 136, 145, 146, 
149. 

Flosadalr, dalverpi í fjallinu 
Þríhyrningi 130. 

Flosi Kárason 139. 

Flosi Þórðar son Freysgoða 
95, 97, 101, 109, lil, 
115—119, 121—139, 141 
—147, 149— 151, 153— 
155, 157— 159. 

Foldin (= Vestfold í Noregi 
82. 

Forsárskógar, undir Eyja- 
fjöllum 116. 

Freyja 102. 

Friðarey (= Fair isle, Fair 
hill), ey milli Orun- 


(= Suðrsveit) 


NÖFN. 

eyja og Hjaltlands 154, 
159. 
Friðgerðr 
113. 
Færeyjar 100, 157. 


Kjarvalsdóttir 


Graldra-Heðinn í Kerlingar- 
dal 101, 102. 

Garðaríki (hið norræna rúss- 
neska ríki) 28, 81. 

Garðarr, er fann Ísland 19. 

Gásasandr — Sprengisandr? 
148, 149. 

Gaukr Trandilsson 26, 139. 

Gaulardalr í Þrændalögum 
í Noregi 100. 

Gautavík, bær og vík við 
Berufjörð 87, 88. 

Gautelfr (= Gotaelven) í 
Svíþjóð 82. 

Geilastofnar, örnefni í Fljóts- 
hlíð 54. 

Geirfinnr hinn rauði 116. 

Geirleifr faðir Þorsteins 
titlings 95. 

Geirleifr Önundarson tösku- 
baks 125, 124, 141, 150. 

Geirmundr Hróaldsson 119, 
134. 

Geirólfr gerpir 87. 

Geirr goði Ásgeirsson 46, 
49—51, 55, 56, 48, 66, 
73, 75—7, 80. 

Geitahellur (= Geithellar), 
bær í S.-Múlas. 134. 


Geitir í Krossavík 96, 134, 
138, 142, 145. 

Gestr Oddleifsson í Haga 103. 

Gilli jarl í Suðreyjum 85, 
89, 154, 157. 

Gísli Súrsson 114. 

Gizurr hvíti Teitsson 46, 
49—51, 55, 56, 58, 65, 
66, 73, 75—77, 109, 104, 
105, 117, 119, 121— 123, 
132, 135, 187, 141, 144, 
145, 152. 

Gjábakki, bær í Þingvalla- 
sveit 124. 

Glúmr Hildisson 101, 115, 
124, 130, 133, 136, 141, 
144, 151. 

Glúmr Óleifsson bjalta 13 
— 17. 

Gneisti faðir Brands í Fær- 
eyjum 157. 

Gnúpa-Bárðr 105, 119. 

Goðaland, óbygt svæði í 
Rangárvallas. við Eyja- 
fjallajökul 131, 148, 149. 

Goðdalir — Skagafjarðar- 
dalir og prestsetrið 119. 
134. 

Gormr konungr hinn gamli 
31, 33. 

Grani Gunnarsson 59, 7ó, 
78, 91, 92, 98, 109, 117, 
127, 128— 130, 141, 146, 
149, 150. 

Graut-Atli Þórisson 134. 
Grímr Ásgrímsson 26. 
Grímr í Grímsnesi 47. 
Grímr kamban 118. 

Grímr loðinkinni 105, 119. 

Grímr Loðmundarson 25. 

Grímr Njálsson 25, 34, 44, 
45, Tó, 88—86. 88—92, 
99, 108, 119, 122, 130, 
182, 145. 

Grimr hinn rauði 183, 141, 
145. 

Grímr hersir ór Sogni 1, 
26, 46, 95, 118. 

Grímsnes, hérað í Árnessýslu 
47, 77, 109. 

Grjótá, bær í Fljótahlíð 34, 
41, 59, 69, 78, 88, 91, 
92, 93, 97, 111, 112. 

Grjótgarðr Hlaða-jarl 29. 

Grjótgarðr Moldansson 83, 
84. 

Grjótgarðr í Sóknadal 119. 

Guðbrandr í Dölum 87, 88. 

Guðfinna Þórólfsdóttir 39. 

Guðlaug (Gunnarsdóttir ?) 
148. 

Guðleifr Arason 100, 102, 
103. 

Guðmundr hinn ríki Eyjólfs- 
son 113. {119, 120, 123, 
134, 140, 141, 145, 148, 
149, 157. 

Guðríðr Þorkelsdóttir hins 
svarta 105, 119. 

Guðrún náttsól Egilsdóttir 
58, 61, 64. 

Guðrún Guðbrandsdóttir í 
Dölum 87. 

Guðrún Ósvífrsdóttir 114. 

Guðröðr konungr Gunnhild- 
arson 5. 

Guðröðr konungr ór Mön 86, 
89. 

Gulaþing í Noregi 2. 

Gunnarr Baugsson 19. 

Gunnarr Hámundarson 19, 
21—25, 27—51, 58—56, 
58—80, 82, 91, 92, 98, 
107, 109, 117, 194, 127, 
128, 130, 133, 141, 146, 
149, 159, 154, 155. 

Gunnarr Lambason 82, 91, 
92, 98, 109, 117, 124, 197 
— 180, 138, 142, 146, 149, 
152, 154, 155, 

Gunnarr búandi í Skál 140. 

Gunnarsholt, bær á Rangár- 
völlum 19. 

Gunnhildr konungamóðir 3 
—6, 29. 

Gunnsteinn 
116. 


berserkjabani 


Hafliði, faðir Þrúna 145. 
Hafr hinn spaki 34, 116, 

122. 
Hagi, bær á Barðaströnd 
103. 


NÖFN. 

Hákon konungr Aðalsteins- 
fóstri 5. 
Hákon jarl Grjótgarðsson 
29. 
Hákon jarl Sigurðarson 29, 
81—33, 82, 86—89, 100. 
Háleygr af Hálogalandi 113. 
Hálfdanr hinn snjalli 25. 
Hálfr konungr 95. 
Hálfsrekkar 95. 
Halla Lýtingsdóttir 184. 
Hallbera Hróaldsdóttir rauða 
ð7. 
Hallbera 
hjálms 118. 
Hallbjarnarvörður, áfanga- 
staðr millum Þingvallar 
og Borgarfjarðar 2. 
Hallbjörn hálftröll 105, 119. 
Hallbjörn hvíti Skarfsson(?) 
47, 49, 50, 54, 56. 
Hallbjörn hinn sterki í Hey- 
dölum 134, 138, 145. 
Halldórr Guðmundar son 
hins ríka 145, 157. 
Halldórr, faðir Odds 88. 
Haldórr Örnólfsson 58. 
Hallgerðr langbrók 1, 9— 
17, 38, 35—89, 41--49, 
44—45, 48—49, 54, 59, 
79, 57, 77, 78, 88, 91, 
92. 
Hallgrímr, bróðir Lýtings á 
Sámsstöðum 9c, 99. 
Halli hinn rauði 122. 


Þóroddsdóttir 


Hallkatla Þiðrandadóttir 98. 

Hallkell Ketilbjarnarson 47, 
49. 

Hallkell eða Hallsteinn 
bróðir Lýtings 98, 99. 
Hallkell Skarfsson 47, 49, 

54, 56. 

Hallr Þórarinsson í Hauka- 
dal 52. 

Hallr af Síðu (Síðu-Hallr) 
95, 96, 100, 101, 105, 115, 
119, 121— 124, 183, 184, 
136, 145— 147, 153, 154, 
157. 

Hallvarðr hvíti 28—32. 

Hallvarðr sóti 82. 

Hálogaland 82, 113. 

Hámundarstaðir, bær í V.- 
Skaftafellssýslu (?) 19. 

Hámundr Gunnarsson 19. 

Hámundr heljarskinn 95. 

Hámundr hinn halti 19, 
194, 141, 146. 

Haraldr konungr gráfeldr 
3—6, 29. 

Haraldr konungr Gormsson 
81, 33. 

Heraldr konungr hinn hár- 
fagri 8, 29. 

Haraldr konungr hilditannr 
25. 

Haukadalr í Breiðafjarðar. 
dölum 23. 


, 

Haukadalr, bær í Byskups- 
tungum 102. 
Haukadalsskarð milli Dala 
og Hrútafjarðar 23. 
Haukr Egilsson 58, 68. 
Hávarðr í Þrasvík 85. 
Heðinn — Skarp-Heðinn. 
Heiðabær (= Hedeby =Sles- 
vig), bær í hinni fornu 
Danmörku 81. 
Heinabergssaudr, í Horna- 
firði 101. 


Helgafell, bær í Snæfells- 
nessýslu 114. 
Helga Helgadóttir hins 


magra 113. 

Helga Njálsdóttir 34, 90, 
129, 148. 

Helga Þórðar dóttir skeggja 
26, 46. 

Helgi konungr 1, 14. 

Helgi Bjarnar son bunu 95. 

Helgi Droplaugarson 96. 

Helgi hinn magri Eyvindar- 
son 95. 

Helgi Njálsson 25—27, 34, 
85, 441, dó, 60, 7ó, 83— 
86, 88—92, 99, 108, 119, 
127—129, 132, 135, 141, 
142, 145, lö4. 


Helsingjaborg (= Helsing- 


borg) á Skáni 82. 
Herdís Þórðardóttir 113. 
Herfinnr (draummaðr) 157. 
Herjólfr (Eyvindarson) |. 


NÖFN. 





Herjólfr hinu hvíti 95 

Hernar, eyjar við Hörða- 
land 2. 

Hervör, móðir Gríms hersis 
114. 

Hestlækr í 
102. 

Heydalir, bær í Breiðdal 134. 

Heyangrs-Björn 95. 

Hildiglúmr Runólfsson 125. 

Hildiguunr Starkaðar dóttir 
Þórðar sonar 95, 97, 109, 
112, 116, 159. 

Hildigunnur læknir Starkað- 
ardóttir 57, óð, 61, 63. 

Hildigunnr Þorsteinsdóttir 
titlings 57. 

Hildir hinn gamli 101, 115, 
124, 130, 183, 136, 141, 
151. 

Hising, ey í Gautelfar ósi 
29, 81, 79. 

Hjalti Skeggjason 66, 75, 
102, 104, 105, 118, 121 
— 123, 125, 131, 187, 139, 
145. 

Hjaltland 80, 100, 154. 

Hjaltlendingr 80. 

Hjarðarholt, bær í Dölum 
23, 70. 

Hjörleifr hinn kvensami 95, 
100. 

Hjörr konungr 95. 

Hjörtr Hámundarson 19, 58, 
6l—63, 65. 66. 


Grímsnesi 77, 





NÖFN. 

Hlaðbúð á alþingi 138, 145. 

Hlaðir í Noregi 82, 84, 88, 
89. 

Hleiðrargarðr, bær í Eyja- 
firði 105, 119. 

Hlenni hinn gamli 105, 145. 

Hlíð (= Úthlíð), bær í Bysk- 
upstungum 46, 80. 

Hlíðarendi, bær í Fljótshlíð 
19, 23, 28, 383—39, 41, 
49, 44—50, 54, 58, 65, 
69, 75, 76, 78, 82, 9193, 
128, 130, 189, 148. 

Hlíðverjar, bæjarmeun í Hlíð 
56. 

Hlöðvér Þorfinnsson 85, 153, 
157. 

Hof (= Stóra-Hof), bær á 
Rangárvöllum 25, 46, 49, 
54, 65, 76, 79, 107, 181, 
187. 

Hof annat (== Minna-Hof), 
bær á Rangárvöllum 47. 

Hof, bær í Vopnafirði 134. 

Hólmsteinn Spak-Bersason 
134, 145. 

Hólmsteinn Ögzurarson 190. 

Holt, bær á Rangárvöllum 
98. 

Holt, bær undir Eyjafjöll- 
um 34, 181, 135, 146, 
147, 150, 1589. 

Holtavörðuheiðr 7, 23. 

Holta-Þórir 20, 34, 58, 96, 
118, 148, 135, 141, 142. 


Holtsvað (= Nautavað) á 
Þjórsá 116, 117, 181. 
Hornafjörðr 41, 101, 184, 

149, 153, 154 158. 

Hrafu, faðir Hrafnkels 134. 

Hrafn Hæingsson lögreglu- 
maðr 13, 19. 

Hrafn hinn rauði 157. 

Hrafn hinn heimski 
garðsson 25. 

Hrafn ór Þórólfsfelii 25. 

Hrafuhildr Stórólfsdóttir 19. 

Hrafnista, ey í Naumdæla- 
fylki í Noregi 105. 

Hrafnkell Hrafnsson 134. 

Hrafnkell Þórisson 134. 

Hrafnkelsstaðir, bær í Fljóts- 
de! 1834. 

Hrappr Bjarnar son bunu 
26, 46. 

Hrappr 'Örgun:leiðason“ = 
Víga-Hrappr 87, 88, 91, 
92. 

Hróaldr Eiríksson 119, 134. 

Hróaldr Geirs son goða 77, 
79. 

Hróaldr  Hróðlaugs son 
hryugs 113. 

Hróaldr hinn rauði 57. 


Val- 


Hróaldr, faðir Ögzurar á 
Breiðá 101. 
Hróaldr Özurarson frá 


Breiðá 124, 128. 
Hróarr Hámundarson 124, 
141. 


30* 





468 





Hróarr Tungu-goði 19. 

Hróðgeirr hinn hvíti 87. 

Hróðlaugr hryggr Bjarnar- 
son 113. 

Hróðný Höskuldsdóttir 25, 
98, 116, 194. 

Hróðný Miðfjarðar-Skeggja 
dóttir 138. 

Hrói Arnsteinsson Öxfirð- 
ingr 138. 

Hrossbjörn, faðir Ásbjarnar 
119. 

Hrossey (= Mainland, í 
Orkneyjum, aðaleyjan) 85, 
153— 155. 

Hrútafjörðr 7, 22. 
Hrútsstaðir, bær í Dölum 
1, 26, 10, 17, 29, 28. 
Hrútr Herjólfsson 1—8, 10, 
19—14, 17, 91—24, 33— 

34, 51. 

Hrærekr slöngvanbaugi 25. 

Hundi jarl 85. 

Hvammr. bær í Hvamms- 
sveit 25. 

Hvammsfjörðr inn úr Breiða- 
firði 114. 

Hvammverjar 113. 

Hvítá í Borgarfirði 2. 

Hvítá í Byskupstungu #2. 

Hvítanes. bær í Rangár- 
vallasýslu 97, 107. 

Hvítsborg á Skotlandi (= 
Whitehill?) 158. 

Höfðabrekka, bær í Mýrdal 


NÖFN. 


101, 115, 145, 146, 147. 
Höfði, bær á Höfðaströnd 
118. 
Högni Gunnarsson 59, 75, 
78—80, 92, 98, 109. 
Högni hinn hvíti 75. 
Högni hinn hvíti Ótrygps- 
son 100. 
Hörðaland í Noregi 2, 100. 
Höskuldr Dala-Kollsson 1, 
2, 6, 8—10, 19—15, 17, 
29, 28, 24, 33, 34, 51, 
59. á 
Höskuldr hinn hvíti Ing- 
jaldsson 25, 116, 124. 
Höskuldr Hvítanes goði 
Þráinsson 59, 93, 94, 97 
—99, 106, 107, 109— 118, 
1l5—1i7, 119, 191— 123, 
130, 159. 
Höskuldsstaðir, bær í Döl- 
um 1, 6, 9, 12—14, 17, 
2, 28. 


Ingjaldr konungr Helgason 
1, 114, 

Ingjaldr at Keldum Hösk- 
uldsson 25, 84, 116, 124, 
126, 130, 131. 

Ingjaldr hinn sterki 116. 

Ingjaldr Þorkels son háeyr- 
artyrðis 102. 

Iugólfshöfði í Öræfum 159. 

Ingunn Helgadóttir hins 
magra 95. 





NÖFN. 

Ingunn Þóris dóttir af Espi- 
kóli 95. 

Íra konungr 70, 1183. 

Írland 76, 83, 154—158. 

Irpa 88. 

Ísland 6, 19, 20, 22, 27. 31, 
89, 75, 77, 82, 83, 87— 
89, 104, 114, 119, 138, 
139, 151, 153, 157— 159. 

Ísleifr byskup Gizurarson 
46. 

Íslendingar 5, 82, 83, 104. 

Ívarr víðfaðmi 25. 


Jamtaland í Noregi (nú í 
Svíþjóð) 5. 

Jamtaskógr 119. 

Járngrímr (draummaðr) 133. 

Játmundr hinn helgi 118. 

Jódis Guðmundar dóttir hins 
ríka 140. 

Jón (í formálanum: 'yfir höfði 
Jóni“) 1429. 

Jóreiðr Þiðranda dóttir hins 
spaka 96. 

Jórunn hin óborna Ósvalds- 
dóttir 118. 

Jórunn Teitsdóttir 26, 119. 

Jörundr goði Hrafns son 8, 
23. 


Kaðall Bjálfason 148. 
Kaldbak, fjall og bær á 
Ströndum 14. 


Kaldbakshorn, höfði á 
Ströndum 14. 

Kálfafell, bær 
101, 184. 

Kambsnes, bær í Dalas. 2. 

Káragróf í Landeyjum 129. 

Káratjörn í Landeyjum 129. 

Kári Sölmundarson 814—86, 
88—92,96—97,108—119, 
118—124, 198—139, 135, 
139, 141, 145—159, 154, 
155, 158, 159. 

Karkr þræll 100. 

Karl víkingr 29, 30. 

Katanes (= Caithness), 
norðaustrtangi Skotlands 
86, 155, 157, 159. 

Keldr, bær á Rangárvöllunr 
25, 34, 116, 124, 1£6, 
150, 181. 

Kerlingardalr, bær í Mýr- 
dal 101. 

Kerlingardalsá 102, 146. 

Kerþjálfaðr, fóstri Brjáns 
konungs 154, 157 

Ketill byskup 118. 

Ketill flatnetr 1, 113. 

Ketill ór Eldu "7, 88, 119. 

Ketill hinn filfski 101. 

Ketill hæingr 105, 119. 

Ketill Hólmsteinsson 100. 

Ketill Móðólfsson(?) faðir 
Móðólfs 115, 122, 124, 
130, 141, 150. 

Ketill ór Mörk Sigfússon 
34, 91—-93, 119, 117, 124, 
129, 149, 146, 149— 151. 
Ketill refr Skíða son hins 


gamla 113. 
Ketill hinn sléttmáli 58. 
Ketill þrymr Þiðrandason 


hins spaka 96. 184, 145. 


Ketill þrymr Þórisson 96, 
134. 

Ketill brimill Örnólfsson 
105, 191. 


Kiðjaberg, bær í Grímsnesi 
56. 

Kirkjubær, bær á Rangár- 
völlun 47—30, 68, 71. 
Kirkjubær, bær á Síðu 101, 

105, 199, 126. 
Kjartan Ólafsson 1. 
Kjarvalr Íra konungr 118. 
Knafahólar, örnefni á Rang- 
árvöllun 6l. 62. 
Knappavöllr (= Huappavell- 
ir), bær í Öræfasveit 134. 
Kola (— Coll). ey við vestr- 
strönd Skotlands 89. 
Kolbeinn Arnljótarson 87. 
Kolbeinn Egilsson 115. 124. 
Kolbeinn Flosa son, Kára 
sonar 159. 
Kolbeinn svarti 
155, 158, 159. 
Kolbeinn ungi 25. 
Kolbeinn Þórðar son freys- 
goða 95. 116, 130. 


152, 154. 





Kolr, faðir Árna 133, 141, 
145. 

Kolur víkingr 82. 

Kolr Egilsson 58. 

Kolr illmenni í liði Flosa 
145. 

Kolr Halls son af Síðu 146, 
147. 

Kolr Óttars son ballar 58. 

Kolr verkstjóri Hallgerðar 
86 —8B. 

Kolr Þorsteinsson 96, 101. 
115, 124, 129, 133, 141, 
149, 152, 158. 

Kolskeggr Hámundarson 19, 
28—32, 38, 41, 43, 44, 
47, 49—52, 54, ð6, 58 — 
64, 66—69, 71, 73, 74, 
75, bl. 

Kolskeggr víkingr 30. 

Konáll 140. 

Kon: agahella (= Kongelf) í 
Noregi, nú í Svíþjóð 3, 5. 

Kormiöð móðir Sigtryggs 
konungs 151, 155, 157. 

Kristr 108, 116, 

Krossavík, bær í Vopnafirði 
132. 

Kunjáttaborg (= Kinkora), 
bær við ána Shannon á 
Írlandi 154. 

Kunjáttir (= Connaught), 
hérað vestan á Írlandi 
156. 

Kylfir konnngr 154. 





NÖFN. 


Lagarfljót í Fljótsdalshéraði 
134. 

Lambi Sigfússon 34, 82, 91, 
92, 98, 109, 117, 124, 197, 
128, 130, 133, 141, 146, 
149, 1592, 154, 155. 

Lambi Sigurðarson 47, 49, 
82, 91, 92, 98, 117, 183, 
141, 146, 150. 

Lambi Sigvatsson 4l. 

Landbrot, sveit í Skaftafells- 
sýslu 149. 

Landeyjar, sveit í Rangár- 
vallasýslu 90. 

Langey, við Hálogaland 89. 

Laufæsingagoðorð 97. 

Laugarnes, bær í grend við 
Reykjavík 13, 14, 17. 

Laugarvatn, bær og vatn í 
Árnessýslu 186. 

Laxá, á í Hreppum, Árness. 
118. 

Lsxárdalr, einn af Breiða- 
fjarðardölum 7, 22. 

Laxárdalsheiðr, heiði milli 
Laxárdals og Hrútafjarð- 
ar 7. 

Leiðólfr 
146. 

Limgarðs síða, ströndin á 
Austr-Ögðum í Noregi 5. 

Ljóðhús (= Lödöse), kaup- 
staðr á Vestr-Gautlandi í 
Svíþjóð 82. 


hinn sterki 14l1, 

Ljósavatn, bær í Þingeyjar- 
sýslu 105, 145. 

Ljósvetningabúð á alþingi 
119, 138. 

Ljósvetningaleið, haustþing- 
staðr Ljósvetninga í Leið- 
arnesi (?) 119. 

Ljósvetningar 119, 120, 135, 
138, 142. 

Ljótardalr við Steingrín:s- 
fjörð (= Staðardalr?) 12. 

Ljótr Halls son af Síðu 96, 
115, 133, 184, 145. 

Loðinn, heimamaðr Þráins 
91, 92. 

Loðmundr Svartsson 25. 

Loftr (enn gamli) 119, 139. 

Lómagnúpr, fjall í Fljóts- 
hverfi 133. 

Lómagnúpsandr (= Skeiðar- 
ársandr), í Skaftafellss. 
124, 147. 

Lón, sveit í Skaftsfellssýslu 


Lónsheiðr, heiði sú er skilr 
Skaftafellssýslu og Suðr- 
múlasýslu 101. 

Lundr, bær í Borgarf. 8. 

Lýtingr (Arnbjarnarson), í 
Vopnafirði 134. 

Lýtingr á Sámsstöðum 98, 
99, 109. 

Lýtingr öxfirðingr 138. 

Lögberg 7, 8, 24, 33, 56, 

73, 75, 97, 105, 221, 123, 

139, 141, 142, 144, 145. 
Lögrinn (= Málaren) stöðu- 
vatn í Svíþjóð 5. 


Margaðr Brjáns son kon- 
ungs 153. 

Már Atlason 100. 

Már Bröndólfsson 47. 

Markarfljót 20, 34, 36, 39, 
45, 59, 58, 54, 7ö, 98, 
117, 120, 126, 139, 1385, 
146, 148. 

Meðalfellssfrönd (= Fells- 
strönd), sveit í Dalas. 9. 

Meðalland, sveit í Skafta- 
fellssýslu 149, 150, 151. 

Melkólfr jarl 158. 

Melkólfr Skotakonungr 83, 
86. 

Melkólfr þræll 47—-49. 

Melmanna goðorð í Miðfirði 
97. 

Melsnati jarl 85, 86. 

Micháel engill 100. 

Miðfjarðar-Skeggi 138. 

Miðfjörðr í Húnavatnss. 97. 

Miðmörk, bær í Rangárv.- 
sýslu 159. 

Mikligarðr (= Konstantíno- 
pel) 8l. 

Móðólfr hinn spaki 57, 95, 
116. 

Móðólfr Ketilsson 115, 129, 
124, 130, 183, 141. 150. 


Móðylfingar 87. 

Móeiðarhváll, bær í Rangár- 
vallasýslu 67, 68, 80. 

Moldan ór Dungalsbæ 83, 
85. 

Mosfell, bær í Grímsnesi 26, 
46, 50, 68, 77, 185. 

Mosfell (annað?) 57. 

Mosfellingabúð á alþingi 33, 
105. 

Mostellingsr 47. 

Mýdalr (= Myýrdalr), sveit 
í Skaftafellssýslu 90, 146, 
147. 

Myrkjartan Íra konungr 70. 

Mýræfi (= Murray), hérað á 
Skotlandi 86. 

Mærr, fylki í Noregi (Suðr- 
mærr og Norðrmærr) 85, 
96. 

Möðruvellir, bær í Eyjafirði 
113, 134, 148, 149. 

Möðrvellingabúð 119, 139, 
145. 

Mön (= Man), ey við Eng- 
land 86, 89, 155. 

Mörðr Sigfússon 94, 117, 
124, 146. 

Mörðr gígja Sigvats son Í, 
2, 6—8, 18, 22—24. 

Mörðr Úlfs son örgoða 84. 

Mörðr órækja 88. 

Mörðr Valgarðsson 25, 46, 
49, 54, 65—67, 70, 71, 
75—T'T, 79, 80, 102, 107 


NÖFN. 

— 112, 115, 117, 119, 191, 
131, 122, 135, 187, 189, 
141— 145. 

Mörk, bæir samnefndir und- 
ir Eyjafjöllum 34, 37, 91 
—94, 118, 117, 124, 129, 
133, 142, 146, 149, 150. 

Mörk, samnefndir bæir í 
Þórsmörk(?) 148, 149, 150, 
159. 

Mörtunga, bær í Skaftafells- 
sýslu 194. 


Naddaðr hinn færeyski 47. 

Nereiðr, systir Sigurðar 
jarls Hlöðvéssonar 89. 

Njáll (Níall) Þorgeirsson 20, 
91, 23, 28, 82—45, 47, 
48, 50, 51, 55, 56, 58— 
60, 64—67, 69, 71, 73— 
75, 78, 80, 83, 90—94, 
97—100, 102, 108, 106 
—112, 1l5— 124, 127— 
180, 132, 135, 139, 141, 
142, 145, 146, 148, 158, 
155, 159. 

Njálssynir 37, 41, 45, 60, 
64, 66, 75, 83—89, I, 
92, 94, 98, 99, 106—110, 
112, 118, 121. 123, 
124. 

Njarðvík, í Norðrmúlasýslu, 
vík og bær samnefndr 
96, 134. 


Norðlendingadómr á alþingi 
141, 118. 

Norðlendingafjórðungr 97. 

Norðlendingar 139. 

Norðmandi (= Normandi) 
landshluti á Frakklandi 
159. 

Norðrárdalr, dalr í Mýra- 
sýslu 22, 

Norðrlönd 31. 

Noregr 3, ó, 28, 29, 56, 
81, 82, 86—88, 91, 100, 
119, 158, 159. 

Noregskonungr 5. 


Óblauðr Hjörleifsson 109. 

Oddi, bær á Rangárvöllum 
71, 79. 

Oddleifr (Geirleifsson) 101. 

Oddný „ brodd-Helgadóttir 
134. 

Oddr Halldórsson 88. 

Oddr (Hallkelsson) frá Kið- 
jabergi 56. 

Oddverjar 25, 113. 

Óðinn 102. 

Ófeigr faðir Þorgeirs goll- 
nis 20. 

Ólafr pái Höskuldsson 1, 
34, 59, 66, 70, 75. 

Ólafr hinn hvíti Ingjalds- 
son 1, 114. 

Ólafr Ketilsson ór Eldu 75, 
83, 84. 

Ólafr kvaran Íra konungr 
154. 

Ólafr konungr Tryggvason 
100, 104. 

Ólafr faðir Þormóðar skálds 
71. 

Óleifr breiðr Einarsson 56. 

Óleifr hjalti 18. 

Óleifr feilan 114, 138. 

Orkneyjar 85, 88, 89, 100, 
153, 155, 157. 

Ormhildr frændkona Gunn- 
ars 75. 

Ormr skógarnef 19. 


Ormr hinn sterki Stórólfs- 
son 19. 
Ormr  tösknbak Þórisson 


105. 
Ósk Þorsteinsdóttir 114. 
Óspakr víkingr 155— 157. 
Ósvaldr konungr hinn helgi 
118. 
Ósvífr hiun spaki 114. 
Ósvífr faðir Þorvalds undir 
Felli 9—12. 
Otkell Skarfsson 47, 49, 50 
—56, 67, #8, TIC73. 
Otradalr (= Otrardalr), bær 
við Arnarfjörð 158. 
Ótryggr berserkr 108. 
Ótryggr Óblauðsson 100. 
Óttarr böllr 58. 
Óttarr Egilsson 58, 63. 


Pétr postoli 157. 





Pettlandsfjörðr (= Peut- 
land Firth), sundið milli 
Skotlands og Orkneyja 
85. 

Ráðbarðr faðir  Randvés 
113. 

Rafali (= Reval), bær á 
Eistlandi 30. 

Rafarta Kjarvalsdóttir Íra 
konungs 118. 

Ragi Óleifsson hjalta 13 

Ragnarr konungr loðbrók 
1, 118, 114, 138. 

Ragneiðr Káradóttir 159. 

Randvér Ráðbarðsson 113. 

Rangá 25, 48, 49, 54, KB, 
62, 68, T1(?) 72, 130, 
181. 

Rangárvellir 1, %, 6, 29, 
23, 4, 185. 

Rangæingabúð á alþingi 2, 
119. 

Rangæingadómr á alþingi 
56, 78, 181. 

Rangæingar 33, 34, 56. 

Rannveiz Marðardóttir 117. 

Rannveig Sizmundardóttir 
19. 36. 39, 42, 54, 72, 
T1—79. 

Rannveig 
184. 

Rauðaskriður (= Stóra Dí- 
mon) 36. 


Þorgeirsdóttir 

Raufarfell, bær undir Eyja-  Sandgil, bær á Rangárvöll- 


fjöllum 145, 146. 

Reginleif Sæmundardóttir, 
113. 

Reyðarmáúli, fjall í Árnes- 
sýslu 104. 

Reyðarvatn, stöðuvatn í 
Rangárvallasýslu 58. 

Reykdælir 135, 142, 145. 

Reykir, bæri Byskupstung- 
um 137. 

Reykir, bær á 
125. 

Reykjahólar, bær í Barða- 
strandarsýslu 102. 

Reykjanes, nes við Breiða- 
fjörð 12. 

Reykjardalr (=  Lundar- 
reykjadalr) 2, 8, 17. 

Reykjardalr (= Aðalreykja- 
dalr) 22, 141. 

Rimul, bær í Þrændalögum 
í Noregi 100. 

Rómaborg 158. 

Ross, hérað á Skotlandi 
86. 

Runólfr goði 34, 52, 53, 63, 


Skeiðum 


92, 115, 117, 119, 121, 
122. 
Runóifr faðir Valgerðar 
113. 


Runólfr Þorsteinsson 125. 
Rögnvaldr jarl af Mæri 65, 
96. 


um 66. 
Sandhólaferja, bær í Rang- 
árvallas. við Þjórsá 19. 
Satíri (= Cantyre, Kintyre), 


tangi á Skotlandi suð- 
vestanverðu 89. 

Saurbær, bær í Eyjafirði 
105. 

Saxland (=  Þýzkaland) 
100. 

Selárdalr, afdalr upp úr 


Steingrímsfirði 19. 

Seljalandsmúli, suðvestrhorn 
Eyjafjalla 20, 180, 181, 
135, 146, 148. 

Síða (fyrrum) strandlengjan 
í Skaftafellssýslu og jafn- 
vel lengra austr (nú sveit 
í V.-Skaftafellssýslu) 48, 
95, 96, 100, 105, 115, 
119, 191—124, 133, 186, 
1145—147. 

Síðu-Hallr = 
Síðu. 

Síðumenn 150. 

Sigfús Elliða-Grímsson 26. 

Sigfús Loðmundarson 25, 
26. 

Sigfús Sigvatsson 19, 34, 
47, 49, 75, 82, 88, 99, 
97, 98, 124, 180, 146. 

Sigfúss-synir 34, 47, 51, 59, 
65, 66, 77, 78, 91, 98, 
109, 116, 117, 1291— 124, 


Hallr af 

126, 127, 180, 181, 138, 
184, 134, 136, 141, 149, 
145, 147, 149, 150. 
Sigmundr Gnúpa-Bárðarson 
105, 119. 
Sigmundr hinn hvíti Lamba- 
son 41—45, 78, 92. 
Sigmundr Sigfússon 34, 117. 
Sigmundr Ögurarson 7. 
Signý Otkelsdóttir 52, 
Sigtryggr leysingi Ásgerð- 
ar 39. 
Sigtryggr konungr Óláfs- 
son 154, 155, 157. 
Sigurðr Fáfnisbani 14. 
Sigurðr jarl Hákonarson 29. 
Sigurðr jarl Hlöðvésson 85, 
86, 89, 153— 155, 157. 
Sigurðr faðir Lamba 47, 49, 





91, 92, 98, 117, 141, 
146, 150. 

Sigurðr  Lambason 124, 
146; 

Sigurðr ormr í auga Í, 
113. 

Sigurðr konungr hringr 
113. 


Sigurðr Sigfússon 34. 

Sigurðr svínhöfði 61, 63. 

Sigvatr hinn rauði 1, 19, 
344. 

Skaftá í Skaftafellss. 150, 
157. 

Skaftafell, bær í Skaftafells 
sýslu 109. 


Skaftafellsþing 116. 
Skaftártunga, sveit í Skafta- 
fellssýslu 124, 149, 150. 
Skafti Þóroddsson lögsögu- 
maðr 56, 97, 119, 139, 

140, 149, 145. 

Skagafjörðr 118. 

Skagfirðingar 119. 

Skamkell at Hofi 47, 49, 
50, öl, 53, 54, 56. 

Skarfr Hallkelsson 47. 

Skarp-Heðinn faðir Berg- 
þóru 20, 34, 141. 

Skarp-Heðinn Njálsson 25, 
34, 36—-38, 40, 49—45, 
59, 75. 78, 79, 91, 94, 
98, 99, 107—119, 118— 
129, 124, 194, 127—-130, 
132, 138, 139, 142, 145, 
155. 

Skeggi (Þorgeirsson) faðir 
Hjalta 66, 75, 102, 104, 
118, 191. 123, 125, 181, 
132, 137—139, 145. 

Skeið, sveit í Árnessýslu 
125. 

Skinna-Björn 138. 

Skíði hinn gamli 118. 

Skjöldr, félagi Sigmundar 
41-—-43, 45. 

Skógarhverfi (= Síða, sem 
nú er kölluðí Skaftafells- 
sýslu 101, 126, 149, 150. 

Skógar, bær undir Eyja- 

fjöllum 146. 

Skógverjar, menn frá bæn- 
um Skógum 20. 

Skorradalr 17. 

Skotakonungr 83, 86, 

Skotar 85. 86. 

Skotland 83, 85, 56, 155, 
158. 

Skotlandsfirðir 85, 
159. 

Skutaðar-Skeggi 138. 

Smálönd í Svíþjóð 30, 82. 

Snorri goði Þorgrímsson 
114, 119, 1292, 125, 188 
— 141, 145. 

Snækólfr víkingr Moldans- 
son 83, 84. 

Snæúlfr hinn gamli 29. 

Sogn, hérað í Noregi 1,26, 
46, 95, 118. 


158, 


Sóknadalr (= Sogndal) í 
Noregi 119. 

Sólheimar, bær í Mýrdal 
115, 147. 


Sólvör Herjólfsdóttir 95. 
Sóti norrænn maðr 3, 4, 5. 
Spak-Bersi 184, 145. 
Stafafell, bær í Skaftafells- 
sýslu 101, 117, 134. 
Starkaðr undir Þríhyrningi 
57—59, 61, 63, 64, 66, 


67—69, 72, 75, 76, 77, 
79, 80. 

Starkaðr bróðursonr Flosa 
117, 119. 


Starkaðr Kárason 159. 


Starkaðr Þórðarson freys- 
goða 95, 97. 

Steðjakollr 119. 

Steingrímsfjörðr 10, 12. 

Steinn Þórðar son freys- 
goða 95. 

Steinunn móðir Skáld-Refs 
102. 

Steinvör Bárðardóttir 58, 
62. 

Steinunn Hallsdóttir af Síðu 
95, 034, 158. 

Steinunn Sigfúsdóttir 98. 

Stokkssund, ósinn á Legin- 
um í Svíþjóð (við Stokk- 
hólm) 5. 

Stórólfr Hæingsson 19. 

Stotalækr, lækr í Rangár- 
vallasýslu 58. 

Straumey (= Stroma) ey 
við Skotland 85, 86, 157. 

Sturla Þórðarson í Hvammi 
25. 

Sturlungar 25, 113. 

Suðreyjar (=  Hebrides) 
vestan við Skotland 84, 
85, 89, 154, 157, 1458. 

Súlur, fjall á Suðrlandi 
17. 

Sunnlendingafjórðungr 66, 
103. 

Súrr (= Þorbjörn súrr) fað- 
ir Gísla 114. 

Surtr Ásbjarnarson 
115, 1229. 


100, 

Svanlaug systir Hafrs auðga 
119. 

Svanlaug Hlöðvésdóttir 154. 

Svanshóll, bær við Bjarnar- 
fjörð 10, 12. 

Svanr (Bjarnarson) á Svans- 
hóli 1, 12, 14, 38. 

Svartr húskarl Njáls 36, 
87. 

Sveinn jarl Hákonarson 88, 
89, 

Sveinn konungr tjúguskegg 
$1. 

Svertingr Grímsson 25. 

Svía konungr 5, 82. 

Sviðinhornadalr (= Ham- 
arsdalr) upp af Hamars- 
firði 134. 

Svínafell, bær í Öræfum í 
Skaftafellss. 97, 101, 109, 
126, 131, 138, 184, 145 
— 147, 149— 151, 157— 
159. 

Svínfellsáss 123. 

Svíþjóð 119, 120. 

Syðri lönd (= Sutherland- 
shire), hérað á Skotlandi 
86. 

Sælingsdalstunga, 
Hvammssveit 114. 

Sæmundarhlíð, sveit í Skaga- 
firði 118. 

Sæmundr hinn fróði Sigfús- 
son 25, 26. 


bær í 

Sæmundr hinn  suðreyski 
113. 

Sæunn kerling á Bergþórs- 
hvoli 194, 182. 

Sölmundr (Þorbjarnar son 
jarlakappa) faðir Kára 
84, 88, 89, 97, 119, 130, 
135, 139, 141, 145. 146, 
149, 158, 159. 

Söivi matreiðslumaðr 145. 

Sölvi Gunnsteins son ber- 
serkjabana 116. 

Sörkvir karl 119. 

Sörli, Brodd-Helgason 134. 


Taktr eða Tannr Brjáns- 
son 154, 157. 

Teitr Ketilbjarnarson 26, 
46. 

Tjörvi, bróðir 
92. 

Tjörvi heimamaðr í Ödda 
79. 

Tjörvi Þorkells son langs 
105, 119, 145. 

Tófi bóndi 87. 

Tófi, danskr maðr 30. 

Torf-Einarr Rögnvalds son 
jarl 85. 

Trandill (= Þorkell tran- 
dill) faðir Gauks 26. 

Tryggvi (konungr Óláfsson) 
100. 

Tröllaskógr, bær sem verið 


Loðins 91, 

hefir í Rangárvallas. 58. 
64, 65, 75, 76. 

Túnsberg 29. 

Tunga (= Bræðratunga), 
bær í Byskupstungnm 27, 
60—62, 118. 132, 185, 
136, 159. 

Tyrfingr í Berjanesi 64— 66. 


Uðr hin djúpúðga |. 

Uggi, faðir Úlfs skálds 60. 

Úlfheðinn ráðam. Starkaðar 
63. 

Ulfr, faðir Ásgeirs (í Hlíð) 
46. 

Úlfr, hræða 154, 157. 

Úlfr hinn skjálgi 100. 

Úlfr örgoði 25, 34, 51, 58, 
92, 115, 181. 

Úlfr faðir Loðmundar 115. 

Úlfr óþveginn 4, 5. 

Ú:fr Uggason 60, 109. 

Uni hinn óborni 19. 

Uunr Eyvindardóttír 57, 59, 
116. 

Unnr Marðardóttir 1, 2, 6, 
7, 18, 19, 21—25, 


Valgarðr hinn grái 25, 84, 
75, 70, 7ð, 76, 109, 107, 
112, 115, 117, 134, 185, 
137, 139, 141, 149, 144, 
145. 

Valgarðr Æfarsson 25. 

Valgerðr Káradóttir 159. 


Valgerðr Runólfsdóttir 113. 

Valgerðr —Þorbrandsdóttif 
148— 150. 

Valþjófsstaðr, bær í Fljóts- 
dal 134. 

Vandill Snæúlfsson 29, 30. 

Vápnafjörðr 1384. 

Vápnárðingar 87. 

Varmilækr, bær í Borgar- 
firði 13—15, 17. 

Vatnsfirðingabúð 145. 

Veiðilausa, fjörðr í Stranda- 
sýslu 14. 

Vellandkatla, vík við Þiog- 
vallavatn 104. 

Vébrandr Hámundarson 117. 

Vébrandr Þorbrandsson 151. 

Vémundr orðlokarr 25. 

Veradair í Þrændalögum í 
Noregi 96. 

Vetrliði skáld 80, 102. 

Vestfirðingafjórðungr 1388. 

Vestfirðir 6. 

Vestrlönd 100. 

Víga-Hrappr = Hrappr Örg- 
umleiðason. 

Víga-Kolr = Kolr verkstjóri. 

Viga Skúta 138. 

Vigdis Svertingsdóttir 15. 

Vík(in) í Noregi (við Kristj- 
aníufjörð) 2, 3, 81. 

Víkinga-Kári 26, 46. 

Vilbaldr greifi 100. 

Vilburg móðir Valgerðar 
Runólfsdóttur 113. 

Virkisbúð á alþingi 145. 

Væringjar 81. 

Völlr, bær í Rangárvalla- 
sýslu 1. 

Vörsabær í Austr-Landeyj- 
um 97, 99, 109—-119, 115. 


Yngvildr Þorkelsdóttir 134. 


Bang-Brandr Vilbaldrsson 
100— 104. 

Þiðrandi Geitisson 96. 

Þiðrandi Hallsson 96. 

Þiðrandi hinn spaki 96, 
134. 

Þingskálaþing 45, 64, 66, 
68, 106, 107. 

Þingvallarbúar 144. 

Þingvöllr 2, 6—8, 24, 38, 
56, 66, 73--75, 97, 104, 
105, 119— 124, 186 — 145. 

Þjórsá 27, 61, 68, 118 181, 
132, 136, 145. 

Þjórsárdalr 66, 131. 

Þjóstólfr Bjarnarson 2, 8. 

Þjóstólfr, fóstri Hallgerð- 
ar 9, 10—17, 38. 

Þóra Óleifs dóttir feilans. 

Þóra Sigurðardóttir orms í 
auga 1, 114. 

Þórarinn Raga-bróðir 13— 
15. 

Þorbjörn 
Marðar 142. 

Þorbrandr Ásbrandsson 148. 


lýsingarváttr 


Þorbrandr, faðir Ásbrands 
og Vébrands 151. 
Þorbrandr Þorleiksson 75, 
77. 
Þórdís 
134. 
Þórdis Súrsdóttir i1l4. 
Þórdís Özurardóttir 96. 
Þórðr at Höfða (Höfða-Þórðr) 
113. 
Þórðr skeggi Hrappsson 26. 
Þórðr Kárason (eldri) 109, 
129, 130, 154. 
Þórðr Kárason (yngri) 159. 
Þórðr illugi ór Mörtungu 
124. 
Þórðr gellir Óleifsson 188. 
Þórðr leysingi 189, 182. 
Þórðr Sigtryggsson 'leys- 
ingjason“ 39, 41—43, 92. 
Þórðr freysgoði Ögzurarson 
95, 116, 185, 141, 142. 
Þorfinna frændkona Njáls 
64. 
Þorfinnr jarl hausakljúfr 85. 
Þorgeirr Eiríksson 134. 
Þorgeirr skorargeirr Holta- 
Þórisson 20, 96, 181 182, 
185, .86, 137, 189, 141, 
142, 146— 148, 152. 
Þorgeirr Otkelsson 47, 67, 
68, TIC78. 
Þorgeirr Starkaðarson 57, 
59, 61, 63—69, 71, 72, 75, 
77, 79, 80. 


Guðmundardóttir 

Þorgeirr goði Tjörfason frá 
Ljósavatni 105, 119. 

Þorgeirr gollnir Ofeigsson 
20, 180, 141. 

Dorgeirr Þórðar son freys- 
goða 95, 109, 141, 143. 
Dorgeirsvað, á Rangá eystri 

72. 

Þorgerðr Glúmsdóttir 14, 
84, 44, 59, 92, 93, 111, 
112. 

Þorgerðr Háleygsdóttir 113. 

Þorgerðr hölgabrúðr 88. 

Þorgerðr Káradóttir 159. 

Þorgerðr Másdóttir 47, 49. 

Þorgerðr Njálsdóttir 34, 93, 
129. 

Þorgerðr Sigfúsdóttir 26. 

Þorgerðr Skíðadóttir 113. 

Þorgerðr Þorsteinsdóttir 1. 

Þorgils Arason 102. 

Þorgils reyðarsíða 114. 

Þorgils Þorsteinsson 134. 

Þorgrímr austmaðr 58, 61, 
64, 75, 77. 

Þorgrímr 
122. 

Þorgrímr Holta-Þórisson 28, 


Digr-Ketilsson 


96, 118, 119, 191, 185, 


187, 141, 145. 

Þorgrímr skrauti Þorkels- 
son 115. 

Þorgrimr Þorsteinsson 114. 

Þórhalla Ásgrímsdóttir 27, 
27, 84, 85, 129, 132... 


Þórhallr Ásgrímsson, fóstri 
Njáls, 26, 27, 109, 118, 
119, 121, 132, 135, 149, 
144, 145. 

Þórhildr Hrafnsdóttir 25, 
69, 129. 

Þórir austmaðr 58, 61, 68, 
64. 

Þórir Graut-Atlason 134. 

Þórir Hámundarson á Espi- 
hóli 95. 

Þórir Helgason 119. 

Þórir ór Holti = Holta- 
Þórir. 

Þórir Hrafnkels son Hrafns 
sonar 184. 

Þórir Hrafnkels son Þóris 
sonar 134. 

Þórir snepill Ketilsson 105, 
119. 

Þórir jarl þegjandi 29. 

Þórir þiðrandi 96, 134. 

Þórir Þórðarson 124. 

Þorkatla Gizurardóttir 65, 
117 135: 

Þorkatla Ketilbjarnardóttir 
46. 

Þorkell Áskelsson 138, 141. 

Þorkell bundinfóti 57. 

Þorkell Eiríksson 119. 

Þorkell elfaraskáld 77. 

Þorkell Geitisson 96, 134, 
138, 149, 145. 

Þorkell nágranni Gunnars 


76. 
3l 

Þorkell háeyrartyrðill 102. 

Þorkell fullspakr 134. 

Þorkell fullspakr Ketilsson 
134. 

Þorkell langr 105, 119. 

Þorkell Sigfússon 34, 117, 
124, 146. 

Þorkell at Stafatelli 101. 

Þorkell hákr Þorgeirsson 
119, 120. 
Þorkell hinn fagri, faðir 
Þorgríms skrauta 115. 
Þorkell hinn svarti Þórðar 
son snepils 105, 119. 

Þorlaug Atladóttir 
ramma 118. 

Þorleifr Hólmsteinsson 100. 

Þorleifr krákr Hoita-Þóris- 
son 20, 96, 118, 119, 121, 
135, 137, 141, 146. 

Þorleikr faðir Ásbrands og 
Þorbranda 73, 77. 

Þormóðr (skáld) Ólafsson 
71. 

Þóroddr goði 56, =7, 119, 
139, 140, 145. 

Þóroddr hjálmr 113. 

Þóroddr lýsingarváttr Marð- 
ar 142. 

Þórólfr faðir Guðfinnu 39. 

Þórólfr Loftsson 198, 1389. 

Þórólfr smjör Þorsteinsson 
133. 

Þórólfr vaganef Þrándar 
arson 25. 


hins 


Þórólfr mostrarskegg Örn- 
ólfsson 117. 

Þórólfsfell, bær sem hefir 
verið við samnefnt fell í 
Fljótshlíð 20, 25, 86, 38, 
41, 42, 47, 69. 

Þórr 88, 102. 

Þórsmörk, skógi vaxið svæði 
upp af Fljótshlíð 124, 126, 
145, 148, 149. 

Þorsteinn Böðvarsson 96. 
Þorsteinn hinn fagri Geir- 
leifsson 124, 141, 150. 
Þorsteinn titlingr Geirleifs- 

son ö7, 95, 116. 

Þorsteinn skrofi Grímsson 
118. 

Þorsteinn Halls son af Síðu 
(Síðu-Hallsson) 96, 153, 
154, 157. 

Þorsteinn Hlennason 145. 

Þorsteinn Ketilsson 101. 

Þorsteinn Kolbeinsson 180, 
131. 

Þorsteinn hinn rauði Óláfs- 
son 1, 114. 

Þorsteinn faðir Runólfs at 
Reykjum 125. 

Þorstainn Sigmundsson 105, 
119. 

Þorsteinn holmuðr Skatta- 
son 140, 145. 

Þorsteinn þorskabítr Þór- 
ólfsson 114. 


Þorsteinn breiðmagi Þor- 

steinsson (?) 96, 101, 115, 
124, 129, 138, 141. 149, 
151, 158. 

Þorsteinn hinn hvíti Ölvés- 
son 1384. 

Þórunn Ásbjarnardóttir 119. 

Þórunn hyrna Ketilsdóttir 
113. 

Þórunn Þorsteinsdóttir 105, 

Þorvaldr Ketils son þryms 
134, 145. 

Þorvaldr kroppinskeggi 143. 

Þorvaldr Ósvífrssou 9—12. 

Dorvaldr hinn veili í Gríms- 
nesi 77, 102. 

Þorvaldr Þiðranda son hins 
spaka 96. 

Þorvarðr Tjörvason frá 
Ljósavatni 145. 

Þórvör Þormóðardóttir 56. 

Þráinn Sigfússon 84, 41— 
44, 47, 49, 59, 75, 82, 
83, 87—98, 91—93, 97, 
98, 117, 120, 180. 

Þrándargil, í Laxárdal í Döl- 
um í. 

Þrándheimr í Noregi 31, 82, 
86. 

Þrándr Guðbrandsson í Döl- 
um 87, 8. 

Þrándr hinn gamli Haralds- 
son 25. 

Þraslaug Egilsdóttir 116. 

Þraslaug Þorsteinsdóttir 95, 
116. 


Þríhyrningr, fjall í Rangár- 
vallasýslu 57, 58, 60, 61, 
65, 68—TI, 75, 76, 79, 
13. 

Þríhyrningshálsar 64, 69, 
124, 126, 127, 130, 181. 
Þrum-Keti!ll = Ketill þrymr. 

Þverá 98, 99. 

Þverfel!l, fjall í Borgarfj.s. 
1. 


Æfarr Vémundar son orð- 
lokars 25. 


Ögmundr fóki 72. 

Ögmundr heljarskinn 3, 5. 

Oldusteinn, —landamerkja- 
steinu í Rangárvallas. 20. 

Ölfusingabúð (á alþingi) 
139. 

Ölfusingar 119. 

Ölvér barnakarl 56. 

Ölvér Eyvaldason 134. 

Ölvér í Hísing 29, 30, 31, 
54, 61. 79. 

Öndóttr kráka 27. 

Öngulseyjar (= Anglesea), 
ey í Írlands hafi 89. 

Önundr Eilífsson 75. 

Önundr hinn fagri 72. 

Önundr í Tröllaskógi 58, 64, 
63, 75, 76. 

Önundr töskubak 115, 124. 

'Örgumleiði Geirólfs son 
gerpis“ 87. 

81* 

Örlygr Hróðgeirsson 87. 

Örlygr Örlygsson 87. 

Örnólfr, faðir Arnórs ór 
Forsárskógum 56, 116. 

Örnólfr Björnólfsson 105, 
119. 

Örnólfr fiskreki 114. 

Öxará á Þingvelli 24, 138, 
145. 

Öxará, bær í Bárðardal 120. 

Öxarhraun, landið vestan 


við Öxarheiði í S. Múlas. 
134. 

Öxfirðingar 135, 138, 149, 
145. 

Öxnadalsheiðr 118. 

Ögzurr hinn breiðdælski 100. 

Ögurr Hróaldsson 101, 129, 
124. 

Özurr Hróðlaugsson 96. 

Ögurr tóti 8. 

Özurr Önundarson 124. 


Leiðréttingar. 


£z 


Bls. 18 í vísunni (1): geistum á að vera geystum. 


FA 


Bls. 128 í vísunni (18): vígrennanda á að vera viggrenn- 
anda. Bls. 140 í vísunni (19): úr á að vera ór. Bls. 
166 í vísunni (22): bæta á að vera bæta: mætr — bæta. 
Í sömu vísu: vegi á að vera veg og fölsa fösla. Bls. 
178 í vísunni (24): hefir á að vera hefr, og fenju á að 
vera Fenju. 

